
Skiriu Lily Bathshebai 


LEGENDA APIE NEUŽMIRŠTUOLĘ 


Viena austrų legenda pasakoja, kaip vyras su savo mylimąja susi- 
kibę už rankų vaikščiojo Dunojaus pakrante naktį prieš jųdviejų 
šamą gražią žydrą gėlelę. Ji taip nuliūdo regėdama žūstantį dai- 
lų žiedą, kad mylimasis didvyriškai šoko į vandenį gelbėti gėlės. 
Tačiau galinga srovė įtraukė jaunuolį. Prieš žūdamas jis išsvie- 
dė gėlę ant kranto ir šūktelėjo: „Ne-už-miršk manęs, aš mylėsiu 


tave amžinai!“ 


1 DALIS 


Įžanga 


Anglija 
1984-yjų ruduo 


Dangus atrodė net pernelyg žavus tokią dieną kaip ši. Spalio 
vakaro gaisai apdovanojo žemai plytintį gamtovaizdį akinamu 
auksiniu švytėjimu, lyg pats Dievas būtų nuspalvinęs rudens 
medžius ir tvarkingai suartus laukus šios didingos kelionės į 
amžinybę dienos proga. Vildamiesi pasirodyti kuo įspūdingiau 
žėrintys rausvi it flamingas ir ryškios kraujo spalvos potėpiai 
perskrodė skliautą, lydėdami gęstančią saulę, kuri lėtai lyg lava 
slinko horizonto link tirpdama vakaro migloje. Gamta džiūgavo, 
bet nuolanki Sesilio Foresterio siela jautėsi neverta tokio grožio. 

Iš trijų Sesilio dukterų vienintelė Greisė neverkė jo laido- 
tuvėse. 

Alicija raudojo. Ji elgėsi taip pat dramatiškai kaip ir kitais 
gyvenimo atvejais — lyg nuolat vaidindama scenoje, kai prožek- 
toriai apšviečia gražų aktorės veidą. Ašaros žvilgėjo ant moters 
skruostų, ji dūsavo, kūkčiojo ir juodomis pirštinėtomis dreban- 
čiomis rankomis šluostėsi akis siuvinėta nosinaite. Tačiau Alicija 
dailiai virpančios lūpos, vos palenkta galva po juodu šydu, svy- 
rančiu nuo skrybėlaitės krašto. Leonora ašarojo tyliai gailėdama 
ne tėvo, kurio neteko, o to, kurio niekada neturėjo. Vyras karste 
galėjo būti visiškai svetimas žmogus, tolimas giminaitis ar senas 
mokytojas. Tėvas niekada nerodė dukteriai jokio prieraišumo. 


Leonora pažvelgė į jaunesniąją seserį, abejingai lydinčią akimis 

į duobę leidžiamą karstą, ir nusistebėjo, kodėl toji nerodo jokių 
jausmų, nors iš trijų dukterų ji turėtų labiausiai sielvartauti. 

Greisė buvo daugiau nei dešimčia metų jaunesnė už savo se- 
seris dvynes. Kitaip nei jos, vos sulaukusios dešimties išsiųstos 
mokytis į Angliją, jaunėlė užaugo žaliame angliškame Buenos 
Airių priemiestyje Harlingame. Tačiau vyresniosios beveik ne- 
pažinojo Greisės ne vien dėl amžiaus skirtumo, ir ne ilgi atskirai 
praleisti metai pastatė tarp jų neįveikiamą sieną. Jaunėlė buvo 
kitokia — nepagaunama kaip vaikystės pasakų fėja ji gyveno sa- 
vame pasaulyje. Alicija teigė, kad nežemiškas jaunėlės būdas su- 
siformavo todėl, kad ilgėdamasi išvykusių dvynukių motina įsi- 
tvėrė namie likusios mažylės ir lepino leisdama daryti, ką nori. 
Tačiau Leonora manė kitaip: tiesiog sesutė gimė tokia. Motina 
buvo teisi, kad nepanoro išsiskirti su šita dukterimi. Greisė būtų 
skurdusi kaip laukinė prerijų gėlelė šaltame Anglijos mokyklos 
bendrabučio kambaryje, kur Leonora naktimis raudojo į pagalvę 
ilgėdamasi namų. 

Greisė abejingai stebėjo į duobę leidžiamą karstą, lydimą 
dramatiškai garsių Alicijos aimanų ir kūkčiojimo. Saulėlydžio 
grožis tokį įstabų vakarą po didingu dangumi dar labiau gun- 
dė seserį vaidinti. Greisė nesmerkė Alicijos, tik rimtai stebėjo 
ją, žinodama, kad, skirtingai nei mano kiti, tėvelio nėra šiame 
karste. Ji matė, kaip jo siela paliko kūną mirties akimirką. Tėvelis 
nusišypsojo dukteriai lyg sakydamas: „Taigi, Greise, tu buvai tei- 
si, — ir lydimas savo mirusios motinos bei mylimo dėdės Erolo 
nupleveno į kitą pasaulį, palikęs tik suvytusį kūną. Greisei nu- 
sibodo visiems aiškinti tiesą. Kita vertus, visi patys tai sužinos, 
kai ateis jų eilė iškeliauti. Greisė pažvelgė į šalia stovinčią mo- 
tiną, kurios veide sielvartas maišėsi su palengvėjimu, ir suėmė 
jos ranką. Odrė dėkinga spustelėjo. Nors Greisė išaugo į jauną 
moterį, ji išliko tokia pat tyra ir nekalta kaip vaikas — motinai 
dukra visada liks tokia. 

Odrei Greisė buvo ypatingas vaikas. Nuo tos akimirkos, kai 
dukrytė gimė Buenos Airių Marijos Mažosios šeimos ligoni- 

nėje, Odrė suvokė, kad mergaitė ne tokia kaip kiti vaikai. Ali- 
cija nekantriai — taip būdinga jai! - įsibrovė į pasaulį, Leonora 
nuolankiai sekė jai iš paskos, drebėdama iš netikrumo. Tačiau 
Greisė kitokia. Ji lyg laimingas angeliukas be jokių pastangų 
išslydo iš smulkaus motinos kūno, mirktelėjo ir taip gudriai nu- 
sišypsojo, kad gydytojas apstulbęs išraudo, o paskui išsigandęs 
mirtinai išblyško. Tačiau Odrė nenustebo. Greisė — dangiška 
būtybė, ir motina tą akimirką suvokė taip stipriai mylinti duk- 
terį, kad vos neužduso. Ji priglaudė mažutėlę mergytę prie krū- 
tinės ir meiliai įsižiūrėjo į jos vaiskų veiduką, įsitikinusi, kad 
žvelgia į angelą. 

Gailestingasis Dievas atsiuntė Odrei Greisę kaip savo malo- 
nės ženklą. Jos galvytę gaubė šviesių nesuvaldomų garbanėlių 
aureolė, akys priminė tamsiai žalią upės gelmę, kurioje glūdi vi- 
sos pasaulio paslaptys. Greisė vienu metu ir žavėjo, ir baugino 
žmones, nes atrodė, kad ji juos kiaurai permato ir pažįsta ge- 
riau, negu jie patys save. Tačiau labiausiai mergaitė gąsdino savo 
tėvą, kuris kaip įmanydamas vengė bendrauti su šia nepažįstama 
tarsi kito pasaulio būtybe. Duktė nepaveldėjo jokio tėvo bruožo, 
nepasidavė jo valios jėgai ir narčiam būdui. Greisė tik linksmai 
šypsodavosi lyg suprasdama visas priežastis, kodėl tėvas nuolat 
kovoja prieš ją. O Sesilis nesuprato dukters gal iki pat mirties aki- 
mirkos — tik tada po visų nesutarimų tėvo veide nušvito paten- 
kinta visažinio šypsena, kokia buvo būdinga Greisei, jis meiliai 
apkabino dukterį ir mirė su keistu šypsniu lūpose, kokio niekas 
nematė jam gyvam esant. 

Odrė paleido Greisės ranką ir žengė į priekį oriai pakėlusi Ži- 
laplaukę galvą. Šis orumas padėjo jai išgyventi daugelį neramių 
metų. Našlė įmetė į kapą baltą leliją, skubiai sumurmėjo maldą, 
tada pakėlė akis į susitraukusią saulę, besileidžiančią už medžių, 
metančių ilgus juodus šešėlius ant šventoriaus. Šią akimirką mo- 
ters mintys ilgesingai nuklydo į tuos laikus, kai meilė pražydo 
kartu su palisandrais. Dabar Odrė paseno ir niekada nebepa- 
mils, bent jau ne taip kaip jaunystėje. Amžius atėmė iš jos tokius 

nekaltus lūkesčius. Stovėdama prieš juodą vyro kapo duobę mo- 
teris pasidavė užplūdusių prisiminimų galiai ir stebėjo, kaip jie it 
staiga nutrūkę nuo pavadėlio vaiduokliai stumdosi jos mintyse. 
Odrė pasijuto jauna, svajos vėl tapo spindinčios, naujos, kupinos 


pažadų. 


1 skyrius 


Harlingamo anglų kolonija 
Buenos Airės, 1946-ieji 


— Odre, eikš, greičiau! — sušnypštė Isla, griebė šešiolikmetei 
seseriai už rankos ir ištraukė iš už rašomojo stalo. — Teta Hilda ir 
teta Edna geria arbatą su mama. Regis, Ema Taunsend buvo už- 
tikta argentiniečio glėbyje. Tu turi apie tai išgirsti. Tai skandalas! 

Odrė užvertė romaną ir nusekė paskui seserį per veją klubo link. 

Gruodžio saulė akinamai spigino mažą Anglijos kertelę, iš 
visų jėgų bandančią nesusimaišyti su anksčiau atvykusiomis ir 
naciją sudariusiomis tautomis. Anglai lyg maža valtelė Ispanijos 
jūroje išdidžiai plaukė iškėlę savo vėliavą. Tačiau sodrūs eukalip- 
tų ir gardenijų kvapai, sumišę su arbatos bei pyragaičių aromatu, 
sukosi tango sūkuryje, o kapotų angliškų balsų murmesį ir te- 
niso kamuoliuko kaukšėjimą stelbė argentinietiškų ponių kano- 
šuoliavo šalia viena kitos kaip du žirgai, nesuvokiantys, kad iš 
tiesų traukia tą patį vežimą. 

Odrė ir Isla užaugo šiame angliškame Argentinos kampelyje, 
elegantiškame rajone Buenos Airių priemiestyje. Kolonija buvo 
išsidėsčiusi aplink Harlingamo klubą, kur jautienos kepsnys, 
kapotas muštinis ir inkstų plokštainis buvo patiekiami medžio 
plokštėmis iškaltame valgomajame po karaliaus ir karalienės 
portretais. Britų kolonija buvo didelė ir įtakinga, o jos gyveni- 
mas — malonus kaip kriketas. Didingi namai stūksojo už aukštų 
kukmedžių gyvatvorių, supami angliškų sodų. Juos jungė vieške- 

liai, vedantys į pampų lygumas. Seserys varžėsi žirgų lenktynėse, 
žaidė tenisą, plaukiojo, erzino kaimynų strutį mėtydamos golfo 
kamuoliukus į jo aptvarą ir džiūgaudamos stebėjo, kaip paukš- 
tis mėgina juos lesti. Mergaitės jodinėdavo per aukštą plytinčių 
pampų žolę vaikydamos prerijų kiškius. O saulei leidžiantis, kai 
palydėdamas dieną svirplių čirškimas nustelbdavo ponių prunkš- 
timą, seserys vakarieniaudavo su motina ir pusseserėmis euka- 
liptų paunksmėje. Tai buvo tingus, tyras laikas, nedrumsčiamas 
suaugusiųjų, laukiančių, kol mergaitės subręs, gyvenimo rūpes- 
čių. Kol kas intrigos ir skandalai prislopintais kuždesiais sklido 
draugijoje vaišinantis bandelėmis bei sumuštiniais su agurkais ir 
linksmino mergaites, ypač Islą, nekantraujančią greičiau suaugti, 
kad pati galėtų aptarinėti pikantiškas naujienas. 

Įėjusios į klubą Odrė ir Isla pamatė, kaip veidai pakyla nuo 
porcelianinių arbatos puodelių ir sklindžių, akys stebi grakščiai 
artėjančias seseris. Merginos buvo pratusios prie dėmesio, bet 
Odrė droviai nuleido akis, o Isla, kilstelėjusi smakrą ir savo dailią 
karališką nosytę, nužvelgė staliukus. Motina teigė, esą žmonės 
spokso į jas, nes jų tėvas yra bendrovės valdybos pirmininkas, 
bet Isla manė, kad toks dėmesys labiau skirtas jų tankiems garba- 
notiems liemenį siekiantiems plaukams, žvilgantiems it saulėje 
išdžiūvęs šienas, ir žėrinčioms žalioms akims. 

Isla buvo penkiolika mėnesių jaunesnė už Odrę ir gražesnio- 
ji iš seserų. Užsispyrusi ir išdykusi, ji buvo apdovanota blyškia. 
medaus spalvos oda, rausvomis lūpomis, nuolat pražystančio- 
mis šelmiška šypsena, kuriai niekas neatsispirdavo, nors pati 
mergaitė, regis, nieko nedarydavo siekdama aplinkinių palan- 
kumo. Isla buvo žemesnė už seserį, bet atrodė aukštesnė, nes 
žingsniuodavo pasišokinėdama, gal net per daug pasitikėdama 
savimi, tiesia nugara ir plačiais pečiais. Mergaitė mėgavosi jai 
skiriamu dėmesiu ir išmoko kalbėdama grakščiai gestikuliuoti 
rankomis kaip pietų amerikiečiai, kurie visada atkreipia žvilgs- 
nius ir priverčia žmones jais žavėtis. Odrės grožis buvo klasi- 
kinis: veidas pailgas, jausmingas, oda blyškiai matinė, greitai 

paraustanti, akys išdavė ilgesį, įkvėptą skaitomų meilės romanų 
ir svajingos muzikos, kurios ji mėgo klausytis. Odrė buvo sva- 
joklė, ji galėdavo valandų valandas tysoti gulimojoje kėdėje klu- 
bo kieme, įsivaizduodama kitą pasaulį nuošalioje salelėje, kur 
aistringi nesutramdomi vyrai šoka akmenimis grįstose Palermo 
gatvelėse su mylimosiomis po žvaigždėmis, supami stipraus jaz- 
minų aromato. Odrė troško įsimylėti, bet motina tvirtino, kad ji 
dar per jauna eikvoti mintis romantiškoms svajoms. „Brangute, 
meilei bus dar daug laiko, kai suaugsi, - sakydavo ji šaipydamasi 
iš dukters svajonių. — Tu per daug skaitai. Gyvenimas visiškai 
kitoks nei romanuose“ Bet Odrė jautė, kad motina neteisi. Mer- 
gina pažinojo meilę, lyg jau būtų patyrusi ją kitame gyvenime, ir 
jos dvasia sielvartingai troško pamilti. 


— Ak, mano gražuolės dukterėčios! — šūktelėjo teta Edna, pa- 
mačiusi besiartinančias merginas. Tada pasilenkė prie sesers ir 
sukuždėjo: —- Roze, jos kasdien gražėja. Tuoj jaunuoliai ims jas 
merginti. Turėsi atidžiai stebėti Islą, nes jos akyse blykčioja įžū- 
lūs žiburiukai. 

Edna buvo bevaikė našlė, bet su britams būdingu tvirtumu bei 
sveiku humoru ištvėrė gyvenimo tragedijas ir išliedavo neišsipil- 
džiusį motinystės instinktą glausdama sūnėnus ir dukterėčias 
kaip savus vaikus. Teta Hilda sustingusi ir nepatenkinta stebėjo 
Odrę ir Islą, nes keturios jos dukros buvo liesos, negražios, gels- 
vos odos ir neįdomios. Jau verčiau ji būtų pagimdžiusi keturis 
sūnus, tada jie turėtų didesnes galimybes sėkmingai vesti. 

— Mergaitės, sėskitės prie mūsų, - pakvietė teta Edna ir mė- 
singa, apsunkusia nuo žiedų ranka patapšnojo į kėdę šalia. - Mes 
kaip tik kalbėjome... 

— Pas devant les enfants, — budriai perspėjo Rozė pildamasi 
dar arbatos. 

— Ak, mamyte, pasakykit ir mums, — ėmė maldauti Isla ir pa- 
žvelgė į tetą Edną, ši mirktelėjo turėdama galvoje, kad vis tiek 


papasakos dukterėčioms, jei ne dabar, tai vėliau. 

— Nieko blogo, jei pasakysim mergaitėms, Roze, - kreipėsi ji 
į seserį. - Hilda, juk sutinki, kad tai naudinga jų išsilavinimui? 

Hilda sučiaupė sausas lūpas ir ėmė žaisti su perlų vėriniu ant 
lieso kaklo. 

— Prevencija geriau negu gydymas, — sukarkė ji vos praverda- 
ma burną. - Nematau nieko blogo, Roze: 

— Gerai, — nusileido Rozė ir atsilošė į kėdės atkaltę. - Bet tu 
pasakok, Edna, nes mane per daug nervina tokios kalbos. 

Mėlynos Ednos akys šelmiškai žybtelėjo, ji iš lėto prisidegė 
cigaretę. Dukterėčios nekantriai laukė, kol teta giliai užsitraukė, 
kad sustiprintų efektą. 

— Tai tragiška, bet be galo romantiška istorija, mano mielo- 
sios, — pradėjo pasakoti ir išpūtė dūmų debesį kaip geraširdis 
drakonas. — Vargšelė Ema Taunsend, būdama susižadėjusi su 
Tomu Letonu, beviltiškai įsimylėjo argentinietį vaikiną. 

— Blogiausia, kad vaikinas nėra iš geros argentiniečių šei- 
mos, — įsiterpė teta Hilda ir smerkiamai kilstelėjo antakius. — 
Jis - kepėjo sūnus, ar kažkas panašiai. 

Hilda kyštelėjo kaulėtus pirštus į sesers cigarečių pakelį, išpe- 
šė cigaretę ir susinervinusi prisidegė. 

— Vargšai tėvai, - suaimanavo Rozė linguodama galvą. — Ti- 
kriausiai jiems be galo gėda. 

— Kur jie susipažino? — paklausė Odrė, jaudindamasi, kad ši | 
meilės istorija pasmerkta, ir nekantraudama išgirsti daugiau. 

— Niekas nežino. Ema tyli, - atsakė teta Edna, įkvėpta paslap- 
tingos istorijos. - Bet manau, kad tas vaikinas gyvena kaimynys- 
tėje. Kur daugiau Ema būtų galėjusi jį sutikti? Tikriausiai tai buvo 
meilė iš pirmo žvilgsnio. Patikimas šaltinis teigia, kad mergina 
išlipdavo pro savo kambario langą ir bėgdavo į naktinius pasima- 
tymus. Įsivaizduojat, kaip nepadoru! 

Isla susijaudinusi pasimuistė ant kėdės. Tetos Ednos akys iš- 
sprogo kaip varlės, pamačiusios musę. 


— Naktiniai pasimatymai! Meilės romanuose tik ir rašoma 

apie juos! — siūbtelėjo teta, prisiminusi slaptus savo jaunystės 
susitikimus. 

— Pasakykit, kaip buvo sužinota apie jų meilę, - maldavo Isla, 
nekreipdama dėmesio į švelniai smerkiantį motinos žvilgsnį. 

— Juos užtiko Emos močiutė, senoji ponia Feterfild, nemigos 
kankinama dažnai naktimis vaikštinėjanti po sodą. Senoji pama- 
tė porelę besibučiuojančią po platanu ir pamanė, kad tai anūkė 
su sužadėtiniu Tomu Letonu. Galite įsivaizduoti, kaip ji pašiur- 
po, nepažinusi tamsaus vaikinuko, apglėbusio Emą, ir buvo... 

— Užteks, Edna! — staiga griežtai pareiškė Rozė ir skambiai 
tarkštelėjo puodelį į lėkštutę. 

— Mielasis Tomas Letonas, matyt, be galo nusiminęs, - toliau 
kalbėjo teta Edna, taktiškai keisdama temą, kad nepykdytų se- 
sers. - Dabar jis tikrai neves Emos. 

— Kiek girdėjau, ta kvailė tvirtina įsimylėjusi ir maldauja tėvų 
leisti jai tekėti už kepėjo sūnaus, - ironiškai įsiterpė Hilda, gesin- 
dama nuorūką. 

— Viešpatie mieliausias! — šūktelėjo teta Edna vėdindama- 
si valgiaraščiu ir mėgaudamasi kiekviena nauja meilės istorijos 
smulkmena. 

— O varge! — sielvartingai atsiduso Rozė. 

— Kaip nuostabu! - linksmai aiktelėjo Isla, kresteldama garba- 
nas. - Koks įdomus skandalas! Kaip manot, ar jie pabėgs iš namų? 

— Žinoma, ne, mieloji, - atsakė Rozė ir raminamai paglostė 
dukteriai ranką. Isla visada susijaudindavo dėl menkiausių daly- 
kų. - Ema nenorės užtraukti gėdos savo mylimai šeimai. 

— Kaip liūdna, - tyliai pratarė Odrė, jausdama didžiulį įsimylė- 
jusiųjų skausmą, lyg pati jį patirdama. — Kaip jie gyvens toliau? — 
kreipėsi į motiną ir sumirksėjo didelėmis svajingomis akimis. 

— Manau, Ema anksčiau ar vėliau ateis į protą ir, jei pavyks, vis 
dėlto ištekės už vargšelio Tomo Letono. Žinau, kad jis labai myli 
Emą ir gal atleis jai. 

— Būtų tikras šventasis, - sarkastiškai metė teta Hilda tepda- 


ma džemo ant bandelės ir švystelėjo peiliu dukterėčiai prieš nosį. 

— Tai jau tikrai, - pritarė teta Edna ir ištiesė ranką per stalą, 
siekdama sausainio. - Emai be galo pasisektų, nes per karą labai 
sumažėjo vyrų. Daug merginų liks netekėjusios. Ema turėtų ne- 
paleisti savojo. 

— O kaip tas vaikinas, kurį ji myli? — tyliai paklausė Odrė. 

— Jis neturėtų puoselėti vilčių, - šaižiai nukirto teta Hilda. - Ar 
žinote, kad Moira Filips pagaliau atleido savo vairuotoją? Mano 
galva, ji pasielgė teisingai įtarusi, kad tas skundžia jų pokalbius 
valdžiai, - garsiai sušnarpštė ji. - Įsivaizduojate, koks siaubas? 

Odrė tylėdama klausėsi, kaip jos motina ir tetos aptarinėja 
ponios Filips vairuotoją. Ji gerai nepažinojo Emos Taunsend, še- 
šeriais metais vyresnės, tik buvo mačiusi ją klube. Graži mer- 
gina pilkšvai rudais plaukais, malonių bruožų. Įdomu, ką ji da- 
bar veikia ir kaip jaučiasi. Tikriausiai kankinasi mąstydama, kad 
ateitis — vien tik juoda duobė be meilės. Odrė pažvelgė į seserį, 
kuri nuobodžiaudama minkė sumuštinį. Ponios Filips vairuotojo 
istorija nuobodi, palyginti su neleistinu Emos Taunsend romanu. 
Tačiau Odrė suprato, kad jiedvi su seserimi skirtingai žiūri į šią 
istoriją. Islą trikdo Emos sukeltas skandalas, bet ji visiškai neiš- 
gyvena dėl romantiškosios ir tragiškosios dalies, tik džiūgauja, 
kad visi aptarinės šį įvykį pakuždomis, lyg kalbėdami apie kieno 
nors mirtį, ir su draugais naršys kiekvieną šios pikantiškos isto- 
rijos smulkmeną. Islą labiausiai jaudino dėmesys. Kaip lengva 
supurtyti įprastą gyvenimą. Mergina slapta troško, kad tai ji, o. 
ne Ema Taunsend būtų atsidūrusi šiame įvykių sūkurio centre, — 
bent jau pasimėgautų dėmesiu. 


Praėjo geros dvi savaitės, kol Ema Taunsend pasirodė klube. Pa- 
skalos plito kaip miško gaisras. Harlingamo damos liežuvauda- 
mos melagingai apkaltino, jog mergina nėščia. Harlingamo da- 
mos - keturios pagyvenusios ponios, arba Krokodilės, kaip jas 
pagiežingai pakrikštijo teta Edna, aktyviai organizuodavo visus 
klubo renginius: polo turnyrus, žirgų lenktynes, gėlių parodas, 
sodo vakarėlius ir šokius. Antradienio vakarais jos žaisdavo bri- 

džą, trečiadienio rytais - golfą, ketvirtadienio popietę tapydavo ir 
uoliai siuntinėdavo kvietimus į arbatėles bei maldos vakarus. Pa- 
sak tetos Ednos, tos moterys - tai dorovės policija. Kai prie lauko 
durų nerasdavo alyvinės spalvos kvietimo, kiekvienas suprasda- 
vo kuo nors nusikaltęs. Tačiau kartais lengviau atsikvėpdavo, kad 
nereikės galvoti įtikimos atsisakymo dalyvauti priežasties. 

Odrė ir Isla visą savaitę stebėjo, ar vargšelė Ema Taunsend 
pasirodys. Sekmadienį ji neatėjo į bažnyčią, taip įsiutindama 
Harlingamo damas, tos sėdėjo suglaudusios plunksnuotomis 
skrybėlėmis papuoštas galvas ir gageno kaip žąsys smerkdamos 
merginą, neatėjusią susitikti su geruoju Viešpačiu ir maldauti jo 
malonės. Kai Tomas Letonas su visa šeima įžengė į maldos namus, 
bendruomenė nutilo sekdama gražų vaikiną, oriai žingsniuojantį 
centriniu taku, abejingu veidu, neišduodančiu pažeminimo, ku- 
ris, giliu Odrės įsitikinimu, degino jį iš vidaus. Harlingamo da- 
mos užjaučiamai linktelėjo pro šalį einančiam Tomui, bet šis ap- 
simetė jų nematąs, žingsniavo įsmeigęs akis į altorių ir atsisėdo 
šalia motinos su seserimi. Ema nepasirodė nei polo varžybose, 
nei Šarlės Osborn ir Dianos Luis rengtoje iškyloje. Krokodilės 
visą popietę burbėjo, kad jei Ema išdrįstų pasirodyti renginyje, 
jos gėdingai išvytų ją namo, iš tiesų slapta trokšdamos, kad mer- 
gina ateitų ir suteiktų dingstį naujoms apkalboms. Pagaliau po 
dviejų savaičių, šeštadienį, Ema su šeima atėjo į klubą pietauti. 

Odrė ir Isla sėdėjo poilsio kambaryje su broliais, tėvais ir, 
žinoma, nepamainoma teta Edna, kai Ema Taunsend įslinko 
nuleidusi galvą, stebeilydama į grindis, vengdama sutikti kieno 
nors žvilgsnį. Odrė apsidairė, aplinkui nutilo kalbos ir valgyto- 
jų akys nukrypo į naujai atvykusiuosius, kurie santūriai perėjo 
salę ir įsitaisė prie staliuko kampe. Spoksojo visi, išskyrus žilaūsį 
pulkininką Blaitą, kuris rūkė įsikniaubęs į „Iliustruotas Londono 
naujienas“ ir nepastebėjo tylos jūros, supančios jo mažą salelę. 
Netgi ponas Taunsendas, stambus vyras sidabriniais plaukais ir 
vešliomis žandenomis, užgniaužęs susierzinimą nusprendė ver- 
čiau patylėti, kas buvo nebūdinga įprastomis aplinkybėmis. Jis 

romiai užsakė gėrimų ir atgręžė nugarą bendruomenei, kuri lyg 
alkanų šakalų gauja stebėjo, ką jis darys toliau. 

— Na, - garsiai sušnypštė teta Edna, - kaip keista, kad Arturas 
mūsų neapstaugia. 

— Liaukis, Edna, - nuramino ją Henris ir pasisėmė saują rie- 
šutų. - Mums nedera jų aptarinėti. 

— Tu teisus, - šypsodamasi sutiko Edna. - Krokodilės atidirbs 
už mus visus. 

— Jos įtūš sužinojusios, kad šito nematė, - prunkštelėjo Isla ir 
niuktelėjo seseriai alkūne. 

Tačiau Odrei nebuvo linksma. Ji beviltiškai užjautė šeimą, 
akivaizdžiai kenčiančią kartu su dukterimi. 

Ir tą akimirką, kai visi vos neužduso nuo Taunsendų gėdos, 
salėje lyg vėjo gūsis nuvilnijo nuostabos kuždesys. Atsigręžusi 
Odrė pamatė Tomą Letoną, žengiantį per salę ryžtingai pakeltu 
smakru. Užgniaužusi nuostabos šūksnį Isla sustingo išsižiojusi. 
Albertas, nenorintis praleisti progos atkeršyti seseriai už ilga- 
metes patyčias, griebė žemės riešutą ir įgrūdo jai į burną. Isla 
nustėrusi pažvelgė į brolį ir ėmė rausti kaip burokas, kai įstrigęs 
trachėjoje riešutas užkišo oro taką. Mergina triukšmingai atstū- 
mė kėdę, nuversdama nuo stalo stiklines, tos nukrito ant grindų 
ir pažiro šukėmis. Valgytojai iš karto nukreipė dėmesį nuo Tomo 
Letono ir Taunsendų, mėgindami suprasti, kas čia vyksta. Išspro- 
ginusi krauju pasruvusias akis Isla kosėjo ir mojuodama ranko-. 
mis šaukėsi pagalbos. Odrei dar net nesuvokus, kas atsitiko, tėvas 
apkabino dukterį iš už nugaros, kilstelėjo nuo žemės, stipriomis 
rankomis primygo pilvą, riešais spustelėjo plaučius, dar kartą ir 
dar kartą. Isla kosėjo mėgindama įtraukti oro, jos veidas vis tam- 
sėjo. Klubo lankytojai lyg smalsių karvių banda susibūrė aplink 
Garnetų stalą melsdami, kad Henris išgelbėtų dukteriai gyvy- 
bę. Rozė suakmenėjusi stebėjo, kaip gyvybė trūkčiodama, regis, 
palieka jos mergytės kūną, ir maldavo Dievą pagalbos. Vėliau ji 
dėkos Aukščiausiajam už įsikišimą, nes vieną akimirką riešutas 
pasislinko ir Isla įkvėpė oro. Apsipylęs atgailos ašaromis Albertas 


22 


Neužmiršk manęs 


apsikabino motiną. Teta Edna apglėbė vis dar krūpčiojančią Islą, 
per plauką išvengusią mirties. Žiūrovų minia pratrūko katutėmis 
ir palengvėjimo šūksniais. Ir vien tik Odrė pastebėjo, kaip Ema 
Taunsend išėjo su Tomu Letonu susiėmę už rankų. 

— Senelio brolis Čarlis užspringo ir mirė, — rimtai pareiškė 
teta Edna katutėms nurimus. — Tik jis užspringo ne riešutu, o 
sūriu, paprasčiausiu jo mėgstamo čederio gabaliuku. Po to mes 
jį praminėm Čarliu Čederiu, ar ne tiesa, Roze? Brangusis Čarlis 


Cederis. 


2 skyrius 


Didžiam Harlingtono damų pasipiktinimui, Tomas Letonas ir 
Ema Taunsend rudenį susituokė. Rozė džiaugėsi, kad Taunsendų 
šeima gali vaikščioti iškeltomis galvomis, bet teta Hilda vis bum- 
bėjo, esą mergina neverta tokio padoraus jaunuolio. Teta Edna 
pavadino seserį Garbės Krokodile ir niekinamai caksėjo liežuviu 
šiai už nugaros. Isla kikendama mėgdžiojo tetą, tik ji buvo ne 
tokia taktiška — nuolat sukiodavosi apie tetą kaip laumžirgis cak- 
sėdama ir šelmiškai šaudydama akimis. 

— Roze, kas apsėdo mergaitę? —- skundėsi teta Hilda. - Kodėl 
ji be perstojo caksi? Ką tai reiškia? 

Net Rozei buvo sunku susilaikyti nesijuokus, bet ji rimtai tiki- 
no seserį, kad čia naujas iš mokyklos parsineštas žaidimas. 

— Tai gerai, - pasakė Hilda. — Aš jau maniau, kad ji šaiposi iš 
manęs. 

— Žinoma, ne, Hilda. Nekreipk dėmesio. Isla tuoj susigalvos 
ką nors nauja, - tikino motina. 

Aišku, ji buvo teisi. Sulaukusiai trokštamo dėmesio Islai greit 
nusibodo Garbės Krokodilė. 

Odrę Emos Taunsend romanas giliai sukrėtė. Ji niekaip nejį- 
stengė to pamiršti. Iš tolo stebėdama vestuves mergina įsivaiz- 
davo, kad nuotaka susitaikiusi su likimu pareigingai ištarė įža- 
dus ir įžengė į vedybinį gyvenimą be meilės. Tokia negailestinga 
lemtis Odrei atėmė žadą. Juk tai blogiau nei mirtis. Bet kai po 
dviejų savaičių jaunavedžiai grįžo iš povestuvinės kelionės, jau- 
noji žmona atrodė išties laiminga. Laikas nutildė paskalas ir 
bendruomenė noriai pamiršo skandalą. Greitai net Harlingamo 

damos atlyžo — maloningai šypsodamos priėmė į bendruome- 
nę naująją ponią Leton ir ėmė pareigingai siuntinėti jai alyvinius 
kvietimų vokelius. Tačiau Odrei atrodė, kad skambiame Emos 
juoke girdi užgniaužtą raudą, retomis užsimiršimo akimirkomis 
akyse šmėkšteli kančia lyg prisiminus švelnius bučinius po pla- 
tanu. Odrei Ema buvo tragiška herojė, kuriai skausmas suteikė 
anksčiau neturėto didingo grožio. 

Kai 1948 metų sausį Odrei sukako aštuoniolika, motina nusi- 
vežė ją apsipirkti į didžiąją „Harrods“ parduotuvę Floridos pros- 
pekte. Teta Edna ir Isla keliavo kartu. Vėliau visos moterys užėjo 
išgerti arbatos į viešbutį „Alvear Palace“. Teta Edna, kuri, kaip ir 
sesuo Rozė, nebuvo lankiusis Londone, šmižinėjo po parduotuvę 
ir skundėsi, kad ši esą neprilygsta londoniškei — toji daug didesnė 
ir prabangi kaip Aladino urvas. Tačiau Odrė ir Isla visada nekan- 
triai laukdavo apsilankymo „Harrods“. Ir ne vien dėl drabužių, 
kuriuos motina pirkdavo, bet trokšdamos stebėti elegantiškas 
skrybėlėtas ir pirštinėtas ponias, tipenančias aukštakulniais ba- 
teliais per kilimais išklotas grindis, naršančias po kosmetiką ir 
madingus iš Europos atvežtus drabužius. Isla pavydžiai stebėjo, 
kaip vyresnioji sesuo matuojasi suaugusiųjų sukneles, šilkines 
palaidinukes, ir nusiminė, kad jai neleidžiama segėti auskarų, kol 
nesukaks aštuoniolika. Norėdama pralinksminti dukterėčią, teta 
Edna nupirko jai „Pringle“ firmos megztuką ir palaidinę, ir Isla 
iš karto nušvito žinodama, kad motinai nepatinka, kai teta Edna 
nepaiso sesers pastangų sudrausminti dukteris. 

Buvo nepakeliamai karšta. Moterys žingsniavo dulkėtomis 
gatvėmis, nekreipdamos dėmesio į murzinus elgetaujančius ber- 
niukus, kurie lyg beždžioniukai iššokdavo iš paunksmės praši- 
nėdami pinigų ar saldainių. Jos praėjo pro spaudos kioską, kur iš 
pirmųjų šalies laikraščių puslapių šypsojosi švytintis Evos Peron 
veidas. Dažyti šviesūs plaukai susukti į griežtą kuoduką, šaltos 
rudos akys ir pergalinga šypsena rodė nenumaldomą ryžtą mo- 


ters, kuri niekada nebus patenkinta. 


25 


Santa Montefiore 


Edna ir Rozė sparčiai žygiavo pirmyn užgniaužusios savo 
nuomonę, kad tik kas nors jų nenugirstų. Klaidžiojo pasakoji- 
mai, kad įtūžusi peronistų minia nulinčiuoja žmogų vien už ne- 
atsargiai ištartą pastabą. Buenos Airių gatvės — netinkama vieta 
apkalbėti pirmąją ponią. Net už savo namų sienų negali jaustis 
visiškai saugus. 

Odrė dievino šitą miestą. Čia ji galėjo laisvai mėgautis po- 
piete, neatpažįstama klaidžioti gatvelių labirintais. Jai patiko 
žmonės, tvarkingai skubantys į darbą bei susirinkimus ar ne- 
rūpestingai vaikštinėjantys alėjomis, spoksantys į vitrinas, sto- 
viniuojantys ant saulėtų gatvių kampų ir stebintys pralekiantį 
pasaulį. Merginą svaigino automobiliai ir triukšmas, žavėjo er- 
dvios aikštės, didingi puošnūs pastatai. Ji troško būti to miesto 
dalis, jausti į jį savo gyvenimo taką kaip šilko siūlelį į milžinišką 
gobeleną. Odrė dievino mažas romantiškas kavinukes ir resto- 
ranus, kur galima atsikvėpti lyg prie gaivaus šaltinio ir vėl nerti 
į karštos lavos tėkmę. Batų valytojai ir gėlių pardavėjai pavėsyje 
mėgavosi pertraukėlėmis, gyvai aptarinėdami politiką ir pre- 
kybą, siurbčiodami matę pro raižytus sidabrinius šiaudelius. 
Oras atrodė tirštas nuo autobusų dyzelino kvapų, sumišusių su 
karamelės dvelksmu nuo saldumynų prekystalių ir pro miesto 
dūzgesį prasismelkiančiais gyvais vaikų balsais. Odrė sekė pas- 
kui skubiai žingsniuojančią motiną ir nė mažiausia smulkmena 
neprasprūsdavo jai pro akis. Šventojo Martyno aikštėje paste- 
bėjus už rankų susikibusias poreles, Odrės mintys vėl nuklydo 
į meilę. Kai šnerves pakuteno sodrūs gardenijų ir nupjautos žo- 
lės kvapai, širdį pervėrė ilgesys, nunešdamas mergaitę į tingų 
jos mėgstamų romanų pasaulį. Odrė svajojo kada nors taip pat 
vaikščioti susikibus už rankų kaip tie įsimylėjėliai ir galbūt vog- 
čia bučiuotis prie fontano. Tačiau pagaliau moterys susėdo vieš- 
bučio „Alvear Palace“ arbatinėje ir Rozė ėmė pasakoti apie du 
jaunuolius, neseniai atvykusius iš Anglijos ir pradėjusius dirbti 
tėvo įmonėje. 

— Sesilis ir Luisas Foresteriai, — ištarė ji ir jos lūpos šyptelėjo. 

— Broliai? — paklausė teta Edna, atsisegė palaidinukės sagutę 
ir ėmė vėduotis suprakaitavusią odą. 

— Taip, broliai, —- patvirtino Rozė. — Sesilis vyresnis, jam tris- 
dešimt, o Luisui dvidešimt dveji. Luisas kiek... — Ji patylėjo ieš- 
kodama tinkamo neįžeidžiančio žodžio. — Keistokas, — įtaigiai 
pareiškė ir ėmėsi apibūdinti brolį: — Sesilis labai gražus ir rafi- 
nuotas. Tikrai žavus jaunuolis, - atsidususi užbaigė ji. 

— Ar galiu užsisakyti blynelių su dulce de leche?*- pertraukė 
motiną Isla, spoksodama į pyragaičiais apkrautą vežimėlį, kurį 
padavėjas baltomis pirštinėmis, sužavėtas dviejų gražių merginų, 
švytinčių prirūkytoje arbatinėje, stūmė pro šalį. 

— Žinoma, gali, Isla. Odre, ar nori to paties? 

Odrė linktelėjo ir paklausė: 

— Ar tie jaunuoliai atvyko vieni? 

— Taip. Vargšelis Sesilis dalyvavo kare. Manau, jis ten buvo 
svarbus asmuo, — Rozė sunkiai atsiduso. Matyt, ji norėjo pridur- 
ti, kad Luisas atsisakė kariauti, užsispyręs liko Londone ir net per 
antskrydžius fortepijonu skambindavo melancholiškas melodi- 
jas, bet nutylėjo. Nesąžininga nuteikti dukteris prieš vaikiną, kol 
jos dar net nesusipažino su juo. - Jie atkako čia, — kalbėjo Rozė 
Ednai, - bėgdami iš Europos ir tos pokarinės niūrumos. Jų tė- 
vas, buvęs Henrio verslo partneris, pasiūlė vykti į Argentiną. Mes 
skolingi paslaugą tam žmogui. Jis buvo labai geras Henriui, todėl 
tas džiaugiasi galėdamas padėti. Broliai apsistojo klube. 

— Na, pas mus labai trūksta jaunų vyrų, — tarė teta Edna ir 
įsipylė didelį puodelį „Grey Earl“ arbatos. - Karas atėmė iš mūsų 
geriausius jaunuolius. Baisi tragedija. 

— Taip, išties, - pritarė Rozė ir mintyse pasmerkė jaunąjį Lui- 
są, nepanorusį atlikti savo pareigos, kai jos vyras ir daugelis kitų 
vargingai plaukė per vandenyną, rizikavo gyvybe gindami šalį, 
kuri, jų įsitikinimu, buvo jų tėvynė, nors iki tol daugelis nė ko- 
jos nebuvo pastatę ant Britanijos žemės. Rozė net pati padėjo 


* Dulce de leche - karamelinis kremas. Čia ir toliau vertėjos pastabos. 

kovotojams, įstojusi į Harlingamo moterų gildiją. Narės rinkda- 
vosi klubo stalo teniso salėje ir megzdavo megztinius, kojines, 
slidininko šalmus, šalikus, kojines, mūvimas auliniuose batuose. 
Kai karas baigėsi, Rozė prisiekė daugiau neišnerti nė akies, nes 
virbalų skimbčiojimas primindavo jai tas sunkias laukimo dienas 
ir vilties kankynę. 

— Ar pakviesi juos į Odrės gimtadienį? —- paklausė susidomė- 
jusi Isla, gavusi lėkštę blynelių. 

Rozė išsitiesė ir palenkė galvą į šoną. 

— O kodėl ne? - atsakė ji, laukdama sesers pritarimo. 

— Žinoma, jie turėtų ateiti, - džiaugsmingai šūktelėjo Edna. — 
Čia galės susipažinti su puikiais anglais. Be to, Hildos dukterys 
ieško vyrų, taip pat Pirsonų dvynės, ką jau kalbėti apie vargšelę 
Džunę Hips. Jei ji greit nesusiras vaikino, tuoj dulkės ant lenty- 
nos, juk pavasarį jai sukaks dvidešimt devyneri. 

Rozė nemanė, kad Sesilis Foresteris tinkamas kieno nors kito 
dukteriai, netgi jei jos pačios mergaitės dar per jaunos galvoti 
apie vedybas. Hildos dukterys ne konkurentės, Džunė Hips - 
taip pat, bet Pirsonų dvynės lieknos, gražios ir nekantraujančios 
ištekėti. Rozė papūtė lūpas ir nurijo bekylantį pavydo jausmą. 

— Galir taip, - nepatenkinta pratarė ji. —- Bet tai Odrės gimta- 
dienis, Edna, o ne nuotakų turgus. 

Teta Edna atrodė įskaudinta ir paraudo iki pat liulančio pa- 
gurklio. 

— Oi, Roze, aš nenorėjau... - mikčiojo ji. - Tu jau matei jau- 
nuolius. Kokie jie? Manai, patiks mūsų mergaitėms? 

Rozė šyptelėjo ir pastatė puodelį ant stalo. 

— Tikrai patiks. Luisas panašaus amžiaus kaip Odrė, bet jis 
atrodo šiek tiek... sąžiningai kalbant, pašėlęs. Dar nesusitupėjęs, 
o Sesilis visiškai kitoks — atsakingas, protingas, gražus, be galo 
žavingas jaunuolis, nors ir daug vyresnis. Manau, tai nesvarbu. 
Malonu bendrauti su mačiusiu pasaulio vyru. Odre, ar norėtum, 


kad pakviesčiau juos į tavo gimtadienį? 

Rozė pasisuko į vyresniąją dukterį. Odrė mėgino paslėpti susi- 
jaudinimą tepdama sviesto ant bandelės, kurios nenorėjo. Ji pri- 
tariamai linktelėjo motinai ir ėmė nervingai kramsnoti bandelę. 

— Lažinuosi, kad tie Foresterių vaikinai įsimylės Odrę, — 
prunkštelėjo Isla. - Oi, iš tiesų įsimylės, - nepasidavė ji, sugavusi 
sutrikusios sesers žvilgsnį. - Nesidrovėk, Odre. Tu gražesnė už 
kitas merginas, net už Pirsonų dvynes. Beje, - šelmiškai pridūrė 
ji, - aš šoksiu su abiem. 

— Turėsi palaukti, kol jie tave pakvies, - įspėjo motina, tada 
šypsodamasi atsigręžė į Edną. - Ką pasakys Krokodilės, kai Isla 
lakstys kviesdama šokti visus vyrus? — nusikvatojo Rozė. 

— Cak, cak, cak! - prajuko Edna ir jos pagurklis sutirtėjo, pra- 


linksmindamas visas. 


Odrei ir Islai neteko ilgai laukti susitikimo su broliais Foreste- 
riais, nes vos po kelių dienų tėvas pakvietė juos pavakarieniau- 
ti Kaningo gatvės namuose. Stalas buvo padengtas vynuogėmis 
apaugusioje terasoje, apšviestoje dideliais žibaliniais žibintais ir 
dekoratyvinėmis žvakutėmis. Odrė su Isla sode priskynė gėlių ir 
sukomponavo gražią puokštę stalo viduryje, o Rozė aptarė val- 
giaraštį su jauna virėja Marisole. Ji mielai pakvietė tetą Edną, nes 
norėjo išgirsti sesers nuomonę apie Sesilį Foresterį, kuris būtų 
tinkamas vyras Odrei. Rozė nusprendė, kad jaunesniesiems sū- 
nums nedera sėsti prie stalo ir blaškyti svečių dėmesį, nes Isla 
visada erzina Albertą, kai tas šalia. 

Odrė ir Isla laukė sode. Abi vilkėjo naujas sukneles, kurias 
motina nupirko „Harrods“ prekybos centre. Isla pastebėjo, kad 
sesuo atrodo kaip jauna moteris, ir stovėdama šalia jautėsi gaučė. 
Nors ji buvo tik penkiolika mėnesių jaunesnė, Odrė šiandien el- 
gėsi oriai ir atrodė vyresnė keleriais metais. Pirmą kartą gyveni- 
me Islą apėmė liūdesys — akivaizdu, kad vaikystė baigiasi. 

— Mergaitės, abi atrodote nuostabiai, — išėjusi iš namo sušuko 
teta Edna. 

Ji vilkėjo šilkinę dramblio kaulo spalvos palaidinę, mūvėjo si- 
joną ir žaidė perlų vėriniu, nusvirusiu ant didžiulės krūtinės iki 
pat juosmens. Teta buvo išsikvėpinusi „Christian Dior“ kvepa- 
lais, ant nosies galo liko baltas lyg pusnis pudros sluoksnis. Isla 
neketino to pasakyti. Būtų smagu žiūrėti, kaip Edna nieko ne- 
nutuokdama sėdi tokia per visą vakarienę. Tačiau Odrė buvo ne 
tokia išdykusi — iš karto įspėjo tetą ir švelniai nuvalė nosį. 

— Tu gera mergaitė, — dėkinga atsiduso Edna, išsitraukė iš 
rankinės pudrinę ir pažvelgė į veidrodėlį, ar viskas gerai. Paten- 
kinta, kad puikiai išnaudojo tai, ką jai suteikė gamta, Edna dar 
pasidažė lūpas, užsegė rankinę ir pažvelgė į laikroduką. - Jie tuoj 
pasirodys, — tarė ji. —- Prisipažinsiu, nekantrauju susipažinti su 
broliais. Visas klubas ūžia iš susijaudinimo. Šiandien girdėjau, 
kad Sesilis padėjo Dianai Luis įsėsti į automobilį ir pritrenkė ją 
savo žavesiu. Kepyklėlėje buvau sutikusi Šarlę. Ji papasakojo, kad 
pulkininkas Blaitas vakar vakarieniavo su Sesiliu, tada iki vėly- 
vos nakties žaidė kortomis ir susibičiuliavo. Senasis pulkininkas 
mėgsta plepėti apie karą ir mums jau mirtinai įkyrėjo, bet miela- 
sis Sesilis ištisas valandas šnekėjosi apie tai, ką patyrė kare. Ma- 
nau, tas jaunuolis — tikras didvyris. Pasak pulkininko, Sesilio re- 
putacija Londone puiki. Deja, jo brolis garsėja kaip tinginys. Kaip 
suprantu, Luisas visą vakarą skambino fortepijonu ir tai nelabai 
patiko kitiems gyventojams. Jie nebūtų prieštaravę, jei jis būtų 
pasirinkęs gražius kūrinius, bet, matyt, muzika buvo labai keista.. 
Vėliau nuo jos žmonės sapnavo košmarus. 

Edną šniurkštelėjo ir viltingai atsigręžė į namą. 

Tą akimirką Henris ir Rozė pasirodė ant vejos lydimi dviejų 
jaunuolių. 

— O, pagaliau! - Teta Edna atsidususi plačiai išsišiepė ir jos dvi- 
gubas pagurklis išsiplėtė kaip zefyras. - Mergaitės, pasiruošusios? 

Edna patraukė per žolę svečių link. Odrė ir Isla susijaudinusios 
susižvalgė. Isla nepajėgė nuslopinti plačios šypsenos per visą iš- 
dykėlišką veidą net tada, kai buvo pristatoma svečiams. Bet Odrė 
susitvardė ir paduodama vaikinams ranką droviai nuleido akis. 

Ji iš karto pastebėjo, kokie broliai skirtingi. Sesilis aukštas, 
lieknas, bruožai tobuli, simetriški, akys mėlynos, skaidrios, no- 
sis ilga, aristokratiška. Jo gyvybingumą dar labiau pabrėžė kon- 
trastas su broliu, kurio miglotos akys, regis, klaidžiojo po savą 
pasaulį. Tamsiai rudi Sesilio plaukai buvo tvarkingai sušukuoti, 
perskirti sklastymu ir žvilgėjo kaip jo batai. Sveikindamasis su 
merginomis šypsojosi neabejotinai pasitikėdamas savimi. Ir iš 
karto pastebėjo vyresnėlės grožį ir grakštumą. Luisas buvo že- 
mesnis už brolį, švelnesnių, ne tokių taisyklingų bruožų, lūpų 
linkis rodė nepastovią prigimtį ir jausmingumą. Jaunuolis nebu- 
vo gražus, bet veidą gyvino juoko ir skausmo raukšlelės. Sugavu- 
si Luiso žvilgsnį, Odrė išsigando pajutusi, kad smenga jo akyse, 
giliose ir įtraukiančiose kaip sūkurys. Priblokšta staigiai nuleido 
akis į žemę ir iš karto pastebėjo, kad vaikino batai nudėvėti, koji- 
nės viena mėlyna, kita juoda. Jo pirštai buvo ilgi, blyškūs ir nuo- 
lat krutėjo, lyg liesdami nematomo pianino klavišus. Vėl pakėlusi 
akis Odrė pamatė, kad Luisas vis dar smalsiai stebeilijasi į ją pro 
smėlio spalvos plaukų sruogą, kurios nenubraukė nuo akių. Di- 
delei savo gėdai, Odrė pajuto, kaip nuoraudis kyla kaklu, dažo 
skruostus išduodamas, kokia ji sutrikusi. Besidaužančia širdimi 
mergina nusigręžė vildamasi, kad niekas jos sumišimo nepaste- 
bėjo. Luisas nebuvo nei gražuolis, nei labai patrauklus, tačiau 
jo žvilgsnis trikdė. Jaunuolio akyse glūdinti tamsi gelmė siurbė 
Odrę ir ji jautė turinti tam priešintis iš visų jėgų. 

Pasiėmę šampano taures visi lėtai patraukė per sodą. Sesilis 
ėjo su Henriu, Roze ir teta Edna, o Odrė su Isla atsilikusios per 
kelis žingsnius atsidūrė abipus Luiso. Tik Rozė pastebėjo, kad Se- 
silis staigiai atsigręžė pažiūrėti, ką brolis veikia, lyg tėvas, sekda- 
mas drovų vaiką. Odrė nerangiai mėgino pradėti pokalbį, trokš- 
dama eiti su tėvais. 

— Mama sakė, kad jūs pirmą kartą Argentinoje, - tarė ji, slėp- 
dama sutrikimą po mandagumo žodžiais. 

— Taip, — atsakė Luisas ir sunkiai atsiduso, jo veidą iškreipė 
sielvartas. - Atrodo, kad Europoje niekada nesibaigs žiema. Čia 

pavasaris, o su juo ateina nauja gyvybė ir viltis. Saulėkaitoje žmo- 
gus pamiršta nelaimes. 

Odrė nustebusi pažvelgė į vaikiną, svarstydama, ką jis turėjo 
galvoje ir kaip į tai reaguoti. Isla prunkštelėjo ir pašaipiai šyptelė- 
jo seseriai, bet toji tyčia nekreipė dėmesio, kad neįžeistų svečio. 

— Čia pavasaris labai gražus, - tarė Odrė vildamasi, kad tai 
nenuskambėjo kvailai. Tada negalvodama pridūrė: - Po žiemos 
visada ateina pavasaris, net Europoje. 

Išgirdęs tai, Luisas pasuko galvą į merginą ir staiga paraudo. 
Vaikino bruožai sušvelnėjo, Odrė iš netikėtumo net seiles nurijo. 

— Jūs teisi, tikrai ateina, — atsakė Luisas ir susiraukė, mėgin- 
damas suvokti, ar mergina jį tikrai suprato, ar atkirto nemąsty- 
dama. — Bet kodėl pirmiausia būna žiema? - toliau kalbėjo jis. — 
Kartais svarstau, kodėl Dievas mus apgyvendino žemėje, jei mes 
tik kovojame vieni su kitais. 

— Ir aš nežinau, - palingavusi galvą pasakė Odrė. - Bet su- 
prantu viena: jei visą laiką būtų pavasaris, mes jo nevertintume. 
Kad sužinotų, kas yra laimė, žmonės turi kentėti. Nemanau, kad 
gyvenimas turi būti lengvas. Karas — siaubingas dalykas, tikrai 
siaubingas. Bet jis atskleidžia žmogaus dvasios ribas ir pabudina 
geriausius bruožus, — pridūrė ji, prisiminusi neįtikėtinas tėvo pa- 
sakotas istorijas apie žmogaus kilnumą. 

— Ir blogiausius! — ciniškai atkirto Luisas. —- To niekada netu- 
rėtų būti. 

— Arjūs kovėtės kare? — linksmai paklausė Isla. 

Odrė susiraukė, nes vos pažvelgus į Luisą buvo aišku, kad jis 
nekariavo. Vaikinas nukaito, lūpos nesmagiai suvirpėjo. Išgirdus 
klausimą, Sesilio pečiai nusviro, bet jis toliau mandagiai kalbėjo- 
si su šeimininkais. 

— Ne, nekariavau, - skubiai atsakė Luisas. 

Kad nebetrikdytų svečio, Odrė taktiškai pakeitė temą: 

— Girdėjau, jūs puikiai skambinate. 


Luisas susitvardė ir dėkingas šyptelėjo merginai. 

— Teta Edna pasakojo, kad neleidote klubui užmigti ir žmonės 
sapnavo košmarus, —- pareiškė Isla ir nusikvatojo. 

Luisas taip pat nusijuokė. 

— Aš groju iš širdies, nors pats jos kartais nesuprantu. 

— Jūs labai keistai kalbate, — tarė Isla ir prikandusi lūpą klau- 
siamai pažvelgė į vaikiną. 

— Isla! 

— Nesijaudinkite, Odre. Man patinka, kai žmonės kalba atvi- 
rai. Tokių labai nedaug. 

— Deja, Isla visada rėžia, ką galvoja, - šypsodamasi pasakė 
Odrė. - Ar, teisingiau tariant, dažnai visai negalvoja. 

— O Odrė per daug galvoja, - juokėsi Isla. - Labai, labai per daug. 

Luisas vėl atidžiai pažvelgė į Odrę, tyrinėdamas jos bruožus. 

— Aišku, - tarė jis. 

Odrė įbedė akis į žemę, sutrikdyta intymaus žvilgsnio, kuris, 
kaip jai atrodė, buvo nederamas ir šniukštinėjantis, bet, savo 
siaubui, suvokė, kad tai ją jaudina. Nesmagią tylą nutraukė Isla. 

— Ar palikote mylimąją Anglijoje? - paklausė mergina ir nuri- 
jo didelį gurkšnį šampano. 

— Jei turėčiau mylimąją, nebūčiau vykęs čia, - atsakė Luisas. 

— Bet čia Lotynų Amerikos šalis. Tango ir romantikos kraštas, 
ar ne tiesa? — Isla vėl nusikvatojo. 

Odrė pajuto raustanti ir pamažu siurbčiojo gėrimą, mėgin- 
dama atsikratyti nuoraudžio. Nebuvo jokio vėjelio, tik drėgmė, 
persmelkta sodrių gamtos kvapų ir neramios Odrės dvasios. 

— Teta Edna sako, kad mums trūksta tinkamų vyrų, nes dau- 
gelis išėjo į karą ir nesugrįžo, - plepėjo sesuo. 

Odrė gailėjosi, kad motina leido sesutei gerti šampano. Aki- 
vaizdu, kad alkoholis sustiprino jos pojūčius. 

— Liaukis, Isla, - tildė ji seserį. - Vargšas ponas Foresteris vos 
atvyko, o tu jį ketini apvesdinti dar prieš vakarienę. 

Luisas nusijuokė ir papurtė galvą. 

— Nesirūpinkite, Odre. Aš nesmerkiu jūsų sesers. Ji sako, ką 
galvoja. Ir aš panašiai elgiuosi. - Tada atsigręžė į ją ir tyliai pa- 

prašė: — Prašau, vadinkite mane Luisu. Ponas Foresteris tinka 
kitiems, pavyzdžiui, Sesiliui. Brolis puikiai dera su ponu Fores- 
teriu, tikrai puikiai. 

— Ar jūsų sesuo gyvena Anglijoje? - paklausė Odrė sekdama 
tėvus, einančius prie stalo po vynuogienojais terasoje. 

— Siselė. Taip, ji gyvena senoje šaltoje sodyboje, - atsakė Luisas. 

— Tikriausiai jai labai liūdna, kad jūs abu išvykote į Argentiną. 

— Kažin, - šypsodamasis atsakė vaikinas. — Jei pažinotumėt 
mano seserį, suprastumėt. Ji nėra labai šiltas žmogus. 

— O mano sesuo labai šilta. — Islai jau pynėsi liežuvis. — Tik ji 
gyvena savame pasaulyje. Ji - svajoklė. 

Luisas pažvelgė į Odrę rugiagėlių spalvos akimis ir mąsliai nu- 
sišypsojo. 

— Aš taip pat svajoklis, - prisipažino jis. 

Odrei pasirodė, kad akimirką jo veidu prašliaužė niūrus šešė- 
lis, lyg saulė būtų pasislėpusi už debesų. 

— Jei Odrė išvyktų į tolimą šalį, aš mirčiau iš sielvarto, - me- 
lodramiškai pareiškė Isla. - Odre, pažadėk, kad nepaliksi manęs. 

Odrė pagavo motinos žvilgsnį ir suprato ją pastebėjus, kad 
jaunėlė per daug išgėrė. 

— Tikrai nepaliksiu, —- nuolankiai pažadėjo ji. Kai vėl pažiū- 
rėjo į Luisą, debesėlis jau buvo nuslinkęs ir jo veidas vėl atrodė 
giedras. 

— Isla, mieloji, nueik į virtuvę ir pasakyk Marisolei, kad mes 
jau pasiruošę vakarieniauti, —- paliepė Rozė ir pakuždėjo praei- 
nančiai dukteriai: — Išgerk didelę stiklinę vandens. Tėvas įtūš pa- 
stebėjęs, kad tu įkaušusi. 


Svečiai susėdo iš abiejų Rozės šonų, Isla buvo pasodinta tarp 
Luiso ir tėvo, Sesilis atsidūrė Odrei iš kairės, o teta Edna — iš 
dešinės. Mergina pažvelgė į Luisą kitoje stalo pusėje, trokšdama 
pasikeisti vietomis su seserimi. Luisas pakėlęs akis pamatė, kad 
Odrė spokso į jį neslėpdama susižavėjimo. Toji iš karto nukreipė 
žvilgsnį į sriubos lėkštę, tada atsigręžė pasišnekėti su teta Edna, 

nes motina jau aptarinėjo karą su Sesiliu, akivaizdžiai pakerėta 
pašnekovo. Jei būtų kiek palūkėjusi, būtų pamačiusi mielą šyp- 
seną Luiso veide. 

— Argi jis ne žavus? — vos girdimai sukuždėjo teta Edna ir 
Odrė suprato, kad ji turi galvoje ne Luisą. 

— Taip, tikrai, — pritarė ji, kad pamalonintų tetą. 

— Jis labai gražus. Patrauklus karininkas, be galo romantiškas. 
Argi ne tiesa? Manau, tu jam patinki, brangute. Mačiau, kaip žiū- 
rėjo į tave. 

— Oi, ne, aš taip nemanau, — nesutiko Odrė. — Be to, aš dar 
per jauna mylėti. 

Teta Edna nusijuokė. 

— Odre, tau aštuoniolika. Aš įsimylėjau Harį, kai buvau tokia 
kaip tu. Savo brangųjį Harį, - pabrėžė ji. — Jis buvo labai geras 
žmogus. 

— Tu jį labai mylėjai? —- Odrė džiugiai pakeitė temą. 

— Labai, - atsakė Edna, bet neleido prisiminimams apie ve- 
lionį vyrą temdyti tokio malonaus vakaro. Ji liūdnai nusišypsojo 
ir, kaip įpratusi, nuvijo sielvartą humoru. - Haris puikiai mokėjo 
mėgdžioti, - pradėjo pasakoti teta. 

Odrė pažvelgė per stalą, kur Luisas linksmai kvatojo, o Isla 
koketiškai kikeno. Odrę, jos apmaudui, pervėrė neramus pavydo 
dūris, kad jiedviem taip linksma kartu. Ji vėl atsigręžė į tetą, bevil- 
tiškai mėgindama užgniaužti tą nepažįstamą primityvų jausmą. 

— Jis mokėjo tobulai pamėgdžioti mano motiną, tavo močiu- 
tę, - kalbėjo teta, nepastebėdama dukterėčios jausmų sąmyšio. — 
Kartą tėvas šūktelėjo iš sodo: „Elizabete, kaip manai, ką daryti 
su šita vyšnia?“ Aplenkęs motiną Haris atsakė jos balsu: „Išrauk, 
brangusis, išrauk jas visas: Tėvas taip ir nesuprato, kas vyksta. 

— Kaip supratai, kad Haris tau skirtasis? — paklausė Odrė, ko- 
vodama su noru vėl pažvelgti per stalą. 

Teta Edna pažvelgė į dukterėčią ir susiraukė. 

— Kokia tu smalsi, mergyt, — susimąsčiusi tarė ji. Tada pu- 


tliais pirštais palietė sužadėtuvių žiedą, kurį vis dar mūvėjo, ir 

giliai atsiduso. — Jis buvo kitoks negu kiti mano sutikti jaunuoliai. 
Prajuokindavo mane dažniau nei kiti. Aš tiesiog pajutau, kad tai 
mano žmogus. Gal primityvus gyvuliškas instinktas tiesiog pa- 
kuždėjo. Su Hariu jaučiausi nuostabiai, lyg nuolat šviestų saulė. 
Haris buvo mano saulė. Kai jo neliko, saulė nebėra tokia, kokia 
buvo, — pridūrė teta ir suspaudė lūpas, grąžindama mintis į da- 
bartį. - Brangute, tu tikrai suprasi. Sužinosi, kai tai įvyks. 

Odrė buvo tikra, kad jau žino. Ji pažvelgė į Luisą jausdama, 
kad neįveikiamos jėgos jau traukia juos vieną prie kito. 

Patiekus karštąjį patiekalą, Rozė atsigręžė į Luisą, leisdama 
Sesiliui šnekėtis su Odre. Su juo buvo lengva kalbėtis. Jaunuolio 
išraiška buvo maloni, jis elgėsi dėmesingai, žvelgė į merginą at- 
gręžęs įtaigų gražų veidą. Ir jei ne brolis, kuris sėdėjo prieš juos 
kaip laukinis šuo — vieną akimirką linksmas, kitą - nugrimzdęs 
į melancholiją, - šis žavingas karininkas būtų pagrobęs mergi- 
nos širdį. 

Bet Odrę domino Luisas. Ji įtempusi ausis klausėsi, kas vyks- 
ta kitoje stalo pusėje. Mergina žinojo, kad neturėtų šitaip elgtis, 
ir mėgino suvaldyti jausmus. Bet kuo labiau suvokė pavojų, tuo 
giliau smego į jį. 

— Ar ilgai ketinate būti Argentinoje? — paklausė Odrė. 

— Gal porą metų, — atsakė Sesilis. 

Jis įsmeigė žvilgsnį į merginą mąstydamas, kad ji galėtų jį įti- 
kinti likti ilgiau. Staiga paspringęs duonos gabalėliu užsikosėjo, 
tada nuplovė jį gurkšniu vandens. Nuginkluotas šios dailios, san- 
tūrios merginos pasijuto sutrikęs ir nerangus. 

— Vadinasi, grįšite į Angliją. 

— Ketinu. 

— O gal pamilsite Argentiną. Daugelis pamilsta, - tarė Odrė 
ir pastebėjo, kad Sesilis šyptelėjo. Jis jau pamilo, bet Odrė dar 
nežino, kad jo širdis jos rankose. 

— Jūs nebuvote Anglijoje, tiesa? - paklausė Sesilis. 

Odrė papurtė galvą. 

— Ne, bet tėtis dažnai pasakoja. Jaučiuosi, lyg pažinčiau tą šalį. 

— Anglija neprilygstama. Galbūt kada nors rasite laiko ją ap- 
lankyti. 

— Norėčiau. Tačiau negaliu įsivaizduoti, kad gyvenčiau kur 
nors kitur, o ne čia. - Odrė nusijuokė. - Pulkininkas Blaitas turi 
keistų nuostatų dėl orų Londone. Jis skaito „Iliustruotas Londo- 
no naujienas“ ir komentuoja savaitės senumo įvykius. Regis, ten 
nuolat lyja. 

— Ak, tas nepakartojamas pulkininkas Blaitas, — nusijuokė Se- 
silis ir atsilošė krėsle. - Nuostabus keistuolis. Tikras anglas, nes 
kaip visi anglai kalba tik apie orą ir karą. 

— Ar ten tikrai lyja visą laiką? 

— Mano brangus drauge, - pasakė vaikinas giliu, sodriu pulki- 
ninko balsu, - manau, vasara ir vėl bus lietinga. Labai nepasisekė 
žirgų lenktynių dalyviams. - Sesilis nusikvatojo ir apsidžiaugė, kai 
Odrės pečiai sukrūpčiojo ir ji pratrūko juoku. —- Pulkininkas Blai- 
tas iš dalies teisus. Deja, Londone tikrai dažnai lyja. Jautiesi peršla- 
pęs iki gyvo kaulo. Žiemą drėgmė dar labiau sustiprina šaltį, dėl to 
ten taip nemalonu, bet pavasaris Anglijoje gražiausias pasaulyje, 
net gražesnis negu čia. Dėl gausaus lietaus žaluma be galo sodri. 
O kai išlenda saulė, galit įsivaizduoti, kaip visi džiūgauja. Todėl 
taip gyvai ir aptarinėja, nes tai toks retas, džiaugsmingas reiškinys. 

Kalbėdamasis su Odre Sesilis nepastebėjo, kad per jų dialo- 
go pauzes merginos dėmesys nukrypsta per stalą į jo brolį. Odrė 
mandagiai juokėsi ir gyvai atsakydavo, todėl Sesilis manė, kad jai 
smagu su juo. Kita vertus, jis mokėjo bendrauti su žmonėmis. 
Sesilis Foresteris patiko visiems. Motinos troško ištekinti du- 
kras už jo, kai kurios slapta geidė jaunuolio sau. Jaunos merginos 
intuityviai suvokdavo, kad jis laisvas, ir stengdavosi atkreipti jo 
dėmesį. Tačiau Odrė buvo kitokia. Ji atėmė iš Sesilio pasitikė- 
jimą savimi. Odrė buvo tokia pat nutolusi kaip ir jo brolis, bet 
ši savybė merginą darė ypač patrauklią. Ji atrodė nepasiekiama, 
nežemiška būtybė, kokios Sesilis dar nebuvo sutikęs. 

Vaikinas pažvelgė į brolį ir susigėdęs susigūžė. Luisas net 
nepasistengė deramai apsirengti. Sesilis buvo tikras, kad brolis 

tyčia nepaiso gerų manierų, norėdamas jį suerzinti. Tačiau Lui- 
sas — laukinis ir nesutramdomas, kliūtis visur, kur broliai eidavo. 
Tėvai labai apsidžiaugė, kai Sesilis pasisiūlė paimti jaunėlį į Pie- 
tų Ameriką. Nors apsimetė nusiminę, jis gerai suprato, kad tėvai 
patenkinti žvelgs išvykstančiam sūnui į nugarą. Luisas buvo juos 
nuvylęs. 

Rozė nusivedė seserį ir dukteris į vidų, o vyrai rūkė terasoje, 
aptarinėdami privatizacijos pranašumus ir trūkumus. Isla pačiu- 
po Odrei už rankos ir sukuždėjo į ausį: 

— Argi jis ne pats gražiausias iš tavo sutiktų vyrų? 

— Kas? Luisas? 

Sesuo nekantriai papurtė galvą. 

— Nenusišnekėk! Luisas keistas. Žinoma, kad Sesilis. Jis toks 
gražus, kad net spigina akis. 

— Taip, gražus, — sutiko Odrė. - Jis džentelmenas. 

— Tau labai pasisekė, kad šnekėjaisi su juo per visą vakarienę. 
O aš tik ilgesingai spoksojau. Šaunu, kad jis dalyvaus tavo gimta- 
dienio vakarėlyje. Aš pirma šoksiu su juo. 

— Jei tik nori. 

— Tik dėl juoko. Noriu paerzinti kitas merginas. Jis - geidžia- 
miausias vyras Buenos Airėse, ir jei tik panorėsi, bus tavo. 

— Oi, Isla, tu dar neišsiblaivei! - Odrė nusijuokė. 

— Gal, bet nesu tokia girta, kad nepastebėčiau, kaip jis žiūrėjo 
į tave. 

— Nesąmonė! Jis tik mandagiai elgėsi. 

— Yra mandagumo ribos, o jis jas akivaizdžiai peržengė. 

Odrė jautėsi pamaloninta. Ji negalėjo atsispirti tokio patrau- 
klaus vyro dėmesiui, o jo palankumas džiugino širdį. 

Kai svečiai ruošėsi išeiti, Odrė atsidūrė viena su Luisu po jau- 
kia gatvės žibinto šviesa. Ji susirūpinusi atsigrįžo į taką ir pamatė 
kitus šeimos narius stovint prie durų su Sesiliu ir apžiūrinėjant 
keistą medį sodo kampe, kurio pavadinimo niekas nežinojo. Tas 
augalas glumino netgi patyrusius botanikus, kurie atvykdavo iš 
visos Pietų Amerikos jo atpažinti. Luisas virpančia ranka nu- 

braukė nuo kaktos gelsvus plaukus ir įsispitrėjo į nervingai šalia 
mindžikuojančią merginą, sutrikusią, kad liko viena su svečiu. 

— Ar mėgstate šokti? — paklausė Luisas. 

Odrė nustebo matydama, kad jis domisi ne iš mandagumo, o 
nuoširdaus smalsumo, nes įdėmiai žvelgė į ją, lyg atsakymas būtų 
labai svarbus. 

— Šiek tiek, — atsakė ji droviai šypsodamasi. - Bet nesu gera 
šokėja. 

— Manau, turėtumėt šokti labai gerai, nes jūs be galo grakščiai 
judate. Matote, — mąsliai pridūrė stebėdamas ją, trypinėjančią 
nuo kojos ant kojos, - jūs ir dabar šokate nė nenutuokdama. 

Odrė pažvelgė į savo kojas ir tarė: 

— Vargu. Aš šoku retai. Neturiu progų. 

— Aš norėčiau išmokti šokti tango, - prisipažino Luisas 
spragsėdamas pirštais į jam vienam girdimos melodijos taktą. — 
Norėčiau šokti akmenimis grįstose Buenos Airių gatvelėse. Su 
jumis. 

Odrė prikando lūpą ir apstulbusi žiūrėjo, kaip Luisas niūniuo- 
damas kilnoja kojas ir rankas - lengvai it patyręs šokėjas. 

Odrė nusijuokė ir tą akimirką vaikino veide pražydo plačiau- 
sia ir patraukliausia jos kada matyta šypsena. Luisas būdavo 
laimingiausias, galėdamas išreikšti melodijas, nuolat aidinčias 
jo galvoje. Džiaugsmas kaip žibintas apšvietė jį iš vidaus. Odrė 
prisiminė saule spinduliuojantį tetos Ednos vyrą ir suvokė, ką ji 
turėjo galvoje. 

— Jūs tikrai mokate šokti, —- nuoširdžiai tarė ji, trokšdama iš- 
drįsti šokti kartu. 

— Taip, bet ne tango. 

— Tai gražus šokis. 

— Gražus, — pritarė vaikinas. - Turintis taisykles, bet pulsuo- 
jantis jausmingumu. Tai pats romantiškiausias šokis, kai partne- 
riai lyg ir arti vienas kito, bet ir nepakankamai arti. Mano plaukai 
stojasi piestu vien tik žiūrint, o šokti turėtų būti nuostabu. 


Jo akys žėrėjo iš susijaudinimo. 

— Tango šokamas Palerme, - tarė Odrė. — Ar esat lankęsis Pa- 
lerme? - Luisas papurtė galvą. - Ten yra kavinukė, kurioje vyksta 
tango vakarai. Man pasakojo tetos Hildos tarnaitė. Beje, tai pa- 
slaptis. Teta Hilda pašiurptų iš siaubo. Ji mano, kad tango toks 
intymus, kaip... kaip... - Odrė paraudo. 

— Kaip mylėjimasis? — spėjo Luisas. 

— Taip, - sutrikusi atsakė ji ir nurijo gumulą. 

— Ji teisi. Taip ir yra. Todėl man ir patinka. Jūsų teta turbūt 
sena sudžiūvusi kempinė. 

Odrė nusijuokė ir palietė įkaitusius skruostus, vildamasi juos 
atvėsinti. 

— Galbūt kada nors koks nors laimingas vyras nusives jus į 
Palermą šokti tango, - tyliai pasakė Luisas. 

— Ne, jei sužinos teta ar mama. Jos mano, kad jaunai dorai 
panelei nedera šitaip elgtis. 

— Kaip nuobodu būti jauna dora panele. Jaunos doros pane- 
lės turėtų vaidinti tokias tik iki vidurnakčio, o vėliau joms turėtų 
būti leista nulipti nuo scenos ir pasilinksminti. Norėčiau pama- 
tyti, kaip jūs išeinate iš teatro pro užpakalines duris ir šokate tan- 
go iki aušros, — pareiškė Luisas ir tyliai pridūrė: — Jūs — svajotoja 
kaip ir aš. Žmonės nesupranta svajotojų. Mes juos gąsdiname. 
Odre, nebijokit svajoti. 

Įsivyravo nesmagi tyla, kol Odrė mėgino įveikti sutrikimą ir 
sugalvoti, ką pasakyti, o Luisas pakerėtas stebėjo ją. Jis įsitikino 
suradęs giminingą sielą ir pirmą jį suprantantį žmogų. Instinkty- 
viai kaip vaikas Luisas suvokė didelę Odrės širdį, jos galingą ge- 
bėjimą mylėti ir pajuto tokią stiprią trauką, kad visas kūnas ėmė 
virpėti. Tą akimirką, kai Odrė buvo beišsikepurnėjanti iš neži- 
nios, tėvai takeliu atsivedė savo mažąją grupę. Jie vis dar juokėsi 
ir aptarinėjo keistąjį medį. 

— Tai kaip jūs jį vadinate? — paklausė Sesilis. 

— Paukščių medžiu, — atsakė Henris. 

— Nes kažkodėl vasarą jis sutraukia visus paukščius, —- paaiš- 
kino Rozė, įsitverdama vyrui į parankę. 

— Kad ir koks pavadinimas, medis labai mielas, — apibendrino 
Sesilis. - Roze, nuoširdžiai dėkoju, kad pakvietėte mus į svečius. 
Vakaras buvo labai malonus. 

— Ir mums buvo labai malonu, — džiaugsmingai pareiškė 
Rozė. — Sveiki atvykę į Harlingamą. Ateikite į svečius, kada tik 
norite. Jūs mums kone giminaičiai. 

Rozė pastebėjo, kad Sesilis atsisveikindamas parodė išskirtinį 
dėmesį Odrei. Ji buvo maloniai nustebinta, kad jiedu taip gražiai 
bendravo, ir matė, kaip Odrė gal net du kartus pažvelgė per sodą į 
Sesilį, kol grupelė šnekėjosi po paukščių medžiu. Įkvėpusi saldaus 


aromato, motina pajuto besiskleidžiančius meilės pumpurus. 


Tą naktį Odrė gulėjo lovoje ir mąstė apie netikėtą susižavėjimą, 
visiškai netyčiom permainiusį visas gyvenimo spalvas. Ji negalė- 
jo užmigti ir buvo per daug susijaudinusi, kad pajėgtų skaityti. 
Mergina girdėjo gatvėse patruliuojančių policininkų švilpukus, 
kai vyrai signalizuodavo vieni kitiems. Pro atvirą langą įsiveržė 
švelnus vėjelis, atnešdamas apelsinmedžių ir jazminų kvapą. Ta- 
čiau nei saldūs sodo kvapai, nei monotoniški švilpesiai nenura- 
mino jos besiblaškančios sielos. 

Oras buvo drėgnas ir karštas, Odrė nepajėgė rasti patogios 
padėties lovoje. Taigi nusviedė apklotą ir nutipeno laiptais že- 
myn, perėjo melsvus koridoriaus šešėlius ir atsidūrė sode. Čia 
pagaliau įkvėpė gaivesnio oro. Pro tarpupirščius smelkėsi rasa — 
vėsi, drėgna, maloni. Sekdama išmintu takeliu per apelsinmedžių 
sodą Odrė atkūrė taip sukrėtusį pokalbį su Luisu, prisiminė mie- 
lą vaikino šypseną, tolimą akių šviesą, svarstė, koks jis bauginan- 
čiai nenuspėjamas ir maloniai impulsyvus, pakilęs virš priimtų 
taisyklių, seka paskui savo troškimus nepaisydamas protokolo 
nei etiketo. Odrę patraukė vaikinas, kurio vos apčiuopiamas ža- 
vesys taip nesiderino su tiesmukiška kalba. Mergina neįstengė jo 
suprasti, nepažinojo kito tokio, su kuriuo galėtų palyginti. Nors 
nuojauta įspėjo laikytis atokiau nuo Luiso, ji nepajėgė tramdyti 
viesulo, suplakusio jausmus į putas. Tas jaunuolis turi bauginan- 

čio nestabilumo, bet kartu tai keistai pažįstama, ir Odrė jautėsi 
jaukiai su savo baime. 

Grįžus į lovą, nemiga pasitraukė, užplūdo tokie malonūs sa- 
pnai, kad nesinorėjo pabusti. Odrė šoko prieblandoje su Luisu 
senose akmenimis grįstose Palermo gatvelėse. Jų kūnai vieningai 
judėjo taip arti vienas kito, kad mergina per ploną suknelę jautė 
vaikino kūno karštį ir šiltą alsavimą prie savo kaklo. Jų žingsniai 
derėjo taip puikiai, lyg jie būtų šokę visą gyvenimą. 


3 skyrius 


Kovo pradžioje Garnetų šeima grįžo į Buenos Aires po šešių sa- 
vaičių atostogų Urugvajaus kurorte Punta del Este ir nusivylė su- 
žinoję, kad nors Sesilis Foresteris sulaukia vis didesnės pagarbos, 
jo broliui nepavyko pelnyti aplinkinių meilės. Žinoma, Luiso 
keistybės patraukė Krokodilių dėmesį — ponios mielai aptarinė- 
davo jas per ketvirtadienio popietės piešimo sesiją ūksmingame 
Dianos Luis sode. 

— Jis skambina keisčiausias melodijas, - pasakė Diana. Mur- 
zino vandens stiklinėje ji nuplovė teptuką, tada kilstelėjo prie 
burnos ir sausai nulaižė. - Jis nugrimzta į transą nutaisęs tą savo 
rimtą miną. Labai keista. 

Iš keturių Krokodilių Diana buvo nepavojingiausia ir laidy- 
davo naivias pastabas, kurias kitos stverdavo kaip hienos, o pati 
atsitolindavo nuo grobio. Tačiau ji mėgo taršyti skerdieną ne ma- 
Žiau už kitas. 

— Dangus! Ak, kaip siaubingai sunku tapyti dangų, - artistiš- 
kai skundėsi ji laukdama, kol kitos griebs numestą jauką. Diana 
visada galėjo pasikliauti Šarlote Osborn. 

— Diana, tu kaip visada vertini pernelyg švelniai. Jis tikras ne- 
vykėlis. Fortepijonas — mažiausia iš visų blogybių. Būkim teisin- 
gos, Luisas talentingas muzikantas, tačiau mane trikdo jo ben- 
dras elgesys. Atrodo, lyg jo mintys klajoja kažin kur, — Šarlotė 
ėmė kalbėti tyliau: - Pamišėlis, tikrai pamišėlis. Bet tapo toks 
ne kare, kaip tie drąsuoliai didvyriai. Ne, Luisas Foresteris yra 
nenuspėjamas ir bohemiškas be jokios priežasties. Aš nenusi- 
teikusi prieš kitokius žmones: vargšelės Dorotės Franklin sūnus 

kvailas, bet jis toks gimė ir mes jį nuoširdžiai užjaučiame. Bet 
Luisas nėra kvailas, jis tiesiog pasipūtęs. Taip, tai yra arogancijos 
forma, jei žmogus neryši kaklaraiščio per vakarienę, nesirūpina 
savo išvaizda. Jis atvirai niekina etiketą, o juk priimtos taisyklės 
formuoja mūsų visuomenę ir daro mus civilizuotus. Luisas Fo- 
resteris nėra gerai išauklėtas, tiesa? 

Šarlė niekinamai šniurkštelėjo. 

— Diana, tavo lūpos mėlynos, - įspėjo ji stebėdama draugę per 
akinius. - Aš tiesiog nuplaunu dangų. 

— Kaip nuplauni? —- sukluso Diana užmiršusi nusivalyti lūpas. 

— Tiesiog pamirkau teptuką vandenyje ir nulieju visą lapą. 
Tada pridedu mažą kruopelytę mėlynų dažų. Žiūrėk, štai ši- 
taip. — Ji parodė braukdama stambius dryžius per popierių. — 
Matai, gana įspūdinga, tiesa? 

Ji atsilošė grožėdamasi piešiniu, kaip gėrėdavosi viskuo, ką 
pati darydavo, absoliučiai savim pasitikėdama. 

Šešiasdešimt aštuonerių ji buvo dar patraukli, gražaus veido, 
protingomis mėlynomis akimis, didingais sidabriniais plaukais. 
Šarlė tikėjo, kad žavesys priklauso ne nuo grožio, o nuo pasiti- 
kėjimo savimi. Nesvarbu, ką žmogus daro, bet jei daro ryžtingai, 
kiti visada juo gėrėsis. 

— Labai gražu, Šarle, — pagarbiai pagyrė Filida Beits ir apsilai- 
žė sausas sutrūkinėjusias lūpas. Filida buvo pagiežingiausia iš ke- 
tverto, baili, bet visiškai neatsargi. Turėdama lankstų gyvatės stu-. 
burą, ji visada pasisukdavo ta kryptimi, kuria eidavo dauguma, ir 
labiausiai iš visų mėgaudavosi paskalomis. — Šarle, ar tu teigi, kad 
Luisas Foresteris, švelniai tariant, yra psichiškai nestabilus? —- pa- 
klausė Filida, piktdžiugiškai trindama artrito išsukinėtas rankas. 

Šarlė nusikvatojo. 

— Filida visada be galo subtili. Subtili, bet kandi. 

— Jis pamišėlis, — rėžė Sintija Klein iš už savo molberto. Ši 
moteris buvo ne tokia tūžminga kaip kitos Krokodilės. Jos vie- 
nintelė yda — rėžti tai, ką galvoja, nesvarbu, bloga ar gera. - Jis 
tikras pamišėlis. 

— Pritariu, — Šarlė palinksėjo galva. — Mane trikdo jo akys. 
Jis kaži koks nenuspėjamas, o ką jau kalbėti apie nuolaidžiavimą 
savo silpnybėms. Luisas ganėtinai gražus, bet jis nesikovė už savo 
šalį ir tai tikrai neprideda garbės. Žinot, kartą mačiau, kaip jis 
šoko vienas pats. Aš jau ketinau išeiti iš klubo, kai mėnesienoje 
pastebėjau vyro siluetą. Be abejonės, tai buvo Luisas — su skry- 
bėle, pakreipta ant šono. Daugiau niekas šitaip nedėvi skrybėlės, 
ypač naktį. Įsivaizduojat, jis šoko vienas be jokios muzikos. Labai 
keista. Sesilis tikrai gėdijasi brolio, ir aš jo nekaltinu. Jis toks pa- 
dorus jaunuolis, gražių manierų, karo didvyris. Tikras didvyris. 
Tokie vyrai kaip jis išgelbėjo mus nuo nacių Vokietijos siaubo. 
Sesilis rizikavo gyvybe dėl mūsų visų, o jo kvaišelis brolelis pra- 
šoko visą karą. Kokia gėda. Įdomu, kodėl jis atvyko čia. 

— Manau, akivaizdu, kodėl jis čia - susikompromitavo Londo- 
ne, - nusijuokė Diana šluostydamasi nerangias rankas į tapytojo 
prijuostę. 

— Na,jis ir čia blogai pradėjo, - pasakė Šarlė. - Nepavyks pa- 
bėgti nuo tokios gėdos. Kaip manote, kuo jis teisinasi? Kad yra 
pacifistas? 

— Žinoma, arba išpažįsta kokią nors beprotišką religiją, - nu- 
sprendė Diana ir patyliukais pasidžiaugė, kad pavyko įterpti dar 
vieną potemę. 

— A, taip! Tikriausiai Luisas priklauso kokiai nors sektai, - plo- 
nu balseliu pritarė Filida. - Pacifizmu užmaskuota juodoji magija. 

— Nagi, merginos, šito jau per daug. Jis neblogas žmogus, tik 
truputį mums nenuspėjamas, — tarė Sintija, nuplėšė lapą nuo 
molberto ir ištiesė ant žolės šalia kito pradėto ir nusibodusio pie- 
šinio. - Negalime kaltinti Luiso, kad nekariavo, kol nežinome ko- 
dėl. Galbūt jis turi svarią priežastį. Be to, aš manau, kad jis šiurkš- 
čiai patrauklus. Mane jaudina tokia pažeidžiama vyrų išvaizda. 
Akivaizdu, kad juo reikia rūpintis, norisi motiniškai prižiūrėti. 

— Sintija, tu labiau tinki jam į močiutes, — pašaipiai numykė Šarlė. 

— Juokiasi puodas, kad katilas juodas, brangioji Šarle. Tu taip 
seniai buvai pačiame žydėjime, kad niekas nė neprisimena. 

— Vargšės merginos visos viliasi ištekėti, kai taip trūksta vai- 
kinų, — atsiduso Diana. Ji kilstelėjo teptuką prie burnos ir prie 
mėlynų lūpų pridėjo žalios spalvos. 

Pastebėjusi, kad ant draugės veido jau daugiau dažų nei ant 
popieriaus, Šarlotė nusijuokė. 

— Jokia sveiko proto motina nenorėtų tokio žento, - tarė Sin- 
tija. — Jei būčiau penkiasdešimčia metų jaunesnė, statyčiau už 
Luiso brolį Sesilį. Jis labai protingas jaunuolis. 

— Žinoma, kad taip, — aiktelėjo Diana, prisiminusi tą dieną, 
kai jis padėjo jai įsėsti į automobilį. — Jis tikras džentelmenas ir 
turi kilnumo. 

— Deja, merginos būna labai kvailos, — niekinamai išrėžė Šar- 
lė. — Ne visada žino, kas joms geriausia. Kokia nors vargšelė įsi- 
mylės Luisą už vos regimą žavesį. 

- Tas jaunuolis tinka flirtui, bet ne gyvenimui, - pridūrė Sin- 
tija. - Merginoms reikia vyro patikimo ir stipraus kaip ąžuolas. 
Mano Ernis buvo ąžuolas - pats tvirčiausias iš visų. 

— Ąžuolas! — šūktelėjo Šarlotė. — Veikiau gluosnis. Kai tu ap- 
genėjai jį iki tinkamos formos, liko labai nedaug tikro vyro. 

— Klausyk, Šarle, kartais tu tikrai nueini per toli, — subarė 
Diana. 

— Nesikišk, Diana, — šypsodamasi ramino Sintija. - Aš pati 
moku apginti ir save, ir Ernį, amžiną jam atilsį. Šarle, nė vienas iš 
tavo trijų vyrų nebuvo ąžuolas. 

— Tu teisi, — pridūrė Šarlotė. Ji pamerkė teptuką į dažus ir ėmė 
tapyti toliau. —- Gal man geriau pavyks su ketvirtu, - provokuo- 
jamai pridūrė. 

Sintija kilstelėjo antakius. 

— A, — pasidavė pagundai pasišaipyti. — Pulkininkas Blaitas 
panašesnis į ąžuolą. Galbūt ketvirtas kartas bus sėkmingas. 

Šarlė sumišo, blyškus veidas paraudo po skrybėle nuo saulės. 

— Pulkininkas Blaitas? — vienu balsu šūktelėjo Diana su Filida ir 
šoktelėjusios, kiek leido senos kojos, pažvelgė per molbertų viršų. 


Sintija triumfavo. 


46 


Neužmiršk manęs 


— Kiek kartų jis tau piršosi? — puolė ji. - Nagi! 

Šarlė sustingo ant kėdutės ir kilstelėjo smakrą mėgindama at- 
gauti savitvardą. 

Ji visiškai neketino tekėti už pulkininko. Jis piršosi tik juokais. 
Tiesiog jam patinka žaisti. 

— Du kartus, - abejingai atsakė ji. 

Filida ir Diana nustėrusios spoksojo viena į kitą. 

— O ką tujam atsakei? —- nepasidavė Sintija. 

— Oi, iš tikro, tai labai vaikiška, — priešinosi Šarlė. Ji padėjo 
teptuką ir atsistojo. 

— Na, Šarle, ką gi tu jam atsakei? — reikalavo atsakyti Diana ir 
atsisuko į Sintiją. - Ką ji jam atsakė? 

— Aš jam pasakiau, - Šarlė pabrėžė kiekvieną žodį, - kad tu- 
riu bjaurų įprotį laidoti savo vyrus. Nemanau, kad jis piršis dar 
kartą. 

— Vargšelis pulkininkas Blaitas, - atsiduso Filida ir vėl atsi- 
sėdo, — ko toks senis gali tikėtis? 

Šarlė pavartė akis ir nužingsniavo į namą. 


Odrė praleido šešias savaites prie jūros svajingoje romantiškoje 
migloje, įsivaizduodama save aikštinga skaitomų romanų heroje. 
Ji tysodavo ant smėlio fantazuodama scenas, kur Luisas ją myli, 
mintyse vaidindavo kiekvieną jų meilės smulkmeną. Aistros įsi- 
skverbė į sapnus ir mergina trokšdavo kuo ilgiau nesikelti ryte, 
kad sapnai nenutrūktų. Niekas nepastebėjo jos išsiblaškiusio 
žvilgsnio, nes Odrė visada būdavo svajinga, net vaikystėje. Mo- 
tina vertė kaltę meilės romanams, o teta Hilda murmėjo, kad 
dukterėčia neturėtų skaityti tokio šlamšto, nes nuo jo merginos 
virsta vata. 

— Meilė niekada neatneša nieko gero, — niūriai pareiškė ji. — 
Pažiūrėk į Romeo ir Džuljetą. 

Odrė grįžo į Harlingamą kupina lūkesčių. Ji jaudinosi, nervi- 
nosi, kad vėl pamatys Luisą, ir džiaugėsi grįžtanti į miestą, kur 
jis gyvena, kvėpuoja tuo pačiu oru. Tačiau teko karčiai nusivilti. 

Išgirdusi iš motinos ir tetos Ednos, kad Luisas nederamai elgiasi 
klube, mergina paslėpė nuoskaudą po nerūpestinga šypsena, o 
vėliau likusi viena sode graudžiai pravirko. Odrė sėdėjo ant suo- 
liuko motinos rožyne ir sielvartingai raudojo — svajonės sudužo 
net nepradėjusios pildytis. Jųdviejų meilė neįmanoma ir ji nieko 
negali pakeisti. 

Pirmą kartą ji išgirdo apie motinos lūkesčius dėl Sesilio, kai 
toji šnekėjo su savo seserimis po ūksmingu vijokliu, kuris dabar, 
kaip ir viskas sode, priminė jai Luisą. 

— Bet juk jis ką tik atvyko, - linguodama galvą ir raukydamasi 
ginčijosi Odrė. - Manau, visiems reikia suteikti progą. Be to, iš- 
orė gali būti apgaulinga. 

— Kartais išorė tiksliai apibūdina žmogaus būdą, - nepasidavė 
teta Hilda ir smerkiamai suspaudė plonas lūpas. — Luisas toks 
pats apsileidęs kaip tos juokingos kelnės, kurias jis mūvi. Galima 
įsivaizduoti, kaip Krokodilės jį apkalba. 

Teta Edna pirštais perbėgo per apvalaus gintaro karolius, ku- 
rie kaip žėrintys akmenukai karojo ant krūtinės, ir niekinamai 
prunkštelėjo. 

— Krokodilės tokios bjaurios, - pareiškė ji. - Ir tik todėl, kad 
Luisas nekariavo. Manau, jis turėjo svarią priežastį. 

— Tau panašu, kad turėjo pateisinamą priežastį? Jis raišas, ne- 
turi rankos? — sarkastiškai puolė teta Hilda. —- Nėra jokio patei- 
sinimo. 

— Ak, vargšas Sesilis. Tikriausiai jis labai išgyvena dėl savo ne- 
tikėlio brolio. 

— Mielasis Sesilis, - šypsodamasi atsiduso teta Edna. - Kai jis 
vakarieniavo su mumis, pastebėjau, kad jam patiko Odrė. 

— Ir aš pastebėjau, — patenkinta pritarė Rozė, neįstengdama 
paslėpti pasididžiavimo, kuris net nurausvino jos skruostus. — 
Nieko negaliu padaryti, tik viltis, - pridūrė ji ir susirūpinusi gūž- 
telėjo pečiais. 

Teta Edna vėdinosi raudona čigoniška vėduokle, kurią Haris 
nupirko jai La Bokoje per medaus mėnesį. 

— Ir aš, - prisipažino ji. - Jie būtų nuostabi pora. Kaip mums 
pasisekė, kad jis apsigyveno Harlingame. 

— Ar jis ne per senas Odrei? — suirzusi paklausė teta Hilda, 
nes Sesilis dar nebuvo supažindintas su jos dukterimis. 

— Oi, Hilda, nereikia kreipti dėmesio į tokias smulkmenas! — 
atkirto Edna. 

Teta Hilda nepraleisdavo progos apkartinti kitiems džiaugs- 
mą, nes jos pačios gyvenime buvo tiek nedaug malonumų. 

Teta Hilda sustingo. 

— Bet jis vyresnis dvylika metų! — nustėrusi iš pykčio pareiš- 
kė. - Odrė dar per jauna galvoti apie vedybas. Dievulėliau, mano 
Nelei jau dvidešimt penkeri ir ji nemąsto apie santuoką. 

— Tos vynuogės rūgščios, Hilda, — netaktiškai atrėžė teta 
Edna. — Aš myliu Nelę, bet ji nėra patraukliausia iš tavo dukterų 
ir nė nesistengia pasitaisyti. Galbūt, jei teiktųsi kartkartėmis nu- 
sišypsoti, paskatintų jaunuolius į ją atkreipti dėmesį. 

Hilda turėjo pripažinti, kad šį kartą Edna teisi. Nelė tikrai ap- 
gailėtinai neišvaizdi. 

— Lyg amžius būtų svarbus širdies reikaluose, - tarė Rozė. — 
Tačiau aš tikrai pastebėjau tarp jų užsimezgančią simpatiją. 
Lieka melstis, kad tai peraugtų į stipresnį jausmą. Pakviečiau 
brolius į Odrės pokylį šeštadienį, - pridūrė ji. - Sesilį todėl, kad 
jis visur mielai laukiamas svečias, o Luisą — iš gailesčio. Turime 
būti malonūs. 

— Tu geras žmogus, Roze, — pareiškė teta Edna. 

Teta Hilda nepajėgė pagirti sesers, nes pavydas užkišo gerklę 
ir žodžiai negalėjo prasiveržti pro užtvarą. 

Odrė braukdama ašaras nuėjo į namą. Ji nebenorėjo nei pobū- 
vio, nei matyti Luiso, troško, kad iš viso nebūtų jo sutikusi. Bet, kaip 
sakydavo tėvas, viskas praeina. Šeštadienis vis tiek atėjo, atnešda- 
mas siaubingą laukimą, kad teks susitikti su broliais Foresteriais. 

— Kas tau yra, Odre? - paklausė Isla per pusryčius. - Šiandien 


ow o owveo 


mesio sulauksi. Aš šoksiu iki aušros. 

— Man viskas gerai, - abejingai atsakė Odrė. — Tik nėra nuo- 
taikos. 

— Atsiras iki vakaro. Tiesiog ne ta koja išlipai iš lovos. — Isla 
primerkė žalias akis ir šelmiškai nusišypsojo. — Tu įsimylėjai, 
tiesa? 

Odrė vos neišmetė kavos puodelio. 

— Žinoma, ne, — atšovė ji ir pastatė puodelį, kad sesuo nepa- 
stebėtų virpančių rankų. 

— Įsimylėjai! — Isla nusijuokė. - Aš matau. Tu visą vasarą sva- 
joji. Nuo tos dienos, kai susipažinai su Sesiliu Foresteriu. 

Odrei atlėgo širdis ir ji atsilošė kėdėje. 

— Ar taip matyti? — išgirdo ji savo žodžius. 

— Deja, taip. Bet tik aš viena pastebiu, nes gerai pažįstu tave. 

— Niekam nepasakysi? 

— Tikrai ne. Prisiekiu. Bet jei įsimylėjai Sesilį, kodėl taip bijai 
savo baliaus? 

Odrė mėgino laimėti laiko pasilenkdama ir keldama nukritu- 
sią servetėlę. Isla teisi: jei ji įsimylėjusi, nesuprantama, kodėl jos 
nuotaika tokia bloga. 

— Nes jis neatsiliepia į mano jausmus, - pamąsčiusi atsakė ji 
nusistebėdama, kad sugeba šitaip meluoti. 

Isla melodramiškai atsiduso. 

— Odre, tu nesuvoki, kokia patraukli esi! - sušuko sesuo. - Dėl 
Dievo meilės, visi vaikinai tave įsimyli, o Sesilis — labiau už kitus. 
Tądien per vakarienę buvo akivaizdu. 

— Bet tai buvo prieš kelias savaites, jis jau tikriausiai pamiršo 
mane. 

-— Abejoju. Išsiskyrimas verčia širdį ilgėtis. Lažinuosi, kad jis 
nekantrauja susitikti su tavimi, — tvirtai pareiškė Isla. - Sesilis 
labai padorus. Ne taip kaip brolis, — susižavėjusi pridūrė ji. — 
Šiandien pamatysi jį klube. Nueikim anksčiau — pažaisim te- 
nisą, paplaukiosim. Tėtis vedasi broliukus jodinėti, mama žais 
golfą su teta Edna. Galim praleisti ten visą dieną. Dievulėliau, 
kaip puiku grįžti namo! 

— Ar nemanai, kad aš turėčiau palaukti savo baliaus? — neryž- 
tingai pratarė Odrė. 
— Nieku gyvu! - atkirto Isla. - Paskubėk! Greičiau baik valgyti 


ir lekiam. 


Merginos sėdo ant dviračių ir patraukė klubo link. Gatvėse lojo 
šunys, šūkavo vaikai, tarnaitės spigiai rėkavo ispaniškai viena ki- 
tai per sodo tvoras. Odrė papasakojo seseriai apie savo meilę ir 
kančias dėl to. Stebėtina, buvo lengva atvirai šnekėtis apie savo 
jausmus, nors merginos turėjo galvoje skirtingus vyrus. Pasiekus 
klubo vartus Odrės širdis ėmė daužytis, ji staiga pasijuto išrau- 
dusi ir sutrikusi. 

— Odre, nusiramink, - linksmai paliepė Isla, nušoko nuo dvi- 
račio ir atrėmė jį į sieną. — Vargeli, tu rimtai įklimpai, tiesa? — 
šūktelėjo ir paėmė seserį už rankos. — Gal pirmiausia paplaukio- 
kim, o paskui žaisim tenisą? 

Odrė sutiko, ir seserys pasuko prie baseino. Buvo ankstus ry- 
tas, nušviesta akinančios rytmečio saulės klubo teritorija atrodė 
tuščia. Tolumoje keli žmonės vedžiojo šunis ar jodinėjo aukštais 
platanais apsodinta alėja, bet prie baseino merginos buvo visiš- 
kai vienos ir galėjo netrukdomos mėgautis vandeniu. 

Skrosdama baseiną pirmyn ir atgal Odrė stebėjo parką, širdis 
daužėsi vildamasi bet kurią akimirką išvysti Luisą. Jausmų su- 
maištyje ji ir laukė, ir bijojo. Kaskart, kai kas nors pasirodydavo 
ant laiptų, Odrei suspausdavo skrandį, bet vis tekdavo nusivilti. 
Pagaliau Isla pasiūlė žaisti tenisą, kol dar nelabai karšta, taip nu- 
traukdama nerimastingą budėjimą. 

Tačiau Odrei buvo sunku susikaupti. Isla žaidė daug geriau ir 
pradėjo širsti, kai sesuo nepataikydavo į kamuoliuką ar užsižiop- 
sojusi kirsdavo į tinklą. Odrė gailėjosi nelikusi namie, kur būtų 
skaičiusi romaną po paukščių medžiu ir svajojusi. Svajonės rodė- 
si daug malonesnės už tikrovę. Galiausiai netekusi kantrybės Isla 
pareikalavo eiti paieškoti Sesilio klubo pastate. 

— Ne, neisim! — pasibaisėjusi šūktelėjo Odrė. 

Bet sesuo nepasidavė. Nėra nieko maloniau, kaip medžioti 
Sesilį, kad jį pervertų Amūro strėlė. 

— Mes nueisim, ko nors atsigersim ir apsidairysim. Aš būsiu 
santūri, —- pažadėjo ji. 

Bėda ta, kad seserys labai skirtingai suprato santūrumą. Isla 
neišsaugodavo Odrės paslapčių ne todėl, kad norėdavo pakenkti, 
o tiesiog todėl, kad nepajėgdavo nieko saugoti. Dabar Odrei kilo 
grėsmė, kad sesuo gali pažeminti ją prieš Sesilį. Ji gailėjosi ne- 
paneigusi savo susižavėjimo juo. O Isla, susijaudinusi dėl sesers 
širdies reikalų, ketino padėti juos sutvarkyti. Odrė gerai žinojo, 
kad seserį įkvepia ne romantika, o žavėjimasis nuotykiais. Isla 
manė gavusi be galo jaudinančią užduotį. 

Odrė nenoriai sekė paskui energingai žingsniuojančią į klubo 
pastatą seserį, vildamasi, kad broliai Foresteriai visai dienai iš- 
vyko ar — dar geriau - grįžo į Angliją. Tačiau visiškai sutrikusi ji 
išgirdo pažįstamą balsą ir susijaudinusios Islos šūksnį: 

— Sesili! Kaip miela vėl jus matyti! 

Odrė pakėlė akis ir išvydo akinamą Sesilio Foresterio šypseną. 
Pamatęs merginą, kurios veidą jau du mėnesius regėjo svajose 
ir sapnuose, vaikinas paraudo iš džiaugsmo. Jis nejaukiai jautėsi 
Odrės draugijoje ir stengėsi susitvardyti. Odrė greit pažvelgė per 
Sesilio petį norėdama pamatyti, ar šis atėjo su broliu. Deja, ne. 

— Sveika, Odre, — tarė Sesilis ir linktelėjo. — Žaidėte tenisą? 

— Taip, — atsakė ji. - Bet nelabai sekėsi. Dabar ketinome atsigerti, 

— Prisidėkite prie mūsų, - linksmai pakvietė Isla. 

Sesilio veidą nušvietė tokia akinama šypsena, kad Odrė nepa- 
jėgė pykti nei ant Islos, nei ant Sesilio. Jo džiaugsmas buvo labai 
malonus. 


Jie trise susėdo aplink apskritą staliuką plytelėmis išklotame ko- 
ridoriuje, gėrė limonadą, Odrė iš visų jėgų stengėsi būti links- 
ma, nors troško tik tysoti ant gulimojo krėslo pavėsyje ir svajoti 
apie Luisą. Atsakinėdama į Sesilio klausimus ir švelnindama 
nesubtilius Islos komentarus, Odrė tyliose vaizduotės kertelė- 

se slapta fantazavo apie brolį. Ji prisiminė, kaip vaikino akys 
sužėrėjo prakalbus apie tango, o kūnas neįstengdamas sustoti 
judėjo pagal niūniuojamą melodiją, kaip Luisas patarė jai nebi- 
joti svajonių. Odrė šypsojosi ir Sesilis manė, kad šypsena skirta 
jam, o ne nematomam varžovui. Isla džiūgavo. Jie visi mėgavosi 
vienas kito draugija. Tačiau nė viena iš seserų nenutuokė, kad 
Sesilio širdyje taip pat sumaištis. Kelias savaites jis skausmin- 
gai svarstė, ar pakviesti Odrę vakarieniauti vienu du. Juk ji - jo 
viršininko duktė, o jis ką tik atvyko į Buenos Aires. Tikriausiai 
nedera taip greitai įšokti į jų šeimą. Pirmiausia reikia nusipel- 
nyti Henrio Garneto pagarbą, tik tada atskleisti jausmus. Sesi- 
lis vylėsi, kad kitas jaunuolis neužkariaus Odrės širdies, kol jis 
išdrįs pamėginti. 

Praėjus valandai kaitra sustiprėjo, ir Isla tapo nerami. Sesers 
meilė Sesiliui jos daugiau nebedomino - ji metė iššūkį ir laimėjo: 
suvedė porelę, drąsiai išsakė savo nuomonę, paskatino draugys- 
tę, o visa kita — jų pačių reikalas. Iš salės atsklido keista ilgesin- 
ga, minorinė melodija ir Odrė iš karto atpažino grojant Luisą, 
nes muzika išreiškė melancholišką jo dvasią. Merginos skruos- 
tai užsiplieskė iš ilgesio staiga suvokus, kad melodija atspindi ir 
maištingą jos pačios sielą, liečia jautrias jos stygas. Odrė nepajė- 
gė daugiau sėdėti prie stalo, skubiai sumurmėjo atsiprašymą ir 
išbėgo paviliota užburiančių garsų. 


Atsistojusi prie fortepijono, žiūrėdama, kaip ilgi Luiso pirštai 
bėgioja klavišais, mergina matė, kad jis skambina ne iš natų, o 
kuria muziką. Luisas buvo užsimerkęs ir sekė savo pojūčius lyg 
plaukdamas jūra. Jis pajuto priėjusią Odrę, bet akių neatmerkė, 
tik pirštai suvirpėjo, lūpos nusišypsojo. Vaikino nuotaika ėmė 
taisytis, pamažu minorinę tonaciją pakeitė mažorinė, melodija 
tapo džiaugsminga, kupina vilties. 

Po kurio laiko Luisas atsimerkė, pažvelgė į išraudusią mergi- 
ną, kuri lingavo pagal taktą ir to nesuvokė. Jis plačiai nusišypsojo, 
Odrė atsakė tuo pačiu, nes Luiso kaip vaiko nuotaika per akimir- 

ką pasikeisdavo iš liūdnos į džiaugsmingą. Toks permainingumas 
visiškai nuginklavo merginą ir ji džiūgavo kartu su muzikantu. 

— Sėskit, pagrosime kartu, — pakvietė Luisas ir pasislinko ant 
suolelio. 

— Ne, jūs skambinote taip gerai, - gynėsi Odrė, - o aš nemoku 
improvizuoti. 

— Žinoma, mokate. Ateikit, aš jums parodysiu. 

Odrė atsisėdo šalia Luiso ir iš karto pajuto jo kūno kaitrą, de- 
ginančią net per drabužius. Ji nervingai uždėjo rankas ant klavia- 
tūros ir laukė nurodymų. 

— Mes skambinsime G minore, - tarė Luisas ir pagrojo akor- 
dą. Odrė pakartojo ir paskambino G minore gamą. 

— Na, matot, visiškai nesunku. 

— Aš kelerius metus mokiausi skambinti gamas. 

— Ir puikiai išmokote. Dabar aš kursiu muziką jums —- „Odrės 
sonatą“. Kai įsiminsite melodiją, užsimerkite ir leiskite jausmams 
iš lėto valdyti pirštus. Nesijaudinkite, jei suklysite. Greitai pirštai 
susijungs su širdimi ir jūs galvosite ne apie natas, bet apie jaus- 
mus, trokšite juos išreikšti. Dabar užsimerkite. 

Odrė užsimerkė ir klausėsi Luiso lėtai skambinamos melodi- 
jos — liūdnos, pagaulios, sukrečiančios sielą. Tada vaikinas pra- 
šneko tykiu, hipnotizuojančiu balsu, skraidindamas ją iš Harlin- 
gamo klubo salės į tolimą šalį, ten jie atsidūrė vienu du, atokiame 
slėnyje po tamsiu dangumi. Odrės pirštai nedrąsiai palietė kla- 
višus. Iš pradžių klupdami užgaudavo atskiras natas, vėliau jos 
ėmė jungtis į frazes, pintis su Luiso melodija ir susiliejo į ilgesin- 
gą svajonių sonatą. 

Kai keistai viliojanti melodija suskambo salėje, senasis pul- 
kininkas, sėdintis įprastame odiniame krėsle ir skaitantis „Ilius- 
truotas Londono naujienas“, atidėjo laikraštį ir įsiklausė. Jis 
sėdėjo sustingęs, o muzika tirpdė ledą, kuriuo senatvė buvo ap- 
traukusi jo širdį, sąnariai atgijo, galiausiai vyras pajudėjo ir atsi- 
stojo lengvai kaip jaunuolis. Pulkininkas nustebęs šniurkštelėjo 


ir papurtė galvą, nes melodijos garsai vis dar skambėjo ausyse. 

Jis apsidairė, pasaulis pasirodė daug švelnesnis. Vyras sumirksėjo 
kartą, kitą, bet pasaulis vis tiek liko švelnus, lyg nematoma ranka 
būtų nugludinusi aštrius kraštus. 

— Keista, - sumurmėjo pulkininkas panosėje. - Labai keista. 

Tą dieną vėliau, kai Odrė su šeima pietavo plytelėmis išklo- 
tame klubo koridoriuje, jos kūnas vis dar siūbavo pagal jųdviejų 
sukurtą muziką, akyse mirgėjo Luiso ir jo neramios sielos įkvėpti 
vaizdiniai. Odrė nebijojo Luiso. Priešingai, jautė suprantanti jį. Ir 
žinojo, kad nedera jo mylėti, bet šis vaikinas buvo labiausiai ver- 
tas meilės iš jos sutiktų žmonių. Luisas gyveno kitame pasaulyje, 
bet Odrės dvasią palenkė jo muzika, aistra ir impulsyvumas, da- 
rantis vaikiną pažeidžiamą. Tylų sąžinės balsą nuslopino Odrės 
viduje aidinti meilės melodija. 

— Jaudiniesi prieš savo pobūvį? — paklausė teta Edna, kai visi 
susėdo valgyti. 

— Taip, - trumpai atsakė mergina. 

Teta Edna susiraukė, kad dukterėčia tokia abejinga. 

— Ji nervinasi, nes įsimylėjo, - garsiai sukuždėjo Isla. 

Odrės veidas plykstelėjo iš nuoskaudos ir ji smerkiamai pa- 
žvelgė į seserį. 

— Atsiprašau, Odre, - Isla nusijuokė. — Bet tai parašyta tavo 
veide, vis tiek visi tuoj supras. 

Trys jaunesnieji broliukai prunkštelėjo į saujas. 

— Netrikdyk sesers, — švelniai subarė Rozė ir priekaištingai nu- 
žvelgė sūnus, nors nekantravo iškvosti dukterį, ką toji įsimylėjo. 

Odrė nuleido akis trokšdama stebuklingai dingti iš čia, tačiau 
Isla netvėrė savame kailyje. 

— Ji įsimylėjo Sesilį Foresterį, — pratrūko ji ir mėgaudamasi 
ėmė suptis ant kėdės, o garbanos siūbavo aplink jos veidą. - Bet 
ji mano, kadjausmai vienpusiai. Tik Odrė sugeba būti tokia kukli. 

— Pakeiskime temą! - griežtai paliepė Henris. 

Rozė pažvelgė į seserį ir nė nemirktelėdama slapta pranešė 
esanti patenkinta. Teta Edna atsakė tuo pačiu. Seserys jau seniai 
be žodžių suprasdavo viena kitą. Sesilis - puiki pora Odrei. 


4 skyrius 


Odrė sėdėjo viena eukalipto pavėsyje ir nuliūdusi spoksojo į klu- 
bo teritoriją. Ji gerai žinojo, kad negalima pasitikėti Isla, bet kaip 
kvailė ir vėl susigundė atverti jai širdį. Dabar tėvai mano, kad ji 
beviltiškai įsimylėjusi Sesilį, ir jaustųsi įžeisti sužinoję tiesą. 

Odrė prisiminė Emą Leton. Įdomu, koks būtų tos merginos 
gyvenimas, jei ji būtų ištekėjusi už argentiniečio, kurį mylėjo? 
Laimingesnis? O gal tai buvo tik susižavėjimas, kuris būtų pama- 
žu praėjęs? Gal Ema tik buvo pasidavusi nesąmoningam troški- 
mui laužyti taisykles ir patirti, koks gyvenimas už bendruomenės 
salelės sienų? 

Odrė suprato, kad Sesilis — tinkamas vyras įsimylėti. Ji pati 
nesąmoningai suvokė, ko bendruomenė tikisi iš jos, be to, girdė- 
jo Žmonių kalbas apie brolius Foresterius. Sesilis — protingas, at- 
sakingas, gražus, žavus, turi tvirtą ateitį. Luisas - nenuspėjamas 
ir impulsyvus, atsisakęs kariauti už savo šalį. 

— Arjūs gerai jaučiatės? — paklausė sodrus balsas už nugaros. 

Odrė atsigręžusi išvydo šalia stovintį Sesilį saulės apšviestu 
veidu, žvelgiantį į ją pro tamsius akinius. 

— Taip, gerai, - atsakė ji ir atsiprašydama atsiduso. — Atleiskit, 
kad pabėgau ryte. Buvo taip karšta, kad mane supykino. 

— Tikiuosi, jau viskas praėjo. Paunksmėje vėsu, - Sesilis šyp- 
telėjo ir Argentinos saulės nurudintoje odoje aplink lūpas išryš- 
kėjo raukšlelės. - Neprieštarausit, jei prisėsiu? 
dabar pastebėjo, kad jis vilki jojimo drabužius — baltas kelnes, 
sukištas į blizgančius rudus odinius batus, ir polo marškinėlius. 

— Jūs žaidžiat polą? — nustebusi šūktelėjo mergina. 

— Šiek tiek žaidžiau Anglijoje, - atsakė Sesilis ir nusijuokė. — 
Bet nesu labai geras žaidėjas. 

— Patobulėsite. Čia polo šalis. 

— Žinau. Aš neblogai žaidžiu tenisą, sugebu gerai sekti ka- 
muoliuką, todėl turėčiau išmokti ir polą, tik reikia daugiau tre- 
niruotis. 

— Taip, išties, — sutiko Odrė žvelgdama į tolumą. — Ar jau pa- 
mėgot Argentiną? 

— Jaučiuosi kaip namie. Puikūs žmonės, idiliškas gyvenimo bū- 
das. Šioje pasaulio vietoje nėra pilko dangaus ir pokario niūrumos. 

— Girdėjau, kad jūs grįžote tikras didvyris, - pasakė Odrė 
svarstydama, kaip pakreipti pokalbį link Luiso. - Tikriausiai esa- 
te labai drąsus. 

— Žmonės nežino, kaip elgsis kare. Aš baiminausi, kad galiu 
patirti viduje esąs bailys. Bet karas privertė suvyriškėti. 

— Visi kalba apie jūsų didvyriškumą, ypač pulkininkas Blaitas. 
Jis nuoširdžiai žavisi jumis. 

Sesilis nusijuokė. 

— Man labai patinka pulkininkas. 

— Luisas nekariavo, tiesa? — pasiteiravo Odrė žinodama atsa- 
kymą, bet norėdama pasinaudoti proga paminėti jo vardą. 

Sesilio veidas apsiniaukė, lūpų kamputis sutrūkčiojo. 

— Jis nepanašus į kitus, deja. 

— Tačiau tuo ir žavus, — pasakė mergina ir nusigręžė, kad pa- 
slėptų iškaitusius skruostus. 

— Jūs vienintelė manote, kad jis žavus, - nustebęs tarė Sesilis, 
dėkingas, kad Odrė ieško gerųjų brolio savybių ir randa. Tai įkvė- 
pė jį atsiverti daugiau: — Oi, Odre, kartais mane apima neviltis. 
Aš taip jaudinuosi dėl brolio ir jo ateities. 

— Bet jam gerai sekasi mano tėčio įmonėje, tiesa? 

Sesilis papurtė galvą ir nusijuokė. 

— Odre, jūs tokia miela. Luisas gauna atlyginimą, nes jūsų 
tėvas labai kilnus žmogus. Brolis nori tik svajoti ir skambinti 

pianinu. Jei ne muzika, jis būtų visiškai žlugęs. Bet Luisas labai 
talentingas, gaila, kad nenori panaudoti savo gabumų kitiems da- 
lykams. Jis tiesiog tingi dirbti — galėtų koncertuoti kaip pianistas 
ir būtų vienas iš geriausių, galėtų mokyti muzikos, kurti, bet ne- 
turi valios ir savidrausmės. Luisas kiauras dienas kiūto tvankia- 
me kabinete prie rašomojo stalo ir piešia žmonių karikatūras. Jis 
gyvena savame pasaulyje, į kurį nieko neįsileidžia, netgi manęs. 

Tą akimirką Odrės širdis šoktelėjo, nes ji suvokė, kad Luisas pa- 
kvietė ją į savo pasaulį ir ji jame pasijuto kaip namie. Kalbėdamas 
apie brolį Sesilis atrodė toks įsitempęs, kad Odrė panoro jį nura- 
minti papasakodama, jog juodu abu mėgsta muziką ir kartu skam- 
bino, tačiau nutylėjo. Kai Sesilis įdėmiai pažvelgė, Odrė suprato, 
kad jis žavisi ja, ir nepanoro jo liūdinti. Anksčiau vaikinas atrodė 
nepažeidžiamas, bet kalbėdamas apie brolį ėmė rodytis nugalėtas. 

— Ar Luisas visada buvo toks? — Odrė pakėlė nukritusį lapą, 
sutrynė tarp pirštų. Padvelkė vaistais su eukaliptų aliejumi. 

— Taip. Jis visada jautėsi geriau vienas negu su kitais vaikais, 
prie nieko neprisirišdavo, atgydavo tik muzikuodamas. Mano 
motinos svetainėje stovėjo fortepijonas ir Luisas, dar nė nepra- 
dėjęs mokytis muzikos, ištisas valandas skambindavo ir kurdavo 
melodijas. Jis gebėdavo pagroti bet ką. Užtekdavo tik paniūniuoti 
melodiją ir jis paversdavo ją neįtikėtinu stebuklu. Aš nežinau, iš 
ko brolis paveldėjo šį talentą. Mano tėvai nėra muzikalūs. Moti- 
na skambina tik todėl, kad ją tėvai vertė mokytis vaikystėje, bet 
ji nėra muzikantė iš prigimties kaip Luisas. Kai visi jo amžiaus 
jaunuoliai stojo į armiją, Luisas nepanoro kariauti. Tai buvo di- 
džiulis smūgis tėvui, kovojusiam Didžiajame kare ir apdovano- 
tam Karo kryžiaus ordinu. Tėvas, išdidus kariškis, niekada nesu- 
prato Luiso, o mama kaip moteris yra jautresnė. Ji labai stengėsi 
suprasti savo vaiką, bet pasidavė, kai Luisas vis labiau tolo. 

— O kaip Siselė? 

— Ak, Siselė - tai moteriškas tėvo pavidalas. Luisas mus visa- 
da trikdė. Siselė įsikalbėjo, kad jis įsūnytas. Ji taip dažnai tai kar- 
tojo, kad aš beveik patikėjau. Štai koks Luisas nepanašus į mus. 

— Kaip žiauru, - aiktelėjo Odrė. - Ar Luisas žinojo? 

— Tikriausiai žinojo, bet nekreipė dėmesio. Manau, jis ir ne- 
norėjo priklausyti mūsų šeimai. Jis nenori priklausyti niekam. Aš 
atsivežiau brolį čia manydamas, kad jam bus naudinga pakeisti 
aplinką. Nauja vieta, kur niekas nepažįsta, kur galima viską pra- 
dėti nuo pradžių. 

Odrė žavėdamasi pažvelgė į Sesilį ir dėkingai tarė: 

— Jūs esate labai kilnus žmogus. Luisui labai pasisekė, kad rū- 
pinatės juo. 

— Aš labai stengiuosi, bet kartais net stebiuosi kodėl. Beveik 
nesulaukiu dėkingumo ir man skaudu, kai žmonės kritikuoja brolį. 

— Jie šiurkštūs, nes nemoka būti kitokie. Tai maža bendruo- 
menė. Jei neatitinki jų standartų, esi išmetamas. Pati mačiau, — 
pasakė Odrė prisiminusi Emą Leton. 

— Bijau, kad Luisas neturi galimybės. 

— Ne, tikrai turi! Galų gale žmonės jį pamėgs. Nesu girdėjusi 
kito tokio gero pianisto. Beje, Luisas ne keistas, o ekscentriškas 
menininkas, unikali, talentinga ir ypatinga asmenybė. 

— Jūs labai miela, - pagyrė Sesilis dar labiau žavėdamasis mergi- 
na. — Jei pasakysiu jums paslaptį, ar išlaikysite ją, kad ir kas nutiktų? 

Odrė rimtai linktelėjo. 

— Pažadu. 

Sesilis įsistebeilijo į žydras miglotas tolumas. 

— Luisas norėjo kariauti. Jis beviltiškai stengėsi įstoti į armiją, 
bet jo nepriėmė. Suprantate, dėl sveikatos. 

— Kuo jis serga? — susirūpinusi paklausė Odrė. 

Sesilis sunkiai atsiduso, suvokdamas išduodantis tik šeimos 
nariams žinomą paslaptį. Jis padvejojo, kovodamas su sąžine, 
tada įveikęs abejonę tyliai pasakė: 

- Prieš kelerius metus Luisas patyrė psichozės priepuolį. 

— O ką tai reiškia? 

— Nervinis išsekimas. Brolis kelis mėnesius gulėjo ligoninėje 
gydomas nuo gilios depresijos. Luisas nepajėgia ištverti įtampos, 


taigi juo negalima pasikliauti. 

— Suprantu, - lėtai ištarė Odrė. Jos širdį užliejo meilė tam be 
galo jautriam jaunuoliui. Tada pamąsčiusi tarė: — Esu tikra, kad 
jį gali išgydyti meilė. Reikia, kad kas nors jį mylėtų ir rūpintųsi. 

— Mums visiems to reikia, — švelniai tarė Sesilis, įdėmiai 
žvelgdamas į merginą. 

— Tikriausiai Luisas per jautrus tokiam žiauriam pasauliui, — 
nusprendė Odrė. 

— Jūs puikiai viską suprantate, nors esate tokia jauna. Iš kur 
toji išmintis? 

Odrė droviai nusišypsojo. 

— Nemanau, kad esu labai išmintinga. 

— Esate. 

— Aš daug skaitau. Ryju viską — romanus, šimtus romanų. Iš 
literatūros galima daug sužinoti apie žmogaus prigimtį. 

— Knygos jus puikiai išmokė. 

— Ačiū. 

— Tai jums ačiū, Odre. Pastaruoju metu buvau tokios blogos 
nuotaikos, bet jūs privertėte mane pasijusti laimingą. Man bus 
labai linksma jūsų pobūvyje. 

— Ir man. 

— Ar pažadėsite man vieną šokį? 

— Žinoma. 

— Ar galiu paprašyti paslaugos? — staiga pasakė Sesilis, palen- 
kęs galvą į šoną, jo kaktoje įsirėžė raukšlė. 

Odrė linktelėjo. 

— Man nemalonu to prašyti... 

— Nesidrovėkit. Aš tikrai neprieštarausiu, — tikino Odrė vilda- 
masi, kad taip ir bus. 

— Ar pašoksit su Luisu? 

Odrė apstulbusi sumirksėjo. 

— Žinoma, - atsakė ji vos įstengdama suvaldyti lūpas virpi- 
nančią šypseną. 

— Odre, jei jūs parodysite pavyzdį, gal juo paseks kiti ben- 
druomenės nariai. Jus visi labai gerbia. 

— Nesirūpinkit, Sesili. Man bus malonu, - patikino ji. 

Sesilis nurimo ir dėkingas atsiduso. 

— Odre, jūs nuostabi mergina. Niekas taip kilniai nesielgė su 
Luisu. Tik bijau, kad jis jums nepadėkos, todėl dėkoju už jį. 

— Man nereikia padėkų, visiems reikia suteikti progą, - atsakė 
Odrė nežinodama, ką dar galėtų pasakyti. 

Tačiau Sesilis manė, kad ji - maloniausia ir švelniausia būtybė 
iš visų jo pažįstamų merginų. Vėliau, jodinėjant po polo aikštę, 
Odrė įsitaisė ir vaikino mintyse, ir širdyje. Visiškai nesvarbu, kad 
nesugaudavo kamuolio, - Sesilis sutiko moterį, su kuria, žinojo, 
trokšta praleisti visą likusį gyvenimą. 


Odrei vonia visada būdavo malonus išgyvenimas. Ji gulėjo raus- 
vame vandenyje, iškvepintame rožių ir levandų aliejais, ir apsup- 
ta garų pasinėrė į svajų pasaulį. Spigus besiginčijančios su Alber- 
tu Islos balsas aidėjo koridoriuje, bet Odrė mintimis nuklydo į 
tolumas su Luisu, juodu įsitaisė ant žalio kalno viršūnės ir pakėlę 
rankas palietė dangų. 

Ji nesiliovė galvojusi apie muziką, kurią abudu kūrė prie for- 
tepijono, ir Luiso žodžius, nukėlusius ją į jo svajų pasaulį. Odrė 
užsimerkė ir prisiminė kiekvieną akimirką taip ryškiai, kad, rodėsi, 
išgyvena viską iš naujo. Ji įsivaizdavo gelsvus Luiso plaukus ir išdrį- 
so paglostyti juos, jusdama pirštais švelnumą, įkvėpdama aštraus 
vyriško kvapo. Ji lietė jo veidą, raukšleles, įsirėžusias nuo akių link 
smilkinių, ir tas, kurias laimė nupiešdavo skruostuose jam šypsan- 
tis. Tada atrado melancholijos įrėžtas vageles ir švelniai pabučiavo 
trokšdama ištrinti ir jas, ir su jomis susijusius prisiminimus. 

Odrė gulėjo vonioje, kol vanduo atvėso, o garai virto lašeliais. 
Tada atsimerkė ir nenoromis sugrįžo iš svajonių šalies į tikrovę. 
Ji buvo skaičiusi apie meilės skausmą, o dabar suprato, koks jis. 
Skaudėjo rankas ir kojas, širdį sprogdino jausmai. Motina pa- 
šiurptų iš siaubo, sužinojusi, kad jos širdis ilgisi Luiso. Baisu ir 
pagalvoti, ką pasakytų Krokodilės. Tačiau mergina neturėjo jėgų 
sutramdyti augančios meilės ir įstengė galvoti tik apie Luisą. 

Harlingamo klubo valgomasis buvo išpuoštas kalijomis, gardeni- 
jomis, alyvomis ir sausmedžių žiedais. Jų svaiginantis aromatas 
nustelbė senos medienos kvapą ir šaltį. Aukštos durys atsivėrė 
į sodą, nušviestą gintariniais vakaro gaisais, alsuojantį drėgme. 

Odrė stovėjo ant slenksčio su Isla ir stebėjo rausvame danguje 
besileidžiančią saulę. Nepaisydamos mados seserys susišukavo 
ilgus plaukus garbanomis, laisvai krintančiomis ant nugaros iki 
liekno liemens ir bundančio moteriškumo švelniai išlenktų klu- 
bų. Šilkinės merginų suknelės siekė žemę ir einant šlamėjo lyg 
rudens lapai. Iškirptės atidengė grakštų nuogų pečių nuolydį ir 
švytinčią odą. Islos suknelė buvo ledo žalumo, deranti prie akių, o 
Odrė pasirinko žydrą anties kiaušinio spalvą. Abi merginos mū- 
vėjo ilgas pirštines, jų brandūs veidai buvo įkaitę iš susijaudinimo. 

— Mėgstu šį paros metą, — atsiduso Odrė, galvodama apie 
Luisą. - Jis toks romantiškas, norisi, kad niekada nesibaigtų, bet 
staiga viskas dingsta, grožis išnyksta. Manau, visą žavesį lemia 
laikinumas. 

— Su kuo ketini šokti? — paklausė Isla, per daug susijaudinusi, 
kad svarstytų tokį įprastą reiškinį kaip saulėlydis. - Aš šoksiu su 
visais. Išties, suksiuosi nesustodama, visą naktį, o tu tikriausiai 
skrajosi su Sesiliu ligi aušros. 

— Gal, - išsiblaškiusi atsakė Odrė ir šypsenėlė suvirpino lūpų 
kampučius. Yra tik vienas vyras, su kuriuo ji nori šokti. 

— "Tu esi sukaktuvininkė ir gali šokti, su kuo tik nori, — nusi- 
juokė Isla. 

— Aš labai didžiuojuosi jumis abiem, - priėjęs iš nugaros pasa- 
kė-tėvas. Jo spindintys juodi batai ryžtingai kaukšėjo grindimis. 
Merginos atsigręžė ir meiliai nusišypsojo. - Gražuolės panelės, — 
pridūrė jis, įvertinęs žydinčias dukterų figūras ir laikyseną. - Jūs 
abi darote man garbę. 

Odrė ir Isla nutirpo iš laimės: tėvas retai girdavo jas, bet kai 
girdavo, tai nuoširdžiai. Netgi Isla, kuri mėgdavo vaikštinėti plo- 
nu ledeliu, džiaugėsi galėdama pamaloninti tėvą. 

— Dar visai neseniai jūs buvote mažos mergytės, - toliau kal- 
bėjo tėvas, mąstydamas apie greit bėgantį laiką. — Kaip žinai, 
Odre, tais metais, kai tu gimei, pas mus lankėsi Velso princas 
ir jo brolis princas Džordžas. Atrodo, tik vakar mudu su tavo 
motina šokome toje pačioje salėje, o tu miegojai savo lovytėje 
namuose. 

— O mamytė šoko geriausiai iš visų, — atlaidžiai šypsodamasi 
pasakė Odrė. Ji jau tūkstančius kartų girdėjo tą istoriją. 

Henris Garnetas patenkintas išsitiesė. 

— Iš tikrųjų taip, — atsakė jis neslėpdamas susižavėjimo. — 
Niekas nemoka šokti valso taip, kaip jūsų motina. 

Isla. Vaikiška šelmiška išraiška išstūmė apsimestinį suaugusios 
santūrumą. 

Henris nepajėgė nuslėpti juoko, prisiminęs, kaip stambus 
Ednos kūnas nerangiai siūbuoja prilaikomas kažkokio kilnaus 
vyriškio, pakvietusio ją šokti. O teta Hilda buvo tokia liesa ir su- 
džiūvusi, kad atrodė, nuvirs nuo muzikos virpesių. 

— Jos nemoka taip natūraliai judėti kaip jūsų motina, - diplo- 
matiškai atsakė tėvas. 

Isla nusikvatojo: 

— Jose nieko nėra natūralaus! 

Tėvas taip pat nusijuokė. 

— Na, Isla, taip nesąžininga, ar nemanai? — tarė jis ir pridū- 
rė: — Jūs abi paveldėjote motinos grakštumą. Odre, norėčiau šok- 
ti su tavimi pirmas. 

Odrė spindulingai nusišypsojo, džiaugsmingai linktelėjo ir 
pasakė: 

— Aš to labai norėčiau. 

— Jaunuoliai turės palaukti, - pridūrė tėvas pamatęs, kokia lai- 
minga duktė, ir pasijuto vėl dvidešimtmetis. 

Atvykę svečiai paliko dovanas ant stalo prie durų. Odrė ieško- 
jo minioje tik vieno veido. Teta Edna įėjo su Roze, teta Hilda - su 
savo keturiomis išblyškusiomis dukterimis, jos vyras Herbertas 

išdidžiai žygiavo priekyje vilkėdamas baltą fraką. Seserys Pirson 
purptelėjo į vidų čirkšdamos kaip žvirbliai pavasarį. Paskui jas 
išniro pulkininkas Blaitas ir Šarlė Osborn, kuri vis dar atrodė 
stulbinamai vilkėdama ilgą sidabro spalvos suknelę, viršugalvyje 
susuktais žvilgančiais žilais plaukais, pasipuošusi žėrinčiu perlų 
vėriniu. Pamačiusios, kad draugė atėjo įsikibusi į parankę pul- 
kininkui, kitos Krokodilės iš karto susibūrė į ratelį ir ėmė gyvai 
aptarinėti porą, kol pulkininkas, puldamas kaip liūtas, išblaškė 
jas lyg tris grifus, lesiojančius dvėsenos gabalą. 

Orkestras grojo, svečiai bendravo, Odrė kaip įmanydama 
stengėsi sveikindamasi visiems pasakyti ką nors malonaus, pa- 
girti suknelę ar šukuoseną, kad nė vienas nepaliktų draugijos ne- 
įvertinęs, kokia sukaktuvininkė žavi ir gera. 

— Roze, tikrai turiu pagirti tavo dukteris. Nuostabios mergai- 
tės, ypač Odrė, - nuoširdžiai gėrėdamasi kalbėjo Filida Beits. 

Rozei nespėjus padėkoti, Sintija Klein, stovinti atokiau, staiga 
atsigręžė ir išsakė savo nuomonę. 

— Visiškai sutinku su Filida, - gyvai sutarškėjo ji. - Kokia pa- 
laima matyti tokį rafinuotumą ir aukštą lygį. Čia tiek daug negra- 
žių merginų, kad jaunuoliai gali vėl išvykti į karą. Tiesą sakant, 
žvelgiant į kai kuriuos blankius veidelius norisi apsiverkti, - gar- 
siai pareiškė ji. 

Rozė paraudo ir susirūpinusi apsižvalgė, ar niekas neišgirdo. 

— Tu visiškai teisi, Sintija, nors aš nebūčiau taip tiesiai pasa- 
kiusi, — pritarė Filida, ir jos vabališkas veidas net suspindo iš pa- 
sigėrėjimo. 

— Išorinis grožis dar ne viskas, - taktiškai pasakė Rozė, mė- 
gindama nuleisti juokais tų moterų pagiežą ir vildamasi, kad kas 
nors ateis jos vaduoti. 

— Bet, mano brangioji, juk mes turime žiūrėti į išorę, — nie- 
kinamai prunkštelėjo Sintija. - Kokia nauda iš gražios sielos, jei 
jos nematyti pro odą? - toliau dėstė ji su senatvišku nejautrumu, 
dėl kurio pagyvenę žmonės mano privalantys išsakyti visa, ką 


galvoja. 

Ir tada, Rozės džiaugsmui, pasirodė aukštas Sesilio Foresterio 
siluetas. Vaikinas nutraukė pokalbį ir išgelbėjo Rozę iš nesma- 
gios padėties. 

— Labas vakaras, Roze, - tarė jis nusilenkdamas. Tada pasi- 
suko į Krokodiles ir su abiem pasisveikino. - Koks gražus vaka- 
ras, — taip pagyrė šeimininkę už salės didingumą. 

Supratusi jo santūrumo priežastį Rozė nuoširdžiai padėkojo. 

— Štai kur padorus jaunuolis, — pasakė Sintija, dar nebaigusi 
pokalbio su Roze Garnet. — Sesili, šioje salėje yra viena mergina, 
verta jūsų, ir patariu jums griebti ją, kol kas nors kitas nenustvėrė. 

Rozė vėl paraudo. 

— Jūs užkėlėte mane ant pjedestalo, ponia Klein, — taktiškai 
atsakė Sesilis. — Bijau, kad aš to nenusipelniau. 

— Be abejonės, nusipelnėte, — nepasidavė Filida. 

— Tikiuosi, jūs jau užsisakėte šokį su sukaktuvininke, — tarė 
Sintija ir klausiamai kilstelėjo antakius. 

— Taip, - patvirtino jis ir atsigręžė į Rozę. - Man būtų didelė 
garbė. 

— Aš labai džiaugiuosi, — kiek sutrikusi atsakė ji. - Neklausy- 
kite Sintijos. Ji net per daug maloni. 

— Nagi, Roze, tu gerai mane pažįsti. Filida, pasakyk Sesiliui, 
kad aš visada sakau tik tai, ką galvoju. 

— Ponia Beits, jei turite galvoje Odrę, tai nereikia man vardyti 
jos gerųjų savybių, — patikino Sesilis ir nukreipė akis į minią, ieš- 
kodamas merginos. 

— Eime, Sesili, žinau, kad mano vyras nori su jumis susitikti, — 
pasakė Rozė, stverdamasi progos pabėgti. - Atleiskite mums, — 
kreipėsi ji į Krokodiles, kurios tą pačią akimirką ėmė žvalgytis po 
salę, ieškodamos kitos aukos. 

Pamačius Luisą virpančioje šilko ir peteliškių minioje, Odrę 
vėl apėmė pažįstamas džiaugsmas, kokį pajuto tada, kai jis skam- 
bino fortepijonu. Neįstengdama valdytis ji plačiai nusišypsojo, 
skruostus nudažė susijaudinimo raudonis. Tada Luisas pamatė 


merginą ir taip pat nusišypsojo, atvirai ir švelniai teigdamas at- 

ėjęs čia tik dėl jos. Šią trumpą akimirką, kai nuoširdūs žvilgsniai 
atskleidė jausmus, kurių jaunuoliai nepajėgė nuslėpti, abu paju- 
to pažįstantys vienas kitą kaip daugiau niekas šiame pasaulyje. 
Puotos šurmulyje Luisas ir Odrė tyliai, bet ryžtingai parodė savo 
meilę, ir nė vienas neketino atsitraukti pirmas. 

Kai orkestras užgrojo valsą, Odrė turėjo šokti su tėvu, bet 
ji neprieštaravo, nes skriedama parketu jautė įsmeigtą Luiso 
žvilgsnį, lydintį ją ir suteikiantį tiek energijos ir grakštumo, kad 
tėvas turėjo nuolat žiūrėti į jos veidą, primindamas sau pačiam 
šokąs su dukterimi, o ne su žmona prieš aštuoniolika metų. Ta- 
čiau Odrė nejautė, kad ir Sesilis stebi ją iš kito salės šono. Pa- 
drąsintas pokalbio su merginos motina jaunuolis nusprendė, kad 
deramu laiku, kai juodu geriau pažins vienas kitą, jis pakvies ją 
vakarienės. Žinoma, pirmiausia reikės pagarbiai atsiklausti tėvo. 
Tačiau Sesilio ketinimai dori, nukreipti į visą tolesnį gyvenimą. 

Sėdant prie stalo Odrė atsidūrė tarp Sesilio ir Džeimso Pirso- 
no, vyresniojo dvynių brolio. Ji vis dar nebuvo šnekėjusi su Lui- 
su. Neturėjo nė laisvos minutės, nes iš tėvo glėbio pateko tiesiai 
į dėdės Herberto gniaužtus. Šis gašliai spausdamasis nepaleido 
Odrės du šokius. Paskui ją nedrąsiai apkabino Sesilis, lyg draus- 
mingas karininkas — tiesus, pasitempęs, pakėlęs smakrą, kantriai 
laukęs savo eilės. Odrei net nereikėjo partneriui per petį žiūrėti, 
ar Luisas dar stebi ją. Ji žinojo. Jo žvilgsnis kaitino kaip saulė ir 
jaučiant jį džiaugsminga šypsena švietė merginos veide. Sesilis 
akis, regis, kiaurai permatydama jo sielą ir visiškai jį suprasdama. 

Sesilis pareigingai prikrovė į Odrės lėkštę maisto ir gyvai 
šnekučiavosi su mergina, iki buvo patiektas desertas. Odrė su- 
sirūpinusi žvalgėsi po salę, kol Sesilis kaip įmanydamas stengėsi 
ją linksminti. Išsigandusi, kad Luiso niekur nėra, Odrė atsiprašė 
ir nuskubėjo į moterų tualetą, o ten atsitrenkė į šelmiškai kike- 
nančią Islą. 

— Odre! — šūktelėjo ji. - Aš šokau su dėde Herbertu ir galiu 
prisiekti, kad jis kišenėje turėjo riešutą. 

— Riešutą kišenėje? — sutrikusi paklausė Odrė nervingai 
žingsniuodama po patalpą. 

— Taip! Supranti, riešutą! - pakartojo ji išdykėliškai žaibuoda- 
ma akimis ir vėl prapliupo juoku. 

Staiga supratusi Odrė papurtė galvą ir aiktelėjo. 

— Kaip šlykštu! Juk jis tavo dėdė. 

— Ten buvo tik apgailėtinas mažas riešutėlis. Nenuostabu, kad 
teta Hilda nuolat tokia sugižusi, - nusišaipė Isla. 

— Isla! 

— Bet juk tikrai. Toks mažutėlis riešutukas nė pelės nepaten- 
kintų. 

— Regis, tu ir vėl per daug išgėrei, - atsiduso Odrė, staiga pa- 
miršusi savo nusivylimą, ir įsistebeilijo į sesers veidą. 

— Aš niekad gyvenime su juo nešoksiu, - toliau plepėjo Isla. — 
Kokia nauda iš vyro su mažutėliu riešutu? Einu, papasakosiu te- 
tai Ednai, jai tikrai patiks! 

Sesuo išplazdeno iš tualeto palikusi Odrę vieną prieš veidrodį. 
Mergina sielvartingai įsižiūrėjo į savo blyškų veidą. Pobūvis tuoj 
baigsis, o ji dar nešoko su Luisu. Staiga tarpduryje išdygo links- 
mas vyro veidas. 

— Luisai! — pasibaisėjusi riktelėjo Odrė, lyg sugauta garsiai 
mąstanti. 

Vaikinas švelniai pažvelgė į ją, lūpų kampučiai pakilo, lyg būtų 
perskaitęs jos mintis. 

— Žinau, kad vyrams draudžiama įeiti, bet jūs tūnote čia jau 
visą amžinybę, o Sesilis sakė, kad žadėjote pašokti su manimi, — 
pareiškė jis ir kilstelėjo antakį. 

Odrė nesusivaldžiusi nusijuokė. Ji atsistojo vėl gyvai degan- 
čiais skruostais ir žengė prie Luiso. 

— Aš laukiu visą vakarą, - tarė jis ir paėmė ją už rankos. 

Virpulys perbėgo kūnais, nes jie pirmą kartą palietė vienas 
kitą. Odrė džiaugėsi, kad juos skiria satino pirštinės, nes jei Lui- 
so oda prisiliestų prie josios, mergina pražūtų. Tačiau vyriškos 
rankos kaitra smelkėsi per audinį, kilo aukštyn ir, kol vaikinas 

vedėsi Odrę per salę, pasiekė krūtinę. Jai atrodė, kad kūnas dega 
kaip kiniškas žibintas. 

— Jūs neabejojote manimi, tiesa? — rimtai paklausė Luisas, kai 
jie įžengė į šokių aikštelę, ir su pasitikėjimu ją apkabino. 

Pritrenkta jo artumo, Odrė tik įstengė papurtyti galvą ir su- 
mirksėjo, kai vyriško kūno kvapas užvaldė jos pojūčius, sukelda- 
mas tokias mintis, kokių merginai nederėtų turėti. 

Jaunuoliai atsidavė muzikai nebyliai žvelgdami vienas kitam į 
akis. Nerūpestingai sukdamiesi salėje jie nepastebėjo kilusio su- 
sižavėjimo šurmulio ir nuvilnijusios nuostabos, nes niekas nesi- 
tikėjo, kad keistuolis Luisas sugeba taip grakščiai šokti. Akimirką 
netgi Krokodilės pamiršo nenublizgintus vaikino batus, dulkėtą 
fraką ir gėrėjosi laimingu veidu bei liepsnojančiomis akimis, kai 
jo siela sūpavosi ant muzikos bangų. 

 — Mano brangusis drauge, - kreipėsi pulkininkas į Sesilį, vir- 
pančia ranka kratydamas ledo kubelius tuščioje taurėje, - nors 
jūsų brolis neskirtų vieno šautuvo galo nuo kito, kojomis dirba 
nuostabiai. Kas būtų pamanęs, kad jaunasis Luisas šitaip sugeba. 

Sesilis pajuto staigų pavydo dūrį, bet tuoj prisiminė, kad pats 
paprašė Odrės pašokti su broliu. Dabar jau to gailėjosi. 

Odrė juto ant nugaros prispaustą Luiso ranką ir nuo jo krūti- 
nės sklindančią šilumą. Ji suvokė, kad dar niekada nešoko šitaip 
gerai. Jie slydo lyg viena būtybė, lyg būtų šokę drauge daugelyje 
praeities gyvenimų ir jaustų partnerio judesius taip pat kaip savo. 

Kai šokis baigėsi, Luisas, nelaukdamas kito, netardamas nė 
žodžio, išsivedė Odrę į sodą, kur jie pagaliau galėjo pabūti vieni. 

Veją apšvietė ryškus mėnulio pjautuvas, besišypsantis jiems 
iš giedro, žvaigždėto dangaus. Buvo drėgna, oras prisotintas 
svaigaus rasotos žolės ir gardenijų aromato. Vaikinas nepaleido 
Odrės rankos, laikė stipriai suspaudęs, kol jie tolo nuo pobūvio, 
kol muzika virto tolimu niūniavimu ir juos apgaubė slėpininga 
nakties tyla. Pagaliau sustojo ir suėmė abi merginos rankas. 

— Aš beprotiškai myliu tave, —- pasakė jis ir spustelėjo jos pirš- 
tus pabrėždamas, kad kalba nuoširdžiai. Tada papurtė galvą ir 

giliai atsiduso: — Vienu metu esu laimingas ir be galo nusiminęs, 
kaip stebėdamas gražų saulėlydį ar nuostabų gamtovaizdį. Jau- 
čiu liūdesį. 

Odrę sukrėtė vaikino nuoširdumas ir pažeidžiamumas. 

— Aš jaučiu tą patį, — atsakė ji stebėdamasi savo drąsa. 

— Liūdesį? — paklausė jis meiliai žiūrėdamas į merginą. 

— Ne, meilę, - prisipažino Odrė. Savo nuostabai, ji nei parau- 
do, nei suvirpėjo, nei sumikčiojo. 

Luisas staiga apkabino ją ir stipriai suspaudė, tada lūpomis 
palietė švelnų merginos kaklą. Pajutus jo šerelius virpulys nuvil- 
nijo visu jos kūnu, lyg ratilai sviedus akmenuką į vandenį. Odrė 
griebėsi už Luiso pečių, kad nepargriūtų. 

— O kodėl mane apėmė melancholija? - sukuždėjo jis mergi- 
nai į ausį. 

— Gražūs dalykai verčia mus nuliūsti, - atsakė Odrė, užsimer- 
kė ir priglaudė galvą prie Luiso. 

— Kodėl? 

— Nes mes negalime jų išlaikyti visą laiką. 

— Ne, nes jie laikini kaip vaivorykštė ar saulėlydis. Grožis ilgai 
netrunka. O gal jis primena mums, iš kur mes atėję, ir dvasia 
trokšta grįžti ten, - sušnabždėjo Luisas. 

— Galbūt. 

— Ar tiki Dievą? — paklausė jis. 

— Taip. 

— O likimą? 

— Taip. 

— Aš tikiu, kad Dievas sukūrė mus vienas kitam. Tikiu, kad 
likimas atbloškė mane į Argentiną dėl tavęs. — Odrė tyliai nu- 
sijuokė, o Luisas karštai kalbėjo: - Suvokiau tai tą akimirką, kai 
išvydau tave. Tai buvo lyg žaibo blyksnis — staigus ir netikėtas. 
Kai buvai išvykusi, aš nuolat galvojau apie tave, o dabar prisime- 
nu tave kiekvieną minutę. Man gelia širdį dėl tavęs. Nežinau ko- 
dėl, bet jaučiu, kad tik tu mane supranti. Esi vienintelis žmogus, 
su kuriuo galiu būti savimi. Su kitais aš kitoks. Odre, kol buvai 

Urugvajuje, turėjau laiko viską apmąstyti. Svarsčiau, ar ir tu žiūri 
į tą patį dangų galvodama apie mane. Mėginau slopinti jausmus, 
vyliausi, kad jie pradings, bet tik dar labiau stiprėjo. Buvau su- 
tikęs tave tik vieną kartą, bet tavo veidas nuolat vaidenosi man 
prieš akis, lyg būtų sukurtas man. Mėginau atsikratyti to vaizdo, 
juk tavo tėvas —- mano viršininkas, o aš ne tas žmogus, kurio jis 
norėtų savo dukteriai. | 

— Žinau, — Odrė liūdnai atsiduso. —- Tu per daug impulsyvus 
ir tai tau kenkia. 

— Bet aš negaliu neklausyti širdies, Odre. Aš bandžiau, bet 
neįstengiau, — teisinosi Luisas. — Kai tą vakarą pasišnekėjome 
jūsų sode, suvokiau, kad tu supranti mane, o šiandien, kai kartu 
skambinome tą pačią melodiją, tvirtai įsitikinau. Juk tu supranti 
mane, Odre, tiesa? 

2 Taip, aš suprantu tave, Luisai, - ramiai patvirtino žinoda- 
ma, kaip jam svarbu būti suprastam. 

— Tu nesuvoki, kokie mes panašūs. Tu svajoji apie neįmano- 
mus dalykus ir tavo širdis per didelė kūnui. O, Odre, tavo širdis 
milžiniška kaip vandenynas, o manoji — kaip dangus. Aš dėkoju 
Dievui, kad sutikau žmogų su tokia didele širdimi, kurioje telpa 
ir manoji. 

Odrė nurijo gerklėje susitvenkusį jausmų kamuolį. 

— Tu taip gražiai kalbi, - sukuždėjo ji. 

— Nes su tavim aš patiriu gražius dalykus. Kai būnu su tavim, 
muzika galvoje jau nekankina manęs, nes aš visas melodijas ku- 
riu tau. 

— Iš pradžių aš išsigandau. Tu mane bauginai. Tas įtemptas 
žvilgsnis, įžūlumas, impulsyvumas... O dabar nebebijau. Noriu 
apglėbti tave ir rūpintis tavimi. Tu esi kaip retas žvėris, gražus, 
retas miško žvėris, o aš noriu tave globoti, mylėti, prižiūrėti. 

— Dabar tu kalbi nuostabiausius dalykus, — tarė Luisas ašarų 
pilnomis akimis, nes dar niekas nebuvo jo mylėjęs. Tėvai visada 
gėdijosi sūnaus, kuris buvo ne toks kaip kiti, bet Odrė jį pamilo 
kaip tik dėl to. Luisas pasijuto kaip maža valtelė audringoje jūro- 


70 


Neužmiršk manęs 


je, galiausiai plaukianti į uostą. Su Odre ir realus pasaulis atrodė 
saugi vieta gyventi. 

Pobūvio muzika, plevendama ore, sumišusiame su pušų ir 
šlapios žolės kvapais, atklydo iki jų. Luisas prisitraukė Odrę ir 
ėmė linguoti į taktą. 

— O, Odre, kaip aš šitiek metų išgyvenau be tavęs? 

Jis apglėbė delnais jos veidą, blyškesnį ir dar gražesnį, apšvies- 
tą sidabrinės mėnesienos, ir švelniai pabučiavo į kaktą, vokus, 
galiausiai į lūpas. Odrė žinojo, kad negalima bučiuotis taip greit, 
bet nė kiek nesijaudino. Ji užsimerkė ir leidosi bučiuojama taip, 
kaip mylimieji romanuose, kaip Ema Leton bučiavosi po plata- 
nu. Odrė nebuvo įsitempusi, tik jautė neaprėpiamą liūdesį, koks 
apima susidūrus su dideliu grožiu. Ji apkabino Luisą ir atsidavė 
jausmams, kaip praėjusią popietę prie fortepijono. Ir kol ji buvo 
Luiso glėbyje, ausyse vis skambėjo jo sukurta melodija, kuri hip- 
notizavo merginą keista magija, vibruojančia tarp natų ir įspau- 
džiančia neišdildomą pėdsaką jos mintyse. 


s skyrius 


Penktą valandą ryto Odrė ir Isla sėlino šešėliuotu koridoriumi. 
Aušra jau apšvietė horizontą ir rausvino dangų, kuris vos prieš 
kelias minutes atrodė tamsus ir nesvetingas. Odrė sklendė į 
namus vis dar linguodama pagal muzikos garsus, atneštus per 
laukus šilto, saldžių kvapų prisotinto vėjelio. Mergina buvo už- 
valdyta trapaus grožio, o kai aušra blyškaus gintaro spalva nuda- 
žė gatves ir namus, ji ir vėl pajuto švelnią melancholiją, dvasia 
pulsavo meile. Odrė nebuvo pavargusi — galėjo visą naktį suktis 
valso ritmu griežiant svirpliams tarp budrių platanų, kurie lyg 
paklusnūs sargybiniai slėpė uždraustą šokį po vešlia lapija. Ten 
Luisas ją pabučiavo. Dabar Odrė jautėsi pasikeitusi, lyg bučinys 
būtų atvėręs akis į gražesnį pasaulį. Visi aplinkiniai daiktai atrodė 
ryškesni, nuostabesni, mergina troško apkabinti Dievą, dėkoda- 
ma jam už Luisą. 

Isla taip pat nesijautė pavargusi. Ji šoko be perstojo, net nepa- 
stebėjo, kada sesuo pradingo, ėjo iš vieno partnerio rankų į kito, 
suvokdama, kad yra viena gražiausių merginų salėje, ir maudy- 
damasi gauto susižavėjimo spinduliuose. Ji palydėjo seserį į kam- 
barį ir griuvo ant jos lovos. 

— Oi, Odre, buvo dieviškas vakaras, — liūdnai atsiduso ir 
nuspyrė batelius. - Norėčiau, kad jis nebūtų pasibaigęs. 

— Ir aš, - prisipažino Odrė, gudria šypsena slėpdama paslaptį. 

— Mačiau, šokai su Sesiliu. 

— Taip. 

— Ir sėdėjai šalia jo per vakarienę. 

— Taip. 


72 


Neužmirsk manęs 


— Tikriausiai tu labai laiminga. Ant jo gražaus veido parašyta: 
„Aš tave myliu“, - nusikvatojo Isla. 

— Jis tikrai gražus, — sutiko Odrė, atsisegė suknelę ir užsisiau- 
tė chalatą. — O kartu ir labai mielas. Pasirodo, jis netgi turi sil- 
pnybių, nors anksčiau to nepastebėjau, - pridūrė mergina prisi- 
minusi jų popietinį pokalbį. 

— Jei tu taip manai, — nusijuokė Isla. - Jis ne mano skonio. 

— O kas tavo skonio? 

— Niekas, — abejingai atsakė sesuo. - Meilė manęs nedomina. 

— Negali būti, - nesutiko Odrė. - Esi graži ir dvasinga, kas 
nors turi tau patikti. 

Isla atsiduso ir susimąsčiusi įsmeigė akis į lubas. 

— Ne. Stengiausi prisiminti, bet tikrai nėra tokio, kuris pajėgtų 
mane sujaudinti, — išdidžiai pareiškė ji. 

— Kol kas, - tarė Odrė. 

Ji atsisėdo prie tualetinio staliuko ir ėmė šukuotis ilgus rusvus 
plaukus. 

— Aš verčiau norėčiau šuns, - pasakė Isla. - Didelio, gauruoto 
šuns. Matai, šunys nereiklūs, nepavydūs, su jais nereikia bučiuo- 
tis, tik gali švelniai paliesti jų snukius. Taip, aš norėčiau turėti šunį. 

— Isla, tu kartais nusišneki, — nusijuokė Odrė. 

— Mamai labai patinka Sesilis. Ji mano, kad jis būtų tobulas 
vyras tau. 

— Na, aš manau, kad ji per anksti džiaugiasi, - ramiai pasakė 
Odrė. - Mes net nebuvome susikibę už rankų. 

— Užtat šokote. 

— Taip, bet... 

— Šokis gali būti kaip mylėjimasis, — provokuodama pareiškė 
Isla primerktomis akimis stebėdama seserį. 

Odrės šepetys sustingo plaukuose, ji pažvelgė į veidrodį var- 
giai pažindama į ją įdėmiai spoksančią moterį. Su tinkamu vyru 
šokis gali būti meilės aktas. Du kūnai juda vienu ritmu, dvi sielas 
skiria tik oda. Dvi širdys šaukia viena kitą per aa grotas. 


Isla pati nežino, kokia ji teisi. 

— Ar galiu šiąnakt miegoti su tavim? — paklausė sesuo dar gi- 
liau įsikniaubdama į pagalvę. 

Odrė susiraukė. 

— Mes nuo vaikystės nemiegam vienoje lovoje. 

— Žinau, bet aš noriu. Tu — mano sesuo, o man atrodo, kad 
tolsti nuo manęs, — paaiškino Isla. - Greit ištekėsi ir mes nie- 
kada nebebūsim vienos. Tik tu ir aš prieš visą pasaulį. Liksiu tik 
aš prieš pasaulį, o jūs su Sesiliu būsit kažkur kitur, palaimintoje 
santuokos žemėje. 

Odrė nusijuokė. 

— Gerai, pasilik, jei nori. 

— Gal iš viso neverta miegoti, — tarė Isla ir nusižiovavo. - Jei 
Albertas mus pažadins, aš pasiusiu. 

— Jis pamatys, kad tavęs nėra kambaryje, ir manys, kad vis 
dar šoki. 

— Aš ir šoksiu. Sapne. 

Odrė palindo po apklotu ir užsimerkė. Ji taip pat šoko — ūks- 
mingose vaizduotės alėjose su Luisu. Kai įkaitęs Islos kūnas pri- 
siglaudė prie sesers, Odrė beveik miegojo. Atsidūrus ant sapnų 
karalystės ribos ją užliejo raminanti palaima, kokia apima, kai 
kitas Žmogus yra taip arti, girdi švelnų alsavimą, jauti, kaip su- 
kruta kūnas versdamasis ant kito šono. Įdomu, kaip ji jaustųsi 
gulėdama Luiso glėbyje. Ji taip įtemptai svarstė, kad mintys už- 
vėrė tikrovę ir mergina paniro į sapną. 

Ji guli Luiso glėbyje nedidelėje palėpėje keistai pažįstamo 
namo viršuje, iliuzinėje pasąmonės realybėje. Luisas švelniai 
žvelgia į ją, akimis ir pirštais glamonėja veidą, sako savo mei- 
lę bučiniais ir neištartais per daugelį kitų gyvenimų išmoktos 
kalbos žodžiais. Ji girdi tolimą tango melodiją, lyg atlikėjai būtų 
įsitaisę po langu ir grotų tik jiems. Odrė mėgaujasi šilta ramybe 
jaukiame Luiso glėbyje, įsitikinusi, kad ji priklauso jam, o jis — 
jai, ir juos sieja amžinas ryšys, kurio niekas nepajėgs nutraukti. 
Staiga muzika nutilo, tolumoje nuaidėjo šaltas ritmiškas būgnų 
maršas. Luiso veidas virto Sesilio, ir glamonės tapo nemalonios. 

Odrė pasimuistė, bet nebandė pabėgti, žinodama, kad ji pati ši- 
taip pasirinko. 

Širdį sugniaužė ledinė ranka ir mergina krūptelėjusi pabudo. 
Atsimerkusi išvydo raminantį melsvo kambario vaizdą, linines 
užuolaidas, plevenančias ant lango, pro kurį veržėsi ankstyvo 
ryto šviesa, švelnus vėjelis ir linksmas čirškimas, sklindantis nuo 
paukščių medžio. Tolumoje sukaukė septintos valandos Gudje- 
rio fabriko sirena, Odrė išgirdo gilų sesers alsavimą ir prisiminė, 
kur esanti. Ji bijojo užsimerkti, kad Sesilio vaizdas vėl nesugrįžtų 
lyg grėsmingas likimo pirštas, besisukiojantis aplink ir besitai- 
kantis pavogti jos ateitį. 


Užmezgus slaptą ir pavojingą romaną su Luisu Foresteriu, regė- 
tasis sapnas nugrimzdo į atminties gilumą ir liovėsi trikdęs, nes 
Odrė buvo visiškai rami dėl ateities. Tačiau įsimylėjėliai turėjo 
stengtis iš visų jėgų ir būti išradingi norėdami pasimatyti. Lui- 
sas kasdien dirbdavo su broliu mieste, ryte važiuodavo traukiniu 
iš Harlingamo stoties. Nesitaikstydamas su padėtimi, regis, be 
išeities, vaikinas sugalvojo slaptą bendravimo būdą. Jis paslėp- 
davo laiškelį mūrinės stoties sienos skylėje, o grįždamas iš dar- 
bo pasiimdavo Odrės atsakymą. Luisas ramiai leisdavo vakarus 
Garnetų namuose piešdamas tetos Ednos karikatūras, Odrės ir 
Islos portretus tuo metu, kai Sesilis sėdėdavo terasoje su Roze ir 
Henriu nepastebėdamas švelnių įsimylėjėlių žvilgsnių. O paskui 
naktį, kai pasibaigdavo ilgos laukimo valandos, Odrė išsprukda- 
vo iš namų į sodą, kur Luisas laukdavo jos apelsinmedžių giraitė- 
je, pasislėpęs po tankiu vyšnios šakų skėčiu. 

Slėpdama savo jausmus Luisui, Odrė skyrė daugiau dėmesio 
Sesiliui. Kvėpuodama tuo pačiu oru kaip Luisas, mergina priėmė 
jo brolio dėmesį, nes jei visi manys, kad jos širdis linksta prie 
Sesilio, niekas nepastebės tikrųjų jausmų. Odrė buvo taip pani- 
rusi į savo paslaptį, kad nematė vis didėjančio Sesilio pasitikėji- 
mo savimi ir negirdėjo tėvų pasvarstymų apie augančią abipusę 


simpatiją. 

— Kodėl jis jos nemergina? — vieną šeštadienio popietę atsiduso 
teta Edna, kai merginos tysojo saulėkaitoje prie baseino su Sesiliu 
ir dviem neišvaizdžiomis tetos Hildos dukterimis, Agata ir Nele. 

Rozė viltingai nusišypsojo, rymodama ant golfo lazdos. 

— Henrio manymu, todėl, kad Sesilis — korektiškas jaunuo- 
lis, — atsakė ji. - Gali suprasti, vargšelis įsimylėjo boso dukterį. 
Tikriausiai jis nusprendė neskubėti, įsitikinti, kad tikrai patinka 
Odrei, ir tik tada paprašyti Henrio leidimo. 

Teta Edna pritardama linktelėjo ir vėl pasiėmė golfo lazdą. 

— Kokios puikios jo manieros. Dauguma jaunuolių nebūtų 
prašę tėvo leidimo. 

— Tik ne Sesilis, - pasakė Rozė. — Jis visiškai kitoks. Žinia, jis 
dar taip neseniai atvyko į Argentiną, bet šis jaunuolis man be 
galo patinka. 

Rozė pasilenkė ir padėjo kamuoliuką ant taikymosi vietos. 

— Ir man, - pritarė teta Edna. - Bet man ir Luisas patinka. 

Rozė pasiruošė smūgiuoti. 

— Taip, ir man. Per pastarąsias kelias savaites geriau jį paži- 
nau. Jis puikus dailininkas ir nuostabiai skambina pianinu. Ta- 
čiau ne tokio vyro norėčiau savo dukteriai. 

— Teisybė. Laimė, Odrė protinga, —- pasidžiaugė teta Edna. 

— Oi, ne, Odrė negalėtų pamilti Luiso, ji per daug apdairi. Jai 
reikia stipraus vyro, turinčio patikimą darbą, gero ir tvirto būdo. 
Bet va, Isla man kelia nerimą. Ji gali įsimylėti patį netinkamiausią 
vyrą ir pridaryti bėdos. 

— Tai nepaleisk jos iš akių, — nusijuokė teta Edna. 

— Ir tu, —- nusišaipė Rozė. — Visi turim ją prižiūrėti. 

Rozė pasiūbavo lazdą taikydamasi, tada pamindžikavo vieto- 
je, kilstelėjo lazdą ir smogė į kamuoliuką. 

— Na štai, daug geriau negu vakar. Ką manai? 

Ji nusijuokė, kai kamuoliukas nubrėžė gražų lanką ore. 

— Dievulėliau, Roze, puikus smūgis, — nuoširdžiai gėrėdama- 
si pasveikino sesuo. — Mintys apie Odrę ir Sesilį tikrai pagerino 
tavo žaidimą. 

Rozė mėgino nuslopinti išdidžią šypseną, bet buvo tokia įsiti- 
kinusi, kad Odrė ir Sesilis įsimylėję, kad nusprendė neapsimeti- 
nėti ir pareiškė: 


— Tai gerina viską. 


Sesilis buvo sutrikęs. Vieną dieną Odrė skiria jam daug dėmesio, 
vakare eina pasivaikščioti į sodą, sėdi prie baseino ir šnekasi, juo- 
kauja jiedviem stebint Luisą, skambinantį salėje, būna linksma ir 
gyvybinga, lyg neturėtų nieko svarbiau už Sesilį. O kitą nutolsta, 
užsigalvojusi spokso į tolį, tarsi jo nebūtų šalia. Tokiomis akimir- 
komis jis niekaip neįstengia jos pasiekti. Tos properšos augan- 
čioje jų draugystėje kėlė abejonių ir vertė Sesilį neskubėti kvies- 
ti Odrės į pasimatymą. Jis troško aptarti tai su Luisu, bet brolis 
nebuvo toks žmogus, kuriam galėtum atsiverti, — jis nesupras. 
Luisas niekada nebuvo įsimylėjęs ir turbūt neįsimylės. Jo mintys 
skrajoja padebesiais. Taigi Sesilis nusprendė su niekuo nesidalyti 
savo rūpesčiais ir būti kantrus. Juk Odrė visada mieliau renkasi 
jo draugiją, todėl jis turi tiek laiko, kiek tik reikia. 

Kol Sesilis svajojo apie savo aistros objektą, Luisas ir Odrė ti- 
kėjo, kad niekas negali jiems sutrukdyti, ir džiūgavo sugebantys 
šitaip apgaudinėti kitus. 

— Aš noriu tave nusivežti į Palermą, - vieną balandžio pra- 
džios vakarą pareiškė Luisas. - Noriu šokti tango su tavimi. 

Odrė išsigandusi susiraukė. Ji jautėsi labai saugi už savo sodo 
tvoros. Mintis, kad reikės naktį išsprukti į miestą, kėlė siaubą. 

— Oi, Luisai, nežinau, - prašneko ji. - Kaip mes ten nukaksim? 

Luisas suėmė jos rankas ir pabučiavo abu delnus. 

— Nesijaudink, mano meile. Aš neleisiu, kad tau kas nors at- 
sitiktų. — Jis stebėjo, kaip šypsena nušviečia susirūpinusį mergi- 
nos veidą. - Bėda ta, kad tu per daug galvoji. - Jis nusijuokė ir 
pirštais perbraukė jai per veidą. - Atsimeni, kaip liepiau nebijo- 
ti svajoti? — Odrė linktelėjo. - Aš nebijau svajoti ir įgyvendinti 


svajones. 

— Aš labai noriu, - karštai patikino ji virpėdama ir iš susijau- 
dinimo, ir iš baimės, nors naktis buvo drėgna ir šilta. - Bet bijau, 
kad kas nors mus pamatys. 

— Palerme? - šūktelėjo Luisas. - Kas pamatys mus ten pirmą 
valandą nakties? 

— Nežinau, - nusijuokė mergina. —- Nežinau, ką daryčiau, jei 
mūsų paslaptis išaiškėtų. 

— Neišaiškės, kol neateis laikas. O kol kas aš noriu šokti su 
tavimi. 

Luisas stebėjo, kaip nuoraudis užlieja Odrės veidą prisiminus, 
kaip Isla begėdiškai apibūdino šokį. Tada lyg skaitydamas jos 
mintis pridūrė, įdėmiai žvelgdamas į ją jausmus išduodančiomis 
akimis: 

— Aš noriu būti labai arti tavęs, Odre. O čia, ant šio suoliuko, 
mes nepakankamai arti. 

Odrė suprato, ką jis turi galvoje, ir dar labiau išraudo. 

— Gerai, - nusileido ji. - Vykime į Palermą. 

Luisas pašoko kartu pakeldamas ir merginą, apglėbė ją ir sti- 
priai priglaudė, vieną ranką laikydamas ant liemens, kitą sunėrė 
sujos pirštais ir prispaudė sau prie krūtinės. Tyliai niūniuodamas 
Luisas ėmė šokti su Odre ant spindinčios žolės apelsinmedžių 
giraitėje. Iš pradžių ji kikeno iš vaikino impulsyvumo, vėliau, kai 
jo kakta sielvartingai palietė jos kaktą, liovėsi juoktis pajutusi tą 
pažįstamą melancholiją, kuria meilė užgula žmogaus sielą. Nė. 
vienas neištarė nė žodžio, tik judėjo pagal tylią melodiją, kai Lui- 
sas niūniavo Odrei sukurtą sonatą. 

Kitą rytą Odrė kaip paprastai nuvažiavo dviračiu į stotį pasiimti 
Luiso laiškelio. Diena buvo karšta kaip ir kitos iš ilgos kaitrių dienų 
sekos. Dangus rugiagėlių mėlynumo, beveik violetinis, o saulė, re- 
gis, pulsuoja nepajėgdama išlaikyti savo jėgos. Stotyje buvo ramu, 
tik du perkarę mišrūnai šunys tipeno taku uostydami žemę kaip 
starų porelė. Odrė atrėmė dviratį į sieną ir skubiai nužingsniavo 
platforma. Radusi skylę sienoje ji ištraukė balto popieriaus lapelį, 
per pastarąsias kelias savaites tapusį tokį svarbų jos gyvenime. 

Šianakt mes šoksime tango ant Palermo gatvelių grindinio. 
Žiūrėk į laikrodį ir galvok apie mane, nes šiandien kiekviena mi- 
nutė atrodys be galo ilga. Ilgiuosi tavęs visomis savo kūno lgste- 
lėmis. Susitiksim šį vakarą toje pačioje vietoje tuo pačiu metu. 
Nebijok, mano meilė tave apsaugos. 

Jis visada pasirašydavo „Mylintis tave labiausiai“, o Odrė — 
„Tave karštai mylinti“, jei kartais kas nors kitas rastų jų laiškus. 

Odrė šypsojosi kelintą kartą skaitydama laišką, nykščiu ve- 
džiodama per lapelį, kurį Luisas lietė vos prieš porą valandų, 
tada pakėlė prie lūpų ir priglaudė užsimerkusi, lyg šitaip labiau 
priartėtų prie mylimojo. Galiausiai ji sulankstė laišką ir įdėjo į 
gilią kišenę, tada ištraukė savo raštelį, parašytą anksti ryte, kai 
manė, kad miegodama tik tuščiai švaisto laiką, užuot svajojusi 
apie mylimąjį. Išlanksčiusi lapelį dar kartą peržvelgė jį ir pasimė- 
gaudama įsivaizdavo, kaip Luisas jį skaitys grįžęs namo vakare. 
Odrė buvo parašiusi: 

Šiandien myliu tave labiau negu vakar, nors netikėjau, kad 
šitaip įmanoma. Mano meilė beribė. 

Laiminga, kad jos žodžiai nudžiugins Luisą, Odrė suvyniojo 
lapelį į mažą tūbelę ir įkišo į skylę, tada pasitraukė ir pažvelgė į 
sieną, ar raštelis neatkreips kitų dėmesio. 

— Todo bien, senjorita? —- paklausė Chuanas Chulijus, išeida- 
mas į saulėkaitą iš vėsios savo kontoros. 

Odrė staigiai apsisuko vildamasi, kad vyras nematė, kaip ji 
grūda raštelį į slėptuvę sienoje. 

— Puikiai, ačiū, Chuanai Chulijau, — atsakė ji ispaniškai. 

Vyras pasitaisė skrybėlę ir patraukė į viršų kelnes, nusmuku- 
sias nuo apvalaus pilvuko. Jo veidas buvo išraudęs ir prakaituo- 
tas. Chuanas Chulijus buvo per riebus tokiai kaitrai ir per tingus 
savo darbui. Jis sunkiai atsiduso ir atkrypavo prie merginos kaip 
pingvinas, ką tik puotavęs jūrų žuvimis. 

— Kaip šiandien karšta, — tarė jis nesirūpindamas, kad sako 
šią frazę visiems, kuriuos sutinka per pastaruosius du mėnesius. 

— Taip, iš tiesų, —- sutiko Odrė. - Bet man patinka kaitra. 

— O man - visiškai ne, - pasiskundė vyriškis ir nusivalė kaktą 
didele nosine. - Ant platformos visada karščiau. Negerai mano 
kraujospūdžiui. Visai negerai. 

Vyras praėjo pro Odrę sematoro link. Odrė lengviau atsikvė- 
pė. Chuanas Chulijus per daug susirūpinęs savijauta, kad paste- 
bėtų raštelius. Jis net nepaklausė, ką mergina čia veikia. Odrė nu- 
skubėjo prie savo dviračio ir kone atsitrenkė į Dianą Luis ir Šarlę 
Osborn, pasipuošusias kreminėmis skrybėlaitėmis, šilko sukne- 
lėmis ir ilgais perlų vėriniais, lyg išsiruošusias į pobūvį parke. 

— Jaunoji panele, šiandien atrodai labai laiminga, - pareiškė 
Šarlė pamačiusi spindinčias Odrės akis ir šypseną. 

— Puiki diena, - atsakė ji imdama dviratį. 

— Ką tu veiki tokioje vietoje? - paklausė Diana nusimaudama 
pirštines. - Per daug karšta su jomis, - sumurmėjo ji pati sau ir 
įmetė pirštines į rankinę. 

Odrė nusprendė išvengti atsakymo nukreipiant ponių dėmesį 
į jas pačias. 

— Išsiruošėt į miestą? - paklausė ji. 

— Labdaros pietūs mieste, — Šarlė atsiduso. - Mes turime at- 
likti savo pareigas, - pamaldžiai tarė ji smalsiai tyrinėdama Odrę 
vanagiškomis akimis. 

— Tikrai turime, - pritarė Diana. - Atmink, mieste per karšta 
tokią dieną. Gerasis Dieve, aš jau liepsnoju. Bet vis tiek reikia 
galvoti apie tuos vargšus ir daryti viską, ką gali. 

— Odre, kaip laikosi brangusis Sesilis Foresteris? — rūgščiai 
paklausė Šarlė. - Jis praleidžia tiek daug laiko jūsų namuose. 

— Taip, ir jis, ir jo brolis, - nekaltai atsakė Odrė. — Jie abu gerai 
laikosi. 

Šarlės lūpas iškreipė nusivylimas. Tačiau Diana neketino 
trauktis neužmetusi kabliuko. 

— Tu tokia kupina gyvenimo džiaugsmo, Odre, - suokė ji. — 
Oi, kaip norėčiau būti jauna ir įsimylėjusi, — ji atsiduso ir taip 
papurtė galvą, kad pagurklis sudrebėjo kaip riebios vištos. 

Odrė susiraukė. 

— Eime, Diana. Jau girdžiu atidundantį traukinį, nenorėčiau 
pavėluoti. 

— Ir vargšai netektų vertingų lėšų. Ne, mes negalime vėluoti, — 
pridūrė Diana. 

Moterys atsisveikindamos pamojavo keliu minančiai Odrei, 
tada įėjo į stotį, liežuvaudamos apie augančią Odrės ir Sesilio 
draugystę. Abi buvo tikros, kad poros santykiai jau greit nueis 
iki vedybų. 

— Ji būtų kvailė, jei paleistų tokį vyrą, — nusprendė Diana, 
traukdama piniginę. 

— Ta mergina ne kvailė! — tvirtai pareiškė Šarlė. — Ji žino, kas 
jai geriausia. Ji nuo mažų dienų elgiasi teisingai. 

Odrė svajojo visą dieną, kol Isla ir broliukai buvo mokyklo- 
je, o mama klube žaidė golfą su seserimis. Ji sėdėjo ant suoliuko 
pavėsyje ir skaitė. Tačiau nors akys sekė romano eilutes, mintys 
nuklydo į kitą pasaulį, kuriame gyveno Luisas ir Odrė jautėsi lai- 
minga. Kad ir kaip suerzino susitikimas su Krokodilėmis, Odrė 
džiaugėsi jas apgavusi. Visi manė, kad ji įsimylėjusi Sesilį. Nors 
mergina troško užsikorusi ant stogo rėkti apie savo jausmus, ji 
žinojo, kad kantrybė galų gale atsipirks ir juodu galės pareikšti 
visam pasauliui apie savo meilę nebijodami priekaištų ir draudi- 
mų. Galiausiai visi supras, kad Luisas geras. 

Valandos slinko be galo lėtai, kaip Luisas ir įspėjo. Odrė sekė 
laikrodį galvodama, kad ir jos mylimasis daro tą patį, trokšda- 
mas, kad laikas skristų greičiau. Galiausiai dieną pakeitė naktis 
ir atslinko tamsa, uždengdama įsimylėjėlių paslaptį šešėliais, 
pro kuriuos neprasiskverbė net mėnesiena. Odrė nusiavė bate- 
lius ir pirštų galais nustypčiojo laiptais žemyn, vengdama girgž- 
dančių grindų lentų. O išeidama iš namo buvo per daug susi- 
jaudinusi, kad pastebėtų porą akių, sekančių ją pro viršutinio 
aukšto langą. 

Luisas kaip paprastai laukė Odrės po vyšnia apelsinmedžių 
giraitėje. Kartais mergina atklysdavo čia dieną, kai jis būdavo 
darbe, sėdėdavo lyg apžavėta, visais pojūčiais jusdama Luiso vir- 

pesius, plevenančius tarp medžių šakų ir lapų, lyg dalis jo būtų 
likusi čia. Luisas apkabino merginą, karštai pabučiavo ir išsivedė 
į gatvę, kur už kampo lyg tykanti puma laukė automobilis. Vai- 
ruotojas žinojo, kur vežti, ir Odrė sėdėjo prisišliejusi prie Luiso, 
stebėdama pro automobilio langus bėgantį paslaptingą nakties 
pasaulį. Įvažiavus į miestą, Odrė nustebo, kad Buenos Airės ne 
miega, o pulsuoja gyvybe. Mirguliavo šviesos, pypsėjo automo- 
bilių sirenos, spaudžiamos nekantraujančių kuo greičiau pasiekti 
kelionės tikslą. Cigarečių dūmuose skęstančiuose restoranuose 
šurmuliavo lankytojų minios, ūksmingose alėjose ir aikštėse ai- 
dėjo muzika, susikibusios už rankų porelės vaikštinėjo jaukioje 
gatvės žibintų šviesoje. Odrė spustelėjo Luisui ranką parodyda- 
ma, kokia ji patenkinta atsidūrusi čia, o jis tyliai pritardamas at- 
sakė tuo pačiu. 

Įvažiavus į Palermą vaizdas visiškai pasikeitė. Plačias alė- 
jas pakeitė siauros akmenimis grįstos gatvelės, kylančios į kal- 
vą ir subėgančios į nedidelę aikštę, aplink kurią restoranėliai ir 
kavinukės spietėsi ant šaligatvių priešais tamsias nakčiai užda- 
rytų antikvariatų vitrinas. Automobilis sustojo, Luisas paprašė 
vairuotojo po poros valandų atvažiuoti jų paimti. Juodu leidosi 
aplink aikštę, laimingi, kad gali būti kartu tokioje vietoje, kur jų 
niekas nepažįsta. Jie bučiavosi aikštėje, tada apsikabinę atsidavė 
muzikai, sklindančiai iš už senos tavernos durų. 

— O dabar mokysimės šokti tango, — pasakė Luisas vesdamas 
Odrę muzikos link. 

Mergina stabtelėjo ir nerimastingai paklausė: 

— Tu žinai šią vietą? 

— Taip, buvau čia kelis kartus. Vincentas jau laukia mūsų. 

— Vincentas? 

— Tau jis patiks. Labai įdomus personažas. - Luisas pabučiavo 
Odrei pirštus. —- Nebijok, aš jau sukompromitavau tave atsivež- 
damas čia, o dabar galim pasilinksminti. 

Jis nusišypsojo, jo šypsenos žavesys vėl nuginklavo Odrę ir ji 
noriai nusekė paskui jį į taverną. 

Vincentas iš karto atpažino Luisą ir ėmė artintis vinguriuoda- 
mas tarp apkrautų staliukų, kuriuos buvo apsėdę rūkantys lanky- 
tojai. Tai buvo senis sidabriškai žilais plaukais, rudomis akutėmis 
ir kumpa nosimi, ant kurios būtų galima kabinti masalą žvejo- 
jant. Linksmas jo veidas rodė norą visiems patikti. Vincentas gar- 
sėjo Palerme savo tango naktimis ir gerais vynais. Jis mostelėjo 
svečiams, kad sektų paskui jį į namo gilumą, ten įpylė geriausio 
raudonojo vyno, pagyrė Odrės grožį ir grakštumą, tada nekan- 
triai linktelėjo žmonai, kad vėl leistų muziką nuo pradžių. 

— Žingsneliai kol kas nėra labai svarbūs, — pradėjo aiškinti 
jis, užsiraitęs baltų marškinių, kuriuos vilkėjo po juoda liemene, 
rankoves. — Turėsite pajusti muziką ir ji jus ves. 

Jis trinktelėjo kumščiu į krūtinę, kur plakė širdis, ir pabrėžė 
žodį „pajusti“ užsimerkdamas. 

Odrė šyptelėjo Luisui, tas atsakė tuo pačiu iš jos išraiškos su- 
pratęs, kad šį etapą jie jau moka. 

— O dabar laikykitės arti vienas kito, - pamokė Vincentas, kai 
Luisas apkabino Odrę. - Dar arčiau. Tango — aistros šokis. Tai 
lyg mylėjimasis. 

Odrė paraudo ir įsikniaubė veidu į Luiso kaklą. 

— Senjorita, nesidrovėkit. Tango - jausmingas šokis, todėl at- 
sikratykite varžtų ir klausykitės širdies, —- Vincentas vėl bumbte- 
lėjo kumščiu į krūtinę. 

Luisas nusijuokė ir raminamai pabučiavo Odrei į smilkinį. 

— Odre, aš klausysiu tavo širdies, nes ji susiliejo su manąja, — 
sukuždėjo jai į ausį. 

— Tada neturim kitos išeities, tik šokti kartu, — atsakė ji ir ėmė 
judėti pagal sielą virpinančią smuiko ir akordeono melodiją. 

Iš pradžių Odrė nervinosi. Kaskart prisispaudusi prie Luiso ji 
sukikendavo ir įsitermpdavo, suvokdama, kad juodu iš tiesų jaučia 
anksčiau nepatirtą fizinį artumą, bet nėra vieni, kad netrukdomi 
tuo mėgautųsi. Kelis kartus pakartoję sudėtingus žingsnelius šo- 
kėjai galiausiai juos išmoko, tada Odrė užsimerkė, kad jaustų tik 
Luisą, muziką ir aistringas vidinės savo kūno melodijos gaidas. 

Jaunuoliai mokėsi pusantros valandos. Reiklus Vincentas su 
pasitenkinimu rodė jiems žingsnelį po žingsnelio, padedamas 
paniurėlės žmonos Margaritos, kuri nė karto nešyptelėjo, bet 
šoko temperamentingai, lyg būtų dvidešimt metų jaunesnė. 

Pažadėję atvažiuoti kitą savaitę, Luisas ir Odrė išėjo iš taver- 
nos į aikštę, ten vėl apsikabino ir ėmė šokti mėnesienos nušviesti, 
nekantraudami išmėginti ką išmokę. 

— Aš tokia laiminga, kad atvažiavome čia, — atsiduso Odrė, 
kai jie judėjo pagal tolimą, iš tavernos atsklindančią muziką. 

— Svajojau tave čia atsivežti, - atsakė Luisas priglaudęs skruos- 
tą prie Odrės plaukų. — Žinojau, kad tau patiks. Matai, tu išėjai iš 
teatro pro užpakalines duris. Argi ne smagu? 

— Man labai patinka jausti laisvę. Čia niekas nepažįsta mūsų, 
niekas neteisia. Mes tik du nepažįstamieji kaip visi kiti, šokantys 
savo slaptuose pasauliuose. Kai esu šitaip arti tavęs, jaučiu, kad 
daugiau niekas neegzistuoja, tik mudu. 

— Odre, tu padarei mano gyvenimą gražų, - pasakė Luisas, su- 
jaudintas gerai pažįstamos melancholijos. — Vaikystėje jaučiausi 
saugus tik skambindamas pianinu. Be muzikos pasaulis būdavo 
pilka bauginanti vieta. Niekas manęs nesuprato, lyg būčiau gyve- 
nęs kitame laike, kitoj erdvėj. Jaučiausi it prašalaitis, todėl pasi- 
traukiau į savo muziką ir nebemėginau suartėti su savo šeima ir 
jų draugais. Bet tu, Odre, suteikei man drąsos mylėti. Tu atvėrei 
mano širdį ir dabar ji niekuomet neužsidarys. Ji visada bus atvira 
ir tu nuolat gyvensi joje. 

Luisas atsitraukė, kad pažvelgtų į nuoširdų mylimosios veidą, 
nutviekstą gatvės žibinto šviesos, tada apvedė pirštais merginos 
skruostikaulius ir pabučiavo jai į lūpas. 

Suvokę, kad laikas baigiasi, juodu glaudėsi vienas prie kito 
taip stipriai, lyg tuoj turėtų išsiskirti ilgiems metams. Tačiau bu- 
činiams teks saugoti įsimylėjėlius tik vieną dieną, nes rytojaus 
naktį jie vėl susitiks po vyšnia apelsinmedžių giraitėje ir kol kas 


jie nedrįso galvoti, kas bus toliau. 

Odrė sėlino laiptais spyruokliuodama, nes muzika vis dar skam- 
bėjo jos ausyse. Pirmą kartą gyvenime ji jautėsi tokia laisva, puo- 
toje patyrusi ir maišto, ir nuotykio skonį. Buvo ankstyvas rytas, 
jos drabužiai kvepėjo cigarečių dūmais. Gryname namų ore ta- 
bakas buvo dar labiau justi. Odrė tyliai atidarė savo kambario 
duris ir smuko į saugią vietą, bet nustėrusi pamatė lovoje mie- 
gančią seserį. Kaip įmanydama tyliau ji uždarė duris, bet viena 
Islos ausis budėjo laukdama grįžtančios sesers. Jaunėlė iš karto 
atsimerkė ir atsisėdo. 

— Kur tu buvai? — susijaudinusi sušnabždėjo Isla ir šelmiškai 


9wv o owvo 


6 skyrius 


Odrei buvo nepaprastai sunku meluoti. Kol kas ji sakydavo tik 
pusę tiesos ir tai neatrodė taip blogai, ne taip slėgė sąžinę kaip 
visiškas melas. Bet dabar žvelgdama į smalsų sesers veidą ji su- 
vokė pasakysianti jai viską ir kaip visada pasigailėsianti. Odrė 
daugiau nepajėgė tylėti. Ji jautėsi tokia laiminga ir tai leido pa- 
miršti atsargumą. 

Odrė išsitiesė ant lovos šalia Islos ir pasirąžė lyg patenkinta 
katė. 

— Aš buvau Palerme, - prisipažino ji svaigdama iš laimės. — 
Aš tokia įsimylėjusi, kad visa degu. Tos liepsnos neįmanoma už- 
gesinti, ji vis labiau įsiplieskia. O, Isla, viskas taip kaip romanuo- 
se - beprotiškai nuostabu. Mano širdis sprogsta iš laimės. 

Isla nusišypsojo dar plačiau. 

— Sesilis nusivežė tave į Palermą? — apstulbusi paklausė ji. — 
Maniau, tik Luisas toks avantiūristas. 

Odrė susigėdusi nukaito. Vos neišpliurpusi seseriai tiesos ji- 
sudvejojo. Tačiau Isla gana gerai pažino seserį ir jautė, kada rei- 
kalai klostosi kitaip, nei atrodo. 

Ji papurtė galvą ir įtariai prisimerkė. 

— Tai buvo ne Sesilis, tiesa? — lėtai ištarė ji ir atidžiai kaip gy- 
dytoja įsižiūrėjo į sesers veidą. - Luisas! 

Odrė išspaudė šypsenėlę suvokusi, jog Isla gal įsižeidė dėl to, 
kad neatsivėrė anksčiau, ir linktelėjo. 

— Oi, Odre, negaliu patikėti. Dabar viskas nušvito kitaip! — 
garsiai sukuždėjo ji. — Juk visą laiką buvo Luisas. Na ir slapukė 
esi! Kas galėtų pamanyti? Nesitikėjau, kad tu šitaip sugebi. 

— Aš jį myliu, — tiesiai prisipažino Odrė, vildamasi, kad tik 
būdama nuoširdi atpirks savo melą seseriai. 

— Kaip sako teta Hilda, meilė visai nesusijusi su vedybomis, — 
tyliai prašneko Isla. — Žinai, jei mama ir tėtis sužinos, iškeps tave 
gyvą. Jie pametę galvas dėl Sesilio. 

Jos akys sublizgo iš pasitenkinimo, suvokus tikrąjį sesers 
maišto mastą, ir mintys ėmė šaudyti į įvairiausias galimybes. 

— Aš suprantu, — suvaitojo Odrė. - Todėl mes ir slapstomės, 
kad tėvai geriau pažintų Luisą ir pamėgtų. Jis visiškai ne toks, 
kaip žmonės mano. Visi su juo labai neteisingai elgiasi. 

— Matai, mūsų krašte, jei susigadinai reputaciją, ją labai sunku 
pataisyti. Jei būsit sugauti, visi dar labiau pasmerks Luisą, nes 
jis išvedė tave iš kelio. - Isla palingavo galvą. - Negaliu patikėti, 
Odre, kad pasielgei šitaip nepasitarusi su manimi. 

— Aš nedora? 

— Bet man patinka, - nusijuokė Isla ir perbraukė pirštais per 
karštą, virpančią sesers ranką. — Aš laiminga, jei tu laiminga, — 
nuoširdžiai patikino ji. —- Tu visa švyti, ir aš maniau, kad dėl Se- 
silio. — Ji staiga surimtėjo. - Bet, Odre, juk Luisas pamišęs keis- 
tuolis ir menininkas. Žinoma, jis puikiai skambina fortepijonu 
ir piešia kaip Leonardas da Vinčis, bet jo žvilgsnis beprotiškas 
ir bauginantis. Vieną akimirką liūdnas, kitą — linksmas, niekad 
nežinai, ko laukti. Oi, Odre, viliuosi, tu žinai, ką darai. 

— Tu jo nepažįsti kaip aš. Luisas švelnus ir mielas, jautrus ir 
kilnus. Gailiuosi, kad nepasakiau tau anksčiau, bijojau, kad pra- 
sitarsi. —- Odrė maldaudama įsmeigė akis į seserį. - Juk tu niekam 
neišplepėsi, Isla? Nežinai, kaip man svarbu. 

— Žinau, sese, žinau. 

— Tai neišduosi manęs? 

— Ne... — pradėjo šakyti Isla, - bet su viena sąlyga. 

— Kokia? - atsidususi paklausė Odrė. 

— Tu man smulkiai papasakosi apie viską nuo pat pradžių ir 
toliau nieko neslėpsi. 

Odrė nusišypsojo ir atsiduso. 


87 


Santa Montefiore 


— Viską papasakosiu, jei ir toliau galėsiu slapta susitikinėti su 
Luisu, - pašnabždėjo ji, išlipo iš lovos ir išsinėrė iš drabužių. 

— Aš tave pridengsiu, — džiugiai pasiūlė Isla, trokšdama daly- 
vauti sesers romane. — O, kaip bus linksma regzti planus ir visus 
kvailinti! 

Odrė perlenkė suknelę per kėdės atkaltę. 

— O tu, sese, verčiau atsikelk anksti ryte ir išsimaudyk, nes 
visa dvoki dūmais. 

— Tikrai? 

Odrė prikišo garbaną prie nosies ir pauostė. 

— Taip, tikrai, — patvirtino Isla. - Bet man patinka — kvepia 
kaip uždraustas vaisius. O dabar eikš į lovą ir pasakok, kaip vis- 
kas prasidėjo. Ar iš karto supratai, kad jis - tas vienintelis? Kai aš 
surengiau limonado gėrimą su Sesiliu klube, tu mylėjai visiškai 
ne jį, - Isla nustebusi atsiduso. - Negaliu patikėti, kad aš nepa- 
stebėjau. Na, bet toliau nebelaikysi manęs tamsoje, tiesa? 

Odrė įsmuko po apklotu ir prisiglaudė prie sesers. 

— Aš atidaviau širdį Luisui tą akimirką, kai išvydau jo šypse- 
ną... - prašneko Odrė, lyg skaitydama meilės romaną. 

Kaip gera išsipasakoti. Palengvinusi savo sąžinę ji pasijuto ne 
tokia kalta. Be to, Odrė vėl gyvai išgyveno kiekvieną savo meilės 
istorijos smulkmeną, įvilkdama ją į poetinį rūbą ir šitaip pavers- 
dama dar tikroviškesne. Isla klausėsi Odrės be menkiausio pa- 
vydo. Žinoma, ji norėtų pašokti Palerme, sėlinti per sodą vidur- 
naktį į slaptą pasimatymą, gyventi dvejopą gyvenimą, apie kurį 
kiti žmonės nė nenutuokia. Bet vien nuo minties apie meilę mer- 
ginos kūnas ėjo pagaugais, vertė nusipurtyti iš pasibjaurėjimo. 
Šlapi bučiniai, limpančios rankos, fizinis artumas — brrr, rodos, 
šimtai skruzdėlių bėgioja per odą. Smagu tik flirtuoti, nepaisyti 
taisyklių. Tačiau Odrės romanas žavėjo tuo, kad visiškai neatiti- 
ko kitų Žmonių lūkesčių. Odrė buvo protingoji sesuo, toks elge- 
sys būtų geriau pritikęs jai, Islai. Net nebūdama per daug jautri 
Isla suvokė, kad jiedvi apsikeitė vaidmenimis, ir negalėjo nebūgš- 
tauti, kas atsitiktų, jei Odrė būtų sučiupta. 

— Ką ketini daryti toliau? — paklausė jaunėlė, kai sesuo baigė 
pasakoti apie šokius Palermo aikštėje. 

— Nežinau. Stengiuosi negalvoti apie ateitį, - atsakė Odrė, bet 
iš tiesų ji svajodavo tik apie tai. —- Tačiau ketinu visą gyvenimą 
praleisti su Luisu, - pareiškė ji. - Kad ir kas būtų. 

— Tėtis bus nepatenkintas atiduodamas tave į Luiso rankas. 
Girdėjau, kaip jis prieš kelias dienas kalbėjosi su mama sode, kai 
judu su Sesiliu žaidėte šachmatais terasoje. Jie mano, kad Luisas 
visiškai nepatikimas. 

— Todėl, kad jis ne toks kaip kiti žmonės! - nusivylusi sušuko 
Odrė. - Jis nieko nenužudė. Dėl Dievo! Mūsų žmonės tokių siau- 
rų pažiūrų ir apgailėtini. 

— Aš tik mėginu parengti tave, Odre. Tėvams plyš širdis. 
Mama dievina Sesilį. 

Odrė giliai įkvėpė, lyg dvi nematomos rankos būtų nusvėru- 
sios jos pečius. 

— Duok jiems laiko. Man nerūpi, kiek tai užtruks. Jie galiausiai 
tikrai pamils Luisą kaip ir aš, - nesutiko ji. 

— Tikėkimės, - nusileido Isla. 

Merginos užsimerkė, bet negalėjo užmigti. Galiausiai abi at- 
sidavė į likimo rankas, apsidžiaugusios, kad gali pasitraukti iš 
kovos ir palikti lemčiai tai, ko negali suvaldyti. Seserys užsnūdo 
apsikabinusios kaip meilužės, o spiralinės garbanos it šilkas drie- 
kėsi ant pagalvių. 

Šitokias dukras motina rado atėjusi ryte. Tačiau buvo šešta- 
dienis, Islai nereikėjo eiti į mokyklą, todėl nusprendė nežadinti 
jų, tik tyliai užvėrė duris ir nuėjo šypsodamasi. Mergaites sieja 
ypatingas ryšys, jos ne tik seserys, bet ir geros draugės. Moti- 
ną džiugino vaizdas, kad jos miega susiglaudusios kaip šuniukai. 
Rozė nulipo laiptais ir nuėjo į terasą, kur vyras ir trys sūnūs pus- 
ryčiavo po vijokliais. 


Kitus du mėnesius Odrė ir Luisas praleisdavo kartu daug daugiau 
laiko, nes Isla regzdavo gudrius planus. Kol Henris ir Rozė puo- 

selėjo prastai slepiamas viltis dėl Odrės ir Sesilio, laikydami jų 
augančią draugystę meile, Isla padėdavo slėpti raštelius stotyje, 
lydėdavo Odrę į klubą, pridengdavo ją, kad galėtų pabūti dviese 
su Luisu. Isla jodavo su jais į laukus. Įsimylėjėliai neprašydavo 
merginos pasišalinti, nes jiems patiko rodyti savo meilę, be to, 
jautėsi labai skolingi sesutei. Jei ne Isla, jie būtų galėję matytis tik 
apelsinmedžių giraitėje. Islą jaudino romantiškos naktinės pore- 
lės išvykos į miestą, ji žiūrėdavo nuo laiptų, kol tuodu dingdavo 
šešėliuose už kampo. Tada snūduriuodavo Odrės lovoje, klausy- 
damasi, ar nesiveria durys, pasiruošusi pašokti, kai sesuo grįš iš 
Palermo žėrinčiomis iš susijaudinimo akimis, ir svajingai lyg de- 
klamuodama eilėraštį ims dalytis nakties nuotykiais. Šios akimir- 
kos Islai buvo brangiausios. Ji išgyveno romantiką per seserį, iš- 
vengdama ją gąsdinančio fizinio artumo. Seserys apsikabinusios 
gulėdavo blyškioje ryto šviesoje ir kuždėdavosi, kol paskausdavo 
gerklė, o akys imdavo peršėti iš nuovargio. Isla labai vertino tokį 
intymumą ir nekaltybę, kurios laikėsi įsitvėrusi, bijodama suau- 
gusiųjų pasaulio. Šios paslapties ji negalėjo niekam atskleisti, net 
Odrei: Isla nenorėjo suaugti. Niekada. 

Dienos trumpėjo, atėjo žiema. Sesilis kaupė drąsą pakviesti 
Odrę vakarienės. Kuo ilgiau repetavo, kaip reikės tai padaryti, 
tuo labiau nervinosi, kol su besitraukiančiu rudeniu visai dingo 
pasitikėjimas. Sesilis jautėsi lyg nerangus milžinas — rankos per 
didelės kūnui, liežuvis netelpa burnoje, nosis per stambi. Anks- 
čiau jis, niekada nemanė esąs nevisavertis, bet Odrė pakirto jo 
tikėjimą savimi. Joje buvo kažkas — miglotas žvilgsnis, nežemiš- 
kas lengvumas, kai judėdavo į priekį lyg plaukdama. Jei Sesilis 
nebūtų jos geriau pažinęs, būtų pamanęs, kad Odrė su juo elgiasi 
tik mandagiai. Tačiau reikia pripažinti, kad Odrė visiškai kitokia 
negu sesuo — ne tokia aistringa ir impulsyvi. Todėl jis raminosi, 
kad ji tikriausiai nervinasi kaip ir jis. 

Ir tik birželio pabaigoje, kai žiema nuplėšė paukščių medžio 


lapus, Sesilis pagaliau išdrįso pakviesti Odrę į pasimatymą. 

— Koks nuogas metų laikas, — pasakė jis, kai jie vaikščiojo po 
snaudžiantį apelsinmedžių sodelį. 

Liūdesys persmelkė Odrę, kai jie praėjo belapę vyšnią, den- 
gusią ją ir mylimąjį tiek daug tvankių vasaros naktų, nebylią jų 
draudžiamos meilės liudininkę. Nuogose sušalusiose šakelėse 
slypėjo meilės prisiminimai. 

— Taip, išties, - atsakė Odrė. — Bet man patinka metų laikų 
kaita. Vasara buvo be galo karšta ir drėgna. Gera jausti speigą ir 
jaukiai kiūtoti prie židinio. 

— Taip, jūs teisi, — pritarė Sesilis nervingai trindamas rankas. — 
Bet čia ne taip šalta kaip Anglijoje. 

— Ir ne taip drėgna. 

— Tiesa, - nusijuokė Sesilis. 

Odrė pastebėjo jo sumišimą, įtampą balse ir svarstė, kas ga- 
lėjo nutikti. 

Stojo nesmagi tyla, kai jie išėjo pro vartelius sodo gale ir grįžo 
į didįjį sodą. Gėlių darželiai snaudžia apdengti pūvančiais lapais 
kaip botanikos kapinės, pagalvojo Odrė. Tačiau po lapais auga- 
lai gyvi, laukia, kol atgims pavasarį. Sesilis kostelėjo, pažvelgė į 
namą, stūksantį kitame vejos šone, ir suprato, kad metas vykdyti 
sudėtingą užduotį. 

— Odre, - prašneko jis. Mergina pažvelgė į jį ir nusišypsojo. Ji 
mane skatina, pamanė Sesilis ir drąsiai išrėžė: - Norėčiau pava- 
karieniauti su jumis. 

Jos akyse blykstelėjo nuostaba, skruostai išraudo kaip vyšnia. 

— Oi, - aiktelėjo Odrė. 

— Aš dar neprašiau jūsų tėvų leidimo, norėjau pirmiausia pa- 
sikalbėti su jumis, - paaiškino jis. 

Odrė pažvelgė į savo batelius ir susijuokė. Koks jis oficialus ir 
rimtas. 

— Būtų labai malonu, Sesili, - atsakė ji. - Kaip miela, kad pa- 
kvietėte. 

Buvo neaišku, ar Odrė suprato, kad jis labai rimtai prašo lei- 


dimo jai asistuoti. 

— Per pastaruosius mėnesius aš vis labiau žaviuosi jumis, — 
toliau kalbėjo jis, vildamasis, kad aiškiai išdėstė savo ketinimus. 

Šį kartą merginos juokas buvo nervingesnis. 

— Na, judu su Luisu tapote mūsų šeimos nariais, - tarė Odrė 
apsimesdama, kad nesuprato. - Mama ir tėtis elgiasi su jumis 
beveik kaip su sūnumis. | 

— Jie labai malonūs, — pritarė Sesilis stebėdamas, kaip Odrė 
sukryžiuoja rankas ant krūtinės. Ji žavi, kai drovisi, atėjo į galvą 
vaikinui ir jis padrąsėjo. 

— Taip, tikrai, - atsakė Odrė pagalvojusi, kad tėvai labai apsi- 
džiaugs, kai Sesilis pradės oficialiai jai asistuoti. Sutrikusi ji ėmė 
žingsniuoti sparčiau, kad pokalbis greičiau baigtųsi. Jai reikia pa- 
sitarti su Luisu ir Isla. Jie žinos, ką daryti. 

„Kai juodu įėjo į namą, Luisas pastebėjo nerimastingą Odrės 
veido išraišką ir išdidžią šypseną, virpinančią brolio lūpų kam- 
pučius, ir nusprendė, kad kol jis piešė Islą, lauke įvyko kažkas 
svarbaus. Luisas skubiai parodė akimis, kad Odrė eitų pasikalbėti 
su Isla vienumoje. Odrė padėkojo žvilgsniu ir pasišalino iš kam- 
bario, palikusi Luisą neramiai besimuistantį ant kėdės ir svars- 
tantį, kas galėjo atsitikti. 

Radęs Henrį vieną rašantį laiškus kabinete, Sesilis kaip įprasta 
mandagiai pasiteiravo, ar galįs kelias minutes sutrukdyti. 

— Prašom, - atsakė Henris ir mostelėjo kviesdamas Sesilį sės- 
tis prie židinio. — Bjauri diena, šitaip šalta, - tarė, padėjo plunks- 
nakotį ir atsigręžė į Sesilį pasiruošęs įdėmiai klausytis. 

— Noriu prašyti jūsų leidimo draugauti su Odre, - tarė Sesilis. 

Henris geraširdiškai nusijuokė. 

— Sesili, tau nereikia mano leidimo, Odrė pati turi nuomonę. 
Klausk jos. 

— O, aš jau kalbėjau su ja ir ji sutiko pavakarieniauti su manimi. 

— Labai malonu! - šūktelėjo Henris. - Mano duktė ne vaikas, 
bet dar labai nepatyrusi. Džiaugiuosi, kad ji pateks į geras rankas. 


Sesilis jautėsi pamalonintas. 

— Aš jau kelis mėnesius galvoju apie tai, — prisipažino jis. — 
Bet dirbdamas pas jus maniau, kad nedera. 

— Niekai, brangusis Sesili. Mudu su Roze jau kuris laikas ste- 
bime stiprėjančią jūsų draugystę. Mes laiminame jus. Jei Odrė 
bus su tavimi, mums neteks dėl nieko jaudintis. 

— Gerai, eisiu ir sumušiu brolį šachmatais, - linksmai pranešė 
Sesilis keldamasis nuo kėdės. Jo širdis tapo lengva kaip debesėlis. 

Henris sekė akimis, kaip jaunuolis uždaro duris, ir mąstė, ko- 
kie broliai skirtingi. 

— Kreida ir sūris, — tarstelėjo jis sau linguodamas galvą. Vie- 
ną akimirką įsivaizdavęs Islą poroje su Luisu tėvas krūptelėjo. Jo 
sąmoningoji duktė negalėtų įsimylėti tokio vyro kaip Luisas. Ne, 
tas vaikinas nėra labai blogas, tiesiog būtų visiškai netikęs vy- 
ras. - Luisas labai neatsakingas, — vėl ištarė pats sau Henris, pa- 
siėmė plunksnakotį ir nuvijo tą mintį. Jis niekada nesijaudindavo 
dėl neįvykusių dalykų. Tai buvo godotinas bruožas. 

Tačiau Rozė jaudinosi, su siaubu stebėdama augančią Islos ir 
Luiso draugystę. Ji pasidalijo savo baime su teta Edna, tačiau tą 
mergaitę galėjo paveikti tik vienas žmogus - sesuo Odrė. 

— Oi, Isla, nežinau ką daryti, - suaimanavo Odrė krisdama 
ant lovos. — Sesilis pakvietė mane vakarienės. 

— Dieve! — šūktelėjo Isla. - Negerai. 

Ji pakratė garbanas ir jos spiralėmis apsivijo veidą. 

— Sesilis toks oficialus kaip iš Džeinės Ostin romano. Mirsi 
juokais, jis nuėjo paprašyti tėčio leidimo. 

— Dievulėliau! Regis, jis nori tave vesti. 

— Nejuokauk! 

— Aš ir nejuokauju. 

— To niekada nebus. 

— Žinoma, ne. Juk tau nereikia tekėti, jei nenori, - ramino 
Isla. - Ar sutikai eiti į pasimatymą? 

— Neturėjau išeities, - paaiškino Odrė sėsdamasi. - Negalėjau 
atsisakyti po visų šitų apsimetinėjimo savaičių. 

— Matyt, vaidinai geriau, negu manėme, - šyptelėjo Isla. 

— Ačiū. 

— Turi pasakyti Luisui, - paliepė Isla ir iš stalčiaus išėmė blo- 
knotą ir plunksnakotį. - Parašyk laišką, o aš perduosiu prieš jam 
išeinant. 

— O varge! Aš jaučiuosi tokia bejėgė. 

— Žinoma, tu turėsi eiti su Sesiliu. — Isla atsisėdo prie Odrės 
tualetinio staliuko ir pasiėmė plaukų šepetį. — Beje, tai puiki 
priedanga. Kol Sesilis mergins tave, niekas neįtars tiesos. Tai tik 
žaidimo dalis, Odre. 

— Ojei tai nueis per toli? — susirūpinusi paklausė Odrė. 

— Priklauso nuo tavęs, — tarė Isla stebėdama sesers atspindį 
veidrodyje. - Turi jo neprisileisti per arti. 

— Aš bjauriai jaučiuosi, Isla. Sesilis geras ir malonus. Jis man 
labai patinka, išties. Bet aš nenoriu už jo tekėti. 

— Odre, šis žaidimas pavojingas, —- pasakė Isla, kuri jautėsi 
kaip šnipė kare. — Bet tu neturi išeities. Jei atsakysi Sesiliui, kils 
pavojus išsiduoti, ką jauti Luisui. Tik pažiūrėk į save: atrodai kaip 
įsikūnijusi meilė. Niekas neabejoja, kad tu įsimylėjusi, tik ne tą 
vyrą. Įsivaizduok, kad tu atrodai šitaip, o nėra kam tave prideng- 
ti. Visi ims spėlioti ir galiausiai atspės, kaip aš. 

— Oi, Isla, tu mane gąsdini, - suvaitojo Odrė. 

— Nes tai ir yra baisu. Tai tikras gyvenimas, Odre, o ne tavo 
romanas. Tu labai rizikuoji. O dabar paskubėk rašyti laiškelį. Ma- 
nau, turėtum susitikti su Luisu šiąnakt sode. Aš tave pridengsiu. 

Odrė parašė, susitvardė ir grįžo į svetainę su seserimi. Isla 
ryžtingai žengė per kambarį. 

Rozė stebėjo įeinančias dukteris, bet dėmesys nukrypo į jau- 
nesniąją, kuri iš karto atsisėdo prie Luiso ir ėmė sekti šachmatais 
žaidžiančius brolius. 

Albertas gulėjo ant grindų priešais židinį ir statė kortų na- 
melius su jaunesniaisiais broliukais. Odrė neišdrįso sėstis šalia 
Luiso, bijodama, kad yra per daug susijaudinusi ir gali išsiduoti. 
Tik kai Sesilis ir Luisas atsistojo ketindami atsisveikinti, Rozės 
nuojauta pasitvirtino. Ji matė, kaip Isla perdavė Luisui laiškelį — 

beveik nepastebimai ir labai greitai. Rozė nebūtų pastebėjusi, jei 
nebūtų įtarusi, kad kažkas vyksta tarp Islos ir Luiso. Kai vaikinai 
išėjo, motina pasikvietė į savo kambarį Odrę, tarstelėjusi, kad 
nori patarimo dėl suknelės, kurią ketino vilkėti per tetos Hildos 
kokteilių vakarėlį. 

Odrė nusekė motinai iš paskos ir paliepta uždarė duris. Rozė 
atsirėmė į palangę. Ji buvo išbalusi, lūpos nervingai trūkčiojo. 

— Ode, aš noriu kai ko paklausti, - rimtai prašneko motina. 

Mergina pajuto drėkstant pažastis, keliai virpėjo iš įtampos. Ji 
atsisėdo ant lovos ir ėmė rakinėti nagus. 

— Kas atsitiko, mama? — Odrė mėgino kalbėti kuo natūraliau. 

Rozė buvo per daug susirūpinusi, kad pastebėtų, kokia duktė 
sutrikusi. 

— Bijau, kad Isla ir Luisas... — ji padvejojo ieškodama žodžių. 
„Romanas“ — per daug įmantru, „romantiški“ — per daug žais- 
minga. - Manau, jie įsimylėję, - galiausiai pasakė ji. 

Odrė vos nepravirko iš palengvėjimo. 

— Kodėl tu taip manai, mamyte? Tai absurdas! - šūktelėjo ji. 

— Galiu prisiekti, kad mačiau, kaip Isla perdavė Luisui raštelį. 

— Vargu, — ramino Odrė. - Jei taip ir buvo, tai tikrai ne meilės 
raštelis. Isla visai nesidomi Luisu. Ji man viską pasakoja, tikrai 
žinočiau, jei kas nors būtų. 

— Tikrai taip manai? — Rozė pasitraukė nuo lango ir atsisėdusi 
ant lovos šalia Odrės perklausė: — Tikrai taip manai? 

— Aš žinau! — tvirtai pareiškė Odrė. 

Rozė nusišluostė ašaras. 

— Tu nukėlei didžiulę naštą man nuo pečių, Odre, - atsiduso 
ji. - Aš nemeluoju. 

— Mama, bet kuo gi blogas Luisas? 

Rozė papurtė galvą. 

— Jis ne blogas, brangioji, - nerūpestingai atsakė Rozė, lai- 
minga galėdama būti kilni, jei jaunuolis nemergina jos dukters. — 
Tiesiog jis neatsakingas. Žinai, Henris girdėjo apie jį visokiausių 
dalykų iš savo Londono draugų. Jis - kaip iššautas sviedinys. Ne- 

patikimas ir turi blogą reputaciją. Žinoma, jis patrauklus jaunuo- 
lis, tuo niekas neabejoja. Aš tik nenoriu, kad jis būtų su mano 
dukterimi. Aš to neleisčiau. Jis nėra garbingas žmogus. Tik įsi- 
vaizduok, jis nekovojo už savo šalį. Tokia gėda. 

Odrė pajuto besikaupiančias ašaras ir nurijo susitelkusį gu- 
mulą. 

— Aš nemanau, kad jis toks blogas, kaip jūs visi kalbate, - pik- 
tai atkirto ji. - Jūs visi elgiatės nepagrįstai žiauriai. 

Rozė manė, kad Odrė gina savo mylimojo brolį. Ji paglostė 
dukteriai ranką ir atsiprašydama nusišypsojo. 

— Mieloji, niekas nė kruopelytės neabejoja, kad Sesilis yra gar- 
bingas ir gero būdo. 

— Bet ir Luisas geras žmogus. Taip, jis ūmus, impulsyvus, atvi- 
ras ir nesilaikantis taisyklių, bet dėl to nėra blogas. 

— Žinoma, ne, - pritarė motina. — Visada malonu priimti jį 
savo namuose. 

— Koljis neįsipainiojo į romaną su viena iš tavo dukterų? 

— Na, bet nepanašu, kad taip yra, tiesa? - su palengvėjimu pa- 
sidžiaugė motina. — Papasakok, apie ką kalbėjotės vaikščiodami 
su Sesiliu. Grįžęs jis atrodė labai laimingas. 

Odrė sunkiai atsiduso, kad vėl reikės tęsti numatytą žaidimą. 

— Jis pakvietė mane vakarienės, - tyliai pasakė ji. 

— Oi, kaip malonu! — pasakė Rozė, stengdamasi neatskleisti 
didelių savo vilčių. 

— Ar sutikai? 

— Jis pirmiausia nori gauti jūsų leidimą. 

— Jis elgiasi labai teisingai! — susižavėjusi šūktelėjo Rozė. Ji 
atsistojo ir ėmė stumdyti Viktorijos laikų dėžutes ant tualetinio 
staliuko, kad nuramintų kilusį susijaudinimą. - Mes jam leidžia- 
me. Aš galiu atsakyti ir už Henrį, - pasakė ji ir paskui pridūrė: — 
Bet svarbu, kad tu pati to norėtum. 

— O, aš mielai eisiu su juo, - tarė Odrė, mėgindama įpūsti šiek 


tiek džiaugsmo į savo atsakymą. - Juk tai tik vakarienė. 

— Žinoma, — atsakė motina. Tikriausiai Odrė bijo, mąstė ji, 
juk pirmą kartą vakarieniaus su jaunuoliu. Tada pasakė garsiai: — 
Neabejoju, kad jis tave nusives į kokią nors gražią vietą. Jis turi 
gerą skonį. Oi, bet kuo tu vilkėsi? Manau, turėtume nuvažiuoti į 
miestą, tiesa? 


Tą naktį už vėsios apelsinmedžių giraitės sienos Odrė spaudėsi 
prie Luiso, kad nesušaltų. Jis visą vakarą liejo įtūžį ant fortepijo- 
no, kol neiškentusi Diana Luis paprašė skambinti gražius kūri- 
nius arba iš viso liautis. 

— Aš nenoriu, kad tu eitum su Sesiliu, brangioji, bet jei mes ir 
po to galėsime susitikinėti, galbūt verta. Būk gera, pasakyk, kad 
imu patikti tavo tėvams. 

— Taip, pamažu. Duok jiems laiko, - pasakė Odrė nenorėda- 
ma įskaudinti jo pasakojimu apie pokalbį su motina. 

— Kaip tik laiko mes ir neturime, - sudejavo Luisas. 

— Ką turi galvoje? 

— Na, Sesilis labai rimtai žiūri į tave, o tu jį skatini, - paaiškino 
Luisas pagiežingai pabrėždamas brolio vardą. — Juk nežaisi su 
juo amžinai. Ir negali amžinai neigti manęs. 

— Luisai, aš neneigiu tavęs, — aiktelėjo Odrė įskaudinta myli- 
mojo kaltinimo. 

— Tada pabėkim drauge. 

— Juk supranti, kad aš negaliu to padaryti. 

— Ar yra kita išeitis? 

— Prakeikti mano tėvai! - piktai sušnypštė Odrė. Ji atsitraukė 
ir pažvelgė Luisui į akis. - Kodėl man taip svarbi jų nuomonė? 

— Nes, mano gražioji Odre, tu užaugai supama jų meilės, - tarė 
jis švelniai braukdamas šilta ranka jai per skruostą ir pabučiavo į 
kaktą. - Suprantama, kad nenori jų skaudinti. Tau taip pat jų rei- 
kia. Oi, Odre, tu ne toks žmogus, kad sutiktum sprukti iš namų. 

— O tu? 

— Aš - taip. Bėgčiau su tavim nė nemirktelėjęs. Bet, matai, aš 


esu neatsakingas, - nusijuokė jis. 

— Oi, Luisai, tu esi tobulas. Net per tobulas man. 

— Myliu tave, Odre, - tyliai tarė jis stipriai glausdamas mer- 
giną prie savęs, tada pabučiavo jai į smilkinį ir pakartojo: - Aš 
tikrai labai myliu tave. 

— Ir aš myliu tave, Luisai, - patikino Odrė. - Man daugiau 
niekas nesvarbu. Mes visada būsime kartu. 

- Žinoma, būsime. Nesu toks kvailas, kad tave paleisčiau. Be 
to, mūsų laukia kupinas nuotykių gyvenimas. Kaipgi tavo svajo- 
nės? Juk kas nors turi jas įgyvendinti. 

— Mes jau šokome Palerme, - nusijuokė ji. 

— O dabar šoksime ant Maču Pikču viršūnės ir Atakamos dy- 
kumoje, kai joje žydės gėlės. Mes perskrisime Atlantą, aplankysi- 
me Paryžių, Romą, Vieną. Šoksime visą kelią aplink pasaulį. Ir aš 
neleisiu, kad muzika nutiltų. Pažadu tau, mano brangioji Odre, 
kad muzika niekada nenutils. 

Odrė įsikniaubė Luisui į kaklą tikėdama, kad jis teisus. 


zskyrius 


Odrė bijojo pasimatymo su Sesiliu ne todėl, kad nepatiko jo 
draugija. Žinodama, kaip ji patinka vaikinui, manė, kad elgiasi 
su juo neteisingai ir gali įskaudinti. Mergina nuolat išgyveno dėl 
melo, kuris pamažu vyniojosi aplink ją grasindamas įtraukti duo- 
bėn. Skaudinti kitus buvo priešinga jos prigimčiai; bet Isla įtikino 
seserį, kad melas — tik būtina priemonė tikslui pasiekti. 

— Nesileisk apgaunama, Odre. Sesilis per šaltas, kad turėtų 
karštą širdį. Argi žuvis ką nors jaučia? 

Sesilis nepajėgė susikaupti darbui, žaidimui ar kitiems daly- 
kams, galintiems nukreipti mintis nuo artėjančio pasimatymo 
su Odre Garnet. Jis rūpestingai apgalvojo vakarą, nes norėjo pa- 
daryti įspūdį merginai, net pasiskolino Henrio fordą, kad nuva- 
Žiuotų į miestą, kur jie žiūrės baletą paauksuotoje teatro „Colon“ 
ložėje. Jis svajojo, kaip jie švelniai žvilgčios vienas į kitą tamsoje. 
Galbūt Odrė leis paimti ją už rankos? Tas troškimas užvaldė vai- 
kino mintis, kol suskambęs telefonas išblaškė svajas ir grąžino į 
dabartį. Tačiau padėjęs ragelį Sesilis vėl nepajėgė susikaupti, nes 
mintyse vėl išniro jausmingas Odrės veidas. 

Sesilis niekada nekalbėjo su broliu apie savo jausmus Odrei. 
Tačiau pilnas pakilios nuotaikos ir trokšdamas pasidalyti 
džiaugsmu atsivėrė Luisui pakeliui po darbo į namus. Sesilio vei- 
das liepsnojo optimizmu ir pasididžiavimu, o Luiso širdį draskė 
pavydas. Jis mėgino pakeisti temą, bet brolis atkakliai kalbėjo ir 
Luisas buvo priverstas klausyti. 


— Aš nedrįsau viltis, kad ji priims mano kvietimą. Odrė ne- 

nuspėjama, bet kai ji sutiko, atrodė, kad pagaliau nuleido man 
pakeliamąjį tiltą ir leido užeiti. 

Sesilis atsiduso patikėjęs, kad laimėjo mūšį dėl Odrės širdies. 
O Luisas suirzo stebėdamas savimi patenkinto brolio šypseną. 
Sesilis išraudo lyg gėdydamasis savo pasipūtimo. 

— Tai kur ketini ją nusivesti? — dusliai paklausė Luisas ir tarsi 
gindamasis užkėlė kulkšnį ant kitos kojos kelio. 

— Odrė - išsilavinusi mergina, mėgsta muziką ir šokius, — 
pradėjo aiškinti Sesilis, būdamas tikras, kad žino daugiau apie 
merginą negu jo brolis. 

Luisas įsispoksojo į langą. Bet lauke buvo tamsu ir jis matė tik 
pilką savo veidą, žvelgiantį nuo stiklo. 

— Aš vesiuosi ją į teatrą žiūrėti „Žizelės“, — atsakė jis. — Odrei 
patinka baletas, bet ji retai lankosi teatre. - Tada jis pridūrė su 
nebūdinga kibirkštimi akyse: — Tai staigmena. 

Luisas nuslopino dejonę ir nusikosėjo į delną. 

— Tu viską apgalvojai, —- niūriai tarė jis. 

— Tikiuosi, kad taip. 

— Bet tau nepatinka baletas. 

— Nesvarbu. Odrei patinka. Man bus malonu stebėti, kaip ji 
mėgaujasi. 

— Nespausk jos, — patarė Luisas nesusivaldęs. 

— Ką turi galvoje? 

— Odrė labai jauna. Jei šoksi per staigiai, gali ją išgąsdinti. Ge- 
riau neskubėk. 

Tačiau Sesilis taip tikėjo savimi, kad tik šyptelėjo visažinio 
šypsena ir atsakė: 

— Luisai, čia ne žaidimas. Nors Odrė jauna, jos protas visiškai 
subrendęs. Mano ketinimai dėl jos rimti ir manau, kad ji tai žino. 

Luisas krūptelėjo. Brolis neabejoja, kad Odrė atsako į jo meilę. 
Jį užplūdo prieštaringi jausmai. Viena vertus, jis jautėsi kaltas, 
lyg vaidindamas siaubingoje pantomimoje, nes Sesilio širdis ti- 
krai bus sudaužyta. Luisas prisiminė vargšą Šekspyro Malvolijų 
ir apgailestavo dėl žiauraus jųdviejų su Odre žaidimo. Kita ver- 

tus, pavydas sumažino kaltę slapta džiaugiantis, kad brolis bus 
sužlugdytas, kai Odrė galiausiai atskleis tiesą. Luisas prisakė sau 
būti kantriam. Laikas išpainios šį mazgą. 

Kai broliai atvyko į Harlingamo stotį, Luisas vogčia išsiėmė 
mažą ritinėlį, kurį Odrė buvo įkišusi tarp plytų, ir jo nuotaika vėl 
pasitaisė. Tačiau paslaptis jau pradėjo spausti jo sąžinę ir išdidu- 
mą. Luisas troško prisipažinti visiems, kad Odrė priklauso jam, 
nekantravo pasirodyti su ja. Jis nežinojo, kiek dar ištvers šokda- 


mas šešėliuose. 


Rozė taip džiaugėsi klestinčia vyresniosios dukters meilės isto- 
rija, kad padarė didelę klaidą užsimindama apie artėjantį pasi- 
matymą Dianai Luis, kurią sutiko duonos parduotuvėje. Diana 
iš karto paskambino Šarlei Osborn, toji pasidalijo žinia su pulki- 
ninku Blaitu prie arbatos klube. Sukiodamas baltų ūsų galiukus ir 
dūmydamas cigaretę pulkininkas mąsliai prašneko: 

— Nepažįstu puikesnio vaikino už Sesilį Foresterį. Odrė - tik- 
ras lobis. Visada tokia buvo. 

— Graži mergina. Labai graži, — pareiškė Šarlė. Ji labiausiai 
vertino moters grožį ir be galo širdo, kad jis nyksta. - Mergina 
turi naudotis savo išvaizda, kol jauna, nes tai ilgai netruks. Pa- 
žvelkit į mane. Jaunystėje buvau ganėtinai graži. O dabar... 

Ji atsiduso jausdama, kad tokia pastaba įžiebs tinkamą pulki- 
ninko reakciją. Jis paglostė Šarlotei ranką šiurkščiais nuospau- 
duotais pirštais ir pažvelgė pro storą monoklio stiklą neslėp- 
damas susižavėjimo. Šarlotė pastebėjo, kad senasis pulkininkas 
labai pasikeitė nuo vasaros. Ji nežinojo kodėl, bet atrodė, lyg su- 
griuvo jo vidinė siena, atskleisdama daug jautresnį ir, ji vylėsi, 
romantiškesnį vyriškį. 

— Jūs esate subrendusi kaip geras vynas, — šelmiškai šypsoda- 
masis pasakė pulkininkas. — Grožis yra įprastas dalykas, mano 
mieloji. Aplink net per daug grožio, bet trūksta prieskonių. O ju- 
myse tiek prieskonių, kad pajėgtumėt atimti verslą iš viso Indijos 


pusiasalio. 

Šarlė nusijuokė, nekreipdama dėmesio į geidulingą akių bliz- 
gesį, kurį monoklis dar labiau padidino. Negi įmanoma, kad mei- 
lė sutramdė seną kovos žirgą? 

— O, ne, pulkininke, jūs per daug kilnus, - nesutiko moteris. 
Ji perbraukė delnu per tankius sidabrinius plaukus ir įsižiūrėjo 
į vyrą klastingomis mėlynomis akimis, kurios vis dar sugebėjo 
hipnotizuoti, nors vokai jau buvo pavytę. 

— Na jau, bičiule, juk žinote, kaip aš žaviuosi jumis, — nepasi- 
davė pulkininkas ir dar stipriau užsitraukė cigaretę. 

— Aš nenusipelniau tokio jūsų susižavėjimo. 

— Nusipelnėte, bet nenorite priimti, - sugriaudėjo jis nusivy- 
lęs ir trenkė kumščiu į stalą. Porcelianas šoktelėjo į orą, lyg klubą 
būtų sukrėtęs žemės drebėjimas. 

— Na... 

— Tegul jūs palaidojot tris vyrus, bet Dievas liudytojas — aš 
išgyvenau Didįjį karą. Mūšis su jumis būtų didžiausias ir sun- 
kiausias iš visų. Juk neatsisakysite suteikti seniui teisės į pasku- 
tinį smūgį? 

— Aš esu kaip nuodingas voras, — perspėjo Šarlė. 

— O aš tikrai nenužengsiu kapan nuo vabzdžio įkandimo. 
Mano oda stora kaip raganosio, — linksmai šūktelėjo pulkinin- 
kas. — Šarle, jūs manęs negąsdinate, priešingai — uždegate. 

— Ašjau sena. 

— Ir aš senas. 

— Aš per sena meilei. 

— Jūs tuo netikite. 

— Turėčiau tikėti. 

Pulkininkas Blaitas akimirką čiulptelėjo nuorūką, šaipydama- 
sis, kad nesugeba įkalbėti moters pasiduoti. 

— Šarlote Osborn, jūs esate puiki kumelė. Galų gale aš vis tiek 
jus gausiu. 

Gražus Šarlės veidas nušvito iš pasitenkinimo. 

— Mums abiem galas gali ateiti greičiau, nei jūs manote. 

— Tiesa, mieloji. Todėl ir nebenoriu gaišti laiko vaikydamasis jus. 

— Vaikymasis visada labiausiai įkvepia, - koketiškai tarė Šar- 
lotė, pabrėždama žodį „įkvepia“. 

Pulkininkas Blaitas ištraukė cigaretę iš trūkčiojančių lūpų ir 
prisimerkė. 

— Šiuo gyvenimo etapu neverta ilgai žaisti. Dievulėliau, mano 
drauge, turėtumėt nujausti susijaudinimą, apimantį po lenkty- 
nių, ir leistis sugaunama. 

— Pulkininke, aš jau tris kartus buvau sugauta. Ir visus kartus 
likau nusivylusi. Esu per sena, kad ištverčiau dar vieną nesėkmę. 

Pulkininkas Blaitas užsidegė kitą cigaretę ir laikinai nugalėtas 
atsilošė krėsle. 

— Taigi, su jaunuoju Sesiliu Foresteriu tikrai nebus nusivyli- 
mo? — suprunkštė. 

— Dar ne, - rūsčiai šyptelėjo Šarlė. — Bet bus. Širdies reika- 
luose visada būna nusivylimų. Kuo aukščiau pakyla širdis, tuo 
žemiau tenka kristi. 

— Jaunimas, - atsiduso pulkininkas. — Palaimintas naivumas 
ir nežinojimas. 

— Iš tiesų. Su amžiumi visi daromės cinikai. 


— Jei tik leidžiame sau, senoji drauguže. 


Netrukus visas klubas dūzgė apie tai, kad Sesilis asistuoja Odrei. 
Merginos pamokomai gyrė jos pasirinkimą kartu tūždamos, kad 
Sesilis pasirinko ne jas. 

— Nieko nuostabaus, kad Odrė įsimylėjo Sesilį, - slėpdamos 
pavydą saldžiai čiulbėjo Agata ir Nelė. - Ji tokia protinga. Jie la- 
bai graži pora. 

Krokodilės aptarinėjo porelę žaisdamos bridžą ir nusivylė 
suvokusios, kad nėra ko kritikuoti. Tik teta Hilda rodė kartėlį 
pagiežingai sučiaupusi lūpas, kurios atrodė dar plonesnės nei 
paprastai. Ji būtų mielai supiršusi Sesilį su viena iš savo dukterų. 

Nusiminusi, kad visi žino, Odrė vengė eiti į klubą. Pamiršusi, 
kad pati išjudino apkalbų laviną, Rozė baisėjosi, kodėl visi taip do- 
misi su jais visiškai nesusijusiais dalykais, ir kaip įmanydama guo- 

dė dukterį. Kai priartėjo sutarta diena, Odrė buvo tokios blogos 
nuotaikos, kad vos neatšaukė pasimatymo, nes jau tikrai skaudėjo 
galvą nuo rūpesčių. Tačiau Isla trynė sesers smilkinius levandų 
aliejumi ir priminė priežastį, kodėl Odrė priėmė Sesilio kvietimą. 

— Rytoj tu būsi Luiso glėbyje. O jei būsi gudri, galėsi ilgiau 
vilkinti su Sesiliu, - tikino Isla. | 

— Bijau, kad neužteks jėgų, - ginčijosi Odrė. — Rytoj pasišne- 
kėsiu su Luisu. Aš nebegaliu tęsti tos šarados. Manau, reikia pri- 
sipažinti mamai ir tėčiui ir pažvelgti tiesai į akis. Negi gali būti 
taip blogai? 

— Labai blogai, — tiesiai atrėžė Isla ir pridūrė: —- Atmink, ta- 
vimi dėta aš ilgai negalvočiau. Tiesą sakant, iš pat pradžių ne- 
būčiau slapsčiusis. Bet tu per daug padori ir per daug bijai juos 
nuliūdinti, esi per švelni, kad kovotum už save. Tavimi dėta aš jau 
seniai būčiau pabėgusi į kokį nors saulėlydį. O tu, Odre, visada 
buvai bailė. Todėl mes visi tave mylime, o aš kada nors patirsiu 
visos bendruomenės įniršį. Esu tikra. | 

Lemtingąjį vakarą Sesilis išdygo prie Garnetų durų išsipustęs 
ir tvarkingas kaip karininkas per paradą. Jo skutimosi odekolono 
kvapas buvo toks stiprus, kad Odrei, šiaip taip atsikračiusiai gal- 
vos skausmo, vėl apsvaigo galva ir net supykino. 

Sesilis taip nervinosi, kad rankos sudrėko, o veidas buvo toks 
rimtas, kad atrodė, jog išsiruošė į laidotuves. 

Jis suprato perdozavęs odekolono ir suvokdamas, kad kva- 
po niekaip nepašalins, net mikčiojo iš susijaudinimo. Vaikinas 
pagyrė ilgą alyvinę Odrės suknelę ir svarstė, kodėl tvirtasis, ga- 
lantiškasis Sesilis Foresteris paliko jį kaip tik tada, kai labiausiai 
reikia. Isla sėdėjo ant laiptų kramtydama nagus, motina ir teta 
Edna žvilgčiojo pro užuolaidas į išeinančią porą. 

— Koks jis gražus! — aiktelėjo Rozė, kai jie sėdo į automobilį. 

— Jis tikras džentelmenas, - įvertino teta Edna. — Šiais laikais 
tokių nedaug likę. 

— Man atrodo, kad jis visai netinka Odrei, — drąsiai pareiškė 
Isla nuo laiptų. Rozė ir teta Edna nustebusios atsigręžė. - Iš tiesų 

netinka. Jie neturi nieko bendra. Odrei patinka poezija ir muzi- 
ka, o Sesiliui - armija ir šachmatai. Jie visiškai skirtingi. Mažiau- 
siai Odrei reikia, kad visi ją spaustų. 

— Isla, ką visa tai reiškia? — apstulbusi paklausė Rozė. 

Isla atsistojo ir užlipo laiptais į viršų. Teta Edna susiraukusi 
pažvelgė į seserį, toji tylėdama papurtė galvą. 

— Odrė galiausiai ištekės už Sesilio tik norėdama pradžiuginti 
tave ir tėtį! - sušuko Isla iš viršaus. Ji norėjo pridurti: „Ir ji visiš- 
kai jo nemyli!“, bet laiku nutilo, atidarė savo kambario duris ir 
įkaukšėjo vidun. 

Rozė gūžtelėjo pečiais, kai durys užsitrenkė. 

— O varge, - atsiduso. — Kas tai Islai darosi? 

Teta Edna įtraukė pagurklį ir reikšmingai pažvelgė į seserį. 

— Žaliaakė pabaisa? — negalvodama tarstelėjo Rozė, pamačiu- 
si sesers išraišką. 

— Bijau, kad taip, —- atsakė Edna. - Odrė maudosi dėmesyje, o 
į Islą niekas nekreipia dėmesio. 

— Tu teisi, Edna. Elgiausi tikrai neapdairiai. Nesijaudink, aš 
viską sutvarkysiu, — tarė ji ir atlyžo pamaniusi, kad jaunesniosios 
dukters iššūkis neturi jokio pagrindo. 

Įsėdęs į automobilį Sesilis plačiai atvėrė langą. Į vidų įsiver- 
žė malonus gaivaus žiemos oro gūsis, ir Odrei iš karto pasidarė 
geriau. Išnykus pirminiam nesmagumui pokalbis įgijo pagreitį 
ir Sesilis atgavo pasitikėjimą. Nutolusi nuo viltingų mamos ir 
tetos akių Odrė nurimo ir, nors žvelgdama pro langą prisiminė 
tas slaptas, stebuklingas naktis Palerme, pamanė, kad jos baimė 
buvo perdėta. Nors jos širdis priklauso Luisui, ji gali pasilinks- 
minti bičiuliškoje Sesilio draugijoje. 

Odrę sužavėjo teatras „Colon“, stūksantis Liepos 9-osios ga- 
tvėje lyg milžiniški išpuošti pasakų rūmai. Apšviestas žiemos 
tamsoje spindinčiais geltonais žibintais, teatras skleidė Paryžiaus 
eleganciją ir rafinuotumą, Romos romantiką ir Odrei simboliza- 
vo kultūrą bei meną to tolimo pasaulio, kurį ji kada nors aplankys 
su Luisu. Sesilis pastatė automobilį, tada išdrįso prilaikyti Odrę 

už liemens vesdamas ją žvilgančiu šaligatviu ir per gatvę. Miestas 
užbūrė Odrę, susijaudinimas perbėgo nugara, kaitino kraują, ir ji 
ėmė nesuvaldomai juoktis bei čiauškėti apie žmones, drabužius, 
papuošalus, teatro didybę ir savo nežabotą susijaudinimą. Sesi- 
lio laimė liejosi per kraštus. Odrė tokia miela, ypač jos entuziaz- 
mas, kurį jis pirmą kartą matė. Jei Sesilis būtų pamilęs merginą 
anksčiau, meilė būtų buvusi blyškesnė. Žvelgdamas į pagyvėjusį 
merginos veidą jis pagalvojo, kad mato ją tokią, kokios dar niekas 
nėra regėjęs, ir pasijuto išdidus, nes Odrė šitaip atgijo tik būda- 
ma su juo. 

Juodu susėdo vienoje iš ložių, pakibusių parterio kraštuose it 
auksuotos gelbėjimosi valtys prie laivo šono, ir stebėjo Žmonių 
tėkmę pro duris — žėrinčios suknelės, perlų vėriniai, deimantai. 
Karštame ore maišėsi laukimo dūzgesys, stiprus kvepalų ir šam- 
pano aromatas. Odrė pasirėmė pirštinėta ranka į ložės kraštą ir 
žvelgė į muzikantus, pradėjusius derinti instrumentus. Sesilis at- 
vertė programėlę ir padavė Odrei teatrinį žiūroną. 

— Oi, kaip nuostabu! — džiaugsmingai šūktelėjo ji įsižiūrėjusi 
į orkestrą. — Žiūrėk, ten dirigentas! — sukuždėjo ji, kai žiūrovai 
liovėsi plepėję ir ėmė pareigingai ploti. 

Dirigentas nusilenkė, atsisuko į orkestrą ir išdidžiai artistiškai 
iškėlė rankas. Kelias ilgas akimirkas užlaikęs žiūrovų dėmesį, jis 
nuleido rankas, ir tada suskambo nuostabūs akordai. 

Nuo tos akimirkos Odrė visiškai paniro į nuostabų pasau- 
lį. Balerinos grakščiai kaip gazelės šoko scenoje, o mergina nė 
mirksnį nenuleido akių nuo jų. Sesilis, kuris ne taip žavėjosi bale- 
tu, tamsoje stebėjo Odrę ir gėrėjosi besikeičiančiomis jos išraiš- 
komis taip, kaip ji spektakliu. 

— Buvo taip gražu! - šniurkštelėjo ji pirmo veiksmo pabaigo- 
je. - Kai Žizelė nusižudė. 

— Labai džiaugiuosi, kad tau patinka, - atsakė Sesilis, apstul- 
bintas tokių stiprių Odrės išgyvenimų. — Ar atnešti tau ko nors 
išgerti? Gal taurę šampano? 

Odrė linktelėjo ir ėmė naršyti rankinėje ieškodama nosinės. 

— Vaje, graži muzika ir šokiai mane visada pravirkdo. Bet tai 
taip liūdna. 

— Nesigėdyk, tai labai žavu, — pasakė Sesilis, paduodamas jai 
taurę šalto gėrimo ir savo šilkinę nosinę. 

— Isla mano, kad aš per daug jausminga. Ji niekada dėl nieko 
neverkia. 

— Verks, kai bus vyresnė. Esu tikras. Ji dar per jauna, kad ver- 
tintų tokius dalykus, — tėviškai tarė Sesilis, gerai suprasdamas, 
kad jautrumas visiškai nesusijęs su amžiumi. Jam trisdešimt, o 
muzikos ir šokio magija jo nė kiek neveikia. Odrė susijuokė nu- 
manydama Sesilio mintis ir prisiminė sesers žodžius: „Ar žuvis 
ką nors jaučia?“ Akivaizdu, kad Sesilis nesusijaudinęs, bet tai ne- 
svarbu. Luisas būtų apsiverkęs kartu su Odre, laikęs ją už rankos 
ir jautęs muzikos galią kaip ir ji. Jai visiškai neįdomu, kad Sesilis 
nevertina meno. Odrė prisiminė Luisą ir jos juokas virto liūdna 
šypsena. Mergina siurbčiojo šampaną ir laukė, kol ims gesti švie- 
sos, pakils uždanga ir ji vėl panirs į stebuklingą pasaulį, įsivaiz- 
duodama, kad yra jame su Luisu. 

Per paskutinį veiksmą, kai ašaros vėl pasruvo Odrės skruos- 
tais, Sesilis uždėjo delną ant jos rankos. Iš pradžių Odrė nepa- 
stebėjo — buvo tokia užburta spektaklio. Bet staiga ji įsitempė, 
kraujas ūžtelėjo į galvą, skruostai išraudo iš gėdos. Ji nežinojo, ką 
daryti. Jei ištrauks ranką, be reikalo įžeis Sesilį, o jei nepajudės, 
jis gali neteisingai suprasti. Daugiau Odrė nebepajėgė sekti spek- 
taklio. Ranka po Sesilio delnu gulėjo kaip negyva žuvis, apgaubta 
šilkine pirštine, bet nejaučianti vaikino kūno šilumos. Po kelių 
akimirkų, jai ištįsusių į amžinybę, mergina suprato, kad nėra ką 
daryti, pabandė pamiršti tą ranką ir sutelkti dėmesį į veiksmo 
pabaigą. Odrė mėgino įtikinti save, kad čia tik draugiškas ges- 
tas — juk ji vėl pravirko, todėl vyras mėgino kaip nors paguosti 
ją, norėjo būti malonus. Taigi Odrė iš visų jėgų stengėsi atsiriboti 
nuo savo rankos ir sekti šokėjus. 

Sesilis džiaugėsi, kad Odrė nerado priežasties patraukti ran- 
kos, taigi išdrįso žengti truputį toliau ir raminamai spustelėjo ją. 

Kol kas vakaras labai sėkmingas. Spektakliui pasibaigus jis nusi- 
vedė Odrę laiptais žemyn. Jie išėjo iš teatro ir pasirinko nedidelį 
restoranėlį netoliese. Odrės nuotaika subjuro. Sesilis manė, kad 
ji dar per daug susijaudinusi, dėl to negali kalbėti. Bet merginos 
ranka vis dar degė po šilkine pirštine, galva įsiskaudėjo nuo min- 
čių, kad buvo peržengtos ribos ir ji tai leido. Tačiau Odrė nenorė- 
jo gadinti vakaro po to, kai Sesilis šitaip stengėsi. Būtų neteisinga 
aptemdyti jam džiaugsmą. Įtempusi valią ji nusišypsojo ir ėmė 
gyvai šnekučiuotis, beviltiškai mėgindama kibirkščiuoti taip, 
kaip vakaro pradžioje, kai virpėjo iš nekantrumo prieš spektaklį. 
Sesilio oda buvo per stora, kad pastebėtų nežymų pasikeitimą. 
Jis matė tik išorę — gražų veidą, žėrinčias akis, ir manė įžvelgiąs 
jose meilę jam. 

Ir tik tada, kai jie šaltyje stovėjo prie Odrės namų durų, Sesilis 
galiausiai išdrįso pasakyti ką ketinęs nuo pat akimirkos, kai su- 
ėmė jos ranką teatre. 

— Odre, - prašneko jis, - man be galo patiko šis vakaras. 

— Ir man, Sesili. Nežinau, kaip tau atsidėkoti, - atsakė Odrė ir 
pasisuko į duris, laiminga, kad vakaras baigėsi. 

— Ne, tu žinai, — tarė jis ir paėmė ją už rankos. 

Odrė staigiai atsigręžė ir pamatė bauginančią liepsną vaikino 
akyse, bet nesugalvojo, kaip jį atgrasinti. 

— Noriu, kad būtum mano žmona, Odre, - šypsodamasis tarė 
Sesilis, įsitikinęs, kad mergina taip pat nekantrauja išgirsti šiuos 
žodžius, kaip jis ištarti juos. 

Odrė atsilošė ir atsirėmė į duris, kad nepargriūtų. 

— Žinau, kad tau tai staigmena, ir nereikia atsakyti dabar ar 
rytoj vakare. Gali pasvarstyti. Bet aš žinau, kad esi ta moteris, su 
kuria noriu praleisti visą likusį gyvenimą. Ir tu tai numanai. Juk 
taip, Odre? 

Odrė bandė sugalvoti, ką pasakyti, bet jos mintyse klykė tokia 
daugybė žodžių, kad ji nesumojo, kuriuos pasirinkti, tik stovėjo 
sutrikusi, prasižiojusi ir spoksojo į Sesilį, trokšdama pasiduoti ir 
pravirkti. 

— Aš nekantriai lauksiu tavo atsakymo, - sušnabždėjo jis ži- 
nodamas, kad kiti šeimos nariai miega viršuje. - Labanakt. 

Odrė įstengė atsigręžti ir sutrikusi sumurmėti „labanakt“. Se- 
silis uždarė duris ir švilpaudamas savo mėgstamą karinį maršą 
nužygiavo takeliu į gatvę. 

Odrė klupdama užlipo laiptais, mirksėdama iš siaubo, įsitvė- 
rusi turėklų, kad nepargriūtų. Laukianti sesers kambaryje Isla 
išgirdo sunkius žingsnius ir išslinko į laiptų aikštelę. Pamačiusi 
išblyškusį Odrės veidą ir pamėlusias lūpas iš karto pagalvojo apie 
blogiausia. 

— O Dieve, ar jis puolė tave? 

Odrė lėtai papurtė galvą. 

— Tai būtų buvęs gėris, — niūriai atsakė ji. 

— Kas gali būti blogiau? 

Odrė kilstelėjo antakius. Isla sukryžiavo rankas ant krūtinės. 

— Jis tau pasipiršo, tiesa? 

Odrė linktelėjo ir vos šyptelėjo. 

— Ašjau viską patyriau, ar ne? 

— Šaunu! — tvirtai pareiškė Isla. - Juk tu atsisakei? 

— Aš nieko neatsakiau. 

— Nieko neatsakei? — pakartojo Isla suraukdama nosį. - Kodėl? 

— Nesuvokiau, ką kalbėti. Buvau pritrenkta. 

— Galėjai pasakyti „ne“. 

— Oi, Isla, ką man dabar daryti? - sukūkčiojo Odrė, nusimovė 
pirštinę ir nusišluostė ašaras šilkine Sesilio nosine. 

— Eime į kambarį, - ramindama pakvietė sesuo. - Manau, at- 
ėjo laikas visiems pasakyti tiesą. 


8 skyrius 


Perskaičiusi Luiso laiškelį Odrė buvo priblokšta žinios, kad Sesi- 
lis pasakė broliui pasipiršęs Odrei. 

Mane degina baisus pavydas, - rašė Luisas. - Nors suprantu, 
kad tokie jausmai beprasmiški, aš negaliu neniekinti brolio už jo 
įžūlumą. 

Odrės nuotaika dar labiau subjuro. Ji pati norėjo papasakoti 
Luisui susitikusi su juo naktį sode, kad abu aptartų padėtį ir rastų 
išeitį. Mąstydama apie Sesilį ji netvėrė apmaudu, tada krūptelėjo 
pamaniusi, kad jis galėjo pasigirti ir kitiems. Mergina vis vylė- 
si pabusti iš šio baisaus sapno. Tačiau dabar jai lieka tik vienas 
kelias: pasakyti Sesiliui, kad nemyli jo ir negali tekėti, tada galės 
prisipažinti tėvams pamilusi Luisą ir žiūrėti, kur tai nuves. 

Odrė skubiai įgrūdo į skylę atsakymą ir išėjo iš stoties, kol 
Chuanas Chulijus nepastebėjo jos slankiojančios peronu. Kai 
mergina nuėjo, stoties viršininkas išcimpino iš savo kontoros 
kaip tingus, peršertas katinas, pasikasė kiaušius ir apsidairė, ar. 
niekas nemato, kaip jis skaitys dar vieną meilės istorijos skyrių, 
įtraukusį jį kaip romanas merginą. Chuanas Chulijus pastovinia- 
vo prie sienos, virpėdamas iš nekantrumo, žvalgydamasis į šonus, 
į perono priekį ir į galą. Įsitikinęs, kad Odrė Garnet tikrai nuėjo 
ir negrįš, jis kyštelėjo į skylę riebų pirštą ir iškrapštė baltą lapelį 
it sraigę iš kiaukuto. Vyras kikendamas ieškojo žodžio „meilė“ — 
vieno iš nedaugelio jam žinomų angliškų žodžių — ir dar kokių 
nors, panašių į ispaniškus. Nesvarbu, kad Chuanas Chulijus ne- 
suprato laiško turinio, bet slaptumas virpino jį, ir stoties virši- 
ninkas vos įstengdavo sulaukti kitos dienos. Jis rūpestingai įkišo 

raštelį atgal, nes nenorėjo prarasti malonumo dėl aplaidumo, ir 
nukiūtino peronu iki semaforo. Čia atsisėdo ant dėžės ir drybso- 
jo šaltyje krapštydamas nosį ir svarstydamas, koks likimas laukia 
tų nelaimingų įsimylėjėlių. 

Isla grįžo iš mokyklos išblyškusi, verksminga, skųsdamasi, 
kad blogai jaučiasi. Albertas pavartė akis ir pareiškė, esą sesuo 
apsimeta, kad sulauktų dėmesio. Rozė iš pradžių tylomis pritarė 
sūnui, kol nepamatavo dukters temperatūros. Mergaitė užsikrė- 
tė gripu. 

— Mane visą skauda, - aimanavo Isla. 

Ji palindo po apklotu ir susirangė į kamuoliuką. 

— Viskas bus gerai, brangioji Isla, - švelniai ramino motina. — 
Aš sutaisysiu tau karšto gėrimo su citrina ir medumi ir tu tuoj 
pasveiksi. 

— Tikriausiai Isla rytoj neis į mokyklą, - burbėjo Albertas. 

Sesuo jau ne pirmą kartą praleisdavo pamokas dėl kokios nors 
tariamos ligos. Tačiau šį kartą ji turėjo temperatūros ir gulėjo lo- 
voje priimdama visą jai skiriamą dėmesį kaip melodramos aktorė. 

— O, brangioji Isla, - atsiduso Odrė, suimdama karštą sesers 
ranką. — Vargšele, tu siaubingai jautiesi? 

— Siaubingai, — atsakė Isla. - Bet tu gali mane pralinksminti. 
Ar šiąnakt susitiksi su Luisu? 

— Žinoma, o vėliau pasakysiu tiesą Sesiliui. 

Isla susiraukė lyg abejodama sesers drąsa. 

— Tik Sesiliui ar ir mamai su tėčiu? 

— Visiems. Man jau mirtinai atsibodo meluoti ir slėpti savo 
jausmus Luisui. 

— Šaunu! — šūktelėjo Isla. — Negaliu sulaukti, kada stebėsiu 
purslus. 

— Bet žinai, man vis dėlto gaila Sesilio. Jis labai mielas vaikinas 
ir nenusipelnė tokio elgesio. Aš bjauriai tyčiojausi iš jo jausmų. 

— O varge, Odre! - ėmė bartis Isla. - Tai jo kaltė, nederėjo 
taip visko skubinti jau per pirmąjį pasimatymą. Vyrai neturėtų 
taip greit pirštis. — Isla pažvelgė į seserį primerktomis karščiuo- 

jančiomis, bet kartu šelmiškomis akimis. — Matyt, tu paskatinai 
jį elgtis taip impulsyviai. 

Odrė išblyško iš siaubo. 

— Aš niekaip neskatinau jo, — tvirtai pareiškė ji, įsižeidusi dėl 
sesers kaltinimo. — Niekaip! 

Ji gindamasi sukryžiavo rankas ant krūtinės ir suvirpėjo prisi- 
minusi, kad leido Sesiliui laikyti ranką. 

— Atsiprašau, nenorėjau pasakyti, kad tu tyčia jį skatinai, bet 
gal jis tave blogai suprato. 

— Žinoma, kad blogai suprato, — iš karto pritarė Odrė nu- 
kreipdama akis nuo tiriamo sesers žvilgsnio. 

— Tujam viską paaiškinsi, - ramino ją Isla. - Bet ruoškis audrai. 


Teta Hilda sėdėjo prie tualetinio staliuko, trindama kremu raukš- 
lėtą odą. Kaip daugelis moterų, gyvenančių šiltuose kraštuose, ji 
per daug degino saulėje veidą nesirūpindama, kaip sušvelninti 
šiurkščią saulės paveiktą odą ar atsikratyti pykčio rūdžių, taip pat 
stipriai naikinančių veido grožį. Jaunystėje buvusi gana patraukli, 
ji jau beveik viską prarado. Nedaug žavesio liko šaltose, krauju 
pasruvusiose akyse, ploname lūpų brūkšnyje, labai retai virstan- 
čiame šypsena netgi tomis akimirkomis, kai Hildai nuoširdžiai 
kas nors patikdavo. Ji nepajėgė džiaugtis kitų žmonių sėkme ir 
įprato nuolat sielvartauti dėl savo gyvenimo. Negatyvus tetos 
Hildos pasaulis jai atrodė patikimas ir savotiškai ramino. 

Kai Nelė, antroji ir mažiausiai nepatraukli duktė, įėjo į kam- 
barį ir atnešė žinią, kad Isla serga gripu, Hilda paliovė tepliojusis 
kremu ir pareiškė netikinti, kad tai tiesa. 

— Ta mergiotė varinėja Rozę ratais, — atsiduso ji. - Turiu sva- 
rią priežastį manyti, kad ji turi slaptą romaną su tuo siaubingu 
Luisu Foresteriu. Gripas! Kurgi ne! 

Nelė, užaugusi maitinama nesveikų motinos kalbų, kad se- 
sers dukterys daug gražesnės ir žavesnės už jos, mėgavosi ilgais 
pokalbiais, stengdamasi sumenkinti tobulas pusseseres, kad pati 
sau atrodytų geresnė, nors laikinai. 

Faktas, kad jai pačiai patiko Luisas Foresteris, didino Nelės 
užsidegimą dar labiau kritikuoti. 

— Kodėl tu taip manai? — paklausė Nelė, slėpdama nusivylimą 
po pasibjaurėjimo kauke. 

Hilda užsuko dangtelį ir servetėle nusausino per didelį kremo 
kiekį nuo veido. 

— Visiems tai aišku, Nele, išskyrus brangiuosius Rozę ir Hen- 
rį, — atsakė ji. — Jie per daug įsitraukę į Odrės ir Sesilio romaną. 
Jei nori žinoti, juodu prakeiks tą dieną, kai tie vaikinai atsirado 
Harlingame. 

— Bet iš kur tu žinai, kad Luisas įsimylėjęs Islą? — nekantriai 
puolė Nelė. Tokia mintis jai nebuvo dingtelėjusi. - Isla per jauna 
domėtis vaikinais. Aš tuo tikra. 

Motina niekinamai prunkštelėjo ir kilstelėjo per daug išpešio- 
tus antakius blizgančioje kaktoje. 

— Brangioji, ir Edna pritaria man. Rozė net matė, kaip jie kei- 
čiasi laiškeliais, ir, matyt, negražiai išdykauja, kai niekas nemato. 

— Kam jie tai slėptų? Isla nebijo rūpesčių, priešingai — klesti 
juose. 

— Gal ir taip, bet ji suvokia skirtumą tarp rūpesčio ir skanda- 
lo. Ji įžvalgi kaip žebenkštis. Mano, kad sugeba visus mulkinti. 
Gripas! Kurgi ne! Apsimeta ligone, kad galėtų išsprukti į slaptą 
pasimatymą. Paminėsi mano žodį. 

— Jei tai tiesa, Luisas ir Isla tinka vienas kitam - abu tokie ne- 
atsakingi, — pareiškė Nelė, provokuodama motiną plėtoti temą. 

Gudrybė pavyko, nes Hilda apsisuko ant taburetės ir susisiau- 
tė rausvą chalatą ant kaulėtos krūtinės. 

— Nele, tu visiškai teisi. Aš bent jau išauklėjau protingą dukterį. 
Isla gudri kaip lapė, bet jos galvoje balažin kas. Šiais laikais vyrai 
gerbia moteris, sugebančias mąstyti. Jei renkiesi slaptą romaną su 
Luisu Foresteriu, esi pasmerkta žlugti visuomenės akyse. Minėsi 
mano žodį! Istorijos apie Luisą pasiekė mus net iš kitos Atlan- 
to pusės. O jis, matyt, vylėsi, kad čia niekas nesužinos. — Hilda 
kilstelėjo antakius baisėdamasi siaubingais gandais. - Didžiausias 

moters turtas - jos dora. Praradusi ją, praranda viską, - iškilmin- 
gai pareiškė ji, pabrėždama savo dukters auklėjimą šiuo klausimu. 

Nelė nepajėgė pažvelgti motinai į akis. 

— Ar tu, mamyte, nori pasakyti, kad Luisui rūpi tik vienas da- 
lykas? — paklausė Nelė jaudinama nuodėmingų minčių, dėl kurių 
Luisas atrodė dar patrauklesnis. | 

— Deja, kaip tik tai aš ir turiu galvoje. Ačiū Dievui, kad tu ir 
seserys esate per daug aukšto lygio, kad atkreiptumėte gašlų jo 
žvilgsnį, - didžiuodamasi pareiškė Hilda. 

Bet Nelė troško atkreipti Luiso žvilgsnį, slapta ir žavėjosi, ir 
piktinosi Islos drąsa. Pussesere dėta ji taip pat neatsispirtų Luisui. 

Luisas ir Sesilis atėjo pas Garnetus į svečius lietui pliaupiant. 
Sesilis nekantravo sutikti Odrę, tikėdamasis atsakymo, o Luisas 
beviltiškai troško nutraukti šaradą ir atskleisti tiesą. Isla gulėjo 
lovoje, karštis kilo taip greitai ir negailestingai, kad Rozė iškvietė 
gydytoją. Likimo vėjas barbeno į langą lyg grasindamas įsiveržti 
ir nusviesti Islą į tamsą. 

Isla girdėjo lietų barbenant į stiklą ir apkvaitusiai nuo karščia- 
vimo jai rodėsi, kad baisus žvėris braižo nagais langą. Paklaiku- 
si iš siaubo mergaitė ėmė šauktis motinos. Rozė buvo per daug 
susijaudinusi dėl jaunėlės, kad atkreiptų dėmesį į brolius Fores- 
terius, kurie įsiveržė į vidų iš šalto lauko kaip šunys purtydami 
šlapius pečius. Taigi Henris su Sesiliu susėdo svetainėje priešais 
židinį ir ėmė šnekučiuotis apie verslą, o Luisas kiūtojo ant sofos 
trokšdamas, kad Odrė nutrauktų tą košmarą ir pasakytų tiesą vi- 
siems. Bet susirūpinusi mergina su motina laukė gydytojo. Sesilis 
nusprendė, kad dabar ne metas reikalauti jos atsakymo, ir Luisas 
suprato, kad reikia pakentėti ir nesprogdinti bombos. 

Gydytojui atvykus motina ir duktė puolė prie jo. Odrė paėmė 
šlapią apsiaustą, o Rozė beveik nustūmė jį prie laiptų. 

— Daktare, ji klejoja ir labai karščiuoja, tiesiog visa dega, - vis 
kartojo motina ir susirūpinusi kratė galvą. - Ji visa suprakaita- 
vusi ir murma apie pabaisą. Tikiuosi, jūs kaip nors palengvinsite 
vargšelės kančias. 

Daktaras Svansonas, senas anglas tankiais garbanotais plau- 
kais ir raudonu apskritu veidu, išduodančiu, kad jis mėgsta iš- 
lenkti taurelę kitą po sunkaus dienos darbo, nusekė paskui Rozę 
į Islos kambarį, nešinas juodu gydytojo lagaminėliu, dariusiu 
įspūdį seserims vaikystėje. Dabar jis atrodė grėsmingas ir baimė 
sugniaužė Odrei širdį. 

Pamatęs karščiu degančias Islos akis, gydytojas pastatė laga- 
minėlį ir raukydamasis priėjo prie lovos. 

— "Tu labai karščiuoji, mergyte, — tarė jis uždėjęs vėsią ranką 
ligonei ant kaktos. 

Isla sumirksėjo — tylėdama, užvaldyta galios, sparčiai siur- 
biančios jos jėgas. 

— Šiandien grįžusi iš mokyklos ji buvo tik išblyškusi, — pasakė 
Rozė grąžydama rankas. - Savijauta labai sparčiai blogėjo. Vieną 
akimirką ėmė greitai kilti temperatūra, o kitą Isla jau visa degė. 

Daktaras Svansonas prisitraukė kėdę, atsisėdo ir užsikėlė ant 
kelių lagaminėlį. 

— Ar aš mirsiu? — staiga paklausė Isla. 

Daktaras Svansonas linksmai nusijuokė. 

— Tik jau ne nuo gripo, mieloji. Niekas dar nėra miręs nuo 
gripo, - ramindamas tarė jis ir išsitraukė ilgą juodą stetoskopą. 

— Iš tikrųjų, Isla, nekalbėk šitaip! - šūktelėjo Odrė ir pažvelgė 
į motiną paramos. 

— Isla visada per daug dramatizuoja, — Rozė apsimetė links- 
ma. Tačiau ji jautėsi nesmagiai, lyg nuojauta būtų kažką kuždė- 
jusi. — Nagi, Odre, leiskim daktarui apžiūrėti ligonę, — tarė ji ir 
išsivedė vyresnėlę į laiptų aikštelę. — Eik žemyn ir pabendrauk 
su berniukais. Tikriausiai Henris jau įkyrėjo jiems kalbomis apie 
verslą. Juk jie atėjo ne tam, kad šnekėtų apie reikalus, - pasiūlė 
motina, bet Odrė nenorėjo eiti. 

— Aš palauksiu su tavimi. 

— Ne, brangioji, Sesilis nusimins, jei tu nenulipsi žemyn. 


— Isla svarbesnė, - nenorėjo paklusti Odrė. 

— Jai viskas bus gerai. Jai tik stiprus gripas. Kaip daktaras sakė, 
niekas dar nenumirė nuo gripo. 

— Gerai, aš nulipsiu į apačią, bet pažadėk, kad pasakysi man iš 
karto, kai tik jis išeis. 

Rozė linktelėjo ir stumtelėjo ją už alkūnės. Odrė išgirdo, kaip 
motina grįžo į Islos kambarį ir uždarė duris. 

Svetainėje nuotaika buvo įtempta, nors Albertas su jaunes- 
niaisiais broliukais žaidė vistą prie kortų staliuko kampe. Odrė 
nuo krėslo. 

— Kaip ji? - paklausė Henris įprastu flegmatišku tonu, lyg šne- 
kėdamas apie kasdienius dalykus. 

— Ji labai serga, tėti, - rimtai atsakė Odrė. 

— Vargšelė, - pasakė Luisas žvelgdamas į mylimąją tiek, kad 
neišsiduotų. 

Odrė suprato, ką jis jaučia, bet rūpestis dėl sesers neleido jai 
mąstyti apie kitus dalykus. 

— Ji atrodo baisiai, — toliau kalbėjo Odrė. - Visai neseniai jau- 
tėsi puikiai ir staiga taip blogai. 

— Sergant gripu pirmoji naktis visada bjauriausia, - pasakė 
Sesilis, norėdamas būti naudingas. - Naktį visada būna blogai. — 
Tada jis nukreipė žvilgsnį nuo Odrės į Henrį ir tyliai pasakė: — 
Gal mums reikėtų eiti. 

— Nieku gyvu! — paprieštaravo Henris ir paėmė cigarinę. — 
Gal cigarą? 

Sesilis pasilenkė ir pažvelgė į vidų. 

— Velniškai puikūs cigarai, tiesiai iš Havanos, — išdidžiai pa- 
reiškė Henris. — Luisai? 

Luisas papurtė galvą. Sesilis išsirinko cigarą ir atsilošė krėsle 
prisidegti. 

— Isla pagaminta iš stiprios medžiagos, rytoj bus visiškai svei- 
ka. Pamatysit, - kalbėjo tėvas ir nusišypsojo Odrei. - Mano šei- 
mos moterys labai greit susijaudina, — jis nusikvatojo. —- Niekas 
nemiršta nuo gripo. 

Odrė tyliai sėdėjo, kol Sesilis su tėvu kalbėjo apie politiką ir 
pramonę, 0 vėliau aptarė nedidelę salą už tūkstančių mylių, kurią 
juodu laikė namais. Luisas troško laikyti mylimąją už rankos ir 
guosti, bet Odrė atrodė atsiribojusi, lyg jos meilė būtų laikinai 
pasitraukusi. Luisui sugniaužė gerklę pagalvojus, kad Odrė pa- 
mažu tolsta nuo jo. Jis pajuto, kad tuoj atsitiks siaubingas daly- 
kas, veidas išblyško, sukilo šleikštulys. 

Odrė sukluso, kai gydytojas ėmė šnibždėtis su motina laiptų 
viršuje, bet negirdėjo, ką jie sako. Paskui jie nulipo į holą, patryp- 
čiojo, kol daktaras Svansonas įsibruko į apsiaustą ir garsiai atsi- 
sveikino. Odrė mėgino išgirsti optimizmą jų balsuose. Galiausiai 
Rozė atėjo į svetainę ir pabandė nusišypsoti, bet šypsena nederė- 
jo jos susikausčiusiame veide. 

— Viskas bus gerai, — tarė motina kreipdamasi į Odrę. — Ši 
naktis bus sunki, bet ryte Isla pasijus geriau. 

— Ar galiu nueiti pas ją? - paklausė Odrė. 

— Taip, bet nebūk ilgai. - Motina sudribo krėsle. - Sunku būti 
mama, — tarė ji ir atsiduso, — visada jaudiniesi dėl savo vaikų, net 
tada, kai jie užaugę. 

Luisas nulydėjo akimis išeinančią Odrę ir norėjo sekti iš pas- 
kos. Jis suprato, kad lietus nesutrukdytų jų pasimatymui, bet se- 
sers liga tikrai sutrukdys. Odrei sesuo artimesnė už visus kitus 
šiame pasaulyje, net už jį. Jis stebėjo rūkantį cigarą brolį ir suvo- 
kė, kad rami laikysena slepia didelį susirūpinimą. Tačiau brolio 
rūpesčiai erzino. Kaip jis drįsta puoselėti tokias viltis? Bet kad ir 
kaip Luisas norėjo sudaužyti brolio lūkesčius, turės palaukti, kol 
Isla pasveiks, nes, kol ji serga, Odrė priklauso jai. 


Lietus vis pliaupė, atrodė, niekad nesiliaus. Luisas ir Sesilis pri- 
sidengę skėčiais, abu paskendę savo mintyse, tylėdami nubėgo 
į klubą. Sesilis jaudinosi dėl Odrės melsdamasis, kad Isla rytoj 
pasveiktų. Luisas pasiekė klubą giliai nusivylęs. Odrė beveik 
nepastebėjo jo. Piktas, kad ji elgėsi su juo kaip su svetimu, vil- 
kėdamas permirkusius drabužius Luisas kiūtojo ant taburetės 

apsvaigęs nuo nusiminimo bei išgerto alkoholio ir tol liejo savo 
kančią pirštais bėgiodamas per gelsvus fortepijono klavišus, kol 
brolis ir pulkininkas Blaitas nutempė jį, besikeikiantį, į kambarį 
ir užrakino. 

— Mano mielas drauge, - pasakė pulkininkas Sesiliui, kai vė- 
liau juodu gėrė dvigubą viskio porciją klubo svetainėje, — tam 
jaunuoliui trūksta drausmės. Armija jam būtų davusi daug nau- 
dos, padariusi jį vyru. Neverta verkti dėl moters. Jos to nenu- 
sipelnė. Veidmainės raganos, didžioji dauguma, — niekinamai 
išrėžė jis. 

Sesilis svarstė, ar Luisas įsimylėjo Islą. Vėliau, kai viskis sušildė 
sielą, vaikinas liovėsi galvojęs apie brolį ir mintys nukrypo į Odrę. 


Odrė su motina susirūpinusios budėjo prie Islos lovos, stebėda- 
mos degantį kūną, kai karštis pamažu užvaldė silpstančią dvasią. 
Galiausiai Henris įkalbėjo jas eiti miegoti. 

— Jūs tik gąsdinate Islą, — tarė jis švelniai vesdamas žmoną už 
parankės. — Leiskit jai ramiai ilsėtis. 

Odrė negalėjo užmigti. Ji klausėsi lietaus ir jaudinosi dėl se- 
sers, ašaros sruvo skruostais, varvėjo ant pagalvės, palikdamos 
sielvarto dėmes. Tiek Sesilis, tiek Luisas buvo toli nuo jos min- 
čių. Odrė suposi į apklotą prisimindama naktis, kai gulėdavo 
prisispaudusi prie šilto sesers kūno, plepėdama apie naktinius 
pasimatymus su Luisu ir slaptas išvykas į Palermą. Isla mėgavosi 
kiekviena nuodėminga akimirka. Odrė troško grįžti laiku atgal ir 
dar kartą išgyventi tas minutes, nes širdį gniaužė siaubinga neri- 
mastis. Ji nedrįso įsiklausyti į ją, mėgino nekreipti dėmesio. Bet 
kuo labiau stengėsi mąstyti apie gerus laikus, baimė, kad praran- 
da Islą, vis giliau skverbėsi į širdį, kol buvo neįmanoma tverti. 

Odrė tyliai įslinko į sesers kambarį. Langai barškėjo nuo lietaus 
čiurkšlių, į vidų skverbėsi gatvės žibintų šviesa, apšviesdama lovą 
ir karščiuojančią Islą, kuri krūpčiojo ir blaškėsi pragaro kaitroje. 
Suspausta širdimi Odrė atsisėdo ant lovos krašto, pamirkė kempi- 


nę vandens dubenyje ir ėmė švelniai šluostyti seseriai kaktą. 

— Maldauju, pasveik, - kuždėjo ji. - Ak, Isla, prašau, kovok. 

Isla papurtė galvą ir suvaitojo. Odrė pravirko. 

— O Dieve, meldžiu, padėk jai! Aš jaučiuosi tokia bejėgė, nes 
nežinau, ką daryti. — Tada ji prašneko garsiau ir įsakmiau, kad 
sesuo pabustų ir išklausytų: —- Aš jaučiu, kad tu palieki mane, Isla. 
Prašau, nepalik manęs. Man tavęs reikia. 

Tą akimirką Isla atsimerkė. Akis supo raudoni ratilai, jos bliz- 
gėjo kaip šlapi akmenukai. Anksčiau skvarbios akys dabar atrodė 
tolimos lyg pusiaukelėje tarp šio ir kito pasaulio. 

— Isla, ar girdi mane? — virpančiu balsu paklausė Odrė ir vėl 
panardino kempinę į dubenį. 

Isla apsidairė, lyg nepažindama savo kambario. Odrė pridė- 
jo kempinę prie sesers kaklo ir perbraukė per įkaitusią odą. Bet 
Isla nieko nejausdama toliau dairėsi po mažą kambarėlį, kuris 
dabar jai reiškė taip mažai. Apimta nevilties Odrė stebėjo seserį. 
Ji norėjo pašaukti motiną, bet Isla niekuo nesiskundė, neverkė, 
priešingai, atrodė patenkinta ir rami. Odrė vylėsi, kad blogiausia 
jau praėjo. 

Sutelkusi dėmesį į seserį Isla akimirką pamanė, kad tai ange- 
las atvyko neštis jos į kitą pasaulį. Priešingai nei Odrė, ji niekada 
netikėjo dvasiomis. Bet dabar, atsidūrusi ant mirties slenksčio, 
buvo įsitikinusi, kad dvasios yra. Įdomu, kodėl ji buvo tokia skep- 
tiška, kai viskas taip akivaizdu. Isla nusijuokė ir Odrės veidą iš- 
kreipė nuostaba. Tada Isla nusivylė suvokusi, kad tai ne angelas, 
o tik sesuo. Vadinasi, dar ne laikas. 

— Odre, - sukuždėjo ji ir nustebo, kodėl balsas nebe toks kaip 
anksčiau. Ji nepajėgia kalbėti garsiai, tik šnabždėti. 

Odrė pasilenkė, kad išgirstų. 

— Isla, ar tau ką nors skauda? 

Sesuo papurtė galvą. 

— Jaučiuosi kaip girta, — atsakė ji ir nusišypsojo. — Geras 
jausmas. 

— Oi, Isla, aš taip džiaugiuosi. Tu tuoj pasveiksi. Ryte pasijusi 


gerai ir mes tik pasijuoksime iš tavo ligos. 

— Aš mirsiu, - abejingai pareiškė Isla. 

Odrė buvo priblokšta. 

— Ne, nemirsi. 

— Mirsiu. 

— Isla! 

— Aš noriu didelių laidotuvių, todėl negailėkit pinigų. Noriu 
daug ašarų ir dantų griežimo. 

— Isla, maldauju... 

— Aš stebėsiu, todėl surenkit man gražias išleistuves. Aš žino- 
siu, jei to nepadarysit. 

— Isla, nekalbėk nesąmonių! Nebūk tokia bjauri. Tu nemirsi. — 
Odrei užlūžo balsas. - Tu negali mirti. Man reikia tavęs. 

— Tu puikiai išsiversi be manęs. Turi Luisą. 

— Man nereikia Luiso, jei dėl jo turiu paaukoti tave. 

— Pažadėk man vieną dalyką. 

— Kokį? Aš bet ką padarysiu. 

— Išdrįsk klausyti širdies, Odre, - pasakė Isla, mėgaudamasi 
mirties melodrama. Ji suvokė kalbanti kaip Odrės romanų hero- 
jės ir norėjo, kad šie žodžiai būtų paskutiniai. Tačiau ji dar ne- 
mirė. Taigi ir toliau ieškojo tinkamų paskutinių žodžių, kol nu- 
grimzdo į pasąmonės pasaulį, o ten išvydo akinančią baltą šviesą 
ir jos nutviekstą artėjančią močiutę plačiai išskėstomis rankomis, 
skleidžiančią tikrai nežemišką meilę. 


Kai auštant Rozė ir Henris įėjo į Islos kambarį, Odrė miegojo 
ant lovos susirangiusi šalia sesers, apkabinusi jos liemenį. Ilgos 
garbanų spiralės driekėsi ant pagalvių kaip auksinės aureolės, 
spindinčios blausioje ryto šviesoje. Švelniai besikilnojančios 
merginų krūtinės nerodė vykusios kovos. Odrės skruostai degė 
kaip prisirpę persikai, bet Islos veidas buvo pilkas. Ugnis užgeso, 
smulkus mergaitės kūnas nebekentėjo ir gulėjo ramus. Persmelk- 
ta baimės Rozė šalta ranka palietė dukters kaklą, tada skubiai at- 
siklaupė ir pro ašarų miglą įsižiūrėjo į jaunesniąją dukterį. 
— Isla, - dusdama maldavo ji. - Pabusk, Isla. 

Odrė nubudo ir išsigandusi šoko iš lovos. Isla nerodė gyvybės 
ženklų, tik paviršutiniškai kvėpavo. Oras įeidavo ir išeidavo iš jos 
kūno, lyg skersvėjis tuščioje bažnyčioje. Kai nepavyko prižadinti 
dukters, tėvai su siaubu suprato, kad ji praradusi sąmonę. 
dnu veidu ir švinine širdimi pareiškė, kad Isla nugrimzdo į komą. 
Visa šeima stovėjo aplink lovą laukdami greitosios pagalbos ir tik 
Albertas išdrįso ištarti tai, ką visi galvojo. 

— Niekas dar nemirė nuo gripo. 

Berniukas įsmeigė ašarotas akis į motiną, tylomis reikalauda- 
mas paaiškinti. Rozė atsigręžė į vyrą. Henris sunkiai atsiduso ir 
beviltiškai suspaudė lūpas į ploną brūkšnį. 

— Tai ne gripas, sūnau, - tarė jis purtydamas galvą, kuri atro- 
dė sunki ir kieta it pripilta švino. 

— O kas, tėveli? 

— Daktaras sako, kad meningitas. 

— Kodėl jis to nesakė vakar? 

— Nes dar nežinojo. Meningito požymiai tokie pat kaip gripo, 
Albertai. Jis negalėjo žinoti. 

Henris nepajėgė žiūrėti į žmoną, jie abu suprato, ką reiškia 
meningitas. 

— Bet Isla pasveiks? — nerimo berniukas prisimindamas, kaip 
jis įgrūdo riešutą seseriai į gerklę ir viskas baigėsi gerai. 

- Juk Isla nemirs? — paklausė ir Džordžas, vidurinis Henrio ir 
Rozės sūnus. Visi pažvelgė į berniuką, dar per mažą suprasti, kas 
yra mirtis. 

— Ne, ne, - drąsiai atsakė Henris. - Tik ne mūsų Isla. 

Tėvas raminamai paplekšnojo sūnui per petį. 

— Ne, Džordžai, viskas bus gerai, pamatysi, - antrino Rozė. 

— Daktarai ją pagydys, ar ne? — viltingai pasakė Albertas. 

Tada tyliai prašneko Odrė: 

— Isla jau iškeliavo. 

Odrė nepratarė nė žodžio nuo ankstyvo ryto, kai maldavo se- 
serį nepalikti jos. Jos pačios balsas atrodė tolimas ir keistas. Isla 

norėjo išeiti. Mirtis jau nebaugino jos, o meiliai glaudė prie krū- 
tinės kaip seną gerą draugą. 

Visi spoksojo į lovą, kur tebebuvo Islos kūnas. Prašalaitis vėjas 
pūstelėjo ir paliko už savęs tik tuščią kiautą. Visi tylėjo pritrenkti. 
Rozė tyliai pravirko, ašaros sruvo skruostais, ji ištiesė ranką vyrui. 
Niekas neprilygsta tėvų sielvartui netekus vaiko. Rozė ir Henris 
stovėjo vieniši su savo skausmu ir sunėrę pirštus nebyliai kovojo 
su likimu. Mažasis Džordžas ir jo jaunesnysis broliukas Edvardas 
verkė, nes mama verkė, jie buvo per maži suvokti mirties baigtį. 
Albertas būtų pravirkęs, bet baimė sustingdė jausmus ir atėmė 
balsą, tik smakras drebėjo, atskleisdamas vaiko sielvartą. 

— Mes neatsisveikinome, - sušnabždėjo Rozė. - Mes net ne- 
pasakėme Islai, kaip ją mylime. 

„—- Ji žinojo, - tarė Henris. 

— Aš paskutinė kalbėjau su ja, — tyliai pasakė Odrė, neati- 
traukdama akių nuo sesers. — Isla žinojo, kad tuoj mirs, ir ne- 
bijojo. Ji džiaugėsi, kad išeina, netgi nekantravo. Ji kalbėjo lyg 
tardama paskutinius žodžius. Liepė pasakyti jums, kad myli jus 
ir visada mylės, gailisi, kad neturėjo laiko pati pasikalbėti. Ir tada 
pasakė, kad jai jau laikas eiti. 

Rozė papurtė galvą, kilstelėjo ranką ir prispaudė prie lūpų, 
stengdamasi sulaikyti jų virpesį. 

- Kur eiti? — skausmingai sukuždėjo ji. 

Odrė gūžtelėjo pečiais. 

— Visiškai nepanašu į Islą. - Odrė nusišypsojo, prisiminusi se- 
sers išėjimą. Tai buvo giedras, ramus pasitraukimas. - Ji pažvelgė 
į tolimą kambario kampą ir jos veidas nušvito. Tada pasakė: „Tai 
štai, kur tu išėjai, močiute. Man visada buvo smalsu, kaip atrodo 
dangus: 

— Ji taip pasakė? — apstulbo Rozė. Staiga duktė jos mintyse 
iš nuodėmingos žmogiškos būtybės virto šventąja ar bent jau 
angelu. 

— Taip, ir kad nepamirščiau, Isla norėjo didelių laidotuvių, kur 
būtų daug verksmo ir dantų griežimo. 

— Nagi, Odre! — netikėdamas subarė tėvas. Jam atrodė, kad 
visiškai netinkamas metas juokauti. 

Bet Rozė vos regimai šyptelėjo ir sukūkčiojo. 

— Žinoma, ji to norėjo, — liūdnai tarė ji. — Tokia ta Isla. 


9 skyrius 


1948 metų birželio 28 diena 


Žinia apie Islos mirtį supurtė bendruomenę iki pat širdies gelmių. 
Žmonės buvo tokie sukrėsti, kad nepajėgė šnekėti, o tie, kurie 
pajėgė, kalbėjo tik apie ją. Šios tragedijos akivaizdoje nublanko 
tai, kad Peronas, vykdydamas savo pažadus rinkėjams sumažinti 
užsieniečių įtaką ekonomikai, užsipuolė britams priklausančius 
geležinkelius. Merginos mirtis buvo be galo netikėta. Netikėta ir 
neįsivaizduojama. Laidotuvių dieną mokykloje nebuvo pamokų 
ir po pietų visi susirinkę Harlingamo bažnyčioje gedulingų mišių 
užpildė klauptus it juodų šikšnosparnių minia. Visi prisiminė Is- 
los linksmumą, išdaigas, juoką ir nepakartojamą žavesį. 

Netgi Krokodilės kalbėjo tik gerus dalykus apie mergaitę, kuri 
neturėjo laiko pasiduoti suaugusiųjų pagundoms. Ji liko skaisti ir 
negalėjo būti kritikuojama. 

Rozė, slėpdama sielvartą po juodu šydu, nuvedė keturis savo. 
vaikus į klauptą, kur visi sėdėjo su pagarbia baime žiūrėdami į 
nedidelį karstą, stovintį navoje, apkrautą baltomis lelijomis. Gyva 
Isla atrodė daug aukštesnė. Henris, palikęs ašaras vaikystėje, vėl 
jas atrado ir atpirko visus susivaldymo metus, išliedamas turbūt 
nemenką balutę. Jis labai stengėsi raminti šeimą —- juk negalima 
pamiršti gyvųjų, — bet užgriuvusi praradimo našta atrodė nepa- 
keliama. Odrė buvo sustingusi. Ji instinktyviai vos kilnojo jautrias 
kojas, nešančias ją centriniu taku, kol atsisėdo savo vietoje už- 
kišdama pėdą už kitos kojos kulkšnies. Ji lyg užburta spoksojo 
į karstą, mėgindama įsivaizduoti nesutramdomą Islą ramiai gu- 

linčią tokioje mažoje erdvėje. Atrodė neįmanoma, kad mergaitė, 
buvusi gyvybingesnė už visą šeimą kartu paėmus, dabar negyva. 
Odrė prisiminė vaškinį sesers veidą, kai toji gulėjo lovoje jau mi- 
rusi, ir suvokė: kad ir kaip neįtikėtina, bet Islos nebėra. Ji pranyko. 
Staiga Odrė pasijuto viena šiame pasaulyje ir pravirko labiau dėl 
savęs, o ne dėl sesers, kuriai tos ašaros jau visiškai nebesvarbios. 
Ji dabar daug geresnėje vietoje, kur gali šokinėti purtydama savo 
ilgas garbanas gudriai šypsodamasi amžinybei. Ji prisiminė sesers 
prašymą, bet nedrįso garsiai raudoti visai bendruomenei girdint. 

Didžiąją laidotuvių dalį Odrė sklandė migloje. Ji klausė tėvo 
skaitomos Evangelijos, stebėjo, kaip jis vos tvardydamasis spau- 
dė sakyklos kraštą taip, kad net krumpliai pabalo. Motinos pečiai 
krūpčiojo. Henris dar niekad neatrodė toks pažeidžiamas ir Rozė 
dar stipriau mylėjo vyrą, mylėjo iki skausmo. Choras virpančiais, 
silpnais balsais giedojo giesmes, vargonai aidėjo per garsiai, vika- 
ro skaitomos maldos skambėjo pagarbioje tyloje. 

Odrė žvilgtelėjo į tetą Hildą ir tetą Edną, kurios kartu sėdė- 
jo tarp Hildos dukterų, susiliejančių su mase ir visiškai nepaste- 
bimų. Hildos lūpos buvo dar labiau suspaustos negu paprastai. 
Tikriausiai ji kaltino Dievą, kad jis vėl smogė šeimai į širdį. Teta 
Edna sėdėjo panarinusi liūdną veidą į pagurklį, prisimindama 
savo mylimą Harį ir tyliai melsdamasi, kad jis susirastų Islą ir 
pasirūpintų ja ten, kur jie visi atsidurs. 

Odrė nedrįso atsigręžti atgal. Tikriausiai Sesilis ir Luisas sėdi 
gale. Ji manė, kad norės būti su Luisu, bet nenorėjo. Jei negali- 
ma likti su Isla, tada geriau būti vienai su savo mintimis. Luisas 
atrodė nesvarbus, Sesilis taip pat. Islos mirtis davė Odrei rimtą 
gyvenimo pamoką: nėra nieko svarbiau už šeimą. 

Per paskutinę maldą Odrė pastebėjo Islos buvimą bažnyčioje 
ir visiškai nenustebo. Iš pradžių ji pajuto dilgčiojimą kauluose, 
odos peršėjimą, tada kažkas atsistojo taip arti, kad, rodės, alsuo- 
ja į kaklą. Kraujas siūbtelėjo į skruostus, Odrė skubiai apsidai- 
rė, ar kiti ką nors pastebėjo. Niekas nieko nematė ir nejuto, visi 


susikaupę klausėsi baigiamųjų vikaro maldų. Tada Odrė pakėlė 

akis ir žvilgtelėjo į altorių, kur jautė plevenant sesers dvasią. Ta- 
čiau kad ir kaip įtemptai žiūrėjo, nematė nieko. Prikandusi lūpą 
vėl mėgino ką nors įžvelgti. Ji pažinojo savo seserį ir ką toji su- 
geba padaryti. Tada, lyg nusivylusi Odrės nesugebėjimu ją pa- 
matyti, dvasia padarė mažą stebuklą. Odrė, užgniaužusi kvapą ir 
nepajėgdama pajudėti, prasižiojusi spoksojo į altorių. Galiausiai 
nenukreipdama akių švelniai kumštelėjo motinai ir sukuždėjo 
jai į ausį: 

— Ar pastebėjai, dvi žvakės ką tik užgeso ant altoriaus? 

Ji suspaudė motinai ranką savo karštais pirštais. Rozė papur- 
tė galvą. 

— Ką tu nori pasakyti? 

— Žiūrėk. 
je užgeso ir dabar džiūgaudamos smilko. 

— Apie ką tu kalbi, Odre? - sušnabždėjo motina tarp kūk- 
čiojimų. 

— Isla, — tyliai pratarė Odrė. 

— Gerasis Viešpatie! —- apstulbusi aiktelėjo Rozė. — Juk tu ne- 
manai?.. 

— Taip! Islai buvo šešiolika metų, kas dar čia galėtų būti? 

Motina ir duktė žvelgė į altorių. Nors ir nematydamos, jos 
buvo įsitikinusios, kad Islos dvasia plazdena netoliese. 

Po gedulingų pamaldų Odrė padėjo motinai atsistoti. 

— Brangioji Odre, tu esi didžiulė paguoda man, - pasakė mo- 
tina švelniai šypsodamasi dukteriai. - Jei ne tu, nežinau, ką dary- 
čiau. Likai mano vienintelė mergaitė. Gimei pirmoji, aš taip tave 
mylėjau, kad nemaniau, jog kitus mylėsiu kaip tave. Bet kai gimė 
Isla, supratau, kad kiekvienas vaikas atneša į pasaulį meilę, ir aš 
pamilau ją taip pat stipriai kaip tave. Bet dabar mes vėl likome 
dviese. Šiandien aš meldžiausi už tave, kad Sesilis pasirūpintų 
tavimi ir prižiūrėtų, kad tau nieko blogo nenutiktų. 

Odrė susigėdusi nuleido akis į grindis. O, jei mama žinotų, 
kaip yra iš tikrųjų. 

— Aš jaučiu, kad tavo ateitis bus saugi su Sesiliu, —- kalbėjo 
Rozė glostydama dukteriai ranką. — O dabar, brangioji, eik, su- 
rask jį ir pakviesk į mūsų namus arbatos. Kviečiame visus. Marija 
Šol pagamino empanadų*. 

Odrė stebėjo motiną, einančią centriniu taku su tėvu, ir paju- 
to, kaip ją užlieja nepakeliamo liūdesio banga. 

Gedėtojai tyliai išplaukė iš bažnyčios. Balsų dūzgesys nutilo 
ir Odrė liko viena su nematoma Islos dvasia. Ji pamažu nuslinko 
prie altoriaus, kur pirma ir šešta žvakės vis dar rūko rodydamos 
įvykusį stebuklą. Mirusi Isla kalbėjo su jais vieninteliu jai įma- 
nomu būdu. Ji visada mėgo dramą ir gudrybes. Virpančiomis 
rankomis Odrė išėmė žvakes iš sidabrinių žvakidžių ir pakėlė iki 
akių lygio, kad geriau įsižiūrėtų. Tada atsiklaupė, užsimerkė ir 
tuščios bažnyčios tyloje patikėjo jaučianti seserį taip stipriai, lyg 
ji būtų gyva. 

— O, Isla, aš maniau, kad tu ateisi. Aš tokia sutrikusi be tavęs. 
Aš taip bijau, jaučiuosi praradusi šaknis. Kodėl tu palikai mus 
taip greitai, visiškai neįspėjusi? Mes neturėjom kada pasakyti, 
kaip mylime tave ir kokia tu mums ypatinga. Bet juk tu žinai, 
tiesa? Tu visada žinojai, o dabar dar geriau žinai, nes viską aiškiai 
matai iš ten, kur esi. Aš taip pat norėčiau būti su tavimi. Nenoriu 
gyventi be tavęs. Gyvenimas staiga ėmė atrodyti per daug ilgas 
ir varginantis. Ką aš darysiu be tavo draugystės, paramos, juoko, 
meilės? Neturiu valios gyventi be tavęs. 

Odrė nesuvokė kur esanti, žodžiai liejosi nevaržomi, ji nejautė 
nei ašarų, nei to, kad jau nebešnabžda, o rėkia. 

— Tu buvai tokia gyvybinga, Isla. Kodėl tavo gyvenimas baigė- 
si? Kodėl nekovojai? Aš visada ilgėsiuosi tavęs ir nesiliausiu my- 
lėti. Kaip ir visi namiškiai. Ir kada nors mes vėl susitiksim. O, Isla, 
kaip aš laukiu tos akimirkos! 

Išsiliejusi Odrė pabučiavo žvakes ir vėl įstatė į sidabrines žva- 
kides. Tada pasisuko į duris, ketindama išeiti. Ji pirštinėmis nu- 


* Lotynų Amerikos patiekalas - sulenktas blynelis su įdaru. 

šluostė ašaras, pasitaisė skrybėlaitę, nubraukė plaukus nuo veido 
ir nustebo pamačiusi siluetą šešėlyje, bažnyčios gale. Jos skruos- 
tai išraudo nuo minties, kad kažkas girdėjo ją ar, dar blogiau, 
matė bučiuojančią žvakes. 

Priėjusi arčiau atpažino Luisą. 

— Luisai! - šūktelėjo Odrė. — Ką čia veiki? 

— Laukiu tavęs, - atsakė jis stodamasis. 

Kai vaikinas išėjo į šviesą, Odrė pastebėjo, kad po skrybėlės 
šešėliu jo veidas pilkas kaip pelenai, akys patinusios, raudonos. 

— Ak, Luisai, negaliu patikėti, kad Islos nebėra, - sukūkčiojo 
Odrė ir sutrikusi pažvelgė į Luisą. 

Jaunuolis norėjo apkabinti mylimąją, bet kažkas trukdė. Atro- 
dė, kad Odrės meilė pasitraukė. Luisą sulaikė sklindanti vėsuma 
vietoj šiltos visuomet mylimąją supdavusios auros. Islos mirtis 
perstumdė jėgas. Luisas nurijo kartėlį ir pabandė kalbėti, bet iš 
burnos išsiveržė tik neaiškus kuždesys. 

— Isla buvo mano geriausia draugė, - kalbėjo Odrė nematyda- 
ma Luiso skausmo. — Aš nežinau, kaip gyvensiu be jos. 

Luisas stebėjo ją - mažą, pažeidžiamą, išblyškusią, lyg iš vei- 
do būtų ištekėjusios visos spalvos ir likusi tik gelsva vaškinė. Jo 
ilgi pirštai nervingai trūkčiojo prie šonų, atsiliepdami į galvoje 
skambančią muziką, besiliejančią į karštligišką, skausmingą me- 
lodiją. Luisas papurtė galvą, norėdamas jos atsikratyti, tačiau ji 
skambėjo vis garsiau, užgoždama Odrės balsą. Tada, kai Luisas 
vos pajėgė ištverti įtampą, mergina apkabino jo kaklą ir pravir- 
ko. Jaunuolis. žengtelėjo pirmyn, prisitraukė ją, įkvėpė jos kva- 
po lyg deguonies, būtino, kad išgyventų. Muzika galvoje nutilo, 
širdis pašėlusiai daužėsi, tik ašaros išdavė skausmą. Juodu tyliai 
verkė, šliejosi vienas prie kito: Odrė vildamasi gauti paramą, 
Luisas — jėgų išgyventi. Bet abu suvokė, kad Islos mirtis sujaukė 
jų svajones. 

— Ką mes dabar darysim? — po kurio laiko paklausė Luisas ir 
iš karto suvokė kalbąs netinkamai, bet praradęs kantrybę nesu- 
sivaldė. 

Odrė atšlijo ir sudribo ant suolo. Ji prisiminė Emos Leton su- 
keltą skandalą, prieš akis išplaukė pagiežingos Krokodilės, lyg 
šešėlinės teisėjos, skelbiančios Odrę bendruomenės atstumtąja, 
nes ji įskaudino žmones, labiausiai ją mylėjusius. 

Įsivaizdavusi švelnų, sielvarto randais paženklintą motinos 
veidą, ji suprato nesanti tokia stipri ir savanaudė, kad plauktų 
prieš tokią galingą srovę. Luisas atsisėdo šalia, pažvelgė į iškan- 
kintą mylimosios veidą ir jo pečiai nusviro iš nevilties: jos veido 
išraiška atskleidė, ką ji ketina pasakyti. 

— Nebūtinai turime apie tai kalbėtis dabar, — skubiai pridūrė 
jis, trokšdamas atsiimti savo klausimą, bet jau buvo per vėlu. 

— Ak, Luisai, negi nesupranti? Aš negaliu dar labiau skaudinti 
tėvų. Islos mirtis sužlugdė mus visus. Negaliu galvoti vien apie 
savo laimę. Juk tu supranti, tiesa? — Odrė liūdnai pažvelgė į jį ir 
dusliai pridūrė: - Man reikia laiko. 

— Aš lauksiu tavęs, kiek tik reikės. 

Luisas paėmė jos ranką, bet pirštinė buvo dar viena kliūtis, 
neleidžianti priartėti prie mylimosios. 

Odrė papurtė galvą. 

— Aš nežinau, kiek tai užtruks. Likau vienintelė savo tėvų duk- 
tė. Negaliu jų nuvilti. 

Nepajėgdamas nuslėpti nevilties Luisas įniršo. 

— O aš? - Jo balsas nuaidėjo atsimušęs į bažnyčios sienas. — 
Ar aš tau jau visiškai nesvarbus? 

Odrė greitai atsigręžė ir suėmė jo rankas. 

— Žinoma, svarbus. Aš tave myliu. 

— Tada klausyk širdies. 

— Ir sudaužyti visų kitų mylimų žmonių širdis? Negaliu. Tik 
ne dabar. 

— O kaip tavo svajonės? 

— Luisai, aš bijau svajonių, nes jos sukels per daug skausmo 
kitiems. 

Luisas atsilošė, įsispoksojo į tuštumą ir ėmė drebėti. Staiga pasi- 
rodė, kad mirė ne Isla, o Odrė. Vaikino lūpos neviltingai susispau- 

dė į ploną brūkšnį. Luisas beveik visą gyvenimą buvo be meilės ir 
beveik to nepastebėjo, bet dabar, atgijęs Odrės meilės kaitroje, jis 
neišmanė, kaip ištvers be jos. Ateitis lėtai niro į pilko rūko tumu- 
lus, ojis galėjo tik pasyviai žiūrėti. Nebuvo jokios išeities. 

— Vadinasi, viskas, - dusliai ištarė jis. - Aš pralaimėjau mūšį. 

— Oi, Luisai, nesijausk toks sužlugdytas, - maldavo Odrė. - 
Aš nepajėgiu blaiviai mąstyti. Duok man šiek tiek laiko, ir viskas. 

— Laiko kam? - jis gūžtelėjo pečiais. - Ką tik sakei, kad negali 
nuvilti šeimos. Akivaizdu, kad aš būčiau didžiulis nusivylimas. 

— Luisai... 

— Ne, nieko nesakyk. Aš visada nuviliu žmones. Nuvyliau tė- 
vus ir Sesilį. Sėju nusivylimą visur, kur tik pasisuku. Na, aš nebe- 
simaišysiu ir neliūdinsiu tavęs. 

— Luisai, nekalbėk šitaip. Tu persistengi. 

— Persistengiu? Aš tave myliu, Odre. Ir tai vienintelė mano kaltė. 

Jaunuolio akyse degė aistra ir skausmas. Jis troško pasitikėti 
savimi, kad galėtų išgyventi. Tačiau Luisas skyrė tik dvi spalvas — 
baltą ir juodą. Odrė arba myli jį, arba ne. Nėra jokio vidurio. Be 
to, dabar jis priverstas gintis. Net turėdamas stipriausią valią pa- 
saulyje nebūtų įveikęs jį užvaldžiusio nerimo. 

— Ir aš myliu tave, Luisai. Taip myliu, kad net skauda, - su- 
kūkčiojo Odrė. — Bet mano sesuo mirė. Gražioji, gyvybingoji Isla 
paliko mane. Ar tu supranti? Ji niekada nesugrįš. Kaip aš galiu 
galvoti apie save, kai jos nebėra? 

— Nes dabar turi galvoti apie gyvuosius. 

— Dabar? Šiandien? — Odrė pasibaisėjusi aiktelėjo, mėgin- 
dama įžvelgti menkutę supratimo užuominą jo veide. Merginą 
pribloškė mylimojo nekantrumas ir savanaudiškumas. — Galbūt 
rytoj ar poryt. Bet šiandien? Kaip aš galiu galvoti apie ką nors 
kitą, išskyrus Islą? 

— Aš tave myliu taip, kad užpildyčiau tuštumą, atsiradusią jai 
mirus. 

— Niekas neužpildys tos tuštumos. Netgi tu, Luisai, mano 


meile. Netgi tu. 

— Leisk man pamėginti. 

— Tada duok man laiko. Leisk mums susitaikyti su šia baisia 
netektimi. 

— Bet niekas nepasikeis. Tavo šeima visada laikys mane keis- 
tuoliu. Aš negaliu būti kitoks. Niekada nevirsiu Sesiliu. Tai bū- 
čiau ne aš. Tavo tėvai nepriims manęs kaip žento, o aš nesutiksiu 
būti kuo nors kitu. 

— Nekalbėkim apie tai dabar. Prašau, Luisai. Grįšime prie šios 
temos vėliau, kai atsigausime po Islos mirties. 

Odrė norėjo pridurti, kad jai reikia mylimojo užuojautos, o 
ne reikalavimų, bet jis atrodė toks pažeidžiamas, kad ji bijojo dar 
labiau pakenkti, todėl nutylėjo stebėdamasi, kur dingo jos pažįs- 
tamas ir mylimas Luisas. 

Tačiau jaunuolis suprato jos prašymą kaip užmaskuotą būdą 
pratęsti kančią. Odrė nebenori jo, todėl jis nebegali būti su ja — 
tokie stiprūs pasirodė atstūmimo nuodai. 

Odrė kvietė Luisą eiti su ja į namus gedulingų pietų, bet jis at- 
kakliai veržėsi į klubą. Mergina jautė, kad Luisas patrauks tiesiai 
prie fortepijono ir skambins pačią liūdniausią melodiją, kokią 
kada yra sukūręs. Ji pavydėjo vaikinui, kad šis geba šitaip išlieti 
savo jausmus, ji ir pati būtų norėjusi paversti sielos kančią gra- 
Žiausia muzika, tačiau sugebėjo tik verkti. 

Odrė nulydėjo akimis išeinantį Luisą, tada susisupusi į ap- 
siaustą nuskubėjo namo, košiama ledinio vėjo, jausdamasi tuščia 
kaip išaiža. Ji žvelgė į nuogus žiemos medžius, blyškų, pavande- 
nijusį dangų ir mąstė, koks nesvarbus buvo Islai gamtos grožis, ji 
beveik nepastebėdavo jo. Tačiau merginos puikiai suprato viena 
kitą, nors kitoms seserims tokie didžiuliai skirtumai būtų truk- 
dę bendrauti. Odrė galvojo apie Islos linksmumą, išdykėliškus 
juokus, domėjimąsi kitų žmonių gyvenimo intrigomis, kurias ji 
karštai narstydavo po kaulelį. Šiandien Isla tikrai visus nugalė- 
jo, tik ne taip, kaip būtų norėjusi. Žvelgdama į gumbuotus senus 
medžius, Odrė mąstė apie Islą, kuri liks amžinai jauna, kai kiti 


gyvieji pamažu sens. 

Sesers paveikslas nepaliko Odrės, vydamas šalin mintis apie 
Luisą kaip įkyrios gegutės kukavimą. Nors Luiso reikalavimai 
kėlė nerimą, mergina nerado jėgų paremti mylimajam ir jo so- 
pančiai širdžiai. Ji jautėsi sustingusi, peršinti ir be galo pavargusi, 
troško susirangyti po apklotu lovoje ir užmigti, kad nebejaustų 
skausmo. Nesąžininga, kad Luisas mėgina priversti apsispręsti, 
kai jai visiškai ne tas galvoje. Jei būtų turėjusi daugiau jėgų, Odrė 
būtų supykusi, bet dabar jautė tik nedidelį susierzinimą. 

Parėjusi namo rado laukiantį susirūpinusį Sesilį. Svetainėje 
buvo girdėti prislopinti giminaičių ir draugų balsai. Visi atėjo pa- 
reikšti užuojautos Rozei ir Henriui, bet Odrė nepajėgė susitikti 
su jais, todėl leidosi Sesilio nuvedama į sodą. Buvo tamsu, so- 
das stūksojo ramus, įšalęs ir niūrus, lyg negalėdamas atleisti Islai 
už jos mirtį. Odrė neįsivaizdavo pavasario be sesers ir vėl pajuto 
skausmingą dūrį į širdį. 

— O, Sesili, man taip liūdna, - pasiskundė ji, kai jie vaikščiojo 
po juodu dangumi, kuriame nežibėjo nė viena žvaigždė. - Sielos 
skausmas daug stipresnis už kūno. Neįsivaizduoju, kad aš kada 
nors pagysiu. 

Odrė nusvarino galvą sielvarto iškreiptu veidu. Kupinas 
užuojautos Sesilis pasisuko ir apkabino merginą. Ji buvo per 
daug pavargusi priešintis, tačiau nustebo pajutusi, kad šią aki- 
mirką reikia kaip tik to. Ji atrėmė galvą į Sesilio krūtinę ir apri- 
mo pajutusi jo kūno šilumą ir saugų glėbį. Jis laikė ją apkabinęs, 
kol ledinis vėjas išblaškė pyktį ir sielvartą ir mergina nebeįsten- 
gė daugiau verkti. 

— Judvi buvote artimesnės nei kitos mano pažįstamos sese- 
rys, — švelniai tarė Sesilis. — Jautiesi, lyg būtum netekusi dešinės 
savo rankos. —- Odrė linktelėjo ir sukūkčiojo. - Mirtis visada di- 
džiulė netektis, netgi seniems, — toliau kalbėjo jis. - Tačiau jie 
bent jau nugyveno ilgą amžių. Isla buvo tik mergaitė, kuriai visas 
gyvenimas prieky. Aš netveriu pykčiu. Tokiomis akimirkomis net 
suabejoju, ar Dievas yra. 

Odrė nustebo, kad Sesilis kalba taip aistringai. 

— Aš tikiu Dievą. Atėjo laikas Islai išeiti, — atsakė Odrė. - Ži- 
nau, kad ji danguje. Tikrai tuo tikiu. Bet man jos labai trūks. Ne- 
įsivaizduoju gyvenimo be jos. Aš verkiu dėl savęs. 

— Tu nebūsi be Islos. Jei tiki, kad ji danguje, tada ji tapo dvasia, 
kaip sakytų Luisas, ir ji bus tavo sieloje. 

Odrė pagalvojo apie Luisą ir pasijuto kalta, kad leidžiasi taip 
intymiai guodžiama jo brolio. Tačiau prisiminus nederamus Luiso 
reikalavimus ir egoistišką elgesį Sesilio užuojauta dar labiau jaudino. 

— Aš negaliu tekėti už tavęs, Sesili, - negalvodama pasakė ji. — 
Dabar mano širdis ne čia. 

Sesilis paglostė merginai nugarą ir nusišypsojo. 

— Žinoma, kad kol kas negali, dabar tavo širdis priklauso tik 
Islai. Brangioji Odre, aš suprantu tave. Net negalvok apie tai. Da- 
bar nesvarstau savo pasipiršimo. Šitokiu laiku? Negi manai, kad 
aš beširdis mulkis? 

Odrė pajuto jam didžiulį dėkingumą. 

— Tu esi ne beširdis mulkis, o geriausias ir maloniausias mano 
sutiktas vyras. 

— Nebegalvok apie tai. Tegul laikas išgydo žaizdas. Kada nors, 
kai vėl galėsi žvelgti į ateitį, apsvarstyk mano pasiūlymą. Aš ne- 
užsiminsiu apie tai, bet lauksiu tavęs, kiek tik tu norėsi. 

— Ačiū, Sesili, —- vos girdimai ištarė Odrė, atšlijo nuo jo ir iš- 
sitraukė nosinę iš apsiausto kišenės. —- Tu labai geras, — vėl pa- 
kartojo, pamačiusi kitą pusę žmogaus, kurį laikė šaltu. Vis dėlto 
Žuvys jaučia, pagalvojo mergina, prisiminusi ironišką sesers fra- 


Zę, ir išsišnypštė nosį. 


Grįžęs į klubą Sesilis rado Luisą užsikniaubusį ant fortepijono, 
apsvaigusį nuo alkoholio ir nuoskaudos. 

— Aš praradau vienintelę moterį, kurią esu mylėjęs, - murmė- 
jo jis užsimerkęs nuo realaus pasaulio. 

— Luisai, labai užjaučiu tave, aš nesupratau, - švelniai tarė Se- 
silis ir patapšnojo broliui per nugarą. Vis dėlto pulkininkas buvo 
teisus — Luisas mylėjo Islą. 

— Tu nė pusės nežinai, kvaily, - atšovė girtas Luisas ir nusijuo- 
kė šaižiu bepročio juoku. 

— Rytą pasijusi geriau. 

Sesilis atsidusęs pastatė brolį. Jis jau nebeįstengė suskaičiuoti, 
kelintą kartą padeda Luisui užsvirduliuoti mediniais laiptais, nu- 
veda į mažą jo kambarėlį ir nurengia kaip sergantį vaiką. Įdomu, 
ar kada nors nusimes šią atsakomybės naštą. 

— Tik mirtis gali išvaduoti iš tokio pragaro, - vos apversdamas 
liežuvį murmėjo Luisas. 

— Eime, Luisai, tu dar pamilsi, - bandė raminti Sesilis, beveik 
netekęs kantrybės. 

— Aš jau nieko nepamilsiu. Ji angelas, kitos tokios nėra. 

— Taip, ji angelas ir ji dabar pas Dievą. 

"Luisas nesusivokdamas pažvelgė į brolį, tas susiraukė. 

— Laikas — pats geriausias gydytojas, — vėl pamėgino Sesilis, 
bet Luisas dar labiau įtūžo. 

— Laikas! Štai ko ji norėjo! O aš kaip tik neturiu laiko! 

— Ką tu nori pasakyti? — paklausė Sesilis nuaudamas broliui 
batus ir kojines. 

— Aš nenoriu likti čia, jei negaliu jos turėti. Tai mane žudo. 

— Šiandien visi jaučiasi taip, kaip tu. Netektis prislėgė mus vi- 
sus; bet neįmanoma pabėgti nuo sielvarto. 

— Ji man mirusi, todėl galiu išvažiuoti. 

— Kur? 

— Kur vėjas nupūs. 

— Nekalbėk nesąmonių! — subarė Sesilis ir padėjo broliui ap- 
sivilkti pižamą. 

— Aš išvažiuoju, kad pamirščiau. 

— Ką ketini daryti? 

— Mirsiu plyšus širdžiai, - Luisas nusikvatojo, bet juokas nu- 
skambėjo tuščiai ir beviltiškai. 

— Dėl Dievo meilės! - švelniai pabarė Sesilis, guldydamas bro- 


lį į lovą. - Iš ryto netgi neprisiminsi, ką šiandien šnekėjai. 

Tačiau iš ryto Luisas buvo išvykęs. Sesilis apieškojo kambarį 
vildamasis rasti bent užuominą, kur jis iškeliavo ir kiek ketina ten 
būti. Tačiau brolis pasiėmė visus daiktus ir paliko Sesiliui raštelį 
ant tualetinio staliuko. 

Sesilis pakėlė laišką ir išlankstė. Akimis perbėgęs lapelį iš- 
balo, jo lūpos ėmė trūkčioti. Tada giliai įkvėpė ir dar kartą per- 
skaitė. Susimąstęs atsisėdo, tebesukiodamas rankoje mažą po- 
pieriaus lapelį. Po kurio laiko grįžo į savo kambarį, sulankstė 
laišką ir įdėjo į lakuotą riešutmedžio dėžutę, kurioje rakindavo 
svarbius daiktus. Tada ištiesęs nugarą ir pasitempęs patraukė 
į Kaningo gatvę pranešti žinios Rozės šeimai. Ištvėriau karą, 
ištversiu ir tai, mąstė jis, bet suvokė, kad jo laukia didžiausias 


gyvenimo išmėginimas. 


10 skyrius 


Staigus Luiso dingimas tik patvirtino, ką visi įtarė, - juodu su 
Isla buvo įsimylėję. Tačiau Isla mirusi ir jos kritikuoti negalima, 
todėl niekas nesibaisėjo jų slaptu ryšiu, priešingai - laikė roman- 
tiška šekspyriška tragedija. Sielvartaujantis įsimylėjėlis Luisas 
tapo toks gerbiamas, koks šiaip niekada nebūtų buvęs. Žmonės 
manė, kad jei jaunuolis nusipelnė Islos meilės, tai jis tikrai turi 
būti ypatingas. Pati nenujausdama mergina išgelbėjo Luiso repu- 
taciją. Tačiau jis to nežinojo, kai nelaimingas sėdėjo ant aplyto į 
Meksiką plaukiančio krovininio laivo denio. | 

Išgirdusi žinią iš brėkštant atskubėjusio Sesilio, Rozė pravirko. 

— Jis mylėjo mano Islą? - kūkčiojo ji susigūžusi krėsle vilkėda- 
ma storą chalatą. - Maniau žinanti viską apie savo dukters gyve- 
nimą, bet pasirodo, kad ne. Aš nedovanotinai neteisingai elgiausi 
su mieluoju Luisu. Isla jį mylėjo, o jei mano brangioji duktė my- 
lėjo jį, tai ir aš myliu. 

— Luisas paliko laišką, kuriame rašo, kad nebeliks šioje šalyje, 
jei nebegali džiaugtis savo meile, — niūriai paaiškino Sesilis. — 
Mano brolis kitoks negu kiti žmonės, - sąžiningai kalbėjo jis. — 
Bet jis geras žmogus. Manau, tuoj pasigailės išvykęs ir sugrįš. 
Vakar jis buvo kaip pamišęs. Mes visi priblokšti sielvarto, o ypač 
jūs, Roze, ir jūsų šeima. Bet, kaip minėjau, Luisas kitoks. Jis elgia- 
si nepagalvojęs — tikras jausmų, o ne minčių kamuolys. Mėginau 
įtikinti jį, kad laikas palengvins kančias. Brolis neištveria, kai ima 
nesisekti. Aš visiškai sutrikęs. Prieš Islos mirtį dar niekada ne- 
buvau matęs Luiso tokio laimingo ir patenkinto. Tai buvo tarsi 
kitas žmogus. 

Sesilis nusuko akis ir nusišluostė kaktą nosine. Jis jautėsi labai 
keistai, lyg besvoris. 

— Aš tikiuosi, kad Luisas sugrįš, - pasakė Rozė. — Tikrai ti- 
kiuosi. Labai norėčiau sužinoti apie jų draugystę. Negaliu pagal- 
voti, kad nesidalijau su dukra šia jos gyvenimo dalimi. Ak, Sesili, 
ar manai, kad jis sugrįš? 

Tuo metu į svetainę įėjo Odrė. Ji taip pat vilkėjo chalatą, gar- 
banos netvarkingai krito ant pečių ir iki juosmens. Sesiliui už- 
gniaužė kvapą - dar niekada nebuvo matęs jos tokios gražios. Jį 
vėl apėmė ryžtas, bet Odrė jautėsi išsekusi ir tuščia, lyg kažkas 
būtų išsiurbęs visus gyvybės syvus ir palikęs atvirą skausmingą 
žaizdą. 

— Kas išvažiavo? — abejingai paklausė ji ir apsiglėbė rankomis, 
nesąmoningai mėgindama apsisaugoti. 

Sujaudintas merginos bejėgiškumo Sesilis dvejojo. 

— Ar žinojai, kad Isla mylėjo Luisą? - nekantriai paklausė Rozė. 

— Isla mylėjo Luisą? — sutrikusi perklausė Odrė. - Ne, nemylėjo. 

— O taip, brangute, mylėjo. Sesilis turi brolio laišką. O dabar 
Luisas išvyko. Sakė Sesiliui, kad nebegali likti Argentinoje, kai 
Islos nebėra. Koks aistringas jaunuolis. 

— Luisas išvyko? — pasibaisėjusi aiktelėjo Odrė vos nedusda- 
ma ir išgąstingai atsigręžė į Sesilį. 

— Jis išėjo anksti ryte, — atsakė Sesilis. 

Odrė atsisėdo ir paplūdo ašaromis. Sesilis troško apkabinti ją 
kaip per laidotuves, bet suprato, kad dabar mergina to nenorėtų. 

— Mano brangioji mergaite, - motina ramindama ištiesė ran- 
ką. - Tai be galo sukrėtė mus visus. Nė nenumanėme apie šią 
Islos gyvenimo dalį. Maniau, bent tau ji prisipažino. 

Odrė nepajėgė tramdyti sielvarto. 

— Kur jis išvyko? Ž raudojo ji. 

— Tikriausiai į Angliją, — atsakė Sesilis ir išgirdo save tvirti- 
nantį: - Manau, Luisas nusiraminęs sugrįš. Vakar jis buvo per 
daug išsikankinęs, be to, girtas. Turbūt išsiblaivęs atgaus protą. 
Neliūdėk, jis grįš. Aš neabejoju. 

Tačiau jis neabejojo tik dėl vieno dalyko: kad ir kas dabar 
įvyktų, atgal kelio nėra. 

Odrė užbėgo į viršų ir įpuolusi į vonios kambarį išsivėmė. Kaip 
jis galėjo išvykti šitaip, nė neatsisveikinęs, nieko jai nepaaiškinęs? 
Tada, prisiminusi Sesilio žodžius, ji beviltiškai įsitvėrė šiaudelio. 
Gal jis susivoks ir grįš supratęs, kad reikia palaukti Odrės, kad 
ne viskas prarasta. Ji ėmė kaltinti save. Kaip galėjo būti tokia ne- 
jautri mylimojo jausmams. Juk ir Luisui ji buvo reikalinga, o tuo 


metu galvojo tik apie save. 


— Matot, aš buvau teisi! - netvėrė džiaugsmu Šarlė, žvelgda- 
ma pro akinius į savo kortas. — Ta Isla buvo tikra šelmė. 

— Labai miela šelmė, - pridūrė Diana užjaučiamai šypsodamasi. 

„— Mes visi neteisingai vertinome Luisą Foresterį, - pareiškė 
Sintija. - Ir aš mielai pripažįstu buvusi neteisi. 

— Ir aš, - įsiterpė Filida, nervingai čiupinėdama savo kortas. 
Jai nelabai sekėsi lošti bridžą. Kaskart, kai draugužės susėsdavo 
prie kortų stalelio, ji jausdavosi lyg musė, tykoma trijų didelių 
driežų. Moteris muistėsi spoksodama į bevertes kortas rankoje. 

— O aš niekada neklydau dėl Luiso, — atšovė Šarlė. — Jis nerū- 
pestingas, neatsakingas ir toks liks visada. 

— Oi tu, veidmaine! —- subarė Sintija dėdama kortas ant stalo. — 
Sakei, kad jis pamišėlis. 

— Ne, brangioji Sintija, tai tu vadinai jį pamišėliu. 

— Bent jau drįstu tai pripažinti, Šarle, velniene! Luisas nei pa- 
mišęs, nei bejausmis, o tikras romantikas. Tokių nedaug likę šiais 
laikais, — Sintija niekinamai šniurkštelėjo, žvelgdama į Šarlotę. 
Toji kilstelėjo smakrą. 

— Ne, nes aš jau tris tokius palaidojau, - atkirto ji ir nusijuokė 
iš savo neskoningo sąmojo. 

— Tikiuosi, kad ketvirtasis palaidos tave. 

— Iš tikrųjų, — švelniai įsiterpė Diana. - Mes visos labai kly- 
dome dėl Luiso, o dabar jis išvyko. Man labai gaila to vargšo jau- 
nuolio. Nieko taip neskauda, kaip sudaužytos širdies. 

— Tikra tiesa, — pritarė Filida patenkinta, kad kilus ginčui žai- 
dimas atidėtas. 

— Mums visiems siaubingai trūks brangiosios Islos. 

— Siaubingai, - pakartojo Filida. 

— Nesijaudink, Odrė ištekės už Sesilio ir mes vėl galėsime šyp- 
sotis, — tarė Šarlė. 

— Arba tu ištekėsi už pulkininko ir mes visos galėsime links- 
mai pasijuokti, — įgėlė Sintija. 

Bet Šarlė nesijuokė, tik suraukė pudruotą kaktą. Pulkininkas 
Blaitas pasikeitė. Žvilgsnis tapo sentimentalus, išsiblaškęs, balsas 
sušvelnėjo. Seniokas vis niūniuoja kažkokią liūdną melodiją. Šar- 
lė drįso viltis, kad tokias permainas įkvėpė ji, bet neketino dalytis 
šiomis mintimis su draugėmis. Jos tik pasijuoktų, jei ji atskleistų 
sau nebūdingą ašaringumą. 

— Jūs juoksitės anksčiau, nei manote! - pareiškė ji. 

Sintija prasižiojusi pažvelgė į Šarlę. 

— Negaliu patikėti, — nutęsė ji. —- Tu tikrai ketini laidoti ke- 
tvirtąjį. 

— Ne, ne! Manau, man bus linksmiau su gyvu pulkininku negu 
su mirusiu, - susimąsčiusi tarė Šarlotė ir netikėtai liūdnai pridū- 
rė: — Man jau nebeatrodo, kad mirusieji gali džiuginti. 


Tačiau Islos mirties akivaizdoje niekam nerūpėjo Šarlotės Os- 
born santykiai su pulkininku. Harlingamas tapo šešėlių prie- 
globsčiu, nes visi gyventojai slankiojo nežinodami, ką veikti, vis 
prisimindami saulėtą mergaitę, kurios linksma šypsena ir spy- 
ruokliuojanti eisena buvo užpildžiusi tokią didelę jų gyvenimo 
dalį. Kaip tokia gyvybinga mergaitė galėjo mirti? Visi mąstė apie 
trapią gyvybę ir suvokė savo laikinumą. Jiems skirtas laikas baig- 
sis, o kas tada? 

Įsivaizduojama Luiso ir Islos meilės istorija tapo legenda — 
šiuolaikiniai Romeo ir Džuljeta. Išvarginta gedulo bendruomenė 
su malonumu aptarinėjo įsimylėjėlius. Vyrai gėrėjosi Luiso did- 
vyriškumu, moterys pavydėjo Islai drąsos. Staiga pasirodė, kad 

visi labai daug žino apie tą romaną: kaip viskas prasidėjo, kur 
porelė susitikinėjo, ką svajojo apie ateitį ir kaip tą naktį, kai Isla 
mirė, jie ketino pabėgti. Kuo ilgiau buvo pasakojamos istorijos, 
tuo keistesnės jos darėsi, bet žmonės nepajėgė liautis. Mirusi Isla 
priklausė visiems. 

— Nelė visą mėnesį verkia, - skundėsi Hilda. - Luisas išvyko 
pagrobęs jos širdį. Tikrai nesu regėjusi, kad kas nors išlietų šitiek 
ašarų dėl vyriškio. 

Rozė po pietų sėdėdavo svetainėje prie židinio, drebėdama iš 
šalčio, kurį nugalėdavo tik besiplaikstančios ugnies kaitra. Vie- 
nintelė paguoda sielvartaujančiai motinai buvo seserų apsilanky- 
mai, neleidžiantys nugrimzti į savigraužą. 

— Nelė neturi dėl ko verkti, - suirzusi rėžė Edna, pavargusi 
nuo sesers skundų dėl įsivaizduojamo dukters širdies skausmo. — 
Roze, kaip laikosi Odrė? - švelniai paklausė ji. 

Rozė papurtė galvą, o Hilda dar labiau patempė plonas lūpas. 
Ji negalėjo pakęsti, kad visi kalba apie Rozės dukteris pagarbiai 
kaip apie šventąsias. Jei Isla nebūtų mirusi, būtų supurčiusi ben- 
druomenę iki pašaknių, visi būtų ją smerkę. Dabar ji sudievinta, 
o Odrė šlakstoma tuo pačiu šventintu vandeniu. Hilda įtūžusi įsi- 
spoksojo į arbatos puodelį. 

— Ji labai išgyvena, — niūriai atsakė Rozė. — Sėdi savo kam- 
baryje ir sielvartingai spokso pro langą arba įsiutusi blaškosi po 
kambarį. Aš nežinau, kodėl ji širsta. Dieve, - pamaldžiai pridūrė 
ji. — Tikriausiai pyksta ant Viešpaties. Juk viskas Aukščiausiojo 
valioje. 

— O kaip Sesilis? Ar jam nesiseka jos išblaškyti? 

— Matyt, reikia laiko gedėti, - atsakė Rozė nuleidusi akis, vis 
dar vengdama prisipažinti, kad sieja su jais visas viltis apie lai- 
mingą ateitį. — Sesilis — stiprybės įsikūnijimas, jis ateina kiekvie- 
ną vakarą aplankyti Odrės, bet ji nepasirodo iš savo kambario. 

— Varge, tai reikalai nėra tokie geri, - šiurkštus Hildos tonas 


išdavė pavydą. 

— Taip nesakyčiau, Hilda, — paprieštaravo Rozė. — Sesilis — 
jautrus jaunuolis ir supranta, kad Odrei reikia laiko susitaikyti 
su sesers netektimi, tik tada vėl galvoti apie savo širdies reikalus. 

— Bet tokiu metu Odrei turėtų padėti paguoda. 

— Kiekvienas savaip išgyvena sielvartą, Hilda, - įsiterpė 
Edna. - Odrė visada skyrėsi nuo kitų mergaičių. Ji vienišė, nu- 
grimzdusi į save. Prisimink, kad mūsų dukterėčia neteko ne tik 
sesers, bet ir geriausios draugės. - Tada atsigręžusi į Rozę ji sun- 
kiai atsiduso ir pridūrė: - Ar mes negalėtume kaip nors jos pra- 
blaškyti? Per didelis sielvartas kenkia sveikatai. 

— Na, - nedrąsiai pratarė Rozė, - Sesilis kai ką pasiūlė. 

— Ką? 

— Atrodytų keista, bet... 

— Aš išmėginčiau bet ką, - pasakė Edna. 

— Jis mano, kad reikia nupirkti jai pianiną. 

— Kam? - nustebo Hilda. - Juk ji jau seniai neskambina. 

— Sesilis sako, kad Luisas skambindavo, kai norėdavo nusira- 
minti. Kartą jis matė Odrę skambinančią su Luisu. Atrodė, kad 
jai tai patiko. 

— Puiki mintis, Roze, - gyvai pritarė Edna. - O ką mano Henris? 

Šiems namams reikia šiek tiek linksmybės, pagalvojo ji. 

— Jis ketina pamėginti, - atsakė Rozė. 

— Na, tai pirkit tą pianiną, kol mergaitė nesusigadino visų vil- 
čių dėl ateities. Sesilis nelauks amžinai. 

Rozė skubiai nupirko pianiną. Jis buvo atvežtas kitą savaitę, 
tačiau sielvarto parblokšta Odrė vis dar neišeidavo iš kambario. 
Albertas ir jaunesnieji broliukai su malonumu daužė klavišus, 
kol Rozė griežtai pasakė, kad pianinas Odrės, ir jei ji neskambina, 
tai niekam kitam negalima. Vieną naktį ją prižadino iškankintos 
dukters sielos įkvėptos muzikos garsai. Motina išslinko iš lovos, 
apsisiautė chalatu ir pirštų galais nustypčiojo žemyn. Artinantis 
prie kabineto melodija ryškėjo. Pažvelgusi pro durų plyšį moti- 
na pamatė Odrę, sėdinčią tiesia nugara ir raudos virpinamomis 
rankomis grojančią Luiso sukurtą sonatą. Blyškūs pirštai bėgio- 

jo klavišais, lyg ji būtų skambinusi visą gyvenimą. Mergina buvo 
užsimerkusi, leisdama muzikai nešti ją į tolimas šalis, kurias 
svajojo aplankyti su Luisu. Emocijos užgniaužė Rozei kvapą, ji 
ranka užsidengė burną, kad neaiktelėtų. Motina stovėjo šešėlyje 
stebėdama ir klausydama, kaip duktė išreiškia sielvartą, tada pa- 
sitraukė negirdimai, kaip ir atėjo. Odrė niekada nesužinos, kad 


motina buvo šios intymios akimirkos liudininkė. 


Ir tada mergina suvokė, kad Luisas nesugrįš. Ji leido sielvartui tol 
ėsti sielą, kol šios beveik neliko. Odrė gedėjo sesers, kol mintys 
apie Luisą užvaldė kiekvieną dabarties akimirką. Ji laukė, laukė 
ir laukė, kol viltį pakeitė neviltis ir galiausiai susitaikymas. Piani- 
nas ir muzika buvo vieninteliai Luiso palikti dalykai, ir pradėjusi 
skambinti Odrė nebegalėjo liautis. Ji liejo pyktį daužydama akor- 
dus, nuo kurių skaudėjo ausys, virpėjo baldai. Luisas neleido jai 
liūdėti nė akimirkos, nes reikalavo galvoti apie jų bendrą ateitį 
tada, kai Odrė nepajėgė to daryti — tą dieną, kai Isla buvo atimta 
iš sesers. Nekantrumo ir nerimasties apakintas jis paliko myli- 
mąją. Koks žmogus gali elgtis šitaip neprotingai? Kas jį apniko? 
Išliejusi įtūžį, Odrė ėmė malšinti liūdesį harmoningais akordais, 
kuriuos taip švelniai rinko mylinčiais pirštais, kad net akmeninės 
tetos Hildos akys sudrėkdavo. Vienintelis Odrės mylėtas vyras iš- 
vyko, muzika dainavo jos skausmą ir neviltį. Vidurnakčio tamsoje 
mergina jausdavo Luisą arti savęs. Taip arti, kad beveik užuosda- 
vo. Jos piršai šokinėdavo klavišais, kelis mėnesius jųdviejų sonata 
vis aidėjo kambaryje. Tai buvo jų melodija, vienintelė nenutrau- 
kiamo įsimylėjėlių ryšio išraiška. Odrė skambino prisimindama 
Luisą tokį, kokį troško prisiminti, koks jis buvo iki to vakaro baž- 
nyčioje, kai jos svajonės sudužo. Mergina pavadino sonatą „Ne- 
užmiršk manęs“, neš kol skambins ją, tol prisimins Luisą. 

Tačiau nuostabiausia, kad skambindama Odrė kaskart ėmė 
tebimai Sesilis pelnė merginos draugystę, pasitikėjimą ir galiau- 
siai prieraišumą. 

* 4 
Odrė sėdėjo ant smėlio ir žvelgė į jūrą, stulbinančiai audringą šį 
vidurvasarį. Saulė jau beveik lietė vandens paviršių, mergina kaip 
vaikystėje laukė, kol saulė sušnypš ir virs garais, tačiau to nebuvo. 
Kai ji suaugo, viskas pasikeitė. Pasaulis atrodo visiškai kitoks. Jau 
dveji metai prabėgo nuo Islos mirties ir Luiso išvykimo. Dalis 
Odrės užmigo ir skausmas atlyžo. 

— Apie ką galvoji? — paklausė Sesilis suimdamas merginos 
ranką. 

Jis dažnai svarstydavo, apie ką Odrė mąsto, ypač kai ji skam- 
bindavo. Tačiau pastaruoju metu melodijos tapo linksmesnės ir 
harmoningesnės, kaip ir ji pati. 

— Mudvi su Isla sėdėdavom šioje Urugvajaus pakrantėje ir ste- 
bėdavom saulėlydį, - atsakė ji. 

Odrė jau nebeatšlydavo, kai Sesilis paliesdavo jos ranką. Nuo 
tos akimirkos, kai jis apkabino Odrę sode per Islos laidotuves, 
ji priprato prie jo prisilietimų, netgi jų laukdavo. Sesilis nuolat 
ją palaikė, buvo atidus draugas, nemygo, nieko nereikalavo, tik 
siūlė mielą draugiją. Odrė tvirtai suspaudė jo ranką ir mėgavosi 
pažįstama odos šiluma. 

— Isla niekada nesidomėjo gamta, bet laukdavo, kol saulė su- 
šnypš ir virs garais. Ji prisiekdavo girdėjusi, o aš jausdavausi ap- 
gauta, nes niekada to negirdėjau. 

— Isla buvo mažoji šelmė, — meiliai nusijuokė Sesilis. 

— Nebūna nė dienos, kad neprisiminčiau sesers. Mes viską 
darydavom kartu, viską. Man jos labai trūksta. 

— Žinoma, kad trūksta. 

— Bet dabar aš pasikliauju tavimi, Sesili, - nuoširdžiai prisi- 
pažino Odrė. 
glūdinti neviltis neišduotų širdies ilgesio. 

— Tai gerai, - sumurmėjo jis. 

— Ši tragedija man atnešė vieną gerą dalyką — tave, - Odrė 
nusišypsojo, bet Sesilio veide šypsena vos šmėstelėjo. Jis ir toliau 

stebeilijosi į horizontą, tik dar labiau spaudė Odrės ranką. —- Aš 
jaučiausi sutrikusi be Islos, bet pamažu pradėjau atsiverti tau, kur 
anksčiau būčiau pasikliovusi ja. Tavo draugystė man labai svarbi. 

— Malonu. 

— Neįsivaizdavau ateities be Islos, net nenorėjau gyventi, pa- 
saulis paskendo ūkanose, bet tu vėl privertei saulę nušvisti. Jau 
praėjo dveji metai nuo to laiko, kai tu man pasipiršai ir pažadėjai 
daugiau neužsiminti apie tai. Viliuosi, kad nesu per daug drąsi ir 
įžūli, bet norėčiau būti tavo žmona, jei tu dar mane imtum. 

Sesilis vos nepravirko iš laimės. Kiekviena laukimo diena vis 
sunkino vilties naštą ant jo pečių ir jis jau beveik sulinko nuo už- 
sikrauto svorio, svarstydamas, ar Odrė kada nors pamils jį nors 
perpus tiek, kiek jis myli ją. Laikas tik dar labiau sustiprino vai- 
kino jausmus ir dabar jis neįsivaizdavo, kaip gyventų be Odrės. 
O jei gyventų, tikriausiai kraujas jo venose suakmenėtų. Ateitis 
būtų šalta ir tuščia. Tą akimirką atrodė, kad nė nebuvo tų ilgų 
laukimo metų. Odrė sutiko būti jo žmona, jo širdis kunkuliavo 
iš džiaugsmo. Sesilis atsigręžė į merginą žėrinčiomis iš susijaudi- 
nimo akimis ir taip džiugiai nusišypsojo, kad buvo neįmanoma 
neatsakyti tuo pačiu. 

— Odre, aš netikėjau, kad galiu pamilti taip stipriai, kaip myliu 
tave. Tu ypatinga moteris ir man didelė garbė, kad nusprendei 
dalytis gyvenimu su manimi. Aš tikrai nuoširdžiai šitaip manau. 

Odrė susijuokė. Sesilis visada toks oficialus. 

— Ne, tai man didelė garbė, kad tu vis dar nori mane vesti. Aš 
priverčiau tave labai ilgai laukti. 

— Būčiau laukęs tavęs visą amžinybę, — tarė jis įdėmiai žvelg- 
damas į ją. 

Odrė nuleido akis ir susirūpinusi laukė Sesilio bučinio, steng- 
damasi negalvoti apie Luisą. Kiekvieną rytą ji pabusdavo su min- 
tyse įsispaudusiu Luiso veidu ir vis nuvydavo tą atvaizdą, kur jis 
tūnodavo gelmėse, laukdamas progos vėl išnirti. Odrei nuolat 
gėlė širdį ir ji nebesuvokė, dėl kurios netekties sielvartauja la- 
biau — Islos ar Luiso. Vienintelė viltis išsivaduoti buvo saugi atei- 

tis ir laikas. Pirmąjį dalyką gali suteikti Sesilis, o antrąjį - kantry- 
bė. Tada galbūt kurį nors rytą Odrė pabus nejusdama, kad krinta 
į bedugnę, neslegiama realybės ir to, ko jai trūksta. 

Sesilio bučinys pasirodė stebėtinai mielas. Nors nedegino taip 
kaip Luiso, bet ir nebuvo nemalonus, tiesiog švelnus, žadantis 
pastovumą. Apkabinusi Sesilio kaklą Odrė pajuto, kaip užplūdu- 
si ramybė atriša tvirtus sielvarto ir gailesčio užmegztus mazgus. 
Su Sesiliu laukia ateitis. Galbūt ne tokia, apie kokią Odrė svajojo, 
bet ji jau pavargo svajoti. 


11 skyrius 


Šarlotė Osborn pageidavo tuoktis bažnyčioje. Žinoma, ji nebuvo 
skaisti nuotaka. Ji pirmoji pripažino, kad palaidojusi tris vyrus 
nebėra skaistuolė, bet manė, kad būdama našlė gali surengti ne- 
didelę, intymią religinę ceremoniją, o po jos — prašmatnų po- 
būvį klube. Moteris troško gėlių, šampano, iškilmių ir liaupsių. 
Pulkininkas būtų tuokęsis su Šarlote ir Mėnulyje, jei tik ji būtų 
paprašiusi, nes kupinas dėkingumo nepajėgė nieko atsakyti nuo- 
takai. Jo ištikimas atkaklumas laimėjo paskutinį mūšį ir Šarlotė 
pasidavė, džiugiai mojuodama balta vėliava, kaip moteris, troš- 
kusi būti nugalėta. 

— Eikš, sena mergaite, ir leisk man tave pabučiuoti, - tarė pul- 
kininkas ir apglėbė nuotaką, kutendamas jos veidą žandenomis. 

— Na, ir koks tos senos mergaitės skonis? — kikeno Šarlotė 
kaip pirmą kartą įsimylėjusi jauniklė. 

— Kaip išlaikyto šampano, brangioji, iššovus kamštį — vien 
burbuliukai ir veržlumas. Ši sena mergaitė turi daug gyvybės, —. 
pulkininkas švelniai pažvelgė į ją ir pagyrūniškai pareiškė: — Bet 
kai burbuliukai išsivadėja, vynas lieka sodrus ir aromatingas. 
Žinojau, kad nenuvilsi manęs, Šarlote Osborn. Tu esi iššūkis ir 
visada liksi tokia, bet, dievaži, buvo verta laukti. 

Pulkininko ausyse vis dar skambėjo seniai girdėta, bet nepa- 
miršta melodija, vėl užpildydama jį ypatingu ilgesiu - ilgesiu, ku- 
riuo meilė slegia sielą. 

Blyškioje ryto šviesoje į bažnyčią veržėsi pavasaris - puošnio- 
mis alyvų ir lelijų puokštėmis, žvaliu senojo pulkininko žingsnių 
aidu, kai jis raišuodamas ir pasipūtęs žygiavo centriniu bažnyčios 

taku lyg karvedys, laimėjęs didžiausią pergalę - ledinę gražuolę 
Šarlotę Osborn, kuri tipeno išdidžiai įsikibusi jam į parankę. 

Diana Luis nužvelgė puikiai pasiūtą alyvinį Šarlės kostiumė- 
lį, plačiakraštę skrybėlę, koketiškai nusmauktą ant vienos akies, 
sidabriškus baltus plaukus, susuktus į elegantišką kuodą, ir ne- 
galėjo nesižavėti savo drauge, kuri, sulaukusi gyvenimo rudens, 
tapo didinga gražuole. 

Jei ne tos plonos lūpos, mąstė Diana, būtų galima manyti, kad 
jos grožis tarpo po oda. Filida Beits sėdėjo susikūprinusi ir susi- 
traukusi, nes trumpas stuburas buvo susmukdęs kūną. Ji nekentė 
vestuvių, nes pati liko netekėjusi, bet vis tiek šypsojosi ir niekas 
nebūtų atspėjęs, kad jos seilės slepia geluonį. Sintija Klein, kuri 
stovinčią priešais altorių, tariančią įžadus mylėti ir gerbti vienam 
kitą, ir svarstė, ar Šarlė sugeba tai daryti. Tačiau vis tiek jautė 
šilumą jiems - seniems ir žiliems po puikiomis plunksnomis, pa- 
žeidžiamiems Dievo akivaizdoje, pasirengusiems iki galo išnau- 
doti likusius metus. 

— Kol mirtis mus išskirs, — pasakė Šarlotė virpančiu balsu. 

Diana sugavo Filidos žvilgsnį, tada budriai dėbtelėjo į Sintiją. 
Jos visos mąstė apie tą patį: kiek truks, kol pulkininkas susitiks 
su savo kūrėju? Tačiau po Islos mirties Šarlė žvelgė į gyvenimą 
kitomis akimis. Paskutinis veiksmas žada griausmingus aplodis- 
mentus. Pagrindinis pjesės personažas nusilenks kartu su ja, bet 
ne anksčiau. 

Odrė sėdėjo šalia savo vyro, kaip visuomet bažnyčioje paniru- 
si į mintis apie Islą. Ji prisiminė laidotuves, lyg jos būtų vykusios 
vakar, ir vis taip pat ilgėjosi sesers. Skausmas apmalšo, bet niekur 
nedingo, tik tūnojo kaip nuolatinis bukas maudimas. Odrė ilgė- 
josi ir Luiso, bet susitaikė su savo pasirinkimu. Sesilis - mylintis 
vyras, ji negali skųstis. 

Nuo Odrės vestuvių praėjusį balandį Rozė nutraukė gedulą ir 
Kaningo gatvės name vėl aidėjo juokas, nors pastebimai trūko Is- 
los kibirkščiavimo. Vestuvės buvo didelės, prabangios, Rozė ren- 

gėsi joms žvaliai ir džiaugsmingai. Teta Edna beveik įsikraustė 
pas juos, dirbo sekretore, sudarinėjo sąrašus, susitikinėjo su flo- 
ristais, maisto tiekėjais, siuvėja. O Odrė plaukė pasroviui - įjun- 
gusi autopilotą, nesirūpindama už ją priimamais sprendimais. Ji 
atidavė vadeles į kitų rankas taip pat lengvai, kaip atidavė širdį, 
bet jos siela visada priklausys Luisui. 

Sesilis nupirko nedidelį namą už kelių gatvių nuo Garnetų, 
Odrė stengėsi kaip įmanydama, kad namai taptų jaukūs. Jai atro- 
dė labai svarbu susikurti nedidelę tvirtovę, kur galėtų pasislėpti 
ir gyventi prisiminimais. Todėl jaunoji žmona puošė namus, ati- 
duodama jiems visą meilę, kol jie ėmė skleisti jos neramios sielos 
galias. Svetainėje Odrė įkurdino fortepijoną, apstatė jį žvakėmis, 
kad mirksinčios liepsnelės ramintų, kai ji skambina naktį, ir neš- 
tų į tolius, kur vis dar glūdi svajos —- spindinčios ir naujos. Rozė 
teigė, kad dukters namai pilni stebuklingos dvasios, o Sesilis gyrė 
žmoną, nes ji pripildė būstą žavesio ir grožio. Tik teta Edna jautė, 
kad dukterėčia susikūrė tam tikrą kompromisą, nes puošė namus 
su tokiu atsidavimu, kokį derėjo skirti santuokai. Edna elgėsi taip 
pat po Hario mirties, ieškodama nusiraminimo ir puoselėdama 
prisiminimus apie jį. Bet juk Sesilis gyvas. 

Kai Šarlotė ir pulkininkas švytinčiais iš laimės veidais ėjo 
centriniu taku jau kaip vyras ir žmona, Odrė grįžo iš praeities 
ir pažvelgė į šviesą, sklindančią pro didelį vitražinį langą. Ji sekė 
spindulį, kol žvilgsnis užkabino Emą Leton, kuri tylėdama pasi- 
terį. Jos abi tyliai vertino viena kitą jausdamos nematomą saitą, 
traukiantį vieną prie kitos. Odrė droviai šyptelėjo ir apsidžiau- 
gė, kai Ema taip pat draugiškai nusišypsojo. Tos moters išraiška 
visada intrigavo Emą Leton. Kadaise ji net šiek tiek prisibijojo 
tos jautrios mergaitės, kuri, rodėsi, supranta ją kaip niekas kitas, 
lyg skvarbus žvilgsnis permatytų vidinį Emos sielvartą ir priimtą 
kompromisą. 

— Kaip jums patinka vedybinis gyvenimas? —- paklausė Ema, 
kai jaunosios moterys susitiko išeidamos iš bažnyčios. 

Klausimas sutrikdė Odrę. Ema gerai matė, kad šypsena tik 
paviršinė, ir suvokė, kad ta moteris irgi atsisakė savo svajonių ir 
pakluso papročiams. 

Odrė pirštinėtomis rankomis spaudė rankinę ir stengėsi ne- 
žiūrėti į klauptą bažnyčios gale, visada primenantį Luisą. 

— Ačiū, viskas labai gerai, — mandagiai atsakė ji. — Ši bažny- 
čia regėjo tiek daug vestuvių. Pažvelgus pastato akimis atsiver- 
tų nuolatinis krikštynų, vestuvių, laidotuvių ratas. Tai primena 
man, kad ir aš esu mirtinga. 

Ema prisiminė Islą ir užjaučiamai pažvelgė į Odrę. 

— Bažnyčia primena man nevaldomą kikenimą ir beprotiškai 
gražų jauną misionierių, kuris mėgino mus mokyti apie Dievą, 
bet tik kaitindavo bręstančių mergaičių kraują. Dar prisimenu, kai 
būdama pamergė išsigandusi slėpiausi po altoriaus uždangalu, kol 
pastebėjau, kad vestuvės baigėsi ir prasidėjo gedulingos mišios. 

Odrė nusijuokė ir Ema apsidžiaugė praskaidrinusi jų pokalbį. 

— Kaip jūs pabėgote? 

— Nepabėgau. Tėtis rado mane tamsoje virpančią iš baimės 
keliauti į pragarą. 

— Nuo to laiko jūs atpirkote savo nuodėmes, - tarė Odrė. — 
Tomas pavertė jus garbinga ponia. 

— Taip, - atsiduso Ema ir sukuždėjo: - Jis tai padarė, bet kar- 
tais to gailiuosi. Ar galvodama apie savo mirtingumą netrokštate 
gyventi pagal impulsus, kaip pati norėtumėt, o ne taip, kaip kiti 
žmonės tikisi? 

Odrė įdėmiai pažvelgė į Emą ir atpažino gintarinę susitaiky- 
mo su likimu šviesą jos akyse, verčiančią abi moteris jausti liūde- 
sį ir pralaimėjimo kartėlį. 

— Mes nesame savo likimo šeimininkės, —- apgalvojusi atsakė 
ji. - Tik vaikystėje tikėjau, kad galiu tapti tokia, kokia noriu. 

— O dabar jau nebe? 

— Nevisiškai. Bet aš laiminga, - skubiai pridūrė Odrė žvelgda- 
ma į laukiantį prie durų Sesilį. - Santuoka - nuostabus dalykas. 


Jūs turite sūnų. 

— Taip, Robertą. Aš tikrai susilaukiau Dievo malonės. 

— Tikrai, —- pritarė Odrė ir nusišypsojo vyrui, kuris jai pa- 
mojavo. 

— Sesilis toks gražus ir žavingas. Kai tuokėtės, jums pavydėjo 
visos Harlingamo moterys, ir ištekėjusios, ir ne. 

— Negaliu tuo patikėti. | 

— Ir tada, ir dabar. Visiems patinka Sesilis. O kas atsitiko Luisui? 

— Nežinau, —- Odrė gūžtelėjo pečiais ir nusuko akis, kad Ema 
iš jų neišskaitytų jos meilės kitam. - Jis išplaukė ir nuo to laiko 
niekas nieko apie jį negirdėjo. 

— Tikrai? 

— Aš taip manau. 

— Ir Sesilis nieko nežino? 

— Ne. 

— Tikiuosi, kad jis surado laimę kokioje nors gražioje vietoje. 
Man jis visada buvo įdomus. Tikras nesuprastas genijus. Ar teko 
girdėti, kaip jis skambina? 

Odrė linktelėjo ir pasiūlė: 

— Eime į klubą su mumis. Juk labai gražu, kai oras pasikeitė ir 
atėjo pavasaris. 

— Taip, tikrai gražu. Einu pasikviesiu Tomą. Manau, jį reikia 
gelbėti, nes šnekasi su Diana Luis ir Filida Beits. Jos visada pasi- 
gauna mano vyrą, o Tomas per daug mandagus, kad jas paliktų. 

— Aš pakviečiau Emą ir Tomą Letonus eiti į klubą su mumis, —. 
pasakė Odrė vyrui. 

— Ar tai ta Ema, kuri sukėlė didžiulį sąmyšį įsimylėjusi argen- 
tinietį? 

— Taip, bet dabar ji laimingai ištekėjusi už Tomo. 

— Žinoma, tokie susižavėjimai netrunka ilgai. 

— Taip, tu teisus, — Odrė atsiduso ir pagalvojo, kaip menkai 
Sesilis supranta moterų širdis. 

Jie nuėjo takais, nubarstytais violetiniais palisandrų žiedais, 
kvėpuodami sodriu, sušilus orui pražydusių gardenijų ir sausme- 
džių aromatu, ir draugiškai juokdamiesi aptarinėjo vestuves. 

— Tik įsivaizduokit, senasis pulkininkas pagaliau išdrįso ženg- 
ti prie altoriaus, — linksmai šnekėjo Tomas. 

— Argi jis nebuvo vedęs? - paklausė Odrė. 

— Prieš daugelį metų, bet žmona mirė, - tarė Ema ir reikšmin- 
gai kilstelėjo antakius. 

— Taigi jaunavedžiai turi bendrų bruožų, — vėl įsiterpė To- 
mas. - Įdomu, kuris iš jų mirs pirmas. 

— Turiu keistą nuojautą, kad šį kartą jie išeis kartu, - pasakė 
Odrė. 

Sesilis paėmė ją už rankos ir nusijuokė. 

— Tipiška Odrė - amžina romantikė. 

— Ir Ema romantikė, - pasakė Tomas ir meiliai nusišypsojo 
žmonai. — Tikriausiai ji vienintelė iš čia esančių mano, kad ta ne- 
pakenčiama Šarlotė Osborn... 

— Blait, - juokdamasis pataisė Sesilis. 

— Šarlotė Blait, garbingoji ponia Blait, - pabrėžė Tomas, — 
švytėjo lyg jaunutė nuotaka. 

— Ji tikrai atrodė labai gražiai, —- susižavėjusi pareiškė Ema. 

— Velnias turi daug pavidalų, - pajuokavo Sesilis. 

— Aš pritariu Emai, - šypsodamasi tarė Odrė. — Šarlotė - gra- 
ži, elegantiška moteris. Jei pasenusi aš turėčiau bent pusę jos gro- 
žio, būčiau labai laiminga. 

— Brangioji, tavo grožis sklinda iš vidaus ir jis niekada nenu- 
Vys, — rimtai patikino Sesilis. 

— Ačiū, —- rausdama padėkojo Odrė. 

— Aš tą patį nuolat kartoju Emai, - pridūrė Tomas. —- Kodėl 
jos mumis netiki? 

Sesilis gūžtelėjo pečiais. 

— Judvi turite daug bendro, tiesa? 

Ema pažvelgė į Odrę ir supratingai šyptelėjo. 

— Taip, labai daug, - pritarė ji. 

Odrė nutylėjo. Ji įsikibo vyrui į parankę ir nuleido akis, žino- 
dama, kad jas sieja daug daugiau bendrų bruožų, negu Tomas su 


Sesiliu nujaučia. 

— Aš noriu pasakyti kelis žodžius apie savo naująją žmoną, — 
pradėjo kalbą pulkininkas šiek tiek linguodamas, viena ranka 
remdamasis į tribūną, kita laikydamas ką tik papildytą taurę 
šampano. Atrodė, kad atsikišęs pilvas nusvers jaunikį ir apvers, 
bet šis atsilošė ir tvirčiau įsirėmė į grindis didelėmis pėdomis, 
tada linktelėjo Šarlei, jo žandenos trūkčiojo iš jaudulio. - Mes 
jau seni, — pareiškė jis ir kilstelėjo antakius, primenančius nupli- 
kusias kačių uodegas. — Niekas tuo neabejoja. Mudu su Šarle jau 
įžengėm į amžiaus prieblandą, bet mano gyvenimas dar niekad 
nebuvo toks geras. Maniau, kad didžiausią susijaudinimą paty- 
riau Somos mūšio lauke, bet sutikau Šarlę. Išėjęs į atsargą vyliau- 
si, kad niekada nebeteks kautis. Bet Šarlotė buvo ta teritorija, ku- 
rios negalėjau nenugalėti. Ji to nežino, todėl nesakykite jai, tačiau 
Šarlė — didžiausia mano pergalė. Norėdamas nugalėti sutelkiau 
visas jėgas, energiją, drąsą, ir dar niekada nebuvau gavęs tokio 
atlygio. Šarlė graži, elegantiška, išmintinga ir tokia stipri, kad pa- 
jėgs apsaugoti mane nuo paties savęs. Šarle, - pulkininkas krei- 
pėsi į žmoną, jo mažos akutės mirkčiojo nuo jausmų pertekliaus, 
kylančio ir dėl alkoholio, ir dėl keistos magijos, — aš neišliejau 
nė ašarėlės, kai 1916 metų žiemą buvo nušautas jaunasis Džimis 
Makmanusas, nors troškau raudoti kiekviena kūno ląstele, ne- 
verkiau, kai mano tėvas Bernardas Blaitas mirė nuo plaučių už- 
degimo, tada man buvo vos trylika. Bet tu, mano senoji bičiule, 
turi galią priversti mane pravirkti iš dėkingumo, kad nusprendei 
dalytis savo paskutiniais gyvenimo metais su tokiu nukriošusiu 
koviniu šunimi kaip aš. Aš padarysiu tave laimingą, prisiekiu 
Dievu, tikrai padarysiu. Ir, Šarle, senoji bičiule, aš dar daug metų 
išsilaikysiu šiame pasaulyje. Gyvenimas darosi labai įdomus, o 
tu privertei mane pasijusti dvidešimtmečiu jaunuoliu. Pakelkime 
taures už Šarlotę Blait, Šarlotę Hamilton Hjuz Fordington Blait. 
Ir jei jums neaišku, žinokite, kad šitiek pavardžių viena moteris 
gali pakelti. Tačiau naujosios ponios Blait gyvenime nebebus nei 
laidotuvių, nei vestuvių, nes, mano bičiule, išeidamas aš kartu 

pasiimsiu ir tave. — Jis kilstelėjo taurę ir šyptelėjęs pridūrė: — 
Mums velniškai pasisekė su oru. Londone sninga. 

Nutilus aplodismentams užgrojo orkestras, pulkininkas nusi- 
vedė žmoną į šokių aikštelę ir prakaituotu skruostu prisispaudė 
prie jos skruosto. Šarlė pastebėjo virpančias vyro rankas ir švel- 
niai nusišypsojo plonomis lūpomis. 

Teta Hilda pažvelgė į Nelę svarstydama, ar toji kada nors su- 
siras vyrą. Duktė nejaunėja, o aplink nedaug vedyboms tinkamų 
jaunuolių. Nelė ir gražesnė nesidaro. Ji niekada neturėjo progos 
rinktis. Tai ne Odrė, kurią merginti troško kiekvienas Harlin- 
gamo vyras. Nelė turi laukti, kol kas nors prieis, o šiuo metu ir 
penkiasdešimties mylių spinduliu nėra jokio padoraus jaunuolio. 
Hilda stebėjo savo vyrą, šokantį su jaunesniąja Emos Leton se- 
sute Viktorija, ir pasipurtė iš pasibjaurėjimo, kai tas gašliai pri- 
sispaudė prie merginos. Vargšė Viktorija susigūžė ir bejėgiškai 
pažvelgė per partnerio petį. Hilda prisiminė, kad jos vyras visada 
nederamai žavėjosi Isla, o dabar, kai jos nėra, griebia progą šokti 
su bet kuria jauna mergina, kokią tik sugeba pastverti. Šlykštus, 
apgailėtinas senis, abejingai pagalvojo ji. 

— Kodėl nešoki? — paklausė Hilda Nelės, kai toji kiūtino pro 
šalį pavargusi ir beviltiškai trokštanti eiti namo. 

— Todėl, mamyte, kad manęs niekas nekviečia. Be to, nenoriu 
šokti su tėveliu, nes jis per daug išgėręs ir prakaituoja kaip kiaulė. 
— Nele, kaip tu kalbi apie savo tėvą! - šaltai subarė motina. 

— Imu pavyzdį iš tavęs. Tu vadini jį daug bjauresniais vardais. 

— Dabar kalba ne apie tai. Juk turi būti koks nors vyras, su 
kuriuo galėtum šokti. 

— Nėra nė vieno! - tvirtai atšovė Nelė. 

Ji pažvelgė į silpnavalius jaunuolius, motinos nuomone, tinka- 
mus jai, ir iš nevilties užvertė akis. 


Odrė negalėjo skųstis Sesiliu. Jis buvo linksmas, žavus, atidus ir 


dosnus. Bet jie turėjo taip mažai bendro. Odrei patiko literatūra, 
poezija, muzika, gamta, o Sesiliui - verslas, politika, ekonomika, 

žmonės. Jis norėjo, kad jų namuose visada būtų daug žmonių, o 
Odrė troško vienatvės tarp medžių ir gėlių, sūpuotis ant savo sva- 
jų bangų, kur atgyja jos mylėti ir prarasti artimieji. Odrė žinojo, 
kad vyras jos nesupras. Didelė jos sielos dalis tūnojo šešėliuose 
ir išnirdavo tik tada, kai kambarį apšviesdavo žvakių liepsnelės, 
o pirštai bėgiodavo fortepijono klavišais. Tačiau Sesilis suteikė 
jai taip trokštus saugius namus ir kaip įmanydamas stengdavosi 
pradžiuginti žmoną. Bet juk neįmanoma išmokyti aklojo gėrėtis 
paveikslu, o Sesilis buvo aklas Odrės emocinėms reikmėms. 

Sesilis taip pat buvo patenkintas, bet ilgėjosi svaiginančių pir- 
mųjų jų sužadėtuvių mėnesių laimės. Dabar atrodė, kad Odrė 
nugrimzdusi į tolimą pasaulį, apgaubtą nematomu ir nepramuša- 
mu kiautu, kur jis nepajėgė jos pasiekti. Kai žmona ištisas valan- 
das skambindavo savo kuriamas minorinių tonacijų melodijas, 
vis kartodama jas, kol Sesiliui imdavo spengti galvoje, jis prisi- 
mindavo Luisą. Odrės veide atsirasdavo broliui būdinga išraiška, 
blyški, kone perregima oda imdavo keistai švytėti. Sesilis visą gy- 
venimą bandė suprasti Luisą, o dabar - savo žmoną. Tačiau kad 
ir kaip jis stengėsi domėtis poezija, muzika, kalbėtis apie gamtos 
laikinumą, gyvenimo ir mirties prasmę, kova buvo beprasmė. 
Kartais atrodė, kad jie šnekasi visiškai skirtingomis kalbomis, ir 
joks pasaulio vadovėlis neišmokys vyro žmonos žodyno. Sesilis 
daug laisviau jautėsi su Roze ir Henriu negu su jų dukra. 

Rozė dievino Sesilį kaip motina, praradusi dukterį, bet įgiju-. 
si sūnų, žavėjosi žentu ir gerbė jį. Sesilis priminė jai Henrį, kai 
jie tik susipažino, — tiesia nugara, plačiais pečiais, dailia nosimi 
ir mandagaus elgesio, kurį ji galėjo nuspėti ir dėl to buvo ramu. 
Rozei patiko, kad Sesilis su Henriu sėdi iki vėlyvos nakties, dū- 
mija Havanos cigarus aptarinėdami blogą šalies ekonominę pa- 
dėtį, prislopintais balsais keikia diktatūrą, kuri, abiejų nuomone, 
greitai gėdingai žlugs. Sesilis jiems buvo tobulas žentas. Jis ne tik 
atnešė laimę dukteriai, bet ir grąžino džiaugsmą į jų gyvenimą. 
Rozė didžiavosi, kad Odrė taip gerai pasirinko, ji, beje, niekada ir 
neabejojo, kad Odrė protinga mergaitė. 

Stengdamasi nuslopinti nemąžtantį skausmą dėl Islos mirties, 
Rozė ieškojo veiklos ir kabinosi už Odrės ir Sesilio, Ednos ir Hil- 
dos, Henrio ir trijų savo sūnų. Veikti, veikti, veikti, kad nebūtų 
laiko mąstyti apie netektį. Vieną vakarą vasaros pabaigoje Odrė 
pranešė, kad laukiasi kūdikio. Ir staiga Rozė kaip niekada gerai 
suprato amžiną gyvenimo ciklą, kuris tęsiasi, nors Isla mirusi. 
Tik tada ji atgavo sielos ramybę, suvokusi, kad gimimas ir mirtis 
yra dvi tos pačios monetos pusės, todėl reikia galvoti apie atei- 
tį, o ne įsitvėrus laikytis praeities. Rozės ateitis tapo aiški: sūnūs 
užaugs ir paliks lizdą, bet Odrė ir Sesilis liks arti ir vaikaičiai už- 
pildys jos dienas. 

Sesilis vylėsi, kad kūdikio gimimas suteiks bendrą pagrindą, 
ant kurio juodu su Odre statys savo santuoką. Dar jis tikėjo, kad 
motinystė pririš Odrės mintis ir neleis joms klajoti svajose. 

Alicija ir Leonora gimė 1954 metų spalio mėnesį Mažųjų Ma- 
rijos seserų ligoninėje, kur prieš dvidešimt ketverius metus pa- 
saulį išvydo jų motina. Odrė su pagarbia baime žvelgė į dvi būty- 
nors moteris devynis mėnesius nešiojo jas savyje, jusdama jų ju- 
desius ir spyrius. Laikydama dukrytes prie savęs Odrė tyrinėjo jų 
nekaltus veidukus, tokius dieviškus, kad net sugėlė širdį pagalvo- 
jus apie jų laukiančią skausmingą gyvenimo kelionę. Alicija buvo 
gyvybinga ir stipri, šlapiais šviesiais plaukučiais, prilipusiais prie 
galvytės, ir mėgino balsu reikšti savo nuomonę, 0 Leonora silpnai 
suknirksėjo ir iš visų jėgų įsikabino į vystyklą, į kurį buvo įsukta. 
Odrė buvo per daug susijaudinusi, kad tuo metu galėtų šnekė- 
ti. Ji pridėjo mergytes prie krūtų, bučiavo jų šlapius veidukus ir 
uostė, kaip daro gyvūnai. Pirmą kartą per kelerius metus jos šir- 
dis liovėsi skaudėjusi ir ėmė džiaugsmingai plakti, įgijusi naują 
tikslą. Tokios atsakomybės svoris ištraukė Odrę iš svajų pasaulio. 
Luisas pasislėpė minčių užnugaryje, kartu išsinešdamas liūdesį 
ir širdgėlą. Tolesniais metais Odrė retai prisės prie fortepijono, o 
palietusi klavišus skambins tik linksmas daineles ar lopšines, ku- 


rias dainuos su dukrytėmis saulės nušviestoje svetainėje su stik- 

linėmis durimis, plačiai atvertomis į vijokliais apaugusią terasą. 
Per gimdymą Odrė jautė Islos buvimą, lyg sesuo būtų jaudinda- 
masi stebėjusi ją iš dvasių buveinės, kurią nuo šio pasaulio skyrė 
tik neapčiuopiama virpesių siena. Odrę apėmė begalinė laimė, 
kūnu pasklido šiluma, lyg kraujas būtų virtęs auksaspalviu me- 
dumi. Įėjęs Sesilis buvo tiesiog sukrėstas žmonos pasikeitimo. Ji 
priminė jam merginą per pirmąjį pasimatymą teatre — švytinti, 
susijaudinusi, laiminga. Odrė nusišypsojo. 

— Dvynukės! - apstulbęs šūktelėjo Sesilis. 

Odrė linktelėjo ašarų pilnomis akimis. 

— Sesili, šiandien laimingiausia mano gyvenimo diena, - su- 
kuždėjo ji, kad balsas nesugadintų dieviškos akimirkos. — Aš 
jaučiuosi vėl vientisa, lyg būčiau apėjusi ratą. Gimimas sutaikė 
mane su Islos mirtimi. Pirmą kartą per kelerius metus nejaučiu 
skausmo. 

Odrė kalbėjo aistringai, akys žėrėjo. Sesilis bijojo žiūrėti į jas, 
nes sklindanti šviesa buvo jam nepažįstama. Odrė nutilo ir įsi- 
žiūrėjo į dvi būtybes, staiga suteikusias prasmę jos gyvenimui. 
Tada ji ištiesė ranką ir Sesilis ją suspaudė. Odrės ateitį vėl nudažė 
meilės spalva. 


2 DALIS 


12 skyrius 


Tolesni šeimos gyvenimo metai buvo tokie kupini juoko ir sau- 
lės šviesos, kad Odrė nejautė skriejančio laiko. Dukterys atnešė 
daugybę džiaugsmo, nutiesė tiltą tarp jų su Sesiliu, ir dabar jie 
visiškai suprato vienas kitą. Sugrįžo nerūpestinga šviesi būse- 
na, kurios taip troško Sesilis, o Odrės vaiduokliai.buvo užrakin- 
ti kartu su žvakėmis. Rozė ir Edna kaip įmanydamos liaupsino 
dvynukes, kad ir ką tos darytų, o Hilda tyliai smilko savo kartėlio 
šešėliuose liūdėdama, kad jos dukterys nei gražios ir žavios, nei 
ištekėjusios, nei turi vaikų. 

Sesilis vėl atgavo žmoną, dabar jo naktys buvo kupinos ne 
graudžios muzikos, o meilės. Odrė, kuriai fizinis artumas su 
vyru ir geriausiais laikais būdavo tik šiek tiek daugiau negu par- 
eiga, iš naujo surado švelnumo Sesiliui. Ji atvėrė širdį ir nustebusi 
pastebėjo, kad joje atsirado vietos dukrų tėvui. Pasirodo, Odrė 
buvo neteisi nuolat lygindama vyrą su broliu, kurio vien žvilgs- 
nis įžiebdavo kibirkštis. Tokia magija nebūtų trukusi ilgai. Be to, 
moteris pati pasirinko tekėti už Sesilio ir dabar žvelgdama atgal 
nusprendė, kad tai buvo geriausia išeitis. Dabar ji laiminga, o kas 
žino, kokių bėdų būtų užtraukęs Luisas? 

Odrė galėjo nevaržoma džiaugtis savo dukrytėmis, nes pir- 
mus dvejus metus su jais gyveno iš Braitono atvykusi anglė slau- 
gytoja Emilė Haris. Auklė perėmė visą sunkią atsakingą dvynu- 
kių priežiūros naštą, taip išgelbėdama Odrę nuo bemiegių naktų 
ir nuovargio. Stipri, rausvaskruostė mergina išdygo ant jų durų 
slenksčio vilkėdama iškrakmolytą uniformą, kupina entuziaz- 


mo ir energijos. Tačiau po poros metų ji atrodė susitraukusi ir 

papilkėjusi. Auklė pamilo dvynukes, bet Alicija buvo nevaldo- 
ma ir tiesiog siurbė jos gyvybės syvus, kol jų mažai liko. Emi- 
lė suprato, kad jei nemes šito darbo, susens pirma laiko ir liks 
dulkėti užmiršta ant lentynos. Rytais ji vos prisiversdavo išlipti 
iš lovos, ką jau kalbėti apie laisvalaikį, bendravimą su jaunimu. 
Nors išvykdama auklė nuoširdžiai ilgėjosi Leonoros, džiaugėsi, 
kad nebereikės kovoti su Alicijos kaprizais ir nesibaigiančiais 
reikalavimais. 

Odrė beprotiškai mylėjo dukteris. Kartais ji nei iš šio, nei iš 
to apsipildavo begalinio dėkingumo ašaromis ir tyliai dėkodavo 
Dievui, kad davė jai mergytes, kurios mylės ir rems viena kitą 
taip, kaip jiedvi su Isla. Sesilis buvo geras tėvas, bet laikėsi nuo- 
šalėje nuo dukterų. Jis gerai uždirbo Odrės tėvo bendrovėje ir 
stengėsi, kad mergaitės turėtų visko, ko reikia, tačiau nemėgo ro- 
dyti jausmų kaip jo brolis, kuriam prisilietimas buvo svarbus it 
oras. Sesilis rodė savo meilę kartais paglostydamas mergaitėms 
nugarytes, kartais paskaitydamas pasakų prieš miegą. Bet jis la- 
bai domėjosi dukterų lavinimu, galvojo apie jų ateitį, o motina 
gyveno tik dabartimi. 

Leonora buvo mamos dukrytė, o Alicija priklausė tik pati sau. 
Kai išvyko Emilė Haris, Leonora tiesiog prilipo prie Odrės ir iste- 
riškai verkdavo, kai tekdavo atsiskirti. Jei ne šaltas Alicijos sava- 
rankiškumas, Odrei būtų buvę beprotiškai sunku, nes juk negali 
priimti į lovą abiejų mergaičių. Bet Alicija užmigdavo bet kur — 
svarbu turėti naktinukus ir čiužinį, ir kad marškinėliai būtų ge- 
rai ištiesinti po kūneliu, nes raukšlės siutindavo mergaitę. Todėl 
Odrė galėdavo sūpuoti Leonorą savo glėbyje, kol toji patenkinta 
užsnūsdavo, priglaudusi laimingą veiduką prie motinos krūti- 
nės. Sesilis labai priešinosi Odrės norui migdyti dukrą jų lovoje, 
bet nepajėgė laimėti ginčo, nes mažylė paprasčiausiai nebūdavo 
viena, todėl tėvui teko nenoromis persikraustyti miegoti į savo 
persirengimo kambarį, palikus vedybinę lovą mamai ir dukrai. 
Jis grįždavo į miegamąjį tik savaitgaliais išsireikalavęs, kad bent 
tomis dienomis Leonora miegotų savo lovytėje. Mergaitė tuomet 

raudodavo tol, kol nuvargusi užsnūsdavo. Savo sesutę Leonora 
dievino taip karštai, kaip kadaise Odrė Islą: nenuleisdavo nuo 
Alicijos akių ir žavėdavosi viskuo, ką toji darydavo, nes ji buvo 
labai gabi ir visko greit išmokdavo. Alicijai nekildavo sunkumų: 
būdama graži ir talentinga, ji viską nugalėdavo. Teisingiau ta- 
riant, viską, išskyrus save. Alicija dar labai negreit suvoks, kad 
didžiausi demonai tūno jos viduje. 

Leonora buvo švelni ir jautri kaip mama, bet nepaveldėjo 
Odrės grožio. Tai buvo paprasta rudaplaukė mergaitė atsikišu- 
siomis ausimis. Bet grožis nebuvo svarbus, nes ji buvo maloni, 
gera, mylima visų, išskyrus Aliciją, kuri nuo mažų dienų nieki- 
no silpnumą. Kuo daugiau Alicija kankino seserį, tuo labiau ši 
žavėjosi ja, o toks švelnus atsidavimas pažadindavo blogiausią 
Alicijos dalį. Meksikietė tarnaitė Mersedesa, gamtos taip pat ne- 
apdovanota grožiu, smerkdama purtydavo galvą, prikimštą įvai- 
riausių prietarų, ir kartodavo, kad grožis eina iš velnio. 

— Toks veidelis sužlugdys daug gerų vyrų, — rimtai pranašavo 
ji, - o Leonora ras laimę, nes jos bruožai nieko neapgaus. 

Mersedesa slėpdavo storas kojas po ilgais sijonais, o valgių re- 
ceptus kišdavo po papūgos narveliu. Papūga Lora išmoko tobulai 
pamėgdžioti tarnaitės balsą. Ji klykaudavo taip įtikinamai, kad 
kai vairuotojas Oskaras atėjęs prie virtuvės durų aiškindavo bu- 
vęs pakviestas į cafe, tarnaitė grasindavo riebiu rudu pirštu ne- 
suvokdama, kad jį suklaidino papūgos talentas. Mersedesa įtū- 
žusi stumdavo vairuotoją į kiemą, o Lora tyliai prunkšdavo savo 
narve mėgdžiodama Oskarą, kuris vogčia stebėdavo Mersedesą, 
besišlapinančią mažame tualete už sandėliuko. 

Mersedesa mylėjo vaikus. Ji pati turėjo daug atžalų, kurių tė- 
vai buvo Harlingamo nešikai, sodininkai ir vairuotojai. Tarnaitės 
vaikai neprižiūrimi lakstydavo gatvėmis kaip mišrūnai šunys, ne- 
turintys šeimininkų, o ji išdidžiai valandų valandas žaisdavo su 
dvynukėmis, dalydavosi su jomis virtuvės paslaptimis. Moteris 
greit suprato, kad Leonorai įdomus visas maisto gaminimo pro- 
cesas, nuo sandėliuko iki patiekimo ant stalo, o Alicijai viskas 

greitai nusibosta — ji mėgo tik ledus ir papuošimus. Mersedesa 
nebijodavo pagrasyti rudu pirštu, kai Alicija kėsindavosi suga- 
dinti sesers kūrybą, o Lora džiugiai klykaudavo mala niūa ja ja 
ja mala nina iš kambario gilumos ir juodomis akutėmis sekdavo, 
kaip gudriai mergaitė gelbstisi pasitelkusi savo pritrenkiamą gro- 
Žį, su apsimestine meile apsikabindama storą tarnaitės liemenį. 
Iš tiesų Alicija mylėjo tik save. | 

Filidos Beits mirtis 1960 metų balandžio mėnesį atnešė palen- 
gvėjimą Harlingamo bendruomenei. Laidotuvėse dalyvavo ne- 
daug žmonių, atėjusių tik iš pareigos, arba kaip Šarlė Blait - jau- 
čiančių šešėliuose tykančią savo mirtį ir manančių, kad būdami 
dorybingi ir pamaldūs gali sulaikyti lemtingą akimirką. Nukar- 
šusį Filidos kūną galiausiai įveikė jos nuodingas kraujas ir senutė 
virto išdžiūvusia odos bei sausų kaulų krūva. Ji taip susitraukė, 
kad nešamas karstas buvo neįprastai mažas ir lengvas. Filidos 
laidotuvės nesudomino nė vieno, išskyrus šešiametę Aliciją, ku- 
rią užbūrė mirtis ir jos tamsus žavesys. Mergaitė smaksojo prie 
vartų ryšėdama mokyklinę prijuostėlę ir išplėtusi akis smalsiai 
sekė niūrią išeinančią iš bažnyčios procesiją. Alicija uodė svaigų 
lelijų kvapą ir šaltis perbėgo jos nugara. 

— Pasitrauk, brangioji, - sukuždėjo motina, tvirtai spausdama 
Leonoros ranką, — tegul žmonės netrukdomi gedi. 

- Jie negedi, - tarė Alicija ir nusišaipė, nukreipdama akis nuo 
procesijos. 

— Žinoma, gedi, Alicija, - atlaidžiai pasakė Odrė. 

— Tai kodėl pulkininkas čiupinėja ponios Blait užpakalį? 

Odrė pakėlusi akis pažvelgė į šventorių ir, savo siaubui, paste- 
bėjo, kad mergaitė teisi. Sudžiūvusi pulkininko ranka tikrai glos- 
tė kaulėtą žmonos sėdynę. 

— Jis ne čiupinėja, brangioji, o masažuoja. Ponia Blait susimu- 
šė, — skubiai paaiškino Odrė ir pripuolusi atitraukė savo išdaigi- 
ninkę dukrą nuo tvoros. 

— Na, tada tai padeda, - sukikeno Alicija, - nes ponia Blait 
šypsosi. 

Sesiliui tekdavo dažnai nusivilti, nes Alicijos mokytojos nuolat 
skųsdavosi dukters elgesiu. Jos sakydavo, kad mergaitė pernelyg 
protinga ir tai jai netgi kenkia. Ji trukdo klasei dirbti, skriaudžia 
jaunesnius vaikus. „Tiesą sakant, - nusiminusios gūžčiodavo pe- 
čiais, - mes nepajėgiame jos suvaldyti“ Taigi Sesilis nusprendė 
daugiau domėtis dukters auklėjimu, net pliaukštelėdavo jai kartą 
kitą, kai mergaitė atsikirsdavo taip įžūliai, kad jis net apstulbdavo. 
Toks elgesys nedovanotinas šešerių metų vaikui. Tačiau Alicijos 
niekas neveikė, atrodė, kad ji nepataisomai pagedusi. Mergaitės 
žavesys gali veikti motiną ir tetas, mąstė Sesilis, bet tik ne mane. 

Odrė netikėjo, kad jos duktė galėtų būti netobula. Raudo- 
dama motinos glėbyje Alicija skųsdavosi, kad tėtis esąs tikras 
siaubūnas, ji jo nemylinti, mylinti tik mamytę, ir virpančia ran- 
kute šluostydavosi krokodilo ašaras, kurios reikalui esant pra- 
siverždavo greit ir lengvai kaip čiurkšlė iš sodo laistyklės. Odrė 
glausdavo dukrytę prisimindama tuos devynis mėnesius, kai ne- 
šiojo ją savyje, žadėdavo pasikalbėti su tėveliu ir mokytojomis 
ir paaiškinti, kad Alicija tik veržli, geraširdė mergaitė, dar per 
maža suvaldyti savo nenugalimą prigimtį. Odrė manė, kad tru- 
putį prilaikoma Alicija užaugs nuostabia jauna moterimi. Tačiau 
rūpesčiai tik didėjo. Tėvai turėjo atsiimti dukterį iš mokyklos ir 
perkelti į kitą. Odrė kaltino mokytojus, Sesilis — Aliciją, o toji — 
visus, tik ne save. 

Leonora kentėjo dėl sesers maištingumo, nes ir ji turėjo pereiti 
į kitą mokyklą. Mergaitė nuoširdžiai raudojo ilgėdamasi draugių 
ir mylimos mokytojos, panelės Emės, kuriai labai patiko mažoji, 
dažnai atnešdavusi į mokyklą vaisių, puokštelę gėlių, gabalėlį tor- 
to ir droviai padėdavusi dovanėlę ant mokytojos stalo. Leonora 
vis dar atbėgdavo į mamos lovą nusiraminti, išstumdama tėvą į 
persirengimo kambarį, kur jo lova dar buvo neatšalusi po trem- 
ties metų. Galiausiai Sesilis nusprendė, kad yra tik viena išeitis, ir 
rizikavo tapti labai nemylimas ją pasiūlydamas. 

— Aš noriu aptarti su tavim dukterų mokslus, - vieną vakarą 
tarė jis, įsipylęs brendžio į stiklinaitę. 

Buvo žiema, trumpos dienos greit pasiduodavo naktims, už- 
klumpančioms anksti ir staigiai. Dvynukės gulėjo lovose įsisu- 
pusios į patalus, užliūliuotos beribės motinos meilės, lauke buvo 
šalta ir niūru. Odrė nusišypsojo vyrui ir padėjo knygą. 

— Manau, Alicija pripranta prie naujos mokyklos, o Leonora 
susitaikė su mintimi, kad gyvenime viskas keičiasi. Tai labai ver- 
tinga pamoka, - linksmai pasakė ji. 

— Aš nesutinku. Yra tik vienas būdas suvaldyti Aliciją ir išimo- 
kyti ją gerbti vyresniuosius. 

— Ir koks tas būdas? 

Sesilis padvejojo, suprasdamas, kad jo pasiūlymas sukels di- 
džiulį vaidą, o jis labai nenorėjo liūdinti žmonos. Įsidrąsinęs pa- 
žvelgė į ją žydromis akimis ir ryžtingai išbėrė: 

— Aš noriu, kad jos gautų deramą anglišką išsilavinimą. 

Odrė sustingo. Akimirką pasirodė, kad ji neteko proto. Mo- 
teris apstulbusi įsispoksojo į vyrą, sutriuškinta jo nejautrumo ir 
nepajėgdama rasti žodžių priešintis. 

— Deramą anglišką išsilavinimą? — galiausiai saumurmėjo po 
ilgos nesmagios tylos. 

— Anglišką išsilavinimą Anglijoje, - paaiškino Sesilis, stebė- 
damas, kaip žmonos veidą iškreipia kančia. — Čionykštės moky- 
klos negali išmokyti pakankamai gerai, — tęsė jis nepajėgdamas 
atremti paklaikusių Odrės akių žvilgsnio. - Manau, mūsų duk- 
terys turėtų mokytis Kolherst Hauso internatinėje mokykloje, 
kurią lankė mano sesuo Siselė. Angliškas išsilavinimas yra ge- 
riausias pasaulyje. 

— Mergaitės dar mažos, tik šešerių, — smaugiama neteisybės 
tyliai prašneko Odrė. 

— Viešpatie mieliausias! Aš nesiūlau išsiųsti jų į Angliją dabar. 
Ne, brangioji, palauksime, kol mergaitėms sukaks dešimt metų. 
Neversčiau tavęs sutikti taip staiga. 

— Dešimt? — Odrė įsisupo į storą megztinį ir prašneko lėtai, 
apgalvodama kiekvieną žodį. — Sesili, tu negali šitaip elgtis su 
manimi. Aš tau neleisiu. 

Ji pažįsta kelias šeimas, išsiuntusias vaikus mokytis į Angliją. 
Grįžę jie kalbėjo kita tarme, vartojo neįprastas frazes. Ji šito neleis. 

— Bijojau, kad tu reaguosi blogai. Norėčiau daugiau apie tai 
pasikalbėti. 

— Aišku, — pabrėžtinai ramiai atsakė Odrė, beviltiškai mė- 
gindama neprarasti savitvardos. — Sesili, kaip tu galėtum drįsti 
atimti iš manęs du žmones, kuriuos myliu labiausiai pasaulyje? 

Sesilis nusigręžė ir įsistebeilijo į langą. „Moterys tokios per- 
dėtai emocingos, — mąstė jis. — Galbūt pasirinkau netinkamą 
būdą“ Tada sunkiai atsiduso ir išmėgino kitokią taktiką: 

— Mano tėviška pareiga duoti dukterims tai, kas geriausia. 
Aš, kaip ir tu, nenoriu išsiųsti mergaičių, bet reikia galvoti apie 
jų ateitį. 

Vyro balsas nuskambėjo griežtai. Odrė pagalvojo, kad šitaip 
jis įsakinėdavo kariams armijoje. 

— Buenos Airių angliškos mokyklos yra aukšto lygio. Argi aš 
neišsilavinusi? — Odrė nutvilkė vyrą įtūžusiu žvilgsniu. 

Sesilis užsidegė cigarą ir atsistojo priešais židinį. 

— Tavo išsilavinimas geras. Tiems laikams. Bet dabar padėtis 
kitokia. Karas viską pakeitė, taip pat moterų vietą visuomenėje. 
Alicija gabi ir valdinga. Mokytojai nesusitvarko su ja. Ji maišti- 
ninkė, ir jei mes neįdiegsime jai drausmės, taps ypač nepatrau- 
klia mergina. Bijau, kad tai gali paveikti ir Leonorą, nes jos neat- 
skiriamos. Be to, angliška mokykla bus naudinga abiem. Leonora 
taps savarankiška, ims labiau pasitikėti savimi, dabar ji per daug 
prisirišusi prie tavęs, — Sesilis pažvelgė Žmonai į akis ir pridū- 
rė: — Tai didžiausia dovana, kurią galime duoti savo dukterims. 
Angliškas išsilavinimas yra neįkainojamas. 

— Dėl Dievo meilės, Sesili! - šūktelėjo Odrė. - Aš sumokėsiu 
bet kokią kainą, kad tik nereiktų siųsti mergaičių į užjūrį. 

— Mūsų ateitis Anglijoje. Juk žinai, kad aš neketinu praleisti 
viso gyvenimo čia. 

— Siūlai mums keltis į Angliją? 

— Ne, dar ne dabar, bet galbūt kada nors. Aš to neatmetu. 

— Bet aš noriu gyventi čia, Sesili. Noriu, kad mano dukros 
būtų čia. Argentina — mūsų namai. Aš nesiskirsiu su vaikais. Nie- 
kada! - Odrės balsas vis garsėjo, kol ji suvokė rėkianti. 

— Nurimk, Odre, ir pasistenk mąstyti protingai. Pažvelk į viską 
iš mergaičių pusės. Nori, kad jos gautų, kas geriausia, ar nenori? 

— Ašjų motina. Aš esu tai, kas joms geriausia, — karštai sušu- 
ko ji. — Ak, Sesili, negaliu patikėti, kad tu toks beširdis. Kas tau 
atsitiko? Kodėl nori išardyti mūsų šeimą? 

— Mano brangioji... - pratarė jis, bet Odrė buvo per daug įtū- 
žusi, kad klausytųsi. 

— Aš tau neleisiu! Ar supranti? Pirmiausia turėsi mane už- 
mušti! —- pagrasino ji ir prieš išbėgdama iš kambario patvirtino: — 
Aš tau niekada šito neatleisiu! 

„Sesilis liko vienas prie židinio svarstyti žmonos elgesio. Jis ne- 
sitikėjo, kad Odrė sureaguos taip karštai. Juk Argentinos anglai 
dažnai siunčia vaikus mokytis į užsienį. Mokykla Anglijoje, vėliau 
Šveicarijoje lavina savarankiškumą, jaunuoliai tampa nepriklau- 
somi, bebaimiai, parengti tikram gyvenimui. Kad ir kaip Sesiliui 
norėjosi nuraminti žmoną, vis dėlto jį suerzino jos savininkiškas 
požiūris į dukteris. Alicija kelia rūpesčių, bet Odrė to nemato. Jai 
dvynukės — angeliukai, prie marmurinių dangaus vartų paliku- 
sios sparnelius, kuriuos vėl pasiims sugrįžusios. Odrė neabejoja, 
kad dukterys ypatingos, išskirtinės, apkalbantys Aliciją atseit pa- 
vydi jai. Ne, Sesilis nepakeis savo sprendimo. 


Odrė jau seniai neskambino fortepijonu. Tačiau dabar ji pakėlė 
dangtį, tiesia nugara atsisėdo ant nudėvėtos medinės kėdutės, 
uždėjo pėdas ant pedalų. Ašaros plūdo pro tankias blakstienas, 
virpėjo ant smakro ir lašėjo ant gelsvų klavišų, verčiančių muzi- 
ka motinos sielos skausmą. Išleidus į laisvę jausmus užslopinti 
prisiminimai apie Luisą išniro iš tamsių pasąmonės šešėlių, at- 
gijo, nusipurtė dulkes, ir mylimojo veidas pasirodė toks aiškus, 
lyg būtų vakar mačiusi jį po vyšnios lapų skėčiu Kaningo gatvės 
sode. Odrė įsivaizdavo gelsvus Luiso plaukus, visada susitaršiu- 

sius, nešukuotus, skvarbias mėlynas akis, išsiblaškiusį klajojantį 
žvilgsnį, putlias lūpas, šelmišką šypseną, kurią ji tiek kartų bu- 
čiavo, ilgus blyškius pirštus, nervingai virpančius prie šlaunies, 
lyg nuolat liečiant įsivaizduojamo fortepijono klavišus. Odrės 
širdis ilgėjosi taip stipriai, kad klavišai krūpčiojo nuo iškankintos 
širdies svorio. Odrė prarado Islą, prarado Luisą, o dabar tuoj ne- 
teks savo dukterų. Ji jautėsi bejėgė. Tik muzika ramino. Moteris 
lingavo ant kėdutės, lėtai judindama galvą, tada įkvėpusi iki pat 
sielos gelmių pakėlė su realybe rišusį inkarą ir nuplaukė į beribį 


svajonių pasaulį. 


13 skyrius 


Odrė susidūrė su didžiausiu gyvenimo iššūkiu. Pagal tradiciją ji 
privalėjo remti savo vyrą, tačiau viduje nepasitenkinimas pūtėsi 
kaip auglys ant širdies. Ji laikėsi įsitvėrusi dukterų it skęstančio- 
ji ir stengėsi gyventi kiekvieną akimirką, savaitę, mėnesį, metus 
taip, lyg ta diena būtų paskutinė. Anglija dunksojo horizonte vis 
didesnė ir juodesnė kaip tamsi krioklio srovė, o negailestinga lai- 
ko tėkmė nenumaldomai nešė jas tris lemtinga kryptimi. 

Ji žinojo tik vieną būdą sumažinti laukiantį smūgį — kalbėti 
apie Angliją ir internatą lyg apie pasakų šalį, kur žalios kalvos, 
senoviški kaimeliai - kaip aprašyta Andželos Breizil romanuose 
apie moksleives, jų sporto komandas, vidurnakčio šventes ir nuo- 
tykius. Odrė taip meistriškai audė spalvingą gobeleną, kad net 
Leonora susijaudinusi nekantriai laukė dešimtojo gimtadienio. 

— Kitais metais mes vyksime į mokyklą Anglijoje, — gyrėsi 
Alicija Mersedesai pirštu kabindama didelį karamelinio kremo 
dulce de leche gabalą iš puodo ant viryklės. 

Tarnaitė pro narvelio groteles lesino papūgą saulėgrąžų 
sėklomis. | 

— Gracias, - karkė papūga po kiekvienos porcijos turbūt ma- 
nydama, kad būdama mandagi gaus daugiau. 

— Kelias į mokslą ilgas, niūa, - tarė Mersedesa lėtai tęsdama 
žodžius, galvodama, kad iš tikrųjų šis sumanymas beprasmiš- 
kas. — Be to, per dideli mokslai neatneša nieko gero. 

Mersedesa visada matydavo neigiamą dalyko pusę. 

— Tėtis sako, kad angliška mokykla geriausia pasaulyje, - pa- 
aiškino mergaitė. 

— Pažiūrėk į mane, — tarė Mersedesa ir atvėrė narvelio du- 
ris išleisdama Lorą paskraidyti virtuvėje. - Mano motina išmokė 
mane gaminti valgį, senelė - melstis. Valgio gaminimas davė man 
daug gerų vyrų, o maldos išmokė atleisti už nusižengimus. Ko 
daugiau reikia moteriai? Tu ištekėsi, susilauksi vaikų net ir neži- 
nodama, ar Žemė apvali, sukasi ar ne. Ji vis tiek nesiliaus suktis. 

— Per atostogas mes gyvensime pas tetą Siselę. Jos namas di- 
džiulis kaip pilis. Tikriausiai jame vaidenasi. Tau ten nepatiktų, 
Merse, nes nemėgsti vaiduoklių. 

— Jie netrukdo, kol nesikiša į mūsų gyvenimus. Vienintelis vai- 
duoklis, kurio tikrai nenoriu, — tai mano buvęs vyras: jis vis dar 
mano turįs teisę įlįsti pas mane į lovą, net praėjus keturiasdešim- 
čiai metų nuo tada, kai joje mirė. 

Lora pasikrapštė savo nušiurusį plunksninį švarkelį, tada įsi- 
tvėrusi nagais mėgino lipti kėde, kur sėdėjo Alicija laižydama 
kremuotus pirštus. 

— Kodėl Lora šeriasi? — paklausė Alicija, stebėdama, kaip pa- 
pūga kėsinasi sulesti jos suknelės sagas. 

— Nes ji vieniša, —- atsakė Mersedesa ir papūtusi storas lūpas 
pridūrė: — Bet tai ne priežastis pasiduoti. Aš visą gyvenimą vie- 
niša, bet niekada neapsileidžiu. Niekada nežinai... 

— Kodėl neišteki už Oskaro? 

Mersedesą nustebino mergaitės klausimas. Ji ir pati daug kar- 
tų galvojo apie tai. Ne todėl, kad jai patiko vairuotojas, tiesiog 
būtų gerai įsitaisyti nuolatinį partnerį. Ji jau darosi per sena įsi- 
gyti naujų meilužių. Be to, seksas jau nebe toks malonus kaip 
anksčiau, kai ji turėjo jėgų mėgautis ir didžiavosi lieknesniu, tvir- 
tesniu kūnu. Dabar moteriai reikia draugijos. 

— Nes jis ne toks turtingas, kad mane išlaikytų, ir neturi kelių 
dantų, —- abejingai tarė ji. 

— Gal ir jis vienišas kaip Lora. 

— Gal, nina, o gal tiesiog ligotas ir neturi sėkmės. 

— Jis bjaurus, — pareiškė Alicija pirštais kedendama savo ilgas 


garbanas. 

Kartais Mersedesa turėdavo įsižnybti, nes Alicija buvo tokia 
panaši į Islą. 

— Per didelis grožis taip pat negerai. Tu sužinosi tai skausmin- 
gai. Gražus veidas nepaslėps bjauraus būdo, kuris galų gale su- 
darkys tavo bruožus. Niekada nepasikliauk vien išoriniu grožiu, 
nes vidinis grožis atsiskleis, kai tavo jaunystė nuvys. 

Alicija paglostė plinkančią Loros nugarą ir atsiduso. 

— Aš laukiu kelionės į Angliją. 

— Žolė visada žalesnė svetur. Gerai žinau. Estebanas susiras- 
davo meilužių, bet visada grįždavo pas mane. 

— Jis vis dar čia, - pasakė Alicija ir nusikvatojo. 

— Taip, - Mersedesa atsiduso. - Galbūt, jei vėl ištekėčiau, jis 
atlaisvintų lovą mano naujajam vyrui. 

'— Arba vaidentųsi namie ir tavo vyrą išbaidytų. 

Mersedesa įdėmiai pažvelgė į mergaitę siauromis meksikietės 
šamanės akimis. 

— Ar žinai savo bėdą, vaikuti? 

— Ne. Kokią bėdą, Merse? 

— Esi per daug gudri, - tarė ji ir žnybtelėjo mergaitei skruos- 
tą. —- Tau blogai baigsis, minėsi mano žodį. 

— Au! Nekenčiu, kai šitaip darai. Aš jau ne kūdikis, man de- 
šimt metų. 

— Gaila. Buvai labai miela mergytė. Amžius tave sugadino. 

Alicija nusijuokė ir caktelėjusi liežuviu paklausė: 

— Ar pasiilgsi manęs, kai išvažiuosiu? 

— Ne, nes tu sugrįši. 

— Tik per Kalėdas. 

— Ir girsies savo mokslais. 

— Galėsiu ir tave šio to išmokyti. 

— Vėlu mokyti seną šunį naujų triukų. 

— Tu ne šuo, Merse. 

— Gal ir ne, bet aš sena, - Mersedesa atlošė galvą ir gardžiai 


nusijuokė. 

Alicija nušoko nuo taburetės, nustumdama papūgą ant grin- 
dų. Toji įtūžusi karktelėjo ir puolė snapu mergaitės kulkšnis. 

— Žinai ką padaryk Lorai? 

— Mesti į puodą ir išvirti vakarienei? 

— Pastatyk veidrodėlį narvelyje. 

Mersedesai net žadą užkando iš nuostabos. Ji įsirėmė ranko- 
mis į plačius klubus ir pagyrė mergaitę: 

— Tu genijus, niūa. Jai atrodys, kad turi draugę. O tavo tėvas 
dar mano, kad reikia tave siųsti į Angliją mokytis. 

— Ne, Merse. Gal pamačiusi savo bjaurų nušiurusį švarkelį ji 
liausis pešiojusi plunksnas. 

— Nespręsk apie papūgą pagal save, ji ne tokia tuščiagarbė 
kaip tu, tik vieniša, - subarė Mersedesa ir pagrasė ilgu rudu pirš- 
tu. — Vaike, tau reikia ne mokslų, o gerai pliaukštelėti per sėdynę. 

— Putli sėdynė, putli sėdynė! —- sukrykštė Lora, maudydamasi 
dubenyje. 

Mersedesa kietai sučiaupė lūpas. 

— Ji to tikrai neišmoko iš manęs, - tarė ir prisimerkė. - Oskaras! 


Praėjo treji metai nuo tos dienos, kai Sesilis pareiškė Odrei, kad 
mergaitės lankys mokyklą Anglijoje. Pagrasinusi, kad niekada už 
šitą mintį neatleis vyrui, Odrė laikėsi žodžio. Ji neniršo ir kalbė- 
josi apie savo apmaudą tik su Isla, jodinėdama per žolėtas pampų 
lygumas, tikėdama, kad sesers dvasia sklando netoliese ir užjaučia 
ją. Tačiau išreiškė pyktį ir nuoskaudą elgdamasi su savo vyru man- 
dagiai ir oficialiai. Odrė šypsojosi, šnekėjosi, rengdavo vakarienes 
ir kokteilių pobūvius išpuoselėtame jaukių namų sode, bet visada 
laikėsi santūraus atstumo, lyg vyras nebūtų artimesnis už svečius. 

Odrė sutramdė savo pašėlusias garbanas ir dabar nešiojo jas 
susukusi į griežtą mazgą ant pakaušio. Nauja šukuosena darė vei- 
dą pailgesnį ir liūdnesnį. Odrė išleisdavo plaukus tik naktį, kai 
apsistačiusi fortepijoną žvakėmis skambindavo taip įnirtingai, 
kad kiti nebūtų patikėję ją šitaip sugebant. Sesilis viską matė, 
bet tylėjo — nesileis valdomas žmonos. Jis buvo tikras, kad el- 

giasi teisingai su dukterimis, rūpindamasis jų ateitimi, ir laikėsi 
senų pažiūrų, manydamas, kad moters pareiga paklusti savo vy- 
rui. Sesilis priėmė tylų žmonos ignoravimą ir nustojo kreipti į jį 
dėmesį, kol galiausiai tai tapo įprastu gyvenimo būdu, tik ilgomis 
naktimis erdvioje tremties lovoje jo kūnas ilgėdavosi šilumos ir 
meilės, kurią kadaise žmona jam rodė. 

Pagaliau atėjo išvykimo diena. Sesilis nupirko bilietus laivu, 
kad žmona ir dukterys pasimėgautų dviejų savaičių atostogomis 
prieš mokslo metų pradžią. Odrė džiaugėsi galėsianti ilgiau pa- 
būti viena su mergaitėmis. Rozė ir teta Edna atvyko anksti ryte 
nešinos saldumynais ir blizgančiomis pieštukinėmis, pilnomis 
spalvotų pieštukų. Jos meiliai apkabino sesutes. 

— Nepamirškit mūsų, — ašarų pilnomis akimis kalbėjo močiu- 
tė stipriai spausdama jas glėbyje. 

Edna padovanojo Leonorai savo vaikystės žaislą - seną minkš- 
tą triušiuką, nes ji dievino šitą mergaitę. 
sakė ir pabučiavo Leonorai į kaktą. 

— Rašykit mums dažnai, mes norim žinoti visas naujienas iki 
mažiausių smulkmenų, - paprašė Rozė, žvelgdama į išblyškusį, 
įsitempusį dukters veidą. 

Teta Hilda neatnešė jokių dovanų. Dvynukės ir nesitikėjo nie- 
ko iš jos, bet apsidžiaugė, kai Nelė padavė joms po didelę skardi- 
nę karamelinio kremo. 

— Galiu lažintis, kad Anglijoje tokio nėra, - tarė ji. 

— Jums labai pasisekė, kad vykstat į Angliją, — apsimesdama 
linksma čiauškėjo teta Edna. — Ten viskas geriausia. Kai grįšite 
atostogų, atvežkite mums lauktuvių kalėdinį pudingą. 

— Ir pyragaičių su džiovintais vaisiais, - pridūrė Rozė. 

Bent jau dukraitės grįš per Kalėdas, liūdnai guodėsi ji. Motina 
giliai užjautė Odrę ir ilgomis bemiegėmis naktimis svarstė, kaip 
duktė ištvers tokį žiaurų atskyrimą. Tačiau ji negalėjo to aptarti 
su savo vyru Henriu, nes šis visiškai palaikė Sesilį: niekas nepri- 
lygsta angliškai mokyklai. 

Mersedesa neatėjo atsisveikinti su mergaitėmis, nes nemėgo 
viešai reiškiamų jausmų. Ašaros, virpančios lūpos rodo didelį sil- 
pnumą, kurio reikia vengti. Taigi ji išėjo į miestą apsipirkti, pa- 
likusi Lorą vieną narve klykiančią: „Baisi gėda, baisi gėda“, taip 
garsiai, kad visi girdėtų jos šeimininkės nuomonę. 


Pilkas, nuobodus žiemos dangus niūriai apšvietė uostą. Odrė įlipo 
į laivą „Alkantara“ su šokinėjančiomis iš susijaudinimo Alicija ir 
Leonora - dviem mergytėmis, besileidžiančiomis į didelį nuotykį. 

Jos ne tik niekada nesilankė Britanijos salose, bet ir nebu- 
vo plaukusios tokiu dideliu prabangiu laivu. Odrė mąstė, ar ir 
ėriukai taip šokinėja kelios akimirkos prieš žiaurias skerdynes. 
Skubantys žmonės, nešikai su didžiulėmis lagaminų kaugėmis, 
aidintys švilpukai, riaumojantys varikliai, verkiantys ir mojuo- 
jantys giminaičiai, apkabinimai, bučiniai... Odrę apėmė panika. 
Viskas taip nepažįstama ir baugu. Ji nekentė tokio triukšmo, su- 
maišties ir baiminosi dėl dukterų. Tačiau motina jaudinosi be 
reikalo, nes mergaitės žavėjosi viskuo ir paskubomis atsisveikino 
su tėvu, kuris abejingai stebėjo, kaip jo šeima lipa trapu ir dingsta 
laivo viduje. Odrė šaltai pakštelėjo vyrui į skruostą, tada nutvilkė 
lediniu žvilgsniu primindama, kad tai jis kaltas dėl šio išsiskyri- 
mo ir ji šito niekada neatleis. Sesilis vylėsi, kad laikas ištirpdys 
susvetimėjimo ledus ir žmona įvertins jo pastangas, kai dukterys 
grįš namo įgijusios gerų manierų ir puikių žinių. O kol kas bute- 
lis džino sušildys jo suragėjusią sielą. 

Mergaitės linksmai spygaudamos lakstė koridoriais ieško- 
damos kajutės. Odrė susirūpinusi sekė joms iš paskos, bjaurė- 
damasi troškiu kiliminių grindų valiklių kvapu, kentėdama nuo 
klaustrofobijos ankštų koridorių labirinte. Ji neužsikrėtė dukterų 
optimizmu gerai žinodama, koks siaubas laukia Anglijoje. 

— Mamyte! Mamyte! — susijaudinusi spiegė Alicija įėjusi į ka- 
jutę. - Dviaukštės lovos! Aš miegosiu viršuje! —- pareiškė ji, už- 
metė savo krepšį ant čiužinio ir užsikabarojo pati. - Leo, eikim 


ant denio! 

— Ne, palauk... - pratarė Odrė, bet Alicija jau veržėsi pro du- 
ris, o Leonora - paklusniai paskui seserį. 

Odrei teko eiti iš paskos. Jai skaudėjo galvą, būtų geriausia at- 
sigulti ir užsimerkti, bet mintyse šmėkštelėjo vaizdas: du kūneliai 
krinta į vandenį kaip skudurinės lėlės. Todėl motina ašarotomis 
akimis lėkė koridorių labirintu, vydamasi tolstančius dukterų 
balsus. 

Denyje grūdosi žmonės mojuodami draugams ir giminai- 
čiams, jų šūksniai veržėsi virš žemo vibruojančio ūžesio, sklin- 
dančio iš laivo vidurių. Prasispraudusios pro minią į patį priekį, 
Alicija ir Leonora persisvėrusios per turėklus mojavo kaip ir visi 
kiti. Tačiau jų tėvas jau seniai buvo grįžęs į jo laukiantį tuščią 
namą Harlingame. Kai laivas pajudėjo iš uosto ir išplaukė į atvirą 
jūrą, Odrė stovėjo viena. Ties horizontu nieko nebuvo matyti, tik 
kabojo pilkas rūkas, lyg laivas neštų ją į pasaulio pabaigą. Tada 
Odrės mintys nuklydo į prisiminimus apie Luisą, į savo pasi- 
rinktą nelaimingą gyvenimą. Moteris jautėsi vieniša ir svetima 
šiame pasaulyje. Staiga žvelgiant į nykstantį Argentinos krantą 
Harlingamas pasirodė mažytis ir nereikšmingas, it balutė prieš 
vandenyno platumas. Luisas buvo teisus, mąstė Odrė besidau- 
žančia širdimi, ji bijojo svajoti, todėl ištekėjo už Sesilio ir paleido 
meilę. O, jei tada būtų žvelgusi jo akimis ir mačiusi pasaulį, koks 
jis yra, — didžiulę beribių galimybių erdvę. Supama nepažįstamų 
žmonių, leisdamasi į nepažįstamą tolimą šalį Odrė išdrįso pa-. 
svajoti, kaip ji būtų gyvenusi ištekėjusi už Luiso. Jie būtų galėję 
vykti kur panorėję ir jaustis laimingi. Dar niekada ji taip puikiai 
nesuvokė laisvos valios galios. Apsidairiusi Odrė pajuto, kaip jos 
siela veržiasi į tolius apimta svaiginančio laisvės jausmo. Kodėl ji 


to nepatyrė anksčiau? 


Taip prasidėjo dviejų savaičių kelionė išilgai Pietų Amerikos pa- 
krantės iki Rio de Žaneiro, toliau per Atlantą iki Madeiros, tada — 
į Lisaboną ir galiausiai rugsėjo pradžioje laivas atplauks į Sau- 
tamptoną. Odrė prisivertė mėgautis kelione ir dukterų draugija. 

Nebegalvodama apie ateitį tysodavo gulimojoje kėdėje saulėkai- 
toje, skaitydavo, svajodavo, o dukterys bėgiojo su kitais vaikais, 
taškėsi baseine, mėgino ranką žaisdamos tenisą, nustebusios ste- 
bėjo suaugusiuosius, mėtančius žiedus į taikinį. Odrei nereikėjo 
prižiūrėti dukterų, nes vaikais rūpinosi nenuilstanti ponia Bitls- 
toun-Magnus, trumpiau — ponia Bi. Energinga moteris, baigianti 
septintą dešimtį, apvalaina kaip draugiška rupūžė, slepianti riebų 
kūną po ilgomis laisvomis suknelėmis lyg gėlėtomis palapinėmis, 
ji rengė piešimo ir dainavimo konkursus, karnavalus, statė tokius 
šaunius vaidinimus, kad dar nesibaigus pirmajai savaitei net keli 
suaugusieji panoro dalyvauti. 

— Brangieji, — kalbėjo ponia Bi, geraširdiškai kratydama pa- 
gurklį, - mielai priimsime jus, jei nesijausite pažeminti atlikdami 
mažą epizodinį vaidmenį, nes vaikai tikrai labai talentingi. 

Ir suaugusieji neprieštaravo. Tiesą sakant, ponas Lintonas, 
orus pagyvenęs vyras sidabriniais plaukais ir mažais, tvarkin- 
gais ūsiukais, buvo labai laimingas stovėdamas tolimame scenos 
kampe per pjesę „Vėjas gluosniuose“ ir įtikinamai vaidindamas 
gluosnį. Ponia Bi turėjo talentą valdyti vaikus, palenkdama juos 
saldumynais, pirktais laivo parduotuvėje, kuri prekiavo ir mėgs- 
tamais Jardlio kvepalais. 

— Štai kokia ta Anglija, - kalbėdavo ji dvynukėms, rodydama 
į senamadišką ponią ant buteliuko etiketės, ir mergaitės negalėjo 
sulaukti kelionės pabaigos. 

Visi susijaudinę laukė, kada laivas kirs pusiaują. Keleiviai, ku- 
rie kaip Odrė, Leonora ir Alicija plaukė pirmą kartą, turėjo da- 
lyvauti krikštynose. Pirmiausia jiems buvo užrištos akys ir visi 
apipurkšti putomis. Sesutės krykštė iš džiaugsmo, o motina kaip 
įmanydama stengėsi apsimesti neprieštaraujanti. Visiems buvo 
nuoširdžiai linksma, bet Odrei taip neatrodė. Ypač kai rengėjai 
iškėlė lentą ir liepė vaikams pereiti ja. Leonora pasislėpė už mo- 
tinos, bet Alicija drąsiai stryktelėjo ant viršaus. Ją išgelbėjo du 
keleiviai, iš mergaitės išraiškos supratę, kad ji tvirtai pasiruošusi 


nušokti. 

Kiekvieną rytą būdavo rengiamos varžybos, kas atspės, kiek 
mylių nuplaukė laivas, laimėtojas gaudavo taloną apsipirkti par- 
duotuvėlėje. Alicija du kartus laimėjo, bet ne todėl, kad nusima- 
nė apie atstumą, - ji apie tai neturėjo nė menkiausio supratimo, 
jo užrašytus skaičius. Visi žinojo, kad mergaitė sukčiauja, bet 
ji buvo maža ir graži, todėl visiems patiko. Vienuoliktą valan- 
dą ant denio ateidavo palydovas, nešinas garuojančiu jautienos 
sultiniu „Bovtil“, arbata ir grietininiais trapučiais, kurie dvynu- 
kėms atrodė šlykštūs po saldaus Mersedesos karamelinio kremo 
ir pyragaičių. Sūraus jautienos sultinio kvapas strigo Odrei ger- 
klėje ir ji raukydamasi stebėjo kitus keleivius, su pasimėgavimu 
siurbčiojančius gėrimą. Ponia Bi bėgdama pro šalį su įvairiau- 
siais reikalais stabtelėdavo prie padėklo, išgerdavo visą puodelį 
ir čiaumodama sausainį vėl nuskubėdavo - ieškoti dažų, klijų ar 
nuklydusio vaiko. Tačiau šį rytą ponia Bi atsisėdo šalia Odrės ir 
atvirai išklojo: Alicija ne tik kursto kitus vaikus neklausyti, bet, 
dar blogiau, nuolat palieka seserį nuošalyje. 

— Bet Leonora man nesiskundžia, - nustebo Odrė negalėda- 
ma patikėti, kad Alicija tokia negera. 

Ponia Bi atlaidžiai pažvelgė į Odrę. Ji pati buvo ir motina, ir 
močiutė ir gerai suprato vaikų spendžiamus motinoms spąstus. 

— Brangioji Odre, Alicija stipri mergaitė ir labai guvi. Ji žavi, 
traukia kitus vaikus, bet šią savybę naudoja ir geram, ir blogam.. 
Kaip daugelis vaikų, dar neišmokusių įsivaizduoti savęs kitų 
žmonių. kailyje, ji krečia eibes Leonorai. Siūlyčiau jums pasikal- 
bėti su dukterimi, nes ji turės daug bėdos Kolherst Hause. 

Odrė nuleido akis, mintyse sušmėžavo Sesilio paveikslas. Ji 
atsidususi atidėjo knygą. 

— Žinot, mano vyras labai nerimauja dėl Alicijos elgesio, todėl 
ir išsiuntė dukras mokytis į Angliją. 

— Nesijaudinkit, brangioji, - ponia Bi paglostė Odrei ranką 
storais strazdanotais pirštais. — Mokykla jas pakeis kaip niekas 
kitas pasaulyje. 

— Bet aš norėčiau, kad dukterys būtų namie su manimi, - liū- 
dnai prisipažino ji. 

— O, suprantu, jums labai sunku, ypač jei jūs nelankėte to- 
kios mokyklos. Tiesiog nurykite karčią piliulę ir susitaikykite. Aš 
turiu tris dukteris ir aštuonis vaikaičius. Vyriausioji duktė Selė 
gyvena Belgrane su vyru, kuris prieš penkerius metus buvo iš- 
siųstas verslo reikalais į Buenos Aires ir niekada iš ten negrįžo. 
Buvau jų aplankyti - stengiuosi nuvykti kas dvejus metus. Dabar, 
kai prisimenu internatą, atrodo, kad tie metai pralėkė lyg viena 
diena. Brangioji Odre, jūsų santykiai nenutrūks, tik taps kitokie. 
Jūsų dukterys užaugs ir pražys, ir jūs to nesigailėsite. Patikėkite 
manimi. Vėliau jūsų laukia dar daug metų, kai džiuginsite vienos 
kitas. Ilgai nesimatydamos mylėsite dar stipriau. 

— Man tai atrodo labai nenatūralu. 

— Ne, visiškai ne. Mokykloje mergaitės taps savarankiškos. Be 
to, juk jūs norite, kad dukterys susirastų puikius vyrus britus. Ar- 
gentina graži šalis, bet niekas neprilygsta Anglijai, tiesa? 

Odrė to nežinojo, nes nebuvo lankiusis Anglijoje. Ji norėjo 
pasakyti, kad neprieštarautų net jei dukterys ištekėtų už argen- 
tiniečių ar afrikiečių, kad tik būtų laimingos. Tačiau ponia Bi 
tikėjo Britų imperija ir jos viršenybe prieš kitas tautas. Kalbant 
apie savo šalį jos akys išdidžiai blizgėjo ir moteris tiesiog nebūtų 
supratusi netradicinių Odrės pažiūrų. 

— Aš pasikalbėsiu su Alicija, - pakeitė temą Odrė. 

— Gerai, - tvirtai pareiškė ponia Bi ir pakilo nuo kėdės. - Kar- 
tais tenka pasielgti negailestingai, kad vėliau būtų gerai. Vaikams 
reikia pasakyti, kaip elgtis, antraip jie virs siaubingais laukinu- 
kais, o visi norime bet kokia kaina to išvengti. 

— Žinoma, - nuolankiai pritarė Odrė. 

— Turiu bėgti. Penktą valandą repetuojame „Piterį Peną“. 

— Įspūdinga! Ar ne per sunkus dalykas? 

— Visiškai ne. Vaikai labai gabūs. Jei mokėčiau skambinti pia- 
ninu, jie visi trauktų arijas „Bohemoje“. 

Tačiau Odrė nepasisiūlė padėti. 

Tą vakarą, kai dvynės grįžo į kajutę persirengti vakarienei, Odrė 
laukė jų rimtai nusiteikusi. Alicija iš karto pajuto kaltę, nes gerai 
suvokė savo elgesį, tik nemokėjo susivaldyti. Ją svaigino jos galia 
žmonėms. 

— Noriu su jumis abiem pasikalbėti, - tarė motina. - Sėskitės. 

— Ar pridarėme rūpesčių? — paklausė Alicija, pasiruošusi ap- 
sipilti krokodilo ašaromis. 

— Tu labai negražiai elgiesi su Leonora, — griežtai pareiškė 
Odrė. Jei tai tiesa, Alicija nusipelnė būti išbarta. 

— Ne, taip nėra, - drąsiai įsiterpė Leonora. 

Ji pažvelgė į seserį, o ta taip švelniai nusišypsojo, kad Leono- 
ros širdelė vos nesprogo iš laimės. 

— Girdėjau, kad tu visuose žaidimuose palieki sesutę nuošalyje. 

— Aš nenoriu dalyvauti, - skubiai paaiškino Leonora ir pa- 
ėmusi triušiuką nuo lovos priglaudė prie krūtinės. 

— Ji nenori, - nekaltai patvirtino Alicija. - Mamyte, aš ne pa- 
baisa. Niekada neskriausčiau Leo. 

— Tikiuosi, kad tai tiesa, Alicija. Juk jūs lankysite mokyklą, kur 
bus daug nepažįstamų mergaičių. Visada atmink, kad kraujo ry- 
šiai stipriausi. Gyvenimas sunkus. Jūs turėsite remti ir drąsinti 
viena kitą. Mudvi su Isla buvom skirtingos kaip ir judvi, bet vi- 
sada laikėmės sykiu ir nenuvildavome viena kitos. Man nė į gal- 
vą nešaudavo skriausti sesers, nes ji buvo mano dalis, kaip ir jūs 
esate viena. 

— Gaila, kad nepažinojau tetos Islos, - sumaniai nukreipė kal- 
bą Alicija. 

— Ir man gaila. Ji buvo ypatinga mergaitė, spindėjo taip ryš- 
kiai, kad net akino. Be jos pasaulis tapo tamsesnis, bet atsirado 
kitų žvaigždžių. Dabar judvi su Leonora šviečiate man taip pat 
skaisčiai kaip Isla. 

— Aš labai pasiilgsiu tavęs mokykloje, - Alicija staiga apsipylė 
ašaromis. Jos atrodė tokios tikros, kad net Leonora, kaip niekas 
kitas pažįstanti seserį, nesuabejojo sesers nuoširdumu. 

— Aš rūpinsiuosi tavimi, — uždėjusi ranką seseriai ant peties 
ramino Leonora. 

Alicija dėbtelėjo pro tankias blakstienas ir mirksėdama nu- 
stūmė šalin dideles sūrias ašaras. 

— Brangioji dukryte, eikš pas mane, — Odrė priglaudė raudan- 
čią dukterį, glostė plaukus ir bučiavo į kaktą. - Mokykloje viskas 
bus gerai. 

— Aš nebenoriu važiuoti ten, noriu namo. 

Leonora taip pat užsimanė namo, bet prikando lūpą ir, kad 
nepravirktų, ėmė mintyse kartoti abėcėlę iš kito galo. Juk mamytė 
nesusitvarkys su abiem žliumbiančiomis mergaitėms. Stebėdama 
seserį mamos glėbyje ji troško būti jos vietoje. Alicija visad tokia 
stipri ir pasitikinti savimi, nepanašu, kad ji ko nors bijotų. Neti- 
kėtas sesers silpnumas išgąsdino Leonorą. Ji bijojo galvoti apie 
mokyklą Anglijoje ir nepažįstamą tetą Siselę. Iš nuogirdų teta 
atrodė šalta, nedraugiška moteris, gyvenanti didžiuliame, vai- 
duoklių pilname name vidury tyrlaukių. Mergaitė nedrįso išsa- 
kyti motinai savo nerimo, kad nenuliūdintų. Klausydama Alicijos 
skundų Leonora apmaudavo, kad sesuo nesusivaldė ir nepatylėjo. 

Dabar Odrė susijaudino ir pamiršo, dėl ko barė dukterį, o Ali- 
cija to ir siekė. Ji dėbtelėjo į Leonorą niekindama ją, kad toji klus- 
niai sutinka būti kankine. Sesuo užjaučiamai šyptelėjo. Žinoma, 
Leonora dabar nusipelno sesers draugystės. Alicija nusprendė 
kurį laiką pabūti gera. Būti gera visada sunku, o Alicija mėgsta 
iššūkius. 

Paskutinėmis kelionės dienomis Odrę pradžiugino ponia Bi, 
pagirdama Aliciją, kad įtraukia seserį į visus žaidimus. 

— Jūsų pokalbis padarė stebuklą. Dabar jos neišskiriamos 
kaip vienos ankšties žirniai, — linksmai pranešė ji ir nuskubė- 
jo per denį nešina glėbiu piratų kostiumų paskutiniam kelionės 
spektakliui. Ji pasiūlė ponui Lintonui vaidinti kapitoną Kablį, bet 
šis atsisakė teigdamas, kad gluosnis — jo aktoriaus karjeros vir- 
šūnė, be to, nėra nieko žiauriau, kaip gąsdinti kabliu tuos mielus 


vaikučius. 

— Tai prieštarauja mano būdui, — paaiškino jis ir smagiai 
mirktelėjo Odrei. 

Kitą rytą, kai kažkuris vaikas atbėgo deniu rėkdamas „Žiūrė- 
kit, žemė! Žemė!“, dabarties akimirkoje įstrigusi begalinė Odrės 
kelionė tarp praeities ir dabarties galiausiai pajudėjo. Žvelgiant į 
grėsmingą Sautamptono doką, juoduojantį ankstyvo ryto rūke, 
jos mintys ir širdis nusileido į žemę, kur laukė skausmingas ke- 
lias. Tačiau šis niūrus vaizdas iki širdies gelmių sujaudino my- 
linčius Angliją, ir jie laimingi atsiduso. Visur gerai, bet namie 
geriausia, todėl net pilkas dangus ir juosva kranto linija netrikdė 
jų džiaugsmo. 

— O, Anglija! —- džiugiai šūktelėjo ponas Lintonas. - Gražiau- 
sia vieta Žemėje. 

— Tikra tiesa, - pritarė ponia Bi ir susijaudinusi suspaudė lūpas. 

Odrė tuščiu žvilgsniu spoksojo į šalį, apie kurią tėvas ir vyras 
visada kalbėdavo susižavėję, ir stebėjosi, ką jie mato joje. Moteris 
prisiminė pasaką apie naujus karaliaus drabužius ir pasijuto kaip 
tas berniukas, rėkęs miniai, kad karalius nuogas. 

— Aš maniau, kad čia dar vasara, - išsakė ji dingtelėjusį į galvą 
dalyką, kuris mažiausiai įžeistų. 

— Vasaros pabaiga, — atsakė ponia Bi. 

— Niekas neprilygsta vasarai Anglijoje, - atsiduso ponas Lin- 
tonas susisiausdamas švarką, kad būtų šilčiau. 

Odrė pažvelgė į dukteris - jos buvo niūrios kaip ji pati, ir pyk- 
tis vyrui vėl nupurtė ją kartu su šalto oro gūsiu. 


14 skyrius 


— Kaip keista, - linksmai tarė Alicija sekdama paskui Odrę ir 
seserį stoties peronu. — Visi nešikai kalba angliškai. 

— Žinoma, kad kalba, - atsakė motina, - juk mes Anglijoje. 

Ji suprato, ką duktė norėjo pasakyti - Argentinoje darbininkų 
klasė šneka tik ispaniškai. 

— Nesuprantu nė žodžio, ką jis sako, - sušnabždėjo Leonora 
linktelėdama į nešiką, skubantį priešais jas su kauge lagaminų, 
pavojingai svyruojančių į šalis ant vežimėlio. 

— Todėl, kad jis šneka vietos tarme, — paaiškino Odrė, steng- 
damasi, kad balsas skambėtų tvirtai. —- Vėliau įprasi. 

— Koks čia rūkas! — kikeno Alicija. - Kaip muilas. Jei nešikas 
eis greičiau, pranyks rūke ir mes jo niekada nebepamatysim. 

— Tikiuosi, kad taip neatsitiks, nes tuose lagaminuose sukrau- 
tas visas jūsų turtas, — bandė nerūpestingai atsakyti Odrė, bet 
juokas strigo gerklėje. Ji nurijo verksmą ir tvirčiau įsisupo į ap- 
siaustą. Šalta. Drėgna gėla skverbiasi iki pat gyvo kaulo. 

Nutraukdamas Odrės mintis apie laukiantį išsiskyrimą bė- 
giais atidundėjo spindintis žalias traukinys, metaliniai vagonai 
žybčiojo ryto šviesoje. Peronu perbėgo nekantrus besibūriuojan- 
čiųjų jaudulys, traukinys įriedėjo į stotį, sušnypštė stabdžiai, šovė 
dūmų kamuoliai. 

— Drakonas! Drakonas! - šokinėdama šūkavo Alicija, perrėk- 
dama cypiančius stabdžius ir lipančių į traukinį keleivių klegesį. 

Mėgdžiodama seserį Leonora taip pat ėmė šokinėti, kulkšnis 


kuteno „drakono“ iškvėpti dūmai. 

— Eime, mergaitės, kad nepavėluotume, - ragino Odrė imda- 
ma Leonorą už rankos ir tempdama vagono link. 

Niūrus Anglijos oras jau nedarė įspūdžio mergaitėms, nes jų 
laukė nauji nuostabūs įspūdžiai. Seserys sugriuvo į vietas prie 
lango, atsiklaupė ant sėdynių ir prispaudusios nosis prie stiklo 
nustėrusios spoksojo į atsiveriantį nepažįstamą pasaulį. Odrė 
nusivilko apsiaustą, pasikabino ir atsisėdo šalia Leonoros. 

— Mergaitės, nekelkite kojų ant sėdynių, — tyliai įspėjo ji ir 
apžvelgė keleivius, slapta žvilgčiojančius į jas per laikraščių viršų. 

Traukiniui dundant per Anglijos laukus Odrė atsiribojo nuo 
dvynukių tauškėjimo ir nuklydo mintimis į laimingas — nes buvo 
su mergaitėmis —- akimirkas per pastarąsias dvi savaites „Alkan- 
taros“ laive. Ji prisiminė tingias popietes ant denio, kai odą glostė 
šiltas vėjelis, džiugius vėjo nešamus dukterų balsus, traukiančius 
nerūpestingas vaikiškas daineles, ir sutelkė mintis į tolimą praei- 
tį, kad nereikėtų galvoti apie skausmingą dabartį. Tačiau, kad ir 
kaip Odrė stengėsi, dabartis smelkėsi į saulėtą denį - mokyklos, 
atsisveikinimo, lagaminų, uniformų vaizdai spietėsi liedamiesi į 
tamsius šešėlius, kol įsiskaudėjo galva. Pavargusi ir susijaudinu- 
si moteris nebepajėgė suvaldyti minčių ir galiausiai Luiso veidas 
išniro pro niūrų Kolherst Hauso paveikslą, kurį Odrė buvo su- 
sidariusi iš skaityto leidinio ir girdėtų pasakojimų apie Anglijos 
intėrnatines mokyklas. Tada, leidusi rūpesčiams pasitraukti į to- 
lumas, ji ėmė mintyse tyrinėti vėjavaikišką veidą, kreivą šypseną, 
ir širdį užliejo ilgesys. Svajingai žvelgdama į rūke skendintį An- 
glijos peizažą, Odrė regėjo Luisą mirštančios vasaros medžiuose 
ir liepsnojančiuose laukuose, iš metų glūdumos ataidėjo jo kartė- 
lio kupinas balsas: „Akivaizdu, kad aš esu didžiulis nusivylimas“ 
Odrė susiraukė, nes žodžiai dar kartą pervėrė širdį ir užtvindė 
nuoskauda. Čia Luiso namai, čia jis užaugo. Odrė įsivaizdavo jį 
važiuojantį traukiniu per rudens paliestas kalvas, žvelgiantį į tą 
patį peizažą kaip ji dabar. Jei tada Odrė būtų išdrįsusi svajoti ir 
pasiryžusi neįmanomiems dalykams, galbūt būtų prisijaukinusi 
ar net pamilusi šią svetimą salą. Dabar įsivaizduodama, kaip ilgi 

Luiso pirštai slenka jos veidu, lūpomis, ji paraudo, nes net vaiz- 
duotėje Luisas ima daugiau, negu ji siūlo. 

Odrė vogčiomis nužvelgė vagoną, baimindamasi, kad jos 
galva perregima ir visi mato mintis. Tačiau jaudintis nereikėjo: 
senyvas vyras pasislėpęs už laikraščio rūkė pypkę, liesa moteris 
su klusniais vaikučiais skaitė knygą, kartais pagirdama atžalas už 
gražius piešinukus, o jauna porelė regėjo tik vienas kitą. Odrė 
uždėjo ranką ant pilvo pajutusi jį virpinančius drugelius, kurie 
atsirado mąstant apie Luisą ir neaiškiai viliantis, kad jųdviejų ke- 
liai gali vėl susikirsti. 

Odrė niekad nebuvo sutikusi Siselės, bet juk sesuo gali žinoti, 
kur Luisas gyvena. Tada jos ranka kilstelėjusi nervingai perbrau- 
kė per kaklą suvokus, kad jei jie susitiktų, ji nepajėgtų priešintis 
svajonėms ir leistųsi jų nešama. Ir kas žino, ar sugrįžtų atgal? 

Mergaitės pastebėdavo viską, kuo ši šalis skyrėsi nuo jų gim- 
tosios Argentinos: sodrių, gyvatvorėmis ir tvoromis įrėmintų 
laukų mozaiką, kaimelius su sodybomis, primenančiomis lėlių 
namelius, šiaudiniais stogais ir nepriekaištingai prižiūrimais so- 
dais, blyškų, vandeningą dangų ir išnirusią iš už debesų saulę, 
kuri it milžiniška saulėgrąža pasirodė jų sutikti. Anglijoje viskas 
buvo mažesnio dydžio ir tvarkingiau negu Argentinoje. Sesutės 
viena per kitą garsiai ir linksmai aptarinėjo, ką matė, vis garsė- 
jantys dukterų balsai sugrąžino Odrę iš svajonių. 

Traukinys įvažiavo į Vaterlo stotį, Odrė brovėsi per keleivių 
minias taip tvirtai suspaudusi mergaičių rankas, kad net jų balsai 
pritilo pajutus įsitempusią motiną. Tačiau atsidūrusios juodame, 
spindinčiame Londono taksi jos vėl ėmė viską smagiai aptarinė- 
ti: siauras gatves, įspūdingus pastatus, anksčiau paveikslėliuose 
matytus, o dabar tikrus dviaukščius raudonus autobusus. 

— Viskas taip, kaip aš įsivaizdavau, — pareiškė Leonora. — Ar 
galime pasivažinėti tokiu autobusu? 

— Aš lipsiu į viršų, - dar Odrei nespėjus atsakyti pareiškė Alicija. 

— Aš noriu pamatyti karalienės rūmus. 

— Lažinamės, kad aš priversiu tuos sargybinius pajudėti. 

— Pakutenk jam panosę, - sukikeno Leonora. — Tada jis tikrai 
nusijuoks. 

— O gal sužinojusi, kad atvykome, karalienė pakvies mus į rū- 
mus arbatos. 

— Manyčiau, ji per daug užimta, - pasakė Odrė ir juokdamasi 
perbraukė ranka per ilgus Alicijos plaukus. — Be to, ir mes būsi- 
me labai užimtos. | 

— O ką veiksim? - pasiteiravo Leonora. 

— Pirmiausia važiuosime į viešbutį. 

— Gerai! Man patinka viešbučiai! - šūktelėjo Alicija, nors dar 
negyveno jokiame. 

— Galėsim pusryčiauti lovose, - susijaudinusi pareiškė Leonora. 

— Jei norėsit. Bet pirmiausia reikės nupirkti mokyklines uni- 
formas, — pasakė Odrė ieškodama rankinėje mokyklos direkto- 
rės ponios Rid laiško. —- Mokykla atsiuntė mums ilgą reikalin- 
gų pirkinių sąrašą... Kaip vadinasi toji parduotuvė? Pasak tetos 
Hildos, tai labai prašmatni parduotuvė. O teta viską žino apie 
Londoną. - Odrė stengėsi negalvoti apie šeimą, likusią taip toli, 
lyg kitoje planetoje. - Ak, štai ji - „Debenham A: Freebody“ Oks- 
fordo gatvėje. 

— Koks juokingas pavadinimas, — prunkštelėjo Alicija ir kils- 
telėjo nosį kaip kadaise Isla. 

Odrė žiūrėdama į Aliciją atpažindavo daug sesers bruožų. 
Tas pats padykęs žvilgsnis, toks pat pasitikėjimas savimi. Tačiau 
Odrė nematė pagiežos potėpio, kurį duktė ne paveldėjo iš šeimos 
narių, bet išsiugdė pati. Alicija mokėdavo būti miela ir maloni, 
kai tai būdavo naudinga jai, jei nebūdavo su kuo žaisti, atsigręž- 
davo į Leonorą, kuri dievino seserį kaip ištikimas šuo. Alicija ne- 
kantravo atsidurti mokykloje, kur bus daug mergaičių ir ji galės 
draugauti, su kuo tik norės. Be to, jos nebeseks skvarbios tėvų 
akys. Ji prisiminė Andželos Breizil knygas ir nusišypsojo pagal- 
vojusi, kaip bus linksma laužyti taisykles. Juk taisyklės tam ir yra, 
kad jas laužytum! Argi ne taip sako močiutės sesuo Edna? 

— Mes apsistosime viešbutyje, tada traukiniu važiuosime į 

Dorsetą, kur gyvena teta Siselė, — toliau kalbėjo Odrė, neįtarda- 
ma nedorų dukros minčių. 

— O kada eisime į mokyklą? - virpančiu iš susijaudinimo bal- 
su paklausė Alicija. 

Odrė susiraukė, prisiminusi dukters raudą laive. 

— Trečiadienį, — tyliai atsakė ji ir šyptelėjo staiga nuščiuvusiai 
Leonorai. - Mudvi su teta Sisele kartu nuvesime jus. Ji lankė tą 
mokyklą, kai buvo tokia kaip jūs, ir jai labai patiko. 

— Ir mums patiks. Ar taip, Leo? 

Leonora nuoširdžiai linktelėjo. Odrė iškart apkabino dukterį 
ir prisitraukė. 

— Aš kurį laiką pagyvensiu pas Siselę, kol jūs apsiprasite. -Po 
dviejų savaičių bus leista pasiimti jus savaitgaliui, taigi papasa- 
kosite viską. 

Įsikūrusios Normandijos viešbutyje Naitsbridže motina ir 
dukterys taksi nukako į Oksfordo gatvę. Odrė pažadėjo, kad ap- 
sipirkusios jos grįš autobusu. 

„Debenhan 44 Freebody“ parduotuvėje daugybė motinų rin- 
kosi uniformas vaikams, laikydamos rankose lapus su sąrašais, 
kuriuose buvo išvardyti visi mokykliniai reikmenys nuo kelnių 
iki batų ir Ertekso medvilninių marškinių, apie kuriuos anksčiau 
Odrė nė nebuvo girdėjusi. 
kojo galinčios padėti pardavėjos. Ją pastebėjo smulki moterėlė, 
aptarnaujanti aukštą ponią kupranugario vilnos paltu. Pardavėja 
maloniai nusišypsojo ir linktelėjo parodydama, kad baigusi su 
kliente iš karto prieis. Taigi Odrė atsisėdo į krėslą ir stebėjo duk- 
teris, besivaikančias viena kitą po skyrių. 

— Mes ilgai neužtruksime, - pasakė ponia kupranugario vil- 
nos paltu, sėsdamasi šalia Odrės. — Šioje parduotuvėje sugaišti 
begalę laiko. Mano Karolina, - ji ištarė vardą kaip „Karlina“, — 
turi dvi seseris, jos paskutinėje Kolherst Hauso klasėje, bet dau- 
guma drabužių jau nudėvėti, todėl reikia pirkti naujus. Tai tikra 
prabanga, nes čia drabužiai nepigūs. 

Pardavėja dingo už sandėlio durų, o iš matavimosi kabinos 
išniro ponios duktė - strazdanota, plonais plaukučiais, riestano- 
sė, ištiįsusio veido ir suirzusi. Ji vilkėjo rudos ir kreminės spalvos 
uniformą. Odrė nusišypsojo mergaitei, bet toji kilstelėjo smakrą 
ir susiraukusi atkišo apatinę lūpą. 

— Negraži uniforma, tiesa? — tarė mergaitės motina. Ji kalbė- 
jo taip stipriai akcentuodama žodžius, kad smakras beveik pra- 
dingdavo kakle. 

Odrė linktelėjo. 

— Būna ir blogiau, —- diplomatiškai atsakė ji užjausdama mer- 
gaitę. 

— Dievulėliau! Ji siaubinga, bet nors nereikia savų drabužių. 
Kai mergaitės šėlsta purve su daugybe šunų ir ponių, džiaugiuo- 
si, kad negadina savo rūbų. 

— Mano dukterys šią mokyklą lankys pirmus metus, — tyliai 
pasakė Odrė. 

Ponia kilstelėjo antakius ir nusišypsojo. 

— O, kaip jums visoms bus smagu, — sukuždėjo ji. - Nuos- 
tabi mokykla, mergaitės draugiškos, gerai išauklėtos. Diana Rid 
be galo gera direktorė ir puiki jojikė. Mano Karolina laukia ne- 
sulaukia, kada grįš į mokyklą. Matot, ji mano jauniausia ir jai 
tenka draugauti tik su manimi. Tikra nuobodybė, tiesa, meilu- 
te? — ponia nelaukė dukters atsakymo. — Nenorėjau jos leisti nuo 
aštuonerių metų kaip seseris. Jai nelabai sekėsi mokslai, reikėjo 
dirbti papildomai. Taigi dabar Karolinai dešimt, bus antroje kla- 
sėje. Tačiau ji vežasi su savimi Tizlį, juodu neišskiriami. Ar taip, 
Karolina? Ką jis darytų be tavęs. 

— Tizlį? — pakartojo Odrė manydama, kad tai šuo. 

— Ponis! — linksmai paaiškino moteris. - Karolina niekur ne- 
važiuoja be savo ponio. Jei jūsų mergaitės turi ponius, Kolherst 
Hausas juos mielai priims. Iš tiesų tai lyg penkių žvaigždučių 
viešbutis arkliams. Tie velniukai ten jaučiasi geriau nei namie, — 
pridūrė ji, suklapsėjo blakstienomis ir tramdydama juoką pri- 
kando lūpą. 

Tuo metu Leonora ir Alicija kvatodamos išnėrė iš už kampo. 

— A, tai čia jūsiškės? Jos turi susipažinti su Karolina. 

Dvynukės staigiai sustojo šalia motinos, Leonora pritūpė ant 
jos kelių ir apkabino kaklą. 

— Šita Leonora, o ana Alicija, - pasakė Odrė. — O ši pasipuo- 
šusi panelė — Karolina. 

Seserys pasisveikino, Karolina vos regimai šyptelėjo. 

— Man patinka tavo uniforma, —- pasakė Leonora. - Ar mūsų 
tokios pat? 

Karolinos akys pagyvėjo, šypsena praplatėjo. 

— Taip, visiškai tokios pat, — atsakė Odrė ir pamatė, kad mer- 
gaitės išraiška sušvelnėjo. 

— Ateikite čia, parodysiu, ką dar turėsite, - pakvietė Karolina. 

Alicija ir Leonora nusekė paskui mergaitę į persirengimo ka- 
biną ir ėmė naršyti po kreminių palaidinukių ir storų rudų sijo- 
nukų kaugę. 

— Žavios mergytės, — pagyrė ponia ir staiga prisiminė, kad 
pati dar neprisistatė. - Labai atsiprašau, aš nežinau jūsų vardo. 

— Odrė Forester. 

— Dorotė Steinton Hjuz, sunku ištarti, tiesa? — tarė ji ir širdin- 
gai nusikvatojo. —- Iš kur jūs? Jūsų akcentas keistas. 

— Iš Argentinos. 

— Oho! Tokia tolima kelionė! - šūktelėjo ponia Steinton Hjuz. — 
Bet nesijaudinkite dėl dukterų, Karolina pasirūpins jomis, o ji pa- 
žįsta ir visas sesers drauges. 

— Mamyt, mamyt, mamyt! — sucypė Alicija, išsiveržusi iš kabi- 
nos laikydama dideles rudas kelnes. —- Pažiūrėk į jas! Argi ne baisios? 

— O varge, tos rudosios ganėtinai bjaurios, - šypsodamasi pri- 
tarė Dorotė. 

— Kam jos reikalingos? - paklausė Odrė vildamasi, kad tai ne 
apatinės kelnaitės. 

— Sportui. Jas dėvi ant savo kelnaičių, kad nesušaltų užpa- 
kaliukų po sijonkelnėmis. Juk nenorėtumėt, kad mergaitės de- 


monstruotų savo apatinukes? 

Alicija užsimovė kelnes ant galvos ir vėl pradingo kabinoje, ten 
nuaidėjo juokas. Odrė norėjo paklausti, kas tie Velingtono botai ir 
Ertekso marškiniai iš sąrašo, bet nenorėjo pasirodyti neišmanėlė, 
kad netrikdytų dukterų, todėl laukė pardavėjos, nulydėjusios Do- 
rotę Steinton Hjuz iki kasos su glėbiais drabužių. Grįžusi ji pradėjo 
nuo sąrašo viršaus: tamsiai mėlynas gernsis*, kad ir kas tai būtų. 

Norėdama pradžiuginti dukteris Odrė nusivedė jas į „Ham- 
leys“, nupirko kiekvienai po žaislą ir patenkinta stebėjo, kaip 
dvynukės bėgioja po skyrius ir aikčioja apžiūrinėdamos nesu- 
skaičiuojamą daugybę lentynų, prikrautų žvilgančių žaislų ir kai- 
linių žvėrelių. Susipažinus su Karolina Steinton Hjuz, jų nuotaika 
labai pasitaisė. Mergaitė papasakojo joms apie mokyklos terito- 
riją, jodinėjimą poniais, aukštą kedrą, į kurį vasarą moksleivėms 
leidžiama lipti, - tokį milžinišką, kad šakos netgi turėjo pavadi- 
nimus: Ištįsėlė, Lokio Glėbys, Keliautoja. Odrė prisiminė rūstų 
mūrinį dvarą iš Siselės atsiųsto leidinuko ir pagalvojo: negi toks 
šaltas pastatas gali būti toks nuostabus. Pavargusi nuo slankio- 
jimo po parduotuvę, Odrė nusivedė dukteris į „Fortnum 4 Ma- 
son“ pavakarių ir iš karto prisiminė tetą Edną - kaip jai patiktų 
angliška arbatinė, siūlanti didžiulę pyragaičių įvairovę. 

— Karolina sako, kad naujokėms paskiria šešėlius, — pasakė 
Alicija ir įsigrūdo į burną didelį biskvitinio torto gabalą. 

-— Kas tas šešėlis? — paklausė Odrė, laiminga, kad gali ištiesti 
kojas ir siurbčioti pažįstamą „Earl Grey“ arbatą. Ji atlaidžiai šyp- 
sojosi dukterims džiaugdamasi jų entuziazmu. 

— Vyresnė mergaitė, prižiūrinti naujokę per pirmąjį trimest- 
rą, — žiaumodama sumurmėjo Alicija. 

— Atrodo, kad ta mokykla tikrai šauni, - Odrė mėgino kalbėti 
nuotaikingai, nors gėlė širdį. - Kai Karolina užsiminė, kaip mer- 
gaitės jodinėja poniais po kalvas anksti rytais, net užsimaniau 
pamėginti pati. 

— Tu per sena, mamyte, — pasakė Leonora ir nusijuokė. 


* Tamsiai mėlynas šiurkščios vilnos megztinis. 

— Deja, taip. Teta Siselė bus mano šešėlis. 

— Kokia ji? — paklausė Leonora. 

— Norėčiau, kad ji būtų maloni, nes mes praleisime atostogas 
su ja, - pareiškė sesuo. — Tikiuosi, ji turi didelį namą ir sodą. 
Kaip manai, ar ten yra arklių ir baseinas? 

— Na, ji vyresnė už jūsų tėvelį, kelerius metus buvo ištekėju- 
si, - pradėjo pasakoti Odrė, bet Leonora ją pertraukė, mat norėjo 
sužinoti, ar teta turi vaikų. 

— Ne, deja, neturi. 

— Arjos vyras miręs? — visiškai neužjausdama paklausė Alicija. 

— Taip. 

Mergaitės akys sužibo. 

— Nuo ko? - reikliai paklausė ji, tikėdamasi išgirsti pikantišką 
istoriją. 

— Nežinau. 

— Tikriausiai nuo kokios nors baisios ligos, - pasakė Alicija 
ir susigrūdo į burną dar vieną gabalą torto. - Žmonės niekada 
nemiršta be skausmo. Tikiuosi, aš mirsiu ramiai miegodama. 

— Kokia nemaloni tema, brangute. Nekalbėkim apie tokius 
baisius dalykus. 

— Mersė sako bijanti mirties tik todėl, kad kitame pasaulyje ji 
sutiks savo vyrą ir visus meilužius, jie ims peštis dėl jos ir sukels 
sumaištį danguje, - linksmai čiauškėjo Alicija. 

— Tikriausiai tas rūpestis neduoda jai ramybės, - ironiškai pa- 
reiškė Odrė. - Neklausyk Mersedesos, ji tauškia niekus. 

— Ašjau pasiilgau Mersedesos, - prisipažino Leonora. 

-— Tu dar labiau pasiilgsi jos maisto, - šaipėsi Alicija. - Moky- 
klos maistas turbūt bjaurus. 

— Nesijaudinkit, mergaitės. Paprašysiu tetos Siselės, kad siųs- 
tų jums maisto, nenoriu, kad jūs sulystumėt. 

— Ar teta Siselė gyvena viena? - tyliai paklausė Leonora. 

Šią minutę ji labiau baiminosi ne Kolherst Hauso, bet didžiu- 
lio, tuščio tetos Siselės dvaro. Staiga mergaitė panoro atsidurti 
savo namuose Harlingame ir jai net kvapą atėmė iš ilgesio. 

— Žinau, kad teta turi šunų. Tėtis pasakojo, jog po vyro mirties 
ji įsigijo daug šunų nenorėdama jaustis vieniša. Tikriausiai Siselė 
turi kaimynų, todėl bus kitų vaikų, su kuriais galėsit žaisti, - ra- 
mino Odrė, bet nebuvo tuo tikra. 

Siselė gyveno Dorseto viduryje, jos vyras buvo ūkininkas. 
Odrė įsivaizdavo pro traukinio langą matytas kalvas ir miškus. 

— Tikriausiai ji labai panaši į tėvelį, - Leonora mėgino įsivaiz- 
duoti tetą kuo patrauklesnę. 

— Tikriausiai, - žvaliai pritarė Odrė. 

Mintyse iškilo rūsti griežto veido moteris, panaši į tetą Hildą. 
Tačiau, visų trijų nuostabai, ir teta Siselė, ir jos namas buvo visiš- 
kai kitokie, nei jos įsivaizdavo. 

Pamačiusi moterį, pašėlusiai mojančią traukiniui nuo auto- 
mobilių aikštelės šalia stoties, Odrė nė akimirką nepagalvojo, 
kad tai Siselė. Jos šviesūs plaukai buvo susukti į laisvą mazgą, 
išsipešusios sruogelės plaikstėsi vėjyje aplink besišypsantį veidą. 

Ji mūvėjo plačias kelnes ir vyriškus marškinius mėlynais dry- 
želiais. Ne, iš girdėtų pasakojimų Siselė turėjo būti panaši į Se- 
silį — elegantišką, senamadiškai oficialų. Todėl Odrė išmetė iš 
galvos mojuojančią moterį ir ėmė ieškoti, kas padėtų išsikrauti 
lagaminus. Traukinys įriedėjo į nuošalaus kaimo stotį, prime- 
nančią Odrės vaikystės knygutės piešinį. Nuo stoginės sviro 
vazonai su peraugusiomis geranijomis, raudonų plytų pastatas 
buvo senas ir aptriušęs. Odrė su dukterimis išlipo į beveik tuščią 
peroną ir pakvietė nešiką, tas ėmė dėlioti jų lagaminus. 

— Na, kurgi ta teta Siselė? - sumurmėjo Odrė. 

Bet stotis buvo tuščia, išlipo tik dar du keleiviai, niekur ne- 
važiuojantis senukas kiūtojo ant masyvaus suoliuko po stogine 
stebėdamas traukinį. Odrė atsiduso ir prikando lūpą. Ar ji supai- 
niojo dienas? Ar teta Siselė iš viso laukia jų? Tada, sklaidydama 
jos abejones, moteris iš automobilių aikštelės atskubėjo į peroną 
kartu su vėjo šuoro pakeltais nukritusiais lapais. 

— Jergutėliau! Labai atsiprašau! Barliui sutriko skrandis, turė- 
jau užvežti jį pas veterinarą kraujo tyrimo. 

Siselė apkabino Odrę, lyg būtų pažinojusi visą gyvenimą, ir 
paglostė mergaitėms galvas, it jos būtų šuniukai. 

— Kaip sekėsi plaukti? Kelias toks tolimas. Jūs tikriausiai visai 
nusikamavot. Aš išsivaliau automobilį, pamaniau, nenorėtumėt 
pirmąją dieną apkibti šunų plaukais. 

Pažvelgusi į šelmišką svainės veidą Odrė tirštai nuraudo. Tos 
blyškiai melsvos akys, kreiva šypsena... Jai susvaigo galva. Odrė 
nė akimirką nebuvo pagalvojusi, kad Siselė bus panaši į Luisą. 

— Labai malonu, kad pasitikot mus, - išlemeno nesugalvojusi 
nieko geriau. 

— Nejuokauk! Juk negalėjau palikti jūsų stypsoti ant platfor- 
mos, — Siselė nusijuokė ir įsižiūrėjo į dvynukes. — Vadinasi, jūs 
mano dukterėčios. Tikiuosi, jums patinka šunys. Aš turiu aštuo- 
nis. Na, eime, neverskim jų laukti. 

Alicija ir Leonora, priblokštos audringo tetos įsiveržimo, tylė- 
damos sekė jai iš paskos. 

— Gerai, kad mano automobilis didelis, - tarė ji atidarydama 
dulkėto volvo bagažinę, kad nešikas sukrautų lagaminus. — Die- 
vulėliau, jūs turit daug mantos. Ar jau nusipirkot tas siaubingas 
uniformas? 

— Pirkom viską, — atsakė Odrė, sodindama dukteris ant užpa- 
kalinės sėdynės. 

— Na, joms nereikės daug daiktų, kai gyvens pas mane, - tik 
šiltų megztinių ir kojinių. Aš nešildau namo, užkuriu tik židinį, 
todėl žiemą pas mane velniškai šalta, — ji pažvelgė į siaubo iš- 
kreiptus dvynukių veidus. —- Bet galima miegoti su šunimi vietoj 
šildymo pūslės. Jie mielai sutinka pašildyti, kai labai reikia, — pri- 
dūrė Siselė ir nusikvatojo. — Na, lekiam tiesiai namo! 

Odrė atsisėdo į keleivio vietą priekyje ir pajuto kažką kieta po 
savimi, pasilenkusi išėmė du didelius šunų sausainius. 

— Nekreipk dėmesio, Odre. Nupirkau juos, jei reikėtų pama- 
loninti Barlį pas veterinarą. Laimė, laiku pasirodė Hilarė Filips su 
savo kale ir Barlis tapo ramus kaip ėriukas. Jis šiek tiek įsižiūrėjęs 
tą kalę. 

— Tikriausiai ji labai graži, - pasakė Odrė, labai nedaug nu- 
tuokianti apie gyvūnus. 

— Jergutėliau! Visiškai ne. Bjauri, smirdinti senė, o Barlis dar 
jaunuolis ir labai atidžiai renkasi drauges. Bet jis visada šiek tiek 
įsimylėjęs Hilarę. Nors nemanau, kad toji dažnai prausiasi, - pa- 
sišaipė Siselė. 

— Suprantu, - sutrikusi tarė Odrė. 

Siselė šiltai nusijuokė ir Odrė vėl pagalvojo, kokia ji nepanaši 
į Sesilį. 

— Kaip laikosi mano brolis? — paklausė lyg skaitydama jos 
mintis. 

Odrė norėjo pasiteirauti apie Luisą, bet bijojo, kad smalsu- 
mas gali išduoti. Reikia palaukti tinkamo laiko. Kalbėdama apie 
savo vyrą ji tik vėl prisiminė pyktį jam ir buvo nelengva apsimesti 
linksmai. 

Jos važiavo siaurais vingiuotais keliais, tarp paparčių ir vešlios 
mirštančios vasaros lapijos. Švelni rudens saulė palietė kalvų vir- 
šūnes ir miškus ir tie, regis, užsiliepsnojo. Nors diena buvo giedra, 
ore juntamas nedidelis šaltukas priminė, kad artinasi žiema. Stai- 
ga Odrę užplūdo didžiulė liūdesio banga. Mintyse iš metų glūdu- 
mos ataidėjo Luiso balsas: „Kodėl man taip liūdna?.. Kodėl?.. Nes 
mes negalime jų išlaikyti amžinai... jie laikini, kaip vaivorykštė 
ar saulėlydis: Odrė vos nepravirko. Ar todėl, kad liko tik kelios 
dienos iki išsiskyrimo su dukterimis, ar tokio grožio akivaizdoje ji 
pagalvojo apie savo mirtingumą ir kaip yra susipainiojusi meilės 
reikaluose? Bet tuo metu aiškiai suvokė, ką Luisas turėjo galvoje 
ir ko bijojo. Laikini, kaip vaivorykštė ar saulėlydis. Odrė davė jam 
savo meilę, o vėliau atsiėmė. Luisas buvo teisus nepasitikėdamas 


ja. Jos meilė pasirodė netvirta, Odrė išdavė Luisą. 


15 skyrius 


— Namai namučiai! — pranešė Siselė, kai automobilis, prava- 
žiavęs vėjo apdaužytą baltą tvorą, įriedėjo tarp nedailių palaikių 
ūkinių pastatų, ir šūktelėjo iš džiaugsmo pamačiusi šunų gaują, 
atskuodžiančią link automobilio. Augintiniai skalijo vizgindami 
uodegas ir šokinėjo ant durelių. Odrei staiga dingtelėjo, kad Sesilis 
negalėtų nė įsivaizduoti, kaip šunys braižo jo automobilio dažus. 

Jas pasitikęs gyvūnų būrys lydėjo iki kitų vartų, atveriančių 
žvyruotą keliuką, vedantį į namą. 

— Kaip gražu! — aiktelėjo Odrė apžvelgdama vėjų nugairintą 
ūkį, kur žali visterijų lapai karojo ant aptriušusio raudonų plytų 
fasado, koketiškai pridengdami langus kaip stručio plunksnų vė- 
duoklė elegantiškos pagyvenusios damos kūną. 

— Jis priklausė mano velionio vyro šeimai. O dabar aš prižiū- 
riu, kiek įstengiu iš tų nedidelių pajamų. Nežiūrėkite labai įdė- 
miai, nes pamatysit visus plyšius ir nešvarumus. Namas išsilaikė 
keturis šimtus metų, todėl manau, kad dėl mano aplaidumo dar 
nesugrius. 

— Jis nuostabus, — atsiduso Odrė ir pajuto, kad liūdesys pasi- 
traukia. — Tai labai laimingas namas. Aš jau jį jaučiu. Tikriausiai 
tu jį labai myli. 

Siselė nusišypsojo brolienei. 

— Man labai malonu, kad tu taip manai. Tėvai daug metų mė- 
gina įtikinti mane parduoti jį. Jie nesupranta manęs taip kaip tu. 

— Oi, jau žinau, kad mergaitės čia bus laimingos. Aš taip pat. 

Alicija ir Leonora išsirito iš automobilio, parpuolusios ant ke- 
lių glostė šunis ir kvatojo, kai šlapi snukiai ir šilti liežuviai kuteno 

odą. Būryje buvo du vokiečių aviganiai, springerspanielis, juod- 
margis terjeras, du rudi mišrūnai ir storas taksas. Auksaspalvis 
retriveris Barlis liko pas veterinarą. Siselė laikė aštuonis šunis, 
visus vyriškos lyties. Jie buvo it Sesilės vaikai. Ji pasilenkė, kai šu- 
nys pasitraukė nuo besivoliojančių ant žvyro dvynukių ir apsupo 
šeimininkę, glaustydamiesi šlapiais kailiais ir lekuodami. Siselė 
nekreipė dėmesio, kad jie purvinomis letenomis palieka savo 
meilės pėdsakus ant šviesių kelnių ir marškinių. Odrė suprato, 
kad giminaičių atvažiavimo proga Siselė apsivilko švarius dra- 
bužius ir išsivalė automobilį, ir dabar, kai jos jau susitiko, galima 
nusimesti nepriekaištingą apvalkalą ir elgtis kaip įprasta. Jai be 
galo patiko svainės paprastumas. 

— Eime į vidų, - pakvietė Siselė atsistodama ir nusivedė jas 
į priebutį. — Palikite lagaminus. Paprašysiu, kad Marselis vėliau 
juos įneštų. 

— Marselis? - paklausė Odrė. 

— Jaunas dailininkas iš Prancūzijos. Jis viršutinio aukšto kam- 
baryje įsirengė studiją. Labai talentingas jaunuolis. 

— Puikus sumanymas nuomoti kambarį. Tu kupina idėjų. 

— Taip! - šelmiškai nusijuokė Siselė. 

Ji nuvedė viešnias į vestibiulį. Grindų lentas dengė išdėvėti 
turkiški kilimai. Varinis puodas ant seno ąžuolinio stalo buvo 
primerktas gėlių. 

— Mano silpnybė, — paaiškino svainė pamačiusi Odrės žvilgs- 
nį. — Gėlės. Nors vos išgaliu sumokėti čigonams už nupjautą 
žolę, randu pinigų gėlėms ir augalams. Gražios, tiesa? 

— Nuostabios. 

— Eikim į virtuvę, paieškosiu jums ko nors atsigerti. Pietums 
bus didelė višta. Tikiuosi, mėgstate vištieną. Panacelis nudobė ją 
šį rytą. 

— Ką? Jūs užmušinėjate vištas? — paklausė Alicija tipendama 
paskui tetą koridoriumi. 

— Tikiuosi, kad taip buvo, antraip mūsų pietūs iššoks iš orkai- 
tės ir pabėgs. 


194 


Neužmiršk manęs 


— Koks keistas vardas, —- pasakė Leonora. 

— Panacelis? 

— Taip. 

— Visų čigonų keisti vardai, - paaiškino Siselė ir įėjusi į virtu- 
vę įjungė šviesą. — Panacelis turi jūsų amžiaus sūnų, - pridūrė ji 
susiraukusi. — Bet jis ganėtinai nemalonus berniukas. 

— Kuo jis vardu? — paklausė Leonora, glostydama aviganį. 

— Florinas. 

— Gražus vardas, - pasakė mergaitė ir nusišypsojo. 

— Per gražus jam, sakyčiau. 

— Arjie gyvena vežimuose, kaip aprašyta knygose? — paklausė 
Alicija ir atsisėdo ant taburetės prie viryklės. 

— Jie yra tipiški romai, todėl taip, gyvena gražiuose spalvotuo- 
se vežimuose, kuriuos traukia kerši poniai. Bet neklauskit manęs, 
kur čigonai prausiasi. Jie atrodo švarūs ir nedvokia. Ir tai tikra 
palaima. Šiais laikais, būna, baisūs žmonės atvažiuoja furgonais 
ant tavo lauko ir atsisako išsikraustyti. Jie palieka krūvas šiukšlių 
ir tikrai dvokia. Labai nemalonu. Aš leidau Panaceliui ir jo šeimai 
įsikurti mano žemėje už tai, kad padės man sodininkauti... 

— Ir nudobti vištas, —- nusišaipė Alicija. 

— Ir nudobti vištas, - pakartojo Siselė imdama stiklines iš in- 
daujos. 

Skirtingų spalvų stiklinės derėjo prie užgriozdintos virtuvės. 
Viena net buvo įskilusi. 

— Nenorėčiau pamatyti, kaip užmušama višta, - pasakė Leono- 
ra susiraukdama nuo tos minties ir laukdama motinos pritarimo. 
— O aš norėčiau! - šūktelėjo Alisa. - Ar galėsiu pažiūrėti? 

— Iš tikrųjų, Alicija, nemanau, kad reikėtų, - nutraukė dukrą 
Odrė stebėdamasi, iš kur tas dukters žavėjimasis mirtimi. 

— Manau, Panaceliui patiks tavo draugija. Galėsi padėti jam 
nušluoti lapus nuo vejos, jei esi tokia žvali. 

Alicija suraukė nosį. 

— Aš būsiu pavargusi po vištos mušimo, turbūt neturėsiu jėgų. 


Siselė nusijuokė ir įpylė į stiklines šalto citrinų gėrimo. 

— Ar po pietų galėsime pamatyti čigonus? — paklausė Leono- 
ra. - Aš dar niekada nemačiau tikrų čigonų. 

— Žinoma, galėsi. 

— Ar Panacelis turi žmoną? - paklausė Odrė stebėdama šunis, 
besibūriuojančius apie virtuvę it alkanų ryklių pulkas. 

— Taip, ji vardu Maša. Ji kepa nuostabų vaisių pyragą. Aš atne- 
šiu prie arbatos, nes ir Marseliui labai patinka. 

Siselė nutilo ir padūmavusiomis akimis pažvelgė į tolį. /adore 
les gateaux, mon amour, - sumurmėjo pati sau labai netaisyklin- 
ga prancūzų kalba. 

— Maniau, čigonai turi šimtus vaikų, — tarė Odrė imdama gė- 
rimo stiklinę, pasiūlytą atsitokėjusios Siselės. 

— Jie turi vyresnę dukterį Reiveną, kuri teigia mokanti spėti 
likimą. Sako paveldėjusi šį talentą iš savo senelės. Bet visos čigo- 
nės taip šneka, tiesa? 

Siselė atsisėdo į krėslą ir ėmė siurbčioti limonadą. 

— Arjums jau pranašavo? — paklausė Alicija. 

— Taip, daug kartų, ir niekada nieko neatspėjo. Tačiau aš su- 
moku vargšelei, juk jai reikia iš ko nors gyventi. Kartais ji plauna 
indus, bet būdama čia gąsdina šunis, todėl nenoriu, kad dažnai 
maišytųsi namuose. 

— Atrodo, kad šunys alkani, - pasakė Leonora glostydama avi- 
ganį, trinantį snukį į jos alkūnę. 

— Ką jie ėda? — paklausė Alicija. - Tikriausiai labai daug. 

— Daug. Žinot ką, mergaitės, padėkit man juos pašerti. Beje, 
teks įprasti juos šerti, nes tai bus jūsų pareiga. Turėsit užsidirbti 
gyvenimui — taip kaip čigonai. 

Teta plačiai nusišypsojo ir Odrės širdis suvirpėjo: Siselės šyp- 
sena žavinga kaip Luiso. 

Siselė ir sesutės pripildė aštuonis dubenėlius šunų ėdalo linksmai 
plepėdamos, lyg būtų pažįstamos visą gyvenimą, o Odrė atidžiai 
stebėjo svainės veidą, gražesnį už brolių. Jos akys buvo tokios pat 
mėlynos, tik toliau viena nuo kitos ir įžambios it katės, nosis ilga ir 
tiesi kaip Sesilio, o burna kaip Luiso - didelė, jausminga, išraiškinga. 

Kai Marselis įėjo į virtuvę, Odrei iškart tapo aišku, kokie jo 
santykiai su Sisele. Svainės lūpų kampučiai kilstelėjo į viršų kaip 
ir Luiso, kai jis pirmą kartą nusišypsojo Odrei. 

— Marseli! —- džiugiai šūktelėjo Siselė. - Susipažink su mano 
broliene, kuri atvyko net iš Argentinos. 

Marselis buvo dvidešimt aštuonerių, tamsokos odos, rudų 
akių, tankių juodų plaukų, besivejančių aplink kaklą ir ausis. Jis 
kalbėjo su stipriu prancūzišku akcentu, šypsojosi tik puse lūpų, 
vilkėjo trumpą dailininko tuniką su kišene priekyje, iš kurios 
kyšojo teptukai, suteikiantys jam karikatūrišką įvaizdį. Didžiu- 
lė kumpa prancūzo nosis, matyt, puikiai sugebėjo skirti gero ir 
vidutiniško vyno aromatus. Kad vaizdas būtų pilnas, trūko tik 
beretės ir svogūnų pynės. 

— Enchantė, - tarė jis žemu, dusliu balsu, tada pakėlė Odrės 
ranką ir pabučiavo, atsigręžė į Siselę, kurios net keliai sulinko, 
ir žvelgdamas iš viršaus pasakė: - Mon amour, jei aš noriu ką 
nors sukurti, turiu pavalgyti. Mano kūno kuras išseko, o be kuro 
negaliu tapyti. Mano teptukas sausas, vaizduotė užstrigo. Kada 
sužinosiu, kas to svaigaus kvapo šaltinis? 

Alicija sukikeno ir parodė ranka į šuns dubenėlį. Marselis su- 
siraukė, sukišo pirštus į plaukus ir palingavo galvą. 

— Višta bus iškepusi po guinze minutes, Marseli, išgerk su mu- 
mis vyno, — pasiūlė Siselė sukinėdamasi po virtuvę. 

— Oui, du vin, - tarė jis ir klestelėjo ant kėdės. 

Siselė šoko prie šaldytuvo ir ištraukė butelį sauso vyno. 

'— Odre, ar nori vyno? 

— Norėčiau, ačiū, — atsakė ji stebėdama Marselį, atsisėdusį 
Bairono poza, kuri, paties dailininko nuomone, suteikė jam iš- 
raiškingo niūrumo. 

Marselis primerkęs akis žvelgė į Siselę. 

— Žinot, susipažinau su Marseliu Paryžiuje, - pasakė Siselė ir 
skaisčiai paraudo. — Jis tapė gatvėje. Įsivaizduokite, toks talentas 


šitaip švaistomas. Tai mane žudė. 

— Siselė - mano globėja. Be jos nebūčiau išgyvenęs, - rimtai 
paaiškino dailininkas, patempęs lūpas ir purtydamas galvą tarsi 
patvirtindamas, kad tada tikrai žvelgė mirčiai į akis. 

— Nesąmonė! - įsiterpė Siselė ir mostelėjo taurėmis. — Kas 
nors kitas būtų jį suradęs. Talentas negali likti nepastebėtas. Bet 
įsivaizduokit, kokia aš laiminga, kad Marselis apsigyveno pas 
mane, Dorseto viduryje, ir dirba. 

— Ar jau galim nešti šunims pietus? — paklausė Leonora, nes 
jai nusibodo maišyti dubenėlius. 

— Taip, labai gerai. Išdėliokite dubenėlius prie galinių 
durų, — išsiblaškiusi nurodė Siselė nenuleisdama akių nuo jau- 
nojo meilužio. 

— O kaip Barlis? 

— Pasiimsiu jį iš veterinaro po pietų, palikite jo maistą ant šal- 
diklio sandėliuke, - ji mostelėjo į virtuvės galą. 

— Siselė ir mano mūza, ir globėja, - kalbėjo Marselis, kai šu- 
nys nusekė paskui dvynukes į lauką. 

Siselė pažvelgė į Odrę ir kone atsiprašydama nusišypsojo. 

— Galiu suprasti kodėl, - nuoširdžiai pasakė Odrė. 

Jos svainė — tikrai reto grožio moteris. 

— Ji yra kerinti moteris, nest-ce pas? — pasakė Marselis im- 
damas butelį ir taures iš virpančių moters rankų ir geidulingai 
šypsodamasis. 

Odrė stebėjo, kaip dailininkas žiūri į ją. Jo veidą galėjai skaity- 
ti kaip eilėraštį, vokai buvo apsunkę nuo jausmų ir susižavėjimo. 
Marselio akyse Siselė virto jauna mergina, kurios lūpos neslėpė 
širdį uždegusios aistros. Odrė neabejojo, kad Sesilis tokios savo 
sesers nepažįsta. Marselis pakeitė ją taip, kaip tik meilė gali. 

Po pietų dailininkas grįžo į studiją viršutiniame aukšte parei- 
kalavęs visiškos vienatvės. 

— Trukdymas man kelia skausmą kaip didžiajam Mikelandže- 
lui, - melodramiškai pareiškė jis. 

Taigi Odrė nusekė paskui Siselę ir dukteris į diendaržį sodo 
gale, kur čigonai buvo įkūrę stovyklą. Sodas buvo menkai prižiū- 

rimas, jo pakraščiuose peraugę paskutiniai vasaros augalai sviro 
ant vejos. Aukšti medžiai stūksojo orūs it seni, išmintingi vals- 
tybės veikėjai, jau kelis šimtmečius stebintys slėnį ir jame įsikū- 
rusį namą, pasirengę sutikti vieno metų laiko pabaigą ir kantriai 
laukti, kol vėl atgims pavasarį. Dangus buvo žydras, balti ir pilki 
debesys plaukė lyg bangos jūroje, saulei pasislėpus už debesų gai- 
vinantis vėjelis tapdavo žvarbus. Odrę vėl sukrėtė kraštovaizdžio 
grožis, tą akimirką ji suprato, kodėl „Alkantaros“ keleiviams taip 
patinka Anglija. 

Odrė stebėjo dukteris, kurios, apsuptos būrio šunų, rankioda- 
mos gervuoges, šokavo prie tvoros, ir mąstė, ar mergaitės kada 
nors laikys šią kalvotą vietovę savo namais. Galbūt Argentina iš- 
bluks, virs vien švelniais prisiminimais, kai metai neišvengiamai 
atskirs jas nuo vaikystės ir privers pritapti naujame pasaulyje. 
Nuo to pabėgti neįmanoma. 

Eidama paskui dukteris Odrė pro medžius pamatė lauką, 
kur aukštoje žolėje stovėjo trys ryškiai dažyti senoviniai veži- 
mai, jų durys buvo plačiai atidarytos, laipteliai iš lauko vedė į 
tamsų vidų. Keli raumeningi arkliai tingiai ganėsi saulėkaitoje. 
Skalbinių virvė buvo nutiesta nuo vežimo iki kreivo pagaikščio, 
tikriausiai atsinešto iš miško. Alicija ir Leonora perlipo per tvorą 
ir nubėgo paglostyti arklių, kurie ėdė nekreipdami dėmesio į jas. 

— Malonus reginys, - pasidžiaugė Siselė atverdama vartus. — 
Man patinka, kad jie įsikūrė čia, nes vežimai labai vaizdingi. 
Marselis ketina juos tapyti. Tačiau Panacelis be galo išdidus. Jis 
nenorėtų matyti savo paveiksliuko ant šokoladinių saldainių dė- 
žutės. Reikės elgtis taktiškai. Bet, tarp mudviejų kalbant, vaizdas 
tikrai keistas, tiesa? 

Odrė pritarė ir nusekė paskui svainę į diendaržį. 

— Mamyte, argi jis ne mielas! - džiugiai spygtelėjo Leonora 
glostydama arklio sprandą. — Kaip manai, ar mes galėsime juo 
pajodinėti? 

— Turėsite atsiklausti Panacelio, - įspėjo Siselė. — Čigonai turi 


vieną mažesnį ponį, bet turbūt jis pats dabar su juo. 

— Mergaitės jodinės Kolherst Hause, - pasakė Odrė šypsoda- 
masi Leonorai, reikalaujančiai motinos dėmesio. 

— Žinoma. Tai bus dieviška! - nostalgiškai šūktelėjo Siselė. — 
Vaikystėje aš ištisas vasaras šuoliuodavau per kalvas. Matysi, 
mergaitės pamėgs mokyklą. Jei turėčiau dukterų, tikrai leisčiau 
jas ten. | 

Odrė pagalvojo, kažin kodėl svainė neturi vaikų, nes akivaiz- 
du, kad myli juos, ir jos namai tikrai pritaikyti didelei šeimai. Bet, 
regis, Siselė nejaučia jokio kartėlio. Be to, ji turi šunis, kurie da- 
bar garsiai skalydami apsupo furgoną ir arklius. Arkliai ir toliau 
rupšnojo žolę, retkarčiais pakeldami galvas apžvelgti aplinkos ir 
nuvaikyti musių. Tačiau kai mergaitės prisėlinusios prie vežimo 
ketino pažvelgti į vidų, vienas arklys garsiai nusižvengė ir pastatė 
ausis. Panacelis ir Florinas išniro iš miško lauko pakraštyje vedini 
nedideliu poniu, ant kurio nugaros buvo užkrautos dvi statinai- 
tės vandens. 

- Jis labai gražus, kaip manai? - sušnabždėjo Siselė Odrei. 

Panacelis buvo aukštas, tvirtas, bet šiurkščios, neprižiūri- 
mos išvaizdos — kaip žmogus, visą gyvenimą dirbęs fizinį darbą 
ir nuolat buvęs gamtoje. Jo oda buvo tamsi nuo saulės, su rū- 
pesčių ir metų naštos įrėžtomis raukšlėmis. Panacelis ėjo lėtai, 
lyg diena būtų ilga ilga ir nebūtų kur skubėti. Jo sūnus Florinas 
įtariai stebėjo prie furgonų stoviniuojančius žmones. Jo akis 
beveik dengė ilgos juodos blakstienos. Berniukui buvo dvyli-. 
ka metų, jis lankė kaimo mokyklą, kai prisimindavo, kad reikia 
nueiti. Florinas nekentė mokyklos, sėdėdavo niūrus klasės gale 
svajodamas, kaip jodinėja per kalvas ar dirba su tėvu ponios 
Veterbi sode. 

— Laba diena, ponia Veterbi, - pasisveikino Panacelis pagar- 
biai nusilenkdamas. 

Florinas sumurmėjo tą patį ir rudomis akimis įsistebeilijo į 
dvynukes, kurios taip pat smalsiai spoksojo į jį. Sesutės dar ne- 
buvo mačiusios gyvo čigoniuko. Jis atrodė gražesnis negu jų pa- 
žįstami berniukai Argentinoje. 

— Susipažinkit su mano broliene, kuri gyvens pas mane kelias 
savaites, kol dukterys apsipras naujoje mokykloje. Jos atvyko ilgą 
kelią iš Argentinos. 

Panacelis linktelėjo Odrei, o Florinas pažvelgė į seseris dar la- 
biau susidomėjęs. Jis nežinojo, kur ta Argentina, bet tikriausiai 
kažkur labai toli, įdomu, kaip jos kalba —- angliškai ar prancūziš- 
kai? Jis truputį pramoko prancūziškai mokykloje. 

— Čia Alicija, o čia Leonora, — pristatė mergaites Siselė. 

Nieko keisto, Florinui iš karto patiko Alicija — jos grožis ne- 
palikdavo abejingų. Pamačiusi susižavėjimą berniuko veide šioji 
patenkinta nusišypsojo. 

— Alicija nori pasižiūrėti, kaip tu nusuki vištai galvą, - pasakė 
Siselė. 

Ši pažvelgė į Panacelį, kuris nepritariamai susiraukė. Koks 
keistas tokios mielos mergaitės noras. 

— Kada jūs vėl kepsite vištą, ponia Veterbi? — paklausė čigo- 
nas, užburtas išraiškingo Alicijos žvilgsnio, kai ši nenuleido nuo 
jo savo šviesių akių. 

Siselė gūžtelėjo pečiais. 

— Dar negalvojau. Gal rytoj pietums? Juk mes turime begales 
vištų, ar ne tiesa, Panaceli? 

— Tikrai jų netrūksta, — pritarė vyras ir nusijuokė. 

— Tegul Florinas aprodo mergaitėms ūkį. Čia tiek įdomybių, o 
jos pirmą kartą Anglijoje. 

Florinas pasijuto lyg lieptas pasakyti daugybos lentelę ir pa- 
raudo iki pat žvilgančių juodų plaukų šaknų. 

— Ar galėsime pajodinėti šiais arkliukais? —- paklausė Alicija ir 
raudonis atslūgo nuo Florino skruostų. Bent jau jos kalba angliš- 
kai, nereikės bandyti šnekėti prancūziškai. 

— Jei norėsit, bet tik vakare, nes man reikia dirbti. 

Siselei patiko jo žodžiai, ūkyje reikėjo tiek daug padaryti, kad 
viskas liktų bent taip kaip iki šiol. 

— Florinai, noriu pamatyti tavo furgono vidų, — pareikalavo 
Alicija ir Odrė susiraukė išgirdusi įsakmų dukters balsą. 

Bet Florinas pažvelgė į mergaitę dar labiau susižavėjęs ir link- 
telėjęs jai, kad sektų iš paskos, nužingsniavo laiptelių link. 

Leonora buvo įpratusi, kad į ją nekreipiama dėmesio, ji nuti- 
peno iš paskos labiau iš įpročio negu būtinybės. 

Odrė ir Siselė leidosi atgal per lauką sodo link, šunys lekavo 
paskui jas. Odrė nekantravo pasiteirauti apie Luisą. Vos įkėlusi 
koją į Angliją ji nepaliovė mąsčiusi apie jį, prisimindavo kaskart 
pažvelgusi į jo seserį. 

Proga pasitaikė, kai Siselė parodė brolienei svetainę, kur kam- 
pe dulkėjo fortepijonas. Virš jo kabojo nespalvotos nuotraukos 
sidabriniuose rėmeliuose. Odrė nekantriai peržvelgė jas, kol akys 
užkliuvo už besišypsančio Luiso veido. Toji šypsena išdavė visas 
jo viltis, svajones, lūkesčius ir nusivylimus, kuriuos Odrė atpaži- 
no-ir suprato. Moteris troško paliesti pirštais jo veidą nuotrauko- 
je ir prisiminti, koks Luisas buvo, kai jie šoko akmenimis grįstose 
Palermo gatvelėse jų meilės vasarą. Moteris taip paniro į prisimi- 
nimus, kad vos girdėjo, ką kalba Siselė. 

— Girdėjau, kad tu labai gražiai skambini, — tarė svainė pri- 
sėsdama ant suoliuko prie židinio. Aviganiai sugulė prie jos kojų. 
Odrė atsiduso nenukreipdama žvilgsnio nuo nuotraukos. 

— Na, ne taip ir gerai, — neužtikrintai atsakė ji žvelgdama į 
nebylų Luiso atvaizdą, lyg jis mėgintų jai kažką pasakyti. 

— Sesilis žavisi tavimi. Jis pats nepaskambintų nė natos, ne 
taip kaip Luisas, — tarė Siselė ir nutilo. 

Išblyškusi Odrė atsigręžė ir pamatė įsmeigtą užjaučiantį ir 
smalsų -svainės žvilgsnį. Ji nežinojo, ką sakyti, nes nenutuokė, ką 
svainė žino, todėl sustingusi laukė kokios nors užuominos, kur 
suka šis pokalbis. Siselė įdėmiai pažvelgė į Odrę ir palenkė galvą 
į šoną. 

— Aš labai užjaučiu tave dėl sesers mirties. Nors ji mirė jau 
seniai, bet žinau, ką reiškia netekti mylimo žmogaus - tu nieka- 
da jo neužmiršti, žaizda neužgyja, tiesiog stumiesi pirmyn, nes 
šitaip reikia, — Siselė vos šyptelėjo ir nuvijo atmintyje iškilusį ve- 
lionio vyro paveikslą. 

— Ačiū, Sisele, - tyliai pasakė Odrė. 

Pajutusi, kad stovinti ji labai ryškiai matoma, Odrė įsitaisė ant 
sofos ir lyg gindamasi sukryžiavo rankas ant krūtinės. 

— Sesilis pasakojo man, kokia nuostabi buvo tavo sesuo, ir 
Luiso... — Odrė pakėlė akis ir susiraukė. Siselė rinko tinkamus 
žodžius. — Ir Luisui iš skausmo plyšo širdis... 

— Luisas tiesiog dingo, - Odrė sukosėjo nuo gerklę gniaužian- 
čių jausmų antplūdžio ir pridūrė tvirtesniu balsu: — Vieną aki- 
mirką jis buvo su mumis, o kitą pradingo. 

Ji nukreipė žvilgsnį į kilimą ir prikando lūpą. 

— Sesilis man rašė, ir tai manęs nenustebino. Jis išvyko į Mek- 
siką. Vienas Dievas žino, ką jis veikė visus tuos metus. Luisas vi- 
sada buvo labai jautrus ir pažeidžiamas. Bet tu tikriausiai žinai. 
O praėjusį pavasarį jis netikėtai atsirado čia. Nieko nepranešęs — 
nei laiško, nei telegramos. - Siselė primerkė akis, lyg mėgindama 
žvelgti pro užplūdusią miglą, ir tyliai pridūrė: — Jis atrodė vyres- 
nis. Daug vyresnis, tarsi praradęs jaunystę. Atmink, mudu su Se- 
siliu daug vyresni už jį. Luisas buvo mūsų mažulis ir man visada 
toks liks. Jis vis dar turi kažko labai vaikiško. 

Odrę perliejo gailesčio banga, visiškai atimanti galias, ir ji tu- 
rėjo labai pasistengti, kad susitvardytų. Tačiau svainė kalbėjo to- 
liau nė nenumanydama, kokią kančią atnešė jos žodžiai. 

— Luisas visada buvo nenuspėjamas, bet ne slapukas. Tačiau 
jei Sesilis nebūtų papasakojęs man apie Islą, nebūčiau sužino- 
jusi, kas jį kankina. Brolis neprisipažino man, tiesą sakant, mes 
niekada nekalbėjome apie tai, net po šitiek metų. Luisas atro- 
dė toks prislopintas, ramus. Mėginau išgauti, kas jį slegia, ma- 
niau, palengvės, jei išsipasakos, o ne laikys užgniaužęs. Bet jis 
tik skambino tą savo beprotišką melodiją be galo, be krašto. Ji 
tokia neharmoninga, kad man įskausdavo ausys. Ją pakęsdavo tik 
mano taksas Čipas. Jis įsitaisydavo prie Luiso kojų, stebėdavo ju- 
dančius pedalus ir linguodavo lyg užhipnotizuotas. 

— Kur Luisas dabar? — paklausė Odrė vildamasi, kad Siselė 


nepastebės nevilties jos balse. 

— Nežinau. Matyt, aš paskatinau jį išvažiuoti, - moteris ap- 
gailestaudama suspaudė lūpas ir ėmė žaisti su išsipešusia iš kuo- 
do žilstančių plaukų sruoga. - Luisas slankiodavo čia paniuręs, 
skambindavo fortepijonu ir vaikštinėdavo po apylinkes. Juk jis 
suaugęs vyras, negali sėdėti nieko neveikdamas ir laukdamas, 
kad šeima jį išlaikys. Nežinau, ką jis veikė Pietų Amerikoje. Gal 
mokė muzikos ar panašiai, nes atrodė, kad pragyvenimui užsi- 
dirbo. Liepiau jam susirasti darbą. Žinojau, kad neprašys tėvų 
paramos, taigi nė nesiūliau, — Siselė bandė pasiteisinti, kodėl ne- 
padarė nieko daugiau dėl brolio. - Aš jį priėmiau į namus, maiti- 
nau kelis mėnesius, tada vieną dieną jis susikrovė daiktus ir išvy- 
ko... Prisiekiu, kad ir dabar paniūniuočiau tą muziką. 

Odrė apmirė, kai Siselė ėmė abejingai niūniuoti melodiją, ku- 
rią Luisas sukūrė mylimajai. Staiga ašaros pasipylė iš akių, Odrė 
mėgino jas nušluostyti, bet nepajėgė nuslėpti sielvarto. Siselė lio- 
vėsi niūniavusi ir suėmė jos ranką. 

— Atsiprašau, Odre, nenorėjau tavęs liūdinti. Tikriausiai tau 
sunku klausytis apie Luisą. Jis tavo paskutinė grandis su Isla. 

Odrė papurtė galvą, šniurkštelėjo ir persibraukė ranka per 
veidą. 

— Atsiprašau. Man viskas gerai, tikrai. Tik aš nemačiau Luiso 
po Islos mirties. Tikrai norėčiau susitikti. 

— Viską atiduočiau, kad tik surasčiau brolį. Matai, jis išvyko 
netaręs nė žodžio ir nuo to laiko jo niekas nei regėjo, nei girdėjo. 
Jaučiuosi tokia kalta. Aš tiesiog jį išstūmiau lauk. —- Tada ji sumi- 
šusi pridūrė: — Jis nesutarė su Marseliu. 

— Ir Harlingamo gyventojai nemėgo Luiso, bet aš mačiau jį 
kitokį ir supratau. 

— Tikriausiai Isla buvo nuostabi mergina. Anksčiau Luisas 
nieko nemylėjo ir abejoju, ar vėl šitaip pamils. Matyt, juos siejo 
mums nesuprantamas ryšys. Turbūt ji buvo labai jautri. 

Odrė buvo tokia priblokšta, kad nepajėgė žodžio ištarti. Siselė 
staiga žvilgtelėjo į laikrodį ir aiktelėjo: 


204 


Neužmiršk manęs 


— Barlis! Pamiršau pasiimti jį iš veterinaro. Neprieštarauji, 
kad paliksiu tave čia? — paklausė ji šokdama iš vietos. 

Odrė papurtė galvą. Tiesą sakant, to jai ir reikėjo — laiko pa- 
būti vienai ir apmąstyti, ką išgirdo. 

Siselė atsiprašydama šyptelėjo ir išskubėjo iš kambario su avi- 
ganiais, palikdama kambaryje silpną tuberozų kvapą ir didžiulį 
palengvėjimą Odrei. 

Odrė palaukė, kol išgirdo trinktelint laukujes duris, ir priėjo 
prie fortepijono. Žiūrint į tiek metų mylėto vyro veidą vos neuž- 
dusino vienatvė. Odrė iš lėto akimis slinko Luiso bruožais, gla- 
monėdama juos ir liedama ašaras, lyg gedėtų mirusio. Jis iš tiesų 
miręs jai, nes nežinia, ar kada nors jį pamatys. Gyvenimas trum- 
pas, o ji atsisakė savo mylimojo. Be to, kaip ji paaiškintų, kodėl 
ištekėjo už jo brolio. Jei jo širdis jau buvo sudaužyta, tai tokia 
žinia ją vėl suskaldytų. Pasak Siselės, Luisas labai pažeidžiamas. 
Odrė keikė save už bailumą. Apimta nenumaldomo noro išlieti 
sielvartą ji atsisėdo prie fortepijono ir virpančiais pirštais palietė 
klavišus. Vos prieš kelis mėnesius Luisas sėdėjo ant tos pačios 
kėdutės ir skambino tas pačias natas. 

Pojūčiai paaštrėjo, Odrė beveik juto mylimojo buvimą, uodė 
jo kvapą. Tada užsimerkė ir giliai įkvėpė. Ji neskambino jau daug 
metų, bent jau jųdviejų melodijos. Tačiau ji buvo viena namuose 
ir noras groti buvo per stiprus, kad moteris ištvertų. Pirštai nu- 
bėgo klavišais, lyg būtų amžinai užprogramuoti skambinti šį kū- 
rinį. Išgirdusi pažįstamą niekad jos nepalikusios sonatos skam- 
besį, Odrės siela tartum išsilaisvino, širdį užliejo viltis. Moteris 
nepastebėjo, kaip rudas taksas įslinko į kambarį ir išsitiesęs po 
fortepijonu ėmė sekti aukštyn žemyn judančius pedalus. Ji taip 
pat nežinojo, kad viršutiniame aukšte Marselis išgirdo muzikos 
aidą ir atidėjęs teptuką įsiklausė. 


16 skyrius 


Florinas buvo nekalbus. Žinoma, Alicija to nepastebėjo, nes iš- 
tisai tarškėjo apie save. Leonora elgėsi kaip visuomet — stengėsi 
būti maloni, kad berniukas nesijaudintų. Ji buvo įpratusi, kad se- 
suo taip apakina žmones, jog tie nebežino, ką kalbėti, vos išleme- 
na žodį, ir suprato, kad Florinas jaučiasi taip pat. Nors teta Sise- 
lė manė, kad jis niūrus berniukas, Leonora matė jį esant tiesiog 
drovų ir sutrikusį. 

Florinas nusivedė mergaites į savo furgoną, nepajėgdamas ati- 
traukti akių nuo Alicijos. Leonora žavėjosi kaimiškų namie austų 
kilimų ir antklodžių spalvomis, prie dažytos sienos pritvirtinta 
dviaukšte lova, prismeigtais paveikslėliais ir senomis nuotrau- 
komis, o Aliciją apstulbino namelio dydis. Ji šūktelėjo negalinti 
patikėti, kad žmonės gyvena tokioje mažoje erdvėje. 

— Kaip pasakų trobelė, pagalvotum, kad čia įsikūrusi goblinų 
šeima. Labai miela, ar ne tiesa, Leo? — erzinosi ji, kol sesuo sumi- 
šusi mėgino kaip nors atitaisyti sesers netaktą. 

— O aš manau, kad tavo namai labai gražūs. Norėčiau gyventi 
tokioje mieloje trobelėje. Be to, galima nuvažiuoti, kur tik nori. 
Tai daug patogiau, negu gyventi mūriniame dvare. 

Tačiau Florinas neįsižeidė. Jis buvo taip priblokštas Alicijos 
grožio, kad negirdėjo, ką toji kalba. 

— Parodyk man ūkį, - pareikalavo Alicija, grįždama iš furgono 
į saulę, ką tik trumpam išlindusią iš didelio pilko debesies. —- Ar 
turite daug gyvulių? 

Florinas linktelėjo. 

— Kokių? Karvių, kiaulių, ožkų? 


206 


Neužmiršk manęs 


Berniukas vėl linktelėjo ir leidosi link vartelių, pro kuriuos jos 
atėjo. Alicija atsigręžė į Leonorą ir tyčia garsiai pasakė: 

— Manau, jis nusikando liežuvį. 

- Alicija... 

Leonora norėjo subarti seserį, bet toji atlošė galvą ir nusijuokė: 

— O gal visai jo neturėjo. 

Florinas išgirdo pastabą ir skaisčiai nuraudo. Jis atkakliai ėjo 
pirmyn, kad mergaitės to nepastebėtų. Jos sekė iš paskos per di- 
delį aptvertą daržą, seną ir apleistą, tik kai kuriuos sklypelius Pa- 

— Tikriausiai tu sunkiai dirbi, - kalbėjo Leonora, pasiryžusi 
įrodyti seseriai, kad šiek tiek padrąsintas berniukas atsivers ir pa- 
sišnekės su jomis. - Argentinoje mes visas daržoves pirkdavome. 
Bet turime gražų sodą, o močiutė - apelsinmedžių giraitę, kuri 
vasarą labai skaniai kvepia. Aš norėčiau tau padėti sode, nes čia 
labai daug darbo dviem žmonėms. 

Išgirdęs tai Florinas pažvelgė į šios nelabai gražios mergaitės 
veidą ir pajuto atgaunantis pasitikėjimą savimi bei drąsą. 

— Trys žmonės, - tarė jis stulbinančiai švelniu balsu ir atidarė 
vartelius į kiemą, apsuptą ūkinių pastatų. 

— Ir tavo mama padeda? Bet vis tiek nedaug darbininkų tokia- 
me dideliame ūkyje. 

— Čia viskas griūna, — įsitraukė į pokalbį Alicija. - O kur gy- 
vuliai? 

— Bet čia labai gražu, - atsidususi pasakė Leonora. 

Alicija piktai suraukė nosį. Sesuo jau nusibodo jai. Ji nekan- 
travo greičiau susirasti naujų draugių mokykloje. 

Florinas nužygiavo prie vešlia žole apaugusio diendaržio tvo- 
ros. Alicijos džiaugsmui, čia kapstėsi daug vištų, o viena didžiulė 
išdidžiai vaikštinėjo snapu kirsdama kitoms, rodydama, kas čia 
vyriausia. 

— Kaip jūs jas užmušat? — nesivaržydama paklausė Alicija. 

Florinas atsisėdo ant tvoros ir iš viršaus žvelgdamas į valdingą 


mergaitės veidą abejingai atsakė: 

— Nusukame galvas. 

— A, tai čigoniukas moka kalbėti, - nusišaipė Alicija. 

Leonora pasibaisėjo, bet suvokusi, kad beveik negali padėti 
berniukui, viena nuėjo apžiūrėti apdulkėjusių pastatų. 

— O kaipjūs tai darot? - toliau domėjosi Alicija, akimis sekda- 
ma seserį, lendančią į daržinę. 

Florinas rankomis parodė sukimo ir truktelėjimo judesį. Ali- 
cijos akys blykstelėjo šviesoje prieš debesiui uždengiant saulę. 

— Parodyk man, - įsakė mergaitė. 

Florinas papurtė galvą. 

— Aš žudau tik tada, kai reikia valgyti, - atsakė jis. 

— Na, teta Siselė sakė, kad rytdienai reikės vištos. 

— Man neleidžiama. 

— Nebūk kūdikis. 

— Negaliu. 

— Nagi, drąsiau! — nepasidavė mergaitė. - Kol Leo nešnipi- 
nėja. Pažadu, kad aš niekam nesakysiu. Tai bus mūsų paslaptis. 

— Nežinau, - Florinas papurtė galvą, jo akys patamsėjo it už- 
slinkus pilkam lietaus debesiui. 

— Netikiu, kad tu mokėtum, - erzino Alicija. — Tu dar per 
mažas. Kiek tau metų? 

— Dvylika, — tyliai atsakė Florinas ir atsigręžė į vištas. 

Alicija pajuto tuoj laimėsianti ir toliau įkalbinėjo berniuką: 

— Man dešimt. Jei žinočiau, kaip užmušti vištą, tikrai nebi-. 
jočiau. Tu esi dvejais metais vyresnis už mane, berniukas, o vis 
tiek bijai pakliūti į bėdą. Niekas nesužinos, aš nesakysiu. Mes 
užkasim vištą sode, ir viskas. Negi nenori, kad mudu turėtume 
paslaptį? 

Florinas daugiau nebeištvėrė. Alicija stebėjo, kaip jis nušoka 
nuo tvoros ir kurį laiką seka vištas, kurios lesiojo žolę neįtarda- 
mos, ką berniukas pasirengęs daryti. 

Florinas ruošdamasis patrynė rankas. Jis jau buvo nusukęs 
daug vištų galvų, bet niekada nesuko stebimas tokios žavios 
žiūrovės, todėl nenorėjo suklysti. Jei višta nenudvės iš karto, jis 

apsijuoks ir niekada nepajėgs pažvelgti į akis tai valdingai mer- 
gaitei. Jis ir nekentė jos, ir troško pasirodyti. Florinas jautė, kaip 
jos žvilgsnis skverbiasi per odą degindamas kiekvieną jo kūno 
raumenėlį. Jis dar niekada taip netroško padaryti įspūdžio ko- 
kiam nors žmogui, net mamai, kurią dievino. Berniukas slinko 
kiemu lyg katinas. Užkrito pirmieji sunkūs lietaus lašai, bet Flo- 
rinas nekreipė dėmesio, nes buvo labai susikaupęs ir nenorėjo 
apsikvailinti vaikydamas paukščius po kiemą. Jis nusitaikė į vieną 
vištą, kuri akimirką pakėlusi galvą sustingo iš siaubo, ir puolė. 

Alicija džiugiai klyktelėjo ir suplojo rankomis. Iš laimės Flori- 
no širdis išsipūtė kaip balionas, jis pergalingai nusišypsojo, iškėlė 
vištą už kaklo ir stebimas Alicijos vienu greitu judesiu, kryptelė- 
damas ranką, nusuko paukščiui sprandą. 

Tuo metu prapliupo liūtis. Alicija cyptelėjo ir nukreipė žvilgs- 
nį nuo negyvos vištos, pergalingai kadaruojančios ant Florino 
rankos. 

— Leo, bėgam! - šūktelėjo ji ir nukurnėjo namų link. 

Leonora išnėrė iš daržinės ir juokdamasi leidosi paskui sese- 
rį. Lietaus lašai taškė galvą, pečius, nugarą. Vištos išsibėgiojo į 
užuoglaudą ir Florinas apstulbęs liko vienas kieme. Jis nubraukė 
tekančią veidu vandens srovę ir pašiurpo iš gėdos, užlietas ne- 
apykantos sau ir tai mažai pasipūtėlei bangos. Jis niekada nebesi- 
kalbės su ta mergiūkšte. Kietai prikandęs lūpą perėjo kiemą, atsi- 
dūręs darže atsitūpė ir ėmė rankomis kasti duobę. Įdėjęs į ją dar 
šiltą paukštį, kaip įmanydamas greičiau užvertė žemėmis. Tada 
nusišluostė delnus į kelnes ir leidosi namo, jausdamasis šlykščiai 
kaip niekada. 

— Florinas man užmušė vištą, - pasigyrė Alicija Leonorai, kai 
jos užsiglaudė nuo lietaus vėjo košiamoje mūrinėje pavėsinėje 
sodo kampe po medžių skėčiu. 

Leonora pasibaisėjo. 

— Negali būti! - šūktelėjo ji ir netikėdama įsispoksojo į seserį. 

— Nebūk tokia mažvaikė! — nusišaipė Alicija. —- Žadėjau jam, 
kad nesakysiu tau, todėl neprasitark kitiems. 

— Neprasitarsiu. 

— Gerai. 

— Ar višta kankinosi? 

— Siaubingai! — Alicija piktdžiugiškai nusišypsojo. — Iš pra- 
džių Florinas vaikėsi ją po visą kiemą. Višta bėginėjo, kol kojos 
nešė, tada griuvo ant žolės. Kai Florinas sugriebė ją, man pasigir- 
do, kad paukštis aiktelėjo iš siaubo. Tada jis apglėbė kaklą ir ėmė 
spausti. Lėtai lėtai. Taigi višta mirė lėta, skausminga mirtimi. 

Alicija stebėjo apsiblaususias sesers akis, palaukė, kol ašaros 
nuriedėjo skruostais, ir tada nuramino: 

— Nebūk kvaiša, Florinas užmušė vištą taip greitai, kad žioplė 
nieko nepajuto. 

— Oi, kaip gerai, - su palengvėjimu aiktelėjo Leonora ir nusi- 
šluostė ašaras. — Alicija, tu kartais tokia bjauri. 

— O tu tokia patikli. 

Leonora vangiai šyptelėjo, išgirdusi meilų sesers balsą. 

— Kaip tau patiko Florinas? — paklausė ji. 

Alicija būdavo laimingiausia tik kalbėdama apie save ir reikš- 
dama savo nuomonę, 0 Leonora visada stengdavosi įtikti. 

— Jis gražus, bet žioplas. 

— Ar dėl to, kad tyli? 

— Ne, dėl to, kad kvailas. 

— O! - Leonora manė, kad sesuo neteisi, bet nedrįso prieš- 
tarauti. 

— Bet su juo bus smagiau per atostogas, - toliau kalbėjo Ali- 
sa. - Mudviem būtų nuobodu vienoms. Gal Florinas mums įrengs 
stovyklavietę miške ir galėsime jodinėti ant tų arklių be balnų. 

— Man patiko vežimai. Galėsim žaisti juose. 

— Gal, — sutiko Alicija, bet jos mintys jau grįžo į kiemą pas 
Floriną, kurį jį paliko vieną su negyva višta. - Įdomu, jis užkas tą 
vištą ar parsineš namo? - tarė ji prisimerkusi. 

— Žinoma, kad parsineš ir suvalgys. 

— Ne, nevalgys, — atkirto Alicija ir nusijuokė. - Jis nenorėjo 
jos žudyti. Jei tėvas sužinos, sušveis pietums patį Floriną. Manau, 

jam neleidžiama užmušinėti gyvūnų. Be to, aš pažadėjau: jei jis 
nudobs vištą, tai bus mūsų paslaptis. 

— Ai, — atsiduso suvokusi Leonora. 

Alicija privertė Floriną užmušti vištą. O vaikinukas per daug 
susižavėjo seserimi, kad atsisakytų progos pasipuikuoti prieš ją. 

— Dabar jis įsiutęs ant manęs, - kvatojosi Alicija. - Bet nega- 
lės niekam pasakyti, kad neišsiduotų. 

— Vargšas Florinas, - atsiduso Leonora žvelgdama į veją ir įsi- 
vaizduodama, kaip karštą vasarą padės Florinui ir jo tėvui tvar- 
kyti gėlynus. Galbūt čigoniukas dabar nebenorės, kad ji padėtų. 

— Leo, tu verčiau būk bjauresnė. Jei būsi per gera, mokykloje 
niekas tavęs nemėgs. 

Leonora šnairomis pažvelgė į seserį žinodama, kad toji netei- 
si. Tačiau ji negalėjo nesižavėti Alicija, nes sesuo turėjo viską, ko 
trūko jai pačiai. Lyg gamta būtų išgirdusi mergaitės mintis, lie- 
taus debesis nuslinko šalin, o pasirodžiusi saulė dangiška šviesa 
nuauksino ir taip gražų Alicijos veiduką. 


Kai auksaspalvis retriveris Barlis įsiveržė į svetainę, Odrė su Leo- 
nora sėdėjo ant sofos ir klausėsi Alicijos skambinamos „Mėne- 
sienos sonatos“. 

— Dievulėliau! — šūktelėjo teta Siselė. - Kaip tu gražiai skambini. 

Alicija susiraukė. Ji nemėgo, kai žmonės trukdo. Tačiau ji vi- 
siškai nepažinojo tetos, todėl prisiversdama nusišypsojo ir skam- 
bino toliau, nors visos pradėjo šnekėtis. 

— Brangusis Barlis jaučiasi gerai, jam nieko neatsitiko. Iš tiesų, 
sveikas kaip ridikas. Tikriausiai suėdė kokio sugedusio maisto ūkyje. 

Barlis pauostė Leonoros kojas, atsitūpė prieš ją ir užkėlė dide- 
les letenas ant kelių. 

— Oi, mamyte, žiūrėk! — patenkinta aiktelėjo mergaitė. - Argi 
jis ne mielas? 

Alicija paspaudė pedalą, kad muzika suskambėtų kuo garsiau. 

— Labai mielas, - atsakė Odrė ir paglostė gelsvą šuns nuga- 
rą. — Garbanotas kaip Alicija. 

Išgirdusi tai mergaitė liovėsi skambinti ir atėjo paglostyti šuns. 

— Jo plaukai tokie kaip mano, tiesa? — atsidūrusi dėmesio cen- 
tre Alicija iškart pasijuto geriau. —- Noriu, kad jis uždėtų letenas 
ant mano kelių, - reikliai tarė ji, nutraukė šunį nuo sesers ir nu- 
tempė prie kitos sofos. Leonora nesipriešino, o Odrė atidžiai ste- 
bėjo šypsodamasi. | 

Alicija atsisėdo ir paliepė šuniui tūpti. Jis pakluso nesipriešin- 
damas, mergaitės glostomas po kurio laiko užkėlė gauruotas le- 
tenas jai ant kelių ir patenkintas ėmė lekuoti. Siselė kilstelėjo ant- 
akius nustebusi, kad Odrė nekreipia dėmesio į dukters kaprizus. 
Alicija turi nemalonių bruožų. Siselė vylėsi, kad Kolherst Hausas 
sutramdys šitą pasipūtėlę. 

Kaime naktys būna ypač tamsios — kambarių neapšviečia ga- 
tvės žibintai, pro užuolaidų plyšį neprasismelkia jokia šviesa ir 
nemeta raminančio auksinio dryžio ant grindų. Tiršta, slegianti 
juoduma gaubia viską. Odrė liko viena su savo mintimis ir dusi- 
nančia, bauginančia vienatve. Nepajėgdama užmigti name, kur 
jautė vibruojant Luiso paliktus virpesius, Odrė užsižiebė šviesą 
ir atsisėdo lovoje tankiai, paviršutiniškai alsuodama. Leonora ir 
Alicija miegojo kambaryje koridoriaus gale. Odrė vylėsi, kad du- 
kros nebijo tamsos. Kai mergaitės nuėjo miegoti, Siselė išjungė 
visas šviesas, kad neeikvotų elektros. 

— Turiu taupyti, kur tik įmanoma, kad nereikėtų atiduoti 
namo kokiam vulgariam milijonieriui, turinčiam daugiau pinigų 
negu proto, — pasakė ji. 

Bet Odrė jaudinosi dėl Leonoros, kuri tikriausiai bijo ir kenčia 
tylėdama, todėl nutipeno mergaičių kambario link, sustingdama 
kaskart, kai pėda paliesdavo girgždančią lentą, grasindama paža- 
dinti visą namą. Čia tiek daug kambarių ir visos durys panašios. 
Nebūdama tikra, kūris kambarys mergaičių, Odrė prakaituo- 
dama delsė. Akys šokinėjo nuo durų prie durų bijant, kad per 
klaidą nepažadintų Siselės ir Marselio. Galiausiai pasidavusi ji 
nustypčiojo atgal. Tačiau tada į galvą šovė kita mintis. Šviesa iš 
jos kambario nutvieskė laiptus į priemenę ir svetainę, kur Luiso 

nuotrauka kažką kuždėjo nuo fortepijono. Odrė neskambins, tik 
įsivaizduos grojanti, tada pasijus arti jo ir nesikankins vieniša, 
skausmas nors trumpam atlėgs. 

Ji skausmingai prisiminė laikus, kai sėlindavo tėvų namų 
laiptais į gatvę susitikti su Luisu, kad išsmuktų į Palermą. Nie- 
kas neįtaria, kad ji turi tiek daug paslapčių. Odrė priėjo prie pat 
laiptų krašto bijodama girgždinti lentas. Dieną ji nepastebėjo, 
kad grindys girgžda. Šviesos pakako rasti keliui į svetainę ir pri- 
ėjusi prie nuotraukos Odrė įžiūrėjo Luiso veidą. Pakėlusi foto- 
grafiją perbraukė nykščiu per stiklą, nakties tyloje prisiminė jų 
šokius ir svajones, meilę ir juoką prieš Islos mirtį, sugriovusią 
svajones. Tada jie buvo be galo laimingi ir tikėjo, kad tai truks 
amžinai. Taip galėjo būti, jei tik ji būtų buvusi drąsesnė ir sti- 
presnė. Tačiau Odrė neišlaikė išmėginimo ir nusprendė atsi- 
sakyti Luiso. Išgyvenusi šitiek metų su Sesiliu, geru, maloniu, 
švelniu ir tauriu, Odrė mąstė padariusi baisią klaidą. Mintis, kad 
visą gyvenimą praleis su žmogumi, kurio niekada tikrai nemy- 
lėjo, stingdė sielą kaip begalinė žiema. Tačiau Odrė nieko negali 
padaryti, turi gyventi kaip pasirinkusi ir kiekvieną dieną apgai- 
lestauti šitaip nusprendusi. Jei ne dukterys, dėl ko dar verta gy- 
venti? Odrės mintys nuskrido per vandenyną į saulėtas gimtų 
namų gatves, tačiau be meilės jos atrodė nykios, tuščios, tarsi 
košiamos ledinio vėjo. 

Odrė pakėlė fortepijono dangtį, atsisėdo ant kėdutės, uždėjo 
pirštus ant klavišų. Iš pradžių miglotai, vėliau vis aiškiau pažįsta- 
ma švelnios Luiso sielos melodija ėmė skambėti iš tolumos, kur 
jie visad galėdavo susitikti ir iš naujo išgyventi beprotiško švel- 
numo akimirkas. 

Staiga Odrės veidą nutvieskė ryški šviesa. Ji krūptelėjo ir at- 
simerkė. | 

— O, čia jūs! - pasakė Marselis ir išjungė žibintuvėlį. 

Odrė mirktelėjo tamsoje. 

— Atsiprašau, nežinojau, maniau, gal vagis įsibrovė, — rimtai 
aiškinosi Marselis. Jo akcentas dabar buvo dar stipresnis. 

Odrė uždėjo ranką ant krūtinės, kur daužėsi širdis lyg išgąs- 
dintas peliukas. Moteris jautėsi sugauta nederamai besielgianti. 

— Nieko, —- sukuždėjo ji. — Aš tik negalėjau užmigti. 

— Čia labai tamsu, 1est-ce pas? — pasakė Marselis ir atsirėmė 
į fortepijoną. 

Kai Odrės akys priprato, ji įžvelgė, kad dailininkas vilki ilgą 
chalatą, įsispyręs į šlepetes. Jausdamasi pažeidžiama tik su med- 
vilniniais naktinukais ir megztiniu Odrė sukryžiavo rankas ant 
krūtinės. 

— Taip, - atsakė ji spoksodama į klaviatūrą. 

— Kai aš tik atvykau į kaimą, naktys atrodė be galo tamsios, o 
Siselė nepalikdavo šviesų, ir man tai atrodė kaip pasaulio pabaiga. 

— Suprantu, kaip jūs jaučiatės, —- patikino Odrė ir nesmagiai 
susijuokė. 

— Kai aš negaliu užmigti, tapau. 

— Tamsoje? 

— Užsidegu žvakę, žvakės šviesa romantiškesnė. 

— O ką tapote? 

Marselis gūžtelėjo pečiais savo prancūziška maniera, rauky- 
damasis, ir ištiesė delnus į lubas. 

— Bet ką, kas mane įkvepia. 

— Siselę? 

Jis įdėmiai pažvelgė į Odrę ir lūpų kampučiai suvirpo nuo 
šypsenos. 

— O kam jūs skambinate? 

— Sau, - atsargiai pratarė Odrė. 

— Jūs skambinate jausmingai. 

— Negirdėjote, kaip aš skambinu, - nervingai nusijuokė Odrė. 

— Girdėjau. Šią popietę muzika pasiekė mano studiją mansar- 
doje, net nustojau piešti, kad pasiklausyčiau. Melodija pasirodė 
pažįstama, bet neprisiminiau, kur ją girdėjau. 

Odrė sulaikė kvėpavimą. 

— Jau vėlu, o aš pavargusi, — tarė ji stodamasi. — Verčiau eisiu 


miegoti. 

— Žinoma. Ir aš per daug pavargęs tapyti, - kuždomis atsakė 
Marselis. - Palydėsiu jus iki kambario, kad nepargriūtumėt. 

— Ačiū, — padėkojo Odrė ir nusekė jo žibintuvėlio apšviestu 
keliu. 

— Jūs priprasite prie tamsos ir ji nebegąsdins, o ramins. Be to, 
dienos šviesoje neįmanoma nuslėpti paslapčių. 

Odrė užvėrė kambario duris ir atsirėmė į jas nugara. 

Marselis baugino ją, lyg sugebėtų skaityti mintis. Odrė susirū- 
pinusi prikando lūpą. Jei dailininkas girdėjo ją skambinančią, tu- 
rėjo atpažinti Luiso sukurtą melodiją, nes, pasak Siselės, ta mu- 
zika varė juos iš proto. Odrė žinojo, kad skambindama atskleidė 
savo jausmus, o Marselis ne kvailys — vienos popietės užteko, kad 
viską suprastų. Ji bejėgiškai atsiduso ir nuėjo prie lovos. Prieš at- 
siguldama pastebėjo kauburėlį po apklotu, jis pajudėjo, išsitiesė 
ir apsivertė. Leonora apsnūdusi atsimerkė. 

— Kur tu buvai? — tyliai paklausė duktė nepakeldama galvos 
nuo pagalvės. 

— Brangute, bijai tamsos? — Odrė atsigulė ir apkabino dukterį. 

— Taip, - prisipažino Leonora. - O dar labiau bijau mokyklos. 
Noriu likti čia su tavimi, teta Sisele ir Barliu. 

— Žinau, mieloji. Ir aš norėčiau, kad tu liktum, bet jau esi di- 
delė mergaitė. Tau patiks mokykla. 

— Tikiu. Tiesiog esu kvaila. 

— Ne, tu ne kvaila. Aš tave puikiai suprantu. Tu turėsi būti 
labai drąsi. Aš taip pat, nes ir aš jūsų labai pasiilgsiu. Bet dabar 
ramiai miegok, brangute, o ryte tavo baimės bus pradingusios. 

Leonora prisiglaudė prie mamos ir Triušio Nulėpausio, Odrė 
išjungė šviesą. Mėgaudamasi šiltu dukters kūneliu ji prisiminė 
Leonorą kūdikystėje, kai laukianti ateitis atrodė šviesi, be jokios 
dėmelės, neaptemdyta išsiskyrimo grėsmės. Dabar Odrė nema- 
tys, kaip duktė auga, nestebės mažų kasdienių pokyčių, nepadės 
ruošti namų darbų, neapkabins, kai mergaitė ko nors bijos ar liū- 
dės. Motina klausėsi dukters alsavimo, uodė švelnų muilo aro- 


matą, sumišusį su vaikystės kvapu. Veidukas buvo šiltas, švelnus. 

Kaskart, kai jį bučiuodavo, Leonora prisiglausdavo dar arčiau, 
saugi ir rami mamos glėbyje. Tačiau Odrė nepajėgė užmigti. Iš 
pradžių ji mąstė apie Islą, prisiminė, kaip jiedvi kartu miegodavo 
it du šuniukai, nerūpestingai susipynusiomis rankomis ir kojo- 
mis. Tada mintys nukrypo į Luisą, bet iš galvos neišėjo tas keistas 
susitikimas su Marseliu. 

Odrė spoksojo į tamsą, mąstydama apie dailininko žodžius. 
Marselis tikrai nemanė rasiąs svetainėje įsilaužėlį, nes matė švie- 


są Odrės kambaryje. Jis atėjo tiktai pas ją. 


17 skyrius 


Iš pirmo žvilgsnio Kolherst Hausas atrodė šaltas ir nesvetingas. 
Tai buvo didelis mūrinis dvaras, stūksantis išpuoselėtame par- 
ke, apsuptame žalių aksominių kalvų. Kaip pasakojo teta Siselė, 
kadaise šie namai priklausė vienai kilmingai šeimai — jos narių 
portretai kaupdami dulkes vis dar kabojo ant medžio plokštė- 
mis iškaltų sienų. Devyniolikto amžiaus pabaigoje, kai paskuti- 
nis giminės narys mirė nepalikęs įpėdinių, dvaras buvo paverstas 
mokykla. Odrė buvo mačiusi pastatą reklaminiame leidinuke, 
tikrovėje jis atrodė toks pat įspūdingas. Saulės šviesa Žžaižaravo 
aukštuose siauruose languose, plačios durys vartų arkoje žiojėjo 
it bedantis senis. Kairėje veja kilo į nedidelę kalvą, kurios papė- 
dėje šalia milžiniško kedro glaudėsi bažnytėlė. Abipus ilgos įva- 
žos driekėsi žali laukai, kuriuose ganėsi riebūs poniai, gluosniai 
svyruokliai merkė šakas į dekoratyvinį tvenkinį, toliau keliukas 
rėmėsi į žvyruotą puslankio formos aikštelę priešais pastatą. Čia 
jau buvo pristatyta daugybė automobilių. Tėvai tvido kostiumais 
ir megztiniais trikampėmis apykaklėmis kilnojo sunkius lagami- 
nus iš automobilių bagažinių, motinos plepėjo vienos su kito- 
mis, sujaudinti naujų kvapų labradorai bėgiojo uostydami žemę 
ir vizgindami uodegas. Odrė kūprinosi nuo įtampos, stebėdama 
naują, keistą pasaulį, kuriame ir ji, ir jos dukterys buvo svetimos. 
Ji susirūpinusi pažvelgė į dvynukes ant užpakalinės sėdynės, iš- 
plėstomis akimis smalsiai besižvalgančias pro langus. Leonora 
atrodė išsigandusi, veidas ištįsęs, išblyškęs, pirštai pabalusiais 
krumpliais spaudė Triušį Nulėpausį. Alicija žvaliai ir drąsiai ste- 
bėjo priešais ją atsivėrusią dar nenugalėtą teritoriją. Kitaip negu 

motina ir sesuo, ji visiškai nesijautė čia svetima, priešingai, ne- 
kantravo, kada triumfuodama galės išmesti savo tūzą ant kortų 
krūvelės viršaus. 

— Žiūrėkit, kiek čia mielų šunų, - pasakė Odrė žinodama, kad 
Leonora myli gyvūnus. 

— Antai tas kedras, apie kurį pasakojo Karolina, - parodė Ali- 
cija. — Aš užlipsiu aukščiausiai už visas. 

— Kartą aš šleptelėjau iš jo kaip maišas, - nusijuokė teta Si- 
selė. — Laimė, tada buvau tokia apvalutė, kad kaip kamuolys 
atšokau. 

— O kiek čia ponių jodinėti, — toliau kalbėjo Odrė. - Leonora, 
juk tau patinka poniai? 

— Jie atrodo labai meilūs, — pripažino mergaitė ir pridūrė: — 
Tas namas labai didelis. 

Odrė krūptelėjo išgirdusi virpantį dukters balsą. 

— Vasaros semestrą anksti rytais galėsite jodinėti ant kalvų. 
Nuostabu šuoliuoti poniais auštant. Netoliese yra senos pilies 
griuvėsiai, mes jodinėdavome aplink juos. Kaip romantiška! — 
apnikta prisiminimų šūktelėjo Siselė. 

— Tikiuosi, kad tame dvare vaidenasi, - pasakė Alicija, kai jos 
privažiavo prie namo. — Parašysiu Mersei iškart tą akimirką, kai 
pamatysiu vaiduoklį. 

Alicija skubiai iššoko iš automobilio ir stovėdama ant ŽVy- 
ruotos aikštelės susijaudinusi stebėjo kitas mergaites ir jų tėvus.. 
Leonora laikėsi prie motinos, susirūpinusi, kaip jos įstengs nusi- 
tempti lagaminus. Jos vienintelės buvo tik moterys. Visos kitos 
mergaitės atvyko su abiem tėvais. Leonora troško, kad jos tėtis 
būtų čia ir vilkėtų tvido kostiumą, kaip ir kiti tėvai. Ji pastebėjo, 
kaip pora mergaičių primerkusios akis niekinamai nužvelgė ją 
nuo galvos iki kojų, ir pasijuto čia dar svetimesnė. Tada nukreipė 
akis į mamą ir tetą ir skausmingai panoro atsidurti namie. Tačiau 
grįžti atgal neįmanoma. Baimė sugniaužė gerklę, Leonora būtų 
mielai įsitvėrusi mamos rankos, bet kitos mergaitės galėjo pasi- 


šaipyti, kad ji tokia lepūnėlė. 

— Dievulėliau! — šūktelėjo Siselė pašėlusiai mojuodama. — 
Dotė Holingou! Ir kas galėjo pamanyti! 

Odrė pažino moterį kupranugario vilnos paltu ir šaliku, su 
kuria bendravo „Debenham ė: Freebody“ parduotuvėje. Leonora 
pamatė Karoliną ir pralinksmėjo. 

— Odre, susipažink su Dote! Mes mokėmės vienoje klasėje. 
Dievuliau, prieš milijoną metų. — Moteris plačiai išsišiepė ir 
stumtelėjo dukterį į priekį. 

— Siselė Forester! Kokia maloni staigmena! Bet dabar aš vadi- 
nuosi Steinton Hjuz. 

— O aš Veterbi, - atsakė Siselė ir pabučiavo draugę. 

— Mes jau susipažinome, - tarė Odrė tiesdama ranką. Nors jai 
nelabai patiko Dorotė Steinton Hjuz, pasidarė linksmiau turėti 
pažįstamą, su kuria gali bendrauti toje minioje, kur visi džiau- 
giasi susitikę po ilgų vasaros atostogų. Karolina prisigretino prie 
Leonoros ir Odrė pajuto liūdną dėkingumą mergaitei, kad ji to- 
kia draugiška. Kai pasidairė Alicijos, jos niekur nesimatė. 

Alicija buvo įpratusi, kad žmonės spokso į ją. Ji buvo graži ir, 
kas nebūdinga dešimties metų mergaitei, puikiai suvokė, kokią 
galią teikia žavesys. Ji įėjo į mokyklos vestibiulį uosdama grindų 
vaško ir senos medienos kvapą it šuo, susipažįstantis su nauja te- 
ritorija. Grupelė mergaičių stoviniavo prie skelbimų lentos šalia 
salės durų. Vakarienei padengti ilgi stalai buvo sustatyti dideliu 
kvadratu. Tuo metu atsidarė virtuvės durys, pro jas išniro sto- 
ra virėja balta prijuoste ir kepuraite, laikydama medinį šaukštą. 
Salėje iškart pasklido virtų kopūstų kvapas. Alicija sustojo prie 
mergaičių, tyrinėjančių sąrašus po išryškintomis rašytojų pavar- 
dėmis: Šekspyras, Marlo, Šo. Savo pavardę Alicija rado ties Di- 
kensu. Jau ketino ieškoti Leonoros, bet kažkas paplekšnojo per 
petį ir ji atsigręžė. 

— Kas gi tu tokia? — paklausė aukšta liesa moteris trumpais 
žilais plaukais ir tamsiomis rudomis akimis. Jos balsas buvo įsa- 
kmus, bet švelnus, ir Alicija iš karto suprato, kad ta moteris labai 


svarbi. 

— Alicija Forester, — atsakė ji. 

Moteris kilstelėjo antakius ir linktelėjo. 

— A, viena iš dvynukių. Aš - Diana Rid, tavo direktorė, - pri- 
sistatė ji tobula britiška tarme. 

— Labas, - drąsiai pasisveikino Alicija žvelgdama direktorei 
į akis. 

Dianą Rid apstulbino didžiulė mergaitės savikliova. Su šita 
bus bėdos, pagalvojo ji. 

— Tu esi Dikenso, o sesuo — Milno kambariuose. Jie šalia vie- 
nas kito. 

— Mūsų miegamieji? 

— Bendri miegamieji. Dikense dešimt lovų, Milne - aštuonios. 
Langai išeina į daržą. Kambariai labai jaukūs. O kur tavo mama? 

Alicija nusivedė panelę Rid į lauką, kur Odrė klausėsi Dorotės 
Steinton Hjuz ir Siselės prisiminimų apie mokyklos dienas. 

— Visiškai niekas nepasikeitė, - kalbėjo jos. 

Pamačiusios panelę Rid abi išsitempė kaip kareiviai prieš ge- 
nerolą. 

— Dotė ir Siselė! Jūs iš vienos laidos, tiesa? —- panelė Rid krei- 
pėsi į moteris, lyg jos dar būtų mokinukės. 

Jiedvi nusijuokė ir linktelėjo. 

— Sisele, ar tu vis dar jodinėji? 

— Ne, beveik ne, - tarsi atsiprašydama sumurmėjo Siselė. 

— Gaila. Tau gerai sekėsi, aš puikiai prisimenu. — Tada direkto- 
rė pažvelgė į Aliciją. - Radau šią nuklydėlę vestibiulyje. Kieno ji? 

Odrė šyptelėjo ir linktelėjo. 

— Mano. Aš Odrė Forester. Malonu susipažinti, panele Rid, — 
pasisveikino ji atpažinusi direktorę iš nuotraukos mokyklos lei- 
dinuke. 

— Vadinkite mane Diana, - direktorė pasilenkė ir pastūmė ša- 
lin murziną terjerą, nagais braižantį jai kojines. — Tai Midžas, — 
pasakė ji. — Jis per daug džiūgauja matydamas tiek daug šunų, 
o vėliau išvargęs užmiega. Manau, jis jau arti ribos. Ar ne tiesa, 
Midžai? 

Šuo lyžtelėjo šeimininkei nosį ir pavizgino uodegėlę. 

— Čia Leonora, - pasakė Odrė, apkabindama dukterį per pečius. 

Mergaitė išraudo, bet direktorė maloniai nusišypsojo. Ji buvo 
pratusi prie naujokių ir suprato jos baimę. Po išoriniu lediniu 
moters apvalkalu plakė supratinga širdis. 

— A, antroji dvynukė. Mergaitės, eime su manimi, parodysiu 
jums kambarius. 

— Kokiuose kambariuose mergaitės gyvens, panele Rid? - pa- 
klausė Siselė mirktelėjusi Dotei. 

— Dikenso ir Milno. 

— O, aš gyvenau Milne! - susijaudinusi šūktelėjo Dorotė. — 
Ar prisimeni Šotę Hanbro? Ji slėpdavo saldainius spintos skylėje 
sandėliuke. Ar mergaitės vis dar elgiasi šitaip? | 

— Tikriausiai. Bet kartais stengiesi nematyti, - atsakė direkto- 
rė ir nuėjo prie bedantės angos. 

Visa grupelė nusekė paskui direktorę išblizgintomis ąžuolinė- 
mis centrinių laiptų pakopomis, girgždančiomis lyg seni kaulai. 
Siselė prisiminė, kad ji dažnai būdavo sugaunama sėlinanti šiais, 
o ne moksleivėms skirtais šoniniais laiptais. 

— Tie portretai visada šiurpindavo mane, - nusijuokė ji. — 
Ypač šis, — ji parodė į seną vyskupą, kurio šaltos akys žvelgė tie- 
siai į jas. —- Kad ir kur atsistosi, jo žvilgsnis visada seka tave. 

Priėjusi laiptų aikštelę Odrė atsigręžusi pamatė, kad Siselė tei- 
si. Dvasininko žvilgsnis tebebuvo nukreiptas į ją ir nusisukusi ji 
vis tiek jį juto. 

Diana Rid nuvedė jas per kelis didžiulius kambarius, kurie ka- 
daise buvo elegantiškos svetainės su puošniais marmuriniais Ži- 
diniais ir gausiai lipdiniais puoštomis lubomis. Kiekvienas kam- 
barys buvo vis gražesnis už kitą. Odrė žvelgė į geležinių lovų eiles 
mėgindama įsivaizduoti, kaip viskas atrodė, kai šiuose namuose 
gyveno šeima. Diana Rid vis stabtelėdavo pasisveikinti su tėvais 
ar mokinėmis ir tvirtu, bet maloniu balsu pasakydavo ką apie 


pliušinį meškutį, su meile padėtą ant pagalvės, ar nuramindavo 

pernelyg garsų susijaudinusių po atostogų sugrįžusių mergaičių 
klegesį. Leonora laikėsi šalia motinos, o Alicija šokavo priekyje 
žerdama klausimą po klausimo. 

Pagaliau jos atėjo į kambarį baltomis sienomis, aukštais siau- 
rais langais, žvelgiančiais į inspektų daržą. Alicija atsistojo ant 
plačios palangės ir pažvelgė žemyn į vakaro saulės nušviestą 
nesuskaitomą daugybę stiklinių dėžių su žemėmis. Riebus faza- 
nas tipinėjo daržo viduryje lesiodamas žolę. Alicija nusišypsojo 
prisiminusi Floriną ir vištą. Įdomu, jis šaudo fazanus ar nusuka 
jiems sprandus? 

— Alicija, gali išsirinkti lovą, — tarė panelė Rid, vis dar laikyda- 
ma Midžą po pažastimi. 

— Noriu šitos, - pasakė Alicija sėsdama ant arčiausiai lango 
stovinčios lovos. - Jei bus gaisras, galėsiu iššokti pro langą. 

— Tikėkimės, kad nereikės, - pasakė panelė Rid. 

Direktorė atsigręžė į Leonorą ir jos veidas sušvelnėjo. Iš karto 
perpratusi, kokie seserų santykiai, ji apsidžiaugė nusprendusi ap- 
gyvendinti jas skirtinguose kambariuose. Akivaizdu, kad Leono- 
ra laikosi sesers šešėlyje, o toji maudosi pernelyg kaitrios saulės 
spinduliuose. 

— Na, Leonora, tu gyvensi gretimame kambaryje. Eime su 
manimi. 

Mergaitė žengė pirmyn, palikusi vaizdu besigrožinčią moti- 
ną su Alicija ir teta Sisele. Panelė Rid nuvedė Leonorą į Milno. 
kambarį, kur sienos buvo rusvo ąžuolo, patamsėjusios nuo lako 
ir skleidžiančios per amžius įsigėrusį gyvenimo kvapą. 

— Karolina Steinton Hjuz taip pat gyvena šiame kambaryje, — 
pasakė direktorė. Leonoros veide pražydo nedrąsi šypsena. - Ta 
mergaitė žino visą tvarką, nes dvi jos seserys mokosi čia. Esu ti- 
kra, kad ji tave prižiūrės. 

Leonorai patiko panelė Rid. Tokio tipo moterys įkvepia pa- 
garbią baimę, bet yra teisingos ir malonios. Direktorė turėjo tą 
retą mokytojos bruožą, verčiantį vaikus stengtis dėl jos. Leonora 
iš karto panoro padaryti jai įspūdį. 

Įėjusi į kambarį su Alicija ir Sisele Odrė susijaudino pamačiu- 
si, kad jos jautruolė duktė patenkinta stovi prie lovos ir šneku- 
čiuojasi su panele Rid. 

— Gerai, — ryžtingai pareiškė direktorė, - Bobas ir Džonas at- 
neš jūsų lagaminus, o tada, ponia Forester, paprašysiu, kad palik- 
tumėt mergaites vienas įsikurti. 

Ji kilstelėjo antakius žiūrėdama į Odrę ir greitu žingsniu su- 
grįžo į Dikenso kambarį. Siselė drąsinamai šyptelėjo svainei. 
Odrės akys pasruvo ašaromis, širdį užgulė akmuo. Šios akimir- 
kos ji bijojo pastaruosius trejus metus. Ji gyveno dėl jos, kūrė 
planus, bet negalvojo, kas bus po to, nes nedrįso įsivaizduoti. 
Praeidama pro Alicijos lovą ji pažvelgė pro langą — tamsų ir tuš- 
čią, kaip jos širdis. Rytoj dukrelė pabus, kai aušra skverbsis į vidų, 
ir pamatys visiškai kitokį pasaulį. Jei ilgėsis namų ar bijos, turės 
kentėti viena. Leonora įspraudė rankutę į motinos delną, ir toji 
ėmė tiesiog dusti iš širdgėlos, tačiau prisivertė atrodyti linksma. 
Ji negali parodyti dukterims, kokia nelaiminga jaučiasi, nes jeigu 
mama palūš, jos dar labiau kentės. 

— Gerai, — tarė ji mėgdžiodama direktorės kalbėseną. - Eime 
ieškoti Bobo ir Džono. 

Odrė šyptelėjo Leonorai, bet duktė buvo per daug nelaimin- 
ga, kad šypsotųsi. Pamažu mergaitė suvokė savo padėtį: mamy- 
tė paliks ją tarp nepažįstamų Žmonių šiame baisiame name. Ji 
dar tvirčiau suspaudė motinos ranką ir tylėdama nulipo laiptais 
žemyn. 

Kai jos išėjo į kiemą, lauke buvo šalta. Panelė Rid dingo, bet 
prie automobilio laukė du tvirti vyrai, vilkintys kombinezonus. 
Keli automobiliai jau buvo beišvažiuojantys keliu, jų žibintai tolo 
motina atidaro bagažinę rodydama lagaminus Bobui ir Džonui. 

— Pirma naktis blogiausia, — švelniai pasakė teta Siselė. - Bet 
rytoj bus taip įdomu, kad neturėsit kada galvoti apie namus: jo- 
dinėsit, žaisit netbolą, rengsit stovyklavietes alėjoje, kuri vadina- 
ma Kaštonų kaimeliu. Turėsit labai daug darbų. Tik nepamirškit 

mums rašyti, gerai? Mama norės žinoti, kaip jums sekasi. Ir mes 
jums rašysim. 

Ji sąmoningai neapkabino dukterėčios per pečius, žinodama, 
kad mergaitė susigraudins. Siselė pažvelgė į Aliciją, nekantriai 
šokinėjančią nuo kojos ant kojos, lyg nesulaukiančią, kada mama 
ir teta pagaliau išvyks. Siselė vylėsi, kad Odrė neužtemps atsi- 
sveikinimo, nes taip tik dar labiau padidintų sunkumą. 

— Na, mielosios, mums jau metas, - pasakė Odrė vos įsteng- 
dama nuslėpti sielvartą. 

Bet jai nepavyko apgauti Leonoros. Mergaitė pastebėjo vir- 
pantį motinos balsą ir apsipylė ašaromis. 

— Aš nenoriu, kad tu paliktum mane čia, - verkė ji spausda- 
ma prie krūtinės Triušį Nulėpausį, petukai krūpsėjo, lyg mažylei 
būtų sunku kvėpuoti. - Mamyte, nepalik manęs čia. 

Odrė apkabino Leonorą ir taip stipriai suspaudė, jog net pati 
išsigando, kad neuždusintų. 

— Įsikūrusi pasijusi geriau. Sunkiausia atsisveikinti, - ramino 
Odrė ašaromis drėkindama dukters švarkelį. Dukrytė atrodė to- 
kia maža ir gležna glėbyje, kad mama vos ištvėrė nenusinešusi jos 
į automobilį ir neišsivežusi namo. 

— Nesirūpink, mamyte, aš ją prižiūrėsiu, - pažadėjo Alicija su 
nekantrumo gaidele balse. - Viskas bus gerai, kai jūs išvažiuosit. 

Odrė pamėgino atsitraukti, bet Leonora laikėsi įsitvėrusi iš 
visų jėgų. 

— Mamyte, man čia nepatinka. Prašau, vežkis mane namo, - 
maldavo mergaitė baimės kupinu balsu. - Vežk mane namo. 

— Po dviejų savaičių galėsite praleisti savaitgalį pas mus. Juk 
laikas greit prabėgs, tiesa? 

Tačiau jokie žodžiai nepajėgė nuraminti mergaitės, kuri taip 
įsiraudojo, kad nebejįstengė šnekėti. 

— Reikia ją palikti, - pasakė Siselė liesdama Odrei ranką. — 
Bus tik dar blogiau. 

Odrė jėga atplėšė dukrą ir tebelaikydama rankoje mažą del- 
niuką pabučiavo Aliciją. 


224 


Neužmiršk manęs 


»v-- 


norai reikia tavęs labiau negu bet kada. 

— Prižiūrėsiu, - pažadėjo Alicija bandydama paimti seserį už 
kitos rankos, kuria ši spaudė Triušį Nulėpausį. - Eime, Leo, vis- 
kas ne taip blogai. Mums bus linksma. 

Odrė nuskubėjo neatsigręždama. Jei būtų atsisukusi, būtų 
pamačiusi kenčiantį, apstulbusį Leonoros veiduką, žvelgiantį į 
automobilį, kuris riedėjo žvyro keliu. Odrė atsilošė sėdynėje ir 
pravirko. 

— Kaip galėjau sukelti dukteriai tokį skausmą? Aš pabaisa, — 
aimanavo ji. 

Siselės akys taip pat paplūdo ašaromis prisiminus savo pir- 
mą naktį Kolherst Hause. Vienatvė, tuštuma prislegia taip, kad ji 
nepamirš to jausmo, kol bus gyva. Nors vėliau ji karštai pamilo 
mokyklą, bet tokios nakties nė už ką nebenorėtų patirti. 


Alicija apkabino seserį ir nusivedė į vidų. Vyresnės mergaitės ste- 
bėjo jas smalsiai ir susižavėjusios, jaunesnės prikandusios lūpas 
stengėsi nepravirkti, nes ir pačios ilgėjosi tėvų. Leonora išgąstin- 
gai žiūrėjo į jas, nors vaizdas liejosi nuo ašarų. Name aidėjo vaikų 
balsai ir juokas, bet Leonora dar niekada gyvenime nesijautė to- 
kia vieniša, trokšdama, kad visa tai būtų tik sapnas. Tačiau ji ne- 
miega, o mamytė toli. O, kad ji galėtų susispausti į mažą kamuo- 
liuką kaip ežiukas ir durti visiems, kas išdrįs prisiartinti. Alicija 
mėgino raminti seserį, bet jokie žodžiai nesugrąžins mamytės 
ir neužgydys gilios atstūmimo žaizdos. Leonora lipo laiptais su 
Alicija, kaip lunatikė įsitvėrusi sesers rankos, baimindamasi, kad 
jei pasileis, tai sesuo pranyks, ir tada ji liks iš tikrųjų viena, kaip 
avelė liūtų pilname aptvare. 

Kai seserys įėjo į Milno kambarį, būrelis mergaičių laukė su- 
sispietusios prie Leonoros lovos. Dvynukėms įėjus, mergaitės 
iš karto nutilo ir net Alicijos širdis sustingo iš baimės. Kadangi 
seserys pradėjo mokytis nuo antros klasės, jų amžiaus mergai- 
tės jau buvo praleidusios metus drauge. Leonora ir Alicija ėmė 

drebėti tikėdamosi priešiškumo. Tačiau mergaitės šypsodamosi 
apsupo naujokes, jų veidai tapo draugiški. 

Panelė Rid buvo paaiškinusi, kad Alicija ir Leonora atvyko 
iš labai tolimos šalies, todėl jomis reikia rūpintis. Taigi būsimos 
bendramokslės išplėtusios akis žvelgė į seseris kaip į ateives iš 
kitos planetos ir apipylė klausimais. Leonora atrodė mažutė, vir- 
panti iš baimės, todėl vyresnės perėmė ją iš sesers globos. Alicija 
akivaizdžiai apsidžiaugė ir dingo už savo kambario durų, suma- 
niusi kilnų tikslą. Viena pailgo veido mergaitė atsisėdo su Leono- 
ra ant jos lovos ir apkabino naujokės pečius. 

— Aš Tobė Martin, tikras vardas Viktorija, bet visi vadina 
Tobe, - prisistatė ji. - Aš būsiu tavo šešėlis. Gyvenu šiame ko- 
ridoriuje, Bairono kambaryje. Taigi, jei turėsi kokių nors bėdų, 
susirask mane. Esu metais už tave vyresnė. — Mergaitė paglostė 
kūkčiojančiai Leonorai nugarytę. — Vargšelė. Pirmą dieną mes 
visos jautėmės kaip tu, bet vėliau palengvėjo. Kiekvieną dieną 
bus po truputį geriau negu vakar. Tu ne viena, mes visos tavim 
rūpinsimės. 

Leonora šniurkštelėjo, nusišluostė ašaras į minkštą Triušio 
Nulėpausio kailiuką ir pasijuto truputėlį geriau. 

Alicija grįžo iš Dikenso kambario nešina didele skardine ir 
plačiai šypsodamasi. 

— Kas norėtų didelio šaukšto karamelės kremo? 


Buvo tamsu, kelias namo tolimas, Odrė jautėsi be galo nelaimin- 
ga ir panoro išsikalbėti. 

— Aš kovojau su Sesiliu dėl mokyklos, — prisipažino ji Siselei. 

Skatinama ištikimybės ir pareigos jausmo ji su niekuo niekada 
nekalbėjo apie savo apmaudą, net su motina ar teta Edna, ku- 
rios būtų ją supratusios. Bet dabar Sesilis toli, Odrė susidūrė su 
internato realybe, ir jos ištikimybė suvirpėjo kaip ąžuolas nuo 
stipraus vėjo gūsio. 

— Alicija buvo išmesta iš mokyklos, nes mokytojos nepajė- 
gė suvaldyti jos energijos. Nebuvo nieko rimto, Buenos Airėse 

yra gerų mokyklų. Leonorai ten patiko, ji jautėsi laiminga. Tada 
Sesiliui staiga šovė į galvą mintis išsiųsti dukteris mokytis į An- 
gliją. Aš vos nenumiriau. Gali įsivaizduoti. Dėl ko dabar turėčiau 
grįŽti namo? 

— Dėl savo vyro, — tvirtai pareiškė Siselė. - Odre, nepasiduok. 
Negalima viso gyvenimo skirti vaikams, nes atėjus laikui dukte- 
rys ištekės, susilauks savo vaikų, o kas būsi tu? 

— Močiutė, - pareiškė Odrė. 

— Aš ne tai turėjau galvoje. 

— Mūsų santykiai labai atvėsę. Kaip aš galiu mylėti tokį nejau- 
trų ir žiaurų vyrą? Jis atėmė iš manęs vaikus. 

— Visiškai ne, - gynė brolį Siselė. - Tau sunku suprasti, nes 
užaugai ne čia. Bet mes, anglai, manome, kad privačios interna- 
tinės mokyklos — geriausia mokymo forma pasaulyje. Tai mūsų 
kultūros dalis ir niekas tuo neabejoja. Žinoma, pirmą dieną in- 
ternate man buvo be galo ilgu, kaip ir Leonorai. Bet vėliau dievi- 
nau mokyklą ir iš tikro retai prisimindavau tėvus. Sesilis mokėsi 
Itone, ir abejoju, ar bent akimirką ilgėjosi namų. Jis galvoja apie 
dukterų ateitį ir tiki, kad duoda joms geriausią gyvenimo pradžią. 

— Jis nemyli mergaičių taip kaip aš, - Odrė pažvelgė į Siselės 
profilį ir matė, kad ši pakankamai jautri suprasti abi puses. 

— Sesilis tikras anglas, - patylėjusi pasakė Siselė. - Sąžiningas 
ir teisingas tėtis. Jis auklėtas nerodyti savo jausmų. Bet tai ne- 
reiškia, kad jis nesugeba mylėti. Neabejoju - jis dievina dukteris 
kaip ir tu, netgi pasiryžęs paaukoti savo džiaugsmą dėl jų ateities. 
Negi nesupranti? Jis yra anglas ir liks toks. 

— O Luisas? Ar jis taip pat tipiškas anglas? 

Siselės lūpos virptelėjo, bet ji nepakreipdama galvos žvelgė į 
kelią priekyje. 

— Luisas nepaiso mūsų kultūros, - atsakė ji ir nusijuokė. 

— Taigi, jei jis turėtų vaikų... 

— Jis niekada neturės vaikų, — Siselė griežtai nutraukė svai- 
nę. - Mielasis Luisas niekada nesusitupės ir neturės šeimos. Jis — 
gamtos kūrinys kaip medžiai ir vėjas. Šėlstantis, impulsyvus, ne- 

logiškas. Niekas nežino, kaip jis pasielgs kitą akimirką, ir niekas 
nesužinos. Sesilis per šaltas, o Luisas — per karštas, tai tas pats, 
lyg lygintume... — Siselė susimąstė, ieškodama tinkamo pavyz- 
džio. - Nežinau, gal arklį ir asilą. 

— Kaip tu gali šitaip nuvertinti Luisą! - pasipiktinusi pratrūko 
Odrė. - Jis dešimt kartų talentingesnis už Sesilį, - aistringai gynė 
ji. Dabar jau Siselė aiktelėjo iš nuostabos. Odrė susitvardė ir greit 
pridūrė: - Sesilis nepaskambintų nė natos, be to, jis daug elegan- 
tiškesnis už arklį, panašesnis į vokiečių dogą. 

Tai buvo nelabai vykęs bandymas išlyginti pusiausvyrą savo 
vyro naudai, bet Siselės neįmanoma apgauti. Ji ir toliau spoksojo 
į kelią priekyje. 

— Nežinau, iš ko Luisas paveldėjo talentą, bet tikrai ne iš že- 
mės, - pagaliau prakalbo ji vildamasi, kad Odrė taip karščiuojasi 
gindama mirusią seserį. Tada ji ištiesė ranką per pavarų dėžę ir 
palietė Odrei plaštaką. - Nepyk ant Sesilio. Jis galvoja apie duk- 
terų ateitį. O tavo ateitis bus su juo. Nepamiršk to. 

Odrė spoksojo prieš save įsivaizduodama seno Sesilio veidą. 
Staiga gyvenimas pasirodė skausmingai ilgas ir niūrus. Ji pagal- 
vojo, kad dabar dukterys gulasi miegoti tame girgždančiame 
name, ir skausmas suspaudė širdį. 

Kodėl jai lemta netekti visų, kuriuos myli? Islos, Luiso, o da- 
bar dukterų? Odrė pasijuto vieniša nešama stiprios srovės, nej- 
stengianti pakeisti savo likimo tėkmės. 


18 skyrius 


Leonora gulėjo tamsoje su Triušiu Nulėpausiu, klausydamasi 
kosčiojančių mergaičių, dar septynių miegančių tame pačiame 
kambaryje. Tie garsai ramino: nors ji jaučiasi vieniša, bet ne vie- 
na. Leonora vakarieniavo prie ilgo stalo didžiojoje salėje ir tai 
priminė viduramžių pokylį, tik čia niekas nekepė paršiukų ant 
iešmo, o židinio angoje dulkėjo džiovintų gėlių puokštės. Mer- 
gaitė atsisėdo šalia Karolinos Steinton Hjuz. Ši pareiškė norinti 
būti vadinama pravarde Kezė ir Leonorai pasiūlė turėti pravardę, 
tada visos nusprendė, kad geriausiai tiks Alicijos sugalvota Leo. 
Mergaitės valgė makaronus su sūriu ir storas baltos duonos rie- 
kes su sviestu, kad užpildytų tuščius skrandžius. Auklėtoja Selė 
atvedė kelis panelės Rid šunis ir jie padėjo naujokėms pasijusti 
jaukiau. Leonora atsisėdo ant grindų su Keze ir dar dviem mer- 
gaitėmis, kurios taip pat ilgėjosi namų. Jos glostė šunis, ašaromis 
laistydamos kailius. Bet tuoj po vakarienės atėjo metas praustis 
ir ruoštis miegoti. Leonora pasikabino vonios maišelį ant kablio 
šalia daugybės kitų ir staiga susigraudino ant dušo kepuraitės gu- 
melės pamačiusi mamytės su meile prisiūtą etiketę su savo vardu. 

Dabar Leonora gulėjo lovoje susirietusi į kamuoliuką ir dre- 
bėjo, nors buvo užsiklojusi stora antklode. Čiužinys buvo kietas, 
kaskart sujudėjus sucypdavo spyruoklės. Leonora girdėjo auklė- 
tojos žingsnius ir tylų ją sekančio labradoro tipenimą siaurame 
koridoriuje. Auklėtoja stabtelėdavo prie kiekvieno kambario ir 
apšviesdavo lovas žibintuvėliu, žiūrėdama, ar visos mergaitės 
vietoje, tada vėl eidavo tolyn, o guminiai patogių batų padai šlep- 


sėjo medinėmis grindimis. 

Tikriausiai Leonora buvo užmigusi, nes naktį pabudo užsima- 
niusi į tualetą. Kurį laiką mergaitė gulėjo svarstydama, ar išdrįs 
nueiti viena. Koridoriuje degė šviesa, taigi reikėjo tik pereiti Di- 
kenso kambarį ir laiptų aikštelę iki tualetų. Leonora žinojo, kad 
grindys girgžda, ir bijojo pažadinti kitas mergaites. Tada ji pagal- 
vojo, kad kuri nors kita mergaitė taip pat nedrįsta atsikelti. 

— Ar kas nors nemiega? - garsiai sušnabždėjo ji. Balsas keistai 
sušnypštė tyloje. Ji pamėgino dar kartą, bet niekas neatsiliepė. 

Galiausiai spaudžianti šlapimo pūslė įveikė baimę, Leonora iš- 
slydo iš lovos, apsiavė šlepetes, įsmuko į chalatą, susijuosė diržu 
ir įkalbėjo save pajudėti. Prisiminusi sesers žodžius apie vaiduo- 
klius, tūnančius visuose Anglijos namuose, mergaitė suvirpėjo 
vildamasi, kad pakeliui nesutiks nė vieno. Šviesa buvo blausi, bet 
rodė kelią, kai Leonora tipeno per Milno ir Dikenso kambarius, 
stengdamasi neužlipti ant išmėtytų meškučių ir šlepečių. 

Praeidama pro Alicijos lovą ji stabtelėjo ir žvilgtelėjo į pagal- 
vę. Sesuo ramiai miegojo, ilgos garbanos it šilkinis krioklys drai- 
kėsi ant pagalvės. Leonora pavydėjo seseriai. Kažin ar Alicija taip 
pat ilgisi namų ir jaučiasi vieniša kaip ji. 

Kaskart užmynusi ant girgždančios lentos Leonora krūptelėda- 
vo ir sustingdavo įsitikinti, kad niekas nepabudo. Pagaliau perėjusi 
laiptų aikštelę atsidūrė prieš vonios kambario ir tualetų duris. 

— Ar čia tu, Mate? — pasigirdo balsas iš tualeto kabinos. 

Leonora apsidairė. 

— Mate? - reikliau paklausė balsas. 

— Čia aš, naujokė Leonora, - atsakė mergaitė eidama prie 
durų, už kurių girdėjosi balsas. 

Durys atsivėrė, sėdinti ant klozeto mergaitė nusišypsojo kan- 
kinės šypsena. 

— Labas. Aš Elizabeta, — tarė ji ir atsiduso. 

Mergaitė buvo stora, apvalaus veido, ilgi rusvi plaukai supinti 
į kasas. Elizabeta sėdėjo atsirėmusi alkūnėmis į kelius. Regis, jau 
seniai. 


— Aš gyvenu Milne, - pasakė Leonora. 

— O aš Miltone. Laukiu, kol Matė ateis į tualetą, - pareiškė ji ir 
pastebėjusi sumišusią Leonoros išraišką paaiškino: — Ji atsiuntė 
mane, kad sušildyčiau vietą. 

— Čia tai bent! 

— Labai šalta, ar ne? 

— Taip, labai. 

— Iš kur tu? — paklausė Elizabeta. - Tavo keista tarmė. 

— Iš Argentinos. 

— Kur ji yra? 

— Pietų Amerikoje. 

— O, tai labai toli. - Tada ji netaktiškai pridūrė: - Nesijaudink, 
po kelių savaičių išmoksi kalbėti kaip visos. 

Leonora, trokštanti patikti kitoms, pasakė: 

— Tikiuosi, kad taip bus. 

— Mama sako, kad mes turime šnekėti kaip kilmingos damos. 
Akivaizdu, kad tu kilminga, bet turėsi išmokti kalbėti gražiai. A, 
dar ir jodinėti. Aš visada tai pamirštu. Matai, esu alergiška ar- 
kliams. Užtinsta akys, imu čiaudėti. Tačiau mama nori, kad jodi- 
nėčiau kaip išauklėta ponia. 

— Taip, — pritarė Leonora. Įdomu, kaip Alicija suprastų šį 
pokalbį. 

Elizabeta atsiduso ir pažvelgė į laikrodį. 

— Aš sėdžiu čia mažiausiai penkiolika minučių, - pasiskundė 

zeto. Sėdynė sušildyta. Vargu ar Matė ateis. Tikriausiai vėl užmi- 
go. Ji kartais taip pasielgia. Aš dažnai sėdžiu čia ištisas valandas 
laukdama jos, — Elizabeta atsistojo užleisdama vietą Leonorai. — 
Iki rytojaus, — atsisveikino ir dingo. 

Leonora stebėjo išeinančią mergaitę ir mąstė, kas ta Matė, 
kad vidury nakties priverčia kitą šildyti jai unitazą. Atsisėdusi ji 
apsidžiaugė: Elizabeta gerai atliko savo darbą. 

Kai septintą valandą ryto suskambo didžiosios salės varpas, 
Leonora nudžiugo, kad jau reikia keltis. Gulėdama lovoje ji vis 


labiau bijojo, o ryte vėl pajuto kankinantį namų ilgesį ir vos ne- 

pravirko. Ji skubiai apsirengė ir su kitomis mergaitėmis nubėgo 
pusryčiauti. Visose vietose ant stalo buvo padėta po obuolį, iš 
virtuvės sklido skrebučių ir košės kvapai. 

Alicija miegojo gerai ir pabudo su jauduliu laukdama šios die- 
nos iššūkių. Pamačiusi seserį apsidžiaugė, kad toji, nors išbalusi, 
jau nebetrikdo jos virkaudama kaip mažvaikė. Alicija pamojavo 
Leonorai iš tolo ir įsitaisė prie kito stalo. 

— Tau negalima sėdėti čia, - pasakė aukšta mergaitė žvilgan- 
čiais juodais plaukais, sušukuotais šalmo forma. — Tu naujokė, 
turi sėdėti stalo gale. Visos sėdime pagal vyresniškumą. 

— Bet aš antraklasė, — atsakė Alicija įdėmiai žiūrėdama į 
mergaitę. 

Ši piktai dėbtelėjo į Aliciją. 

.— Atsargiai, mes nemėgstame pasipūtėlių, - įspėjo ji. - Bet aš 
tau atleidžiu, nes esi naujokė. 

Tačiau tiesa ta, kad mergaitę pritrenkė Alicijos grožis. Alicija 
nenoriai nuslinko į kitą stalo galą, ten sustojo šalia storos rusva- 
plaukės, priešais gražią riestanosę blondinę tamsiomis rudomis 
akimis. Mergaitė šypsodamasi nužvelgė Aliciją. 

— Tu naujokė. 

— Taip, aš Alicija. 

— Keistas vardas. 

— Tai Alisa ispaniškai. 

— Žinau. Tikriausiai tu iš Argentinos, — tarė ji. — Naktį Eli- 
zabeta sutiko tavo seserį tualete. Tiesa, Elizabeta? Draugė šildė 
man klozetą. Nekenčiu šaltų klozetų, o tu? 

— Niekada apie tai negalvojau, bet tikriausiai taip. Kuo tu vardu? 

— Ji Matė, Matildos trumpinys, - pasakė rusvaplaukė. - Ji — 
elitas. 

— O ką tai reiškia? — paklausė Alicija. 

Matė nusijuokė. 

— Mano tėvas vikontas. Tikriausiai tu nežinai, kas tai, - mer- 
gaitė atsiduso. — Elizabeta tau išaiškins apie mūsų klasių sistemą. 
Labai svarbu ją žinoti. 

— Aš viską žinau. Mano tėvas sinjoras, — atkirto Alicija, tikra, 
kad nei Matė, nei Elizabeta nežino, jog ispaniškai tai reiškia tie- 
siog „ponas“. 

— Labai gerai, - nusprendė Matė. - Ar jis svarbus žmogus? 

— Labai! Antras asmuo po prezidento, - pamelavo Alicija, 
tada kaip sąmokslininkė nusišypsojo ir sušnabždėjo: - Preziden- 
tas nežengia nė žingsnio, jei mano tėvas nepritaria. 

Elizabeta prunkštelėjo, Matė nusijuokė: Alicija ne tik graži, 
bet ir priklauso aukštuomenei. 

Matė žinojo, kad mokykloje nedaug tituluotų mergaičių. Gera 
pagaliau susipažinti su savo sluoksnio atstove. Tuo metu į valgy- 
klą įėjo panelė Rid, užėmė savo vietą stalo gale ir salė nuščiuvo 
maldai. Direktorė palenkė galvą ir sudėjo rankas. Leonora pada- 
rė tą patį ir užsimerkė, o Alicija neramiai šaudė akimis po salę. 

— Ačiū tau, Viešpatie, už šias mums suteiktas dovanas, 
amen, - nuskambėjo maldos žodžiai. 

Mergaitės pakartojo „amen“ ir atsisėdo triukšmingai patrauk- 
damos kėdes. Kai budėtojos ėmė dalyti garuojančią košę iš di- 
džiulių puodų, prie stalo sutarškėjo lėkštės. 

— Nekenčiu košės, — pasiskundė Matė. 

— Aš suvalgysiu tavo, - pasisiūlė Elizabeta. 

— Gerai, tada aš paimsiu tavo skrebutį. 

Elizabetos veidas akimirką apsiniaukė. Mergaitė be galo 
mėgo skrebutį su marmeladu, bet nuslopino nusivylimą Matei 
nepastebint. 

— Argentinoje mes pusryčių valgome sviestines bandeles su 
sūriu, — pasakė Alicija ir susiraukė prieš save pamačiusi pilkos 
košės dubenėlį. 

— O mes namie valgome kiaušinienę su šonine, — pridūrė 
Matė. - Ponia Bruton ją kepa kiekvieną rytą. Niekas kitas taip 
gerai negamina, kaip ji. 

— Argentinoje mes turim tarnaitę Mersedesą. 

— Kaip automobilį? — paklausė Elizabeta ir pažvelgusi į Matę 
prunkštelėjo į delną. 

— Taip, nes ji važinėja mersedesu, - greit atšovė Alicija, neno- 
rėdama apsijuokti. 

— Turbūt tavo šalyje tarnaitės labai turtingos. Ponia Bruton 
važinėja mažučiu morisu, - pasakė Matė. 

— O, taip. Argentinoje tėvas moka joms gerą algą, - pareiškė 
Alicija barstydama košę cukrumi. 

— Klausyk, - tarė Matė palinkdama į priekį ir prisimerkusi, — 
aš nebenoriu girdėti, kaip tu kartoji tą žodį. 

— Kokį? - apstulbusi paklausė Alicija. 

— Argentinoje, - pareiškė Matė. — Aš žinau, iš kur tu, todėl 
liaukis kartojusi, nusibodo. 

Akimirką Alicija neteko žado. Ji išsižiojo norėdama kažką sa- 
kyti, bet niekas nešovė į galvą, todėl tik įžūliai įsispoksojo į Matę, 
o Elizabeta vėl sukikeno — nieko naujo, kad Matilda terorizuoja 
kitas mergaites. Bet Alicija nebuvo įpratusi, kad su ja šitaip kal- 
basi. Ji taip pat pasilenkė į priekį ir įsmeigė į varžovę išdidžias 
mėlynas akis. 

— Iš kur tu kilusi? - paklausė ji ramiai. 

— Iš Hertfordšyro, - atsakė Matė. 

— Ą, aišku, — tarė Alicija ir atsilošusi klastingai nusišypsojo. 

Tai suerzino Matę, ji piktai susiraukė ir atkišo viršutinę lūpą. 

— Kas tau aišku? — puolė ji. 

Elizabeta susijuokė. 

— Ne, viskas gerai, - ramiai tarė Alicija. - Aš nenoriu tavęs 
įžeisti. 

— Neįžeisi. Tik pasakyk man, - nekantriai pareikalavo Matė. 

— Matai, tas Hertfordšyras nieko nestebina, ar ne? Aš buvau 
Hertfordšyre, ten, švelniai tariant, pilka ir niūru, —- pareiškė Ali- 
cija, nors niekada nesilankė toje grafystėje. 

— Visiškai ne! —- suriko Matė. 

— Mersė nuolat kartoja, kad pavydas - geriausias komplimen- 
tas. Argentinoje šilta, saulėta, nuostabu, todėl tavo pavydas man 
malonus, - tarė Alicija ir pakabino šaukštą košės. Matė pažvelgė 
į Elizabetą, toji tik gūžtelėjo pečiais. — Šita košė šlykšti, — toliau 

kalbėjo naujokė. — Pirmiausia ji šalta. Elizabeta, gal suvalgysi ir 
manąją? 

Toji tik papurtė galvą nežinodama, ką pasakyti. 

Alicija svaigo nuo sėkmės. 

— Palik ją, niekas neprivers tavęs valgyti, - sumurmėjo Matė 
žiūrėdama, kaip Alicija pastumia dubenėlį į šoną ir pasiima skre- 
butį iš pintinėlės. Matė žavėjosi naujoke - ji ne tik graži, bet pro- 
tinga ir drąsi. 

— Jei nori, gali kurį savaitgalį atvažiuoti pas mane, - pasiūlė 
ji paduodama Alicijai sviestą. - Hertfordšyre tikrai labai gražu. 

— Gal kada nors, - atsakė Alicija. - O dabar pasakykit, ar jūs 
Kaštonų kaimelyje turite namelį? 


Po pusryčių Leonora rado seserį Miltono kambaryje sėdinčią ant 
lovos su rusvaplauke mergaite, su kuria naktį susipažino tualete, 
ir gražia šviesiaplauke. 

— A, - Alicija plačiai nusišypsojo. - Čia mano sesuo Leo. 

— Labas, Leo, - pasisveikino Elizabeta. - Mes jau pažįstamos. 

— Ak, taip, tavo naktinis pasivaikščiojimas, - suburbėjo Alici- 
ja. Ji nepakęsdavo, kai sesuo peržengdavo jos teritoriją. 

— Taip, buvo maloni draugija, - pasakė Elizabeta. 

— Matė turi didelį namelį Kaštonų kaimelyje, ji pasidalys su 
manimi, — pasigyrė Alicija. - Atsiprašau, Leo. Bet tu negalėsi įei- 
ti, jei nežinosi slaptažodžio. 

— Aš nieko prieš, — geraširdiškai sutiko Leonora. 

— Kodėl judvi vienoje klasėje? — paklausė Matė nužvelgdama 
vieną seserį, tada kitą. 

— Mes dvynukės, - atsakė Leonora. 

Matė išplėtė akis ir išsižiojo plačiai it žuvis. 

— Dvynukės? - lėtai pakartojo ji. 

Leonora linktelėjo. 

— Verčiau eik ruoštis į koplyčią! - valdingai įsakė Alicija. - Vi- 
sos naujokės turi būti salėje po penkių minučių. 

— O tu? 

Leonora kiek pamindžikavo vietoje, bet į ją spoksojo trys 
nedraugiškų akių poros. Galiausiai nurijusi išdidumą ji išėjo iš 
kambario, bet nusprendė pasiklausyti už durų. Mersedesa sa- 
kydavo, kad slapčia klausydamasi neišgirsi nieko gero apie save, 
bet mergaitė nepajėgė atsispirti pagundai. Alicija išvijo seserį 
ne be reikalo. Ir buvo teisi. Vos tik Leonora uždarė duris, Matė 
pratrūko. 

— Dvynukės! - šūktelėjo ji. - Negaliu patikėti! Tu tokia gra- 
žuolė, o ji visiškai negraži. Kaip taip gali būti? 

— Na, matyt, mamos pilve aš susigriebiau visas gerąsias savy- 
bes, o blogąsias palikau Leo, - paaiškino Alicija. - Vargšelė Leo. 

Visos pašaipiai nusikvatojo. 

„Apakinta ašarų Leonora nubėgo į tualetą ir užsidarė duris. 
Atsirėmusi į kriauklę, kad nepargriūtų, virpėdama iš sielvarto ji 
žvelgė į savo perkreiptą veidą veidrodyje. Noriu mamytės ir noriu 
namo. Tačiau kaip visada Leonora kaltino ne Aliciją, o tą mergai- 
tę plonomis lūpomis ir bjauria burna, taip negražiai kalbėjusią 
apie ją. Ji šluostėsi akis virpančiais pirštais ir bjaurėdamasi žvelgė 
į raudonomis dėmėmis išmuštą veidą. 

Ji negraži, siaubingai negraži. Tačiau mama mano, kad jos 
dukrytė nuostabi. „Brangioji, tu esi vienas puikiausių Dievo kū- 
rinių“, - dažnai kartodavo ji ir Leonora manė, kad mama kalba 
nuoširdžiai, nes žvelgdavo į dukterį su giliausia, švelniausia mei- 
le. Mergaitė prisiminė mielą mamos veidą ir pajuto tokį begalinį 
ilgesį, kad net suskaudo širdelę. 

Staiga kažkas pasibeldė į duris. 

— Kas viduje? - tvirtu, bet maloniu balsu paklausė panelė Rid. 

— Leonora, - nuolankiai atsakė ji ir šniurkštelėjo. 

Direktorė atidarė duris ir įkišo galvą. 

— Kaip tik tavęs ieškau, - pasakė ji, lyg nepastebėdama ašaro- 
to mergaitės veido, nors girdėjo verksmą. — Noriu prašyti vienos 
paslaugos. 

— Oi, — tvardydamasi aiktelėjo Leonora. 

— Eime su manimi. 

Leonora nusekė paskui direktorę per kambarius, tada korido- 
riumi iki centrinių laiptų. Viršuje padvejojo, žinodama, kad jai 
negalima jais lipti. 

— Ateik, ateik, nedelsk, - pakvietė panelė Rid savo kapota an- 
gliška tarme, slepiančia verdančias emocijas. - Man reikia labai 
patikimos ir protingos mergaitės, kuri padėtų man per pamal- 
das. Šiandien Midžas nekaip jaučiasi. - Ji paglostė šuniukui galvą 
ilgais raukšlėtais pirštais. - Negaliu nei palikti jo, nei neštis į ko- 
plyčią, nes turėsiu vadovauti pamaldoms. Žinau, kad tu patinki 
Midžui, ar galėsi prižiūrėti jį? 

Direktorė pažvelgė į mergaitę protingomis akimis moters, 
beveik keturiasdešimt metų dirbusios ir gyvenusios su vaikais. 
Pati netekėjusi ir bevaikė panelė Rid paskyrė savo gyvenimą mo- 
kiniams ir, nors stengėsi laikytis atstu, vis dėlto buvo moteris ir 
pamildavo kai kurias mergaites. Leonora - viena iš jų. 

— Aš norėčiau jums padėti, - Leonora paėmė šuniuką, kilste- 
lėjo prie veido ir pabučiavo į nosį. Midžas jautėsi kuo puikiausiai, 
bet Leonorai nereikia to žinoti. 

Direktorė ir mokinė nulipo laiptais, kur visos jau laukė di- 
džiojoje salėje. 

— Eik prie mergaičių, —- paragino panelė Rid. - Aš pasiimsiu 
Midžą po pamaldų, - ji stumtelėjo Leonorą prie kitų. 

Leonorai iškart atlėgo. Šuniukas veikė raminamai, o panelė 
Rid privertė pasijusti gerai iš vidaus. Mergaitė nusprendė, kai 
tik galės, parašyti mamai ant tetos Siselės dovanoto popieriaus 
ir papasakoti apie Midžą bei panelę Rid. Tik ji nieko nerašys 
apie Matę, nes mamytė nuliūstų, o Leonora nenori jos skaudin- 
ti. Mergaitė dar kartą pabučiavo šuniuką ir priėjo prie Kezės, ta 
linksmai nusišypsojo ir pasiskundė: 

— Kur buvai dingusi? Aš tavęs visur ieškojau. 

— Nesijaudink, aš jau čia, — ryžtingai atsakė Leonora. — Ir 
man viskas gerai. — Ji taip pat nusišypsojo Kezei, dėkinga už 


draugystę. 

Na ir kas, kad aš neišvaizdi, mąstė Leonora, mano grožis yra 
viduje, o tai daug vertingiau. Kaip sakydavo Mersedesa: „Gražus 
veidas nepaslėps bjauraus būdo“ 


Per kitas dvi savaites Leonora ir Alicija priprato prie naujos mo- 
kyklos. Visos klasės mergaitės greitai pamilo Leonorą, vyresnės 
ir jaunesnės taip pat. Jos žavėjosi Alicija, bet ir bijojo, kaip gra- 
žios laumės, kuri įvilioja į spąstus visus, pakerėtus jos grožio. Ta- 
čiau nė viena nenukentėjo taip kaip Matė. 

Diana Rid atidžiai stebėjo Aliciją. Ji buvo pasipūtusi - kaip 
mergaitė, kuriai dažnai nepelnytai kartojama, kokia ji graži ir 
žavi. Alicija ieškodavo žmonių silpnybių, o tada visiškai ne- 
vaikiškai imdavo graužti žmogų subtiliai, lėtai ir negailestin- 
gai kaip sadistė, besimėgaujanti kito kančia. Žemindama kitus 
kilo pati. Alicija buvo ambicinga ir rūpinosi tik savimi. Ji turėjo 
daug bičiulių, bet jos nebuvo tikros draugės, nes tikroji drau- 
gystė paremta ne baime, o nesavanaudiška meile. Reikės išmo- 
kyti Aliciją nebūti savanaude. Tačiau ne taip lengva kalbėtis su 
tokio būdo mergaite. Tada vieną vakarą Alicija pati įkrito į pa- 
nelės Rid glėbį. 

— Mate, eikim pajodinėti poniais be balnų, - pasiūlė Alicija 
draugei. 

Matė sėdėjo jų rąstų namelio Kaštonų kaimelyje kampe. Tai 
buvo didelis namelis, prieš metus pastatytas iš audros išverstų. 
medžių. Matė ir Elizabeta įsirengė du kambarius, užkamšė tar- 
pus tarp rąstų šienu, atsitemptu iš krūvos prie daržo, kur buvo 
suversta vasarą nupjauta žolė. Stogas buvo uždengtas pagaikš- 
čiais bei lapotomis medžių ir krūmų šakomis. 

Tai buvo šauniausias namelis visoje alėjoje, visos mergaitės 
jo pavydėjo, todėl Alicijai atrodė, kad jis teisėtai priklauso ir jai. 
Matei nepatiko Alicijos pasiūlymas. Argi jos dar neužtektinai 
prikrėtė eibių? Juk jos mokykloje vos dvi savaites. Mergaitės jau 
buvo nakties vidury pasprukusios iš pastato avarinėmis kopėčio- 
mis ir šoko mėnesienoje, vogė sausainius iš sandėliuko ir valgė 

bibliotekos tualete, bėgiojo nuogos darže po pietų pažaidusios 
netbolą. Jos netgi kankino Elizabetą - liepė naktį šildyti ne vieną, 
o du klozetus. Bet jodinėti poniais be prižiūrėtojo buvo rimtas 
nusižengimas. 

— Alicija, nemanau, kad šis sumanymas geras, - pasakė Matė 
purtydama galvą. - Sugalvokim ką nors kito. 

— Aš nenoriu nieko kito, - pareiškė Alicija. 

— Mus išmes iš mokyklos, - priešinosi Matė ir sudrebėjo įsi- 
vaizdavusi tėvo įtūžį. Ji buvo pasiruošusi daryti bet ką, bet tikrai 
bijojo būti pašalinta iš mokyklos. 

— Man nerūpi. Jau buvau išmesta iš vienos mokyklos! Kokia 
tau pati blogiausia bausmė? 

— Tėvas mane užmuš. 

— Aišku, kad neužmus, - atšovė Alicija įsmeigusi į draugę le- 
dines akis. 

— Na, jis įsius ir rėks ant manęs. 

— Bet neužmuš. 

Matė akimirką susimąstė. 

— Mate, žodžiai nežudo. Ir išmetimas iš mokyklos nežudo. 
Tiesą sakant, niekas nieko nepadarys. Aš su džiaugsmu para- 
šysiu šimtą eilučių ar pastovėsiu klasės kampe. Tokios bausmės 
neskausmingos. 

— Na, gerai, eikim, — staiga nusileido Matė, įkvėpta Alicijos 
drąsos. - Bet reikia palaukti po vakarienės - kai lauke bus beveik 
tamsu, mažesnė tikimybė, kad mus sučiups. 

— Gerai, taip ir žinojau, kad palaikysi mano pasiūlymą. 

— Verčiau nesakykim Elizabetai, nes ir ji norės eiti. O dar nu- 
kris ir susižeis. 

— Taip, ji beviltiška kvailė. 

— Bet paklusni. | 

— O, mums reikia tokių elizabetų. Pasak Mersės, jei visi būtų 
tokie protingi kaip aš, nebūtų tarnų mums prižiūrėti. Ačiū Die- 
vui, kad turim elizabetas. 


Mergaitės griausmingai nusikvatojo. 

— Eikim pasižiūrėti ponių ir nuspręskim, ant kurių josim, — 
pasiūlė Matė, pirma išeidama iš namelio. 

Mergaitės nutykino į pievą ir atsirėmė į tvorą. Vešlioje žolėje 
ganėsi penki riebūs poniai, tingūs kaip karvės. 

— Aš josiu tuo baltu, — parodė Alicija. 

— Jis pilkas, - pataisė Matė. 

— Na, gerai, pilku. Kuo jis vardu? 

— Ponas Sniegas. 

— Na, aš josiu Ponu Sniegu. O tu? 

Matė pamąstė ir mostelėjo į širmį, tokį mažą ir apvalų, kad 
pilvas beveik lietė žemę. 

— Sėkmiumi. 

— Tinkamas vardas. Tikėkimės, kad jo sėkmė užkrės ir mus. 

— Jis toks žemas, kad nebus sunku užšokti ant nugaros. 

— Gerai. Oi, jau skambina vakarienei. 

— Nė žodžio niekam, - prigrasė Alicija ir mergaitės nuėjo ke- 
liuku namo link. | 

Po vakarienės jos išslinko į prieblandą. Dar reikėjo atsikratyti 
Elizabetos, panorusios eiti kartu. Jos buvo priverstos pasakyti jai 
kitą susitikimo vietą ir ten vargšelė dabar laukė draugių, žvilgčio- 
dama į laikroduką ir nerimaudama, kur jos dingo. 

O Alicija ir Matė jau lipo per tvorą, dairėsi lyg akylos plėši- 
kės, kurios kėsinasi į svetimą turtą rizikuodamos visko netekti. 
Įžūlumo jaudulys svaigino, mergaičių akys blizgėjo prieblandoje.. 

— Reikia pajoti bent tris minutes, kitaip nesiskaito, - sukuždė- 
jo Alicija, kai jos susilenkusios skuodė pieva. | 

Matė juokdamasi pribėgo prie Sėkmiaus, šis pakėlė galvą ir 
liovėsi rupšnojęs žolę. Kai Alicija atskubėjo artyn, Ponas Sniegas 
pamanė, kad tuoj gaus riešutų, ir tyliai nusižvengė. 

— Ša, neišduok mūsų, - piktai sušnypštė ji. 

Alicija pažvelgė į draugę, glostančią Sėkmiui galvą ir pasiruo- 
šusią sėsti ant jo. Aliciją uždegė varžybų įkarštis. Ji negaišo glos- 
tydama arkliuką, bet įsibėgėjusi ant jo užšoko. Matė susiraukė, 
persvėrė koją per savo ponio nugarą, tada įsitaisė, palinko į priekį 

ir įsikniaubė į jo karčius. Bet Alicija jautėsi pergalingai ir, kaip 
visada, siekė žengti toliau. Nenorėdama kaip Matė tik sėdėti ir 
slėptis ji spyrė į apvalų Pono Sniego pilvą, ragindama bėgti. 

— Nagi, žioply, judėk! 

Tačiau ponis palenkė galvą ir vėl ėmė rupšnoti žolę, lyg Alici- 
jos visai nebūtų. Matė pažvelgė į draugę ir į savo riešą, rodydama, 
kad trys minutės jau praėjo. Bet Alicija papurtė galvą, gudriai nu- 
sišypsojo ir stipriau spyrė poniui. Ponas Sniegas tingiai prunkš- 
telėjo, lyg mergaitė būtų įkyri vasaros musė, dūzgianti apie galvą. 

— Po velnių, tingi rupūže, judinkis! - Alicija iš visų jėgų spyrė 
gyvuliui. 

Staiga ponis krestelėjo galvą, įpykęs sužvengė ir metėsi šuo- 
liais, kiek tik leido jo trumpos kojytės. Alicija apsidžiaugė, bet ir 
šiek tiek išsigando. Ji nepastebėjo rudo pėdsekio šuns, iššokusio 
iš po ponio kanopų, arkliukas jo taip pat nematė. Tačiau dar ne- 
spėjusi pasimėgauti jojimu pajuto slystanti nuo ponio nugaros. 
Alicija mėgino išsilaikyti griebdamasi karčių, bet arkliuko kailis 
buvo toks švelnus ir slidus, kad jie slydo iš rankų. Ponas Sniegas 
piktai šuoliavo žinodamas, kad šitaip jojikę numes. Nepajėgusi 
išsilaikyti Alicija nuslydo ir šleptelėjo ant žemės. Laimė, buvo 
sužeistas tik jos išdidumas. Išraudusi iš įtūžio ji atsistojo ir nu- 
sišluostė purvinas rankas į sijoną. O atsigręžusi pamatė pėdsekį 
šunį, džiaugsmingai bėgantį prie vartų, kur Matė tūnojo sukry- 
žiavusi rankas ant krūtinės ir išsigandusi spoksojo į Aliciją. Ša- 
lia jos stovėjo įpykusi panelė Rid. Jos veide buvo sustingusi šalto 
ryžtingumo išraiška, pirštai ilgais svajingais judesiais glostė Mi- 
džo nugarą. 

Alicija artinosi įtraukusi pečius, laukdama direktorės įniršio, 
tačiau nustebo ir net atsipūtė, nes toji pasakė tik vieną sakinį: 

— Rytoj pusę aštuonių mano kabinete. 

Tada leidosi namo link, lydima savo keturkojų seklių. 

— Nebijok, Mate, —- pakėlusi smakrą ramino Alicija, stengda- 
masi atrodyti tvirta. - Dar niekas nemirė nuo taisyklių perraši- 


nėjimo, o išmesti mūsų iš mokyklos ji nedrįs. 

Mergaitės grįžo tylėdamos, kiekviena atskirai perkratydamos 
savo baimes. 

Kitą rytą abi paskirtą valandą laukė prie direktorės kabineto, 
vildamosi, kad niekas nesužinos apie bausmę, kad ir kokia ji bus, 
nes niekas nenutuokė apie vakarykštį nuotykį — jos nepasakojo 
nei Elizabetai, nei Leonorai. 

Direktorė tyčia privertė laukti, ilgindama jų kankynę. Likus 
vos kelioms minutėms iki mišių, ji atėjo vilkėdama tvido sijoną ir 
švarką, ant kaklo karojo perlų vėrinys. 

— Eime su manimi, - įsakė ir žengė per didžiąją salę lauko 
durų link. 

Sutrikusios mergaitės sekė žvyro takeliu iki koplyčios. Direk- 
torė sustojo prie laiptelių ir atsigręžė į mergaites. 

„— Dabar jūs būsite rąstai, — pareiškė ji. - Gulėsite ant grindų 
ties durimis, ir visos atėjusios į mišias mokinės turės jus peržengti. 
Mergaitės žino, ką jūs iškrėtėte, ir kad tu, Alicija, netgi nesugebė- 
jai išsilaikyti ant ponio nugaros ir nukritai. Šiandien niekas su ju- 
dviem nesišnekės. Be to, nuo šiol jūs kiekvieną rytą kelsitės penktą 
valandą ir padėsite valyti arklides. Taip bus ne dieną ir ne dvi, o visą 
semestrą, kol suprasite, kad taisyklių reikia laikytis. Aš atsakau už 
moksleivių ir gyvulių saugumą. Jūs galėjote sunkiai susižeisti ar su- 
žaloti ponius. Toks elgesys peržengia visas ribas. Tai daugiau nepa- 
sikartos. O jei pasikartos, aš nebebūsiu tokia atlaidi. Alicija, tu esi 
mokykloje tik dešimt dienų ir jau atskleidei savo bjaurų būdą. Gal- 
būt turėtum per ryto maldą paprašyti Dievo malonės. Kaip mokė 
Jėzus: mylėk artimą kaip patį save. Tau reikia dar daug išmokti. 

Alicija sunkiai nurijo gumulą. Jai labai nepatiko, kad turės vai- 
dinti rastą, per kurį lips visos mergaitės, o dar labiau nepatiko, 
kad turės keltis penktą valandą valyti arklidžių. Blogesnės baus- 
mės nesugalvosi. Panelė Rid žinojo tai ir buvo labai patenkinta. 
Alicija - ypatinga neklaužada, todėl ir bausmė turi būti ypatinga. 
Mergaitės iš savo kambarių jau rinkosi į koplyčią. Direktorė už- 
lipo laipteliais ruoštis pamaldoms, ji jautėsi patenkinta ir tyliai 
dėkojo Dievui už suteiktą įkvėpimą. 


19 skyrius 


Odrė dvi savaites laukė savaitgalio, kai vėl susitiks su dukterimis. 
Ji rašė joms kiekvieną rytą, sėdėdama mažoje Siselės svetainėje 
prie židinio. Nuolat lijo, buvo drėgna ir šalta. Ji rašė kasdien, nes 
tik taip galėjo bendrauti su dukterimis, nors nebuvo jokių nau- 
jienų. Alicija parašė tik du kartus: privalomą šeštadienio laišką — 
tą dieną visos mergaitės turėdavo rašyti tėvams, ir vieną laišką 
Mersedesai, o Leonora rašė kasdien. 

Leonoros laiškai buvo ilgi ir poetiški. Ji pasakojo apie savo 
naujas drauges, panelę Rid, kuri jai be galo patiko, jodinėjimą 
gauruotais riebiais poniais per jojimo pamokas, kaip mergaitės iš 
lėto tursendavo viena paskui kitą ir mokydavosi šokti per raudo- 
nai ir baltai dryžuotus stulpelius. Palyginusi šituos pasijodinėji- 
mus su įprastais Argentinoje ji nusprendė, kad Anglijoje patinka 
labiau, nes mokytoja Frankė labai maloni ir pagyrė Leonorą prieš 
visas mergaites. Leonora mokosi skambinti, lanko jaunesniųjų 
mergaičių chorą. Tačiau geriausiai jai patinkančios dailės pamo- 
kos, su dar trimis mergaitėmis ji išrinkta į dailės komitetą. Šeš- 
tadieniais jos lanko dailės būrelį ir prižiūri tvarką klasėje, be to, 
kartą per savaitę susitinka su ponia Augusta Grimsdeil, kuri vai- 
šina jas arbata ir pyragaičiais ir leidžia kreiptis į ją Gase. Moky- 
toja dėvi ilgas gėlėtas sukneles, ilgus karolius kaip tetos Ednos — 
apsuktus aplink kaklą ir nukarusius iki liemens. Leonora nerašė, 
kaip pasiilgo mamos, ir nenorėdama liūdinti Odrės nepaskun- 
dė, kad Alicija turėjo vaidinti rastą. Mergaitė pripiešė gėlyčių ir 
širdučių, jas nuspalvino raudonu pieštuku. Tačiau namų ilgesį 
išdavė keistos išsiliejusios rašalo dėmės ir vandens ženklai ant 

popieriaus lapo. Odrė tikino save, kad tai ne ašaros. Turėjo taip 
manyti, kad ištvertų. 

Siselė skraidė po namus mūvėdama apdribusias, virvele per 
juosmenį sutrauktas kelnes, vilkėdama žydrus apie juosmenį 
besiplaikstančius Marselio marškinius, primenančius mylimąjį 
kaskart, kai pamatydavo savo atvaizdą vestibiulio veidrodyje. Ji 
dirbo su Panaceliu ir Florinu sode, karpė gyvatvorę, rinko obuo- 
lius, slyvas, gervuoges, kol rudens gėrybės vos tilpo sandėliuke. 

Siselė vežiojo Odrę po ūkį, kur kaimynas baigė nuimti derlių 
žaliais didžiuliais kombainais, primenančiais piktus žvėris, besi- 
skverbiančius per sėmenis ir vasarinių rapsų laukus. Ši žemė pri- 
klausė Siselei, bet po vyro mirties jau aštuonerius metus Entonis 
Ficdžeraldas, turintis didelį ūkį kaimynystėje, dirba tą žemę. 

— Šiais laikais žemės ūkis duoda nedaug pajamų, bet man už- 
tenka, kad galėčiau nusipirkti drabužių ir gyventi čia. Nė už ką 
gyvenime nesikraustyčiau iš Holholi Greindžo, - tikino svainė. — 
Be to, tik tiek man liko iš Hju. 

Siselė mažai kalbėdavo apie velionį vyrą. Galbūt manė, kad 
nedera, kai mansardoje tūno Marselis. Tačiau žmogui reikia kito 
žmogaus. Odrė manė, dailininkas tinka Siselei, nors akivaizdu, 
kad tai tik fizinis potraukis, o ne dvasinė bendrystė. 

Marselis ateidavo tik pavalgyti, tačiau dažnai nešdavosi mais- 
tą į studiją. Jis tylėdamas pasidėdavo lėkštę ant padėklo ir neišta- 
ręs nė žodžio dingdavo. Siselė neprieštaraudavo. Matyt, jie ben- 
draudavo tamsoje, nes rytais ji nulipdavo pusryčiauti atjaunėjusi, 
švytinti, degančiais skruostais, plačia šypsena, skleidžianti mei- 
lės kvapą, kuris primindavo Odrei, ką ji kadaise turėjo ir prarado. 

Namie buvo tik viena Luiso nuotrauka - ant fortepijono. Kas- 
kart pažvelgus į ją Odrei sugniauždavo širdį. Tačiau vieną dieną, 
ieškodama kokios nors knygos paskaityti, ant seno klevinio stalo 
bibliotekoje Odrė aptiko kelis nuotraukų albumus. Pagalvojusi, 
kad nevalia smalsauti neatsiklausus, ji paprašė Siselės leidimo. 
Laimė, svainė apsidžiaugė galimybe atsisėsti prie židinio ir pako- 


mentuoti nuotraukas. 

— Tikriausiai norėtum pamatyti Sesilį vaikystėje, —- pasakė Si- 
selė, patogiai įsitaisiusi ant sofos. 

— Taip, - pamelavo Odrė, tramdydama susijaudinimą. 

Siselė ėmė lėtai versti albumo puslapius. Čia buvo jų tėvų nuo- 
traukos, Sesilis ir Siselė vaikystėje, jų namai — didžiuliai ir grės- 
mingi kaip Kolherst Hausas. Odrė nekantriai kramtė nagus trokš- 
dama, kad svainė greičiau verstų puslapius. Ji deramai komentavo, 
atsiduso pamačiusi Sesilį krikšto drabužėliais, žavėjosi gyvu Si- 
selės veiduku, besišypsančiu iš juodo vežimėlio, pagyrė motinos 
eleganciją ir pagaliau sustojo ties nespalvota Luiso nuotrauka. 
Tikriausiai čia jam pusė metų, bet jis labai lengvai atpažįstamas. 

Luiso plaukučiai buvo šviesūs, kūnelis minkštas, kūdikiš- 
kai apvalainas, tačiau nustebusi ir tyra akių išraiška jau rodė tą 
svajingą, nutolusį žvilgsnį, išskiriantį Luisą iš kitų žmonių. Jau 
tada jis gyveno savame pasaulyje. Toks pažeidžiamas, trapus ir 
lengvai įskaudinamas. Odrės širdis ilgėjosi suaugusio vyro, kurį 
mylėjo. Tačiau Luisas liko toks pat vaikas kaip nuotraukoje, ir 
jam reikėjo Odrės. 

— Koks Luisas buvo vaikystėje? — tyliai paklausė ji. 

Siselė nenustebo, nes Odrė teiravosi apie visas nuotraukas. 
Tačiau ji dvejojo jausdamasi kalta dėl brolio. 

— Jis buvo mielas, - mąsliai ištarė ji. —- Tikrai labai žavingas 
kūdikis. 

— Toks ir atrodo, — švelniai šypsodamasi pasakė Odrė. - Bet 
jis mažai pasikeitė, tiesa? 

— Taip, čia ir bėda. 

— Bėda? 

— Luisui buvo sunku mokytis. Jis vėlai pradėjo šliaužioti, 
vaikščioti, kalbėti ir niekada nesuaugo. 

— Suprantu. 

Odrei delnai sudrėko iš susijaudinimo. Matyt, Siselė tuoj pa- 
sakys, kodėl Luisas kitoks negu kiti. 

— Bet vaikystėje jis buvo tikrai mielas. Aš gerai prisimenu, nes 
esu daug vyresnė, jis buvo kaip lėlytė ir aš žaisdavau su juo, kol 

jis mane nuvylė. Broliukas buvo labai ūmus, — Siselė nostalgiškai 
nusijuokė, tada užkišo už ausies išsipešusią plaukų sruogą. - Ma- 
nau, jis ir pats nusivylė savimi. Norėjo, kad jam sektųsi geriau. 
Lyg būtų žinojęs, kad gali padaryti geriau, bet rankos neklausy- 
davo galvos. Tada jis labai užpykdavo. 

— Kodėl jis buvo kitoks, nors tu ir Sesilis esate tokie... 

— Normalūs? 

Odrė net pašoko išgirdusį šį žodį, lyg motina, ginanti savo 
vaiką. 

— Oi, aš niekada nepasakyčiau, kad Luisas nenormalus, — sku- 
biai patikino ji. — Jis net labai normalus - ypatingas, talentingas. 

— Ak, Odre, tu taip mažai žinai apie jį, - tarė Siselė ir sunkiai 
atsiduso. — Jei Isla nebūtų jo mylėjusi, aš tau nieko nesakyčiau, 
bet tu esi šeimos narė, ir tai nebus išdavystė. Esu tikra, kad galiu 
pasitikėti tavimi. 

— Kalbėk, - kvėptelėjo Odrė. 

— Brangioji Odre, Luisas gimė neišnešiotas. Pavojingai per 
anksti. Mama vos neprarado kūdikio ir kentėjo nuo baisios de- 
presijos, kol jis buvo ligoninėje ir gydytojai kovojo už jo gyvybę. 
Tai buvo siaubinga. Kai Luisas buvo parvežtas namo, visiems la- 
bai atlėgo. Lyg juodas debesis pasitraukė ir virš mūsų vėl pasiro- 
dė žydras dangus. Taip jautėmės, kol supratome, kad Luisas vis 
dėlto nevisiškai sveikas. Bet požymiai buvo menkai pastebimi. 
Žinoma, jokių matomų randų, tik jo psichika buvo pažeista. Tai 
labai sunku pripažinti, o dar sunkiau deramai elgtis. 

— Ką tu turi galvoje? — išsigandusi paklausė Odrė. 

Siselė kalbėjo toliau, lyg mėgindama pateisinti šeimos elgesį su 
Luisu. Jos balsas vis garsėjo ir plonėjo, rodėsi, kaltė ją pasmaugs. 

— Luisas labai kentėjo. Jį apnikdavo baisūs spiegimo priepuo- 
liai, kurių niekas nepajėgė nuraminti. Jis klykdavo ir klykdavo 
štai šitaip ištiesęs rankas, — ji išskėtė rankas ir ėmė jomis mo- 
juoti. — Lyg jam kažką skaudėtų. Tai buvo šiurpu. Tėvelis, su- 
valdydavęs bet kokią padėtį, pasijuto bejėgis ir nepajėgė susi- 
taikyti su tuo. Taigi, kai Luisas iš kūdikio tapo mažu berniuku, 

tėtis ėmė nekreipti į jį dėmesio, lyg vaiko išvis nebūtų. Iš pradžių 
mama buvo labai prisirišusi prie jaunėlio, jausdamasi kalta, kad 
jos kūnas neišlaikė kūdikio tiek, kiek reikėjo. Ji manė nuvylusi 
savo vaiką, tačiau Luisas nepasidavė niekam, atstūmė mamą. Aš 
taip pat kalta, - prisipažino Siselė lūžtančiu balsu. — Vaidinda- 
vau, kad Luisas įsūnytas, ir visiems kalbėdavau, kad jis ne mūsų 
giminaitis — mama ir tėtis jį įvaikino. Elgiausi šlykščiai, dabar 
nesuprantu, kaip galėjau būti tokia žiauri. Tačiau, regis, Luisui 
tai buvo nesvarbu, jis net juokdavosi. Bet tikriausiai nekentė 
manęs. Aš buvau bjauri sesuo, o Sesilis - geras brolis. Na, jis 
apskritai šventasis. Aš labiau savanaudė. Man labai gaila, bet esu 
per silpna ką nors pakeisti. Sesilis, šventasis Sesilis, taikstėsi su 
Luisu dar ilgai po to, kai mes visi jį apleidome. Luisas nurimo 
tik pradėjęs skambinti mamos fortepijonu - lyg būtų tai daręs 
ilgus metus, lyg būtų mokęsis muzikos. Manau, jis staiga rado 
būdą bendrauti, suvokė sugebąs bent šį tą daryti, nusivylimas 
savimi sumažėjo, įniršio priepuoliai liovėsi. Tačiau tada jis ga- 
lutinai nutolo nuo mūsų, tik valandų valandas sėdėdavo ir gro- 
davo, neįsileisdamas mūsų į savo muzikos pasaulį. Muzika - jo 
vienintelė meilė. Islai nebūtų pavykę su juo. Mielasis Luisas yra 
besikankinanti dvasia. 

— Bet dabar jam viskas gerai? — paklausė Odrė. 

Ji buvo tikra, kad Siselė klysta. Luisas sugeba mylėti kitą žmo- 
gų - juk pamilo ją. Muzika buvo meilės pagrindas, laikęs juos 
kartu, priemonė suprasti vienam kitą, kai žodžiai buvo bejėgiai 
išreikšti tai, ką juodu jautė širdyse. 

— Jis išmoko išgyventi ir žino savo ribas. Bet vis tiek nesugeba 
susitaikyti, kai reikalai nesiklosto palankiai. Tada Luisas palūžta. 

— Luisui reikia, kad kas nors jį mylėtų, — tyliai pasakė Odrė. 

— Bet kas gali jį mylėti, Odre? Kas gali skirti tiek laiko ir pa- 
stangų bandydamas jį suprasti? Luisas neprisileidžia Žmonių, 
niekas nepajėgia jo pasiekti. Jis gyvena už tūkstančių mylių sva- 
jonių pasaulyje. Ir kuo vyresnis darosi, tuo toliau traukiasi. Kada 


nors jis iš viso pradings. 

Tą naktį Odrė gulėjo neužmigdama tamsoje ir verkė, gailėda- 
masi dukterų, Islos, Luiso. Ji pati nežinojo, dėl kurio iš jų verkė 


labiausiai. 


Pagaliau Alicija ir Leonora parvažiavo į Holholi Greindžą pra- 
leisti savaitgalio. Odrė susijaudinusi apkabino dukteris, tačiau 
džiaugsmą vis tiek temdė suvokimas, kad po kelių dienų mer- 
gaitės grįš į mokyklą, o ji skris į Buenos Aires. Odrė nežinojo, 
kaip ištvers, bet neketino gadinti dabarties akimirkos ir norėjo 
mėgautis ja, kiek tik įstengs. 

Alicija taip gėdijosi bausmės už jodinėjimą ant Pono Sniego 
be balno, kad jokiomis užuominomis neužsiminė apie tai, Leo- 
nora taip pat tylėjo. Alicija jautėsi siaubingai pažeminta. Ji net 
neketino pasakoti Mersedesai, kuriai patikėdavo visas paslaptis. 
Tačiau Alicija pasakojo apie visus mokytojus tobulai pamėgdžio- 
dama kiekvieno mimikas. Moterys sėdėjo virtuvėje prie krosnies 
ir juokėsi iš mergaitės, vaikštinėjančios pirmyn atgal lyg scenoje, 
o šunys tysojo išsidrėbę ant savo pagalvėlių. 

Odrės nuostabai, per pietus pasirodė Marselis ir, užuot nu- 
sinešęs maistą ant padėklo į dirbtuvę, įsitaisė prie stalo stebė- 
damas jį supančias moteris, lyg mėgindamas pasisemti įkvėpi- 
mo. Jis kiūtojo kampe it blogo meilės romano herojus, niūrus 
ir sielvartingas, ir įspūdžiui sustiprinti rūkė savadarbę suktinę. 
Siselė vėl virto žaisminga mergina ir sukosi po kambarį steng--. 
damasi kuo greičiau patiekti ėriuko šlaunį. Dvynukės beveik 
nepastebėjo dailininko ir nekreipė į jį dėmesio. Marselis sėdėjo 
tyliai stebėdamas, ir Odrė negalėjo nematyti, kad Marselis žiūri 
į ją. Ne įsimylėjėlio akimis, ne taip kaip į Siselę, bet tarsi viską 
žinodamas, netgi jos paslaptį. Lyg teigdamas, kad Odrė suvokia 
jį Žinant, ir dabar juodu turi bendrą paslaptį. Ji pasijuto nepa- 
togiai. Nors Marselis tūnodavo palėpėje, regis, visos naujienos 
ji pasiekdavo. Dailininkas girdėjo Odrę skambinant fortepijonu, 
kai ji manė esanti viena, tyčia atėjo vidury nakties, kai ji nega- 
lėjo užmigti. Kas gali patvirtinti, kad jis netūnojo šešėlyje, kai 


248 


Neužmiršk manęs 


ji mėgavosi brangia akimirka su Luiso nuotrauka? Odrė sugavo 
dailininko žvilgsnį ir susiraukė, bet jis ir toliau pūtė dūmus į orą, 
žiūrėdamas į ją kaip dailininkas į savo kūrybos objektą. 

Rytą moterys išvedė šunis pasivaikščioti, kartu pasiėmusios 
didelius dubenis gervuogėms. Gyvatvorės buvo pilnos uogų, 
sodo medžių šakos linko nuo obuolių ir slyvų. Oras buvo šiltas, 
saulė rudens šviesa auksino kalvas primindama apie vasarą ir 
gamtos grožį. Odrė pagalvojo apie pulkininką Blaitą - pasirodo, 
jis buvo neteisus: Anglijoje ne visada lyja. Ji stebėjo Aliciją, laks- 
tančią su šunimis, o Leonora buvo įsitvėrusi motinai į parankę, 
lyg norėdama glaustis kuo ilgiau, juk reikės vėl išsiskirti. Moterys 
perėjo pievą, kur buvo įsikūrę čigonai. Panacelis ir Maša gulėjo 
ant žolės su abiem vaikais. Alicija pribėgo prie Leonoros, timp- 
telėjo už rankovės ir sušnabždėjo: 

— Nedrįsk užsiminti apie vištą! 

— Žinoma, ne, — pažadėjo Leonora ir įspėjo: — Bet tu būk su 
jais maloni. 

„Malonus“, kaip ir „mielas“, Alicijos nuomone, labai nuobo- 
dūs žodžiai. Juos reikėtų ištrinti iš anglų kalbos. Odrė pastebėjo, 
kad paprastai linkę aploti arklius šunys dabar laikėsi atokiau, su- 
tūpę už kelių šimtų metrų. 

— Labas, Florinai! — šūktelėjo Alicija niūriam berniukui, su 
visa šeima pakilusiam nuo žolės. 

— Oi, tik jau nesikelkit, - sumojavo rankomis Siselė, lyg šu- 
nims komanduodama tūpti. - Miškuose daugybė gervuogių. Pa- 
naceli, tikiuosi, nuimate šį derlių. 

— Mes imame viską, ką duoda ši žemė, ačiū, ponia Veterbi, — 
atsakė čigonas maukšlindamasis kepurę. 

— Reivina, tu dar nesusipažinai su mano dukterėčiomis Alicija 
ir Leonora. Jos gyvena pas mane, 0 per atostogas padės Panace- 
liui ir Florinui sode. Ten tiek darbo. 

— Aš mielai išpranašausiu joms ateitį, - atsakė mergaitė rody- 


dama kreivus dantis. 

— Taip, paburk man! — džiaugsmingai šūktelėjo Alicija. —- Aš 
ištekėsiu už turtuolio? 

— Alicija! — subarė Odrė, susigėdusi dėl negražaus dukters el- 
gesio. 

— Bet kodėl gi ne? —- pasakė Siselė ir nusijuokė. — Kai ji prana- 
šavo man, buvo smagu. Aš užmokėsiu. 

Siselė kyštelėjo ranką į kelnių kišenę, ištraukė dvi puskrones. 

— Pasidabruosiu tavo delnus. 

— Gerai! - cyptelėjo Alicija. - Leo, pamėgink ir tu! 

Bet Leonora papurtė galvą ir pažvelgė į motiną. 

— Leonora kaip aš. Mudvi prisibijome būrėjų, - tarė Odrė ir 
spustelėjo dukteriai ranką. 

Alicija nusekė paskui Reiveną į furgoną. Ji buvo aukšta, liekna, 
plaukai iš po skarelės krito iki juosmens. Jei ne dantys ir gelsva 
oda, čigoniukė būtų buvusi tikra gražuolė. Mergaitė mostelėjo į 
mažą apskritą staliuką ir dvi kėdes šalia. Alicija nelaukdama pa- 
sitraukė kėdę ir žvaliai įsispitrėjo į čigonę. 

— Ar turi krištolinį rutulį? 

Reivena papurtė galvą. 

— Ne, neturiu jam pinigų, - pareiškė ji. - Aš buriu iš delno. Be 
to, mane mokė močiutė, o jai nereikėjo krištolinio rutulio. 

— Na, štai mano delnas, - pasakė Alicija apversdama plašta- 
ką. - Ką matai? Ar aš būsiu turtinga ir laiminga? 

Reivena paėmė mergaitės ranką ir atidžiai įsižiūrėjo. Alicija. 
stebėjo jos veidą, kol čigonė perbėgo akimis kiekvieną liniją ir 
raukšlelę. Reivena giliai įkvėpė ir Alicija pamatė, kad jos akių vo- 
kai blizga nuo prakaito. Buvo karšta. Mažame furgone tvankiau 
negu lauke, kur oras šiltas, bet gaivus. Trūko oro, slėgė čigonės 
tyla, Alicija taip pat išprakaitavo, bet iš nekantrumo. 

— Na! - paragino ji. - Ką pamatei? 

— Tau labai pasisekė, - pagaliau prašneko čigonė. - Esi ne tik 
graži, bet ir talentinga. Tačiau tik nuo tavęs priklauso, kaip pa- 
naudosi tas dovanas. Tu arba būsi turtinga, arba... - Reivena pa- 
dvejojo, Alicija drąsindama palinko į priekį. 

— Arba? 

Reivena atlaidžiai nusišypsojo ir papurtė galvą. 

— Ne, tu būsi turtinga ir laiminga, ištekėsi už labai turtingo 
vyro, kuris tave labai mylės. Tu gyvensi šioje šalyje ir tavo vaikai 
bus anglai. Turėsi keturis vaikus ir visi bus gražūs ir talentingi 
kaip tu. 

— Tikrai? — laiminga aiktelėjo Alicija. - Turiu pasakyti ma- 
mytei. 

— Aš būsiu turtinga, laiminga ir turėsiu keturis vaikus, — šūk- 
telėjo Alicija bėgdama laipteliais žemyn. — Leo, pamėgink! Ji ti- 
krai gera būrėja. 

Bet Leonora vis delsė, nenorėdama sužinoti ateities, jei kar- 
tais ji ne tokia, kaip ji svajoja. Kai moterys nuėjo vartelių link, 
šunys pašoko ir nuturseno iš paskos, uostydami žemę ir kilno- 
dami kojas. 

— Mieloji Reivena! Aš abejoju, ar ji ką nors atspėja, - Siselė 
mirktelėjo Odrei. - Bent jau gražiai meluoja. Nenorėčiau, kad ji 
gąsdintų žmones. 

— Na, bet Alicija labai laiminga, todėl buvo verta sumokėti tas 
dvi puskrones. 

— Na? — Maša klausiamai pažvelgė į dukterį. 

Reivena atsiduso ir gūžtelėjo pečiais. 

— Turėjau meluoti, - prisipažino ji. 

— Ir vėl? — motina nepritardama palingavo galvą. 

— Močiutė vartosi kape matydama, kaip netinkamai naudoji 
savo Dievo dovaną. 

— Aš negalėjau atskleisti jai, ką mačiau. Kaip ir poniai Veterbi. 
Nenorėjau sakyti, kas jų laukia. Kai ko geriau nežinoti. 

— Prarasi savo sugebėjimus. 

— Gal turėčiau pradėti skinti slyvas su tėčiu ir Florinu, užuot 
skaičiusi žmonių ateitį. 

— Nezirsk. Juk tu sugebi tai daryti, tik reikia turėti drąsos. 
Štai ir viskas. Mes esame savo likimo kalviai, niekas neuždaryta 
akmenyje. Reikėjo nukreipti tą mergaitę teisinga linkme. 

— Nėra prasmės. Ji jau nukrypusi nuo kurso, - liūdnai tarė čigo- 
niukė purtydama galvą. - Einu pajodinėti, man sugedo nuotaika. 
Ir mergaitė nuėjo per pievą atrišti ponio, mąstydama apie 


tamsią Alicijos prigimtį. 


Jau buvo po vidurnakčio, kai Leonora su Triušiu Nulėpausiu 
nutipeno koridoriumi į mamos kambarį. Mergaitė nešėsi žvakę, 
kurios liepsna pleveno lediniame vėjo gūsyje, įsiveržusiame pro 
seną sutrešusį langą. Leonora bijojo įsižiebti šviesą, nes Siselė 
prisakė neeikvoti elektros. Drebėdama nuo šalčio mergaitė kiek 
pamindžikavo prie motinos durų. Ji žinojo, kad turi elgtis kaip 
didelė. Alicija tikrai erzins ją iš ryto, jau ir taip tyčiojasi, kad se- 
suo visur tamposi tą „smirdantį triušį“. Tačiau Leonora troško 
atsidurti šiltame mamytės glėbyje, pasijusti saugi gulėdama šalia 
ir kad mamytė būtų tik jos vienos, kaip būdavo vaikystėje. 

Leonora pasibeldė ir pasuko durų rankeną. Išgirdo paklodžių 
šlamesį, kai Odrė apsivertė ir atsisėdo. 

— Kas čia? — paklausė akimirką išsigandusi, kad Marselis ir 
vėl ją šnipinėja. Bet tada pamatė išblyškusį dukrytės veiduką, 
apšviestą auksinės žvakės liepsnos, ir švelniai nusišypsojo. —- Ar 
viskas gerai? — paklausė Odrė ir pasislinko, padarydama vietos 
mergaitei. 

— Jaučiuosi vieniša, — tyliai atsakė Leonora. 

Odrė atlaidžiai nusišypsojo. 

— Atleisk, brangute. Ir aš vieniša. 

Leonora įlipo į lovą, užpūtė žvakę, susigūžė į kamuoliuką, o 
mama prisiglaudė prie nugarytės ir jos prisispaudė viena prie kitos. 

— Aš pasiilgstu tavęs mokykloje, - prisipažino Leonora. 

Tamsoje kalbėtis lengviau, kai nereikia žiūrėti į liūdną mamos 
veidą. Odrė švelniai spustelėjo dukterį. 

— Ir aš tavęs pasiilgstu. Baisiai pasiilgstu. Galvoju apie judvi 
kiekvieną akimirką. Bet jūs priprasite ir pamilsite mokyklą kaip 
teta Siselė. Ji nuolat kalba apie mokyklą, lyg ir dabar būtų ten. 
Atrodo, tai nuostabi vieta. 

— Taip. Man patinka panelė Rid ir Gasė. Mano geriausia drau- 
gė Kezė. Ji taip pat pasiilgsta namų, bet mokykloje mokosi dvi 
seserys, kurios labai ja rūpinasi. 

— Otu turi Aliciją. 

— Taip, - abejingai pritarė Leonora. - Ir aš turiu seserį. 

Ji negalėjo sakyti, kad Alicija elgiasi, lyg jos apskritai nebūtų 
giminės. Tai nuliūdintų mamytę. 

— Juk grįšite namo per Kalėdų atostogas. Tik įsivaizduok, bū- 
sime kartu net keturias savaites. Švęsime tikras angliškas Kalė- 
das. Pamokysiu Mersedesą gaminti kalėdinį pudingą ir pyragai- 
čius su džiovintais vaisiais. Su močiute ir seneliu išvyniosime po 
eglute rastas dovanėles. Jau nedaug liko. Tik dešimt savaičių. Jos 
praeis labai greit. Nė nepastebėsi, kaip atsidursi namie. 

— Bet paskui vėl turėsiu išvažiuoti. Nenoriu išvažiuoti! 

— Žinau, kad nenori, brangute. Negalvok apie tai dabar. Naktį 
viskas atrodo daug blogiau. Dabar tu su manimi ir aš tave labai 
myliu. Labai labai. Pamėgink galvoti apie malonius dalykus. 

Taigi Leonora bandė galvoti apie malonius dalykus, o Odrė 
apie blogus: išsiskyrimą su dukterimis, grįžimą į tuščius namus, 
niūrią santuoką, ilgus metus priekyje, atsisveikinimą oro uoste ir 
brangias akimirkas kartu, kurios pralėks be galo greit. O, Sesili, 
mąstė Odrė, ką tu padarei? 

Kitą dieną lijo. Leonora nepajėgė linksmintis, nes minutės 
tirpo, vis artindamos popietę ir skausmingą grįžimą į mokyklą. 
Ji sėdėjo prisiglaudusi prie mamos ir beveik nekalbėjo. Alicija 
viešėjo čigonų furgone ir vertė Reiveną vis pranašauti jai ateitį. 
Odrė mėgino pralinksminti Leonorą. Ji padarė jai nedidelį darže- 
lį iš batų dėžės, pridėjo samanų nuo stogo ir gėlyčių, kurias skynė 
per lietų, prisidengdama didžiuliu skėčiu, kadaise priklausiusiu 
Hju. Klijuodama „daržo“ dalis mergaitė ėmė šypsotis. Dėžutės 
viduryje ji prilipdė folijos gabaliuką, kuris priminė tvenkinį. 

Siselė iškepė šokoladinių sausainių prie arbatos, leido dukte- 
rėčioms išlaižyti indą. Joms teko kovoti su Barliu, vis mėginančiu 
įkišti į dubenį šlapią snukį. 

Išsiskirti buvo baisiai sunku. Leonora verkė, Alicija raukėsi, 
kad vėl reikės prižiūrėti seserį. Pasimokiusi iš praėjusio karto 
Odrė greitai išvažiavo, bet verkė visą kelią atgal iki Siselės namų 
ir skrisdama į Buenos Aires, todėl lėktuvui nusileidus jos akys 
buvo tokios užputusios, kad moteris atrodė neatpažįstama. 

Tačiau Odrė negalėjo nė įsivaizduoti, kas atsitiko namuose, 
kol ji buvo išvykusi. 


20 skyrius 


Išlipusi iš automobilio ir išgirdusi iki skausmo pažįstamą fortepi- 
jono muziką, virpančią ore kaip tolimų prisiminimų aidas, Odrė 
palaikė ją nuovargio ir sielvarto sukurta iliuzija. Žiauria iliuzija, 
plėšančia širdį ir besityčiojančią iš puoselėtos vilties žinant, kad 
troškimai neįmanomi, o svajonės - tik nevilties sukurti miražai. 
Ji stovėjo klausydamasi, netikėdama savo ausimis, tačiau bevil- 
tiškai trokšdama, kad tai būtų tiesa. Odrė pažvelgė į vyrą, kai 
jis atidarė automobilio bagažinę, kad iškeltų lagaminus. Suvokė 
plaukianti namo link lyg sulėtintame filme, baimindamasi to, ką 
ras viduje. Juk jei Luisas sugrįžo, Sesilis būtų man pasakęs, mąstė 
ji. Įsitikinimas, kad taip būtų buvę, pažadino abejonę ir nusivyli- 
mą, bet paliko trupinėlį vilties. 

Įėjus pro duris muzika tapo garsesnė. Tos melodijos su nie- 
kuo nesupainiosi. Tai jų muzika — sonata „Neužmiršk manęs“. 
Odrei sulinko keliai, apėmę jausmai buvo tokie aštrūs, kad ji iš- 
sigando galinti išsiduoti, jei nualps ar apsipils ašaromis. Išgirdusi 
artėjančius Sesilio žingsnius susitvardė, bet nedrįso klausti, kas 
skambina, kad balsas neišduotų sielos sumaišties. 

Sesilis laiptais užnešė lagaminus į miegamąjį, o Odrė sustingo 
svetainės tarpduryje, kur Luisas sėdėjo prie fortepijono, pirštai 
bėgiojo klavišais, kuriuos ji taip dažnai liesdavo sielvartingai gal- 
vodama apie jį. 

Matyt, pajutęs Odrės buvimą, Luisas liovėsi skambinęs ir atsi- 
gręžė. Juodu stebeilijo vienas į kitą, lyg nepaisydamas visų dėsnių 
laikas būtų sustingdęs juos nesmagioje nežinios būsenoje. Kurį 

bent kibirkštėlę buvusios Odrės meilės jam, Odrė - bijodama pa- 
matyti pyktį tose neperprantamose akyse. Ji jautėsi kalta — stovi 
čia ištekėjusi už Sesilio, nors turėjo būti jo brolio žmona. Tačiau 
Luisas jau spėjo pajusti nepasitenkinimą santuoka iš alkoholiu 
atsiduodančio brolio alsavimo, įžvelgė jį kietai susuktame mo- 
ters plaukų mazge, kuris, griežtai nusviręs ant Odrės sprando, 
sutramdė jos džiaugsmą ir gyvybingumą. Per dvi Sesilio namuo- 
se praleistas savaites Luisas puikiai perprato brolio santuoką. 
Viskas galėjo būti visiškai kitaip. 

Kai Odrė pagaliau įstengė švelniai nusišypsoti, Luisui tik to 
tereikėjo. Jis pakilo iš vietos, stvėrė ją į glėbį, prispaudė lūpas prie 
smilkinio murmėdamas, kad vis dar trokšta jos, myli ir mylės 
amžinai. 

— Luisai, prašau, - maldavo ji atstumdama jį, išgirdusi nuo 
Sesilio žingsnių girgždančius laiptus. 

— Kaip jis sugebėjo šitaip sugniuždyti tave? — kuždėjo Luisas, 
apglėbęs delnais mylimosios galvą. 

Jo veidas buvo iškreiptas užuojautos ir sielvarto. Odrė nusuko 
ašarotas akis. Ji be galo troško likti Luiso glėbyje, nes tik čia jau- 
tėsi esanti namie. Tačiau juodu neturėjo laiko. Luisui vos spėjus 
atsitraukti Sesilis įžengė į svetainę. 

— Norėjau, kad Luisas tau būtų staigmena, — pasakė jis pra- 
eidamas pro žmoną prie baro, ten įsipylė neskiesto viskio. Odrė 
nusekė iš paskos, atplėšusi akis nuo vyro, kurio jau nesitikėjo iš- 
vysti. Ji mindžikavo nežinodama, ką pasakyti, mėgindama elgtis 
kuo natūraliau. Sesilis kalbėjo toliau lyg nejausdamas aštrių kaip 
skustuvas orą raižančių jausmų virpesių. 

— Aš ir pats velniškai nustebau išvydęs Luisą. Jis netikėtai iš- 
dygo po savaitės, kai tu išvykai su mergaitėmis. Taip pat neįspė- 
jęs, kaip ir išvyko. 

Sesilis reikšmingai pažvelgė į brolį, tada į žmoną ir visiems 
nesmagiai tylint prisidegė cigarą. 

— Kur jis apsistojo? — paklausė Odrė, bijodama kreiptis tiesiai 


į Luisą. 

— Pas mus, - atsakė Sesilis kratydamas ledukus stiklinaitėje. — 
Juk tu neprieštarauji, tiesa? — vyro veidas buvo rimtas, žandikau- 
liai įtempti. Jis dėbtelėjo į žmoną iš po surauktų antakių. 

Odrė nežmoniškai nusigando, bet papurtė galvą. 

— Žinoma, ne. Ar mama ir tėtis buvo susitikę su Luisu? 

Luisas atsisėdo ant sofutės, iš kur galėjo geriau matyti Odrę. 

Ji pritūpė ant kitos sofutės ranktūrio. Luisas mąstė, kad šitaip 
susuktais plaukais Odrė atrodo daug vyresnė. Regis, buvusi mer- 
gaitė negrįžtamai dingo. 

— Aš buvau susitikęs ir su tavo tėvais, ir su teta Edna, - pasakė 
Luisas. — Visi kiek senstelėję, bet apskritai mažai pasikeitę. 

— Henris surengė vakarienę klube Luiso grįžimo proga, - tarė 
Sesilis ir pridūrė švelniau: - Rozė nori suruošti Islos atminimo 
pamaldas, nes Luisas parvyko, bet laukė, kol tu grįši. 

Odrė nuleido akis. Kol ji buvo išvykusi, čia tiek visko nutiko. 

— Suprantu, - tarė ji. - Man tai labai patinka, - pažvelgė į Lui- 
są nervingai tampydama rankinės dirželį. - Kiek tu čia pabūsi? 

Ji sutelkė dėmesį į rudą spindinčią odą, bijodama išsiduoti, 
kaip trokšta, kad jis liktų. Sesilis ištuštino stiklinaitę ir atsistojo 
įsipilti dar. Jis turėjo labai pasistengti, kad suvaldytų virpančias 
rankas. 

— Nežinau. Neturiu jokių planų. 

— Jei jis liks, turės vesti Nelę, - pajuokavo Sesilis vėl sėsdama- 
sis. Alkoholis prislopino jausmus ir numalšino skausmą. — Nes 
Nelė mano, kad Luisas grįžo dėl jos, - jis nusijuokė. 

— Nelė? - aiktelėjo Odrė. 

— Hilda nusiteikusi labai ryžtingai. Juk tik Agata ištekėjusi, o 
Nelė griebiasi šiaudo. 

— Neseniai vakarieniavome pas Hildą, - atsidusęs pasakė Lui- 
sas. — Žinoma, ji pasodino mane šalia Nelės. Vargšė mergina, 
gamta nebuvo jai dosni, tiesa? Tačiau Nelė ganėtinai maloni, ki- 
taip nei motina. 


Šito Odrei buvo per daug. Ji atsistojo ir pasitrynė kaktą. 

— Aš labai pavargusi. Ar neprieštarausite, jei lipsiu į viršų, iš- 
simaudysiu ir atsigulsiu? Sesili, atsiprašyk Mersedesos už mane. 
Pamatysiu ją per pietus. Turiu jai laišką nuo Alicijos. 

— Žinoma, brangioji. Ar tau ko nors atnešti? 

Odrė papurtė galvą ir prisivertė vangiai šyptelėti. 

— Ačiū, ne. Man bus geriau, kai išsimiegosiu. — Ji pasuko durų 
link, bet staiga stabtelėjo ir nugalėta atsigręžė. — Namie labai 
tylu, tiesa? — liūdnai tarė. 

Luisas pažvelgė į brolį, kuris spoksojo į tuščią stiklinę, barsty- 
damas cigaro pelenus ant kilimo. 


Pasiekusi miegamojo prieglobstį Odrė užsirakino duris ir atsuko 
karštą vandenį vonioje. Ji bijojo grįžti į tuščius namus, neįstengė 
be ašarų galvoti apie dukteris. Buvo taip skausminga palikti jas ir 
Angliją, kur jos bent jau buvo netoliese. Tačiau Luiso atsiradimas 
sukrėtė daug labiau negu tušti ir tylūs dukterų kambariai. Odrė 
tikėjosi jaustis nelaiminga namie, bet visiškai nenumanė rasianti 
čia Luisą. 

Ji pasinėrė į vonią, kad vanduo atpalaiduotų įsitempusius rau- 
menis, išsklaidytų skausmingus sielvarto židinius. Kodėl Luisas 
nepyksta ant jos? Kaip jis gali sėdėti su ja ir Sesiliu, vyru ir žmo- 
na, ir šypsotis lyg niekur nieko? Ko jis tikisi sugrįžęs? Ji perbrau- 
kė ranka per auksinių plaukų sruogą. Ji ištekėjusi, viskas pasikei- 
tė, išskyrus širdį. 

Vonia paveikė raminamai, įsisupusi į patalus Odrė giliai įmigo 
daug greičiau, negu tikėjosi tokiomis aplinkybėmis. 

Pabudo nuo tylaus barbenimo į duris. Atsimerkusi pažvelgė į 
laikrodį - antra valanda dienos. 

— Odre, metas pietauti, - pašaukė Sesilis, mėgindamas pasuk- 
ti durų rankeną. — Kodėl užsirakinai? 

— Aš užsirakinau? — paklausė Odrė apsimesdama neketinusi 
to daryti. 

— Ar galiu užeiti? 

— Žinoma, - keldamasi atsakė ji. 

— Atrodai daug geriau, - pagyrė vyras, vos tik ji atidarė duris. — 
Skruostai atgavo spalvą. Ar ir jautiesi geriau? 

— Daug geriau, - pasakė tiesą Odrė. — Miegas — geriausias 
gydytojas. 

Ji atitraukė užuolaidas, įleisdama džiugią pavasario saulę. 

— Luisas patyrė nuostabiausių nuotykių, — tarė Sesilis atsisė- 
dęs prie lango ir stebėdamas lovą klojančią žmoną. 

— Šit kaip? 

— Jis buvo Meksikoje ir aštuonerius metus mokė vaikus mu- 
zikos. 

— Jam turėjo gerai sektis, - pasakė Odrė. Tada prisiminė, kad 
Luisas yra apačioje, jos oda pašiurpo iš susijaudinimo. 

— Ne, brangioji, nuostabiausia tai, kad tie vaikai buvo kurč- 
nebyliai. 

Odrė pažvelgė į vyrą ir susiraukė. 

— Kurčnebyliai? 

— Taip. Man ir pačiam atrodė neįtikėtina, bet Luisas paaiš- 
kino, kaip jis mokė juos užsimerkus išreikšti jausmus pirštais. 
Įsivaizduoju, kad jie jaučia kažkokius virpesius. Jis parsivežė iš- 
karpų iš vietos laikraščių. Ten jis buvo tikra sensacija. Akivaizdu, 
kad ta patirtis jam pačiam be galo naudinga. 

Odrė nusišypsojo ir suvirpėjo prisiminusi pirmąsias akimir- 
kas, kai jie skambino kartu. Luisas ją mokė tuo pačiu būdu. 

— Aš visada žinojau, kad Luisas ypatingas, - ramiai tarė ji. 

Sesilio žandikauliai įsitempė, ant skruosto iššoko raumuo. 

— Taip, tu žinojai, - atsargiai pritarė jis nenuleisdamas įdė- 
maus žvilgsnio. — Na, dabar ir visi čionykščiai mano, kad jis 
ypatingas. 

— Tikrai? 

Odrė apsimovė baltas kelnes, apsivilko palaidinę ir atsisėdusi 
prie tualetinio staliuko šiek tiek pasidažė, susuko garbanas į tvar- 
kingą kuodą. 

— Dabar jis pakeltas iki romantinio herojaus rango. Netgi 


Krokodilės, tiksliau, tai, kas iš jų liko, sveikina jį sugrįžusį. Moti- 

nos siūlo jam dukteris, siunčia tiek kvietimų, kad Luisas beveik 
nebūna namie. 

— Kaip malonu, - pasakė Odrė, tačiau pajuto nusivylimo dūrį. 

Kokie nepastovūs žmonės, mąstė ji. Jei jie būtų tada šitaip 
mylėję Luisą, kai tik broliai atvyko į Harlingamą, dabar mes bū- 
tume laimingai susituokę. 

Atsistojusi Odrė pastebėjo, kad Sesilis seka ją keista veido 
išraiška. Ji nusišypsojo jam ir suraukė kaktą. Jis taip pat nusi- 
šypsojo, bet šypsena menkai paslėpė blogą nuojautą, iškreipu- 
sią jo veidą. 

— Tu atrodai nuostabiai, brangioji, - linksmai tarė susitvardęs 
Sesilis, bet akys išdavė anksčiau nematytą liūdesį. 

— Ačiū, - atsakė ji eidama prie durų. 

„— Gerai, kad Luisas grįžo, tiesa? 

— Taip, gerai, - Odrė stengėsi kalbėti abejingai, lyg jis būtų tik 
svainis, aplankęs juos po dvylikos metų. 

— Manau, dera surengti Islos atminimo pamaldas jo atvykimo 
proga. Ar ne tiesa? 

— Taip, - Odrė pajuto slaptą šio klausimo prasmę, bet galbūt 
ji tiesiog jaučiasi kalta. — Islai būtų patikę. 

— Luisas atrodo atsigavęs. Tikėkimės, kad čia susipažins su 
miela angle mergina ir ves ją. 

— Būtų puiku, — nukirto Odrė išeidama į koridorių. 

Sutuoktiniai tylėdami nulipo laiptais, Odrė šiaip taip susilaikė 
nežvilgtelėjusi per laiptų aikštelę į Alicijos ir Leonoros kamba- 
rius, o. Sesilis, per pastarąjį mėnesį jau įpratęs, kad jie tušti, nė 
nepagalvojo apie tai. Vyro buvimas už nugaros slėgė Odrę it sun- 
kus šešėlis. Ji pasisveikino su juo oro uoste taip pat šaltai man- 
dagiai kaip anksčiau ir nepastebėjo nusivylimo, aptemdžiusio 
džiugų vyro veidą. Odrės bučinys buvo nerangus, pokalbis au- 
tomobilyje sukosi tik apie mergaites ir jų naująją mokyklą. Odrė 
šnekėjo kartėlio persmelktu balsu, kaltindama Sesilį šiurkštumu 
ir nejautrumu. Ji nepajėgė sulaikyti ašarų, kol kalbėjo apie duk- 
teris, ir liovėsi verkusi tik prabilusi apie Siselę, Marselį ir čigo- 

nus. Sesilis nebuvo girdėjęs apie dailininką ir neatpažino sesers 
iš Odrės pasakojimo. 

— Ar tu pažįsti tą Marselį? — Sesilis paklausė Luiso, kai jie su- 
sėdo pietauti. 

Dar buvo nepakankamai šilta valgyti lauke, bet stiklinės durys 
buvo atviros ir saldūs sodo kvapai sklido į kambarį lengvo vėjelio 
nešami. Luisas nepajėgė atitraukti akių nuo Odrės, kuri pamie- 
gojusi tiesiog pražydo. Akys jau nebuvo paburkusios ir negyvos, 
o spinduliavo gyvybę, raustelėję skruostai išdavė, kad ji jaučia 
Luiso žvilgsnį. 

— Taip, aš pernai gyvenau pas Siselę, - atsakė Luisas. - Tiesa, 
Marselį matydavau retai. Daugiausia laiko jis praleisdavo tapyda- 
mas arba lovoje su Sisele. 

— Jergutėliau! — šūktelėjo Sesilis ir vos nepaspringo sriuba. — 
Sergėk Dieve! 

— Siselė nebe ta moteris, kurią tu pažinojai, —- juokdamasis 
pareiškė Luisas. 

Odrė stebėjosi, kodėl Luisas taip gerai nusiteikęs. Kodėl ne- 
pyksta ant jos, nejaučia nuoskaudos broliui? Protu nesuvokiama. 

— Ji visada įsikibusi laikėsi senųjų vertybių ir buvo flegmatikė 
kaip tėvas. Negi vyras gali šitaip pakeisti moterį? 

Sesilis nusišluostė lūpų kampučius servetėle, Odrė spoksojo į 
sriubos lėkštę. 

— Taip, vyras gali pakeisti moterį. Jis arba brangina ir myli ją 
taip, kad ji klesti kaip gėlė saulėje, arba skaudina, leidžia džiūti, 
kol ji nuvysta ir miršta. 

Odrė vėl pajuto įsmeigtą Luiso žvilgsnį ir prisiminė tetos 
Ednos saulėtąjį Harį. 

— Marselis nemyli Siselės, tik geidžia, ir tai didelis skirtumas, 
bet poveikis tas pats. Ji atsikratė visų varžtų ir labai pasikeitė. 

— Marselis nemyli Siselės? - paklausė Odrė nepakeldama akių. 

— Ne, aš netikiu, kad myli, - atsakė Luisas. - Jis turi stogą virš 
galvos, gerą seksą ir už nieką nemoka. Jis dailininkas, jam rūpi tik 
menas. Aš manau, kad jis naudojasi Sisele. 

— Mane jis šiek tiek baugino, —- prisipažino Odrė žiūrėdama į 
vyrą, nes negalėjo amžinai spoksoti į sriubą. — Jis sėlindavo tam- 
soje stebėdamas ir klausydamas kaip šnipas. 

— Kam jis šnipinėjo, brangioji? — paklausė Sesilis. 

— Sau. Aš nežinau, — atsakė ji ir nevalingai pažvelgė į Luisą — 
jo akys buvo pažįstamos labiau negu ko nors kito. Norint per- 
duoti savo mintis jai nereikia kalbėti, Luisas supranta ją. Odrė 
pajuto, kaip tuštumą jos viduje lėtai užpildo šiltas medus, norisi 
juoktis. Anksčiau buvo liūdna, o dabar užplūdo didžiulė laimė. 
Luiso lūpų kampučiai suvirpėjo išduodami tuoj nušvisiančią 
šypseną. Odrė nukreipė akis. Sesilis gėrė per daug vyno, jo galva 
apsunko kaip ir širdis. Stebėdamas žmoną ir brolį jis svarstė, ar 
tik įsivaizduoja intymumą tarp jų, ar galbūt alkoholis verčia jį 
paranoiku, rodo haliucinacijas. 

— Brangioji, po pietų grįžtu į miestą, — tarė jis išgėręs taurę 
iki dugno ir paraudusiomis akimis atidžiai įsistebeilijo į žmoną. 

— Grįžti į darbą? 

— Taip, —- abejingai atsakė jis. 

Odrė mėgino apsimesti nusivylusi, bet veide šmėkštelėjo šyp- 
senos šešėlis. 

— Grįši vakarienės? 

— Taip, aš grįšiu vakarienės, — Sesilis sunkiai atsiduso ir atsi- 
stojo. — Palieku tave sumaniose Luiso rankose. 

Odrė nepastebėjo ironijos vyro balse, nes ją blaškė Luiso 
žvilgsnis. 

— Ak, esu tikra, kad Luisas turi ką veikti. Man reikia išsikrauti 
daiktus, nueiti pas Mersedesą. Be to, mama su Edna ir Hilda ateis 
arbatos. 

— Gerai, — atsakė Sesilis. - Tada aš keliauju. 

Jis pabučiavo Odrei į skruostą. Šį kartą ji ne įsitempė, bet susi- 
raukė. Jis elgiasi keistai. Gal ji išsigalvoja, nes jaučiasi prasikaltu- 
si. Gal kaltas alkoholis. Ji pastebėjo, kad Sesilis daug išgėrė. 


Odrė nuskubėjo į virtuvę, kur Mersedesa plovė indus. Lora 

tupėjo ant čiaupo ir repetavo naują išmoktą sakinį: „Merse, mie- 
loji. Merse, mieloji. Tu taip skaniai kvepi-i-i“ 

Mersedesa šmaukštelėjo papūgai šlapiu skuduru, bet ši nepa- 
sidavė. „Merse, mieloji..: 

— Labas, Mersedesa! — pasisveikino įėjusi Odrė. 

— Senjora, kaip mano mergaitės? — paklausė tarnaitė šluosty- 
damasi rankas į prijuostę. 

Mersedesa retai šypsodavosi ir jos balsas visada nusileisdavo 
kiekvieno sakinio gale, lyg ji būtų pripažinusi pasaulio ydingumą 
ir su tuo susitaikiusi. 

— Turiu tau Alicijos laišką. 

— Kokia gera mergaitė! Žinojau, kad ji nepamirš senosios 
draugės. 

— Žinoma, ne. O Leonora siunčia linkėjimų. 

— Ar jos laimingos? — paklausė tarnaitė, gūžtelėjo pečiais ir 
susiraukė. — Kaip jos gali būti laimingos taip toli nuo namų? 

— Žinau, - atsakė Odrė, padavė laišką ir liūdnai linktelėjo. — 
Bet mergaitės laimingos. Manau, Alicija pati papasakos. 

— Alicijos niekas neįskaudins, išskyrus ją pačią. O Leonora 
trapi kaip plunksnelė. Žinau, kad ji ilgisi mamos. Jaučiu, — tarė 
Mersedesa trinktelėdama kumščiu į krūtinę. 

— Ir aš jų labai pasiilgstu. Bet jos greitai grįš namo. Kartu švę- 
sime Kalėdas. 

— O paskui? 

Mersedesa nušlepsėjo prie virtuvės stalo, laikydama laišką. 
Lora nėrė į muiluotą vandenį ir ėmė linksmai taškytis. 

— Tu kvepi taip skaniai-i-i, - kranksėjo paukštis. - Taip, taip, 
taip! 

Odrė kilstelėjo antakius pamaniusi, kad papūga šnekasi su ja, 
ir išėjo iš virtuvės. 

Luisas skambino fortepijonu smagią melodiją, derančią prie 
žydinčio pavasario lauke. Odrė giliai įkvėpė ir įėjo į svetainę. Lui- 
sas nesiliovė grojęs. Odrė atsistojo prie instrumento ir pasilenkė 
prie jo blizgančio paviršiaus stebėdama klavišais šokinėjančius 

pirštus. Apimta nostalgijos ir aistros ji uodė pažįstamą Luiso 
kūno kvapą jausdamasi taip, lyg Luisas nebūtų niekur išvažiavęs, 
nebūtų buvę to nesmagaus pokalbio bažnyčioje po Islos laido- 
tuvių, ji būtų ištekėjusi ne už Sesilio, o už Luiso, ir čia būtų jų 
namai. Tai atrodė taip natūralu, lyg kitaip negalėjo būti. 

— Tu stebiesi, kodėl aš nepykstu? - tyliai tarė jis, tada pažvelgė 
į ją ir kilstelėjo antakius. 

— Kodėl tu nepyksti? — paklausė Odrė. 

Luisas nesiliovė skambinęs, nes jo pirštams nereikėjo proto ir 
susikaupimo. 

— Kaip aš galiu pykti? Tu myli mane. Aš esu laimingiausias 
vyras pasaulyje. 

Odrė nusišypsojo ir nuleido akis. 

„— Bet aš ištekėjau už tavo brolio. 

— Aš tave palikau. 

— Ilgėjausi tavęs. 

— Ir aš tavęs. Kraujavau daug metų. 

Odrė švelniai nuleido fortepijono dangtį. Luisas patraukė ran- 
kas. Ji sunkiai nurijo seilę, jos veidas tapo rimtas. 

— Mano žaizda vis dar kraujuoja, Luisai, - sukuždėjo drovė- 
damasi kalbėti apie tokį skausmą. 

— Žinau. 

Luisas atsistojo ir apglėbė ją. Odrė apkabino jo liemenį, pa- 
dėjo galvą ant peties. Mylimojo kūnas buvo šiltas ir raminantis, 
pirštai ištraukė smeigtukus iš moters plaukų ir išsilaisvinusios 
garbanos nusviro ant nugaros, Luisas suėmė jas ranka, kilstelėjo 
prie veido, įkvėpė moters kvapo, skruostai pajuto švelnų šilką. 

— Kiekvieną prabėgusių metų minutę aš ilgėjausi šitos akimir- 
kos, - pasakė jis. — Aš vėl gyvas. 

— Kodėl tu manęs nepalaukei? 

— Nes žinojau, kad nieko neišeis, aš būčiau neištvėręs būti ša- 
lia ir neturėti tavęs. 

— Bet Luisai, - mėgino prieštarauti Odrė, bet prisiminė po- 
kalbį su Sisele. Luisas neatlaikydavo, kai reikalai klostydavosi ne- 

palankiai. Ji atsitraukė ir įsižiūrėjo į išsiilgtą veidą. - Aš niekada 
nesilioviau tavęs mylėjusi. Tu išsivežei dalį manęs, svarbiausiąją 
dalį. Be tavęs buvau nevisavertė. O tada Sesilis... Sesilis... 

— Žinau, Sesilis liko pastovus ir ištikimas — koks turėjau būti 
aš. Išvykau, kai tau labai manęs reikėjo, ir man baisiai apmaudu, 
bet neturiu jėgų kovoti su savo būdu, nors vėliau labai gailiuosi. 

— Tai tu nekaltini manęs? 

— Ne, aš nekaltinu tavęs, - patvirtino jis padovanodamas pla- 
čią šypseną. 

Odrė nusišypsojo švelniai ir palietė Luisui veidą — kaip moti- 
na glostydama vaiką, moteris mylimąjį. 

— Priešingai, prašau, kad tu man atleistum, — pasakė Luisas. 

— Atleidžiu. Aš niekad nepykau ant tavęs, - Odrė nusijuokė ir 
vėl prisiglaudė. - Aš tokia laiminga, kad tu grįžai. Man taip reikia 
tavęs, turiu tiek daug papasakoti. 

— Važiuokim rytoj su manimi į užmiestį, - pasiūlė Luisas. — 
Čia labai tvanku. 

— O ką pasakysim Sesiliui? 

— Jis nežinos, bus darbe. 

— Vis tiek turėsim paaiškinti, kur buvom. 

— Kodėl? Jūs mažai bendraujate. Jis manys, kad mes buvome 
su tavo mama ir teta. O gal visai nepaklaus. 

— Ką nors sugalvosiu, - nuotaikingai pažadėjo Odrė. 

— Gerai. Meksikoje susipažinau su vienu vyruku, kuris turi 
rančą netoli miesto. Mes nuvažiuosime ten per porą valandų. 

— Ar galima juo pasitikėti? 

— Pasikliauk manimi, mylimoji, - tarė Luisas žvelgdamas į ją 
ir svaigdamas iš laimės. Tada pabučiavo. Jo lūpos buvo švelnios 
ir Odrė prisišliejo prie mylimojo kūno, glaudėsi taip stipriai, kad 
jų širdys ėmė plakti kartu pagal sielų muziką ir laiko ritmą. Odrė 
nemanė, kad elgiasi nederamai. Nors ji ištekėjusi ir visada buvo 
vyrui ištikima, su Luisu viskas atrodė teisinga. 

— Ar su Sesiliu jauteisi gerai? — paklausė Luisas ir Odrė at- 
sakė tiesą. 

— Tai atrodė kaip kompromisas. Atidaviau jam savo ranką, bet 
ne širdį. Širdis visada priklausė tau. 

Luisas vėl pabučiavo ją ir užsimerkė. Jie vėl šoko akmenimis 
grįstose Palermo gatvelėse po tamsiai mėlynu žvaigždėtu dangu- 
mi. Luisas svajojo laikyti Odrę glėbyje ir niekad neprarado vil- 
ties. Gyveni tol, kol neprarandi vilties. Tokia svajonių galia. Bet 
svajos — tai tik pradžia. Dabar Luisas jautė įstengsiantis nugalėti 
pasaulį. Su Odre jis gali įveikti žemės trauką ir skristi į mėnulį. 
Nėra nieko nepasiekiamo, ateitis su mylima moterimi taip pat 


pasiekiama. 


21 skyrius 


— Brangioji Odre! - džiugiai šūktelėjo teta Edna ir prispaudė 
dukterėčią prie putlios krūtinės. Per pastaruosius kelerius metus 
Ednos plaukai tapo pilki kaip jauniklės gulbės pūkai, ji suko juos 
į laisvą kuodą ir išsipešusios sruogos plevendavo aplink veidą ir 
kaklą it plunksnos. Be to, teta papilnėjo. Nieko keisto, neskaitant 
šeimos, didžiausias malonumas jai buvo maistas. 

— Gera grįžti namo, - patenkinta atsiduso Odrė tetos glėbyje. 

— Eime į lauką prisėsti, diena labai graži, - linksmai pasiūlė 
teta Edna. 

— Jei tik tu nesušalsi. 

— Sušalsiu tokioje saulėkaitoje? Brangi mergaite, tu turbūt 
išvargusi po kelionės, — kalbėjo teta sekdama paskui Odrę pro 
duris į sodą, kur Luisas stovėjo verandos pavėsyje. 

— Labas, mielas Luisai. 

Luisas plačiai nusišypsojo ir Edna nusistebėjo, kodėl ji anks- 
čiau nematė, kad tas jaunuolis toks žavus, kai jis gyveno Harlin- 
gamo klube. 

— Aš pamiegojau iš ryto, - pasakė Odrė. —- Dabar jaučiuosi 
daug geriau. Be to, būtų gaila prarasti tokį malonų orą visą dieną 
miegant. 

Odrė linksmai nusijuokė, tada be jokios priežasties nervingai 
kostelėjo. Teta Edna primerkė mėlynas akis ir pažvelgė į švytintį 
dukterėčios veidą. Ji tikrai neatrodė panaši į moterį, iš kurios at- 
imti vaikai. Priešingai, akys švytėjo, skruostai degė. Bet labiausiai 
tetą nustebino jos plaukai, nes nebuvo susukti į kietą mazgą, o 
krito ant pečių tankiomis garbanomis, dėl kurių anksčiau visi ja 

žavėjosi. Akimirką Edna pamanė, kad Odrė susitaikė su Sesiliu, 
bet įdėmiau pasekusi Odrės ir Luiso elgesį suvokė, kad dukterė- 
čia švyti ne dėl vyro. Staiga ji viską suprato: Luisas buvo išvykęs 
dėl Odrės, o ne dėl Islos. Tai akivaizdu po laiko. Juk Islos dar 
nedomino vyrai. Ji buvo per jauna mylėti ir meilė jos nebuvo su- 
radusi. Edna prisiminė kankinantį Odrės skambinimą pianinu ir 
erzinančią Luiso muziką klube ir vylėsi, kad ji vienintelė sugebė- 
jo tai įžvelgti. 

Odrė pilstė Mersedesos išneštą į kiemą arbatą, pasakodama 
tetai apie Kolherst Hausą ir kaip dvynukėms patinka ten. Edna 
aprimo pamačiusi, kad kalbant apie dukteris švytinčias Odrės 
akis aptraukė liūdesio migla. 

— Leonora myli Triušį Nulėpausį, visur nešiojasi jį. Manau, 
net į pamokas. 

Teta Edna nusijuokė. 

— Ar tai leidžiama? 

— Taip, tai nuostabi mokykla, - pasakė Odrė akies krašteliu 
stebėdama Luisą, stovintį verandoje ir švelniai žvelgiantį į ją. 

Susijaudinimas Odrę tiesiog sprogdino, todėl ji apsidžiaugė 
pamačiusi pro sodo vartelius įeinančias tetą Hildą ir Nelę - tai 
buvo pretekstas skambiai nusijuokti. 

— Odre! —- džiaugsmingai šūktelėjo teta Hilda. - Kaip miela, 
kad tu namie! 

Odrę sutrikdė tetai nebūdingas nuoširdumas, bet iškart prisi- 
minė, kad Nelė įsimylėjusi Luisą. 

— Labas, Nele, — tarė ji ir pabučiavo papurtusį pusseserės 
skruostą. — Visoms Alicijos klasės mergaitėms be galo patiko 
tavo karamelinis kremas. 

Nelė nervingai susijuokė ir nusišypsojo Luisui, visiškai neiš- 
girdusi, ką sakė Odrė. 

— Paragauk torto, Hilda! — šūktelėjo Edna. - Nele, ateik čia ir 
sėskis šalia manęs. 

Mažos Nelės akutės šaudė nuo tetos prie Luiso ir vėl atgal. 
Vyras stovėjo verandoje ir neketino sėstis. Nelė baugščiai šyp- 

telėjo ir nerangiai pritūpė ant kėdės kraštelio šalia Ednos. Odrė 
apsimetė nesuprantanti pusseserės norų ir atsisėdo priešais ją. 

— Argi ne nuostabu, kad Luisas grįžo į Harlingamą? - pragydo 
Hilda nė nepagalvojusi paklausti Odrės apie dukteris. Akivaizdu, 
ji atėjo tik tam, kad stumtelėtų netekėjusią dukterį prie Luiso. 

— Taip, išties, — atsargiai atsakė Odrė. 

Teta Edna siurbčiojo arbatą mintyse linkėdama, kad sesuo 
kuo greičiau suprastų, jog tik labai kilnus vyras galėtų įsimylėti 
Nelę ir dar kilnesnis norėtų gauti uošvę Hildą. Nelė ir motina 
šiomis dienomis buvo neišskiriamos. Kur tik duktė eidavo, Hil- 
da slapčia sekdavo beviltiškai bandydama pasirūpinti dukters 
ateitimi, kol dar dienos šviesa neatskleidė besikaupiančių metų 
ir neatėmė prigimtinės moters teisės. Hildos nuomone, Luisas 
grįžo ne tik dėl to, kad atiduotų pagarbą Islos palaikams, palai- 
dotiems trijų metrų gylyje. „Ne, - kalbėjo ji, - jis grįžo ieškoti 
žmonos. Jei negalėjo vesti Islos, pasitenkins jos pussesere“ Hilda 
suspaudė lūpas tramdydama savo troškimus ir atsipjovė ploną 
riekelę torto. 

— Luisai, — kreipėsi ji gaižiai šypsodamasi. — Tu turi dažniau 
lankyti mus. Nėra prasmės tūnoti namuose, kur nėra netekėjusių 
merginų, su kuriomis galėtum pasilinksminti. Turbūt Odrės ir 
Sesilio draugija labai nuobodi, - ji nusijuokė, bet kiti jos nepalai- 
kė. - O Dieve, aš visai taip nemanau, - išlemeno Hilda. 

Nelė įtūžusi dėbtelėjo į motiną, Odrė užsidengė veidą arbatos 
puodeliu, slėpdama juoką. Luisas vos nenusikvatojo, bet susival- 
dė, kad neįžeistų drovios senmergės, kenčiančios pažeminimą. 

— Gal dar torto? — pasiūlė teta Edna keldama peilį. 

— Žinot, aš neatsisakysiu, — pasakė Luisas ir priėjęs atsisėdo 
šalia Odrės. - Mersedesa nuostabi virėja. Manau, taip skaniai 
nevalgiau net klube. 

— Anglijoje pasigedau mėsos, - pasakė Odrė. — Nė nesupran- 
ti, kokia pas mus skani mėsa, kol neparagauji kitur. 

— Sutinku, — pritarė Hilda. — Kai kurie žmonės visą gyvenimą 
dejuoja dėl Anglijos ir nemato, kad laimė čia, jų panosėje. 

— Argentinoje yra daug gerų dalykų, - pasakė Luisas. —- Aš 
daug keliavau per pastarąjį dešimtmetį, žinau, ką kalbu. 

— Norėčiau kada nors aplankyti Angliją, — išdrįso įsiterpti 
Nelė. Pirmą kartą prašnekusi ji išsigando savo balso ir skaisčiai 
nuraudo. 

— Tikrai turėtum aplankyti, - pasakė Luisas ir Nelė dar labiau 
paraudo nuo jo švelnaus žvilgsnio. - Moteriai reikia pamatyti 
pasaulio. 

— Žinoma! - šūktelėjo Hilda. — Nėra nieko nepatrauklesnio 
už ribotų horizontų moterį. 

Hilda pamanė įžvelgusi ketinimo kibirkštį Luiso žvilgsnyje ir 
jos nuotaika pagerėjo. Gal Luisas išsiveš Nelę ir parodys jai pasaulį. 

— Nelė be galo mėgsta nuotykius, - pridūrė ji, nors iš tiesų 
dukra nuotykių nekentė. Tikslas pateisina priemones, pagalvojo 
Hilda ramindama save dėl melo. 

Pagaliau pasirodė Rozė, apkabino dukterį ir ėmė gyvai klausi- 
nėti apie anūkes. Tada užsiminė apie pamaldas Islai atminti. 

— Kadangi Luisas sugrįžo, būtų gera prisiminti Islą visiems 
kartu, - pasiūlė ji. — Esu tikra, nebūna dienos, kad mes nepa- 
galvotume apie ją. Būtų gražu, kad visa bendruomenė pasida- 
lytų, kas mūsų širdyse. —- Tada Rozė meiliai pažvelgė į Luisą ir 
pridūrė: —- Brangusis Luisai, visus tuos metus norėjau tavęs pa- 
klausti apie draugystę su mano dukterimi. Maniau viską žinanti 
apie ją, bet, pasirodo, ji dalijosi ne viskuo. Žinoma, man nerei-- 
kia visų smulkmenų, bet norėčiau žinoti, kokia laiminga ji buvo 
prieš mirtį. Aš dėkinga tau, kad padarei ją laimingą. Isla visada 
ne vaikščiojo, o skraidė, bet ne taip, kaip tuos vasaros mėnesius, 
kai buvo su tavimi. Tikiuosi, neprieštarauji, kad aš klausiu. Aš 
laukiau iki dabar, kankindamasi delsiau. Bet norėčiau užpildyti 
bent kelias spragas. 

Luisas nurijo gerklę užspaudusį sunkumą ir vengė žiūrėti į susi- 
rūpinusį, išgąsčio iškreiptą Odrės veidą. Dabar ne laikas atskleisti 
tiesą. Tik ne po visų prabėgusių metų. Jis atsigręžė ir ramiai šyp- 

— Odrė ir Isla buvo labai artimos. Brolis pasakojo man, kaip 
ilgai ji negalėjo susitaikyti su sesers mirtimi. Myliu Odrę kaip se- 
serį ir nenoriu jos skaudinti. 

— Luisai, tu labai jautrus. Bet ir Odrė nori išgirsti, tiesa, bran- 
gute? — paklausė Rozė. 

Odrė linktelėjo. Luisas spustelėjo jos ranką ir ji suprato jo tylią 
žinutę: jis laiko jos ranką, nes žino, kad nebedera dangstytis Isla, ir 
jam reikia Odrės paramos. Tačiau dar ji suprato, kad tęsdama ap- 
gaulę vėl įsitraukia į slaptą meilės romaną. Šį kartą ji rizikuoja daug 
labiau. Ji ištekėjusi, reikia galvoti ir apie vaikus. Tačiau pritariamai 
spustelėjo Luisui ranką. Odrė myli jį, todėl neturi pasirinkimo. 

Luisas ketino meluoti kuo mažiau, ėmė girti Islos bruožus, 
kuriais susižavėjo vos tik susipažinęs. 

— Isla visada kalbėjo tai, ką manė, - pradėjo jis ir viltinga Ro- 
zės išraiška įkvėpė kalbėti toliau. — Ji buvo impulsyvi, valinga, 
nuostabaus džiaugsmo šaltinis. Niekada nemačiau jos liūdnos 
ar išsigandusios. Jos gyvenimas buvo trumpas, bet laimingas. — 
Matydamas, kad motinai negana, jis vėl prašneko: — Kai pirmą 
kartą pamačiau Islą, mane pritrenkė jos grožis. Žinoma, abi jūsų 
dukterys labai gražios, - atsargiai pripažino jis. 

Rozė pažvelgė į Odrę ir pritardama nusišypsojo, o Hilda dėb- 
telėjo į Nelę trokšdama, kad duktė susitvarkytų tuos rudus rie- 
baluotus plaukus. 

— Tačiau labiausiai mane žavėjo, kad Isla neapsimetinėjo. Ji 
buvo džiugi ir gyvybinga. Jos visiems labai trūksta ir trūks. 

— Tačiau kur jūs susitikinėdavote? —- nekantriai paklausė Rozė. 

— Jūsų namuose. Isla puikiai žaidė „Trik trak“, turėjo aštrų 
bridžui tinkamą protą. Mūsų draugystė buvo nekalta, Roze. Vos 
pradėjusi skleistis. 

Luisas atsiduso, jo veidas išblyško nuo įtampos, tapo perma- 
tomas ir švytintis. Teta Edna, kuri susidomėjusi rankiojo liku- 
sius lėkštėje torto trupinius, kilstelėjo galvą ir ėmė klausytis, nes 
Luiso balsas staiga pasidarė tylus ir liūdnas. Odrė pajuto, kad jo 
delnas sudrėko nuo prakaito. 

— Meilė laikė mane čia, meilė ir išvarė. Kai neliko meilės, pa- 
jutau, kad negaliu gyventi be jos. Taigi išvažiavau kaip nevisa- 
vertis žmogus, nes ta mano dalis, kurioje buvo širdis, liko čia, su 
ja. Praleidau kelerius metus Meksikoje gyvendamas meilės pri- 
siminimais, mėginau ieškoti jos kitų moterų akyse, bet neradau. 
Man nepavykdavo, nes į mane žvelgiančios akys nebuvo tie gilūs, 
ramūs ežerai, vaidendavęsi man kiekvieną akimirką, o tik seklios 
nepažįstamųjų balutės. Matot, Roze, buvo tik viena man skirta, 
paties Dievo duota moteris. Dievas atvedė mane čia pas ją. Tą 
akimirką, kai ją sutikau, žinojau, kad mūsų sieloms lemta būti 
kartu. Ji suprato mane kaip niekas kitas. Ir nuostabiausia, kad 
mane pamilo. Ji tikrai mylėjo mane. 

Luisas nutilo ir nuleido akis. Rozė nubraukė skruostu riedan- 
čią ašarą, Edna taip susijaudino, kad pašiurpo oda. Pažvelgusi į 
Odrę ji buvo tikra, kad Luisas kalbėjo apie ją, o ne apie Islą. 

— Aš išvykau, nes žinojau, kad negalėsiu gyventi Argentinoje 
be jos. Todėl po Meksikos keliavau po pasaulį, buvau užsukęs į 
Angliją, pas seserį Siselę, ten sužinojau, kad Odrė ištekėjo už Se- 
silio. Tai labai sukrėtė mane, nes suvokiau, kad man tai neskirta. 
Santuoka su mylima moterimi — didžiausia gyvenimo dovana, 
bet mane ji aplenkė. Tada nusprendžiau grįžti ir pažvelgti į savo 
demonus, turėjau įrodyti sau, kad svajojau ne tuščiai, kad tai kaž- 
ką reiškia. Taigi grįžau susigrąžinti širdies, paliktos čia prieš dvy- 
lika metų. Ir ką aš radau? 

Jis pakėlė akis ir pažvelgė į Rozę. 

— Ką tu radai? — virpančiu balsu paklausė ji. 

Luisas palinko į priekį. 

— Kadji vis dar laiko mano širdį, - atsakė jis. - Visada ją turė- 
jo ir turės amžinai. 

Hilda sulaikė kvėpavimą. 

— Juk negali nuolat laikytis įsitvėręs vaiduoklio, Luisai, — tarė 
ji įsmeigdama tamsias akis į Nelę. Nusivylimas kilo jos kaklu, iš- 
mušdamas jį dėmėmis. - Negalima gyventi praeitimi. 


272 


Neužmiršk manęs 


— Manau, jūs nesuprantate, Hilda, - tyliai pasakė Luisas. - Jūs 
nesuprantate svajonių galios. 

— Aš suprantu, — sukuždėjo Odrė ir paleidusi Luiso ranką pa- 
traukė rankas ant kelių, kad niekas nepastebėtų, kaip jos dega. — 
Aš suprantu svajonių galią, Luisai. Ir tu turėsi jos širdį. Amžinai. 

Rozė nusišluostė akis nosinaite ir dėkinga nusišypsojo Luisui. 

— Tai buvo pats gražiausias dalykas, kokį esu kada girdėjusi. 
Islai labai pasisekė, kad mylėjo tave. Ačiū. 

— Taigi, — giliai atsikvėpusi prašneko Edna. — Kada ketini 
rengti tas atminimo pamaldas, Roze? 

— Šeštadienio vakarą. Luisai, norėčiau, kad tu paskaitytum 
Evangeliją. 

— Žinoma, — atsakė jis. 

— Ir tu, Odre. 

Odrė linktelėjo. 

— Tai turi būti gyvenimo, ne mirties šventė. Nereikia gedėti. 
Mes jau užtektinai gedėjome. Metas padėkoti Dievui ir prisimin- 
ti, kiek džiaugsmo mums suteikė Isla. 

Rozė ir jos seserys išėjo tik vakare. Grįžęs iš darbo Sesilis rado 
visus besišnekučiuojančius prie atvėsusio arbatinuko ir tuščios 
torto lėkštės. Odrė padėkojo už apsilankymą ir palydėjo iki var- 
telių. Teta Hilda net nesiteikė atsisveikinti, o Nelė vos sulaikė 
ašaras ir įstengė kalbėti, bet Rozė šiltai apkabino dukterį ir tarė: 

Tačiau teta Edna vos girdimai sukuždėjo: 

— Islos akys niekada nebuvo gilios ir ramios. - Odrė prasižio- 
jo norėdama paaiškinti, bet teta paglostė jai ranką ir liūdnai nu- 
sišypsojo. - Aš niekam neišduosiu tavo paslapties, bet, brangioji 
mergaite, būk atsargi. Eini beprotiškai pavojingu taku. Jis nuves 
tik į nelaimę. 

Tai pasakiusi ji pasivijo seseris ir jos pranyko už kampo. 

Sesilis iš karto pastebėjo, kad žmona išsileido plaukus, ir pa- 
gyrė per vakarienę: 

— Odre, atrodai labai gražiai, atjaunėjai keleriais metais. 

Odrė paraudusi padėkojo vyrui, tada pažvelgė švelniomis, 
žaliomis akimis, ir Sesilis vėl prisiminė merginą, kurią kadaise 
pamilo. 

— Kartais reikia susiimti ir judėti į priekį, - tyliai pasakė ji šyp- 
sodamasi. - Aš jau nebegedžiu. 

Žinoma, ji turėjo galvoje Luisą, bet Sesilis pamanė, kad ji kal- 
ba apie dukteris. Jis pastebėjo tviskančią Odrės odą, linksmumą 
ir drįso tikėtis geriausio. Galbūt jo įtarimai nepagrįsti. Jis susigė- 
do blogai galvojęs apie žmoną. 

— Aš rytoj važiuosiu į užmiestį, - pasakė Luisas. - Meksikoje 
susipažinau su vienu vyru, kuris čia turi sodybą į vakarus nuo 
miesto. Pagalvojau, kad reikėtų jį aplankyti. 

— Labai geras sumanymas, — linksmai atsakė Sesilis, paska- 
tintas geros Odrės nuotaikos, tada nustebino pats save: - Odre, 
kodėl ir tau nevažiavus kartu? - pasiūlė jis. Ji prasiblaškys ir ne- 
begalvos apie dukteris. 

— Oi, aš turiu daug darbų namie, - sumurmėjo ji. 

— Nebūk kvaila. Neturi jokių darbų. Tau bus labai naudinga 
praleisti dieną gamtoje. 

Odrė pažvelgė į Luisą. 

— Sesilis teisus. Negali visą dieną sėdėti namie, planuodama 
mergaičių sugrįžimą. Verčiau šuoliuosi ant žirgo ir suvalgysi di- 
džiulį kepsnį, - Luisas nusijuokė. 

— Na, gerai, — nusileido Odrė. — Sesili, gal galėtum pasiimti 
laisvą dieną ir važiuoti su mumis? — paklausė ji, norėdama pasi- 
rodyti dėmesinga ir jausdamasi kalta. 

Sesilis dėkingas nusišypsojo ir palietė žmonai ranką. 

— Ne, brangioji, deja, negaliu. Bet tu važiuok ir gerai praleisk 
laiką su Luisu. 

— Ašją sugrąžinsiu sveiką, - pažadėjo Luisas, bet kai pažvelgė 
į Odrę, jo akys pasakė daug daugiau. 

Sesilis paplekšnojo broliui per petį. 

— Tikiu, kad taip ir bus, - pasakė jis ir prisidegė cigarą. - Jei 
negalėčiau pasitikėti broliu, tai kuo galėčiau pasitikėti? 

Odrė jautėsi pavargusi, kai nuėjo miegoti. Diena išsunkė ir fiziš- 
kai, ir emociškai. Ji prisiminė tetos Ednos žodžius, stebėdamasi, 
kaip toji suprato, ir vildamasi, kad daugiau niekas nieko nenu- 
tuokia. Tada nusišypsojo prisiminusi aistringą Luiso kalbą apie 
meilę. Odrė norėjo padėkoti jam, bet jie nė akimirką neliko vieni. 
Kadaise jie bendraudavo mažais popieriaus lapeliais, slepiamais 
tarp stoties sienos plytų. Dabar turėjo vogti akimirkas, bet rytoj 
jie visą dieną bus kartu. Odrė laukė tokia susijaudinusi, kad abe- 
jojo, ar pajėgs užmigti. 

Sesilis įėjo į kambarį ir Odrė nustebusi pažvelgė į jį. Vyras sto- 
vėjo svarstydamas, likti ar išeiti. Žmonos veidas buvo neišskaito- 
mas, bet palaidi plaukai spiralėmis krito ant pečių. 

— Atėjau palinkėti tau labos nakties, - pasakė jis, vildamasis, 
kad Odrė kaip nors paskatins jį. 

Tačiau ji atsisėdo ant lovos, abejingai pažvelgė į vyrą, tada 
nuolankiai nuleido akis. 

— Sesili, aš labai pavargusi. Tegul viskas lieka taip, kaip prieš 
mums išvažiuojant. Bent jau šį vakarą. 

Ji nepakėlė akių, nes būtų neištvėrusi matydama, kaip Sesilio 
veidas apsiniaukia iš nusivylimo. 

— Žinoma. Aš noriu dar paskaityti ir žinau, kaip tu nekenti 
šviesos. 

— Ačiū. 

— Tada labanakt, - Sesilis pasuko durų link. 

Odrę persmelkė kaltė. 

— Sesili. 

— Ką? 

— Negi aš nenusipelniau bučinio? 

Jo džiaugsmas buvo toks graudus, kad Odrei suspaudė širdį. 
Sesilis priėjo ir švelniai pabučiavo žmonai skruostą. 

— Labanakt, Sesili. 

— Labanakt, Odre. Saldžių sapnų. 

Odrė žiūrėjo jam įkandin. Sesilis nė neįsivaizduoja, kokie sal- 
dūs bus jos sapnai. Šiltas vėjelis žaismingai judino užuolaidas, 
pripildydamas kambarį sodo kvapų. Odrė mąstė, kažin ar Lui- 
sas guli taip pat neužmigdamas ir galvodamas apie ją, ir troško 
nueiti pas jį. Tačiau negalima rizikuoti, kad Sesilis jų neužtiktų. 
Be to, jie visą dieną bus kartu. Odrė prisiminė jų slaptus šokius 
Palerme, bučinius po vyšnia ir baisų praradimo jausmą, kai jų 
svajonės žlugo. Ji net suvirpėjo nuo minties, kad gali vėl praras- 
ti Luisą, ir tyliai savo kambario vienumoje prisiekė, kad šį kartą 
nepaleis jo. 


22 skyrius 


Kitą rytą, kai rožinė aušra išbluko žydrame danguje, Luisas ir 
Odrė išsiruošė į užmiestį. Vėjas pleveno palaidas Odrės garba- 
nas, pro atvirą automobilio langą nubloškęs jas į lauką. Odrė žiū- 
rėjo į Luisą ir žinojo, kad jis buvo teisus kalbėdamas apie svajonių 
galią. Ji svajojo apie tokią akimirką ir viskas išsipildė. Lyg skaity- 
damas jos mintis Luisas ištiesė ranką per pavarų dėžę ir suėmė 
Odrės plaštaką. Jiems nereikėjo kalbėtis, jie suprato vienas kitą 
nenupigindami jausmų, neversdami jų skiemenimis. Įsimylėjėliai 
laimingi šypsojosi, sėdėjo atsilošę, stebėdami judrų miestą, ku- 
ris perėjo į apšiurusių gyvenamųjų namų kvartalus, tada tuščią 
plentą, bėgantį per lygumas - didžiules, plokščias, visose pusėse 
susiliejančias su dangumi. Juodu svaiginosi laisvės jausmu. Bėrų 
ponių bandos rupšnojo aukštoje žolėje, karvės bastėsi ganykloje, 
kartkartėmis pakeldamos galvas nuvaikyti šiltame pavasario ore 
atgijusių musių. Dairydamasi aplink Odrė prisiminė išvykimą į 
Angliją, kai žvelgdama iš jūros matė savo mažą pasaulį, priešais 
beribę jai atsivėrusią galimybių jūrą. Dabar ji vėl pajuto atviros 
erdvės vilionę — pasiklysti joje ir niekada nerasti kelio atgal. 

— Apie ką mąstai? — paklausė Luisas. 

— Koks didelis pasaulis, o mes tokie maži. 

— Ir nesvarbūs. Kartais turi atsistoti ant kalno viršūnės, kad 
tai suvoktum. 

— Ar žvelgti į beribį vandenyną. 

Luisas nusišypsojo ir Odrės širdis suvirpėjo iš laimės. 

— Žiūrint į tokius vaizdus ir gimsta svajonės, mano meile, — 
tarė Luisas, kai Odrė atsigręžė ir liūdnai pažvelgė į jį. 

— Aš dabar suprantu. Gaila, kad anksčiau nesupratau. Bet 
tada nepajėgiau išsiveržti iš Harlingamo. 

— Nesvarbu. Dabar niekas nesvarbu, nes tu čia su manimi. Aš 
myliu tave, Odre, ir visada mylėsiu. 

Dvaras „La Magdalena“ atrodė kaip ūksminga oazė derlingoje 
pampoje. Plokščioje lygumoje augo daugybė aukštų medžių, ku- 
rių šakose čiulbėjo paukščių būriai. Pro langą įplaukė eukaliptų 
aromatas, sumišęs su arklių ir odos kvapais. Automobilis riedė- 
jo ilgu dulkėtu keliuku, apsodintu plačialapiais rojaus medžiais. 
Svečius pasitiko būrys šunų. Odrė prisiminė Siselės šunis, daug 
riebesnius ir glotnesnius už šiuos liesus mišrūnus, apsupusius 
automobilį ir garsiu lojimu pranešančius apie jų atvykimą. 

Jie sustojo po medžiais, iš namo išėjo tamsiaodė tarnaitė 
rausvos ir baltos spalvos uniforma, šūksniais ėmė raminti šunis, 
nekantriai mojuodama rankomis įsakinėjo pasitraukti. 

— Buen dia, senjore Foresteri. Senjoras Ribaldas laukia jūsų 
terasoje, — pasakė ji ispaniškai ir plačiai nusišypsojo bedante 
burna. 

Baltai ir geltonai dažytas kolonijinis pastatas nublukusiu ža- 
lių čerpių stogu buvo senas, aptriušęs ir prašėsi perdažomas, bet 
sienos buvo apaugusios jazminais, kuriuose dūzgė bitės, ir na- 
mas skleidė ypatingą žavesį. 

Tarnaitė nuvedė juos į terasą, kurioje sėdėjo raumeningas aš- 
tuntą dešimtį bebaigiąs vyras ir gėrė kavą. Jis mūvėjo pilkas gau- 
čo kelnes su klostėmis ties juosmeniu ir susegtas ties kulkšnimis, 
juosėjo platų odinį diržą, apkaustytą žvilgančiomis sidabrinėmis 
monetomis. Kojas, rudas ir sausas kaip žemė, buvo įsispyręs į 
nudėvėtus juodus sandalus. Pamatęs Luisą vyras atsistojo ir pa- 

— Luisai, mielas drauge! Kaip malonu tave matyti! 

Jis stvėrė Luisą į glėbį ir meiliai paplekšnojo per nugarą, tada 
mirksinčiomis rudomis akimis pažvelgė į Odrę ir susižavėjęs 
kilstelėjo žilus antakius. 


— O čia ta moteris, apie kurią man pasakojai. 

Odrė paraudo. 

— Gajatanai, tai Odrė Forester, mano brolienė, — pristatė ją 
Luisas. 

Senis linktelėjo ir jo akyse sužibo užuojauta. 

— A, suprantu. Tokia graži ir tokia nepasiekiama. Visada ma- 
lonu žiūrėti į grožį. 

Jis pabučiavo Odrę ir jos skruostai kurį laiką jautė aštrių šerių 
prisilietimą. 

— Ateikite išgerti su manimi, o tada aš jus, jaunuoliai, paliksiu 
apžiūrėti mano ūkio, vėliau susitiksime per pietus. El Činas ruo- 
šia jums nuostabius kepsnius ant grotelių, o Konstanca iškepė 
desertą. Tikiuosi, ši diena jums bus ypatinga. Gyvenimas suside- 
da iš akimirkų ir aš norėčiau, kad judu prisimintumėte šią. 

— Tikriausiai Luisas pasakojo jums, kad mes susipažinome 
Meksikoje, — pasakė Gajatanas Odrei sėsdamasis ir imdamas 
puodelį kavos. - Jis nepaprastas jaunuolis. Ar galite įsivaizduo- 
ti: jis mokė kurčius vaikus muzikuoti. Kas drįstų imtis tokios 
neįmanomos užduoties? Taip, kurtieji girdi širdimi, bet yra 
daugybė žmonių, kurie girdi ausimis, tačiau muzika nepasiekia 
jų širdžių. 

Odrė pažvelgė į Luisą ir išdidžiai nusišypsojo. 

— Luisas išskirtinis, —- sutiko ji. — Jis išmokė mane skambinti 
taip, kaip anksčiau nebūčiau išdrįsusi. 

Gajatanas supratingai linktelėjo. 

— Taip, bet jūs jautėte garsus, tik turėjote išmokti juos pagroti. 

— Galbūt, — Odrė tyliai nusijuokė. - Gajatanai, ar jūs mokate 
groti? 

Senis liūdnai nusijuokė. 

— Aš jaučiu natas, bet bijau skambinti, nes jei pradėsiu, nepa- 
jėgsiu liautis. Čia ir slypi pavojus. Aš per daug visko patyriau gy- 
venime, kad sulaikyčiau tokias emocijas. Ši šalis nuolat išgyvena 
įvairius sukrėtimus. Abejoju, ar mano vidinės melodijos gaidos 
būtų labai malonios. Aš grosiu danguje, jei Dievas priims mane į 
rojų. Tačiau dabar išgerkime už Luisą ir jo talentą. 

Senis kilstelėjo savo kavos puodelį, Odrė sulčių stiklinę. Tada 
Gajatanas paliko juos vienus ir nušlepsėjo per parką, kur euka- 
lipto paunksmėje El Činas ruošė kepsninę. 

— Koks nuostabus žmogus, —- pasakė Odrė, kai jie ėjo prie lūš- 
nelių, kur du jauni gaučai pabalnojo jiems ponius. 

— Jis kurčias, - pasakė Luisas. 

— Kurčias? - priblokšta perklausė Odrė. 

— Visiškai. Negirdi nė žodžio. 

— Niekada nepasakytum, - susižavėjusi šūktelėjo ji. 

— Tikrai nepasakysi. Jis jau daug metų negirdi, nors gimė ne- 
kurčias. Gajatanas atvyko į Meksiką susipažinti su manimi. Jo 
draugas perskaitė straipsnį apie mano darbą ir nusiuntė jį Gaja- 
tanui. Mes iš karto susidraugavome. 

— Bet neišmokei jo skambinti? 

— Jis jau senas. Manau, baiminosi, kad paleidęs jausmus gali 
palūžti. Kartais muzika šitaip paveikia žmogų. Laikai savo emo- 
cijas viduje tvirtai užrakinęs, regis, valdai jas, bet kartais užten- 
ka vienos melodijos, kad atsipalaiduotum, ir jausmai išsiveržia. 
Tada jau jų niekas nesulaikys. Kol visiškai išsisklaido. 

— Vargšas Gajatanas. Ar jis turi žmoną? 

— Turėjo ir žmoną, ir vaikų. Bet žmona mirė, o vaikai išsibars- 
tė po pasaulį. Matyt, jis buvo per griežtas. 

— Tai kas jį prižiūri? 

— Manau, Konstanca ir El Činas. Jis puikiai susitvarko. 

Odrė suėmė Luiso ranką. 

— Tu jam pasakojai apie mus, tiesa? 

— Juk turėjau su kuo nors pasikalbėti. Daugiau niekam nega- 
lėjau pasakoti. Gajatanas visada kvietė aplankyti jį, jei grįžčiau į 
Argentiną. Jis atpažino tave vos pamatęs. 

— Tu tiksliai pavaizdavai mane. 

— Tavo veidas įsispaudęs mano atmintyje, todėl nebuvo sunku. 

— Šokančios garbanos, - Odrė nusijuokė. 

— Ne, - rimtai pasakė jis ir apglėbė ją. - Pailgas, jausmingas vei- 
das, ramios žydros akys, švelni permatoma oda, putlios, dosnios 

lūpos. Poetės lūpos, — Luisas kilstelėjo jos smakrą ir pabučiavo į 
lūpas. - Tačiau nuostabiausia yra viduje ir niekas nemato to, tik aš. 

Juodu sėdo ant ponių ir lėtai nujojo lyguma. Vidurdienio sau- 
lė kybojo aukštai danguje, bet oras buvo nekarštas, tik maloniai 
šiltas. Aplink plytėjo pampos - bekraštės ir plokščios, tik kur ne 
kur įsiterpdavo medžių giraitė, žyminti sodybą su viršum me- 
džių įtaisyta statine lietaus vandeniui rinkti. Linksmi prerijų kiš- 
kiai slėpėsi aukštoje žolėje, susiliedami su žeme, kol artėjančių 
gyvulių žingsniai išbaidė žvėrelius ir jie nerūpestingai nuliuoksė- 
jo teigdami, kad prerijose gyvenimas geras. 

Nujoję kelias mylias Luisas ir Odrė sustojo po lanksčiomis di- 
delės fitolakos šakomis ir pririšo ponius pailsėti pavėsyje. 

— Ar žinai, kad šis medis — vienintelis natūralus pampos au- 
galas, visus kitus atvežė kolonistai ir pasodino? — paklausė Luisas 
sėsdamas ant žolės. 

— Fantastiškas medis, tiesa? — tarė Odrė ir klestelėjo šalia. 

Luisas prisitraukė mylimąją ir pabučiavo į smilkinį. 

— Ši akimirka — nuostabi dovana, Odre. Aš čia su tavimi bekraš- 
tės erdvės vidury. Jaučiuosi kaip rojuje. Mes galime būti savimi, aš 
galiu garsiai šaukti, kaip tave myliu, ir nebijoti, kad kas nors išgirs. 

Odrė nusijuokė, kai Luisas riktelėjo į dangų: 

— Aš tave myliu, Odre Forester, aš tave myliu, aš tave myliu! 

— Liaukis! — šūktelėjo ji šluostydamasi juoko ašaras. — Tu esi 
senas kvailys. 

— Bet tavo senas kvailys. 

— Taip, mano! - sutiko Odrė ir rimtai pridūrė: —- Taip turėjo 
būti. Aš jaučiuosi artimesnė tau negu kam nors kitam, o juk mes 
nesimatėme ištisą amžinybę. 

— Žinau, viskas taip, lyg būtume išsiskyrę vakar. Tokia ir turi 
būti tikra draugystė. Odre, aš noriu, kad tu būtum mano myli- 
moji, mano žmona, bet svarbiausia, kad esi brangi draugė. 

— Ištekėjau už Sesilio manydama, kad jau niekada nepama- 
tysiu tavęs. Maniau, kad tu dingai amžinai, Luisai, bet niekada 


nesilioviau tavęs mylėjusi. 

— Žinau, brangioji. Nesikankink, — švelniai pasakė jis. — Kai 
sužinojau, man buvo skaudu ir pikta, bet juk aš pats tave palikau. 

— Kodėl tu išvažiavai? — paklausė ji prisimindama, kaip ją 
įskaudino Luiso savanaudiškumas. 

— Nes Islos mirtis viską pakeitė. Tu net atrodei kitokia — to- 
lima, abejinga, nepasirengusi kovoti. Supratau, kad tau pareiga 
aukščiau už meilę ir nesipriešinsi tėvų norams. Atrodė, kad vis- 
kas baigta. 

— Bet taip neturėjo būti. Galbūt po kiek laiko, - tyliai svarstė ji. 

— Ne, netgi ne po kiek laiko. Ironiška, kad dabar tavo tėvai 
norėtų tokio žento manydami, jog Isla mylėjo mane. 

— Tai mane siutina. Jei nebūčiau ištekėjusi už Sesilio... 

— Bet esi. 

— Galbūt galėčiau... 

— Odre, - griežtai nutraukė Luisas. - Aš nieko tavęs nepra- 
šau. Jau kartą šitaip suklydau. Gyvenkime šia akimirka, kaip du 
lapeliai vėjyje, skriejantys ten, kur pučia. Nieko nespręskim ir ne- 
planuokim. Aš nenoriu vėl prarasti tavęs. 

— Neprarasi. O Dieve, Luisai, neprarasi. Aš tau pažadu. 

Jis priglaudė Odrę, pabučiavo ir ilgus laukimo metus puose- 
lėtos svajonės virto tikrove. Bučinys buvo ir švelnus, ir aistrin- 
gas, ir liūdnas. Abu prisiminė pokalbį po žvaigždėtu dangumi 
Harlingamo klubo teritorijoje, kai priblokšti trumpalaikio aki- 
mirkos grožio juodu pajuto salsvai kartų sielvartą. Tačiau buči-. 
nys nutrynė dvylika metų ir užgydė išsiskyrimo skausmą, prabė- 
gusių vienatvės ir apgailestavimo metų širdgėlą, juos per anksti 
pasendinusią. 

Jie nušuoliavo atgal į „La Magdaleną“, vėjo nešamas juokas 
skambėjo taip garsiai, kad lapnodami sparnais pakilo besislaps- 
tantys lapų pavėsyje paukščiai, o stručiai, pašiaušę plunksnas, 
nuturseno žolėta lyguma. Šuoliuodami poniais per pampą Odrė 
ir Luisas mėgavosi laisve, negalvodami apie rytojų, neprisimin- 
dami vakarykštės dienos nuoskaudų, tik nesivaržydami kvatojosi 


ir šūkavo. 

Pietūs buvo paruošti po nublukusiu skėčiu terasoje, priešais 
plytinčias žmogaus neliestas platumas. El Činas kepė mėsą ant 
grotelių po eukaliptu. Jo rudose akyse švytėjo pasididžiavimas. Šį 
rytą vyras paskerdė karvę, mėsa buvo šviežia ir minkšta. El Činas 
vartė kepsnius, Odrė pastebėjo ornamentuotą peilį, užkištą už 
plataus sidabrinėmis monetomis puošto diržo, ir pagalvojo, ko- 
kie dabitos tie gaučai. Gajatanas padavė apskritą medinę lėkštę ir 
Odrė išsirinko didelį minkštos mėsos gabalą. 

— Maisto užteks ištisai armijai, — tarė ji, kai El Činas įdėjo 
kepsnį į lėkštę su stora skrudintos duonos rieke. 

— Kartu pietaus gaučai ir Konstanca, - pasakė Gajatanas. — 
Bet tikiuosi, jūs netrukus paprašysite dar. Mes labai didžiuoja- 
mės savo gyvuliais. 

— Arjūs visą laiką leidžiate čia? - paklausė Odrė. 

— Dabar jau nevažiuoju į miestą. Aš per senas ir turiu per daug 
prisiminimų, kuriuos norėčiau pamiršti. Čia tylu ir ramu. Bue- 
nos Airės persisunkusios neapykanta, o aš nebesidomiu politika. 
Ačiū Dievui, seniai pasitraukiau iš jos. Politika atneša vienas ne- 
laimes. Ir ne tik mūsų šalyje. Šiais laikais noriu tik paprasto gyve- 
nimo ir jaučiuosi labai laimingas. Sėskitės ir mėgaukitės maistu. 

Odrei patiko Gajatanas. Ji galėjo pasakoti apie save, nes jis 
nieko nežinojo apie rajoną, iš kurio ji kilusi, ir niekas, ką ji pa- 
sakys, neišeis už sodybos ribų. Gajatanas puikiai suprato teikiąs 
užuojauta, išgyvendamas meilę kartu su jais, nes jis pats niekada 
šitaip nemylėjo, net jaunystėje. Odrė pastebėjo, kad nematyda- 
mas lūpų Gajatanas nesupranta, ką ji sako, todėl prieš kalbėdama 
palaukdavo, kol šeimininkas įsmeigs savo senas akis į jos veidą. 
Tada jo išraiška sušvelnėdavo, jis palenkdavo galvą į šoną, kad 
skirtų visą dėmesį pašnekovei, lūpų kampučiai meiliai pakildavo 
į viršų. Kaip gera sėdėti čia su Luisu, atvirai mėgautis jo meilės 
ženklais ir to nesigėdyti. Luisas kartkartėmis švelniai paliesdavo 
Odrei ranką, nubraukdavo ant veido užkrintančias plaukų sruo- 


gas. Jis elgėsi natūraliai, negalvodamas, bet Odrė suvokė, kad 

Luisui, kaip ir jai, svarbi kiekviena kontakto akimirka, jo prisilie- 
timai degino odą ir vertė dilgčioti iš susijaudinimo. 

Po pietų Gajatanas dingo namo viduje siestos. Odrė staiga su- 
triko, lyg nežinotų, kur dėti rankas, į ką žiūrėti. Jųdviejų laukė 
kelios popietės valandos, ir jie buvo vieni. Luisas pajuto įtampą ir 
suprato Odrę. Jis paėmė jai už rankos ir pasiūlė: 

— Eikim paplaukioti baseine, tada pagulėsim saulėkaitoje, pa- 
snausim. Mes turim visą dieną ir aš nenoriu švaistyti nė akimir- 
kos jausdamasis sutrikęs. 

Odrė linktelėjo dėkinga: nereikės aiškinti, kad ji jaustųsi ne- 
patogiai, jei jų santykiai rutuliotųsi kieno nors kito namuose, kad 
ir koks supratingas tas žmogus būtų. Ji norėjo mylėtis su Luisu, 
bet ne čia. Ji dar kartą pažvelgė Luisui į akis nebyliai klausdama, 
kaip jis taip gerai supranta ją, bet jis tik mirktelėjo, slėpdamas 
maištingas gilumas po laimės skraiste. 

Jie gulėjo ant žolės susiglaudę šalia žalio nuo dumblių baseino 
apirusiais kraštais, kurie kadaise buvo tvarkingai iškloti akme- 
nukais. Baseinas buvo medžių ir krūmų paunksmėje, atrodė ap- 
leistas ir užmirštas, nes Gajatanas buvo per senas, kad jį naudo- 
tų, čia ateidavo tik gaučų vaikai pažaisti per svilinančią kaitrą. 
Didelis gardenijų krūmas išskleidė žiedlapius saulėje, svaigus jų 
kvapas sklandė ore, bitės raminamai dūzgė tarp žiedų, ieškoda- 
mos nektaro, kad perdirbtų jį į medų, kurį rinko El Čino sūnus 
Gonsalas. Odrė ir Luisas paplaukiojo drumstame vandenyje, kad. 
atsigaivintų, tada tyliai paplepėjo, kol užsnūdo saulės atokaitoje. 
Jų miegas buvo švelnus, prisotintas laimės. Kai pabudo, šešėliai 
jau buvo ilgi, diena slinko vakarop, ir įsimylėjėlius vėl apėmė liū- 
desys. Reikės grįžti namo. Kad ir kaip jie troško suturėti laiką, 
saulė pakibo virš medžių viršūnių, oras ėmė vėsti. 


Konstanca paruošė arbatos terasoje, Gajatanas grįžo pailsėjęs. 
Jis iškart pastebėjo rimtą Luiso ir Odrės nuotaiką, nes praradęs 
vieną pojūtį buvo išsiugdęs kitus. Pažinodamas Luisą ir supras- 
damas Odrę, senis pasiūlė neštis puodelius į namo vidų. 

— Noriu kai ką parodyti jums, - pasakė jis. 

Jie nusekė paskui jį į tamsią svetainę mirksėdami, kad akys 
priprastų prie tamsos. Kambarys kvepėjo naftalinu ir senove, 
prie sienų stovėjo knygų lentynos ir pianinas, apkrautas popierių 
krūvomis. 

— Jis priklausė mano žmonai, - paaiškino Gajatanas, moste- 
lėjęs į instrumentą. - Mano vaikai jo nenorėjo. Ar pagrosit man? 

Odrė susirūpino, nes juk Gajatanas negirdės. Nujausdamas 
moters sumišimą senis prisidėjo ranką prie krūtinės ir liūdnai 
nusišypsojo. 

— Aš girdėsiu širdimi, Odre. 

Jis atsisėdo ir įsmeigė laukiantį žvilgsnį. Luisas prisitraukė 
krėslą, nes pianino kėdutė buvo per maža jiems.abiem, ir pra- 
dėjo skambinti. Gajatanas atlošė galvą ir susijuokė lyg atpažinęs 
melodiją. Odrė taip pat atsisėdo ir uždėjo rankas ant klaviatūros. 
Luisas linktelėjo jai, veidas atgijo. Odrė giliai įkvėpė, nes kai pra- 
ėjusį kartą skambino jų melodiją, jos širdį slėgė sunkus akmuo. 
Dabar ji grojo ir džiaugsmingai, ir liūdnai, nes meilė vis tiek pa- 
smerkta likti šešėlyje. 

Gajatanas žėrinčiomis akimis stebėjo įsimylėjėlius. Kaip jis 
troško girdėti muziką ausimis, bet turėjo priimti ją tik kasdien 
silpstančia širdimi. 

Kai atėjo laikas Odrei ir Luisui keliauti atgal, senis taip pat 
nuliūdo ir apkabino juos kaip savo vaikus. 

— Atvažiuokite vėl, - maldavo jis. — Kai tik užsimanysite. Aš 
visada būsiu čia. 

Jie nuoširdžiai pažadėjo vėl apsilankyti. „La Magdalena“ —- 
tarsi priebėga nuo dusinančio pasaulio, ir jie mielai čia sugrįš. 

Odrė ir Luisas apimti nesmagios nuotaikos tylomis važiavo 
dulkėtu keliu. Jie bandė galvoti apie tai, kas laukia ateityje, ramin- 
damiesi, kad vis dar turi vienas kitą, ir susiėmę už rankų klausėsi 
radijo, kol į užmiesčio peizažą iš lėto įsibrovė miesto pastatai. 
Snaudžiančių pampų ramybė ir iliuzinė laisvė liko užnugaryje, 
teko vėl ruoštis apgaulei. Šį vakarą Odrė turės ieškoti priežasties 

nepriimti vyro į santuokinį guolį, o Luisas miegos vienas, ken- 
tėdamas nuo likusio ant kūno Odrės kvapo. Juodu ilgėsis vienas 
kito, atskirti tiktai namo sienų ir atsargių savo širdžių. Tačiau sie- 
nas galima sugriauti, o apdairumą nuslopinti. 

Slinko dienos, artėjo Islos atminimo pamaldos. Odrė buvo ti- 
kra, kad netrukus pasiduos. Tai neišvengiama, ir ji pasiruošusi. 


23 skyrius 


Per Islos laidotuves Luisas sėdėjo bažnyčios gale, o po dvylikos 
metų per atminimo pamaldas - pačiame priekyje. Juodu su Odre 
žinojo, kad pamaldos surengtos tik dėl jų melo, ir abu jautėsi labai 
nesmagiai. Odrė mėgino įtikinti save, kad motinai reikėjo bent 
menkiausios priežasties prisiminti jaunesniąją dukterį. Jei Luisas 
nebūtų sugrįžęs, ji būtų radusi kitą pretekstą. Tačiau Odrė gerai 
suprato, kaip blogai visi galvotų apie ją ir Luisą, jei tiesa išaiškėtų. 
Meluoti apie neteisėtą romaną gėda, bet Isla mirė ir negali pati 
apsiginti. Meluoti blogai, o ypač bažnyčioje. Odrė spoksojo į Nu- 
kryžiuotąjį ant altoriaus, apšviestą saulės spindulių, besiskver- 
biančių pro vitražinį langą, ir ramindama save mąstė, kad ji dar 
nebuvo neištikima vyrui, nors laukti liko neilgai. Žinoma, ji jau 
pakeliui į pragarą, bet tas kelias ilgas, ir dabar ji ketina džiaugtis 
Luisu, o vėliau atlikti Dievo paskirtą bausmę. 

Odrė sėdėjo tarp Luiso ir savo vyro viename klaupte su tėvais 
ir broliais. Jie buvo susispaudę, nes berniukai jau užaugo. Tačiau 
Odrė neprieštaravo, nes šitaip galėjo prisispausti prie Luiso, ir 
niekas nepastebėjo slaptų jų siunčiamų signalų. Ji pažvelgė į gra- 
žų brolio Alberto veidą. Dabar jis jau vyras, visiškai nepanašus į 
liesą vaikiščią, stačiusį kortų namelius, kuriuos Isla sugriauda- 
brendimas geriausiai atspindėjo greitą laiko tėkmę. Vaikystėje 
metai atrodė ilgi, o dabar pralėkdavo nė nespėjus pasidžiaugti. 

Sintija Klein mirė praėjusį rudenį, buvo palaidota mieste ša- 
lia draugės Filidos Beits. Tik Diana Luis ir Šarlė Blait liko lyg du 
trapūs kadaise grėsmingo kvarteto instrumentai, lyg sumažintos 

buvusių asmenybių kopijos. Diana neprigirdėjo, bet buvo per 
daug išdidi, kad tai pripažintų, todėl stengdavosi nustelbti kitų 
žmonių kalbas, kad tie negalėtų įsiterpti ir jai nereikėtų klausytis. 
Jos lūpos virto nuolatinio nepasitenkinimo plyšiu, nes niekada 
nesišypsantis žmogus pamiršta, kaip tai daroma, o jei mintys tik 
neigiamos, jis visada atrodo paniuręs. O Šarlė, priešingai, išlaikė 
senatvės orumą ir bent jau turėjo dėl ko džiaugtis. Nors seno- 
jo pulkininko mintys kartais įstrigdavo praeityje kaip subraižyta 
plokštelė, vis grojanti tą pačią muziką, jis sudarydavo draugiją 
Šarlotei ir ši nesijautė vieniša. Dabar jos retai šnekėdavosi su Di- 
ana, nes Šarlę mažiau domino apkalbos: ji surado savo laimę, o 
laimingi žmonės būna malonūs. Deja, Diana nebuvo laiminga. 

Diana Luis sėdėjo už tetos Hildos ir jos keturių dukterų ir 
murmėjo sau panosėje, kad tik niekas jos neužkalbintų. Ji pa- 
stebėjo, kad Nelė labiau pablyškusi, o nuleisti lūpų kampučiai 
darė veidą dar panašesnį į motinos. Diana svarstė, ar merginos 
sielvartas kaip nors susijęs su Luisu. Kad ir ką dabar visi apie jį 
kalba, Dianai Luisas patiko ne labiau negu vos atvykęs į Harlin- 
gamą. Slapta susitikinėti su Isla - nederamas elgesys džentelme- 
nui. Senutė pasilenkė ir pažvelgė į susirinkusią bendruomenę, 
kur Sesilis sėdėjo šalia žmonos. Čia tai dora jauna pora, mąstė ji. 
Odrė visada buvo pavyzdinga, o Islą išaukštino mirtis — Dievas 
težino, kuo ji būtų virtusi, jei būtų likusi gyva. Diana niekinamai 
šniurkštelėjo ir atsivertė savo maldų lapą. Luisas skaitė Evange- 
liją. „Kaip nederama“, - murmėjo Diana panosėje. Tada paste- 
bėjusi savo raudonus pirštus su siaubu atsilošė. Kraujas visur, ji 
miršta! Ir vos neapalpo prisiminusi, ką tapė ryte. 

— Ačiū Dievui! — garsiai šūktelėjo Diana. - Aš dar nemiriau. 

Nelė atsigręžusi susiraukė. Hilda niuktelėjo alkūne dukteriai į 
šoną ir ši nusisuko. 

— Ji išprotėjusi, Nele, visiškai išprotėjusi. Nekreipk dėmesio, 
nes ji vėl pasielgs taip pat, - sukuždėjo motina. 

Diana vėdinosi popieriaus lapu. Mirtis ją baugino, ir kuo la- 
biau ji artinosi, tuo baisiau darėsi. 

Kai prasidėjo pamaldos, Odrės žvilgsnis pagavo Emą Leton, 
sėdinčią su vyru ir trimis vaikais. Skausmo dūris persmelkė ją 
prisiminus savo dukteris, esančias taip toli, ir ji liūdnai nusišyp- 
sojo draugei. Ema taip pat užjaučiamai šyptelėjo, nes suprato 
motinos sielvartą. Odrės sesers atminimo pamaldos primena jos 
mirtį, kad ir kokia gera intencija surengtos. Be to, Alicijos ir Leo- 
noros nėra šalia. Ema pažvelgė į Luisą, aukštą, išdidų šalia Odrės, 
ir pagalvojo, ar tik jis neužvertė dar didesnės naštos ant brangios 
draugės pečių. 

Odrė beviltiškai mėgino pajusti sesers buvimą pavasario sau- 
lėkaitoje, švelniame vėjelio dvelksme, stebėjo žvakes ant alto- 
riaus — arjos paslaptingai neužges. Bet jei Islos dvasia ir dalyvavo 
pamaldose, ji niekaip kitaip nepasirodė, tik susirinkusiųjų min- 
tyse, kai jie giesmėmis ar žodžiais minėjo gyvybingą mergaitę, 
palietusią visus ir taip staiga palikusią, kad jie ir po dvylikos metų 
jautė jos virpesius. 

Kai Luisas atsistojo po navos skliautu skaityti Rozės parinkto 
eilėraščio, Odrė pajuto ošiant susižavėjimo bangą, bėgančią per 
susirinkusiuosius, ir net užkaito iš apmaudo. Kokie veidmainiai 
tie žmonės, mąstė ji, ir kokia aš pati veidmainė. Jei tik tada bū- 
čiau išdrįsusi paklausyti širdies. 

Ji atidžiai stebėjo Luisą. Jo rankos virpėjo, jis neatitraukė akių 
nuo knygos — kad nepamestų skaitomų eilučių ar iš baimės, kad 
žmonės neįžvelgtų melo jo akyse. Odrės meilė veržėsi per kraštus, 
ji buvo tvirtai pasiryžusi: kad ir kas atsitiktų, ateityje jie bus kartu. 

Baigęs skaityti Luisas grįžo į vietą, žvelgdamas į žmones 
klauptuose pro savo išsitaršiusius, ant akių užkritusius plaukus. 
Odrė švelniai nusišypsojo sėdančiam Luisui, Sesilis broliškai 
linktelėjo galvą, bet jo veidas buvo rimtas. Dviejų vyrų žvilgs- 
niai susikibo, ir Odrė stengėsi suprasti, ką jie be žodžių mėgina 
vienas kitam pasakyti. Netikėtai Luisas išraudo ir kaltai nuleido 
akis, jo pasitikėjimas savimi susvyravo nuo brolio žvilgsnio. Ta- 
čiau gėdos jausmas buvo trumpalaikis, nes prie jo glaudėsi šiltas 
kūnas. Odrės ir Luiso mintys išsivadavo iš įdėmių Sesilio akių. 

Toliau buvo kalbamos maldos, Odrė su Luisu atsiklaupė ir užsi- 
merkė, mėgindami sutelkti dėmesį į vikaro žodžius, bet tamsoje 
jautė tiktai vienas kitą. 

Pasibaigus pamaldoms, kai žmonės plūstelėjo iš bažnyčios, 
Odrės žvilgsnis nukrypo į tuščią suolą bažnyčios gale, pasken- 
dusį šešėliuose, nes ten neprasiskverbė saulės šviesa. Nuo prisi- 
minimo apie paskutinį skausmingą pokalbį su Luisu sugniaužė 
gerklę. Ji niekada nepajėgdavo ramiai apie tai mąstyti. Ašaros ap- 
temdė akis ir negalvodama, ar Sesilis yra šalia, ji apkabino Luisą. 
Jis sustingo žinodamas, kad jie visų matomi, o brolis eina už jų. 

— Aš nenoriu vėl netekti tavęs, - sukuždėjo Odrė jam į ausį. — 
Šioje vietoje praradau tave prieš dvylika metų ir visą laiką to gai- 
lėjausi. Prašau, nepalik manęs vėl, šįkart aš neištversiu. 

Luisas spustelėjo ją ir sukuždėjo: 

— Niekur neišvyksiu be tavęs. Jei reikės, lauksiu tavęs, kol nu- 
mirsiu. 

Ji sukūkčiojo ir atsitraukė. Tada pastebėjo, kaip Luiso akys nu- 
krypo viršum jos. Atsigręžusi pamatė, kad Sesilis kalbėdamasis 
su Roze ir Henriu artinasi prie jų. Vyras klausiamai pažvelgė į 
žmoną, ši vos šyptelėjo rodydama, kad jaučiasi gerai, tik susi- 
graudinusi. Jis toliau kalbėjosi su uošviais, tačiau veidas apsi- 
niaukė, nes įtarimas atšliaužė vėl. 

Visi pamaldų dalyviai buvo pakviesti į Kaningo gatvę pasivai- 
šinti. Šį kartą namuose karaliavo džiaugsmas, o ne juodas sielvar- 
tas kaip prieš dvylika metų. Teta Hilda žvelgė į Luisą apmaudžiai, 
Nelė sekė kiekvieną jo judesį iš kito kambario galo. Tetos Ednos 
linksmumas džiugino visus, nors jai pačiai šleikštulys sukildavo 
kaskart pagalvojus apie Odrę, Luisą ir ugnikalnį, ant kurio jie 
sėdi. Ji įdėmiai sekė Sesilio rankas, virpančias vis užsiverčiant 
didelę taurę alkoholio. Jis buvo toks pasitikintis savimi, pritren- 
kiamai gražus jaunuolis, liūdnai mąstė teta Edna. Kur dingo tas 
Sesilis Foresteris? 

Ema Leton prisėdo prie Odrės ant sofos. Jos vaikai lakstė aplink, 
tuštindami drumzles iš išgertų vyno taurių ir valgydami empanadas. 

— Tu labai ilgiesi dukterų, tiesa? - paklausė Ema ir raminamai 
spustelėjo draugei riešą. 

— Labai, — atsakė Odrė. — Kad ir kaip stengiuosi nukreipti 
mintis, nuolat galvoju tik apie jas. Ką man veikti? Mergaitės buvo 
visas mano gyvenimas, o dabar nieko neliko. 

— Žinau, kaip aš jausčiausi, jei Tomas išsiųstų mūsiškius į už- 
sienį, — visiškai tuščia. 

— Tylu. Namie siaubingai tylu. Jaučiuosi be galo vieniša. 

— Gal reikėtų dar vieno vaiko? 

— Ką? 

— Taip. Juk tu dar jauna. Gal gimtų berniukas? 

— Kad Sesilis išsiųstų ir jį? Aš to neištverčiau dar kartą. 

— Ištversi. 

— Aš nenoriu kuo nors pakeisti Alicijos ir Leonoros. Joms at- 
rodys, kad jas atstūmiau. 

— Manau, jos būtų laimingos. 

— Tada tu visai nepažįsti Alicijos, - nusijuokė Odrė. - Ji įtūž- 
tų, o Leonora jaustųsi įskaudinta. Tikrai negaliu jų nuvilti. - Be 
to, norėjo pridurti Odrė, mudu su Sesiliu panašūs į du naktį pra- 
silenkiančius laivus. Mes net nepriartėjame vienas prie kito. 

Staiga virš balsų šurmulio pasigirdo muzika. 

— Kas skambina? —- paklausė Ema, nes iš savo vietos nematė 
fortepijono. 

— Luisas, — atsakė Odrė. 

Ema nustebusi atsiduso ir aiktelėjo: 

— Jis labai gražiai groja. 

Balsai pagarbiai nutilo ir muzika užpildė kambarį, nustelbda- 
ma paskutinį užsimiršusį asmenį. 

— Kas čia darosi? — šūktelėjo Diana Luis. - Ar kas nors mirė? 

Šarlė nuskubėjo prie draugės ir išvedė ją į koridorių. 

— Dėl Dievo meilės, kodėl visi spokso į mane? 

Pirmą kartą Odrė išgirdo Luisą skambinant įprastą muzi- 
ką — „Varšuvos koncertą“. Jis grojo taip jausmingai, kad netrukus 
visi susirado vietą atsisėsti ir klausėsi užvaldyti niekad nepatirtų 

emocijų, garsų sparnais nešami į niekad nematytas vietas. Talen- 
tingas Adinselio kūrinys ir širdinga Luiso interpretacija sujaudi- 
no visus, išskyrus Dianą Luis, kuri širdo koridoriuje, negirdėda- 
ma nieko, išskyrus erzinantį dūzgesį ausyse. 

— Kodėl jis šitaip neskambindavo Harlingamo klube? - garsiai 
paklausė Šarlė savo vyro. 

Senasis pulkininkas gūžtelėjo pečiais. 

— Be jokios abejonės, jis puikus jaunuolis, - sušnabždėjo jis 
per garsiai, ir Šarlei liko tik pritarti. 

Tai ne tas pats vyras, kuris išvyko tuoj po Islos laidotuvių, jis 
daug ramesnis. Odrė žvilgtelėjo į Sesilį, stebintį akis į Luisą įsmei- 
gusią žmoną, ir vėl nukreipė žvilgsnį. Jau greit ji sulaužys ištikimy- 
bę, tad kankinamai kaltės moteriai buvo per skaudu žiūrėti į su- 
tuoktinį. Sesilio akys nukrypo į brolį, pečiai sielvartingai nusviro. 


Naktį Odrė tyliai slinko sutemoje kaip kadaise, kai Luisas lauk- 
davo jos sode po vyšnia. Tačiau šį kartą ji rizikavo prarasti daug 
daugiau. Genama niūrių prisiminimų apie lemtingą pokalbį baž- 
nyčioje, ji tipeno, kad nepažadintų vyro, ir pagaliau pasibeldė į 
Luiso kambario duris. Odrė įtempė ausis — širdies dūžiai aidėjo 
laiptų aikštelės tyloje ir ji negirdėjo nieko kito. Prisiminė dieną 
užmiestyje, kai jie liko vieni, ir kokia sutrikusi ji tada pasijuto. 
Tačiau šiąnakt viskas atrodė teisinga, nors Sesilis miegojo neįtar- 
damas, kad žmona žengė pirmą ryžtingą žingsnį į šalį nuo jo. Ji 
lūkuriavo prie durų, suvokdama, kad elgiasi blogai, stengdamasi 
negalvoti apie vyrą ir dukteris, vien prisimindama drąsinamą Is- 
los šypseną. Išdrįsk klausytis širdies, Odre, — iš praeities ataidėjęs 
sesers balsas priminė, kad gyvenimas trumpas ir brangus, o mei- 
lė — didžiausia dovana. Odrė turi pradėti gyventi ne kitiems, o 
sau. Argi ji šito nenusipelnė, patyrusi tiek skausmo? Durys tyliai 
atsivėrė nė negirgžtelėjusios ir ji įsmuko į kambarį. 

— Aš nebenoriu būti viena. Man reikia tavęs, - sušnabždėjo ji. 

— Žinojau, kad tu šiąnakt ateisi, — Luisas apglėbė Odrę ir pa- 
bučiavo į kaktą. 

— Kaip tu žinojai, jei aš pati dar nežinojau? 

— Dėl to, ką pasakei bažnyčioje. Ir aš nenoriu būti vienas. 

— Aš sakiau nuoširdžiai: šįkart neprarasiu tavęs. Nežinau, ką 
mes darysime, bet nebūsiu be tavęs. Tikrai nebūsiu. 

Jie atsigulė į lovą ir susiglaudė. Odrė manė, kad nervinsis, nes 
iki šiol mylėjosi tik su savo vyru. Bet Luiso prisilietimai pasiro- 
dė tokie pažįstami, tarsi jie būtų mylėjęsi šimtus kartų ir kaskart 
meilė stiprėtų. 

Luiso bučinys buvo aistringas, bet švelnus. Jis žvelgė į ją tomis 
padūmavusiomis akimis, kurios jau neatrodė tolimos, nes svajų 
pasaulis, kuriame gyveno Luisas, jau priėmė ir Odrę. Visus jos 
pojūčius užvaldė stiprus mylimojo odos kvapas, šiurkštus veidas, 
stipriai prisispaudęs kūnas, trokštantis ištirpti joje, kad sielos su- 
sijungtų. Vėliau Odrė suvokė, kad niekada nebuvo iš tikrųjų mylė- 
jusis. Nors kartais jai patikdavo draugiškas fizinis artumas su Se- 
siliu, jis niekada nereiškė meilės. Meilė atsirado gimus dukterims. 
O mylėdamasi su Luisu Odrė maudėsi meilėje, uodė ją, apsisupo ja 
taip, kad pati virto meile. Dar niekada gyvenime ji nesijautė tokia 
branginama. Seksas tapo ne kūniškas, o dvasinis, ir ji pasijuto ga- 
vusi didžiulę malonę, patyrusi pačią tyriausią fizinės meilės formą. 

— Juk visada galėjo būti šitaip, — tarė gulėdama šalia mylimo- 
jo. Jų įkaitusius kūnus vėsino švelnus vėjelis, įsmukęs liudyti my- 
limųjų sąjungos. 

— Ir visada bus šitaip, pažadu tau, — atsakė Luisas, žaisdamas 
ant Odrės pečių išsklidusiomis garbanomis. 


Išretėjusiame jų meilės ore abu tikėjo, kad tai įmanoma. 


Per tolesnes savaites įsimylėjėliai vogė akimirkas, kai Sesilis bū- 
davo darbe ar miegodavo savo lovoje. Juodu jodinėdavo pampo- 
se, o Gajatanas stebėdavo juos iš savo terasos, šokdavo svetai- 
nėje, kai Mersedesa būdavo per daug užsiėmusi su Oskaru, kad 
ką nors pastebėtų, skambindavo fortepijonu, kai prieblandos 
šešėliai apsupdavo brangias valandas kartu ir pripildydavo jas 
saldžios melancholijos, pažįstamos lyg senas, patikimas draugas. 

Tačiau svaigdama nuo meilės Odrė nebuvo jos apakinta. Ji 
matė, kad vyras per daug geria. Vakare jis grįždavo namo jau 
dvelkdamas alkoholiu ir net nepravėręs burnos vėl siekdavo gra- 
fino. Sesilis jau nebemindžikavo prie žmonos miegamojo durų, 
ar bent tamsoje užmiršti, kad tokių yra. Po vakarienės jis eida- 
vo į savo kabinetą, palikęs brolį ir žmoną skambinti svetainėje, 
tarsi nujausdamas esąs išduotas, bet neturėdamas valios priešin- 
tis. Taigi Odrė nebekreipė dėmesio žinodama, kad tą akimirką, 
kai Sesilis apie tai užsimins, jų santuoka žlugs. Ji troško pabėgti 
su Luisu, bet delsė, nes po kelių savaičių dukterys grįš atostogų. 
Reikia palaukti, kol mergaitės vėl išvažiuos į mokyklą. Luisas ne- 
spaudė Odrės, net neužsimindavo apie ateitį. 

.- Gyvenkime šia akimirka, - kartojo jis. 

Ir Odrė laiminga pakluso. 


24 skyrius 


Siselei buvo gaila, kad dvynukės išvažiuoja į Argentiną per Ka- 
lėdas. Jai patiko, kad jos per tą mokyklos semestro pusę dažną 
savaitgalį svečiuojasi pas ją. Leonora padėjo Panaceliui ir Flori- 
nui sode, sodino gėlių svogūnėlius, skynė vaisius. O Alicija prašė 
tetos leisti pasikviesti draugę Matę, bet toji pasipūtusi paniurėlė 
nelabai patiko Siselei - mergaitės dingdavo ūkyje ir krėsdavo tik 
Dievui žinomas eibes. Kartą Siselė užtiko Aliciją su Mate besity- 
čiojančias iš Florino. Žinoma, ji nesikišo — berniukas pats sugeba 
apsiginti, bet tas dvejetas nebuvo mielas. Jos dažniausiai palik- 
davo Leonorą vieną, ir jei ne čigonai, Siselė būtų pabarusi mer- 
gaites, bet Leonora patenkinta žaisdavo vežimuose, klausydavosi 
Mašos pasakojimų. 

— Norėčiau būti čigonė, — kartą prisipažino ji. - Gyvenčiau 
vežime ir visą dieną dirbčiau sode. Toks gyvenimas puikus. 

Alicija ir Matė niekinamai prunkštelėjo ir suraukė gražias 
nosytes. 

— Tu tokia neįdomi, — piktai erzinosi jos. — Mes išgarsėsime, 
tapsime įžymios, o tu būsi kvaila čigonė, iš purvino lauko stebinti 
prabėgantį pasaulį. 

Siselės nuostabai, Leonora ir toliau dievino savo seserį nieko 
nereikalaudama mainais. Ji nekaltino Alicijos už patyčias, nors 
ir buvo skaudu. Mergaitė oriai susitvardydavo ir vėl vizgindavo 
uodegą kaip šuo Barlis. Tetai be galo patiko Leonora — miela, 
neišlepusi mergaitė, visiškai nepanaši į seserį. Kad ir kaip Odrė 
mylėjo abi dukteris, bet nepagalvojusi išpaikino Aliciją. Ta mer- 
gaitė gimė turėdama fizinių pranašumų, tačiau Leonora buvo 

apdovanota daug svarbesniu dalyku — geru būdu. Siselė ramiai 
priėmė Alicijos išvykimą, bet, matant sode triūsiančius tik Pana- 
celį ir Floriną, jos širdis ilgėjosi kuklios mergytės jautriu veidu ir 
švelnia šypsena, svajojančios apie paprastą čigonišką gyvenimą. 

Barlis taip pat ilgėjosi Leonoros. Jis gulėdavo ant žolės stebė- 
damas mergaitę purvinais džinsais ir guminiais botais ir lauk- 
davo, kol toji išsives jį pasivaikščioti po laukus ir miškus. Dabar 
sekiodamas Siselę šuo atrodė suglebęs, nepatenkintas. 

Siselė nuvežė seseris į oro uostą ir įsodino į lėktuvą. Dvynukės 
susijaudinusios bėgiojo aplink kaip du jauni šuniukai. Teta griež- 
tai subarė Aliciją, kuri erzino seserį, į lėktuvą pasiėmusią Triušį 
Nulėpausį. 

— Kartais tu labai nemaloni, - pyktelėjusi kalbėjo teta. - O kai 
šitaip elgiesi, atrodai labai negraži. 

Ji vylėsi, kad Alicija susimąstys iš baimės būti negraži, nes toji 
mergaitė didelė tuščiagarbė. 

Siselė grįžo į tuščius ir šaltus, net stingdančiai šaltus, namus, 
pakūrė židinius, apsivilko kelis megztinius ir ėmė greit vaikštinė- 
ti po kambarius, kad sušiltų. Tik Marseliui buvo leista prabanga 
įsijungti dujinį šildiklį, nes dailininkas skundėsi, kad prieš merk- 
damas teptuką turi pralaužti ledą vandens indelyje. 

— Aš negaliu tapyti sušalusiomis rankomis, mon amour, — 
skundėsi jis glamonėdamas moterį tamsiomis gališkomis aki- 
mis. — Ir negaliu kviestis tavęs, kad šildytum mane kaskart, kai 
pradedu drebėti iš šalčio, kad ir kaip norėčiau mylėtis užmigdęs 
savo kūrybiškumą. 

Siselė nekantraudama laukė naktų, kai Marselis nesikankin- 
davo „užmigdęs kūrybiškumą“. Tačiau dienomis jis reikalavo 
leisti dirbti netrukdomam. Siselė nenutuokė, ką jis tapo, kartais 
net suabejodavo, ar jis apskritai tapo. 

Odrė, teta Edna ir Rozė nuvyko į Buenos Airių oro uostą pa- 
sitikti mergaičių. Buvo karšta gruodžio diena, oras sunkus ir li- 
pnus, moterys vėdinosi, kad jaustųsi nors kiek geriau. Jos stovėjo 
ant stogo saulės atokaitoje ir stebėjo lėktuvą, iš žibančio taškelio 

ore virstantį galingu paukščiu, nešančiu namo brangiąsias sesu- 
tes. Odrė skaičiavo dienas ir kasdien rašė dukterims, net žino- 
dama, kad jos grįš namo pirmiau, nei gaus laišką. Luisas buvo 
puiki priemonė išsiblaškyti, bet Odrė nė akimirką neužmiršdavo 
dukterų. Jų veidukai šmėkščiojo prieš akis, siela ilgėjosi mergai- 
čių netgi mylimojo glėbyje. 

Pamačiusi mamą Leonora apsipylė ašaromis ir stipriai apka- 
bino. Kelionė buvo ilga ir varginanti. Alicija visą kelią sėdėjo pa- 
niurusi dėl tetos Siselės priekaištų. Odrė meiliai paglostė mergai- 
tei nugarą ir pabučiavusi į kaktą apsidžiaugė, kad dukrytė kvepia 
taip pat. Leonora duso iš laimės, nepajėgdama ištarti nė žodžio. 
Ji įsikibusi kaip beždžionėlė laikėsi motinos netgi kai toji apkabi- 
no Aliciją, nepaleido ir automobilyje. Niekas nebūtų jos atplėšęs. 
Mergaitė ilgėjosi mamos labiau, negu būtų galėjusi pripažinti, o 
dabar, atgavusi ją, norėjo laikyti, kol įsitikins, kad mamytė tikra 
ir tokia pati, kokią sapnuodavo. 

Įgijusi klausytojų Alicija iš karto pralinksmėjo. Teta Edna vai- 
ravo, Rozė sėdėjo keleivės vietoje, Odrė - gale su dukromis. 

— Mūsų prancūzų mokytojos Varlės toks blogas burnos kva- 
pas, kad mes įspaudėme dantų pastos jai į arbatą, - pasakė Ali- 
cija ir nusikvatojo. 

— Juk negali būti tokia pavardė! — šūktelėjo Odrė, laiminga 
atgavusi dukteris. 

— Ne, ji vadinasi ponia Diuval, bet mes ją vadiname Varle. Ji 
valgo labai daug česnakų. O mes puotaujame vidurnaktį, kaip tose 
apsakymų knygose. Leo nedalyvauja, nes ji bailė. Ji tokia gerutė. 

— Tikiuosi, - pasakė teta Edna ir norėjo pridurti, kad mergai- 
tės buvo išsiųstos į Angliją pirmiausia dėl blogo Alicijos elgesio. 

— Leonora, aš girdėjau apie jūsų dailės būrelį. Ką jūs ten vei- 
kiate? - paklausė Rozė. 

Leonora sėdėjo prisiglaudusi prie motinos čiulpdama nykštį 
ir trindama nosį pūkuotomis Triušio Nulėpausio ausimis. 

— Gasė atneša mums arbatos ir pyragaičių antradieniais po 
pietų, — tyliai atsakė ji. - Man patinka Gasė. 

— Atrodo, kad ir tu jai patinki. 

— O aš nekenčiu dailės, man daug geriau sporto salėje. Man 
labai gerai sekasi sportuoti. Taip sako panelė Polė, - pasigyrė Ali- 
cija. — Žinot, ten yra toks berniukas Laris, kuris švepluoja. Ar 
žinote, ką tai reiškia? 

— Aišku, žinome, — pasakė Odrė. 

— Jis neištaria Alicija, sako Ališija, - mergaitė širdingai nusi- 
kvatojo. - Matė sako, kad jis atsilikėlis, nes nemoka taisyklingai 
šnekėti. 

Leonora žinojo, kad Alicija ir Matė nuolat tyčiojasi iš berniu- 
ko, bet neketino išduoti sesers. Laimė, Laris keistokas, net nesu- 
vokė, kad mergaitės šaiposi, džiaugdavosi jų dėmesiu. 

— Ališija, aš tau pabalnošiu Šartį, - pamėgdžiojo ji. 

"Rozei ir tetai Ednai visiškai neatrodė juokinga, bet Odrė apsi- 
kabino dukterį ir pabučiavo jai į smilkinį. 

Namie Mersedesa laukė ant slenksčio su papūga Lora ir Os- 
karu. Alicija džiaugsmingai sucypė ir kaip įmanydama skubiau 
iššoko iš automobilio. 

— Mano brangus vaikuti, — atsiduso senoji virėja. - Tu paau- 
gai visą colį. Esu tuo tikra. 

— Ar gavai visus mano laiškus? — paklausė Alicija apkabinda- 
ma storą tarnaitės liemenį. 

— Žinoma. Toje Anglijoje jus bent jau moko rašyti. 

— Ne, tai ne viskas. Aš jau moku kalbėti prancūziškai. 

— Kokia iš to nauda? 

— Kalbėsiuosi su prancūzais. 

— Bėk kuo toliau nuo tų prancūzų, - tingiai nutęsė Mersede- 
sa, prisiminusi vieną prancūzų jūreivį, su kuriuo buvo susidėjusi 
uoste. Sąjunga buvo trumpa, bet vaisinga, nes po devynių mėne- 
sių ji pagimdė tamsiaodį pavandenijusių akių Tomą, kuris nesir- 
go vaikiškomis ligomis, kankinusiomis kitus jos vaikus. Matyt, 
nuo česnakinio užpildo kraujagyslėse, nusprendė ji. 


Oskaras nešiojosi Lorą ant peties ir lesino saulėgrąžų sėklo- 

mis, kad toji būtų rami ir neišduotų aistringo jo meilės romano 
su Mersedesa virtuvės gilumoje tarp kavos gėrimų. 

Išgirdęs triukšmą Sesilis išėjo į lauką laikydamas rankoje sti- 
klinaitę viskio. Kadaise akinanti atvira šypsena dabar atrodė van- 
gi ir nelaiminga. Tėvas pabučiavo Alicijai į kaktą, tada Leonorai, 
patapšnojo per nugaras kaip teta Siselė, pirmą kartą pasitikusi 
dukterėčias stotyje. 

Rozė su teta Edna žinojo, kad Sesilis išgėrinėja, bet nema- 
nė turinčios įsikišti. Rozė niekaip nesuprato, kodėl žentas ieško 
nusiraminimo butelyje, tik teta Edna žinojo. Jei Luisas liks Har- 
lingame, tada ji pasišnekės su dukterėčia. Luisas atvyko prieš 
kelias savaites ir vis dar gyvena pas juos. Tai labai nesveika, su- 
sirūpinusi mąstė Edna, gailėdama Sesilio, įsimylėjusio Odrę nuo 
pirmos pažinties dienos. Taip, dukterėčia pyksta ant vyro, kad 
išsiuntė dvynukes į privačią mokyklą, bet neištikimybė - netin- 
kama bausmė. Tai tik atneš nelaimes, o galop labiausiai nukentės 
vaikai. Ji stebėjo tokią laimingą Odrę - pirmiausia motiną ir tik 
tada žmoną. Įdomu, kur čia Luiso vieta ir ką jie ketina daryti. Juk 
taip negali trukti amžinai. Galbūt dabar, kai dukterys grįžo, Odrė 
ateis į protą ir nutrauks romaną, vylėsi teta Edna. Odrė protinga 
mergaitė ir galiausiai pasielgs teisingai. 

Alicija dingo virtuvėje su Mersedesa, o Leonora su mama ir 
tėvu, močiute ir Edna nuėjo į terasą. 

— Taigi, Leonora, kaip tau sekasi Kolherst Hause? - paklausė 
Sesilis. 

Odrė įpylė Mersedesos paruošto citrinų gėrimo su ledu ir pa- 
davė stiklinę dukteriai, ši godžiai išgėrė. 

— Man patinka, - atsakė ji. 

— Gerai, - tarė Sesilis. - O kaip teta Siselė? 

— Labai patinka. 

— Malonu. 

— Jos pievoje gyvena čigonų šeima. Jie dirba sode, padeda nu- 
imti derlių. O aš padedu jiems. 


— Gerai. 

— Jų tokie keisti vardai — Panacelis, Maša, Florinas ir Reive- 
na... - žėrinčiomis akimis prašneko Leonora ir papasakojo apie 
savo naujus draugus ir kad užaugusi ji nori būti čigonė. 

Sesilis pusiau klausydamasis stebėjo žmoną. Ji atrodė labai gra- 
Ži, spindinti laime. Sesilis jau gailėjosi išsiuntęs dukteris į Angliją. 
Jo ketinimai buvo geri, jis suteiks dukterims geriausią išsilavini- 
mą, kokį tik galima nupirkti, bet dėl to nevertėjo paaukoti žmo- 
nos. Nuo tos dienos, kai jis pareiškė išsiųsiąs mergaites mokytis 
Anglijoje, jų santykiai vis blogėja. Tiesą sakant, neliko jokių santy- 
kių. Nėra abejonių, kad Odrei daug malonesnė jo brolio draugija. 
Galima tik spėlioti, kiek toli nuėjo jų draugystė. Sesilis ne kvailys, 
sugeba blaiviai vertinti padėtį. Lieka tik viltis, kad Odrė grįš pas jį. 
Jis suteiks jai tiek laiko, kiek ji norės, kaip visada. O dabar Sesilis 
jaučiasi geriau, kai šiek tiek išgeria. Alkoholis nuslopina skausmą 
ir palaiko viltį. Sesilis armijoje kovojo su priešais, bet šis priešas 
yra vienintelis jam priklausantis dalykas, kurio jis negali rizikuoti 
prarasti — tai Odrės širdis. Todėl Sesilis įkišo galvą į smėlį kaip 
kaimynų strutis ir vylėsi, kad reikalai išsispręs savaime. 

Luisas, praleidęs visą dieną su Gajatanu, kad leistų Odrei ra- 
miai pasidžiaugti dukterimis, grįžo vakarienės laiku. Mergaitės 
jo beveik nepastebėjo, kol tas nepradėjo skambinti. 

— Išmokykit mane! Išmokykit mane! — pareikalavo Alicija, 
kai motina pasakė jai, kad dėdė Luisas mokė muzikos vaikus 
Meksikoje. 

Leonora, lankanti muzikos pamokas mokykloje, parodė dė- 
dei, ką jau sugebanti, maži pirštukai kliūdami lietė klavišus. Bet 
Luisas buvo sužavėtas. 

— Tu būsi gera pianistė, Leonora, - pagyrė jis ir atsisėdo šalia 
mergaitės. - Pamėgink šitaip, — jis paspaudė akordą. - O dabar 
šitaip, — parodė jai kitą. Greit jie abu skambino sėdėdami ant 
vienos kėdutės. 

— O dabar aš! Dabar aš! — šūkčiojo Alicija šokinėdama nuo 
vienos kojos ant kitos. - Ir aš noriu išmokti skambinti. Kodėl aš 
nelankau muzikos pamokų kaip Leonora? 

— Nes nenorėjai, - atsakė motina. 

— O dabar noriu. Ar Luisas bus čia per visas mūsų atostogas? — 
viltingai pasiteiravo mergaitė. 

— Nežinau, klausk jo. 

— Ar būsite? 

— Jei tu nori, - atsakė Luisas ir nusijuokė. 

— Jeigu išmokysit mane skambinti, - rimtai atsakė Alicija. 

— Sutarta. Jei tik tavo tėvai pasidalys su manimi Kalėdų pu- 
dingu. 

Odrė nusijuokė, Sesilis įsitempė, bet Leonora ir Alicija žavė- 
josi dėde. 

— Teta Siselė iškepė mums pudingą ir pyragaičių su džiovin- 
tais vaisiais. Bus tikros Kalėdos, - susijaudinusi pranešė Leono- 
ra. — Kalėdų Senelis atvyks ir čia. 

— Labai malonu, - atsakė Luisas. - Ar jau surašėt norų sąrašą? 

— Norų sąrašą? — vienu balsu paklausė dvynukės. 

— Na, reikia surašyti, ko norit gauti dovanų, ir sudeginti ži- 
dinyje, kad Kalėdų Senelio nykštukai pagautų jį pro kaminą ir 
paruoštų norimas dovanas. Jei tik buvot labai geros. Ar buvot? 

— O, taip! — atsakė abi. 

Alicija žinojo nebuvusi labai gera. Bet jei Kalėdų Senelis pa- 
našus į kitus jos sutiktus žmones, tai vis tiek atneš jai dovanų. 

— Tai nedelskit, atsineškit pieštukus, popieriaus ir surašykit, 
ko norit. Negaiškit, —- paliepė Luisas. 

Mergaitės nudūmė į viršų, o Luisas sugavo švelnų Odrės 
žvilgsnį. Taip ji turėtų žiūrėti į Sesilį, bet jau seniai nežiūri. 

Mersedesa tyrinėjo juodą kamuolį, vadinamą Kalėdų pudin- 
gu, ir suraukė juodus antakius. Nepanašu į jokį jos matytą valgį. 
Ir sunkus kaip patrankos sviedinys. Matyt, gali padaryti tiek pat 
žalos kaip šaudmuo, pagalvojo ji su trenksmu jį mesdama. 

— Te guiero, te adoro, te amo... - sučirpė papūga, o tada pamė- 
gino pamėgdžioti garsų alsavimą. 

Mersedesa neteko kantrybės. Galima pakęsti Oskaro meilės 
prisipažinimus, nes jie jaudina, primena jaunystę, kai ji gulėdavo 

po gražaus jūreivio ar prakaulaus pasiuntinuko kūnu ir užsimer- 
kusi klausydavosi tuščių jų pažadų tarp trūkčiojančio šnopavimo 
ir tikėdavo jais. Dabar klausėsi ir netikėjo, nes ji per sena ir per 
daug ciniška meilei. O šnopavimas visiškai neromantiškas ir nejau- 
dinantis, jis per daug kūniškas, žvėriškas, ir šįkart Lora persistengė. 

Mersedesa nužingsniavo prie narvelio, kur Lora šokinėjo su- 
sijaudinusi lyg po sueities. | 

— Ą-a-a! - kriokė papūga. 

— Lora! Man jau gana! - šūktelėjo tarnaitė ir atidarė narvelį. — 
Nupešiu tave ir gyvą išvirsiu, pamatysi. 

Papūga priešinosi rudai rankai, sugriebusiai ją už lieso kaklo. 
Alicijos sumanymas su veidrodžiu pasiteisino — Loros plunksnos 
vėl buvo storos ir žvilgančios. Tačiau Mersedesai nesvarbu, ji at- 
sikratys to įžūlaus paukščio kartą ir visiems laikams. 

Ant viryklės stovėjo puodas su verdančiu vandeniu, Merse- 
desa nusvarino pakraupusią papūgą ir ją apsupo garai. Paukštis 
karktelėjo įsmeigęs akis, kuriose atsispindėjo nuožmus tarnaitės 
veidas, ir laukė mirties. 

Tačiau Mersedesa buvo minkštaširdė ir nebūtų skaudinusi ki- 
tos gyvos būtybės, kad ir kokios erzinančios. Ji nusvarino pečius 
pralaimėjusi ir pakėlė papūgą iš garų. 

— Kvailas padaras! Negaliu bausti tavęs už kvailumą. Dievas 
sukūrė tave tokią ir tik jis težino, ką tą akimirką galvojo. Vis dėlto 
visi Dievo kūriniai nuostabūs, net tu. 

Mersedesa vėl įkėlė papūgą į narvelį. Ši pasipurtė ir vis dar 
drebėdama įsispraudė į kampą. 

Mersedesa grįžo prie juodojo patrankos sviedinio ir prisiminė 
ponios Forester nurodymus. Rytoj Kalėdos ir jie ketina valgyti šį 
pudingą. 


Alicija ir Leonora pabudo auštant ir apsidžiaugė kojūgalyje radu- 
sios sunkias Kalėdų kojines. Leonora atsisėdo su Triušiu Nulėpau- 
siu ir prisitraukė didelę vilnonę kojinę, kad geriau matytų. Prikimš- 
ta dovanų, suvyniotų į spalvotą popierių ir viliojančių išpakuoti. 

Alicija iškratė dovanas ant lovos ir puolė vieną vynioti. 

— Negalima žiūrėti dabar! - pasibaisėjusi šūktelėjo Leonora. — 
Juk turime išpakuoti dovanas mamytės ir tėvelio lovoje. 

— Aš tik vieną išvyniosiu, — pasakė ji, mesdama popierių ant 
grindų. - Kaspinas plaukams, — Alicija užrietė nosį. - Manau, 
šitas labiau tinka tau. 

— Ar taujis nepatinka? 

— Mama galėjo sugalvoti ką nors geriau už kaspiną. 

Leonora nusivylė, kad sesuo nebenori žaisti. Ji žinojo, kad Ka- 
lėdų Senelis netikras, kad kojines jų kojūgaliuose padėjo tėtis, 
prieš eidamas miegoti po vakarienės. Bet mergaitę žavėjo tradi- 
cijų magija, ji troško būti maža ir nežinoti tiesos. O Alicijai tas 
įvykis atrodė per daug sureikšmintas. 

— Nežinau, kodėl tėvai iki šiol apsimetinėja, juk mes jau nebe 
vaikai, - pasiskundė ji. 

— Nes tai jiems malonu! - atkirto Leonora. 

— Mes turime apsimesti tikinčios Kalėdų Seneliu, kad jiems 
būtų malonu? 

— Taip. 

— Kaip kvaila! Aš apsimesiu tik dėl vienos priežasties. 

— Kokios? 

— Jei mes pasakysime, tėvai liausis ruošę mums kojines, o man 
patinka dovanos. 

— Bet ne kaspinai. 

— Viena netikusi, bet yra dar daug kitų. Ar galime eiti žadinti 
tėvų? Lauke jau šviesu. 


Buvo šešta valanda ryto. Aušra jau nudažė dangų auksinio me- 
daus potėpiais, medžiuose čiulbėjo paukščiai, džiaugdamiesi 
ryto vėsa, kol vidurvasario kaitra ir drėgmė neprivertė jų ieškoti 
pavėsio lapų tankmėje. Odrė gulėjo šalia vyro. Ji pakvietė jį grįžti 
į miegamąjį, kad pasirodytų dukterims kartu. Sesilis džiaugėsi vėl 
atsidūręs vedybiniame patale vildamasis, kad mergaitėms išva- 
žiavus į mokyklą atkurtoji tvarka išliks ir jam bus leista pasilikti. 

Odrė žinojo, kad radusios tėvą miegantį drabužinėje dukros ne- 
būtų pagalvojusios nieko blogo. Jis dažnai miegodavo ten ir mo- 
tina aiškindavo negalinti miegoti kartu dėl tėčio knarkimo. Vis 
dėlto tikroji Sesilio sugrįžimo priežastis buvo ta, kad Odrė norėjo 
liautis slankiojusi naktimis, kad dukterys neužtiktų jos su Luisu, 
bet miegodama viena ji būtų nepajėgusi atsispirti geismui. Da- 
bar, kai Sesilis guli jos lovoje, neįmanoma išsprukti į koridorių. 
Ji gailėjosi esanti tokia silpnavalė, bet tai buvo vienintelis būdas 
susilaikyti. 

Luisas įtūžo, kai Odrė pasakė jam, kad Sesilis grįžo į jų mie- 
gamąjį, kol dukterys vieši namie. Jis visai dienai dingo Gajatano 
sodyboje, ten bandė išbarstyti pyktį šuoliuodamas po pampas. 
Jis širdo ne todėl, kad laukė liūdnos naktys be Odrės, o kad brolis 
pakeis jį Odrės glėbyje. Tai atrodė baisi išdavystė. Tačiau, matyt, 
gaivus užmiesčio oras ar Gajatano pianinas išsklaidė Luiso įsiūtį, 
nes vakare jis parvažiavo plačiai šypsodamasis, viltimi spindin- 
čiomis akimis. 

Odrė myli jį, o daugiau niekas nesvarbu. Tačiau Luisas te- 
begulėjo atsimerkęs, kai aušra nušvietė tuščią vietą lovoje, kur 
būdavo Odrė, ir svarstė, kiek laiko prabėgs, kol jie galės atvirai 
mylėti vienas kitą. 

Odrės mintys sklandė virš laiko ir erdvės ribų ir tik išgirdusi 
tylų barbenimą į duris ji vėl įkrito į savo kambarį. Durys atsivėrė 
ir pasirodė du švytintys veidukai. Pamačius dukras, išsisklaidė 
niūri nuotaika iš svajų pasaulio atsidūrus savo lovoje, širdį užplū- 
do džiaugsmas. Odrė atsisėdo ir pakvietė mergaites. Sesilis sude- 
javo, kai dvynukės įsigrūdo į vidurį, užsikėlė tas magiškas kojines 
ir sujungė tėvus, kaip tik vaikai gali. Prieš išvyniodama dovanas 
Leonora atsargiai paguldė Triušį Nulėpausį ant antklodės. Alicija 
išvertė kojinės turinį ant tėvo ir nekantriai drykstelėjo popierių. 
Sesilis užsimerkė ir vėl užsnūdo kamuojamas pagirių, o Odrė ap- 
tarinėjo kiekvieną dovaną, mėgaudamasi šia akimirka, nes grei- 
tai atostogos baigsis ir ji vėl liks be dukterų. 

Kalėdų pietų susirinko visa šeima. Henris ir Rozė atvyko su 
glėbiais dovanų, sukrovė jas po Odrės eglute, sesučių papuošta 
žvaigždėmis, kurias jos pagamino mokykloje per dailės pamo- 
kas. Teta Edna atėjo kartu, jos dvigubas pagurklis nuolat kretėjo 
iš juoko. Tačiau moteris susirūpino pamačiusi, kaip Odrė ir Lui- 
sas liūdnai žvelgia vienas į kitą iš skirtingų kambario kampų. Ma- 
tyt, teta Hilda vertė Nelę eiti kartu, nes pusseserės veidas buvo 
dar labiau išblyškęs, akys paraudusios nuo verksmo. Vos įėjusi į 
namus mergina paniuro nepajėgdama žiūrėti į Luisą ašarų pil- 
nomis akimis. Albertas rūkydamas cigaretę stovėjo prie fortepi- 
jono, Luisas sėdėjo tarp dvynukių ir visi trys šešiomis rankomis 
skambino Kalėdų giesmes. Jaunesnieji Odrės broliai, Džordžas ir 
Edvardas, gulėjo saulės atokaitoje kieme, aptarinėdami merginas 
ir futbolą, nes tėvų ir tetų pokalbiai terasoje jiems atrodė be galo 
nuobodūs. 


— Nekantrauju pamatyti tavo sesers Kalėdų pudingą, - pasakė 
teta Edna Sesiliui ir gardžiuodamasi apsilaižė. 

— Ir aš, — atsakė jis. — Jis privers mane ilgėtis namų. 

— Gaila, nematėte Mersedesos veido, kai parodžiau jai, kaip 
paruošti pudingą, - pasakė Odrė. - Manau, per visą gyvenimą ji 
nematė nieko panašaus. 

— Bent jaujai neteko gaminti pudingo pagal receptą, - pasakė 
teta Edna. Jai burnoje rinkosi seilės, pagalvojus apie pietus. 

— Ji būtų visiškai jį sugadinusi, esu tikra, — rūgščiai pareiškė 
teta Hilda. 

— Pudingas bus nuostabus, - nuramino jas Odrė. - Leonora 
vežė jį iš Anglijos savo lagamine. Tai sunkiausias pudingas, kokį 
jums teko kada matyti. Vargšė mergaitė. 

— Na, o dabar gal jau valgysim? — pasiūlė Sesilis ir Odrė link- 
telėjo. 

— Ateikit, berniukai, laikas pietauti! — šūktelėjo ji broliams, 
tada kyštelėjo galvą pro duris ir pakvietė pianistus. 

Luisas pakėlė akis ir meiliai pažvelgė į Odrę. Jo akys tvirtino: 
norėčiau dabar būti su tavimi pampose. Moteris palenkė galvą į 
šoną ir nusišypsojo, bet jos širdis blaškėsi tarp dviejų kelių. 

Visi susėdo prie ilgo stalo, kurį Mersedesa padengė po me- 
džiais tolimame sodo kampe. Kaitra buvo tokia alinanti kaip 
bloga Hildos nuotaika ir Nelės meilė be atsako, bet jei kas nors 
tai pastebėjo, tai neparodė ir džiaugsmingai kibo taršyti kalėdi- 
nio kalakuto. Odrė žiūrėjo į dukteris. Leonora sėdėjo tarp tetos 
Ednos ir senelio, budriai stebėdama Triušį Nulėpausį, atremtą į 
vandens ąsotį. Alicija linksmino Albertą pasakojimais, o šie tapo 
vis įžūlesni, kai dėdė skatino dukterėčią griausmingai kvatoda- 
mas. Odrės širdis prisipildė meilės stebint juos. Leonora pažvel- 
gė į mamą ir jos veidukas pražydo šypsena - taip šypsosi vaikas, 
nė trupinėlio neabejojantis, kad jį myli besąlygiškai. 

Sesilis stebėjo žmoną. Jis visada ją stebėjo, nes Odrė buvo jo 
egzistencijos centras, tarsi tobulas obuolys medžio viršūnėje — 
tolimas ir nepasiekiamas. Ji priklauso jam tik pagal pavardę. Se- 
silis prisiminė vakarą Urugvajaus pakrantėje, kai Odrė sutiko už 
jo tekėti. Dabar jis kankindamasis svarstė, ar ji iš viso kada nors jį 
mylėjo. Jis išgėrė savo vyną ir vėl siektelėjo butelio. Tada ant vejos 
pasirodė Mersedesa nešina didžiuliu sidabriniu indu. 

— O, Kalėdų pudingas! - šūktelėjo teta Edna trindama minkš- 
tas rankas, laukdama garsiojo Siselės deserto su brendžio ir 
sviesto kremu. 

— Koks gardumynas! — pritarė Henris. — Ir tu jį atvežei tokį ke- 
lią iš Anglijos. Kokia protinga mergaitė! — pagyrė senelis Leonorą. 

— Aš padėjau nešti! — įsiterpė Alicija, trokšdama būti pagirta. 

- Ir tu protinga, —- pasakė Rozė, stebėdama žole šlepsenančią 
tarnaitę. 

Kai Mersedesa priėjo arčiau, visi su siaubu pažvelgė į padėklą. 
Ant jo buvo Kalėdų pudingas, bet ne glotnus kamuolys, kaip visi 
tikėjosi, o trupiniai. 

— Viešpatie mieliausias! Ką tu jam padarei? — aiktelėjo teta 
Hilda, nes Odrė prarado amą iš nuostabos. 

Retai raustančios Mersedesos veidas įgavo tamsią vyšninę 
spalvą. Ji susiraukė ir papurtė galvą. 

— Senjora, — kreipėsi ji į Odrę, - padariau viską, kaip liepėte. 
Kai dėjau tą daiktą ant padėklo, pastebėjau žibantį metalą. Juk 
negalėjau leisti, kad vaikai paspringtų kokiu gabaliuku, tiesa? 
Todėl atsargiai iškrapščiau jį peiliu. Ten buvo moneta. Ar galit 
įsivaizduoti? Moneta! Pudinge! Tada pamačiau dar vieną, ir dar 
vieną! Turėjau išardyti visą pudingą ir radau dvidešimt tokių mo- 
netų. Neįtikėtina! Dvidešimt! Kaip jos ten pakliuvo, vienas Die- 
vas težino. 

Išgirdęs tarnaitės paaiškinimą, Luisas pratrūko juoku. Jis taip 
kvatojosi, kad turėjo prilaikyti pilvą ir pasilenkti į priekį. Alicija 
ir Leonora taip pat prajuko, galiausiai į linksmybes įsitraukė visi, 
išskyrus tetą Hildą ir Nelę. Mersedesa stebėjo juos lyg ateivius iš 
kitos planetos. 

— Nesvarbu, Mersedesa, - Odrė ramino tarnaitę ir slopindama 
juoką prikando lūpą. Kai Mersedesa imdavo liūdėti, neatsigauda- 
vo kelias dienas. - Skonis liko tas pats. Teta Edna, vaišinkitės! 


25 skyrius 


Kalėdų atostogų savaitės sutirpo į kelias likusias dienas, dvynu- 
kių grįžimas į Angliją buvo jau nebe miglota ateities data, bet 
konkreti galvoje tiksinti diena. Mergaitės jodinėdavo anksti ry- 
tais, kol vidurdienio kaitra priversdavo ieškoti atgaivos vėsiame 
žydrame baseino vandenyje. Vakarais žaisdavo tenisą su kitais į 
klubą atėjusiais vaikais. Leonora pavydžiai žiūrėjo į draugus Ži- 
nodama, kad jai ir seseriai Velykų ir vasaros atostogas teks pra- 
leisti su teta Sisele Anglijoje. Ji negalėjo pasikalbėti su Alicija apie 
savo baimę, nes sesuo nekantravo kuo greičiau grįžti į mokyklą ir 
visiškai nesiilgėjo tėvų. Jos širdis tikrai akmeninė. 

Kol mergaitės dalyvaudavo klubo sporto varžybose, iškylose 
ir turnyruose, Odrė trumpam likdavo viena su Luisu. Lūkesčiai 
jų širdyse smilko ramiai, netrikdomai, kol pasiekė virimo tašką ir 
tapo nevaldomi. 

Luisas ryžtingai žengė į Odrės miegamąjį. Sesilis buvo darbe, 
namie tuščia, nes Mersedesa po pietų atsigulė siestos ir ketino 
grįžti iš savo prisiminimų tik pavakariais. Odrė dėliojo Merse- 
desos išskalbtus drabužius, nuklydusi mintimis į įsivaizduojamą 
ateitį, kur ji, Luisas ir dukterys gyvena kartu kaip laiminga šeima 
svajonių žemėje. Odrė manė, kad Luisas iškeliavęs visai dienai, ir 
nustebo pamačiusi tarpduryje jo aistringą veidą. 

— Maniau, kad tu pas Gajataną, - pasakė Odrė atsidūrusi jo 
glėbyje. 

— Grįžau anksti. Mums reikia pasikalbėti, o šiomis dienomis 
mes vos kelias minutes galime pabūti vieni. - Tada jo balsas už- 
lūžo, veidas papilkėjo. - Odre, aš nebegaliu šitaip gyventi. 

Ji liūdnai šyptelėjo, perbraukė per susirūpinimo raukšles jo 
kaktoje. 

— Suprantu, Luisai. Bet ką mes galime padaryti? 

— Pabėkim kartu, kai dvynukės išvyks į Angliją. Ten mes pasi- 
imsime jas ir gyvensime kartu. Tada tu nebesiilgėsi jų ir nesiilgėsi 
manęs. 

Odrė dvejojo. 

— Aš negaliu to pasakyti Sesiliui. Parašysiu jam laišką ir viską 
paaiškinsiu. Man niekada nesisekė kalbėtis su juo. Negaliu žiūrė- 
ti į skausmą jo veide. Nors mes ir labai skirtingi, man jis patinka, 
tik nemyliu jo taip kaip tavęs. 

— Mes skrisime lėktuvu ir viską sutvarkysime nuvykę į Angli- 
ją. - Pamatęs abejonės šešėlį Odrės veide, Luisas tvirtai pridūrė: — 
Tu negali gyventi tik dėl kitų žmonių. Kada nors tavo tėvai mirs, 
liksi viena su Sesiliu ir pareigos jausmo likučiai neteks prasmės. 

— Tu teisus. 

— Brangioji, aš neprašau, kad tu paliktum dukteris, niekada to 
neprašyčiau, nė nenorėčiau. Jos —- svarbiausi tavo gyvenimo žmo- 
nės, ir aš suprantu, kad jų tikrai nereikėjo išsiųsti mokytis taip toli. 

Odrė pagalvojo, kad tektų palikti šalį, kurioje užaugo ir kurią 
laiko savo namais, bet nespėjusi dėl to susirūpinti prisiminė „Al- 
kantaroje“ ją apėmusį laisvės jausmą, kai žvelgė į vandenyną kaip 
į begalinių galimybių horizontą. 

— Bijau, - prisipažino ji padėjusi galvą ant Luiso krūtinės. — 
Myliu tave ir esu pasiruošusi viską paaukoti dėl tavęs, bet vis tiek 
bijau. 

— Žinau, - kuždėjo jis glostydamas Odrei plaukus ir bučiuo- 
damas kaktą. - Ir aš bijau. 

— Tikrai? 

— Bijau vėl prarasti tave. 

— Oi, Luisai, - atsiduso Odrė. — Šįkart neprarasi manęs, pažadu. 

Jie aptarinėjo savo kelionę, svajonėse skrido per vandenyną į 
Angliją, bet nė vienas nedrįso pagalvoti, kas glūdi už netikrumo 
rūko. 

Lyg nujausdama dukterėčios ketinimus, teta Edna pakvietė ją 
arbatos į klubą, kol dvynukės jodinėjo lygumose su dėde Albertu 
ir jo mergina Suzana. Neįtardama tetos tikslų Odrė šiltai pasi- 
sveikino su ja. Bet Edna pastebėjo nenatūralią šypseną ir iš karto 
nusprendė griebti jautį už ragų. 

— Taigi, sesutės po kelių dienų išvyksta į Angliją, — tarė ji pil- 
dama arbatą. - Man jų labai trūks. 

— Negaliu nė pagalvoti, - liūdnai atsakė Odrė. - Jų ištisus me- 
tus nebus namie. Metai — labai ilgas laikas nebūti su šeima. 

— Ir viskas dėl gero išsilavinimo, - šniurkštelėjo nepritardama 
Edna. 

— Nemanau, kad tai atsipirks. Bet aš ketinu ilgiau pabūti An- 
glijoje pas Siselę. Galbūt net įsigysiu savo namą, - Odrė padvejo- 
jo rinkdama žodžius. - Nenoriu būti našta Siselei. 

— Esu tikra, kad ji nelaiko tavęs našta. Be to, tavo namai ne 
Anglijoje. 

— Ne, bet ten mano dukterys. Aš noriu, kad jos turėtų namus 
ten. Laikui bėgant, Anglija taps artimesnė joms negu Argentina. 

— Leonora - žavi, miela mergaitė. Aš ją be galo myliu. 

— Taip, ji gera mergaitė, — išdidžiai pritarė Odrė. - Nors ji 
neturi kai kurių sesers privalumų... 

— Ir jos būdo, ačiū Dievui. Jau viena Alicija yra ganėtinai blo- 
gai, — atsargiai tarė Edna. - Ji per graži savo pačios gerovei. 

— Ji tikrai labai graži, tiesa? 

— Bet Leonoros būdas geresnis. 

Akimirką Odrė atrodė įsižeidusi ir Edna prisiminė, kad mo- 
tinos meilė būna akla. Ji nemato dukters pasipūtimo ar bent jau 
nenori matyti. 

— Žinoma, Alicija džiugina tave, — taktiškai pasakė Edna. Ji 
atėjo pasikalbėti ne apie mergaites. —- Matau, kad jos susidrauga- 
vo su Luisu. 

Paminėjus jo vardą Odrės skruostai išraudo, ji nuleido akis ir 


ėmė knibinėti savo pyragaitį. 

— Jis mokė mergaites skambinti. Jos dievina jį, — pasakė 
Odrė. - Luisas moka elgtis su vaikais. Jis ir pats yra didelis vaikas, 
todėl gerai supranta juos. 

— Koks Luisas nepanašus į brolį, — atsargiai tarė Edna. 

— Taip, - pritarė Odrė. 

Pokalbis darėsi nesmagus. Teta Edna nebuvo puiki diplomatė. 
Ji nemėgdavo vaikščioti ratais, stengdavosi atvirai aptarti reika- 
lus. Giliai įkvėpusi ji pastatė puodelį ant stalo. 

— Ką ketini daryti, brangute? Juk negali šitaip tęsti, tiesa? 

— Nežinau, - išsisuko nuo atsakymo Odrė. 

Ji prisiminė tetos pastabą ant slenksčio tą dieną, kai grįžo iš 
Anglijos. Neverta apsimesti nesupratus, apie ką teta kalba. 

— Ar Luisas liks čia? 

— Manau, grįš į Angliją. 

— A, — supratingai atsiduso teta Edna. Ji svariai patylėjo su 
užuojauta žvelgdama į dukterėčią ir pagaliau prabilo: - Todėl tu 
nori įsigyti namą Anglijoje. 

Odrė išsižiojo ketindama atsakyti, bet teta nekreipė dėmesio 
ir šnekėjo toliau: 

— Odre, negali gyventi dvejopo gyvenimo. Ką pamanys duk- 
terys sužinojusios, kad judu su Luisu gyvenate kartu? Juk joms 
atrodys be galo keista, tiesa? Ketini pranešti Sesiliui ar slėpti? 

— Teta Edna, jūs blogai supratot mane, - priešinosi Odrė. 

Bet teta palenkė galvą į šoną ir prisimerkė. 

— Brangute, aš gimiau ne vakar. Pati gyvenau ir mylėjau. Ži- 
nau, ką reiškia mylėti ir netekti. 

— Saulėtasis Haris, - pasakė Odrė sidabriniu šaukšteliu mai- 
šydama arbatą. 

— Brangusis mano Haris. Mylėjau jį labiau už gyvybę, bet ne- 
tekau jo. Negaliu susigrąžinti. Žinau, kaip atrodo sielvartas. — 
Edna uždėjo ranką Odrei ant dilbio. - Mieloji, mėginu tau pasa- 
kyti, kad žmogus visada atsigauna iš sielvarto ir gyvena toliau. Iš 
pradžių atrodo, kad žaizda širdyje niekada neužgis. Tu tik klajoji 
savame pragare, kurio niekas kitas negali matyti. Aplinkiniai ne- 

supranta, kaip tu kenti. Tačiau laikas — geriausias gydytojas. Tu 
myli Luisą visa širdimi ir buvai jį praradusi. Dabar jis grįžo, ir 
aš suprantu, kad nenori jo vėl netekti. Tačiau dabar tu daug la- 
biau rizikuoji. Turi galvoti apie Sesilį ir apie dukteris. Skyrybos — 
bjaurus žodis, purvas laikosi prilipęs, kad ir kur būtum. 

Ašara paptelėjo į Odrės arbatą. 

— Aš ištekėjau už Sesilio, nes mama ir tėtis to tikėjosi, o po 
Islos mirties norėjau, kad jie būtų laimingi. Aš pasielgiau teisin- 
gai — ištekėjau dėl jų, - tyliai kalbėjo Odrė. - Bet niekada nesi- 
lioviau mylėjusi Luiso. Dabar myliu net labiau negu tada. Ar jūs 
nesuprantat, kad man buvo duota antra proga? 

Ji maldaujamai pažvelgė į tetą Edną, bet toji tik papurtė galvą. 

— Ne, neduota. Luisas — tai pagunda, kuriai turi atsispirti bet 
kokia kaina. Tu tik padarysi nelaimingus tuos, kuriuos myli. Argi 
galėtum statyti savo laimę ant jų nelaimių? 

Odrė atitraukė ranką ir nugalėta nuleido galvą. 

— Bet juk negaliu aukoti savo gyvenimo dėl kitų. 

— Meilė ir yra aukojimasis, brangioji Odre. Tu pasirinkai tei- 
singai. Sesilis myli tave. Jis geras, garbingas žmogus ir nesakyk, 
kad jis tau nepatinka. Galbūt myli jį kitaip negu Luisą, bet nesi 
jam abejinga. Tu gailiaširdė moteris, ir aš tave suprantu. Judu su 
Sesiliu susikūrėte gyvenimą, turite dvi nuostabias dukteris, esate 
užjas atsakingi. Sesilis paaukojo savo jausmus, kad dukterys gau- 
tų geriausią įmanomą išsilavinimą. O dabar tu turi paaukoti savo. 
meilę Luisui, kad jos jaustųsi tvirtai ir galėtų būti išdidžios. Kaip 
mergaitės vaikščios iškėlusios galvas, jei tu pabėgsi su jų dėde? 
Ką šnekės draugės? Kaip skaudu bus tavo dukterims? Nė akimir- 
kos nemanyk, kad tavo veiksmai nepaveiks aplinkinių. Užsitrauk 
gėdą ant savo galvos, jei taip labai nori, bet neskaudink tų dviejų 
nekaltų būtybių. Esi skolinga joms ateitį be gėdos dėmės. 

Dar viena ašara tekštelėjo į Odrės arbatą. Ji nebenori klausy- 
tis. Sąžinė mėgino sakyti jai šiuos dalykus, bet ji negirdėjo. Dabar 
Odrė troško, kad teta Edna paliktų ją vieną su savomis mintimis 
ir viltimis, besiskleidžiančiomis tarsi graži svajonių skraistė. 

Moterys ilgai tylėjo, tada teta Edna paprašė padavėjo dar 
vienos porcijos pyragaičių. Odrė spoksojo į arbatžolių lapelius 
puodelyje. 

— Brangi mergaite, - galiausiai tarė teta Edna. Jos balsas buvo 
švelnus, ir Odrė vėl vos nepravirko. Ji būtų įstengusi atsispirti 
pykčiui, bet užuojauta visiškai nuginklavo. - Kai buvai maža, aš 
įsivaizdavau, kad tavęs laukia šviesi ateitis, nes paveldėjai gerą 
būdą ir grožį. Kita vertus, Isla vaikėsi nelaimes, nes jos būdas 
sudėtingesnis. Niekas negalėjo numatyti šitokios padėties. Bet aš 
pažįstu tave, brangute, ir labai myliu. Todėl galiu pasakyti, kad 
tu nepabėgsi su Luisu. Tavo pareigos jausmas visada buvo labai 
stiprus. Žmonės nesikeičia iš esmės, tik tavo padėtis pasikeitė. 
Giliai širdyje tu žinai, kad per daug prarastum. Suprantu, kad tau 
nepatiks mano patarimas. Bet aš esu tavo sąžinės balsas, todėl 
pasakysiu, —- teta vėl uždėjo ranką Odrei ant dilbio ir pažvelgė į 
akis. — Uždek žvakę Luisui ir tegul ji nuolat dega, bet paleisk jį 
ir išgelbėk save ir šeimą nuo audros, kuri pakenktų jums abiem. 
Niekas nežino, kas mūsų laukia ateityje, bet tu gali ją modeliuoti 
sau ir dukterims. Renkiesi tu. Tikiu, kad pasirinksi teisingai. 

Odrė jojo šuoliais per lygumą. Vėjas plazdeno jos plaukus, 
džiovino ašaras, dar nespėjusias nusiristi skruostais. Ji buvo 
įsiutusi. Niršo ant tetos Ednos, kad ji išsakė jos pačios baugina- 
mas mintis, niršo ant savęs, kad leidosi jų nugalima. Mintys apie 
Luisą, dukteris, Sesilį grūdosi galvoje ir dužo įsivaizduojamame 
nuomonių mūšyje. O kaip Isla būtų pasielgusi? Na, sesuo būtų 
užrietusi savo dailią nosytę ir pabėgusi su Luisu dar prieš visus 
įvykius. Ji nebūtų paleidusi Luiso net per sesers laidotuves. Žino- 
ma, Isla nebūtų ištekėjusi už Sesilio, o jei būtų, tai dabar sukeltų 
baisų skandalą ir pabėgtų su mylimuoju, palikusi visus aplinki- 
nius laižytis žaizdų ir gydytis sudaužytų širdžių. Jie visi ištvers ir 
gyvens toliau. Taip būna visiems. Žmonės išgyvena. Kodėl Odrė 
negalėtų būti tokia kaip Isla? 

Ausyse skambėjo tetos žodžių aidas ir Odrė jų niekaip nega- 
lėjo atsikratyti, kad ir kaip greitai jojo. „Aš žinau, kad tu pasielgsi 

teisingai“ O kas, jei ji nepasielgs teisingai? Žvelgdama į bekraštį 
dangų ir atvirą plačią lygumą Odrė pajuto, kad nelaimės sklai- 
dosi, apima svaiginantis ryžtas. Ji vis dar gali rinktis. Odrė myli 
Luisą, visas gyvenimas priekyje. Ji neketina švaistyti dienų nelai- 
mingoje santuokoje ir dar nustebins juos visus. Žmonės keičiasi, 
maištingai mąstė ji. Aš jau užtektinai prisibuvau protingąja sese- 
rimi. Ak, Isla, jei mane girdi, padėk tapti panašesnei į tave. 


Vėliau tą dieną, sėdėdama prie stalo priešais Luisą ir klausyda- 
ma dukterų pasakojimo apie klube praleistą dieną, - Leonora 
laimėjo kiaušinio nešimo šaukšte varžybas, Alicija pripylė pipi- 
rų į kibirus su vandeniu, kur vaikai burna gaudė plūduriuojan- 
čius obuolius, — Odrė galvojo pasirinkusi teisingai. Ji taip myli 
kiekvieną Luiso bruožą, kad net širdį gelia nuo švelnumo, myli 
gilias liūdnas akis, kurios nuolat atrodo padūmavusios, nes jis 
mato pasaulį kitokį nei visi, myli rankas, kartais virpančias be 
priežasties, kai pirštai liečia įsivaizduojamus klavišus, myli lūpas, 
dovanojančias plačią, užkrečiančią šypseną, galinčią staiga tapti 
liūdna, rodančią sumaištį savitoje Luiso širdyje. Odrė myli vyrą, 
kurio daugiau niekas taip gerai nesupranta, ir jis myli ją. 

Vėl pažvelgusi į Luisą Odrė pamatė, kad ir jis žiūri į ją, vei- 
das švyti meile ir dėkingumu, nes ji pažadėjo, kad jie niekada 


nesiskirs. 


Ir štai atėjo dvynukių išvykimo diena. Alicija susijaudinusi šoko 
iš lovos, o Leonora dar giliau įsikuitė į mamos patalus ir pravirko. 
Niekas nepajėgė jos nuraminti, net pusryčių atėjusios močiutė ir 
teta Edna su daugybe dovanų mergaitėms vežtis į Angliją. 
Sesilis atsisveikino ir kaip visada išėjo į traukinį, nuvešiantį jį 
į miestą, Odrė tylomis niršo mąstydama, kaip jis gali dirbti tokį 
nekasdienį rytą. Tačiau ji neprieštaravo, nes Luisas apsikabinęs 
Leonorą tol šoko su ja, kol mergaitės veide pamažu pražydo šyp- 
sena. Tai buvo dar prieš Triušio Nulėpausio paiešką. Žaislas din- 
go, ir Leonora atsisakė vykti į oro uostą, kol jo neras. Visas namas 

buvo apverstas aukštyn kojom ieškant rudo minkšto žaisliuko, 
tapusio nepakeičiamu Leonoros guodėju. 

— Nevažiuosiu be jo! - raudojo mergaitė. Ji mylėjo žaislą kaip 
vaikas, ilgus mėnesius leidžiantis toli nuo šeimos ir draugų. 

— Jis turėtų kažkur būti! — beviltiškai šūktelėjo Odrė. Ji vos 
laikėsi smaugiama įtampos, kad reikės atsisveikinti su dukromis 
ir ruoštis bėgti su Luisu. 

— Ar negalit nupirkti jai kito? — paklausė Alicija tetos Ednos. 

— Žinoma, galiu, — pamelavo toji. — Ten yra daug tokių. 

— Bet aš nenoriu kito, tik savo Nulėpausio. Jis liūdės be ma- 
nęs, — sriūbavo Leonora. 

Alicija pavartė akis. 

— Juk tai tik žaislas, — niūriai pasakė ji. 

— Ne, ne tik! Jis - mano draugas, - Leonora atrėžė taip nuož- 
miai, kad sesuo net apstulbo. 

— Aš du kartus apieškojau Leonoros kambarį, - pasakė 
Rozė. — Neįsivaizduoju, kur tas triušis dingo. Ar buvai nusinešusi 
jį į klubą, brangute? 

Leonora papurtė galvą. 

— Jo nėra net po mano lova, - pasakė Odrė. —- O varge, - atsi- 
duso ji. - Ką mes dabar darysim? 

— Tikriausiai jis atsiras, kai tu išvažiuosi, —- švelniai pasakė 
Luisas. — Mes pasirūpinsime Triušiu Nulėpausiu, ir aš atvešiu 
tau jį, kai parvyksiu į Angliją. 

— Pažadi? — šniurkštelėjo Leonora ir ranka nusivalė nosį. 

Luisas atsiklaupė ir apkabino drebančią mergaitę. 

— Pažadu, - tarė jis ir pabučiavo jos šlapią veiduką. - Jam bus 
saugu su manimi. 

Taigi Leonora buvo įkalbėta skristi be Triušio Nulėpausio. 

Odrė, Edna, Rozė ir Luisas stovėjo ant oro uosto pastato stogo 
ir mojavo dviem mergaitėms, atsisveikindami visiems metams. 
Edna ir Rozė verkė, Odrė susirūpinusi ir išbalusi stebėjo, kaip 
Alicija eina asfaltu apkabinusi Leonorą. Paskui mergaičių vei- 
dai pasirodė apskritame lėktuvo lange. Ji nematė, kad Leonora 

verkia, bet jautė, kad taip yra, ir jai skausmingai graužė gerklę. 
Luisas uždėjo ranką Odrei ant nugaros — daugiausia, ką galėjo 
padaryti nesukeldamas įtarimo. 

— Greitai jas pamatysi, - sukuždėjo jis, kai variklių gaudesys 
paslėpė jo balsą. 

Odrė tylomis linktelėjo. Jei viskas klostysis, kaip planuota, 
po kelių dienų ji pamatys dukras. Tai kodėl jaučiasi tokia ne- 
laiminga? 

Tą naktį Odrė tamsoje gulėjo šalia vyro, klausėsi ritmingo jo 
kvėpavimo ir stengėsi negalvoti apie tai, kaip ketina jį įskaudinti. 
Jis buvo daug išgėręs, todėl kvėpavimas darėsi vis garsesnis, kol 
perėjo į knarkimą. Gėrimas tapo nevaldomu Sesilio įpročiu. Jis 
nesuvokė, kad jo būdą jau veikia kepenyse besikaupiantys nuodai. 
Sesilis greit prarasdavo savitvardą, darėsi įnoringas. Odrė tai pa- 
stebėjo, bet buvo per daug užsiėmusi su mergaitėmis ir Luisu, kad 
apie tai mąstytų. Be to, kodėl vyras jai turi rūpėti, juk tuoj jį paliks. 

Kitą rytą išeidamas į darbą Sesilis pabučiavo suakmenėjusiai 
žmonai į skruostą, kažką irzliai murmtelėjo broliui, atidarė duris 
ir žengė į saulės šviesą. Luisas ir Odrė liko vieni, nervingai žiūrė- 
jo vienas į kitą, nepajėgdami šypsotis. 

— Einu krautis daiktų, — tarė Odrė prikąsdama lūpą. 

Luisas truktelėjo ją už durų ir pabučiavo. 

— Susitiksime oro uoste vidurdienį, — karštai sukuždėjo jis. — 
Ką darysi su Sesiliu? 

— Parašysiu laiškelį ir paliksiu vestibiulyje. 

— Gerai. 

— Aš bijau, - drebančiu balsu pratarė ji. 

— Ir aš, bet lėktuve tu pasijusi geriau. 

— Tikiuosi. 

— Odre, mano meile, taip turi būti. Mums skirta būti kartu. 
Meilė stipresnė už mus. 

— Žinau, tik labai bijau. 

— Ko? 


— Įskaudinti žmones. 

— Jie išgyvens, Odre. Tu tai darai dėl savęs ir nusipelnei šito. — 
Luisas pabučiavo jai į kaktą. - Neužmiršk svajonių, Odre, ir kad 
manosios apsivijusios tave. 

Staiga jie išgirdo Mersedesos, tipenančios į valgomąjį nurink- 
ti- pusryčių stalo, žingsnius koridoriuje. Luisas ir Odrė atsiplėšė 
vienas nuo kito, Luisas sėdo prie fortepijono ir ėmė skambinti jai 
kadaise sukurtą melodiją. Odrė užlipo į savo kambarį susikrauti į 
nedidelį lagaminą tų daiktų, kuriuos norėjo pasiimti iš seno gyve- 
nimo. Kiek vėliau ji išgirdo trinktelint duris ir suprato, kad Luisas 
išėjo. Kitą kartą pamatys jį oro uoste. Tai bus pirmas žingsnis į jų 
bendrą gyvenimą. Daugiau nesvarstydama ji ėmė krautis daiktus. 

Ką reikia pasiimti visam gyvenimui? Odrė nežinojo. Ji įsidėjo 
keletą drabužių, kosmetinę, sentimentalių niekučių, neturinčių 
jokios piniginės vertės: Islos nuotraukas, džiovintas gėles iš jos 
laidotuvių, mažą maldaknygę, tėvo dovanotą vaikystėje. Tada 
atsisėdo ant lovos svarstydama, kaip geriausia išnaudoti tas dvi 
valandas, likusias iki išvykimo į oro uostą. 

Staiga ji pastebėjo ausis, kyšančias iš po palangės suoliuko. 
Širdis ėmė daužytis atpažinus Leonoros mylimą Triušį Nulėpau- 
sį. Odrės kakta išprakaitavo siekiant žaislo. Jis atrodė mažas ir 
vienišas jos rankose, kurios staiga ėmė virpėti. Odrė prispau- 
dė triušį prie veido ir užsimerkė, nes ašaros ėmė skverbtis pro 
blakstienas ir nuriedėjo skruostais. Ji pradėjo taip drebėti, kad 
kojos sulinko ir ji susmuko ant kilimo, krūpčiodama iš sielvarto. 
Neverta ilgiau apsimetinėti. Ji negali to padaryti. Dukros visa- 
da bus svarbiausios. Reikia atsisakyti Luiso. Širdis sudūžta tyliai, 
nepalikdama jokių išorinių ženklų, jokių mėlynių ar įdrėskimų. 
Tik apima keista ramybė, kai nebelieka ašarų ir balso vaitoti ty- 
loje, širdgėla užslopina jausmus kaip narkotikas, nes kaip kitaip 
ištvertum? Žmonės išgyvena, kad ir kaip sunku būtų. 

Odrė atsisėdo prie stalo rašyti laiško. Ne, ne Sesiliui, kaip 
buvo ketinusi, o Luisui. Parkeris sustingo ant popieriaus lapo 
ieškant tinkamų žodžių, nes kad ir ką parašytų, vis tiek sudaužys 
mylimojo širdį. 

Atleisk už mano silpnavališkumą. Aš visada tave mylėsiu. 
Visada. 

Odrė paėmė šlapią nuo ašarų Triušį Nulėpausį, įdėjo jį į voką 
su laišku ir užklijavo, tada papilkėjusiu iš sielvarto veidu išėjo iš 


namų ir leidosi į oro uostą. 


Atvykęs į oro uostą Luisas peržvelgė laukiamąją salę ieškodamas 
lika minučių. Luisas nervingai spragsėjo pirštais, išsitraukė iš 
kišenės nosinę, nusišluostė suprakaitavusią kaktą. Po kelių mi- 
nučių nusprendė pasiimti bilietus iš kasos, kad būtų kokios nors 
veiklos. Žingsniuojant per salę jo akys šokinėjo nuo vieno veido 
prie kito, viliantis kitą akimirką pamatyti pažįstamą šypseną, lyg 
saulės spindulį nušviečiantį salę. 

— A, ponas Foresteris! — pasakė ryškiai išsidažiusi moteris 
raudonomis lūpomis, derančiomis prie šilkinio šalikėlio. — Štai 
jūsų bilietai ir dar turiu jums siuntinuką. 

Luiso veidas išblyško iš beviltiškos baimės. Moteris padavė 
jam rudą voką. Luisas iš karto atpažino Odrės rašyseną, besidau- 
žančia širdimi atplėšė voką, ištraukė žaislą ir laiškelį. Nereikėjo 
skaityti, jis žinojo, kas ten parašyta. Liūdnas triušio snukutis pa- 
sakė daugiau negu raštelis. Jis permetė akimis besiliejantį vaizdą. 
Atleisk už mano silpnavališkumą. Aš visada tave mylėsiu. Visada. 

Luisui sugniaužė gerklę, bet jis nepajėgė susivaldyti. Išsida- 
žiusi tarnautoja sumišusi spoksojo į jį. Ji dar nebuvo mačiusi ver- 


kiančio vyro. 


26 skyrius 


Grįžęs namo Sesilis iš karto pasuko prie grafino su viskiu. Bu- 
čiuodamas šaltą žmonos skruostą jis nė nenutuokė, kad vos ne- 
prarado jos. 

— Kur Luisas? - paklausė įpratęs grįžęs namo rasti brolį skam- 
binantį fortepijonu, o žmoną - paraudusiais skruostais dėl blogai 
slepiamo susižavėjimo. 

Odrė pastebėjo kartėlį vyro balse. 

— Išvyko, — atsakė ji, pasiėmė žurnalą ir nuėjo sodo durų link. 

Sesilis nusekė iš paskos. 

— Ką turi galvoje sakydama „išvyko“? — paklausė jis manyda- 
mas, kad brolis išsikėlė gyventi į klubą. 

— Grįžo į Angliją. 

Odrė giliai įkvėpė. Šiandien ji visą dieną verkė tikėdamasi, 
kad Luisas sugrįš jos pasiimti, kai to nenutiko, vylėsi jį išskridus. 
Tik ilgai pratysojusi vonioje Odrė įstengė susitvardyti, pasiruošė 
susitikimui su vyru ir pirmai savo likusio gyvenimo dienai. 

— Jis net neatsisveikino, — klumpančiu liežuviu ištarė Sesilis. 
Alkoholis pradėjo veikti jo iškalbą, kadaise taip žavėjusią žmones. 

— Atsisveikino. Aš įdaviau jam Triušį Nulėpausį nuvežti Leo- 
norai, - Odrė stengėsi šnekėti nerūpestingai. 

— Ak, tu jį radai, gerai. 

— Taip, Leonora bus labai laiminga. 

— Įdomu, kodėl jis išlėkė taip staiga? — svarstė Sesilis sėdėda- 
mas terasoje. 

— Tu pažįsti savo brolį geriau negu aš, - atsakė Odrė. - Pra- 
ėjusį kartą jis taip pat staiga dingo. 

Sesilis įsitempė ir prisimerkė stebėdamas, kaip Odrė lyg šešė- 
lis slampinėja po sodą. 

— Suprantu, - Sesilio balse pasigirdo skausminga dejonė. Jis 
išgėrė viskį iki dugno. - Manau, dabar ilgai jo nematysime. 

Odrė sumirksėjo rydama ašaras. Šią akimirką ji nepajėgė kal- 
bėti, todėl palikusi vyrą atsidūrė tolimame sodo kampe ir apsi- 
metė skabanti nuvytusius žiedus ten, kur nebuvo gėlių, tik papar- 
čiai ir visžaliai augalai. Sesilis grįžo į namą ir Odrei atlėgo,kad jis 
paliko ją vieną. 

Tai ne atsitiktinumas. Net alkoholio aptemdyta sąmone Sesi- 
lis suvokė, kad turi būti be galo dėkingas likimui. 


Kai bendruomenėje pasklido žinia apie Luiso išvykimą, teta Edna 
pirmoji juos aplankė. Buvo vėlus vakaras, Odrė ruošėsi atsigulti 
anksčiau. Netikėtas tetos apsilankymas nustebino ir ją, ir Sesilį. 

— Kam turėtume būti dėkingi už tokį malonumą? - paklausė 
jis, o išraudusiame veide atsirado vangi šypsena. 

— Kur Odrė? - pagal Sesilio girtumą nusprendusi, kad dukte- 
rėčia išvyko su Luisu kaip grasinusi, teta Edna priglaudė karštą 
delną prie kaklo ir klestelėjo ant kėdės, jos balsas buvo kimus. 

— Viršuje, ruošiasi miegoti. Ji pavargusi ir ilgisi dukterų, — 
abejingai paaiškino Sesilis. 

— A! - teta su palengvėjimu atsiduso. - Tada aš einu pas ją. 

— Kaip norit, bet šiandien ji nelabai nusiteikusi bendrauti. Ji 
visiškai nusikamavusi. 

Teta Edna išgirdo pyktį Sesilio balse ir pagalvojo, ar jis ką nors 
numano. 

Odrė savo kambaryje sėdėjo ant žemos palangės spoksodama 
į sodą. Edna pripuolusi skubiai apkabino drebančią dukterėčią. 

— Brangusis vaikuti, — švelniai tarė ji ir dar glaudžiau prisi- 
spaudė Odrę prie krūtinės. - Suprantu, kaip tau skaudu, bet pa- 
sielgei teisingai. Tu esi labai labai drąsi. Niekas, išskyrus mane, 
nežino, kaip didvyriškai tu pasielgei. 

Odrė įsikniaubė į tetos krūtinę ir pravirko. 

— Kurį laiką skaudės, bet pamažu skausmas nurims, jausi tik 
buką maudimą. Mano širdis vis dar peršti dėl Hario, bet jau ne- 
besikankinu. 

— Kokia prasmė gyventi be meilės? - kuždomis paklausė Odrė. 

— Tu myli savo dukteris. 

— Bet jų čia nėra, — vos girdimai pasakė ji. 

— Nuvažiuosi aplankyti. 

— Ką? Kelias savaites ten, kelias čia? Pas ką jos bėgs, kai jausis 
nelaimingos? Su kuo šnekėsis apie rūpesčius ir abejones? Jų gy- 
venime kažkas kitas pakeis mane. Kokia prasmė susilaukti vaikų, 
jei negali jų auginti? 

— Odre, tu kalbi kvailai. Tvardykis! 

Teta Edna sugriebė Odrę už pečių ir įsistebeilijo į akis. 

— Negaliu, —- Odrė pažvelgė į užjaučiančias tetos akis. - Tie- 
siog negaliu. 

— Žinau, kad tu vis dar neabejinga Sesiliui, nors pati to nepri- 
pažįsti. Brangute, jis taip tave myli. Tik pažiūrėk į jį, pažiūrėk. 
Ką tu jam padarei! Jis per daug geria, ima prarasti pasitikėjimą 
savimi. Sesilis buvo toks nuostabus jaunuolis. Jam reikia tavęs, 
negi nesupranti? 

— Jis pats mane atstūmė. 

— Turi jam atleisti, juk jūs sujungti visam gyvenimui. - Odrė 
suvaitojo ir nuleido galvą, o Edna kalbėjo toliau: - Ar prisimeni 
tą seną posakį: „Geriau kartą mylėti ir prarasti negu iš viso nemy- 
lėti: Aš rinkčiausi aštuonerius metus su Hariu negu visą gyveni- 
mą be mylimo žmogaus. Tu patyrei ypatingus jausmus ir mylėjai 
visa siela. Neįmanoma turėti absoliučiai visko. Būk dėkinga už 
savo dukteris, pagalvok, kiek moterų negali pastoti arba praran- 
da vaikus, kaip tavo motina prarado Islą. Negalvok apie netektis, 
prisimink, ką turi, ir įsikibus laikykis. — Tetos veidą sušvelnino 
guodžianti šypsena. — Tu gali nuolat liūdėti arba kuo geriau iš- 
naudoti tai, ką turi. Renkiesi pati. Šiandien pasielgei teisingai. Ir 
vėliau tą įvertinsi. Rytoj pat turi pradėti taisyti savo santuoką ir 


nustumti Luisą į praeitį. 

Bet Odrės žaizdos dar per daug kraujavo, kad ji pajėgtų gal- 
voti apie savo santuoką, ir dar per anksti atsisveikinti su Luisu. 


Tetai išėjus Odrė įsisupo į patalus ir nugrimzdo į miegą. 


Sesilis nuėjo į savo drabužinę jau sutemus, įjungė šviesą ir tyliai 
uždarė duris, kad nepažadintų gretimame kambaryje miegan- 
čios žmonos, tada priėjo prie tualetinio staliuko. Akys užgriebė 
atspindį dideliame ovaliame veidrodyje. Pasibjaurėjęs savimi pa- 
trynė smakrą. Jis atrodė senas ir susidėvėjęs, akys įdubusios, bal- 
tymai pilkšvai gelsvi, oda paraudusi, šiurkšti, o lūpos nuolat per- 
kreiptos. Nesveiko žmogaus išvaizda. Sesilis atsiduso ir pasiėmė 
Bibliją odiniais viršeliais, kuri padėdavo ištverti pastaruoju metu. 
Tada atidarė stalčių po veidrodžiu ir išsiėmė raktelį. Sesilis buvo 
pedantiškai tvarkingas, visi daiktai gulėjo savo vietose. Jis pakėlė 
rudą riešutmedžio dėžutę, kurioje laikė svarbius daiktus, ir nu- 
sinešęs prie krėslo atsisėdo. Atsivertęs Bibliją auksiniu kaspinu 
pažymėtame puslapyje pradėjo skaityti. Skaitė iki vėlyvos nak- 
ties. Jautė, kad su kiekviena eilute jo dvasia stiprėja. Viena vieta 
privertė jį ypač giliai susimąstyti. Sesilis trynė smakrą, sunkiai 
dūsavo ir bandė objektyviai žvelgti į pastarąjį gyvenimo dešimt- 
metį. Tos eilutės jam buvo pačios prasmingiausios, nėjo iš galvos 
ir tapo mantra, kurią paskui nuolat kartodavo. Kai išaušo ir orą 
suvirpino paukščių čiulbesys, pradedantis naują dieną, Sesilis 
pasuko riešutmedžio dėžutės raktelį ir išėmė sulankstytą popie- 
riaus lapą. Išskleidęs permetė akimis. Luiso laiškas buvo šiek tiek 
išblukęs, bet žodžiai nepraradę galios. Pasiėmęs parkerį puslapio 
apačioje Sesilis nurašė eilutes iš Biblijos. Lapelį dar kartą perskai- 
tė, įdėjo į riešutmedžio dėžutę, ją užrakino ir padėjo raktą į vietą. 

Kitos dvi savaitės slinko lėtai. Odrė stengėsi nusiraminti atlik- 
dama kasdienius reikalus, susigalvodavo visokiausių užduočių, 
kad užpildytų tuščias valandas. Laikas slinko taip lėtai, lyg sielvar- 
to našta trauktų rodykles žemyn, dangus tapo pilkas, audros debe- 
sys atnešė smarkias liūtis, be paliovos merkiančias pampas. Drė- 
gmė tiesiog dusino. Odrė prakaitavo savo skausmą ir nusivylimą 

blizgindama sidabrą, varį, tvarkydama spintas ir atidėdama labda- 
rai per kelerius metus susikaupusius niekad nedėvimus drabužius. 
Vieną dieną nuėjo į kirpyklą ir nusikirpo savo vešlias garbanas. 

Ji paskutinį kartą paskambino sonatą „Neužmiršk manęs“. 
Pagal jai vienai žinomą ritualą prisitraukė kėdutę, atsisėdo, ati- 
darė fortepijono dangtį, lengvai palietė klavišus, tada užsimerkė 
ir triskart giliai įkvėpė. Su kiekvienu atodūsiu jautė, kaip įtampa 
atleidžia varžtus, atpalaiduodama ją bent jau nuo fizinių sudau- 
žytos širdies požymių. Pirštai lėtai bėgiojo klavišais. Odrė matė 
save, jauną merginą, kai meilė pirmą ir vienintelį kartą užliejo 
jos širdį saldžiu nektaru. Prieš akis sustingo gražus Luiso vei- 
das, jo akyse slypintis trapumas, išduodantis menką pasitikėjimą 
savimi. Ji įsivaizdavo plačią, įkvepiančią mylimojo šypseną, kol 
nusivylimas dar nebuvo ištrynęs iš jos džiaugsmo ir vilties, vėl 
pajuto bučinį, sutirpdžiusį žemišką pasaulį ir perkėlusį juodu į 
neapčiuopiamas bendrų svajų dausas. Tada, pabudusi iš didin- 
gos meditacijos, Odrė užvožė fortepijono dangtį. 

— Tegul jis renka dulkes, - tarė sau, - daugiau niekada nebe- 


skambinsiu. 


Tačiau kai Odrė manė jau niekada neišsikapstysianti iš tamsaus 
nevilties tunelio, likimas atnešė jai netikėtą dovaną - Luiso kū- 
dikį. Sužinojusi esanti nėščia Odrė uždėjo ranką ant pilvo ir jos 
veidas pražydo begėdiškai plačia švelnia šypsena, o apmirusi sie- 
la atgijo ir džiugiai suvirpėjo. Joje auga Luiso dalis, kuri visada 
bus su Odre, ir Dievo valia jos niekas neatims. Šitas vaikas nebus 
išsiųstas mokytis į užjūrį, Odrė jau pasimokė ir to neleis. Pradė- 
tas iš tyriausios šioje žemėje meilės, šis kūdikis bus ypatingas. 
Dievo malonė suteikė jai kitokią, džiaugsmu pulsuojančią, ateitį. 
Moteris vėl žvelgė ne į bedugnę, bet į platų begalinių galimybių 
horizontą. Tai bus mergytė, - pasakė sau Odrė, - ir aš ją pa- 
vadinsiu Greise*. Ir tik iki valiai pasimėgavusi lemties suteiktu 


* Grace (angl.) - malonė. 

stebuklu Odrė prisiminė vyrą. Šypseną pakeitė susirūpinimo gri- 
masa, svarstant, kaip pranešti naujieną Sesiliui. Reikės pasakyti 
visą tiesą, tai neišvengiama. Vaikas niekaip negali būti jo, nebent 
Sesilis patikėtų nekaltu prasidėjimu. Odrė labai bijojo. Ne, ne jo 
pykčio ar atstūmimo, bet kančios. 

Sesilis grįžo namo vėlai. Jis buvo pavargęs ir nuleidęs pečius 
sliūkino takeliu durų link. Odrė buvo taip panirusi į savo rūpes- 
čius, kad nematė Sesilio bėdų. Jis atrodė palūžęs, atstumtas, ir jos 
širdį suvirpino gailestis. Kai vyras įėjo, Odrė stovėjo koridoriuje 
kramtydama nagus. Sesilio veido išraiška nepasikeitė, jis abejin- 
gai pažvelgė į žmoną, tarsi būtų pavargęs ją mylėti ir nebūti my- 
limas. Tarsi būtų pavargęs bandyti. 

— Mums reikia pasikalbėti, — tarė ji. 

— Gerai, - nuolankiai sutiko jis. 

Jei Odrė praneštų paliekanti jį, jis visiškai nenustebtų. Sesilis 
nuėjo paskui žmoną į svetainę ir siektelėjo viskio butelio kaip kie- 
kvieną vakarą - mechaniškai, nepajėgdamas atsisakyti to įpročio 
net jei norėtų, tada sudribo į krėslą ir gurkštelėjo iš stiklinaitės. 

— Tai ką nori pasakyti? 

Odrė atsiduso nežinodama, kaip švelniau suduoti tokį stiprų 
smūgį. 

— Aš laukiuosi kūdikio, - nerodydama emocijų tarė ji. 

Sesilis ilgai žiūrėjo į žmoną, taip pat neišduodamas jausmų, 
tik skruostai išraudo, lyg būtų gavęs antausį. 

— Aišku, — galiausiai pasakė jis. 

— Aš turėčiau tau paaiškinti, - pradėjo ji. 

— Nėra ko aiškinti, Odre, — Sesilis kilstelėjo ranką rodydamas 
jai tylėti. | 

Ji pakluso. Jis atsistojo, pasirėmė ant tuščio židinio atbrailos ir 
įsispoksojo į tolumą, prisimindamas stiprinančias Biblijos eilu- 
tes. Dabar jis susidūrė su akivaizdžia tikrove - Odrės ir jo brolio 
romanu. Įtarimai pasitvirtino. Tačiau dėl kažkokios priežasties 
Odrė nepaliko Sesilio ir atsisakė Luiso. Jis krūptelėjo prisiminęs 
ankstyvą rytą prieš daugelį metų, kai pamatė, kad Luisas dingęs, 

ir rado jo laišką. Dabar Sesiliui atėjo auksinė proga atpirkti tada 
padarytą žalą ir apmalšinti nuo to laiko graužiančią kaltę. Odrė 
pastatė jį kryžkelėje. Jis gali toliau eiti šiuo keliu su žmona ir kū- 
dikiu arba palikti ją ir eiti vienas. Galima rinktis. Bet nuspręsti 
buvo lengva, nes Sesilio kilnumas nugalėjo. Jis atsistojo tiesiai ir 
kilstelėjo pečius. Vyras pasijuto visagalis, kaip žmogus, darantis 
nesavanaudišką darbą. 

— Dievas palaimino mus — mes laukiamės dar vieno vaiko, — 
tarė jis ir atsigręžė į Odrę, jo akys liepsnojo ryžtu. 

Odrė sutrikusi spoksojo į vyrą, o šis priėjo, pasilenkė ir pabu- 
čiavo ją. 

Ji atšoko ir sulaikė kvapą, neatitraukdama apstulbusio žvilgs- 
nio, nesuvokdama, ką daryti. 

— Ar jau paskambinai motinai? 

Odrė įkvėpė oro mėgindama susivaldyti. Staiga apimta gėdos 
pravirko purtydama galvą. 

— Neliūdėk, Odre, vaikas — tai dovana. Dabar reikia ne verkti, 
o džiaugtis. 

— Aš labai atsiprašau, — išlemeno ji, bet Sesilis apsimetė ne- 
girdįs. 

— Siūlau iš karto skambinti mamai ir pranešti gerą naujieną. 

— Bet Sesili... — ji dar kartą pamėgino pasiaiškinti. 

— Ir reikia dukrytėms pasakyti, kad turės broliuką ar sesutę. 
Jos tikrai apsidžiaugs, bent jau Leonora. 

Odrė suprato, kad prieštarauti beviltiška, atsirėmė į pagalvė- 
les ir palaidinės rankove nusišluostė ašaras. 

— Kaip tu jautiesi? — paklausė Sesilis. 

— Bjauriai. 

— Turiu galvoje fizinę savijautą. 

— Dar nebloguoju, Sesili, tik sieloje negera. 

— Eik atsigulti anksčiau. Aš miegosiu drabužinėje. Ryte pasiju- 
si geriau. — Sesilis nuėjo prie durų ir pažvelgė į žmoną blausiomis 
akimis, kuriose kadaise liepsnojo meilė. — Į kai kuriuos dalykus 
per daug skausminga žiūrėti, Odre. Taigi, jei pavyksta apsimesti, 

gali net pats patikėti, kad jų nebuvo. — Jis kilstelėjo smakrą ir 
tyliai kalbėjo toliau: — Tu nešioji mano kūdikį. Daugiau nėra apie 
ką kalbėti. Tai m14sy vaikas ir mes auginsim jį drauge. O savo 
brolio nenoriu matyti nei kol gyvas būsiu, nei kitame pasaulyje. 

Odrė palydėjo vyrą akimis ir tik tada pradėjo kvėpuoti. Ji ne- 
žinojo, ar kada nors mylėjo vyrą, bet nuo šios akimirkos pradėjo 
juo žavėtis. Tikriausiai Sesilis visą laiką nujautė žmonos ir brolio 
romaną, tačiau nepriekaištavo, mandagiai elgėsi su Luisu. O da- 
bar pasielgė be galo kilniai. Vargu ar kas nors iš jos pažįstamų 
vyrų šitaip sugebėtų. Sesilis nusprendė auginti brolio vaiką kaip 
savą. Odrė vėl pravirko, bet šįkart iš dėkingumo. 


Greisė, kaip jos seserys ir motina, gimė Mažųjų Marijos seserų 
ligoninėje mieste. Bet, skirtingai nei kiti gydytojo priimti nauja- 
gimiai, ji atėjo į pasaulį šypsodamasi gražiomis rausvomis lūpy- 
tėmis ir žvelgdama protingu žvilgsniu. Jos akys buvo lyg senos 
moters, jau mačiusios viską šiame pasaulyje. | 

Greisė neklykė kaip Alicija, neinkštė kaip Leonora, tik smal- 
Odrė pabučiavo rankutę, skruostais pasruvusios ašaros nutekėjo 
per smakrą ir nulašėjo ant naujagimės. 

— Ar pakviesti jūsų vyrą? — paklausė gydytojas, bet Odrė pa- 
purtė galvą. 

— Noriu šiek tiek pabūti su Greise viena, - pasakė ji. — Tik 
kelias minutes, o tada galėsite pakviesti. 

Gydytojas paliko Odrę sėdinčią lovoje, užburtą vaiko veidu- 
ko, atkartojančio jos mylimo žmogaus bruožus. 

— Tu man svarbiausia už viską pasaulyje, - kuždėjo ji, o dukrytė 
bet nesvarbu, nes tavo švelni siela yra jo dalis ir visada bus. Prisi- 
minimai apie jį įsispaudė tavo šypsenoje ir akyse, kurios tokios pa- 
našios į jo. Ir tu būsi laiminga, nes aš mylėsiu tave už mus abu. Už 
abu, mano meile. Ir Sesilis mylės tave savotiškai. Aš niekada nenu- 
vilsiu tavęs, Greise, kaip nuvyliau tavo tėvelį ir sesutes. Pažadu tau. 

Vos žvilgtelėjęs į mergytę Sesilis pamatė, kokia ji panaši į Lui- 
są, ir iš karto suvokė, kad ji bus jam nepažįstama kaip ir jos tėvas. 
Greisės akyse buvo tokia pati nutolusi išraiška, bet ir kažkas dar, 
ko Luisas niekada neturėjo. Veriantis kūdikio žvilgsnis net bau- 
gino, tarsi mergytė matytų jo sielą. Sesilis papurtė galvą ir nusi- 
juokė. Kaip kūdikis, gimęs prieš dešimt minučių, gali šitiek daug 
žinoti? Neįmanoma, jis pamišęs, jis viską įsivaizduoja. Sesilis pa- 
sitraukė ir pažvelgė į žmoną. Ši šiltai nusišypsojo, bet Sesilis liko 
rimtas. Pasiteiravęs, kaip žmona jaučiasi, išėjo skambinti uošvei. 
Jis vis dar beprotiškai mylėjo Odrę, bet ji sugriovė jo pasitikėjimą 
ir pasityčiojo iš jo meilės. Tačiau Sesilį labiausiai kankino vienas 
klausimas: ar Odrė kada nors mylėjo jį? Jis nedrįso paklausti bi- 


jodamas išgirsti, kad niekada. 


Greisė iš tikrųjų buvo ypatinga mergaitė. Alicija ir Leonora grįž- 
davo į Argentiną tik kartą per metus Kalėdoms, todėl mažoji se- 
sutė augo kaip vienturtė. Motina jai nuolaidžiavo, tėvas pakentė, 
močiutė ir teta Edna lepino džiaugdamosi, kad turi dar vieną 
vaiką, kurį galima mylėti. Mažoji buvo liekna, nežemiška būty- 
bė baltais, ilgais tarsi angelo plaukais ir mažomis it sodo fėjos 
pėdutėmis. Alicija nekentė sesutės žavesio ir erzindavo ją, bet, 
kitaip nei Leonoros, Greisės neveikdavo sesers patyčios. Ji atlai- 
džiai šypsodavosi Alicijai, lyg įžvelgdama tamsius jos sielos užka- 
borius ir numatydama laukiančias kovas. Leonora norėjo mylėti 
sesutę, tačiau Greisė laikėsi atokiai. Jai nereikėjo draugų, tik oro 
kvėpuoti ir sodo žaisti, nes jame gyvena fėjos. Leonora pavydėjo 
sesutei ir kankinosi, kai mažoji puldavo į mylimos mamytės glė- 
bį — juk anksčiau mama priklausė tik Leonorai. Pasibaigus atos- 
togoms grįžusi į Angliją mergaitė galvodavo apie mamą ir jau 
kitaip ilgėdavosi namų. Dabar namai buvo nebe tie, nes mamos 
dėmesys skiriamas ne tik jai ir Alicijai. Greisė buvo kitokia. Tie 
skirtumai, matyt, bekraščiai kaip jūra, nes kad ir kaip Leonora 


stengėsi, nepajėgė priartėti prie sesutės. 

Taigi Greisė augo siaurame Harlingamo rate, kur motina 
rengdavo iškylas po kvapiais eukaliptais, jodinėdavo pampose 
ir vaikydavo stručius Gajatano sodyboje „La Magdalena“. Odrė 
rodė dukteriai prerijų kiškius, augalus, gėles, vešinčias derlin- 
gose lygumose, ir klausėsi jos istorijų apie dvasias, lydinčias ją 
gyvenimo kelyje. | 

— Mes visi turime angelus, kurie mus saugo, - pasakė mergai- 
tė motinai. - Maniškis aukštas, rudos odos su plunksnomis ant 
galvos. Jo vardas Totemas. Aš turiu daug draugų dvasių pasauly- 
je, todėl niekada nesu vieniša. 

Odrė tikėjo dukterimi, nes, pavyzdžiui, jei namie dingdavo 
koks nors daiktas, reikėdavo tik pasakyti Greisei, ji iš karto pa- 
klausdavo angelo sargo ir daiktas atsirasdavo. Odrė girdėdavo 
Greisę kalbančią savo kambaryje, kai toji jau būdavo paguldyta į 
lovytę. Mergaitė pasakodavo apie dienos įvykius, dėstydavo savo 
nuomonę lyg būdama su kokia nors drauge. Tačiau Greisė netu- 
rėjo draugių, tik mamą ir dvasias, gyvenančias jos vaizduotėje. 

Greisė buvo iš prigimties pianistė, ji įvarydavo į neviltį moky- 
toją, ateidavusią pirmadienio vakarais. Pradėjusi skambinti tiks- 
liai iš natų, mergaitė staiga nuklysdavo į šoną, pirštai lyg savaime 
imdavo klajoti klaviatūra. Greisė puikiai grodavo iš klausos - mo- 
kytoja suprasdavo, kada mergaitė kuria, bet ji sugebėdavo tai da- 
ryti tokioje pačioje tonacijoje ir tokiu pat stiliumi kaip origina- 
las. Ji galėjo tobulai imituoti Mocartą, Bachą, Bethoveną, o tada 
staiga pereiti į savo kūrybą, „dvasių muziką“, kaip pati vadindavo, 
nes tos esą šokančios svetainėje, kai ji skambina. Mokytoja ne- 
kantriai purtydavo galvą ir teigdavo, kad dvasių nėra. Tada Grei- 
sė atsakydavo: „Brangioji panele Horner, jūs tiesiog jų nematote: 
Kartą Greisė atlošė galvą ir nusikvatojo išgąsdindama mokytoją, 
kuri nesuprato savo keistosios mokinės. „Kampe tupi keista maža 
būtybė ir šaiposi iš mano įžūlumo. Pagreitinkime tempą, kad jos 
kojytės pajudėtų“ Panelė Horner ištvėrė tik kelis mėnesius, o kai 
atvyko kita mokytoja, Odrė liepė dukrai neužsiminti apie savo 
mažuosius draugus. Niekas nesuprato mergaitės taip kaip motina. 


328 


Neužmiršk manęs 


Greisė buvo laimingas vaikas. Ji daug juokėsi ir nieko nebijo- 
jo. Mergaitė jautė, kad nemalonūs žmonės yra labai nelaimingi. 
Jei jie būdavo pikti, pavydūs, kupini neapykantos, šias emocijas 
paprastai gimdė skurdas, bjaurėjimasis savimi, todėl Greisė žiū- 
rėdavo į tuos žmones ne piktai, o užjausdama taip, kaip nebū- 
dinga vaikui. Priešingai nei kitus vaikus, mergaitės nekankino 
abejonės, nes ją visur lydėdavo draugai angelai, kurių galima pa- 
siklausti, be to, visada šalia būdavo Odrė. Mergaitė augo sava- 
rankiška ir nepriklausoma, dažnai dingdavo kelioms valandoms 
kaip ir jos motina vaikystėje. Vėliau grįždavo namo šypsodamasi, 
nerūpestingai purtydama ilgas garbanas. 

Naktį, kai mama paguldydavo mergaitę, apkamšydavo ir pa- 
linkėdavo labos nakties, pas ją ateidavo viena miela dvasia šokan- 
čiomis garbanomis ir švelnia išdykėliška šypsena — kaip kadai- 
se. Dvasia atsisėsdavo ant lovos, paglostydavo Greisės veiduką 
ir meiliai žvelgdavo į ją. Mergaitė be galo laukdavo šių akimir- 
kų, dalydavosi savo mintimis ir sumanymais, o dvasia kantriai 
išklausydavo ir švelniai pabučiavusi į kaktą nuvesdavo į sapnų 
karalystę. Sesilis budriai stebėjo Greisę, jam atrodė, kad mergaitė 
kiaurai jį permato. Jis įprato slėpti alkoholio butelius ir ėmė gerti 
degtinę, kurios kvapas jautėsi mažiau, nes Greisė, įsižiūrėjusi į jį 
didelėmis viską suprantančiomis akimis, sakydavo: „Tėveli, jei tu 
daugiau šypsotumeisi, nereikėtų tų vaistų, kuriuos nuolat geri. 
Šypsena išgydo viską“ Sesiliui nepavyko suartėti su Greise, nes 
atrodė, kad dukrai jo nereikia, be to, girtomis akimis jis nuolat 
įžvelgdavo joje Luisą. 

Kaskart žvelgdama į dukterį Odrė taip pat matydavo Luisą. 
Ji svajojo, kad ir jis pamatytų tą dievišką būtybę, kurią juodu su- 
kūrė, ir nuolat primindavo sau, kad turi būti dėkinga už šitą jo 
dalelę, kurios gali įsitvėrusi laikytis netrokšdama nieko daugiau. 
Odrė verkdavo būdama viena teatre - tamsoje, kai niekas nema- 
to, ji negalėdavo suvaldyti ašarų. Grojant orkestrui prisimindavo 
Luisą, jo meilę muzikai, kurią paveldėjo Greisė, jautė jį šalia, nors 
juodu niekuomet nesilankė operos teatre kartu. Odrė nusipirko 

plokštelių su tango muzika ir klausydavo jų, kai Sesilio nebūdavo 
namie, o Mersedesa miegodavo. Ji užsitraukdavo užuolaidas ir 
šokdavo kambaryje įsivaizduodama save Luiso glėbyje po viole- 
tiniais palisandrais jų meilės pavasarį. 

Greisė priprato prie nenuspėjamų motinos liūdesio proveržių. 
Ji kiūtodavo koridoriuje ir stebėdavo pro durų plyšį, o jei būdavo 
uždaryta - pro rakto skylutę. Greisei patiko stebėti motinos šokį, 
kurio slaptumas buvo kažkuo tamsus ir viliojantis, — juk Odrė 
šokio romantika. Šokdama mama dažnai verkdavo ir tos ašaros 
atrodė paslaptingos, nes kad ir kaip mergaitė mėgino klausti savo 
draugių dvasių, kodėl mama tokia nelaiminga, jos neatsakyda- 
vo. Odrė nenutuokė, kad kažkas ją stebi, ir negalėjo numanyti, 
kokį įspūdį daro savo mažai dukrytei. O toji neklausė, ką reiškia 
tas šokis, nes supratusi esanti sekama mamytė liautųsi šokusi, o 
mergaitė jautė, kad tas šokis būtinas, be jo mama neišgyventų. 

Tačiau nuostabiausias dalykas buvo maža šilku įrišta knygutė, 
kurią mama slėpė apatinių baltinių stalčiuje. Ji išsiimdavo ją, at- 
siversdavo, imdavo vedžioti plunksnakočiu per popierių. Greisė 
įtempdavo akis, norėdama perskaityti, ką mama rašo. Odrės vei- 
das išblykšdavo, akys blizgėdavo kaip per ašarų šokį. Ji ilgai sėdė- 
davo galvodama, o Greisė stebėdavo, kol pajėgė įveikti smalsumą. 

Tada vieną dieną, kai motina buvo išėjusi, o Mersedesa vir- 
tuvėje kepė pyragą, Greisė įslinko į miegamąjį ir atidarė stalčių, 
kuriame slaptoji knygutė gulėjo po satino apatinukais ir koji- 
nėmis.. Virpančiais pirštukais mergaitė pakėlė ją ir pajuto iš jos 
sklindančius liūdesio ir nusivylimo virpesius, apgaubiančius siel- 
vartu sielą. Greisė giliai įkvėpė ir pamėgino atsiriboti. Kartais jos 
ekstrasensiniai sugebėjimai pasitraukdavo. Knygutė buvo maža, 
puošni, švelni, surišta žalia virvele su šilkiniais kuteliais. Praban- 
gios raudono ir žalio šilko gijos, įaustos į mėlynų gėlių paveiks- 
lėlius, tviskėjo šviesoje kaip angelo plaukai. Greisė atsisėdo ant 
žemos palangės ir lėtai atrišo kutelius. Akimirką mergaitė ne- 
teko drąsos. Ji suprato, kad negalima šnipinėti asmeninio ma- 

mos pasaulio. Jei mamytė norėtų, pati parodytų tą knygelę. Bet 
smalsumas nugalėjo. Greisė atskleidė knygelę. Pirmame puslapy- 
je buvo parašytas keistas pavadinimas, kurio Greisė nesuprato: 
sonata „Neužmiršk manęs“. Ji susiraukė ir žvelgė į žodžius, išve- 
džiotus tvarkinga motinos rašysena, bet jų nesuprato. Ji žinojo, 
kad neužmirštuolė —- tai mėlyna gėlytė, ir tie išausti ant viršelio 
žiedeliai — turbūt neužmirštuolės. Tačiau ji jautė, kad žodis turi 
gilesnę, jai nežinomą prasmę. Mergaitė atvertė kitą puslapį vilda- 
masi, kad tolesni puslapiai ją apšvies. Bet ten buvo tik taškeliai, 
kai mama mėgindavo pradėti sakinį, ir ašaros dėmė. Greisė nusi- 
vylusi atsiduso ir vėl grįžo į pavadinimo puslapį. Sonata „Neuž- 
miršk manęs“. Ką tai reiškia? 


3 DALIS 


27 skyrius 


Anglija 
1971 


Florinas sėdėjo sode po obelim ir stebėjo vakaro saulę, nuspal- 
vinusią tvoros viršų ryškia auksine šviesa. Vėjas atnešė tolimų 
kombainų burzgesį ir smilkstančių laukų, vystančių lapų kva- 
pus. Blyškus pavandenijęs dangus priminė artėjančią žiemą ir 
būsimus bespalvius mėnesius. Vaikinas pasiėmė obuolį iš šalia 
stovinčios pintinės su vaisiais, kurių jis priskynė poniai Veterbi, 
ir atsikando. Florino tėvas sakydavo, kad skaniausi obuoliai tie, 
kurių jau paragavo vapsvos ir bitės. Ir tai tiesa, nes šitas obuolys, 
išmargintas mažomis vabzdžių paliktomis skylutėmis, tikrai sal- 
desnis už kitus. Vaikino mintys nuklydo prie Alicijos ir Leonoros 
Forester. 

Leonora visą dieną padėjo jam dirbti. Florinui ji patiko. Dabar 
Leonora buvo žydinti septyniolikmetė — plonu liemeniu, putlio- 
mis krūtimis, apvaliu užpakaliuku. Jos veidas pasidarė gražesnis, 
o plati, užkrečianti šypsena, švelnios mėlynos akys atspindėjo 
malonų merginos būdą. Ji pati, regis, nekreipė dėmesio į savo 
išvaizdą. Mergina rišdavo plaukus į arklio uodegą, dėvėjo laisvas 
palaidines ir megztinius, jai labiau patiko kišti rankas į sodo žemę 
negu švaistyti laiką kosmetikai ir manikiūrui. Florinas mėgo kal- 
bėtis su Leonora, ji buvo maloni ir supratinga. Jam atrodė, kad 
Leonora žavisi juo — matė tai spindinčiose akyse ir nuolat raus- 
tančiuose skruostuose. Alicija buvo visiškai kitokia. Jo mintyse ir 
dieną, ir naktį gyveno būtent ji. Geisminga kaip laumė, ji užbūrė 

vaikiną pašaipia šypsena, aštriu protu, vieną akimirką žeminda- 
vo, kitą skatindavo, ir Florinas niekaip nesuprato tos merginos. 

Naktimis Florinas gulėdavo permirkęs prakaitu, mintyse re- 
gėdamas taisyklingus merginos bruožus. Jame kunkuliavo prieš- 
taringiausi jausmai — nusivylimas, meilė, neapykanta, kuriuos 
Alicija sujudino jo širdyje, versdama trikti ir gėdytis, kad šitaip 
daug galvoja apie ją. Vaikinas geidė prispausti ją prie sienos ir 
taip šiurkščiai pamylėti, kad ji daugiau taip išdidžiai nesišypsotų 
ir nežiūrėtų į jį primerktomis akimis lyg burtininkė, įsitikinusi 
savo galia, sugebanti vienu gyvų mėlynų akių žvilgsniu paversti 
jį akmeniu. O kitą kartą Florinas troško su Alicija mylėtis švel- 
niai, sutirpdyti plieninę jos dvasią, po kietu išorės kiautu rasti 
užjaučiančią, švelnią būtybę. Jis troško išgirsti Alicijos atodūsį, 
kai pati nustebs, kad sugeba šitaip mylėti ir dalytis džiaugsmu, 
svajojo atrasti pažeidžiamą, jauną moterį, kaip ir kitos kupiną 
baimių ir vilčių. Bet Alicija nebuvo panaši į kitas. Atrodė, kad ji 
nieko nejaučia. 

Ji nenorėjo padėti sode, gamta jai atrodė nuobodi, čigonai taip 
pat. Jie provincialūs ir neturtingi. Alicija ketino ištekėti bent jau 
už kunigaikščio ir gyventi didžiuliame dvare. Teta Siselė taip pat 
nuobodi - verčia ją triūsti virtuvėje, o ji to nekentė, jai nepatiko 
teptis rankų miltais ar vištos mėsa. Dukterėčia matė, kad Mar- 
selis sunkia gyvybės syvus iš tetos, o ji vis dar taip įsimylėjusi 
dailininką ir nemato, jog jis ją išnaudoja. Siselei nematant Alicija 
koketuodavo su Marseliu, vildamasi įrodyti savo teoriją, bet pa- 
sijuto pažeminta, kai dailininkas, amžiumi artimesnis jai, o ne 
tetai, su ironiška šypsena lūpose suniekino merginos pastangas 
lyg perbraukdamas teptuku. 

— Mažyte, jei trokšti ką nors sugundyti, gundyk čigoną. Jis bus 
dėkingas, nes vieninteliai jo pašnekovai — ropės, - pasakė jis savo 
ryškiu prancūzišku akcentu. 

Alicija prisiekė atkeršyti dailininkui. Kaip jis drįsta šitaip kal- 
bėti su manimi, supykusi niršo ji. Bet gal Marselis teisus? Gal 
tikrai reikėtų pamėginti sugundyti čigoną? 

Alicija žinojo, kad Leonora karštai myli Floriną, ir dėl to jos 
planas pasirodė dar labiau jaudinantis. Ji stebėjo, kaip juodu so- 
dina augalus, plepa apie orą, dirvą ir derlių, juokauja lyg seni geri 
draugai. Alicija negalėjo atsispirti sumanymui įsiterpti tarp jų. Ji 
matė, kad Florinas jos geidžia. Juk jis vis dėlto vyras, o dauguma 
vyrų ne tokie kaip Marselis. Alicija žinojo galinti gauti kokį tik 
panorėsianti. Ji pasitikėjo savo patrauklumu. Tysodama rudenio 
saulėje čiaumojo šokoladinį batonėlį ir stebėjo savo grobį, žino- 
dama, kad jis žino esąs stebimas. Tai virpino gražų kūną. 

Ji dar su niekuo nesimylėjo. Skaistybė — bjaurus žodis, reiš- 
kiantis nepatyrimą ir pažeidžiamumą. Alicija troško kuo grei- 
čiau nusikratyti ja, o Florinas labai patrauklus — aukštas, stiprus, 
juodais žvilgančiais plaukais, tamsiomis įtariomis akimis, lieps- 
nojančiomis iš po tankių kirpčių. Vaikinas buvo niūrus, uždaras 
kaip iš meilės romanų serijos „Mills 8 Boon“ knygų, kurios mo- 
kykloje ėjo iš rankų į rankas. Tačiau Florinui trūko pagrindinio 
herojaus bruožo — jis vargšas ir nepanašu, kad kada nors pratur- 
tės, o dar labiau neįtikėtina, kad išgarsės ar įgis kokį nors titulą ir 
padėtį visuomenėje. Taigi, jis tinka tik vienam dalykui. 

— Stebuklingas vakaras, tiesa? — tarė Alicija sėsdamasi ša- 
lia Florino ant žolės. Ji paėmė iš krepšio obuolį ir atsikando. 
Florinas neatsakė, tik niūriai dėbtelėjo į ją. - Kur tavo mažoji 
padėjėja? 

— Leonora? 

— Taip, sodo gnomas. Kur ji? 

— Nuėjo į sodo gilumą su ponia Veterbi, — atsakė vaikinas 
svarstydamas, ko Alicijai prireikė, nes jos akyse blizgėjo ryžtas. 

— Jau nebėra svogūnėlių? — Alicija nusijuokė ir patenkinta pa- 
stebėjo, kad niūri Florino išraiška sušvelnėjo. — Visą dieną pra- 
leidi ant kelių, kasdamas žemę. Negi ji negali tau leisti vairuoti 
kombaino ar daryti ne vien tik rankų darbų? 

— Man geriausiai patinka dirbti sode. Vairuoti kombainą labai 
nuobodu. 

— Bet vyriškiau, o tu esi vyras. 

Florinas nukreipė akis. Jis buvo įpratęs, kad Alicija koketuoja 
su juo, o tada pritreškia kaip musę. Šiandien jis nenusiteikęs būti 
žeminamas. 

— Duok man savo ranką, - staiga paprašė Alicija. 

Jis nusijuokė ir papurtė galvą. 

— Ką nori daryti su ja? 

— Noriu ją jausti, - ji vėl nusijuokė. - Nebijok, neįkąsiu. 

Florinas neturėjo išeities ir padavė ranką. Alicija perbėgo 
pirštais per šiurkštų paviršių. Vaikinas užkaito nuo šmėstelėju- 
sios minties, kad taip mergina glamonėja jo visą kūną. 

— Tavo ranka - tai ūkininko ranka, ji maloniai šiurkšti. Jauti 
mano švelnią odą ar tavo delnas per daug surambėjęs? 

Florino skruostai nukaito, jis atitraukė ranką, kovodamas su 
kelnes ištempusiu jauduliu. Norėdamas nukreipti dėmesį, pasi- 
ėmė kitą obuolį. 

— Tu elgiesi kvailai, — atkirto jis kąsdamas obuolio. 

— Ne, ne kvailai. Tikrai, Florinai, man smalsu. Kai myliesi su 
moterimi, ar jauti ją tomis šiurkščiomis rankomis? 

— Ne tavo reikalas! 

Floriną ir stebino, ir jaudino merginos įžūlumas. 

— Jei liestum rankomis mano kūną, ar jaustum, kokia švelni 
mano oda? Aš labai prižiūriu ją, kas vakarą įtrinu aliejumi po 
vonios ir miegu su šilkiniais marškinėliais. Štai, paliesk! — tarė ji 
atkišdama nuogą ranką. — Pajusk, kokia ji švelni. 

— Ką tu čia žaidi? — piktai atšovė Florinas, tvilkydamas ją 
niūriu žvilgsniu iš po surauktų antakių. - Aš nenoriu liesti tavo 
odos. Pasilik ją sau. 

— Žinoma, tu taip nemanai, — Alicija atrodė įsižeidusi. - Ži- 
nau, kad elgiuosi kvailai, bet meilė mus verčia kvailiais. Bent man 
taip sakė. Aš iki šiol dar nebuvau mylėjusi. 

Florinas netikėjo savo ausimis. Alicijos žodžiai staiga visiškai 
pakeitė padėtį. Jis atidžiai pažvelgė į merginą, nuginkluotas jos 


bejėgiškumo. Ji spoksojo į jį drėgnomis akimis ir švelniai šyp- 


338 


Neužmiršk manęs 


sojosi, kaip kitos moterys. Florino širdis šoktelėjo iš džiaugsmo. 
Protas kuždėjo jam būti atsargiam, bet kraujas kunkuliavo gyslo- 
se taip smarkiai, kad nuslopino tylų proto balsą. 

— Ir aš dar nieko nemylėjau, - impulsyviai prisipažino jis, už- 
liūliuotas trapaus saugumo jausmo. 

— Florinai, aš mėginau užgniaužti savo jausmus, nes teta Sise- 
lė mane užmuštų. Ji sakytų, kad aš per jauna mylėti. Bet aš noriu 
tavęs. Noriu dabar. 

Alicija prikando lūpą suprasdama, kad kalba neaiškiai. Mo- 
terys šitaip kalbėdavo skaitytose ir jau nusibodusiose knygose. 
Jos šitaip išreikšdavo juokingą jausmų kovą. Taigi ji per greitai 
priėjo prie sekso. Bet Florinas buvo per daug apstulbintas meilės 
prisipažinimo, kad tai pastebėtų. 

— Ir aš tave myliu, - atsakė jis, greit atsigręžė į merginą ir su- 
ėmė jos rankas. - Ir aš mėginau užgniaužti jausmus, bet tavo vei- 
das vaidenasi man dieną ir naktį. Negaliu išmesti tavęs iš galvos. 
Tu nepanaši į kitas, tu nuostabi. 

Aliciją pralinksmino toks žodžių pliūpsnis. Ji norėjo tik per- 
gulėti su Florinu, o jis jau beveik peršasi. Ji tik pravėrė durų ply- 
šelį, o jis nuplėšė jas nuo vyrių. 

— Tai kur mudu eisim? — tarė ji slopindama juoką. 

— Ką? 

— Kur eisime, kad pabūtume vieni? — paklausė Alicija vilda- 
masi, kad ne per daug skubina įvykius. 

Ji negalėjo įsivaizduoti, kaip vyrai ištveria tą varginantį mer- 
ginimo ritualą. Alicija labai gerai suprato, kad vadovauja ir elgia- 
si kaip vyras. Tai tikriausiai nelabai patinka Florinui, todėl nu- 
sprendė dar kartą prabilti apie meilę. 

— Aš myliu tave, Florinai. Tik tave, noriu būti arti tavęs, jausti 
tavo širdį prie savosios. Noriu atiduoti tau savo skaistybę, kad tu 
padarytum mane moterimi. 

Šį kartą ji buvo patenkinta savo kalba ir dar labiau — čigono 
atsaku, nes jis pašoko iš vietos. 


— Eime su manimi. 

Jis nusivedė ją už rankos per sodą prie vartų, vedančių į dar- 
žines ir pagalbinius pastatus. Užslopinusi juoką Alicija mėgino 
elgtis kaip bejėgė pirmą kartą pamilusi jauniklė. Florinas buvo 
taip apstulbęs dėl savo sėkmės, kad nepastebėjo vaidybos. Jis 
nusivedė ją į daržinę, prikrautą šieno ryšulių. Įspindę pro lentų 
plyšius auksiniai saulės spinduliai mirguliavo smulkiuose šieno 
šiaudeliuose raudonais ir gintariniais atšvaitais. Smarkiai besi- 
daužančia širdimi vaikinas užkopė į patį viršų, kur viršutiniai 
šieno ritiniai atsidūrė po skiedriniu daržinės stogu, suteiksiančiu 
jiems slaptą kvapnų prieglobstį, kur niekas nesutrukdys. Tada jis 
atsigręžė į Aliciją ir uždėjo rankas jai ant pečių. 

— Tu tikrai to nori? — paklausė švelniai glamonėdamas ją tam- 
siomis akimis. 

„Alicija droviai, mergaitiškai šyptelėjo ir linktelėjo. Ji mėgino 
įsivaizduoti, ką atsakytų Leonora. Tada tylėdama nuvijo nemalo- 
nias mintis apie seserį ir tęsė ta pačia gaida. 

Florinas žinojo, ką reikia daryti. Jis jau buvo gulėjęs su kelio- 
mis merginomis ir mokėjo elgtis su moters kūnu, tačiau dabar 
sutriko. Jis taip jaudinosi, kad jei ne tobuli Alicijos kūno išlinkiai, 
nebūtų pajėgęs to padaryti. Alicija gulėjo ant šieno primerkto- 
mis akimis, kol vaikinas bučiavo ją, nurengė, glostė, žavėjosi. Ji 
raivėsi kaip katė saulėje, dejavo ir murkė kaip moteris, sugebanti 
teikti malonumą. 

Alicija buvo įsitikinusi sugebanti sugundyti ir, skirtingai nei 
kitos merginos, nesipriešino, nesivaržė, tik atsidavė linksmai 
šypsodamasi. Florinas per daug mėgavosi merginos kūnu ir savo 
sėkme, kad pastebėtų niekinantį jos akių blizgesį. Jis patikėjo, 
kad Alicija jį myli. Jei ne, kodėl atiduotų jam tokią brangią dova- 
ną — savo skaistybę? Mergina pati pasirinko jį, ir Florinas jautėsi 
dieviškai. 

Nuo šiol Alicija žinos, kad seksas jai patinka. Ne tik dėl to, kad 
teikia fizinį malonumą, bet ir dėl to, kad duoda dar vieną galią 


žaisti ir laimėti. Linksma stebėti, kaip lengva suvilioti vyrus. Ji jau 

buvo atradusi, kad grožis — naikinantis ginklas pasaulyje, einan- 
čiame iš proto dėl įvaizdžio, bet dabar ji sužinojo, kad tokiame 
kare seksas turi atominę galią. 

Dauguma vyrų netenka proto dėl sekso. Geiduliai daro juos 
silpnus. Alicija niekino vyrus už jų bejėgiškumą ir ketino ištyri- 
nėti, kokios naudos galėtų iš to gauti. Gulėdama Florino glėbyje, 
kai jis bučiavo jos kaktą, glostė plaukus, kalbėjo, kokia ji graži ir 
kaip jam buvo gera, Alicija fantazavo apie turtus ir visuomeninę 
padėtį, kuriuos atneš jos grožis ir kūnas. Veide atsirado paten- 
kintos katės šypsena. 


Florinas vos galo negavo, kai Alicijai reikėjo grįžti į mokyklą. 

— Liko tik metai, - ramino ji. - O tada mes visą gyvenimą 
būsime kartu. 

— Aš nieko nemylėsiu taip, kaip myliu tave, Alicija. - Florinas 
nusiėmė pakabutį su šv. Kristoforo atvaizdu, kurį visada nešiojo 
ant kaklo. — Noriu, kad paimtum šitą, — tarė jis, žiūrėdamas į 
merginą rasotomis akimis. 

— Kas čia? — paklausė ji suraukdama nosį. - Ar gražus? Parodyk. 

Ji paėmė auksinę grandinėlę ir nusprendė, kad ji jai labai pa- 
tinka. 

— Jis tau atneš sėkmę. 

— Labai gerai! - šūktelėjo ir pakėlė garbanas, kad Florinas už- 
segtų grandinėlę ant kaklo. 

Jis užspaudė sagtelę ir pabučiavo sprandą, kurį paprastai 
dengdavo tankūs plaukai. Alicija sukikeno. 

— Aš tikrai labai myliu tave, - tarė Florinas ir laimingas atsiduso. 

— Žinau, Florinai. Tu labai mielas, — koketiškai atsakė Alicija. 

— Kada parvažiuosi? 

— Po kelių savaičių. Tada bus kita semestro pusė, vėliau Kalė- 
dų atostogos ir aš skrisiu namo. Turėsi surasti kitą vietelę mums 
mylėtis, kai neliks tų šieno ritinių. 

— Nesirūpink, rasiu jaukią vietelę. Žiemą mes šildysim vie- 


nas kitą. 

— Taip, — atsakė Alicija, mėgindama apsimesti, kad tai ją 
džiugina. 

Merginai nepatiko romantiškos kalbos ir ji nelabai mokėjo ši- 
taip šnekėti. Bet ji gerai suprato, kad jei netęs žaidimo, Florinui 
patiks mažiau ir gal jis nebenorės su ja mylėtis. Be to, neviltingas 
Leonoros veidas didino Alicijos įkarštį žaisti. 

Leonora iš tikrųjų pastebėjo Florino blogai slepiamą žavėji- 
mąsi seserimi. Jai buvo labai skaudu, nes ji nuoširdžiai mylėjo vai- 
kiną ir troško, kad tas atsakytų į jos jausmus, bet ji kaip paprastai 
nekaltino Alicijos, tiesiog priėmė sesers pranašumą visose sri- 
tyse ir nuolankiai pasitraukė. Alicija gražuolė, Leonora dievino 
ją. Jei seseriai reikia Florino, tai Leonora padės kaip įmanyda- 
ma, kad toji būtų laiminga. Tačiau toks sielos kilnumas turėjo 
savo kainą. Leonorą kankino užplūdęs sielvartas, ji ir vėl pasijuto 
atstumta, palikta, atskirta. Mergina ilgėjosi namų, kur apsupta 
besąlygiškos motinos meilės jautėsi saugi. Tačiau juk Leonora 
jau suaugusi ir jai nebeturėtų reikėti mamos. Be to, mama turi 
keistą septynerių metų dukrytę, kuria rūpinasi. Jei ne teta Siselė, 
mylinti Leonorą beveik taip pat beatodairiškai kaip Odrė, jei ne 
sodai, pievos ir miškai, kur patirdavo aukštesnės esybės buvimą, 
ji jaustųsi labai vieniša šiame pasaulyje. 

Leonora mėgo ilgus pasivaikščiojimus po ūkį su Barliu ir kitais 
šunimis. Prieš ją atsiveriantys didžiuliai laukai rėmėsi į vilnijan- 
čias kalvas ir suteikdavo merginai drąsos, tie vaizdai neleido gai- 
lėtis savęs. Po beribiu dangumi ji mėgindavo aiškinti gyvenimo 
ir mirties prasmę kaip metų laikų kaitą ir suprato, kad laimė — 
sugebėti priimti dalykus tokius, kokie yra, o ne mėginti kovoti su 
jais. Juk žiema be jokių pastangų sutirpsta į pavasarį, o pavasario 
žiedai nejučia pereina į vasarą, kuri vėliau nušvinta sodriomis ir 
auksinėmis rudens paletės spalvomis. Kas bus — tas, galvodavo 
ji, ir toks susitaikymas turėjo savo privalumą. Leonora nuspren- 
dė nešvaistyti gyvenimo vaikydamasi materialių gėrybių, nes kas 
gali suteikti didesnį džiaugsmą už šį nuolat besikeičiantį peizažą? 
Mergina suvokė, kad pasaulyje svarbiausia — meilė ir gyvybė, o 

visa tai ji gali gauti čia, Dorsete. Jos ateitis susijusi su gamta, nes 
tik čia ji jaučiasi kaip namie. Leonora buvo per daug kukli, kad ti- 
kėtųsi Florino meilės, bet vis tiek svajodavo apie vaikiną. Kartais 
ji įsivaizduodavo esanti čigonė, dirbanti sode, sodinanti augalus, 
skinanti vaisius, verdanti uogienes žiemai. Labiausiai už viską ji 
norėtų įsikurti spalvotame furgone, turėti kelis kresnus arkliukus 
ir daug vaikų, žaidžiančių aplink laužą. Dabar, kai Florinas įsi- 
mylėjo jos seserį, tokios svajonės atrodė lyg dūmai, kylantys virš 
miško nuo degančių aplinkinių laukų. Tačiau Leonora nesileido 
nugalima sudaužytos širdies. Kol ji gyvens kaime, niekada nesi- 
jaus nelaiminga. 

Pasibaigus rudens semestrui seserys grįžo į Argentiną Ka- 
lėdų atostogų. Florinas savo liūdesį slėpė po tankiais, ant akių 
krintančiais karčiais, teta Siselė vėl ilgėjosi nuoširdaus Leonoros 
veido ir ramios draugijos. Tačiau ji visiškai nepasigedo Alicijos. 
Panacelis, Maša ir Reivena taip pat neliūdėjo, tik Florinas var- 
tydavosi šiltame patale, lyg sapnai būtų deginę skyles pagalvėje. 


Greisė buvo septynerių ir ją mylėjo visi bendruomenės nariai. 
Mergaitė žaisdavo kortomis su senuoju pulkininku Blaitu, jau 
tokiu sukriošusiu, kad jis liovėsi skaičiavęs metus ir, nors beveik 
kurčias, dažnai girdėdavo tą keistą melodiją, kartą įsismelkusią į 
jo sąmonę ir niekada nepalikusią. Dabar jo širdis buvo minkšta 
kaip zefyras ir jis nesigėdijo to rodyti. Greisė šokdavo Šarlei vilkė- 
dama baltą balerinos suknelę, kurią jai pasiuvo teta Edna iš šilko ir 
tiulio, ir virkdydavo žiūrovus, kai jos pirštukai neklupdami bėgio- 
davo klavišais. Bet labiausiai žmonės mėgo jos fokusus su daiktais. 

— Parodyk seserims, ką moki, - išdidžiai paprašė Odrė. 

— Ji baisiai protinga, - sukuždėjo teta Edna tepdama bandelę 
sviestu. | 

Edna buvo tokia stora, kad ant sofos tilpdavo tik ji viena, to- 
dėl Odrė sėdėjo ant vieno krėslo, o dvynukės - ant suolelio prie 
židinio. 


— Juk tu nesikalbi su fėjomis? — gaižiai įgėlė Alicija. 


343 


Santa Montefiore 


— Žinoma, kalbuosi, — atsakė sesutė. - Jos nuolat šnekasi su 
manimi. Jei atidžiau įsiklausytum, ir tu išgirstum jas. 

Alicija pavartė akis. 

— Tai koks tas naujas fokusas? —- sunkiai atsidususi paklausė ji. 

— Ji paima kokį nors nepažįstamo žmogaus daiktą ir papa- 
sakoja apie tą žmogų, - paaiškino teta. Edna, kuri net per daug 
džiaugėsi keistais mergaitės sugebėjimais. 

— Parodyk mums, Greise, - maloniai paprašė Leonora. - Ką 
galime jai duoti? — paklausė ji motinos. - Nėra prasmės naudoti 
mūsų daiktus. 

— Aš turiu vieną dovaną, — pasakė Alicija ir nusiėmė grandi- 
nėlę nuo kaklo. 

— O Dieve, kokia graži! - šūktelėjo teta Edna. - Bet nesakyk 
nė žodžio. Greisė mums papasakos apie tau ją dovanojusį žmo- 
gų. Ar gerai, Greise? 

Greisė paėmė grandinėlę į mažus delniukus ir užsimerkė. Ji 
mokėjo atsitverti nuo pasaulio, todėl nė negirdėjo ciniškos Ali- 
cijos pastabos. Vaizdai pamažu pradėjo plaukti prieš akis kaip 
nuotraukos dideliame ekrane. 

— Matau didelę žalią pievą su gražiais vežimais ir kelis ark- 
lius, - pradėjo Greisė. 

Leonora aiktelėjo, iš karto supratusi, kieno ta grandinėlė. Ali- 
cijos skruostai paraudo, bet jau buvo per vėlu sustabdyti sesutę. 

— Vežimai spalvoti. Tikriausiai tai čigonų furgonai, tokie kaip 
močiutės pasakų knygoje. Girdžiu vardą Florinas. Koks juokingas 
vardas. Vaikinas juodaplaukis, rudaakis ir labai liūdnas. Jaučiu jo 
sielvartą. Vargšas Florinas, jis labai nelaimingas. Dabar matau dar- 
žinę ir šieną. Daržinė graži ir šilta, nutvieksta saulės. Tikriausiai tai 
saulėlydis. Toje šalyje labai gražu, daug kalvų, visai ne taip kaip čia. 

— Gerai, užteks, — ryžtingai nutraukė Alicija. 

Bet Greisė nekreipdama dėmesio šnekėjo su vaikišku naivumu. 

— Florinas myli Aliciją ir jos ilgisi. Jo širdis liepsnoja. Jis negali 
nei valgyti, nei miegoti, nei ką nors dirbti. Tik sėdi nelaimingas. 

Tada Greisė nusijuokė, atsimerkė ir pažvelgė į Leonorą, kuri 
sėdėjo išblyškusi kaip vaiduoklis. 

— Neliūdėk, Leonora, tu būsi labai laiminga. 

Leonora susiraukė ir susigėdusi paraudo. Nė vienas neištarė 
nė žodžio, bet žvilgčiojo tai į Aliciją, tai į Leonorą. Alicija vis 
bandė nuryti seiles, bet jos gerklė buvo visiškai sausa. Greisės 
gebėjimai taip sukrėtė ją, kad ji net sudrebėjo iš baimės ir nuos- 
tabos. Sugriebusi grandinėlę Alicija ėmė leisti ją per pirštus. 

— Na ir kas, kad Florinas mane myli, - atkirto ji. — Aš pri- 
ėmiau grandinėlę kaip dovaną. Aš jo nemyliu. 

— Brangute, žinoma, kad jis myli tave. Tu labai graži mergi- 
na, — pasakė teta Edna. - Kaip suprantu, Greisė pasakė tiesą? 

— Ji niekada neklysta, - Odrė apglėbė dukrytę ir pabučiavo. — 
Tu labai protinga, meilute. 

— Jei moki nuspėti ateitį, pasakyk, už ko aš ištekėsiu, — parei- 
kalavo atgavusi pasitikėjimą Alicija. 

Bet Greisė tik papurtė galvą, nušoko nuo mamos kelių ir nu- 
bėgo į saulėkaitą. 

— Ji nepiktnaudžiauja savo sugebėjimu pranašauti ateitį, — pa- 
sakė Odrė. — Jau pasimokė pasakiusi Nelei, kad toji niekad neiš- 
tekės. Nuo tada Nelė su ja nebesišneka. 

— Tačiau Nelės motina vis tiek pristato ją kiekvienam jaunuo- 
liui, kuris tik ateina į klubą. Toks pažeminimas vargšei mergi- 
nai, - atsiduso teta Edna. 

— Aš netikiu likimu, —- pasakė Alicija krestelėjusi galvą. - Mes 
patys kalame savo likimus. Ir aš tiksliai žinau, koks bus manasis. 

Odrė liūdnai pažvelgė į dukterį. 

— Kadaise ir aš taip maniau, brangute, bet ne visada gali gauti 
tai, ko nori. 

Ji sugavo tetos žvilgsnį. Edna užjaučiamai nusišypsojo. Ji buvo 
patenkinta įtikinusi dukterėčią likti su Sesiliu ir tikėjo, kad ir pati 
Odrė džiaugiasi. Tai buvo skausminga auka, bet viskas baigėsi 
labai gerai. Juk po visko, tėvams susitaikius, gimė jaunėlė, labai 


ypatinga mergaitė. 

Sesilis ir Odrė buvo kaip du pjesės personažai — viešai vaidin- 
davo, o namie likę vieni nusiimdavo kaukes. Tik Greisė žinojo, 
kaip abu tėvai kenčia. Ji stebėdavo slaptą motinos ašarų šokį, 
matė, kaip tėvas paslapčia geria. Mergaitė sugebėjo nepastebėta, 
tyliai kaip katė slampinėti po namus ir slėptis šešėliuose. Tačiau 
ekstrasensinės galios neatskleidė tėvų liūdesio priežasties, ir tai 
buvo neįprasta, nes Greisė buvo labai gabi. Tikriausiai Dievas ne- 
norėjo, kad ji kištųsi į asmeninį tėvų skausmą. 

Bloga tėvo nuotaika ir staigūs įniršio proveržiai neveikė mer- 
gaitės. Ji atrodė atsiribojusi, lyg kančias patirtų kiti, žemiškes- 
ni žmonės, tik ne ji. Užuot leidusi kitiems valdyti jos jausmus, 
Greisė pati juos valdė. Ji nieko nereikalavo iš tėvo, nenorėjo, kad 
jis skaitytų pasakas prieš miegą kaip Leonorai ir Alicijai. Mer- 
gaitė gulėdavo tamsoje, dainuodavo ir šnekėdavosi su draugėmis 
dvasiomis ar žiūrinėdavo tėvo „Nacionalinės geografijos“ žur- 
nalų nuotraukas. Tai trikdė Sesilį, kuris niekaip nesuprato savo 
jauniausios dukters. Tačiau labiausiai jį baugino mergaitės veido 
išraiška, kai žiūrėdavo į jį. Palenkusi į šoną galvą, ji užjaučiamai 
šypsodavosi, o akyse švytėjo visiškas supratimas. 

— Tėveli, - kartą pasakė Greisė tėvo aprėkta, kad šnipinėjanti 
ji, — pyktis skaudina tik tave. Jei negertum tiek daug tų velnio 
lašų, būtum laimingesnis. 

Sesilis sutrikęs papurtė galvą ir išlėkė iš kambario palikęs mer- 
gaitę nuobodžiaujamai dūsaujančią it kantri pagyvenusi ponia. 


— Mamyte, - vėliau kreipėsi ji į motiną, skaitančią sode. Odrė 

padėjo knygą ir ištiesė rankas. Greisė atsisėdo ant kelių ir prisi- 
glaudė. - Kodėl tėvelis toks nelaimingas? 

Odrė staiga pasijuto nugalėta. Greisė dar niekada to neklausė. 

— Jis nėra nelaimingas, brangute. Tiesiog kartais leidžiasi par- 
griaunamas rūpesčių. 

— Jis yra nelaimingas. Tie velnio lašai verčia jį pabaisa. Man 
nepatinka, kaip jis rėkia ant tavęs. 

— Oi, aš nekreipiu dėmesio. Jau pripratau. 

Odrė paglostė dukteriai plaukus ir pabučiavo į kaktą. 

— Aš nenoriu, kad tu būtum liūdna, mamyte. Juk tu kartais 
liūdi. 

— Visiems kartais būna liūdna. 

— O man niekada nebūna. 

— Tau labai pasisekė. 

— Kodėl aš kitokia nei visi? —- paklausė Greisė. 

— Tu ne kitokia, o ypatinga. 

— Bet niekas iš mano pažįstamų nemato fėjų ir dvasių. 

— "Tu turi Dievo dovaną. Dievulis atvėrė tau vidinę akį, kad 
matytum virpesių pasaulį. Nebijok jo. Tu labai laiminga — nieka- 
da nebūsi viena, - Odrė nusišypsojo prisiminusi Islos laidotuves, 
kai užgeso dvi žvakės. — Aš turėjau seserį, vardu Isla. Ji mirė jau- 
na. Aš labai liūdėjau, nes be galo mylėjau ją. Per laidotuves jau- 
čiau, kad ji yra bažnyčioje, nors ir nemačiau. Tada lyg nusivylusi, 
kad jos niekas nepastebi, Islos dvasia užpūtė dvi žvakes ant alto- 
riaus. Tai panašu į mano seserį, nes ji buvo labai išdykusi. Matai, 
ir tu ne taip labai skiriesi. Isla man pasirodė tą dieną. O tau pasi- 
sekė, kad matai dvasias visą laiką. Aš „mačiau“ Islą tik kartą. 

— Kokia buvo Isla? - paklausė Greisė. 

— Jos plaukai buvo ilgi, šviesūs, garbanoti, krito ant pečių ir 
nugaros. Akys žalios, žėrinčios, lūpos išdykėliškai šypsodavosi, ji 
visąlaik kvatodavosi. Ji būtų tave mylėjusi. 

— Manau, šita moteris kas vakarą ateina ir prisėda ant mano 
lovos. Ji glosto mane, bučiuoja kaktytę. Ji labai graži ir miela. Ei- 
dama miegoti visada laukiu, kada ji pasirodys. 

Odrė nė kiek neabejojo dukterimi, nes jau daug kartų įsitikino 
jos ypatingais gebėjimais. Tik akys pasruvo ašaromis ir ji tvirtai 
apglėbė dukterį. 

— Žinoma, tave lanko Islos dvasia, brangute. Ji prižiūri tave. 
Gaila, kad aš jos nematau, - kimiai ištarė ji. 

Motina ir duktė sėdėjo apsikabinusios, Odrė galvojo apie Islą, 


v-o- oo 


Odrė pamatė, kad mergaitė miega. 


Grįžusi į Angliją Alicija mėgavosi toliau erzindama Floriną. Šis 
naujas žaidimas buvo labai linksmas. Ji įsiviliodavo jį į daržinę 
ir mylėdavosi švelniai kuždėdama ir ašarodama, o vėliau kelias 
dienas nekreipdavo dėmesio, tada užsimaniusi vėl tapdavo meili. 
Floriną svaidė tos audringos jūros bangos, bet jis nepaskendo, 
nes horizonte matė ramesnius vandenis, ir jis plūduriavo ilgėda- 
masis jų. 

Leonora romiai stebėjo blykštantį ir liesėjantį jaunuolį. Ji ne- 
priekaištaudavo, kad jis pasodino ne tą svogūnėlį ar palesino viš- 
tas kiaulių miltais, nes gerai jį suprato. Leonora ir pati kankinosi, 
numanydama Alicijos užmačias, nes sesuo Argentinoje flirtavo 
su daugybe vaikinų, šokdindama juos kaip Hamelino fleitinin- 
kas. Mergina troško parodyti Florinui tikrąjį Alicijos veidą ir iš- 
vaduoti jį iš sielvarto, bet ji - sesuo, o mama kartodavo: „Šeima 
turi palaikyti vieni kitus. Kraujo ryšiai svarbiausi“ Taigi Leonora 
buvo ištikima kaip šuo ir, kaip įpratusi, nekaltino Alicijos. Juk ji 
niekuo dėta, kad Dievas sukūrė ją tokią gražią. Leonora tik gailė- 
josi vyrų, įsimylinčių jos seserį, bet ir jie nekalti. Ji priėmė Florino 
meilę kaip neišvengiamą, bet širdis vis tiek ilgėjosi. 

Metai prabėgo greitai ir seserys paskutinį kartą nuėjo į moky- 
klą. Odrė vylėsi, kad dukterys grįš į Argentiną, tačiau, jos nuos- 
tabai ir liūdesiui, abi nusprendė pasilikti Anglijoje. Leonora - to- 
dėl, kad mylėjo Floriną, o Alicija manė, kad Anglijoje visuomenė 
yra aukštesnio lygio, Argentinoje nėra turtingų kunigaikščių ar 
grafų, už kurių ji galėtų ištekėti. Tada mirė Henris. 

Tai įvyko staiga. Infarktas pakirto jį vidury nakties ir jis mirė 
miegodamas, nieko nepajutęs. Rozė siaubingai sielvartavo. Hen- 
ris buvo jos gimininga siela ir ji visą gyvenimą jį mylėjo. Sesilis, 
Odrė ir Greisė iš karto atėjo pas Rozę, čia jau rado tetas Edną ir 
Hildą, sėdinčias svetainėje prie uždegtos žvakės. Pamačiusi gu- 
lintį senelio kūną Greisė nusišypsojo močiutei ir pasakė: 

— Senelis dabar su Isla, tiesa? 

Rozė buvo dėkinga už mažylės tikėjimą ir vėl pravirko. 

— Tu teisi, brangute. Aš labai laiminga, kad jie kartu. Aš taip 
pat greit susitiksiu su jais. Kaip bus smagu vėl pasimatyti, - kal- 
bėjo Rozė šluostydama ašaras. 

— Gaila, kad jis išeidamas nepasiėmė Herberto, - sušnabždėjo 
Hilda Ednai. 

— Nemylimi žmonės gyvena ilgai, - atsakė teta Edna. - Bran- 
gusis Henris buvo geras žmogus. Suprantu, kodėl Dievas norėjo 
susigrąžinti jį. Bijau, kad tavo vyras dar pagyvens su mumis kurį 
laiką. — Ir tu, karčiai pagalvojo ji. Sendama Edna darėsi ne itin 
tolerantiška. 

Po Henrio mirties Sesilis nusprendė, kad atėjo laikas grįžti į 
Angliją. Šį kartą Odrės atsakymas buvo visiškai kitoks. 

— Taip bus geriausia, — sutiko ji. - Mergaitės nusprendė na- 
mus kurti Anglijoje, o mes vėl tapsime šeima. Greisė beveik ne- 
pažįsta seserų ir tai labai negerai. 

— Labai džiaugiuosi, kad tu sutinki, — rimtai atsakė Sesilis. 
Dabar jis retai šypsodavosi. 

„— Ašilgėsiuos mamos, tetos Ednos ir Harlingamo, bet jie nie- 
kur nedings, o šiais laikais kelionės daug greitesnės. Manau, pa- 
milsiu Angliją. 

— Tu tikrai ją pamilsi. Ten labai gražu. Mums reikia pradėti 
viską iš pradžių, Odre. 

Ji pažvelgė į vyrą ir šyptelėjo. Jis teisus, jie nebegali gyventi 
vien skaudindami vienas kitą, Odrė panirusi į prisiminimus, Se- 


silis — į alkoholį. 

— Kai nuvyksime į Angliją, aš nebegersiu nė lašo, - pažadėjo jis. 

Odrė nuleido akis. 

— O aš paliksiu čia savo prisiminimus. 

Jie abu nustėrę pažvelgė į kits kitą. Per daugelį metų jie pirmą 
kartą atvirai kalbėjosi. 

Kartais mirtis atneša stulbinančią dovaną pasiliekantiems — 
žmonės ima labiau branginti gyvenimą. Taip atsitiko Odrei ir 
Sesiliui. Juodu sėdėjo laidotuvėse ir mąstė apie kitas laidotuves, 
kuriose dalyvavo, ir kaip visos jos giliai paveikė juos. Odrė mąstė 
apie tėvą, kurį dievino, ir vylėsi, kad Greisė teisi - pomirtinis gy- 
venimas egzistuoja ir tėtis dabar su Isla ir tetos Ednos saulėtuoju 
Hariu stebuklingame rojaus sode. 

Odrė krūptelėjo, kai Sesilis paėmė jos ranką. Ji prisiminė tą 
dieną prieš daugelį metų, kai su Sesiliu stebėjo „Žizelę“ operos 
teatre. Šį kartą ji taip pat spustelėjo vyrui ranką, akyse sublizgo 
ašaros. Metas paleisti Luisą visam laikui. Ji paliks Argentiną ir 
visus prisiminimus: vyšnias, traukinių stotį, Harlingamo klubą 
ir grįstas Palermo gatveles, Gajatano rančą ir tylų jos šeimininko 
supratimą — visa tai, kas išlaikė gyvą atmintį apie Luisą. Laimė 
yra prieš akis ir Odrė gali rinktis: gyventi praeityje ir liūdėti ar 
mėginti susigrąžinti švelnius jausmus vyrui. Pavasaris keičia žie- 
mą, ir nors dar šalta, šiluma jau arti. 

Odrė pagaliau pripažino, kad Sesilis geria dėl jos kaltės. Jei ji 
padės, galbūt jis liausis. Odrė pažvelgė į vyrą, akis užplūdo užuo- 
jauta ir ji vėl spustelėjo jam ranką. Koks Sesilis kilnus - liko kar- 
tu, kai.ji sulaužė santuokos įžadus, ir padarė tai, ką nedaugelis 
išdrįstų — augino kito žmogaus vaiką kaip savo. Greisė buvo jam 
trečioji duktė ir jis elgėsi su ja taip pat kaip ir su dvynukėmis. 
Kaip ji gali to nevertinti? 

— Aš tave labai labai įskaudinau, - sukuždėjo ji. 

Sesilio akyse blykstelėjo jausmai, bet jis priglaudė pirštą prie 
lūpų. 

— Ša, — įspėjo jis. — Dar kas nors išgirs. 

— Aš noriu pradėti iš naujo. 

Šį kartą vyras linktelėjo, tada nusigręžė. Alkoholis taip prislo- 
pino pojūčius, kad dabar jis nebuvo tikras, girdi tuos žodžius ar 
įsivaizduoja. 

— Aš prašau tavo atleidimo. 

Sesilis per daug susijaudino, kad atsakytų. 

Prieš išvykdama į Angliją Odrė padarė vieną dalyką. Ji pasi- 
ėmė Greisę ir traukiniu nuvažiavo į miestą. 

— Kur mes važiuojam? — paklausė mergaitė linksmai žvalgy- 
damasi pro langą. 

— Į vieną ypatingą, stebuklingą vietą. Paskui nusivesiu tave 
ledų, jei norėsi. 

— Aha! - susijaudinusi šūktelėjo ji. - Aš labai noriu pamatyti 
čigonus. 

— Taip, tėvelis nupirko namą netoli tetos Siselės, matysi juos, 
kada tik norėsi. 

— Man labai patiks Anglija, - pasakė Greisė, bet neišsakė vie- 
nos abejonės. Pirmą kartą gyvenime ji bijojo. Ne gyvenimo kitoje 
šalyje — to ji nekantriai laukė. Bet kad dvasios gali nepersikraustyti 
kartu su ja. Mergaitė neklausė motinos, ar Anglijoje yra dvasių, nes 
ji tikrai nežinos. Greisė nedrįso klausti ir savo slaptingųjų draugių, 
nes bijojo išgirsti neigiamą atsakymą, tada būtų labai gaila skirtis 
su jomis. Taigi ji tiesiog palauks ir pažiūrės. Mergaitė be galo susi- 
rūpino, kad Anglijoje Isla neateis pabučiuoti jos prieš miegą. 

Odrė su Greise nuvyko į Palermą. Vieta pasikeitė nuo to lai- 
ko, kai ji šoko čia su Luisu. Mažos tavernos nebebuvo, jos vietoje 
išdygo restoranėlis, kuriame galima papietauti. Tačiau aikštė liko 
tokia pati ir palisandrai tie patys, pasiruošę žydėti, kai tik ateis 
pavasaris. Aikštę supo tie patys apleisti pastatai dulkėtais langais, 
jie spoksojo į Odrę kaip į nepažįstamą, nes praėjo daug metų ir jie 
pamiršo ją. Bet ore vis dar pleveno vaiduokliška tango muzika iš 
tolimo patefono. O gal tai tik vėjas ūžavo senuose prisiminimuose. 

Greisė tylėjo, kol motina stovėjo aikštės viduryje, nuklydusi 
mintimis į kitą laiką. Ji apsidairė svarstydama, kuo ši miesto da- 


lis tokia ypatinga. Juk ji sena, apšiurusi, liūdna. Staiga ji pajuto 

virpulį ir širdį užplūdo melancholija. Aikštę dengė nostalgijos 
rūkas, Greisė jautė, kad ši vieta susijusi su mamos ašarų šokiu. Ji 
pažvelgė į motiną ir pamatė ją verkiančią. Greisė nenorėjo suga- 
dinti akimirkos. Ašaros gydo, taip dažnai sakydavo močiutė. Tai- 
gi mergaitė leido mamai išsiverkti, paėjusi į šalį ėmė pūsti garą 
kaip garvežys į šaltą žiemos orą ir stebėjo, kaip jos iškvėptas oras 
kyla lyg debesėlis. 

Odrė stovėjo nuščiuvusi prisiminimuose. Štai paskutinis kar- 
tas, kai ji įsivaizduoja save šokančią šioje aikštėje Luiso glėbyje. 
Akimirką ji pajuto jo veido šerius, kutenančius kaktą ir smilkinį, 
apkabinimą, lyg tai būtų iš tikrųjų. Ne praeityje, ne ateityje, o dabar. 

— O, Luisai, — atsiduso ji garsiai. - Aš niekada nesiliausiu my- 
lėjusi tave, bet turiu tave paleisti. 

Stojo sunki tyla, tada vėl suskambo silpna tango muzika. 

— Greise, ar girdi muziką? — paklausė ji dukters. 

Mergaitė šokinėdama sugrįžo, palenkė galvą į šoną ir susiraukė. 

— Kokią muziką, mamyte? 

— Tą muziką. Ar girdi? 

— Negroja jokia muzika, — pasakė Greisė ir juokdamasi vėl 
nušokavo aplink aikštę pūsdama garą. 

Odrė šypsojosi tebegirdėdama savo tango. Daug vėliau, kai 
nuėjo miegoti, muzika vėl suskambo ir nutilo tik atvykus į An- 
gliją, ir Odrė žinojo, kad senas gyvenimas baigėsi — prasideda 
naujas. Laikas naujai pradžiai. 


Vos įkėlusi koją į Angliją Greisė ėmė oro uoste ieškoti dvasių. Jų 
nesimatė ir mergaitei sugniaužė širdį, staiga apėmė nepatirta bai- 
mė ir skausmas. Kaip šuo besivaikantis uodegą Greisė ėmė suktis 
ratu, stengdamasi pamatyti iš rūko išnyrančią būtybę, bet aplink 
tik skubėjo žmonės su lagaminais ir jie atrodė labai tikri. Sesilis 
pamojo tetai Siselei, laukiančiai jų už užtvaro, kad galėtų parvežti 
šeimą į namus Dorsete. Greisė vos neverkė. Ji tankiai mirksėjo, 
mėgindama slėpti savo neviltį, ir gailėjosi neišdrįsusi paklausti 
suaugusiųjų — bent jau būtų pasiruošusi, bent jau atsisveikinusi. 

— Labas, Greise, aš esu teta Siselė, - pasakė moteris ir pasilen- 
kė prie mergaitės. Toji ištiesė ranką. 

Odrė susiraukė: Greisei nebūdinga liūdėti. 

— Ar viskas gerai, brangute? — susirūpinusi paklausė Odrė. 

Greisės lūpų kampučiai nusviro, ji pažvelgė pro tetą Siselę ir 
ištiesė ranką besišypsančiam vyrui. Teta Siselė apsigręžė ir vėl 
pažvelgė į Greisę. 

— Malonu susipažinti, dėde Hju, - rimtai pasakė mergaitė. 

— Hju? - aiktelėjo Siselė ir pažvelgė į brolį. 

— Brangute, su kuo tu sveikiniesi? —- paklausė Sesilis. 

Staiga Greisė susijaudinusi plačiai nusišypsojo. 

— Tu dvasia! - šūktelėjo mergaitė juokdamasi. 

Hju šyptelėjo ir dingo. Greisė apsidairė. 

— Valio! — šūktelėjo ji ir suplojo rankomis. - Oi, mamyte, pa- 
maniau, kad jos liko Argentinoje, aš tokia laiminga. 

Odrė apkabino dukterį ir nusišypsojo. 

— Aš paaiškinsiu vėliau, - tarė ji svainei. 

— Tikiuosi, - sukrėsta pasakė ši. - Jei ji čia pamatė Hiju, baisu 
ir pagalvoti, ką dar išvys mano sename sukrypusiame name. 

Tą vakarą pabučiavusi jauniausiąją dukterį ir paglosčiusi jos 
švelnų skruostuką Odrė pasakė: 

— Brangute, kai tik naujasis namas bus baigtas, mes kraustysi- 
mės į jį, ten turėsi savo kambarį. 

Motina meiliai nusišypsojo mažajai mergaitei, įnešusiai tiek 
daug džiaugsmo į jos gyvenimą, ir pajuto, kad širdis liepsnoja 
meile. 

-— Labai džiaugiuosi, kad dvasios atvyko su manimi, —- pasakė 
Greisė plačiai šypsodamasi. 

— Žinoma, atvyko, dvasios skraido, kur tik nori, joms vieni 
niekai įveikti vandenyną. 

— Žinau, bet vis tiek bijojau. 

— Reikėjo pasakyti man. 

— Kitą kartą pasakysiu, kai turėsiu rūpesčių. 


— Gerai, nes aš tam ir esu čia. 

— Aš labai myliu tave, mamyte, — staiga prisipažino Greisė 
žiūrėdama mamai į akis. 

Odrė sulaikė kvėpavimą, nes Greisė nebuvo sentimentali. Ji 
pasilenkė ir apkabino dukterį. 

— O, brangute, tai gražiausias dalykas, kokį esi pasakiusi. Ir aš 
tave labai labai myliu. 

Jos kurį laiką pasėdėjo apsikabinusios, tada Odrė tyliai padė- 
kojo Dievui už Greisei suteiktą dovaną, o duktė mėgavosi šiltu 
mamos glėbiu. Paskui mergaitė padėjo galvą ant pagalvės. 

— Tikiuosi, Isla taip pat pabučiuos mane nakčiai. Tavo plaukai 
irgi buvo tokie ilgi kaip jos? 

— Taip. Bet dabar aš per sena turėti tokius plaukus. 

— Tu graži. 

— Ir tu. Bet tu turi retą dovaną, brangute, nes esi dar gražesnė 
viduje. 

Odrė padvejojo prisiminusi, kad Sesilis šitaip sakydavo jai. 

Išėjusi iš kambario ir uždariusi duris Odrė palūkuriavo, kol 
išgirdo, kaip Greisė sveikinasi su savo drauge. 

— Aš žinojau, kad tu ateisi, - pasakė mergaitė. - Nes man ta- 
vęs reikia. 

Odrė nusišypsojo ir atsiduso. Ji dievino visas tris dukteris, bet 
Greisė turėjo kažką, dėl ko mylėjo ją labiausiai. Alicija ir Leonora 
jau užaugo, o jaunėlė dar maža ir visada liks vaikiška. Tą savybę 
ji paveldėjo iš tėvo. Greisė sukurta ne materialiam pasauliui ir 
Odrė žinojo, kad privalo saugoti dukterį nuo jo, kol pajėgs. 

Odrė nulipo žemyn, kur Leonora ir Alicija virtuvėje šnekė- 
josi su teta ir tėvu. Leonora pusiau gulėjo ant sėdmaišio su Bar- 
liu, žvelgiančiu į ją drumstomis senio akimis. Šuo netgi pražilo 
aplink snukį ir antakius. Alicija drybsojo fotelyje prie krosnelės 
gurkšnodama kokakolą ir triaukšdama traškučius. Ji pažvelgė į 
įėjusią motiną ir prisiminė Mersedesą. 

— Mamyte, ar Mersedesa liūdėjo atsisveikindama? - paklau- 


sė ji. 

— Juk pažįsti Mersedesą, — Odrė kilstelėjo antakius. — Ji nie- 
kad nerodo jausmų. Bet manau, kad liūdėjo. Atmink, ji jau sena, 
laikas nebedirbti ir pailsėti. Ji gyvena su Oskaru. 

Alicija nusikvatojo. 

— Nesistebiu. Jis visada jos norėjo. O kas atsitiko tai įžūliai 
papūgai? 

— A, Lorai, - sukrizeno Odrė. - Deja, ji žuvo. 

— O kaip? - paklausė Leonora. Jos ranka stabtelėjo ant Barlio 
galvos ir šuo ėmė ją baksnoti šlapiu snukiu. 

— Įkrito į puodą su verdančiu vandeniu. 

Dukterys sukrėstos dėbtelėjo į motiną. Siselė liovėsi maišiusi 
Bolonijos padažą ir atsigręžė. 

— Koks baisus būdas išeiti, — tarė ji. — Prisimenu, kaip kartą 
fazanas įskrido į virtuvę. Radau jį kepantį kartu su višta. Žinoma, 
būtų buvę gerai, jei jis prieš tai būtų nusipešęs. 

Sesilis nustebęs pažvelgė į seserį. Siselė niekada nebūdavo to- 
kia žaisminga. Tačiau sutikęs Marselį, nulipusį iš studijos palė- 
pėje vakarienės, Sesilis suprato, kas kaltas dėl sesers pasikeitimo. 
Vėliau pažvelgęs į veidrodį pamatė, kad ir jis pats pasikeitė, deja, 
ne į gera. 

Sesilis atsigulė į lovą su žmona ir abu tylėjo žvelgdami į tamsą 
ir į savo ateitį, kuri staiga pasirodė bauginanti ir neaiški. 

— Aš užaugau tokiame sename name kaip šis, - pasakė Se- 
silis. — Mes žaisdavom slėpynių, nors tėtis kažkodėl vadino jas 
„Gaidžiuku Oliu“. Name buvo ištisas koridorių labirintas, daugy- 
bė mažų kambarėlių, tobula vieta slėpynėms. Galėdavai dingti ir 
tavęs niekas nerasdavo kelias valandas. 

Jis norėjo pridurti, kad Luisas pasislėpdavo išradingiausiai, 
kiti jo ieškodavo jau žaidimui pasibaigus. Bet dažniausiai net ne- 
beieškodavo, palaukdavo, kol jis pats išlįs — alkanas, mieguistas, 
praleidęs vakarienę ir miego laiką. Tačiau jis nenorėjo, kad Odrė 
galvotų apie Luisą. Tai palikta praeityje. Sesilis paėmė Odrės ran- 


ką ir prisiminė, ką ji sakė bažnyčioje. Ji neištraukė rankos. 

— Papasakok daugiau apie vaikystę, Sesili, - kuždomis pa- 
prašė ji. 

Pradėjęs tapyti gyvą vaikystės paveikslą Sesilis pajuto, kad 
žmona pasislinko arčiau, kol jų kūnai glaudžiai susispaudė kaip 
ankstyvosiomis santuokos dienomis. Šis palankumo ženklas 
įkvėpė viltį. Jis prisiminė, koks buvo anksčiau, ir ryžtingai nu- 
sprendė atgimti. Vis dar klajojant tarp kadaise drąsaus kario nuo- 
laužų, tolumoje nuaidėjo sėkmingų Sesilio karo žygių atgarsiai, ir 
jis pamažu pradėjo busti iš ilgo atšiauraus žiemojimo. 

Sesilis pasivertė ant šono ir pabučiavo Odrę. Iš pradžių ji ap- 
stulbo, akimirką gulėjo nejudėdama, bet pamažu moters jausmai 
atšilo ir po ilgai trukusios pasipriešinimo kovos ji galiausiai pa- 
sidavė. Odrė apkabino vyro kaklą ir vėl tapo jo žmona. Švelnios 
vyro glamonės priminė moteriai, kodėl kadaise ištekėjo už Sesi- 
lio ir kaip jį nuoširdžiai pamėgo. Sesilis pagarbiai ir švelniai my- 
lėjosi su žmona - kaip vyras, kuris, nors ir patyręs skausmo ir 
pažeminimo, niekada neleido pykčiui nužudyti meilės. Jis visada 
tikėjo, kad jei nepripažins Odrės romano, galiausiai jis nutrūks. 
Pasirodo, nuojauta neapvylė. 


29 skyrius 


— Aš tavęs nebemyliu, - pasakė Alicija Florinui. 

Vaikino veidas papilkėjo iš netikėtumo, tik ausys išraudo, lyg 
kraujas iš skruostų būtų subėgęs į jas, išduodamas skausmą. Flo- 
rinas prarado žadą. O juk vos nepasipiršo Alicijai. 

Baigusi mokyklą Leonora liko pas tetą Siselę. Mainais už dar- 
bą sode ji nieko nemokėjo už būstą ir valgį. Nors tėvai nusipirko 
namą kaimelyje prie jūros vos už dvidešimt minučių kelio, Leo- 
norai buvo patogiau gyventi pas tetą. 

Alicija paskutinius mokslo metus praleido Šveicarijoje, mokė- 
si slidinėti, prancūzų kalbos ir gundymo meno. Čia pravertė su 
Florinu Dorseto daržinėje įgyta patirtis. Turtingi, išvaizdūs vai- 
kinai iš viso pasaulio atvykdavo studijuoti į „Le Rosey“ mokyklą 
Morže, ir jų mintyse buvo ne vien algebra. 

Florinas laukė. Jis pyko liūdėdamas vienumoje, neprisileisda- 
mas net Leonoros, kurios širdis sruvo krauju žinant, kad žvelgda- 
mos į ją tamsios čigoniškos akys mato tik Aliciją, nepaliekančią 
jo minčių ir kankinančią nuodėmingu geidulingumu. Leonora 
apsimetė nepastebinti, kad vaikinas nekreipia į ją dėmesio, ne- 
mandagiai atšauna į pastabas, bet grįžusi į kambarį susiriesdavo į 
kamuolį ant savo lovos ir it šuo laižydavosi žaizdas. Ji suvokė, kad 
vertėtų išvykti į kokią kitą vietą, kur kiekvieną dieną nesijaustų 
atstumta, bet neįstengė. Nors neturi jo meilės, bet turi jo draugi- 
ją, o tai geriau negu nieko. 

Leonora troško pasikalbėti su motina apie skaudančią širdį, 
bet manė, kad toji nesupras. Mama nėra šitaip mylėjusi, šitaip 
ko nors troškusi, be to, jiedvi jau daug metų atvirai nesišnekėjo. 

Motinos ir dukters bendravimas nebebuvo toks nuoširdus kaip 
kadaise. Leonoros vietą užėmė Greisė. 

Grįžusi iš Šveicarijos Alicija pasiėmė Floriną kaip augintinį 
gyvūną, kurį buvo palikusi kaimynams. Jie vėl mylėjosi daržinėje 
ir baseino namelyje, kol Alicijai nusibodo tos nykios vietos, tada 
ji vesdavosi meilužį į mišką ar laukus mylėtis po atviru dangu- 
mi. Florinas atsigavo iš sielvarto, akys nuskaidrėjo, jis vėl ėmė 
šypsotis, skruostai paraudo. Pagerėjus nuotaikai, ėmė pastebėti 
Leonorą ir viską aplink save, bet kalbėdamas su Leonora ir juok- 
damasis vis vien galvodavo ne apie ją. Jis buvo laimingas svaigda- 
mas nuo meilės Alicijai. 

Tačiau Leonoros nuotaika taip pat pasitaisė. Nesvarbu, kad 
neji yra linksmo Florino plepėjimo ir kvatojimo priežastis. Jei jis 
laimingas, tai ir ji laiminga. 

Alicijai buvo nuobodu kaime. Čia nebuvo ką veikti. Todėl ji 
persikraustė į Londoną, apsigyveno pas draugę Matę erdviame 
jos tėvų bute Kensingtone. Matė nedrįso prašyti nuompinigių ži- 
nodama, kad draugę įžeistų toks pasiūlymas. Alicija buvo įpratu- 
si gauti, ko nori. Ji mokėjo veikti žmones. Netgi pardavėjai tokiai 
gražuolei dažnai siūlydavo nuolaidas. Alicija žinojo, kada turi 
būti maloni, bet dažniausiai nė nesistengdavo. Jos nuotaikos be 
jokios apčiuopiamos priežasties kaitaliodavosi nuo susijaudini- 
mo iki susierzinimo. Alicija negalėjo gyventi be nuotykių, be to, 
ji nuobodžiavo ir skaudino artimiausius žmones. | 

Jai būtų buvę lengva nutraukti ryšius su Florinu. Jie matyda- 
vosi tik savaitgaliais ar šiek tiek ilgiau vasarą, kai mieste pasida- 
rydavo per daug tvanku. Londone buvo daugybė jaunuolių, ieš- 
kančių gražių žmonų, ir Alicija pramogavo kaip princesė. Ji žaidė 
su visais, mėgavosi, kaip norėjo, ir vengdavo gerbėjų skambučių, 
kai šie nusibosdavo. Tačiau Florinas atliko nekintamą vaidmenį 
jos permainingame gyvenime. Alicija nenorom pradėjo jį mėgti. 
Kuo daugiau pasitikėjimo savimi įgijo vaikinas, tuo labiau sklei- 


dėsi jo asmenybė. Alicija suvokė, kad Florinas turi ne tik juod- 

bruvą grožį ir karštą čigonišką prigimtį, bet yra sąmojingas, žais- 
mingas, protingas ir įžvalgus. Bet visa Alicijos meilė buvo skirta 
tik pačiai sau, todėl jos beveik neliko kitiems, net Florinui. Bet 
tas vaikinas kažkuo traukė, todėl ji tarsi naminis karvelis daugu- 
mą savaitgalių grįždavo į Dorsetą. Savo rafinuotų miesto meilu- 
žių glėbyje Alicija ne kartą pasiryždavo išsiskirti su kaimiškuoju 
draugu, bet neįstengė. Iki šiol. 

— Atsiprašau, Florinai, aš tiesiog tavęs nebemyliu, - pakartojo 
Alicija. 

Buvo pavasaris, miškas virpėjo nuo paukščių trelių, gyvybe 
pulsuojančių augalų ir lapijos. Meilužiai gulėjo ant minkšto ka- 
tilėlių kilimo. Alicija nesijautė nepatogiai, ji geidė Florino, bet jis 
per daug neturtingas. Viskas labai paprasta. 

— Ne, tu mane myli, - nepasidavė Florinas, nepajėgdamas su- 
vokti, kas taip staiga pasikeitė. - Tik aš nepakankamai prašmat- 
nus tau. 

Alicija klausydama šiurkščios kaimietiškos vaikino tarmės 
susigūžė. Ji niekada nesies ateities su Florinu, nes jo gyvenimas 
niekur neveda. Jos planuose jachtos ir privatūs lėktuvai, veržlus 
turtingų ir įžymių žmonių gyvenimas, atviras kelias į aukštuo- 
menę, atostogos Prancūzijos Rivjeroje, slidinėjimas Sent Morise, 
apsipirkimas Paryžiuje. 

Ji su gailesčiu žvelgė į Floriną. Taip, jai trūks jo, bet jis teisus — 
per prastas jai. 

— Florinai, svarbu ne tai. Tu mielas, bet mes netinkame vienas 
kitam. Aš noriu daugiau laiko praleisti Londone. Tai nepatogu. 

— Aš atvažiuosiu į Londoną. 

Ji nusijuokė. 

— Ir kur gyvensi? — Ji uždėjo ranką ant jo rankos. - Mūsų ro- 
manas buvo gražus, mes teikėme malonumą vienas kitam, bet 
visi geri dalykai kada nors baigiasi. 

Florinas sielvartingai pažvelgė į Aliciją ir ji suprato, kad elgia- 
si lengvabūdiškai. Tada prisiderinusi prie vaikino veido išraiškos 


sunkiai atsiduso, kaip moteris, nežinanti, ką sakyti. 

— Alicija, tu neįsivaizduoji, kaip jaučiuosi. Aš myliu tave, ne- 
galiu gyventi be tavęs. 

Florinui užgniaužė gerklę. Jis nurijo gumulą, dusdamas nuo 
krūtinę užgulusios emocijų naštos, ir pažvelgė į mylimąją sti- 
klinėmis akimis, lūpų kampučiai suvirpėjo. Florinas iš visų jėgų 
stengėsi nepravirkti. | 

— Maniau, tu sugebi jausti, bet dabar matau klydęs. Tu nejau- 
ti kaip kiti žmonės, esi per daug savanaudiška, kad prisileistum 
kitą, nes negali būti pažeidžiama arba kentėti. Tačiau tu palietei 
mane ir dabar aš negaliu gyventi be tavęs, nors matau daugybę 
tavo trūkumų. 

Alicija gūžtelėjo pečiais. 

— Tai ko tu iš manęs nori? 

— Ketinau prašyti, kad tekėtum už manęs, - tyliai pasakė Flo- 
rinas žvelgdamas į didingą pavasario dieną, kuri atrodė tobulai 
tinkama pasipiršti. 

— Aš jau tau atsakiau, — atkirto Alicija netekdama kantry- 
bės. — Na, kaip dar atsiprašyti tavęs, daugiau nėra žodžių. At- 
leisk, atleisk, atleisk. 

Mergina atsistojo, patraukė žemyn džinsus ir pasitaisė šilkinį 
vieno gerbėjo dovanotą šalikėlį. 

— Ir tai viskas? — išlemeno Florinas, apstulbęs spoksodamas 
į ją. — Tik tiek gaunu už tai, kad tave myliu? 

— O ko tu tikiesi? — Alicija įsirėmė į klubus ir pasipiktinusi 
pakratė galvą. 

— Nežinau, bet ne to. 

— Jei tu pats nežinai, tai kaip man žinoti? Varge tu mano! Flo- 
rinai, aš ką tik nutraukiau mūsų romaną. Ko tu nori? Medalio? 

Jis atšlijo, lyg ji būtų smogusi. 

— Aš grįžtu į Londoną. Vesk Leonorą, ji labiau tau tinka ir, 
kitaip nei aš, nori būti čigone, - tarė Alicija mindžiodama ka- 
tilėlius. 

— Aš maniau, kad mano ateitis su tavimi, - dar bandė priešin- 
tis Florinas sekdamas iš paskos. 

Alicija atsigręžė. Jos akys degė pykčiu. 

— Klausyk, Florinai. Aš niekada nemylėjau tavęs, aišku? Gei- 
džiau tavęs, mėgavausi tavim. Tu geras meilužis. Bet aš turėjau 
daug. Negi tu bent akimirką manei, kad Šveicarijoje ar Londone 
aš taupiau save tau? Ne, aš mylėjausi, kada tik šovė į galvą. Su 
daugybe vyrų. Jie visi patenkindavo mane kaip ir tu. Vienintelis 
skirtumas - tu man patikai, nes buvai ne tik kūnas. Tu prajuokin- 
davai mane, mums būdavo linksma, bet tai nereiškia, kad noriu 
iki mirties būti su tavimi. Dėl Dievo meilės, dabar aštuntas de- 
šimtmetis. 

Florinas stebėjo Aliciją, šmėkščiojančią tarp medžių, kol toji 
pranyko iš akių. Jis stovėjo prasižiojęs, išplėtęs akis ir dar niekad 
gyvenime nesijautė toks pažemintas. Toks, kuriuo pasinaudojo ir 
išmetė. Jis buvo per daug įtūžęs, kad verktų, todėl ėmė blaškytis 
kaip žvėris narve spardydamas medžius, rankomis draskydamas 
žievę. Galiausiai permirkęs prakaitu ir nusikamavęs griuvo ant 
žemės, įsikniaubė veidu į delnus ir suvaitojo. Jo kūnas atrodė vi- 
siškai tuščias, lyg Alicija būtų išskobusi vidų ir palikusi tik odą. 
Florinas nekentė jos visa esybe, bet neapykanta — tai kita meilės 
pusė. Kiek apsiraminęs suvokė, kad, anksčiau mylėjęs Aliciją, da- 
bar jaučiasi visiškai jos iščiulptas. 

Jis vėl nugrimzdo į savo niūrų pasaulį. Liovėsi šypsotis, Leo- 
nora vėl atsidūrė nuošalyje. Mergina suprato, kas atsitiko, nors 
nei Florinas, nei sesuo nieko neužsiminė. Jis atrodė toks nelai- 
mingas, kad Leonora vylėsi, jog pora užlopys savo skirtumus ir 
vėl susitaikys. Tada Florinas vėl bus laimingas ir bent jau paste- 
bės ją. 

Bet savaites keitė mėnesiai, prabėgo metai, o Alicija negrįžo. 

Kitą pavasarį, kai katilėliai tarsi didžiulė mėlyna armija vėl už- 
ėmė miškus, Florinas pagaliau prašneko. Jis prisiminė dieną, kai 
Alicija metė jį, lyg ji būtų buvusi vakar, žaizda vis dar kraujavo, 
bet toks sielvartas kenkė sveikatai. Vaikinas buvo išblyškęs, su- 
lysęs, anksčiau žvilgantys juodi plaukai ėmė slinkti. Vieną dieną 
veidrodyje pamatęs savo nykų paveikslą Florinas tarsi pabudo iš 

stingulio. Jis pasibaisėjęs spoksojo į nepažįstamą veidą, tyrinėjo 
barzda apžėlusį smakrą, vaiduokliškas akis. Pamačiusi jį tokį Ali- 
cija nepažintų. Dar blogiau — imtų niekinti jį, kad šitaip apsileido. 
Jei Florinas nori susigrąžinti mylimąją, turi nusiskusti, susitvar- 
kyti ir atrodyti taip, lyg mėgautųsi gyvenimu be jos. Niekas ne- 
gerbs vyro, jei jis negerbia savęs. 

Kitą kartą pamačiusi Floriną Leonora apstulbo: vaikinas šva- 
riai nusiskutęs ir... šypsosi. 

— Eime apžiūrėti, ką pasodinome rudenį, - pasiūlė jis ir nusi- 
vedė Leonorą už namo. 

Mergina pasijuto nesmagiai: tikriausiai sesuo grįžo. Kodėl 
Florinas būtų taip išsipustęs? Jis jau ištisus metus nesijuokia. Ta- 
čiau jai greit tapo aišku, kad staigūs išvaizdos ir nuotaikos po- 
kyčiai visiškai nesusiję su Alicija. Tikriausiai Florinas nusprendė 
sugrįžti į gyvenimą. 

Tada, vos pradėjus džiaugtis atsinaujinusia draugyste su Flo- 
rinu, Siselė pranešė dukterėčiai, kad čigonai išvyksta. 

— Bet Florinas man nesakė! - priblokšta šūktelėjo Leonora. 

— Todėl, kad jis vis dar svajoja apie tavo seserį, - pasakė Siselė 
ir prikando lūpą. 

Ji baisėjosi, kokie mazochistai tie Aliciją įsimylėję vyrai. Dau- 
guma visiškai netinka Alicijai, ji daug stipresnė ir atsparesnė už 
juos. Ji visada bus pranašesnė, nes neturi širdies, kurią galima 
sudaužyti. 

— Kada Panacelis pasakė tau? 

— Šį rytą. 

— Kur jie išvyksta? 

— Nežinau. Jie daug metų gyveno čia, galbūt nori pakeisti 
aplinką. 

Buvo vakaras, saulė leidosi virš bręstančių javų lauko, šalto- 
je virtuvėje kvepėjo kepsniu ir inkstų apkepu. Leonora sėdėjo 
įprastoje vietoje ant grindų su šunimis, persirengusi purvinus 


darbo drabužius. Jiedvi laukė, kol Marselis nulips iš palėpės. 

— Ar manai, kad Florinas išvyks kartu? - paklausė Leonora, 
mėgindama paslėpti liūdesį, bet skausmas užgniaužė gerklę. Ji 
atsikosėjo, atsistojo ir prisipylė stiklinę vandens. 

— Jis suaugęs, gali elgtis, kaip nori, —- atsakė Siselė, košdama 
žirnius. 

— Taip, tikrai. Bet jis atrodė daug laimingesnis pastaruosius 
kelis mėnesius. 

— Norėčiau pasakyti tą patį apie Marselį, - atsiduso teta. — 
Jis jau taip ilgai paniuręs, kad neprisimenu, kada paskutinį kartą 
šypsojosi. 

Siselė priėjo prie viryklės ir pažvelgė į laikrodį. 

— Marselis nuolat paniuręs. Jis nori, kad tokį jį matytų kiti, 
ir primena karikatūrą, - Leonora nusijuokė. - Bet labai gražus. 

— Žinai, iš pradžių įsimylėjau jį dėl išvaizdos. Buvo neįma- 
noma atsispirti. Bet vėliau pažinau geriau ir supratau, kad ta 
liepsninga gališka išorė slepia labai švelnų žmogų. Mūsų santy- 
kiai labai neįprasti. Jis galėtų būti mano sūnus ir galiausiai turbūt 
pabėgs su kokia nors savo amžiaus mergina, bet jis suteikė man 
daug džiaugsmo. 

— Nekalbėk taip, teta! — šūktelėjo Leonora. — Jam labai pasi- 
sekė, kad turi tave. Tai jis turėtų jaudintis, kad tu nepabėgtum su 
savo amžiaus vyru. 

— Dievulėliau! Tik ne aš! Man jau beveik šešiasdešimt. 

— O vis dar atrodai jauna ir graži. Meilė nesibaigia, kai tau še- 
šiasdešimt. Tėveliui penkiasdešimt penkeri, bet juodu su mama 
vis dar myli vienas kitą. Manau, senstant meilė tik stiprėja. 

— Tu visur matai tik gėrį, brangute, — tarė Siselė ir palingavo 
galvą. - Na, pradėkim vakarieniauti. Jei tas niūrusis Baironas iš 
viršaus neateina laiku, galės valgyti atšalusį maistą. — Tada ji pa- 
žvelgė į Leonorą ir liūdnai šyptelėjo. - Aš patinku pati sau, kai 
esu su juo, ir tai svarbiausias dalykas. 

Moterys tylėdamos valgė. Leonora išgyveno, kad Florinas su 
šeima išvyks, o Siselė širdo, kad Marselio nėra prie stalo. Per vi- 


sus praėjusius metus jis nė sykio neparodė jai savo darbų. 


363 


Santa Montefiore 


— Mano kūrybinė vienatvė, — sakydavo jis užsirakindamas 
duris. 

Siselė manė, kad Marselis labai drovus, bet vėliau ėmė abe- 
joti, ar jis iš viso tapo. Dailininkas paniuro ir užsivėrė. Florinas 
bent jau įveikė savo sielvartą, o Marselis taip pasidavė savo blogai 
nuotaikai, kad Siselė nepajėgė jo išjudinti. 

Po vakarienės Leonora nuėjo gulti. Ji mažai miegojo, nes 
mintys sukosi kaip girnos, į dulkes maldamos visas viltis. Kaip 
ji gyvens, jei Florinas išvyks? Kai rytą Leonora nulipo pusry- 
čiauti, šunys lyg pašėlę vaikėsi vienas kitą aplink virtuvės stalą. 
Ji susiraukusi prasibrovė prie jų sausainių dėžutės ir numetė po 
vieną, kad nurimtų. Pamačiusi tetą paburkusiomis akimis, rau- 
donomis dėmėmis išmėtytu veidu, mergina suprato, kad įvyko 
kažkas bloga. 

— Jis mane paliko, - sudejavo Siselė ir sudribo į krėslą šalia vi- 
ryklės. - Nenuostabu, kad neatėjo vakarieniauti. Jis paliko tuščią 
palėpę, išskyrus vieną paveikslą, atremtą į sieną. Aš dar nežiūrė- 
jau į jį, neišdrįsau. 

— Tu įsitikinusi, kad jis išvyko? — paklausė Leonora atsitūpusi 
šalia ir apkabinusi tetą. 

Siselė ciniškai šyptelėjo. 

— Mieloji, jis susikrovė krepšius ir paspruko. Nėra jokių abe- 
jonių. Gali būti tikra, kad išvyko ne atostogauti. 

— Jis tau nė neužsiminė apie savo ketinimus? 

Siselė papurtė galvą vis dar ašarodama. 

— Pastaruoju metu mes mažai kalbėdavomės. Jis buvo labai 
irzlus. Maniau, jei nekreipsiu dėmesio, tai praeis. Ir praėjo. Vis- 
kas, - ji liūdnai nusijuokė. - Kokia buvau kvailė manydama, kad 
jis myli mane. Ne, jis mylėjo ne mane, o mano maistą ir skalbyklę. 
Aš jam buvau patogi. 

— Nesikankink, teta. Tu buvai daug daugiau negu tai. Marse- 
lis — tikras niekšas. 

— Taip. Gaila, kad anksčiau nežinojau. Bet jis leido man pa- 


sijusti jaunai ir gražiai. Po Hju mirties maniau esanti sena kaip 

nudėvėtas krepšys. Marselis pažadino mane kaip Miegančiąją 
Gražuolę. Vienas bučinys, ir aš atgijau. — Siselė giliai įkvėpė ir 
prigesusiomis akimis pažvelgė į dukterėčią. - Kas man atsitiko? 
Mielieji čigonai taip pat palieka mane. 

Leonora užplikė tetai kavos, kol toji šniurkščiojo į nosinai- 
tę. Dabar Siselė atrodė savo amžiaus, lyg Marselis būtų išsivežęs 
moters jaunystę. Įdomu, kur jis išvyko ir kodėl taip staiga? 

— Arjis paliko laišką? 

— Ne. 

— O gal paliko žinutę tame paveiksle? —- spėjo Leonora. Ji pri- 
sitraukė kėdę ir atsisėdo šalia tetos. 

— Taip manai? 

— Na, o kur dar galėjo palikti? Juk kitus paveikslus išsivežė. 

— Kokius kitus? Abejoju, ar jis daug nutapė per tuos metus, 
kai išnaudojo mane. Niekas nežino, ką jis čia veikė. 

— Kada paskutinį kartą jį matei? 

— Vakar per pietus. 

— Jis neištarė nė žodžio, — prisiminė Leonora. 

— Nė žodžio. 

— Bet jis nuolat būdavo paniuręs, niekada nedalyvaudavo po- 
kalbiuose, tik rėždavo monologus. 

Siselė nusijuokė į kavos puodelį. 

— Žinai, Leonora, tu labai įžvalgi. Gal Alicija pasiėmė grožį, 
bet tu - visą išmintį. 

— Ačiū, — padėkojo Leonora trokšdama, kad Dievas būtų 
teisingiau padalijęs grožį. Gal tada Florinas būtų pamilęs ne se- 
serį, O ją. 

— Ir dar vienas dalykas. 

— Koks? 

— Tu vis gražėji, nes bruožai ima atspindėti tavo būdą. Alicija 
galiausiai taps tokia pat surūgėlė kaip jos širdis. Pamatysi. Grožis 
pergyvena jaunystę tik tada, jei žmogaus siela graži. Prisipažinsiu 
tau, nes aš apkvaišusi iš širdgėlos. Man niekada nepatiko Alicija. 
Ji bjauri ir visada tokia buvo. 

— Ji nėra bloga, tik savanaudė. Bet aš ją vis tiek myliu, - pa- 
reiškė Leonora. 

— Žinau, kad myli. Protas nenori pripažinti... 

— Ji - mano sesuo. Mes buvom kartu atsiųstos į mokyklą, ir 
Alicija buvo vienintelė šeimos narė. 

— Vargšelė. 

— Visiškai ne. Ji graži ir talentinga. 

— Nair kas? Ji nemaloni ir savanaudė, be to, bjauriai elgiasi su 
tavimi. Jei reikėtų, Alicija ir močiutę parduotų. Beje, ir tave. 

Bet Leonora tik šypsojosi tikėdama savo teisumu. 

Ji ir tave apžavėjo, pagalvojo Siselė. Tada jai oda nuėjo pa- 
gaugais. 

Teta staiga pašoko ir nubėgo į viršų, palikusi Leonorą sėdėti 
prieš krosnelę, glostančią seną, beveik aklą Barlį. Kupina nerimo 
širdimi ji užlėkė kaip įmanydama greičiau į mažą Marselio studi- 
ją, iš anksto baisėdamasi tuo, ką ten ras. Pasukusi durų rankeną 
Siselė įsiveržė į palėpę. Kambaryje vis dar buvo justi Marselio 
kvapas — salstelėjęs Prancūzijos aromatas, sumišęs su kitais: sti- 
priu dažų ir popieriaus, dulkių, nevėdinto kambario, nes Marse- 
lis retai atidarydavo langą. Siselė kiek pastovėjo žvalgydamasi, 
įsivaizduodama Marselį, tapantį brėkštančio ryto šviesoje, sklin- 
dančioje pro langą. Jos akys nukrypo į sienon nusuktą paveikslą. 
Jis buvo didelis, nutapytas ant senos drobės. Siselė krimstelėjo 
nykščio odelę bijodama alsuoti, jausdama, kad žino, kas pavaiz- 
duota paveiksle. Jei Leonora teisi ir Marselis paliko piešinį norė- 
damas kažką pasakyti Siselei, tada lieka melstis, kad jos nuojauta 
nepasitvirtintų. Moteris lėtai priėjo prie paveikslo, virpančiomis 
rankomis patraukė drobę nuo sienos ir leido jai kristi ant grindų, 
tada sulaikė kvėpavimą. Ant drobės nerūpestingai tysojo švytin- 
tis patenkintos nuogos Alicijos kūnas. Siselė net apmirė pama- 
čiusi dukterėčią. Ji nesvarstė, ar Alicija kuo nors dėta, ar paveiks- 
las — tik dailininko vaizduotės vaisius. Prisiminusi, kada Alicija 
išvyko, ji sumetė, kad laikas sutampa su blogėjančios Marselio 
nuotaikos pradžia. Ar dukterėčia sugundė Marselį kaip ir Flori- 

ną? Gal dar ir Panacelį? Tetos mintyse Alicija iškilo kaip mitolo- 
ginė Medūza - besiraitančiais gyvačių plaukais, sugebanti vienu 
žvilgsniu paversti akmeniu išdrįsusį į ją pažvelgti žmogų. Siselei 
nebūtų taip skaudu, jei Marselis būtų palikęs ją dėl kitos jaunes- 
nės moters, bet jei dėl Alicijos, to ištverti neįmanoma. Išduota 
moteris įniršusi spyrė į drobę ir vietoj gražaus, savimi patenkinto 


Alicijos veido atsirado juoda skylė. 


30 skyrius 


Florinas nenorėjo išvažiuoti su šeima. Jis žinojo, kad jei išvyks, 
jau niekada nebepamatys Alicijos. Jo siela vis dar liepsnojo paties 
susikurtame pragare, uždegtame tą dieną ant šieno ryšulių, kai 
jie pirmą kartą pasimylėjo. Nusiskutęs barzdą vaikinas prisiekė 
sau susigrąžinti mylimąją, kad ir kaip ilgai tai truktų, kad ir ką 
reikėtų dėl to padaryti. Ji atšliauš atgal ir maldaus atleidimo. Ir 
jis jai atleis. 

Mąstydamas apie Aliciją ir kurdamas įvairiausius planus Flo- 
rinas nė nepastebėjo, kad jo širdis pamažu linksta prie Leono- 
ros, kuri visada buvo šalia, kurios ištikimybė buvo besąlygiška 
kaip Siselės šunų. Jis priėmė merginos draugystę kaip savaime 
suprantamą dalyką, jautėsi su ja taip gerai, kad beveik nepastebė- 
davo. Kaip senos antklodės, visados teikiančios šilumą. Leonora 
jodinėdavo su Florinu Dorseto kalvomis, kartu sutikdavo saulė- 
tekį, džiaugdavosi besimainančio peizažo grožybėmis. Mergina 
suprato jį, bet svarbiausia — vertė jaustis didingą. 

Florinas sėdėjo traktoriuje lauko pakrašty laukdamas, kol 
bus galima iškrauti kombainą. Kaitra buvo nepakenčiama. Buvo 
vidurdienis, žydrame danguje nė debesėlio. Vaikinas nusivilko 
marškinius, jo ruda nugara ir krūtinė blizgėjo saulės šviesoje, bet 
vis tiek buvo karšta ir jis troško pasinerti į ponios Veterbi basei- 
ną. Staiga Florinas išgirdo pažįstamą Leonoros dviračio skambu- 
tį ir pamatė ją atvažiuojančią su pintine šalto alaus. Pagalvojus, 
kad reikės išvažiuoti, jam suspaudė širdį. Kaip jam trūks Leo- 
noros draugijos. Mergina palipo traktoriaus laipteliais ir padavė 
jam skardinę, tada iš kombinezono kišenės išsitraukė pakelį sau- 

ir nedrąsiai paklausė, ar tiesa, kad jie išvyksta. 

— Deja, taip, - abejingai atsakė vaikinas, atidžiai stebėdamas 
ją. - Tėvas nori keliauti į šiaurę. 

— Bet juk čia gražu ir jūs laimingi, tiesa? 

Leonoros akyse sublizgo ašaros. 

— Man patinka čia, aš nenoriu išvažiuoti, - pasakė Florinas ir 
atidarė skardinę. 

— Kada Panacelis ketina išsikraustyti? 

— Nuėmus derlių. 

— Ar tu negalėtum likti? 

Florinas pažvelgė į pailgą, jausmingą Leonoros veidą ir širdis 
keistai krustelėjo, lyg ledas ėmė aižėti. Jis ilgai žiūrėjo į Leonoros 
akis ir galbūt pirmą kartą iš tiesų pamatė merginą — ne negražią, 
o žavią ir viliojančią, ir nustebo, kodėl anksčiau to nepastebėjo. 
Leonora nuleido akis, lyg intymus žvilgsnis būtų pakirtęs jos pa- 
sitikėjimą savimi. Florinas niekada šitaip nežiūrėjo į ją. 

— Kai žinai, kad tuojau ko nors neteksi, tik tada suvoki, kaip 
tau tai brangu, — tyliai pasakė jis ir dulkėtu skuduru nusišluostė 
prakaitą nuo kaktos. 

Leonora pamanė, kad jis kalba apie tetos ūkį. 

— Tu tapai šios vietos dalimi, - pasakė ji. 

Florinas žvilgtelėjo į ją pro tankias blakstienas. 

— Aš turėjau galvoje ne Holholi Greindžą, - pasakė jis, bet ne- 
nusišypsojo. Jį pribloškė ir trikdė užgriuvę nepažįstami jausmai. 

Staiga Leonora skaisčiai paraudo. 

— Aš... Aš vėliau dar atnešiu alaus. Tu jau turi dirbti, — išle- 
meno ji rodydama, kad kombaino piltuvas jau pasiruošęs pilti 
grūdus į jo priekabą: 

Florinas pasuko raktelį ir variklis supupsėjo it gomurinis se- 
niokiškas juokas. Leonora pasitraukė ir užlipo ant dviračio. Va- 
žiuodama atgal kaimo keliukais ji svarstė, ką Florinas turėjo gal- 


voje, jei ne tetos ūkį. Juk negalėjo kalbėti apie ją? 

Grįžusi į tetos ūkį Leonora jau buvo įtikinusi save, kad Flori- 
nas neturėjo galvoje jos. Jis serga meile seseriai. Kokia ji kvaila, 
leido sau bent akimirką įsivaizduoti, kad Florinas galėjo pamilti 
ją. Leonora papurtė galvą, kad nuvytų tokias bergždžias viltis, 
ir nuėjo ravėti daržo ir skinti žirnelių tetos virtuvei. Darže augo 
visokių rūšių pupelės, kurių ankštis reikėjo nuskinti ir išaižyti, be 
to, rinkti avietes, pjauti rabarbarų lapus. Dukterėčiai padedant 
Siselės daržas tapo klestinčiu gausybės ragu. Leonora užvis la- 
biausiai mėgo triūsti saulėkaitoje, klausydamasi raminamo kom- 
bainų ūžesio ir linksmo paukščių čirenimo. Bet dabar jos mintys 
ir svajonės šuoliavo ir sukosi, drumsdamos tingią popietės ramy- 
bę. Jei Florinas išvyks, pasiims viską, dėl ko Leonora myli šią vie- 
tą. Daugiau niekas nebeatrodys taip gražu. Net dabar, kai dangus 
pilkas, gamta pulsuoja grožiu, nes čia yra Florinas. Ji nepajėgs to 
ištverti. Pirmą kartą gyvenime Leonora pavydėjo Alicijai ir jos 
nekentė. Sesuo turėjo Florino meilę ir ją išmetė. 


Nors nuimant derlių Leonora daug dirbo darže, rasdavo laiko 
nunešti Florinui šalto alaus ir sausainių, pasėdėdavo traktoriaus 
kabinoje, kai Florinas važiuodavo į sodybą išpilti grūdų. Ji matė, 
kad vaikinas pasikeitė, bet nedrįso puoselėti jokių vilčių, kad jų 
draugystė peraugs į gilesnius jausmus. Jis niekad neužsiminė 
apie Aliciją, tik atidžiai žiūrėdavo į Leonorą, jau nematydamas 
joje buvusios meilužės šešėlio. Florinas praleisdavo su Leonora 
daug laiko, klausinėjo merginą apie ją pačią, jausmus, prisimini- 
mus apie Argentiną. Pirmą kartą jis iš tikrųjų klausėsi. 

Tada vieną vakarą, kai derlius buvo beveik sudorotas, Leo- 
nora gulėjo šalia Florino žiūrėdama į žvaigždes ir rusenantį lau- 
žą, kol Žarijos išblėso, prisimindama ankstyvos vaikystės dienas 
Harlingame, namų ilgesį Kolherst Hause ir atrastą aistrą gamtai. 

— Aš nenorėčiau gyventi niekur kitur, mieste uždusčiau. 

— Ir aš, - sutiko Florinas. —- Nekenčiu dūmų ir triukšmo. 

— Ir tos sumaišties, kai visi tik lekia ir neturi laiko kitam 
Žmogui. 

— Aš visada gyvenau kaime, kitur pražūčiau. 

— Kur tu važiuosi, Florinai? - paklausė Leonora ir vėl pajuto 
pažįstamą skausmą krūtinėje. 

— Kai buvau vaikas, mes klajojome iš ūkio į ūkį Jorkšyre. Da- 
bar tėvas nori vykti ten. 

— Bet kodėl? 

Florinas sunkiai atsiduso: 

— Tėvas gyveno pas ponią Veterbi daug metų, nes ji jam patin- 
ka, jis mėgo darbą, bet tavo teta ketina parduoti ūkį. 

— Aš to nežinojau! - aiktelėjo iš siaubo Leonora. 

— Ji nenorėjo tavęs liūdinti, nes tai neturės jokios įtakos tau. 
Tavo teta pasiliks sodybą, bet kaimynas, kuris dirba jos žemę, 
nori ją pirkti. Jis didelis žemvaldys. Ukininkavimas būna pelnin- 
gas, jei turi daug Žemės, o tavo tetos ūkis labai mažas. 

Leonora tuščiu žvilgsniu įsispoksojo į juodą dangų. 

— Marselis paliko ją, - tyliai pasakė ji. 

— Žinau. Ji atrodo labai nelaiminga. 

— Taip ir yra. 

— Kodėl jis paspruko? 

— Gal dėl tos pačios priežasties, kodėl tavo tėvas nori išvykti, — 
pakeisti aplinką. 

— Pagal amžių jis galėjo būti jos sūnus. 

— Bet Siselė jį mylėjo. 

— Meilė keistas dalykas, tiesa? 

Staiga Floriną persmelkė anksčiau nepatirtas jausmas. Tai ne- 
buvo Alicijos demoniškos auros liepsna ar nuolatinis troškimas 
užvaldyti, bet švelnus, šiltas liūdesys. Jaunuoliai tylėdami gulėjo 
šalia vienas kito. Florinas stengėsi suvokti, ką jaučia, o Leonora 
mąstė apie savo miglotą ateitį. Florinas nedrąsiai paėmė jos ranką. 

Leonora nedrįso įkvėpti ar mirktelėti, kad nesugriautų šios aki- 
mirkos. Ji užmerkė akis ir tikino save, kad Florinas siūlo tik drau- 
gystę. Ji nedrįso viltis nieko daugiau. Ji laikė jo ranką, stengdama- 
si nuryti gerkle kylantį beviltišką šauksmą. Tačiau Florinas kaip 
šventasis Paulius kelyje į Damaską pamatė užpildžiusią jį šviesą, 

verčiančią juoktis iš laimės, nusižeminti, pasiduoti pagarbioje bai- 
mėje. Vaikinas pasivertė ant šono, įsižiūrėjo į Leonorą ir pabučia- 
vo. Ji taip apstulbo, kad gulėjo sustingusi it rąstas prie laužo. 

Atsitraukęs ir vėl pažvelgęs į merginą jaunuolis pastebėjo, kad 
ji prasiskleidė kaip saulėgrąža. Auksinėje blėstančio laužo švieso- 
je Leonora pasirodė tokia graži, tarsi jo, it kokio princo, bučinys 
ją būtų pakeitęs. Leonora nusišypsojo jam švelniai ir droviai, ir 
merginos meilė užliejo Floriną tokia jėga, kad jis pasijuto stiprus 
kaip Heraklis. Alicija pavertė jį vyru, o Leonora suteikia pasitikė- 
jimą, todėl dar kartą pabučiavęs merginą jis jau neabejojo, kad ji 
myli jį visa širdimi. Šį kartą Leonora apglėbė jį ir atsakė į bučinį. 

— O, Leonora, aš buvau toks kvailys! - šūktelėjo Florinas. Jis 
prispaudė lūpas prie merginos smilkinio uosdamas į plaukus įsi- 
pynusį gamtos kvapą. 

— Tu visiškai ne kvailys, - laiminga sumurmėjo ji. 

— Dabar jau ne. Ir niekada nebūsiu. 

— Būsi, būsi. Gyveni ir mokaisi. Nemanyk, kad jau baigei uni- 
versitetą. 

Leonora nusijuokė, pajutusi šeriuotą Florino smakrą prie savo 
kaklo. 

— Kaip aš galėjau nepastebėti? Niekaip nesuprantu. — Flo- 
rinas palingavo galvą ir pažvelgė jai į akis. - Tu visada mylėjai 
mane, tiesa? 

Leonora linktelėjo. 

— Ir visada mylėsiu. 

— Aš myliu tave, Leonora. Maniau, kad myliu Aliciją, bet da- 
bar matau skirtumą. — Jis paėmė merginos ranką ir prisidėjo prie 
širdies. — Skirtumas čia. 

Apimtas didžiulio poreikio pasivyti prarastą laiką ir užsiti- 
krinti, kad neliks be jos, Florinas pasipiršo Leonorai. Abu nuste- 
bo, kad prašymas tekėti nuskambėjo taip natūraliai. 

— Taip, aš tekėsiu už tavęs, - džiaugsmingai pažadėjo ji. - Ne- 
galiu patikėti, kad šitai atsitiko. Aš taip seniai myliu tave. Užau- 
gau manydama, kad tu niekada manęs nepamilsi. 

— Tu niekada šitaip nebegalvosi. Aš atiduosiu visą savo gyve- 
nimą, kad tu būtum laiminga. 

— O, Florinai, aš neverta tavęs. 

— Kokia tu neteisi! Buvai man maloni nuo pat vaikystės. Nie- 
kada neužmiršiu tavo gerumo. Be to, mudviem patinka tie patys 
dalykai - gamta, sodas, kaimas, šunys, arkliai, šitas gražus senas 
tavo tetos namas, atviros erdvės ir laisvė, kokią suteikia čigoniš- 
kas gyvenimo būdas. Mes galime keliauti, kur tik norime, reikia 
tik vežimo ir arklių. Mudu nekenčiame miestų smogo, triukšmo. 
Matai, esame dvi tos pačios monetos pusės. Tu nesi čigonė, bet 
aš tave paversiu ja. 

Leonora buvo tokia laiminga, kad jautė tuoj sprogsianti iš 
laimės. | 

— Kada paprašysi mano rankos? - paklausė ji. 

— Ką? 

— Turi paprašyti mano tėvo leidimo. 

Florinas staiga sustingo, svajonės ėmė sklaidytis. Leonoros 
tėvas niekada neleis dukrai tekėti už čigono. Leonora atspėjo jo 
mintis. 

— Tėvelis leis. Alicija elgiasi taip, kad jis bus laimingas, jei bent 
viena duktė susitvarkys likimą. O dėl čigoniško gyvenimo - jei aš 
būsiu laiminga, tai ir tėvas neprieštaraus. 

Leonora norėjo pridurti, kad ji beveik nepažįsta savo tėvo, 
nes matydavo jį tik kelias savaites per metus. Jis neturi jokios 
įtakos jai. 

— Tu tikra? 

— Žinoma. Žmogus, dėl kurio turime jaudintis, yra ne mano 
tėvas, o Alicija. 

Išgirdus tuos žodžius Florino širdis vėl sušilo. 

— Manai, ji priešinsis? 

— Bijau, kad taip. Sesuo labai valdinga. Net jei judu nebemyli- 
te vienas kito, ji jausis pažeminta. 


— Ką turėtume daryti? 


373 


Santa Montefiore 


— Nieko! - ryžtingai atkirto Leonora. Florinas norėjo, kad ji 
paaiškintų išsamiau, bet Leonora buvo per daug ištikima seseriai, 
todėl tik pridūrė: - Turime būti jai malonūs. 

— Ji atvažiuos susitikti su tavimi? — viltingai paklausė Florinas. 

— Žinoma, kad atvažiuos. Atsiras čia vos tik sužinojusi nau- 
jieną. Ji ką tik grįžo iš Antibų, kur buvo su savo paskutiniu vaiki- 
nu. Neprisimenu jo vardo, nes jos meilužiai keičiasi labai dažnai, 
nėra prasmės įsidėmėti. Jei Alicija gerai praleido laiką, bus lai- 
minga dėl mūsų. Jei jai tas vargšelis atsibodo, įsius. Tikėkimės, 
kad ji dabar laiminga, tada būna daug geresnė. 

Pagalvojus apie Aliciją su kitu vyru Floriną sustingdė kartėlis, 
bet jis stengėsi neparodyti pykčio. Ausyse suskambėjo nerūpes- 
tingi miške ištarti Alicijos žodžiai: „Aš turiu meilužių, kada tik 
noriu. Daugybę“ Jie vis dar žeidė jo orumą. Vaikinas vylėsi, kad 
sužadėtuvės su Leonora įskaudins Aliciją, ir toji gailėsis paliku- 
si jį, norės susigrąžinti, bet jau bus per vėlu. Florinui nebereikia 
Alicijos, bet jis vis dar nori atkeršyti jai. 

Kitą rytą Leonora pasiskolino tetos Siselės automobilį nuva- 
žiuoti į tėvų namelį pakrantėje. Teta liko nustebusi, nes dar nebuvo 
mačiusi tokio švytinčio dukterėčios veido. Ji spėjo, kad tokia pakili 
nuotaika galbūt susijusi su Florinu. Tik vyras sugeba šitaip uždegti 
moterį. Siselė žino tai. Ji ir pati taip švytėjo, o dabar pažvelgusi į 
veidrodį mato tik pilkšvą seną roplį. Bet ropliai ilgai gyvena. 

Leonora važiavo siauru keliuku, vingiuojančiu per kaimą it 
upelis. Namai buvo dailūs, baltai dažyti, apsiviję ryškiažiedėmis 
rožėmis ir sausmedžiais, tarp žiedų nardė drugeliai, dūzgė bitės. 
Žuvėdros, pakilusios iš savo ant uolų sukrautų lizdų, klykauda- 
mos sklandė virš jūros besidairydamos žuvų. Oras buvo gaivus, 
prisotintas druskos. 

Sesilio ir Odrės namas stovėjo kaimo pakraštyje, atokiau nuo 
kitų, šalia siauro tako, vedančio į paplūdimį. Kaime buvo tylu, tik 
storas rusvas katinas tysojo išsidriekęs ant palangės saulėkaitoje. 

Kai Leonoros automobilis privažiavo tėvų namus, Greisė iš- 
bėgo šokinėdama kaip tetos Siselės šunys. 

— Greise! — Leonora juokdamasi stvėrė į glėbį mažąją sesu- 
tę. - Kodėl tu ne mokykloje? 

— Man skaudėjo pilvuką ir mamytė leido likti namie, - šyp- 
sodamasi atsakė mažoji žybčiodama šelmiškomis mėlynomis 
akutėmis. 

Leonora palingavo galvą. 

— Tu labai išdykusi, — tarė ji. Bet dabar jai nerūpėjo, kad mo- 
tina per daug lepina jaunėlę, nes ji ruošiasi tekėti. 

Leonora žengė į namą ir perėjusi svetainę pakliuvo į sodą. Pa- 
mačiusi dukterį Odrė iš karto suprato, kad nutiko kažkas ypa- 
tingo. Kaip ir teta Siselė, ji atpažino: tokį švytėjimą atneša meilė. 
Motina padėjo sodo žirkles ir atsistojo pasisveikinti su dukra. 

— Tu nuostabiai atrodai, brangute. Kas atsitiko? 

— Verčiau atsisėsk, - džiaugsmingai patarė Leonora ir kleste- 
lėjo šalia motinos ant suoliuko. - Kur tėtis? 

— Išvažiavo į miestą nusipirkti medžiagų. Ketina statyti Grei- 
sei namelį. 

— Tada pasakysiu tau, nes negaliu laukti, aš per daug susijau- 
dinusi. 

Odrė palinko arčiau ir paėmė dukters ranką laukdama nau- 
jienos. 

— Florinas man pasipiršo! — išrėžė Leonora ir jos akys staiga 
paplūdo ašaromis. — Aš tokia laiminga, kad nežinau, ką daryti. 

Odrė apkabino dukterį ir taip stipriai priglaudė, kad abiem 
užėmė kvapą. 

— Brangioji, kokia nuostabi žinia! — susigraudinusi šūktelėjo 
motina. 

— Aš pati vos galiu patikėti! 

— Tu labai myli jį, - pasakė Odrė atsitraukusi ir glamonėdama 
dukterį rudens šviesą spinduliuojančiomis akimis. 

— Aš taip myliu jį, kad net skauda. 

— Suprantu, bet šis skausmas ypatingas, tai švenčiausias da- 
lykas žemėje. Turbūt žmonės panašiai jaučiasi rojuje, ir niekas 


nenusipelno to labiau už tave. 

— Mamyte, aš tokia laiminga! Ir visą laiką noriu verkti. Ar tai 
normalu? 

Abi nusijuokė. Odrė prisiminė, kaip Luisas pirmą kartą pri- 
sipažino jai meilę, ir staiga apimta nostalgijos jos širdis vėl ėmė 
ilgėtis jo. 

— Tai pats tikriausias dalykas pasaulyje. Tau be galo pasisekė, 
brangute. Nė neįsivaizduoji, kiek žmonių taip ir nepatiria tikros 
meilės ir visą gyvenimą ieško jos, kol tai tampa varomąja egzis- 
tavimo jėga. Tačiau meilė vis tiek aplenkia juos. Gyvenimas - tai 
lošimas, kartais gauni sėkmingą kortą, kai mažiausiai to tikiesi. 

— Aš nesitikėjau, kad Florinas mane pamils. 

— Buvai kantri ir už tai sulaukei atpildo. 

— Ar tu šitaip jauteisi, kai susipažinai su tėčiu? — paklausė 
Leonora. Ji niekada nebuvo kalbėjusi apie tėvų santykius, bet da- 
bar, ruošdamasi tekėti, pasmalsavo. 

Odrė patylėjusi atsakė: 

— Tavo tėvas — kilniausias mano sutiktas žmogus, geras ir są- 
žiningas. Žinojau, kad jis man tinkamas, ir man labai pasisekė, 
kad jis myli mane. Kai esame jauni, trokštame nuotykių ir aistros, 
bet vėliau išmokstame vertinti ramesnes savybes, kurių kartais 
nepastebime. Mudviejų meilė buvo be fejerverkų, bet ji gili ir 
švelni. Tavo tėvas — labai geras vyras. 

Leonora troško papasakoti motinai apie galingą, svaiginantį 
jausmą, užpildantį ją šampano purslais, bet pamanė, kad mama 
nesupras. 

Kai .Sesilis grįžo namo, Greisė laukė jo sėdėdama ant sau- 
lės nutviekstos įvažos, žaisdama su sodo fėjomis, šokančiomis 
aplink blyškias rožes, kurios augo priešais namą. Pamatęs Leo- 
noros automobilį tėvas kilstelėjo antakius. 

— Leo sode su mamyte. Ji turi tau naujienų. 

— Tikiuosi, kad gerų, - pasakė Sesilis ir iškėlė nuo užpakalinės 
sėdynės dėžę su žaidimų namelio dalimis. 

— Žinoma. Aš visada sakiau, kad Leo bus laiminga. 

Greisė atsistojo ir nupėdino prie Sesilio. 

— Ar čia mano namelis? 

— Žinoma. 

— Jis plokščias. 

— Nebus plokščias, kai pastatysiu. Tavo teta Siselė vaikystėje 
turėjo tokį namelį. Galėsi jame užrakinti savo dvasias, — Sesilis 
nusijuokė ir nužingsniavo pro mergaitę į vestibiulį. 

— Dvasios pereina sienas, kvailiuk. 

— Norėčiau būti dvasia. 

— Greit būsi, nes esi senas. 

Tėvas nusijuokė iš mergaitės atvirumo. Atvažiavęs į Angliją 
Sesilis išvaikė savo praeities dvasias, išsiblaivęs pradėjo aiškiai 
matyti pasaulį ir nuoširdžiai pamilo Greisę, nors anksčiau neti- 
kėjo, kad tai įmanoma. Jis nesistengė jos suprasti, priėmė mer- 
gaitės skirtumus ir išmoko stebėtis jais, užuot bijojęs. Greisė lan- 
kė dieninę mokyklą mieste, jis padėdavo jai ruošti pamokas. Kol 
Odrė gamindavo vakarienę, juodu sėdėdavo prie virtuvės stalo 
aptarinėdami karalius, karalienes, aritmetiką, biologiją. Grei- 
sę domino viskas, ir kuo daugiau tėvas pasakojo, tuo daugiau ji 
norėjo žinoti. Mergaitė buvo gabi ir nepavargdavo nuo mokslų. 
Taigi galiausiai Sesilis rado sau tinkamą vaidmenį. Jis netikėjo nei 
fėjomis, nei dvasiomis, bet galėjo tenkinti dukters žinių troškulį. 
Sesilis džiaugėsi ir didžiavosi, kad mergaitė auga jo vadovauja- 
ma, bet tik Odrė suprato, kad vyras taip pat auga - labiau pasitiki 
savimi, nes ypatingi Greisės kerai veikia ir jį. 

Kai Leonora atskleidė tėvui savo naujieną, jis pastatė ant že- 
mės dėžę ir patapšnojo dukteriai per nugarą. 

— Gera žinia, - tarė Sesilis, bet nepajėgė nuslėpti nusivylimo, 
balsas nuskambėjo vangiai. 

Odrė iš karto suprato vyro susirūpinimą ir įsivaizdavo, kaip 
reaguotų Krokodilės. Tačiau Luisas išmokė ją suprasti meilės 
vertę, todėl Odrė kovos už dukterį. Ji vylėsi, kad to nereikės. 

— Sesili, — kreipėsi ji į vyrą raminamai šypsodamasi, - Leo- 
nora ir Florinas myli vienas kitą. Jie kartu užaugo ir gyvenimas 
Dorsete suteikė jiems bendrą pagrindą. 

— Myliu jį, tėti. Visada mylėjau. 

— Tėveli, jiems lemta būti kartu, — atsargiai įsiterpė Greisė šo- 
kinėdama nuo kojos ant kojos ir šnairuodama į plokščią dėžę. — 
Aš tai seniai žinau, bet esu prisiekusi nepranašauti ateities po to, 
kai taip nutiko su Nele. Patikėk, aš tikrai žinau. 

— Aš tik mąstau apie tavo ateitį, Leonora. Judu kilę iš labai 
skirtingų sluoksnių. Ar kruopščiai viską apsvarstei? 

— Man nereikia, - atsakė duktė ir plačiai nusišypsojo motinai. 

— Jis čigonas, — tarė Sesilis trindamas delnu smakrą. 

— Ir aš būsiu čigonė. Tėveli, juk aš laiminga, ko dar tu nori? 

Sesilis vėl pažvelgė į žmoną, nusvarino pečius ir palingavo 
galvą. 

— Brangioji Leonora, jei šito neklausčiau, neatlikčiau savo tė- 
viškos pareigos. Bet jei tu laiminga, tai ir aš laimingas. Aš laimi- 
nu tave. 

Sesilis nusišypsojo, atskleisdamas kitados pritrenkiamai gra- 
žaus veido šešėlį. 

— Ačiū! - šūktelėjo Leonora ir apkabino tėvą. Pasirodė, kad jo 
nuomonė buvo svarbesnė, nei ji manė. 

— Ar aš galėsiu būti pamerge? - paklausė Greisė sukiodamasi 
apie dėžę. 

— Ir tu, ir tavo fėjos, - pažadėjo Leonora. 

— Gerumėlis! Aš šoksiu centriniame bažnyčios take vilkėda- 
ma savo baleto suknelę. 

Odrė kaip sąmokslininkė šyptelėjo Leonorai, kuri širdingai 
juokėsi iš sesutės. 

— Aš būsiu čigonė! — gyrėsi ji. — Gyvensiu gražiame vežime 
pievos viduryje. 

— Mano laikais vyras prašydavo merginos tėvo jos rankos, — 
pasakė Sesilis. 

— O, Sesili, dėl Dievo meilės, juk aštuntasis dešimtmetis! — 
pasakė Odrė. - Mūsų laikais viskas buvo kitaip. Florinas čigonas. 
Tikriausiai jų kiti papročiai, - pridūrė ji pagalvojusi, kad gal vai- 
kai išvis norės tuoktis miške kaip hipiai. 

— Jis per daug drovisi prašyti mano rankos, bet nori gauti tavo 
palaiminimą. 

— Tu jį turi! — šūktelėjo motina. - Mes laiminame jus abu. 
Niekas nenusipelnė laimės labiau už tave. 

Tuo metu Greisė užsikvatojo. Visi nustebę atsigręžė į ją. 

— Kodėl juokiesi, brangute? - paklausė Odrė. 

Leonora pavartė akis. 

— Šiandien Alicija sugrįžta namo ir ji labai labai supyks! — pa- 
reiškė Greisė. Tada atgręžė linksmą veiduką į tėvą ir paklausė: — 
Tėveli, ta dėžė taip ir gulės čia ant žemės, ar tu man pastatysi 


rūmus? 


31 skyrius 


Greisė neklydo: Alicija įtūžo, bet buvo per daug gudri, kad paro- 
dytų savo jausmus seserims ir tėvams. Ji pasveikino Leonorą ir ap- 
kabino, bet šaltai, o vėliau išvažiavo pas tetą Siselę pulti Florino. 

— Tu jos nemyli! — tyčiodamasi pareiškė Alicija radusi jį trak- 
toriuje laukiantį kombaino piltuvo. 

Florinas pergalingai pažvelgė į įniršusį merginos veidą. 

— Myliu! Ir myliu labiau, nei kada nors mylėjau tave, - atrėžė 
jis slopindamas norą griebti ją už pečių ir išbučiuoti aikštingas 
lūpas, nes Alicijos oda buvo drėgna nuo prakaito, įdegusi po ke- 
lionės į Prancūziją. Merginos akys kiaurai vėrė ir vis dar kerėjo, 
nors vaikinas ir pripažino jos bjaurų būdą. Jis nukreipė žvilgsnį 
ir įsispoksojo į javų lauką, kur auksine kviečių jūra lėtai slinko 
kombainas. 

— Tu vis dar geidi manęs, tiesa? — piktdžiugiškai šypsodamasi 
pareiškė Alicija. — Ir jei nori, vis dar gali turėti. 

— Aš negeidžiu tavęs, Alicija. Turėjau tave, kai buvau vaikas, 
o dabar suaugau. 

Ji niekinamai nusijuokė ir Florinas susigūžė. Ji tebeturėjo galią 
paversti jį mažutėliu kaip tie kviečių grūdai, išbirę ant traktoriaus 
kabinos grindų. Jis prisiminė tą dieną, kai Alicija privertė jį už- 
mušti vištą, ir vėl pasijuto pažemintas. 

— Nesipūsk! - atsikirto į jos juoką. 

Alicijos išraiška sušvelnėjo ir ji prisislinko arčiau. 

— Man taip pat nereikia, Florinai, - ramiai prašneko ji. - Tu 
atrodai gražesnis ir stipresnis. Darbas ūkyje tau naudingas. Ne- 
kalbėkim apie meilę. 

— Verčiau jau eik, - neryžtingai paprašė Florinas. 

Tačiau Alicija staigiai apžergė jį ir nusijuokė pajutusi įsitem- 
pusius džinsus. 

— Tai šitaip tu nenori manęs? — nusikvatojo rangydamasi jam 
ant kelių. — Florinai, nepaslėpsi savo geidulio. 

Florinas jautėsi toks pažemintas, kad vienintelis būdas at- 
gauti savitvardą buvo šiurkščiai užvaldyti merginą. Jis šiurkščiai 
sugriebė jos kaklą ir pabučiavo. Alicija pergalingai atsiliepė įkai- 
tinta vaikino įniršio. Ji gerai žinojo savo galią, bet visada labai 
susijaudindavo, kai galėdavo ją panaudoti tokiuose nedideliuose 
mūšiuose kaip šis. Jai buvo nesvarbu, kad vagia sesers sužadėti- 
nį, nes jai niekada nerūpėjo, ką jaučia kiti žmonės. Alicija mąs- 
tė tik apie savo viršenybę prieš Leonorą ir kitas moteris, kurių 
tada kiek atsitraukė leisdama Florinui atsisegti džinsus ir su pa- 
sitenkinimu sukikeno, kai jis nusmaukė jos kelnaites ir smigo į ją. 
Florinas pasijuto dar labiau pažemintas, kai Alicija ėmė šokčioti 
ant jo lyg piktoji dvasia. Tačiau nepajėgė suvaldyti nei jos, nei 
šilto, pulsuojančio malonumo, užliejusio apatinę jo kūno dalį, ir 
taip apnuodijusio protą, kad tegalėjo galvoti tik apie laukiančią 
kulminaciją ir visa nugalintį geismą. Alicija apkabino Florino gal- 
vą taip, kad jo veidas įsikniaubė į jos krūtis, drėgnas nuo prakai- 
to po balta palaidinuke. Florinas pajuto merginos kūno kvapą, 
perbraukė liežuviu per jos odą, pajuto druskos, kvepalų ir kažko 
žvėriško, būdingo tik Alicijai, skonį. 

Jis pasijuto kaltas tik tada, kai viskas baigėsi. Bet kombaino 
piltuvas jau atsitraukė, Florinas paleido variklį ir trūkčiodamas 
nuvažiavo per lauką. Atsigręžęs pamatė patenkintą Aliciją, tryp- 
čiojančią per ražienas savo automobilio link, ilgos įdegusios ko- 
jos švytravo iš po trumpo sijonėlio, garbanos plaikstėsi vėjyje. 
Florino širdis vis dar smarkiai daužėsi, kirkšnys maudė. Kūnas 
jautė pasitenkinimą, bet vaikiną užliejo milžiniška kaltės ir at- 


gailos banga. 

Važiuodama keliuku pagrindinio kelio link Alicija pamatė tetą 
Siselę, grįžtančią iš kaimo parduotuvės, kur nuvežė vištų sudėtus 
kiaušinius. Ji stabtelėjo praleisdama tetos automobilį ir prikan- 
do lūpą vildamasi, kad toji nesustos pasišnekėti. Tačiau išvydusi 
dukterėčią Siselė sustabdė automobilį ir atidarė dureles. Alicija 
giliai įkvėpė. 

— Manau, kad turėtum pasiaiškinti, jaunoji panele, - piktai 
kreipėsi teta. 

Aliciją sukrėtė, kad teta šitaip suseno ir dabar žvelgė į ją įkri- 
tusiomis senos moters akimis. 

— Jei dėl Marselio... 

— Žinoma, kad dėl Marselio! 

— Ašjo nekviečiau į Prancūziją, jis tiesiog atsirado pajūryje, — 
gūžtelėjusi pečiais pasakė Alicija. 

— Atsirado Prancūzijoje! — aiktelėjo Siselė. 

— Neklausinėk manęs, jis buvo tavo meilužis. Klausyk, —- tarė 
ji beveik globėjiškai, — jis kelis kartus mėgino mane sugundyti 
dar tada, kai buvau vaikas. Dėl Dievo meilės! Aš visą laiką at- 
stumdavau jį. Bet kartą, kai su draugais deginausi Antibų paplū- 
dimyje, jis netikėtai išdygo ir pradėjo prisiekinėti amžiną meilę 
ir panašius niekus. 

— Mano Marselis? 

— Taip, tavo Marselis, — Alicija sunkiai atsiduso. — Liepiau 
jam grįžti namo. Aš jo nenorėjau. 

— Ir ką jis darė? 

— Nežinau. Maniau, kad grįžo pas tave. 

Siselė sutrikusi pažvelgė į tolumą. 

— Man gaila, kad jis išvyko, — pareiškė Alicija. - Bet užtikrinu, 
kad jo išvykimas nesusijęs su manimi. 

Teta Siselė pagalvojo apie paveikslą su bjauria skyle vietoj be- 
sišypsančio Alicijos veido. 

— Atsiprašau, — nenoriai ištarė ji. Siselė nepatikėjo Alicija, bet 


Marselis - dailininkas, jo darbai gimsta iš vaizduotės. Ji neturėjo 

kito pasirinkimo, kaip tik palikti dukterėčiai abejonę. Teta pa- 
žvelgė į gražų Alicijos veidą. Jos grožis žiaurus, negailestingas. 

— Tikriausiai jis nepasakė, kur keliauja, - ištarė ji. 

— Ne, bet ir nenorėk, kad grįžtų. Teta Sisele, iš jo jokios nau- 
dos. Abejoju, ar jo paveikslai vertingi. Ar bent esi juos mačiusi? 

— Deja, taip, — atsakė Siselė. - Marselis paliko vieną, bet tas 
keliaus į laužą, kai tik rasiu degtukų. Nuostabi žinia apie Floriną 
ir Leonorą, — pridūrė ji keisdama temą. Siselė pastebėjo pasipū- 
tėlišką Alicijos šypsenėlę, bjauriai iškreipusią veidą. 

— Jie puikiai tinka vienas kitam, — metė ji. — Leo visada svajojo 
tapti čigone ir apsigyventi tame pasibaisėtinai mažame furgone, 
kuris ir katei per ankštas. Na, bet jei ji laiminga... Kiekvienam savo. 

— Taip, — tetai Siselei nepatiko dukterėčios tonas. — O kas 
gero tavo padangėje? 

— Nieko ypatingo. Kol nerasiu pono Žavingojo, tiesiog naudo- 
siuosi vyrais, — ji nusijuokė pagalvojusi apie aplankytas egzotiš- 
kas vietas, į kurias kelią nutiesė storos meilužių čekių knygelės. 

Teta Siselė kilstelėjo antakius, bet Alicija tik nusijuokė. 

— Dabar aštuntasis dešimtmetis, — pareiškė ji, lyg tai pateisin- 
tų jos begėdišką elgesį. 

— Nesilinksmink per daug, nes praleisi svarbius gyvenimo 
įvykius. 

Alicija pavartė akis. 

— Tu kaip mama! - sunkiai atsiduso ir palingavo galvą. - Gy- 
venimas geras kaip niekada. 

Vairuodama Alicija prisiminė susirgusį iš meilės Marselį, pa- 
sirodžiusį Antibų paplūdimyje. Koks jis atrodė apgailėtinas! Ji 
būtų pergulėjusi su dailininku, jei tas nebūtų atstūmęs jos prieš 
metus. Marselis praleido progą ir Alicija nuvijo jį kaip musę. Jis 
maldavo jos apsigalvoti, prisiekinėjo amžiną meilę, tikino negalįs 
nei valgyti, nei miegoti. „Mano gyvenimas susijaukė, — beviltiš- 
kai murmėjo Marselis prieš nueidamas paplūdimiu. - Dėl mira- 
žo palikau tavo tetą, kurią mylėjau“ O grįžti atgal buvo neįmano- 
ma dėl paveikslo, kurį paliko. 

Vestuvės buvo paskirtos spalio dvidešimt devintą dieną. Odrė 
nušluostė dulkes nuo siuvimo mašinos ir pasiuvo Leonorai ele- 
gantišką suknelę iš dramblio kaulo spalvos šilko, siuvinėto balto- 
mis ramunėmis bei gebenėmis, ir fėjos suknelę pamergei Greisei. 
Panacelis padovanojo sūnui vieną iš savo vežimų, kad jaunave- 
džiai pradėtų gyvenimą pievos vidury, kur pirmą kartą susitiko. 
Teta Siselė net pardavusi žemes žadėjo samdyti Floriną ir Leono- 
rą - jai reikėjo pagalbos name ir sode, nes jautėsi sena ir nepajė- 
gianti tvarkytis pati, kai Marselis išvyko ir paliko ją. 

Niekas nežinojo apie Florino ir Alicijos susitikimą traktoriuje 
ir niekas labiau už vaikiną netroško, kad to nebūtų buvę. Jis vi- 
saip stengėsi vengti Alicijos, bet kaltė gremžė sąžinę kaip grūs- 
tuvė piestą. 

Leonora buvo tokia laiminga, kad jos veidas įgijo savitą grožį, 
ne tokį ryškų ir kerintį kaip sesers, o švelnų, rimtą, ramų. 

Kai vasara užleido vietą rudeniui, Odrė ilgai vaikščiodavo pa- 
jūriu. Greisė lankė mokyklą, Sesilis dirbo kaimyniniame mieste 
mažoje investicijų bendrovėje. Jis uždirbo mažai, palyginti su Bu- 
enos Airėmis, bet Anglijoje pragyvenimas buvo pigesnis. Odrė 
mąstė apie naująjį jųdviejų gyvenimą. Savo nuostabai, ji suvokė, 
kad Angliją išties lengva pamilti. Vilnijančios kalvų virtinės, žali 
gyvybingi laukų lopiniai, švytintys rausvi saulėlydžiai, blyškiai 
melsvas vandeningas dangus, tarsi lietus būtų nuplovęs jo sodrų 
mėlį, - pamažu šis malonus peizažas užvaldė atvykėlės širdį. 

Odrė vėl tapo artima Sesiliui, nuolat susitikdavo su Leonora, 
o Alicija grįždavo daugumą savaitgalių. Žinoma, Odrė ilgėjosi 
mamos, vis dar sielvartavo dėl tėvo mirties, dažnai prisiminda- 
vo tetą Edną, kurios taip pat trūko. Tačiau tai nedidelė kaina už 
santuokos atgaivinimą. Argentinoje Odrei nebūtų pavykę, nes 
teta Edna žinojo per daug ir būtų nuolat priminusi apie Odrės 
silpnybę. 

Gryname Anglijos ore Odrei buvo suteikta antroji proga. Ji 
įstengė atleisti vyrui už tai, kad išsiuntė mažas dukrytes mokytis 

į internatą, ir jai buvo atlyginta. Tiesa, jai nepavyko apsimesti, 
kad niekada neprisimena Luiso. Tačiau Sesilis buvo geras žmo- 
gus ir Odrė manė pasielgusi teisingai. Sulig kiekviena diena ji 
darėsi artimesnė vyrui ir tolo nuo Luiso. Skausmas dėl palikto 
mylimojo mažėjo, liko tik bukas maudimas, į kurį įmanoma ne- 
kreipti dėmesio. Odrė laikėsi sau duoto pažado nebeskambinti 
sonatos, nors kartais pirštai ilgėjosi vis dar tokių pažįstamų natų, 
moteris atsispirdavo troškimui, ir tai buvo svarbu dabartiniame 
gyvenimo tarpsnyje. 

Odrė jau nebešokdavo ir visiems laikams užrakino mažą kny- 
gutę šilkiniu viršeliu. Tik Greisė jai nuolat primindavo Luisą. Bet 
kuo didesnis ryšys siejo mergaitę su Sesiliu, tuo labiau Odrė ža- 
vėjosi savo vyru. Jie atrodė labai skirtingi, bet vieningi kaip tėvas 
ir duktė. 

— Greisė skrajoja padebesiais su angelais ir panašiomis būty- 
bėmis, - sakydavo jis. - Bet man nebūtina suprasti mergaitę, kad 
ją mylėčiau. 

Ir Odrė mylėjo vyrą už meilę jai. 


Atėjo vestuvių rytas. Leonora pabudo virpėdama iš susijaudini- 
mo. Floriną degino kaltė ir nervai, o Alicija atsikėlė netikėdama, 
kad Florinas iš tiesų veda jos seserį. Jai patiko mylėtis su juo tą 
dieną traktoriuje. Tačiau neišvengiama vestuvių realybė kirto į 
tarpuakį ir Alicijai susvaigo galva. Mergina net prisėdo slopinda- 
ma blogumą. Ji buvo tvirtai įsitikinusi, kad Florinas myli ją. Nuo 
pirmos susitikimo akimirkos čigono širdis buvo Alicijos rankose 
ir ji tarėsi galinti ją išlaikyti, kol bus pasiruošusi grąžinti. Bet Ali- 
cija nepasiruošusi jos grąžinti, o šiandien Florinas susipančios 
vedybiniais saitais su jos seserimi. Mergina nubėgo į tualetą ir 
išsivėmė. 

Leonora išsimaudė ir apsivilko motinos pasiūtą suknelę. Net 
Alicija, kurios veidas buvo pilkas kaip spalio dangus, turėjo pri- 
pažinti, kad sesuo atrodo gražiai. Greisė šokinėjo po kambarį 
vilkėdama fėjos suknelę ir siutino Aliciją, vis plekšnodama per 

nugarą burtų lazdele ir čiauškėdama, kad verčia ją rupūže. Kos- 
tiumuotas Sesilis išniro miegamojo tarpduryje ir išdidžiai ap- 
žvelgė šeimą. 

— Tu labai graži, Leonora, — pagyrė jis ir pabučiavo dukteriai 
į kaktą. - Man bus didelė garbė vesti tokią gražuolę centriniu 
bažnyčios taku. Tikiuosi, Florinas supranta, kaip jam pasisekė. 

— Oi, tėti, aišku, kad jis supranta, — atsakė Leonora ir nerūpes- 
tingai nusijuokė. — Ir aš labai laiminga, kad teku už jo. 

Alicija prikando liežuvį. Ji žinojo galinti sugadinti šventę ke- 
liais rūpestingai parinktais žodžiais. 

— Greise, liaukis sukaliotis, man jau svaigsta galva. Pasakyk 
jai, mamyte, - pasiskundė Alicija. Ji nebuvo įpratusi, kad Leono- 
ra atsidurtų visų dėmesio centre, ir jai tai nė kiek nepatiko. 

— Greise, pasėdėk kelias minutes, — švelniai paprašė Odrė. — 
Tu pavargsi ir nutrinsi kilimą. 

Greisė paklusniai klestelėjo ant lovos, bet dar kartą mostelėjo 
burtų lazdele priešais Aliciją. 

— Blogoji fėja, - sukuždėjo ji primerkusi akis. 

Alicija paraudo. 

— Mano vestuvės bus didelės, - skubiai pareiškė ji. 

Alicija nepasitikėjo Greisės sugebėjimais. Atrodė, kad sesutė 
mato ją kiaurai ir perskaito visas tamsiąsias paslaptis. 

— Jei ištekėsi už savo svajonių princo ar kunigaikščio, tikriau- 
siai taip ir bus, — pasakė Odrė ir nusijuokė. - O Leonora norėjo 
paprastų vestuvių. Tiesa, brangute? 

— Tik su šeima, — atsakė Leonora. — Gaila, kad močiutės ir 
tetos Ednos nebus. Bet malonu, kad jos atsiuntė telegramą. Mer- 
sedesa atsiuntė keistą žinutę. 

— Ką ji parašė? — paklausė Alicija. Juk Mersedesa buvo laiko- 
ma jos drauge. 

— „Aš visada žinojau, kad tu būsi laiminga“ 

— Ir ką ji norėjo tuo pasakyti? — paniurusi paklausė Alicija. — 
Kad aš nebūsiu? 

— Žinoma, ne tai, brangute, - įsiterpė Odrė. 

Sesilis palingavo galvą, bet nereagavo į Alicijos puikavimąsi. 

— Kai tu tekėsi, Alicija, ji tikriausiai atsiųs tokią pačią žinutę, — 
tarė jis taisydamasis kaklaraištį prieš veidrodį ir pažvelgęs į laik- 
rodį paragino: — Gerai, o dabar jau laikas visiems eiti į bažnyčią. 
Mudu su Leonora seksime po jūsų. 

Leonora nusišypsojo tėvui. Nesvarbu, kad jį menkai pažįsta, 
bet šiandien jos vestuvės ir tėvas atiduos ją Florinui. Odrė linkte- 
lėjo nužvelgdama nublizgintus vyro batus ir nepriekaištingai iš- 
lygintą kostiumą. Jis atrodė elegantiškas ir gražus kaip per jos aš- 
tuonioliktą gimtadienį Harlingame, tik vyresnis. Sesilio plaukai 
buvo žili, raukšlių tinklelis aplink akis išdavė pastarojo dešimt- 
mečio jausmų sąmyšį, o pakritę vokai — tam tikrą nuovargį. Bet 
jis vis dar buvo gražus. Tiesą sakant, gražesnis negu anksčiau, 
nes didelė patirtis pakeitė buvusį spindintį patenkinto savimi ka- 
rininko paviršių, amžius ir likimas nugludino kampus, apramino. 

Pakėlęs akis Sesilis sugavo žmonos žvilgsnį. Odrė švelniai nu- 
sišypsojo, tačiau jis palaikė tai išdidumu. Kitaip negu brolis, Se- 
silis nemokėjo skaityti Odrės minčių. Tačiau vis tiek nusišypsojo 
staiga susijaudinęs, kad mažoji mergaitė nepastebimai išaugo į 
jauną moterį, kol jis buvo kažkur kitur. Tada Greisė bakstelėjo 
tėvui burtų lazdele ir jo liūdesys dingo. 

— Tėveli! - linksmai pareiškė ji. —- Aš irgi eisiu centriniu taku. 


Alicija mėgino pagauti Florino žvilgsnį, bet vaikinas atkakliai 
vengė jos. Ji sėdėjo pirmame klaupte su motina ir teta Sisele, dėl 
pykinimo vos pajėgdama ištverti gėlių ir žvakių kvapą. Ji troško, 
kad Florinas pažvelgtų į ją, bet jo kaltė slėgė per sunkiai. Jis tuoj 
prisieks prieš Dievą mylėti ir gerbti Leonorą. Virš navos aukso 
raidėmis išrašyti kabojo dešimt Dievo įsakymų. Tie žodžiai degi- 
no jaunuolio sielą. Jis nuleido akis ir prakaito kamuoliukai sužibo 
ant kaklo ir nosies. Jis pasielgė siaubingai ir dabar nekentė savęs 
labiau negu Alicijos. Tada užgrojo vargonai ir tarpduryje tėvo 
vedama pasirodė Leonora. Florinas baugščiai pakėlęs akis stebė- 
jo besiartinančią nuotaką. Leonoros veidą dengė šydas, siuvinė- 

tas baltomis lelijomis. Florinas jautė Aliciją, pulsuojančią pavydu 
priekiniame klaupte, trokštančią, kad jis atsisakytų vesti, ir dar 
ryžtingiau panoro, kad niekas jam nesutrukdytų. 

Pagaliau Leonora atsidūrė šalia. Drėgnomis nuo susijaudini- 
mo rankomis jaunikis pakėlė šydą ir visos baimės stebuklingai 
išnyko. Jis žvelgė į merginą, kuri šitiek metų buvo jo draugė, ir 
kūną užplūdo šiltas švelnumas. Ji žiūrėjo meilę spinduliuojančio- 
mis akimis ir Florinas šypsojo stebėdamasis, kaip galėjo pasiduo- 
ti tokiam gyvuliškam instinktui ir išduoti Leonoros pasitikėjimą. 

Alicija stebėjo jaunuosius. Ji nebūtų atpažinusi meilės, net 
jeigu toji būtų skėlusi jai antausį, bet dabar suvokė, kad jai be- 
viltiškai rūpi Florinas. Staiga tą akimirką, kai jaunikis ir nuotaka 
apsikeitė įžadais mylėti vienas kitą, kol mirtis išskirs, Alicija su- 
prato, kad tarp jos jausmų — ne vien seksas ir noras valdyti. Taip, 
ji tebegeidžia Florino ir nenori, kad jis priklausytų kam nors ki- 
tam. Bet ją apėmė galingesnis ir labiau nesuvaldomas jausmas už 
geismą. Kankinama šleikštulio, sutrikusi labiau negu bet kada, 
Alicija susigūžė klaupte ir nuleido galvą. Iki šios minutės ji neti- 
kėjo, kad Florinas vis dėlto ves. 


Po vestuvių Alicija išvyko į Londoną neatsisveikinusi su seserimi 
ir svainiu, nes nepajėgė to ištverti. Vos atvykusi į miestą paskam- 
bino vienam turtingam meilužiui ir po vakarienės su juo pralei- 
do siautulingą naktį lovoje, mėgindama įtikinti save, kad čigonas 
nesvarbus. 

Florinas laimingas paniro į santuokinį gyvenimą, bet Alici- 
jos šešėlis tūnojo kampuose, primindamas jo išdavystę ir geidu- 
lį, kuris vis dar buvo gyvas. Leonora įsižeidė, kad sesuo neatsi- 
sveikino, ir .nuliūdo, kad toji neatvažiavo į Dorsetą jų aplankyti. 
Tačiau ji niekada nepasakė nė vieno blogo žodžio apie seserį, 
tik stengėsi pateisinti ir juokėsi iš jos nerūpestingumo. Florinas 
mąstė, kažin, ar labai kilniai elgtųsi Leonora sužinojusi apie se- 
sers išdavystę. Jis nedrįso prisipažinti žmonai, nors tai padaręs 
būtų pasijutęs geriau. 

Kai Florinas jau kone puolė į neviltį, kad niekada neišsiva- 
duos iš aistros Alicijai, Leonora pastojo. Džiaugdamasis di- 
dėjančiu žmonos pilvu ir spyruokliuojančia laimingos moters 
eisena, jis ėmė saugoti žmoną. Susirūpinęs, kad darbas sode 
nepakenktų kūdikiui, uždraudė jai kilnoti bet ką, kas svėrė kiek 
daugiau už viščiuką. Odrė pažadėjo nunerti kūdikiui batukus 
pagal motinos atsiųstus pavyzdžius. O Rozė, po karo prisiekusi 
niekada nebemegzti, padarė išimtį ir puolė skimbčioti virbalais. 
Greisė, uždėjusi rankutę ant sesers pilvo, išpranašavo, kad gims 
berniukas. Niekas tuo neabejojo, todėl moterys mezgė mėlynus 
batelius. 

Kai Odrė pranešė naujieną Alicijai, toji putojo savaitę, kol pa- 
galiau išdrįso nuvažiuoti į Dorsetą pasveikinti sesers. Atvykusi į 
tetos namus, paliko automobilį ir nuėjo į galulaukę, kur lyg idi- 
liškame kaimo paveiksle stovėjo nepriekaištingai tvarkingas se- 
sers vežimas. Alicija nustebo sutikusi ne Leonorą, o Floriną. Jis 
pynė kūdikiui lopšį. Įsitraukęs į darbą nepastebėjo Alicijos, kol 
toji visiškai prisiartino ir metė vėsų savo šešėlį ant žolės. Florinas 
pažvelgė į ją ir skaisčiai nuraudo. 

— Aš atėjau aplankyti Leo, — aiškiai ištarė Alicija. - Kur ji? 

— Tavo tėvų namuose, - atsakė Florinas sumišęs spoksoda- 
mas į ją. 

— Manau, galiu pasveikinti ir tave. Kaip tu jį padarei? 

Ji išdidžiai iš viršaus nužvelgė svainį. 

— Ką? 

— Ar mylėdamasis su Leonora galvojai apie mane? 

Florinas padėjo įrankius ir atsistojo apstulbintas staigaus 
puolimo. 

— Grįžk į Londoną ir išsivežk savo panieką. 

— O galaš verčiau važiuosiu pas mamą ir papasakosiu visiems 
apie mūsų slaptą pasimatymą praėjusią vasarą. Ar tai sugriaus 
tavo laimingą santuoką? 

— Ko tu nori, Alicija? 

Klausimas išgąsdino, nes ji ir pati nežinojo. 

— Maniau, kad tu nori suvalgyti savo pyragaitį, - gindamasi 
atšovė ji, bet staiga veidą sušvelnino klastinga šypsena. - Juk ne- 
pamiršai, ką jautei mylėdamasis su manimi? 

Alicija apsidžiaugė Florino akyse įžvelgusi aistros kibirkštį — 
lyg tolimą laužo gaisą. 

— Aš labai laimingas su Leonora. O su tavimi jau seniai viskas 
baigta. 

— Bet tu vis dar sapnuoji mane! 

Floriną nuginklavo staiga pasikeitęs jos tonas. Alicija teisi: 
jis vis dar ją sapnuoja. Pabudęs gilią naktį, permirkęs prakaitu 
nekęsdavo savęs, kad leidosi taip užvaldomas šitos raganos. Jis 
palingavo galvą ir vėl atsisėdęs pasiėmė įrankius. 

— Manau, tau jau metas, - pasakė jis toliau pindamas lopšį. — 
Jau per ilgai užsibuvai. 

— Aš dar grįšiu, - juokdamasi pažadėjo Alicija ir nuėjo per 
pievą žinodama, kad Florinas seka ją akimis, spindinčiomis la- 
biau negu bet kada. 


Kovo mėnesį Leonora ir Florinas persikraustė į tetos Siselės na- 
mus, nes furgone buvo per šalta ir per mažai vietos būsimai mo- 
tinai, be to, čia nebuvo telefono, jei gimdymas prasidėtų vidury 
nakties. Siselės namuose buvo ne ką šilčiau, bet erdviau, ir teta 
gamindavo jiems valgį. Sesilis įkalbėjo jaunąją šeimą vaikui gi- 
mus išsinuomoti vieną iš Siselės namelių. 

— Vežimas — netinkama vieta auginti vaikui, - pasakė jis. 

Leonora iš pradžių nusiminė, bet motina pasiūlė pastatyti ve- 
žimą sode, kad vaikutis turėtų žaidimų namelį. 


— Greisė dievina Sesilio jai pastatytą namelį, - pridūrė ji. 


— Manau, gimdymas jau prasidėjo, - pasakė Leonora Flori- 
nui. Buvo šešta valanda vakaro, ji leido vandenį į vonią. Moteris 
uždėjo ranką ant nuogo pilvo ir nusišypsojo vyrui. - Visą dieną 
jaučiu nestiprius skausmus, bet dabar jie dažnėja - jau kas ketu- 
rias penkias minutes. 

— Ar kviesti akušerę? — paklausė Florinas išsigandęs, kad kū- 
dikis tuoj gims ir jam reikės jį priimti. 

— Pasakyk jai, kad jau prasidėjo sąrėmiai, bet kūdikis gims tik 
po kelių valandų, — ramiai pareiškė Leonora. — Pirmas kūdikis 
ateina lėtai. Bent taip man sakė. 

— Ar tau reikėtų maudytis vonioje? 

— Žinoma, — Leonora meiliai šyptelėjo vyrui ir palietė jo su- 
sirūpinusį veidą. — Man viskas gerai. Aš tik susijaudinusi: mūsų 
kūdikis jau davė žinią. 

— Tikiuosi, jis neatvyks anksčiau už akušerę. 

— Ne, jo dar laukia ilgas kelias. 

— Aš pranešiu tetai Siselei ir tavo mamai. 

Leonora įlipo į šiltą vonią, kad vanduo numalšintų skausmą. 
Kai atvyko Odrė, sąrėmiai kartojosi kas tris minutes. Leonora 
buvo išmokyta kvėpuoti skausmui užėjus ir šnopavo ant lovos, 
įsitvėrusi mamos rankos, o Florinas nervingai Žžingsniavo po 
miegamąjį, kol atvyko akušerė. Merė buvo tyliakalbė putli airė 
atviru veidu ir raminančia šypsena. 

— Nagi, nagi, nėra dėl ko jaudintis. Aš jau čia ir viskas bus ge- 
rai, — švelniai kalbėjo ji. 

Kai pagaliau nutekėjo vandenys, Leonora paprašė Siselės 
ir Odrės išeiti iš kambario. Moterys paglostė Leonorai ranką, 
palinkėjo sėkmės. Abi atrodė susirūpinusios kaip ir gimdyvė. 
Florinas taip pat ketino išeiti, bet išgąstingas žmonos balsas jį 
pašaukė atgal. 

— Nepalik manęs, Florinai. Mes kartu tai ištversim. 

Taigi Florinas liko. Iš pradžių jautėsi bejėgis. Sąrėmiai stiprėjo 
ir stebėdamas, kaip kankinantys traukuliai tąso žmonos kūną, jis 
prilaikė ją beviltiškai trokšdamas palengvinti kančias, tačiau ži- 
nodamas, kad yra tik pasyvi paspirtis. Tačiau sąrėmiams dažnė- 
jant Florinas pasijuto reikalingas, nes Leonora įsitvėrė į jo lieme- 
nį ir įsikniaubusi į marškinius pravirko. Vyras apglėbė žmonos 


galvą, glostė plaukus jausdamas beribę meilę ir neviltį. 

— Tu mano drąsuolė, - kalbėjo jis bučiuodamas Leonoros 
smilkinį. 

Valandos bėgo blaškantis nuo vieno sąrėmio iki kito, kol Leo- 
nora vos įstengė kvėpuoti, kai ankstesnio sąrėmio pabaiga ėmė 
lietis su kito pradžia. 

Sąrėmiai išvargino, o pusantros valandos trukusi stanga ga- 
lutinai iškankino gimdyvę. Kad ir kaip kūdikis norėjo į šį pa- 
saulį, buvo per daug užsiėmęs pirštukų čiulpimu, kad paste- 
bėtų, jog tai jį sulaiko. Leonora stanginosi, meldėsi ir rėkė iš 
nevilties, o Florinas raudojo baimindamasis, kad ir motina, ir 
kūdikis mirs. Kai berniukas galiausiai pasirodė melsvas, raudo- 
nas ir drebantis, abu tėvai pravirko apimti pagarbios baimės dėl 
gyvybės stebuklo. 

„Merė susupo kūdikį į rankšluostį ir įdavė motinai į rankas. 
Florinas vis dar drebėjo negalėdamas atsigauti po kankinančios 
gyvenimo patirties. Jis atsisėdo ant lovos krašto ir įdėjo pirštą į 
mažytį sūnaus kumštuką. 

— Žiūrėk, mano meile, jis įsitvėrė į mane. 

Leonora nukaito iš nuostabos: Florinas visada ją vadindavo 
tik vardu. 

— Tu pavadinai mane „mano meile“, - pasakė ji pasiremdama 
galva į vyrą. 

Jis įsikniaubė į žmonos plaukus ir bučiavo ją. 

— Todėl, kad tu esi mano meilė, - kimiai atsakė jis. - Dar nie- 
kada nemylėjau tavęs taip stipriai kaip dabar. Aš labai žaviuosi 
tavimi: Buvai tokia drąsi ir stipri, išleidai į pasaulį mano sūnų, 
mes jį mylėsime, rūpinsimės ir suteiksime geriausia, ką galime. 
Aš jau niekada nebebūsiu toks, koks buvau. 

— Ir aš, — sukuždėjo Leonora ir linktelėjo pabučiuoti šlapio 
kūdikio veiduko. - Niekas nebus toks svarbus kaip mano vaikas. 

— Kaip mes jį pavadinsime? 

— O kaip tu norėtum? 

— Panaceliu kaip mano tėvas. 

Leonora nusišypsojo. 

— Mažasis Panacelis, — ji atsiduso ir vėl pabučiavo kūdikį. - 
Tu būsi laimingas nešiodamas senelio vardą. Esi nuostabus 


mažiulis. 


Kai Alicija pagaliau ištrūko iš savo karšto visuomeninio gyve- 
nimo renginių tvarkaraščio ir atvažiavo į Dorsetą, Leonora ir 
Florinas buvo įsikėlę į naujuosius namus. Mažasis Panacelis 
miegojo pintame lopšyje miegamajame, kvepiančiame levan- 
domis ir talku. Leonora triūsė namuose, stengdamasi suteikti 
būstui jaukumo. Florinas sutiko Aliciją prie durų, kurias tuo 
metu dažė baltai. 

Jos nusivylimui, svainis nusišypsojo šaltai kaip tolimas bičiu- 
lis. Aistros liepsna užgeso ir nebeįsižiebs. Alicija suprato, kad 
Leonora kažkaip nugalėjo maištingą Florino širdį. 

— Eik į viršų pažiūrėti vaiko, — šypsodamasis pakvietė Flori- 
nas. - Jis gražiausias iš visų Dievo kūrinių. 

— Girdėjau, kad pavadinot sūnų Panaceliu. 

— Kaip mano tėvas ir senelis. Nors mano sūnus nebegyvena 
vežime, jo gyslomis teka čigoniškas kraujas. 

Pamačiusi seserį Leonora apsidžiaugė, širdingai apkabino ir 
suspaudė glėbyje. 

— Kurgi tu buvai? —- šūktelėjo ji. - Turi pamatyti Panacelį. 

Alicija nusekė Leonorą laiptais ir iš karto pastebėjo, kad se- 
suo dar nesusigrąžino buvusios figūros — atrodė lyg vis dar nėš- 
čia. Alicija apsidžiaugė, bet neilgam. Vos pamačius sūnėną, jos 
širdį sugniaužė tvirta ranka. Ji pasilenkė ir pažvelgė į pintinę. 
Panacelis miegojo laimingas ir patenkintas kaip neabejotinai 
mylimas kūdikis ir jis buvo gražiausias iš visų Alicijos matytų 
vaikų. Odelė blyški, perregima, vos žvilganti, akytės užmerktos. 
Alicija gėrėjosi tankiomis, ilgomis, rudomis blakstienomis, pu- 
tliomis rausvomis lūpytėmis, kartkartėmis nejučiom nusišyp- 
sančiomis. 


— Jis žavus, - tyliai pasakė ji. - Tu labai laiminga. 

Pirmą kartą gyvenime Alicija suvokė, kad sesuo turi viską, ko 
norėtų ji pati. Mersedesa buvo teisi. Atklydę iš praeities tarnaitės 
žodžiai priminė mergaitiškas iliuzijas. „Leonora ras laimę, nes 
jos veidas nieko neapgaus: Deja, Alicijos bruožai apgavo daug 
ką, bet labiausiai ją pačią. 


32 skyrius 


Kiti aštuoneri metai Leonorai buvo džiaugsmingi, Alicijai — su- 
silieję į neryškią dėmę, Greisei kupini nuotykių, nes mergaitė ža- 
vėjosi viskuo, ką gali pasiūlyti jos mažas pasauliukas. Kai Greisė 
paskelbė laimėjusi konkursą mokytis Dublino Trejybės koledže, 
niekas nenustebo labiau už motiną, visada maniusią, kad dukterį 
labiau domina fėjos, o ne universitetas. 

— Filosofija turi daug bendro su fėjomis, - šypsodamasi atsa- 
kė Greisė. 

— Bet tai taip toli, - sudejavo Odrė. 

— Trumpas skrydis lėktuvu, mamyte. Aš galėsiu parskristi sa- 
vaitgaliais. 

Tačiau Odrei kėlė nerimą ne tik atstumas: Dubline gyvena 
Luisas. 

— Trejybės koledžas Dubline! — apsidžiaugė teta Siselė, kuri 
dabar, ištekėjusi už kaimyno žemvaldžio, nupirkusio jos ūkį 
praėjus metams po čigonų išvykimo, vadinosi ponia Entoni Fi- 
cherbert. Entonis, linksmas nuoširdus vyriškis, vilkintis tvido ir 
kašmyro drabužiais, sugrąžino Siselei jaunystę, tikėjimą meile 
ir jos mylimą ūkį. Dabar teta tik liūdnai šypsojosi prisimindama 
tą moterį, perėjusią meilės liepsnas ir išgyvenusią, apsvilusią, bet 
vis dar plakančia širdimi. Dabar ji buvo dėkinga patirdama ne 
tokio aistringo, bet patikimo vyro meilę. 

— Kaip nuostabu! — kalbėjo Siselė Greisei. - Dublinas - gražus 
miestas. Tau jis patiks. — Ji liovėsi šukavusi šunį ir numetė ant žo- 
lės išpeštus plaukus. — Pravers paukščiams sukant lizdus. Gaila, 
kad jau baigėsi lizdų sukimo metas. Dabar paukščiai tik skraido. 


395 


Santa Montefiore 


— Ar tu esi buvusi Dubline? — paklausė Greisė išsitiesusi ant 
žolės saulėkaitoje. 

— Taip, net du kartus. Aplankyti tavo dėdės Luiso. 

— Dėdės Luiso? 

— Žinai, to keistuolio dėdės, apie kurį niekas nekalba. 

— Kuris mokė Leonorą skambinti? 

— Tas pats. Tas pamišėlis. 

— O kąjis veikia Dubline? 

Greisė žinojo, kad tėvas turi brolį, bet jo vardas buvo retai 
minimas ir vienintelė jo nuotrauka stovėjo ant tetos Siselės for- 
tepijono. 

— Jis daug metų vadovavo universiteto muzikos katedrai. 
Dabar išėjęs į pensiją. Gyvena koledže - matyt, už nuopelnus 
mokyklai. 

— O kąjis veikia per dienas? 

— Turbūt rėkia ant žmonių, — nusijuokė teta Siselė prisimi- 
nusi brolio šiurkštumą ir vėl pradėjo šukuoti šunį. - Jis yra senas 
bambeklis. Bet jei jis tave domina, galėsi aplankyti. Mirtinai ap- 
stulbinsi. 

— Kodėl mes jo nematome? Juk jis šeimos narys. 

Siselė išsitiesė ir įsižiūrėjo į tolumas, ieškodama tinkamų 
žodžių. 

— Jis susipyko su tavo tėvu. Prieš daugelį metų. Dar tu buvai 
negimusi. Aš nežinau kodėl. Vienu metu jis gyveno su tavo tėvais 
Argentinoje. Luisas buvo įsimylėjęs tavo mamos seserį Islą, kuri 
mirė jauna nuo meningito. Nežinau, ar Odrė atsigavo po sesers 
mirties. Gerai pagalvojus, tai ir Luisas neatsigavo. 

— Ar Luisas vyresnis už tave ir tėtį? 

— Ne, aštuoneriais metais jaunesnis už Sesilį. Jei tam šešiasde- 
šimt penkeri, tai Luisui - penkiasdešimt septyneri. Bet jis atrodo 
daug vyresnis. Luiso gyvenimas buvo nelaimingas. Šitas mano 
brolis kitoks nei visi. Bet gal tau pavyktų jį sušvelninti. Luisui 
būtų labai naudinga. 

— Arjis nebuvo vedęs? 

— Aš niekad nemaniau, kad įmanoma visą gyvenimą mylėti 
tik vieną žmogų. Nesuprantu tokios romantikos, bet, - sunkiai ir 
liūdnai atsiduso teta, - Luisas visą gyvenimą mylėjo vieną mote- 
rį, niekada neatsigavo ir neieškojo kitos. 

— Tai labai liūdna. Visi nusipelno mylėti ir būti mylimi. Jei ne- 
būtų meilės, žemė liautųsi suktis. 

Teta Siselė nusijuokė. Ji niekada nesuprato Greisės. 

— "Tu galėsi palinksminti Luisą. Jūs abu puikiai sutarsite, nes 
abu skraidote padebesiais. Keista, kad jums neteko susitikti. 

— Mama nenori, kad aš išvažiuočiau. 

— Todėl, kad tavo seserys buvo išsiųstos mokytis čia. Tavo 
mama siaubingai kentėjo, bet tėvas šventai tikėjo, kad suteikia 
geriausią įmanomą išsilavinimą. Jis buvo teisus. Jei Leonora ne- 
būtų atvykusi čia, nebūtų sutikusi Florino. O žiūrėk, kokie jie 
laimingi. Mažasis Panacelis — tikras saldainiukas. Aš galėčiau 
pasidėti jį tarp dviejų duonos riekelių ir suvalgyti. Jis toks žavin- 
gas ir išdykęs. Aš jį beprotiškai myliu. Jo broliukas ir sesutė taip 
pat puikūs, bet Panacelis - mano mylimiausias. Matai, jis gimė 
mano namuose, todėl aš jį savinuosi. 

— Ar žinai, kad Alicija niekada nebus laiminga? — niūriai pra- 
tarė Greisė. 

Teta Siselė vėl padėjo šepetį. 

— Brangute, negalima šitaip šnekėti. 

— Na, aš niekada nesakysiu mamai ir Alicijai. Jau kartą sukly- 
dau, kai buvau maža, - pasakiau pusseserei Nelei. Nuo to laiko ji 
nesikalba su manimi. Bet aš žinau, kad Alicija nebus laiminga. Ji 
vaikosi neįmanomus dalykus, siekia debesų, kurių nepajėgs išlai- 
kyti. Netgi Alicija negali prismeigti debesio. 

— Esu tikra, kad ji kada nors susitupės. 

— O, ji dar turės daug meilužių, bet nė vienas jai nebus pakan- 
kamai geras. Ji visada bus nepatenkinta. Tai jau pradeda matytis 
jos veide. 

Greisė ir vėl pasirodė teisi. Alicijos asmenybė lyg vėžys smel- 
kėsi į bruožus, žalodama veidą. Jos bruožai traukėsi, lūpos buvo 

nuolat perkreiptos, lyg sužnybtos skalbinių segtukais. Alicija 
buvo graži, bet šalta, o Leonora vis gražėjo. Ji nebuvo liekna ar 
kerinti, bet žemiška ir žvilganti kaip prisirpęs persikas. Leonora 
auklėjo tris vaikus su meile ir džiaugsmu, pasakojo apie didingą 
Dievo sodą, tokį artimą jos širdžiai. Vaikai padėjo motinai skinti 
obuolius ir slyvas, rinkti gervuoges ir dygiąsias slyvaites, kurias 
šeima parduodavo miesto turguje. Jie rengdavo iškylas javų laukų 
pakraštyje, kur tėvas iššokdavo iš traktoriaus ir prisidėdavo prie 
šeimos per pertraukėles tarp kombainų iškrovimo. Leonoros šei- 
mos gyvenimas buvo paprastas, bet jie turėjo viską, ko reikia, o 
svarbiausia, pačią didžiausią vertybę — meilę. Palyginti su jais, 
Alicija neturėjo nieko. 


Vos Greisei išvykus Odrė ėmė jaudintis. 

— Ji nepanaši į kitus vaikus, Sesili. Tai vaikas jaunos moters 
kūne, - kalbėjo ji vyrui tą vakarą, kai duktė išskrido į Dubliną. 

Sesilis padėjo knygą ant lovos šalia savęs ir atsigręžė į žmoną. 

— Ji daug atsparesnė, nei tu manai. Dabar jai rūpi ne tik fėjos 
ar angelai. 

— Žinau, kad ji jau nevisiškai padebesyse, bet vis tiek labai vai- 
kiška. Manau, Greisė nepasiruošusi tikram pasauliui. 

Odrė pasiėmė nuo spintelės rankų kremo tūbelę. 

— Greisė turi pamėginti. Kaipgi kitaip ji sužinos, - pasakė Se- 
silis nusiimdamas akinius. 

— Aš tik noriu ją nuo visko apsaugoti, — Odrė nusišypsojo at- 
siprašydama, parodydama, kad supranta savo silpnybę. 

— Tu taip pat norėjai apsaugoti Aliciją ir Leonorą. Greisė 
mūsų jauniausia. Nenuostabu, kad nenori jos paleisti. 

— Manai, aš nenoriu, kad Greisė užaugtų? 

— Tu nematei, kaip dvynukės užaugo. Aš dėl to kaltas, - tyliai 
pripažino Sesilis. 

— O, Sesili, aš tavęs dėl nieko nekaltinu. Viskas jau seniai pa- 
miršta, — Odrė paglostė vyrui ranką. - Ne, Greisė turi kažką ne- 
žemiško. Jaučiu, kad jai reikia manęs labiau negu seserims. 

— Žinai, Odre, — tarė Sesilis linguodamas galvą, - tarp judvie- 
jų yra ypatingas ryšys, bet, tiesą sakant, Greisė stipresnė už Ali- 
ciją ir Leonorą kartu. 

— Taip manai? 

— Žinau. Tik pažvelk į ją - ji turi nepajudinamą tikėjimą. Greisė 
žino, kad po mirties mūsų laukia didžiulis pasaulis. Nors aš pats 
šiek tiek abejoju, mano amžiuje ramiau, kad ji tokia įsitikinusi. 
Šitaip Greisė turi didelį pranašumą prieš kitus. Jai nereikia kitų 
žmonių, nes ji laiminga pati savaime. Tai Dievo dovana. Greisė 
nėra trapi - ji nenugalima. Ji niekada nedarys to, kam nepritaria, 
kad prisitaikytų prie kitų ar patenkintų kokią kvailą kieno nors 
užgaidą. Ne, aš tikiu, kad Greisė artimiausia Dievui iš mūsų visų, 
todėl ji atrodo vaikiška. Tarsi žinodama, kad gyvenimas - scena, 
ji nežiūri į jį per daug rimtai. Nemaniau, kad šitaip kalbėsiu apie 
Greisę. Ji mane trikdydavo iki nevilties, bet aš pamažu išmokau 
suprasti. Tvirtai tikiu, kad jai viskas bus gerai. 

Odrė susižavėjusi švelniai žvelgė į vyrą. Ji nesiliovė stebėjusis, 
kad Sesilis nuoširdžiai myli Greisę kaip savo dukterį. 

— Tu nuraminai mane. Aš šiandien gerai miegosiu. 

— Ir aš. Nes jei tu laiminga, tai ir aš laimingas. 

Odrė pabučiavo raukšlėtą vyro skruostą, žinodama, kad jis 
kalba nuoširdžiai. 

Tačiau tą naktį ji pirmą kartą po daugelio metų sapnavo Luisą 
ir pabudo ausyse skambant „Neužmiršk manęs“ melodijai. 


Greisė apsiprato koledže lengvai, kaip žmogus, laikantis gyveni- 
mą nuotykiu. Ji smalsiai it vaikas stengdavosi kiekviename žmo- 
guje įžvelgti gėrį, nuginkluodama bendramokslius ir dėstytojus 
savo tiesumu ir išskirtinumu, kurį motina vadino kitu pasauliu. 
Greisė sklandė universitete taip pat nerūpestingai kaip ir moky- 
kloje, atitolusi nuo kitų studentų. Nors žmonės mėgo Greisę, ar- 
timų draugų ji neturėjo. Atrodė, kad jai nereikia kitų. 

Greisei puikiai sekėsi Trejybės koledže. Ji nepasotinamai troš- 
ko žinių ir džiaugsmingai gėrė naują informaciją tartum žmogus, 

kuriam anksčiau buvo neleidžiama mokytis. Universitetas taip 
jaudino Greisę, kad ji neužmigdavo naktimis, bet ne dėl dvasių, 
kurios išties dažnai neleisdavo jai miegoti, o todėl, kad jos min- 
tyse kirbėjo įvairiausi klausimai ir ji vos tverdavo iš nekantrumo, 
kada sužinos atsakymus. Greisė įstojo į Don Žuano draugiją, kuri 
ketvirtadienio vakarais rinkdavosi aludėje ir prie alaus bei mėsos 
apkepo diskutuodavo apie poeziją, o Olivjė draugijoje mergina 
atrado įgimtą talentą vaidinti. Tėvai nė kiek nenustebo, nes duktė 
vaidino visą gyvenimą. Tačiau labiausiai Greisė išgarsėjo ne kaip 
aktorė, o kaip ekstrasensė. Apstulbinusi kelis studentus tiksliais 
aiškinimais, ji nuolat būdavo apsupta tokios daugybės žmonių, 
brukančių jai laikrodžius ir apyrankes, kad buvo priversta apsi- 
riboti tik dviem žmonėmis per dieną. Tačiau vaikystėje pasimo- 
kiusi su pussesere Nele ji atsisakydavo pranašauti ateitį. 

"Praleidusi kelias savaites Dubline Greisė nusprendė aplankyti 
atsiskyrėlį dėdę Luisą, kurį buvo nesunku rasti, nes, regis, Luisą 
Foresterį pažinojo visi. 

— Tu jo dukterėčia? — nustebę juokdavosi žmonės, išgirdę ją 
klausinėjančią. — Jis kuoktelėjęs, bet skambindamas fortepijonu 
tampa Dievu. 

Tokios pastabos dar labiau kurstė Greisės smalsumą. 

Laikydamasi nurodymų ji rado Luiso butą sename gražia- 
me šimtamečiame name su uždaru kiemu. Durys buvo iškirstos 
išdūlėjusioje plytų sienoje, ant kurios vijosi vešlios vėlyvosios 
rožės. Sulaikiusi kvapą Greisė pasibeldė. Niekas neatsakė. Ji pa- 
laukė, prikišo nosį prie rožių žiedų ir pauostė. Jų kvapas buvo 
keistai saldus. Pagaliau viduje sušiureno, pasigirdo žingsniai, 
kažkas atitraukė skląstį. Greisė tikėjosi išvysti pabaisą, bet prie 
durų stovėjo senis švelniomis mėlynomis akimis ir ilgais žilais 
plaukais, krintančiais ant pečių netvarkingomis sruogomis. Jis 
visiškai neatrodė pamišęs. 

— Kuo galiu būti naudingas? — paklausė jis gargždžiu balsu ir 
tiriamai nužvelgė Greisę, tarsi būtų ją matęs, tik negalėtų prisi- 


minti kur. 

— Aš jūsų dukterėčia Greisė Forester, — drąsiai prisistatė ji. — 
Odrės ir Sesilio duktė. 

Luisas įsispoksojo į merginą, lyg matytų vieną iš jos dvasių, ir 
jo išblyškę skruostai staiga išraudo it gavus smūgį. 

— Siselė minėjo, kad jie turi dar vieną dukterį, - sumurmėjo 
Luisas. Jis apstulbęs palingavo galvą ir patrynė pirštais smakrą. — 
Na, tai užeik. — Vesdamas merginą į viršų siaurais mediniais 
laiptais Luisas vis gręžiojosi ir žvilgčiojo į ją. - Tu - tikras savo 
motinos paveikslas, — pasakė ilgesingu balsu, kai juodu atsidūrė 
svetainėje antrame aukšte. 

Kambarys buvo mažas, tamsus, viską dengė dulkių sluoksnis. 
Luisas nervinosi, pirštais neramiai barbeno į kelius, lūpų kampu- 
tis trūkčiojo. 

— Tikrai? — nudžiugo Greisė ir pastebėjo, kad dėdės akys stai- 
ga apsiniaukė. — Aš laikysiu tai komplimentu. 

— Bet aš ir norėjau pasakyti komplimentą, didžiausią, kokį tik 
vyras gali. Žaviuosi tavo motina labiau, negu tu įsivaizduoji. 

Greisė nuėmė nuo sofos kelis natomis išmargintus puslapius 
ir atsisėdo. 

— Atsiprašau už netvarką, pastaruoju metu čia mažai kas 
lankosi. 

— O kodėl? Girdėjau, kad jūs puikiai skambinate. Turėtumėt 
dalytis savo talentu. 

— Ar tu skambini? 

— Taip! — žvaliai patikino dukterėčia. 

Įdėmus Luiso žvilgsnis būtų sutrikdęs ką nors kitą, bet tik ne 
Greisę — ji nieko nebijojo. Dėdė kaustė merginos dėmesį, ji jautė 
didelę sumaištį jo sieloje ir manė galinti ją numaldyti. 

— Kaip laikosi tavo motina? — paklausė Luisas sėsdamasis ant 
trikojės kėdės. Ketvirtą koją atstojo pakišta knygų krūva. 

— Gerai, tik nelabai patenkinta, kad aš išvykau studijuoti į 
Dubliną. 

Greisė švelniai nusijuokė. Jos juokas buvo toks nekaltas ir 
žavus, kad Luisas nenorom nusišypsojo. Jis neprisiminė, kada 

pastarąjį kartą šypsojosi. Jo veide buvo sustingusi grimasa, ta- 
pusi patogiu įpročiu, kurio jis bijojo atsikratyti. Tačiau Greisė 
jį nuginklavo. Šypsena visiškai pakeitė Luiso veidą, lyg jis būtų 
įjungęs šviesą ir pavertęs tamsų kambarį oranžerija. Ir tai buvo 
malonu. Dėdės šypsena sutrikdė Greisę, o ją išties retai kas su- 
trikdydavo. 

— Ar tavo motina dar skambina? 

— Niekada. 

— Anksčiau skambindavo. 

— Taip. Bet Leonora groja ir prisimena, kaip jūs mokėte ją Bu- 
enos Airėse. Ji ištekėjo už čigono Florino ir turi tris vaikus. 

Luisas palingavo galvą ir vėl pasitrynė šeriuotą smakrą. Grei- 
sė pastebėjo, kad dėdės blakstienų galiukus palietusi šarma. 

"— Kaip greitai bėga laikas. Tik per vaikus pastebime sparčią 
metų tėkmę. Jei ne vaikai, manyčiau, kad mėnesiai slenka lėtai, o 
dabar aš senas, metai paliko mane užpakalyje. 

— Dievulėliau! Dėde Luisai, jūs ne senas, tik atrodote senas, 
nes esate nelaimingas. 

Luisas nusišypsojo. 

— Drąsą paveldėjai tikrai ne iš tėvo. 

— Aš sakau, ką galvoju. Nėra prasmės slėpti tiesą, nes tiesą 
įkvepia meilė. 

Luisas susiraukė — Greisės unikalumas nuginkluoja. 

Ji apsidairė kambaryje ir pamatė fortepijoną, apkrautą ran- 
kraščių krūvomis. | 

— Ar jums patiko būti muzikos katedros vedėju? — paklausė 
Greisė. 

— Man patiko mokyti muzikos, — atsidusęs atsakė Luisas. — 
Niekas nedžiugina manęs labiau už muziką. Tačiau tokių insti- 
tucijų taisyklės ir nuostatai pakerpa man sparnus. Bet šis darbas 
apmokėdavo mano sąskaitas ir suteikė stogą virš galvos. 

— Jūs nebuvote vedęs? 


— Tu daug klausinėji. 

— Man smalsu, dėde Luisai. Jaunystėje buvote gražus vyras. 
Mačiau jūsų nuotrauką ant tetos Siselės fortepijono. 

— Ji nesugrotų nė natos. 

— Na, tiesą sakant, nesu girdėjus jos skambinant. 

"— Todėl, kad ta sena žebenkštis nemoka. 

— Ji jus vadina daug bjauresniais vardais, - nusikvatojo Greisė. 

— Ar Marselis paliko ją? 

— Dievuliau, kaip jūs atsilikęs nuo gyvenimo! - aiktelėjo duk- 
terėčia. — Marselis paliko Siselę, ir tai visai neblogai, nes ji ište- 
kėjo už kaimyno ūkininko Entonio Ficherberto. Jums jis patiktų. 

— Kodėl jis man patiktų? Tu manęs visai nepažįsti, - jo veidas 
paniuro, lyg mesdamas iššūkį. 

Tačiau Greisė atlaidžiai nusišypsojo. 

— Žinau, bet jaučiu, kad pažįstu. 

Luisas spoksojo į merginą sutrikęs, nuleidęs smakrą. Greisė 
atlaikė jo žvilgsnį. Ji žvelgė užjaučiamai ir supratingai, savo mo- 
tinos akimis. | 

— Taigi, ką galėtum paskambinti? — paklausė Luisas staigiai 
atsistojęs ir eidamas prie pianino. 

— Ką tik norite. Bet man nuobodu groti iš natų. Daug smagiau 
improvizuoti. 

— Tikrai? — lėtai ištarė Luisas. — Parodyk, kaip tai darai. 

Greisė atsisėdo ir atidengė pianino dangtį. Luisas padavė jai 
natas. Ji pasidėjo jas ant laikiklio ir pradėjo skambinti. Iš pradžių 
mergina neįsijautė, pirštai mechaniškai lietė klavišus, bet vėliau 
užsimerkė, pirštai nukrypo nuo originalo, išlaikydami tą patį kū- 
rinio stilių. Luisas apstulbo. Jis pažinojo tik vieną žmogų, suge- 
bantį šitaip skambinti, - save patį. 

Kai Greisė baigė groti, jo akys buvo pilnos ašarų. 

— Aš esu senas, 0 tu suteikei man didžiulį džiaugsmą, - ki- 
miai tarė jis, vėl pažvelgė tuo keistu įdėmiu žvilgsniu ir tyliai 
paklausė: — Kiek tau metų? 

— Aštuoniolika, - atsakė ji. 

— Kokį mėnesį gimusi? 

— Spalio. 

— Spalio, - lėtai pakartojo jis ir linktelėjo galvą. - Spalio. 

Tiesa smogė į galvą ir Luisui prireikė atsisėsti. 

— Dėde Luisai, ar jums negera? 

— Paskambink dar. Bet ką. Tu taip gražiai groji, kad man plyš- 
ta širdis, —- kimiai sušvokštė jis ir mostelėjo jai ilgais pirštais. — 
Skambink. 

Taigi Greisė skambino. Jausdama, kad Luisas nelaimingas, ji 
leido atjautai bėgioti pirštais, kad muzika atspindėtų jo sielą sle- 
giantį akmenį ir po truputį jį dildytų. Gijimas tik prasidėjo, dar 
reikės ilgų mėnesių, kol iškankinta siela pasveiks, bet Greisė la- 
bai talentinga. Kai ji išėjo namo, Luisas jautėsi keistai pakylėtas. 

.- Jūsų rožės labai gražios, - išeidama pasakė Greisė. Atvėru- 
si savo vidinę akį ji pamatė daugybę dvasiškų būtybių, šokančių 
tarp žiedų, ir nusijuokė. - Joms patinka jūsų muzika, - tarė ji. — 
Nenuostabu, kad gėlės čia klesti kaip niekur kitur. 

— Kam patinka muzika? - paklausė Luisas. 

— Dvasioms, — atsakė Greisė, lyg visi jas matytų. 

Luisas linguodamas galvą stebėjo, kaip Greisė tolsta spyruo- 
kliuojančiais žingsneliais. Tiesa skausmingai akivaizdi: ji visiškai 
ne Sesilio duktė. 

Luisas grįžo į namą. Mažoje svetainėje dar buvo justi Grei- 
sės kvapas - jaunystės ir optimizmo, sumišusio su aštriu citrinos 
aromatu. Jis atsisėdo prie pianino ir uždėjo rankas ant klavia- 
tūros. Luisas sunkiai alsavo, lūpos išsikreipė į įprastą grimasą. 
Tada lėtai, it prisimindamas savo begalinę kantrybę, jis pradėjo 
skambinti Odrei sukurtą melodiją. Luisas užsimerkė ir šerkšno 
paliesti blakstienų galiukai sužvilgo iš širdgėlos. Jis vis skambino 
ir skambino tą pačią melodiją, kad niekada neužmirštų ir nepra- 
rastų vilties. Nenuostabu, kad Odrė šitiek metų išgyveno be jo, 
nes jis paliko jai savo dalelę - Greisę. 

Naktį Luisas sapnavo. Jis neprisiminė, kada pastarąjį kartą 
buvo sapnavęs, nes prieš daugelį metų prarado norą. Tačiau šią 

naktį jis išvydo Greisę. Jis sėdėjo pievoje tarp vėdrynų, užlietas 
švelnios, šiltos, auksinės vakaro saulės šviesos, ir jam pasidarė 
be galo ramu. Greisė buvo kartu, jos juokas tarsi gurguliuojantis 
upelis užpildė Luisą, ir jis tapo toks lengvas, kad pakilo virš pie- 
vos ir ėmė sklęsti. Viena jo pusė troško likti ant žemės, o kita — 
skraidyti. Greisė vis juokėsi be perstojo, užpildydama jį burbuliu- 
kais ir keldama aukštyn, aukštyn... 

Rytą pabudęs Luisas pajuto ne įprastą sunkumą, dėl kurio kė- 
limasis būdavo daugiausia pastangų atimantis dienos darbas, bet 
džiugesį, prarastą kadaise kartu su sapnais ir šypsena. Jis vylėsi, 
kad Greisė vėl apsilankys. Labai šito troško. Luisas išsimaudė, 
nusiskuto, apsišlakstė odekolonu iš seno buteliuko, lipnaus nuo 
dulkių ir nenaudojimo. Buvo sunku rasti švarius marškinius, bet 
stalčiaus dugne aptiko vienus, šiek tiek per ankštus, bet išskalb- 
tus ir išlygintus kas savaitę apsilankančios namų tvarkytojos. 
Tada jis išnėrė į ankstyvo ryto saulę ir nuėjo į parduotuvėlę už 
kampo nusipirkti pieno ir laikraščių. 

Grįžęs rado Greisę sėdinčią ant slenksčio. Ji vilkėjo išbluku- 
sius džinsus ir ryškiai geltoną palaidinukę. Šalia stovėjo pintinė 
su maistu. 

— Labas rytas, dėde Luisai, - linksmai pasisveikino mergi- 
na. — Aš veduosi jus į iškylą. Šiandien labai graži diena, atsine- 
šiau duonos, pašteto, butelį vyno ir pomidorų. 

Luisas buvo toks apstulbęs, kad nežinojo, ką sakyti, bet Grei- 
sei ir nereikėjo atsakymo. Ji atsistojo ir nusekė paskui jį pro duris. 

— Šiandien man nėra paskaitų, bet aš noriu paklausti daugy- 
bės dalykų. Pamaniau, gal jūs man padėsit. 

— O ką tu mokaisi? — paklausė jis. 

— Filosofiją. 

— A, filosofijoje niekada nėra tinkamų atsakymų. Tik klausimai. 

— Bet argi neįdomu sužinoti, kai iškyla šitiek klausimų? Juk 
galima klausinėti amžinai. Ar galėtume nuvažiuoti ir įsikurti kur 
nors pievoje? Bus šilta diena. Bobų vasara. Naudokimės, kol ne- 


prasidėjo ruduo. Beje, man patinka jūsų odekolono kvapas. 

Luisui Greisė pasirodė žaviai nenuspėjama. Vos šypsodama- 
sis lūpų kampučiais jis vairavo savo mažutėlį morisą siaurais, 
vingiuotais kaimo keliukais per žalius, vešlius, viliojančius lau- 
kus, apsuptus pilkų akmenų tvoromis, atlaikiusiomis šimtme- 
čius lietingo ir vėjuoto oro. Greisė linksmino jį pasakojimais apie 
Argentiną. Luisas prisiminė nemaloniąją tetą Hildą ir negražiąją 
Nelę ir pagaliau nusikvatojo. 

— Ar ilgiesi Argentinos? — paklausė jis šluostydamasis akis. 

— Išvykdama maniau, kad ilgėsiuosi, bet dabar mano namai 
čia. Žinoma, norėčiau kada nors ten apsilankyti, tik viskas bus ki- 
taip. Močiutė mirė prieš kelerius metus, teta Edna taip pat. Teta 
Hilda dar gyva, bet ji tokia sena, kad tikriausiai virtusi akmeniu. 
Žmonių asmenybes galiausiai atspindi jų bruožai, to niekaip ne- 
išvengsi, todėl dabar Hilda turėtų būti lyg išskaptuota iš akmens. 
Bet aš norėčiau nuvažiuoti, kad atsiminčiau. 

Jie rado miškelį su pakraščiu vinguriuojančiu upeliuku ir atsi- 
sėdo ant pakloto, kurį Luisas rado senoje skrynioje prieškamba- 
ryje. Saulė blykčiojo pro medžių lapus, kurių šešėliai mirguliavo 
ant žolės kaip kaleidoskopo vaizdai. 

Greisė nuspyrė batelius ir ištiesė kojas. 

— Ar jūs matote miško dvasias? — paklausė ji ir patenkinta 
nusijuokė kaip vaikas. — Čia labai gražu. Kaip gerai, kad radome 
šią vietą. 

— Kiti manytų, kad mudu išprotėjom, — tarė Luisas ir susi- 
juokė. - Žmonės visą gyvenimą laiko mane pamišėliu. 

— Ar tikrai? 

— Taip. Tik šiais laikais žmonės tolerantiškesni kitoniškoms 
asmenybėms. Mano jaunystėje visi turėjo elgtis vienodai. Reika- 
lavimai buvo griežti. 

— Aš nuo pat gimimo kitokia. Nė vienas vaikas nedraugavo su 
dvasiomis kaip aš. Žinoma, dvasios lydėjo juos, tik jie nematė. 
Visi žmonės turi vadovus, bet bijo tikėti tuo, ko nemato. 

— Tai kvaila, nes mus supa daugybė egzistuojančių nematomų 


dalykų. Pavyzdžiui, radijo bangos. 

— Ar jūs kada nors svarstėte, iš kur atsirado pasaulis? Kodėl 
jūs esate toks? O jei nebūtumėte jūs, tai kuo būtumėt? Ar iš viso 
egzistuotumėt? — Dėdė susiraukė, bet šįkart linksmai, ir Grei- 
sė skubiai kalbėjo toliai, žibančiomis iš susijaudinimo akimis: — 
Dauguma žmonių per daug įsitraukę į pasaulį, kad juo stebėtųsi. 
Saulė ir lietus jiems savaime suprantami dalykai, ir jie niekada 
nesusimąsto, kodėl tai vyksta. Nors mokslininkai išrado tas pro- 
tingas laiką taupančias mašinas — indaploves, skalbykles, - laiko 
mes turime vis mažiau. O kodėl? Ar jūs kada nors išsitiesiate ant 
žolės ir pažiūrite į dangų mąstydamas apie amžinybę? Ką? 

Luisas nusijuokė. 

— Tu tikrai turi begales klausimų. 

— Bet aš neturiu laiko ieškoti atsakymų, — nusivylusi atsakė 
Greisė. 

— Na, - atlaidžiai atsiduso Luisas, - pradėkim nuo pirmo 
klausimo. Koks jis? 

— Ar kada nors svarstėte, iš kur kilęs pasaulis? 

— Oi, čia sunkus klausimas. Būk gera mergaitė, atkimšk vyną. 
Patepsiu galvos krumpliaračius, kad jie imtų suktis, nes užrūdijo 
per daugelį metų. 

Luisas ir Greisė gulėjo ant nugarų žiūrėdami į mirguliuo- 
jančius lapus virš jų, vėjelis siūbavo šakas, versdamas jas šokti. 
Juodu svarstė savo egzistenciją karštai kaip antikos filosofai ir 
linksmai tarsi studentai, pirmą kartą leidęsi į filosofijos tolumas. 
Vynas atrišo liežuvius ir balsus, iškylautojai kvatojosi, kol pilvai 
įskaudo iš laimės. 

Kai vakarop šešėliai ėmė ilgėti, Luisas pažvelgė į laikrodį ir 
suvokė, kad jau laikas vakarieniauti. 

— Reikėjo paimti dvi pintines - vieną pietums, kitą vakarienei, 
tada būtume pasistatę palapinę ir kalbėjęsi per naktį, - pasakė 
Greisė kraudamasi iškylos daiktus. 

Luisas viską sudėjo į bagažinę ir jau ketino sėsti į automobilį, 


kai Greisė jam įteikė geltonų vėdrynų puokštelę. 

— Čia laimės gėlės, - šelmiškai šypsodamasi pasakė ji. — Pasi- 
statykit ant fortepijono, tegul jos primena jums, kad reikia skam- 
binti linksmas melodijas. 

Luisas paėmė gėles ir prisiminė savo sapną apie Greisės juoką, 
užpildžiusį jo esybę. Jis jau seniai nesijautė toks laimingas. 


33 skyrius 


Šalti rudens vėjai švilpavo trumpėjančiomis dienomis, bobų va- 
sara su iškylomis sutirpo, pereidama į ryto rūkus ir šalnas, bet 
Greisės draugystė su dėde augo ir stiprėjo. Mergina buvo iš pri- 
gimties vienišė ir nelengvai susidraugaudavo su jaunimu, bet su- 
tikusi Luisą ji rado giminingą sielą, žmogų, žvelgiantį į pasaulį jos 
akimis. Jie tysodavo žiūrėdami į žvaigždėtą dangų, kalbėdamiesi 
apie amžinybę, lankydavosi koncertuose ir verkdavo tose pačio- 
se vietose, dviese susėsdavo prie pianino, skambindavo tą patį 
kūrinį, improvizuodavo, juokdavosi suklydę, bet taip atsitikdavo 
retai, šypsodavosi, kai jų melodijos tobulai sutapdavo, lyg būtų 
įkvėptos angelų. Greisė gamindavo valgyti. Tiesa, blogai, bet Lui- 
sas neprieštaravo, nes jos draugija atpirkdavo viską. Susiraukusią 
grimasą iš vyro veido išstūmė linksmumas ir spontaniškumas, 
kadaise žavėjęs santūrią jauną moterį, o dabar - jos dukterį. 
Vieną dieną Greisė išgirdo Luisą skambinantį kūrinį, kurio 
anksčiau nebuvo girdėjusi. Ji gulėjo ant sofos priešais židinį ir 
ruošėsi rašiniui, o dėdė grojo. Buvo gruodžio pradžia, lietus per- 
ėjo į šlapdribą ir lediniais pirštais barbeno į langų stiklus. Luisas 
skambino tyliai, kad netrukdytų Greisei mokytis. Visą rytą jie 
diskutavo pateikta tema ir rinko argumentus, todėl dabar liko 
tik pasiskaityti teorijos. Greisei patikdavo skaityti, kai Luisas 
skambindavo. Dažnai ji padarydavo pertrauką ir prisidėdavo 
prie jo, tylomis prisėdusi ant suoliuko šalia. Staiga Luisas pra- 
dėjo skambinti įsimenamą melodiją — tokią gražią, kad merginai 
kūnas nuėjo pagaugais, lyg žiema būtų įsiveržusi pro atvirą lan- 
gą. Greisė padėjo knygą ir ėmė įdėmiai klausytis, tada pasivertė 

ant šono ir įsižiūrėjo į dėdę, jos dideles linksmas akis užplūdo 
sielvartas. Iš visų Luiso kūrinių šitą jis skambino jausmingiau- 
siai. Lyg, įtrauktas virpesių, pats būtų virtęs natomis. Greisė kaip 
užburta stebėjo Luisą, mąstydama, apie ką jis galvoja ir kodėl šis 
kūrinys toks nepanašus į kitus jo atliekamus. Galiausiai ji atsi- 
stojo, priėjo prie dėdės ir uždėjo ranką jam ant peties. Pajutęs 
prisilietimą Luisas atsimerkė ir sumirksėjo lyg prižadintas iš gi- 
laus sapno. Jis liovėsi groti ir giliai įkvėpė, veidas atgavo spalvą, 
jis nedrąsiai šyptelėjo. 

— Čia pati stebuklingiausia muzika, kokią esu girdėjusi, dėde 
Luisai. Kam ją sukūrėt? 

Luisas dvejojo rūpestingai apgalvodamas, ką sakyti. Jis prisi- 
minė Greisės žodžius, kad verčiau visada sakyti tiesą, jei ją skati- 
na meilė. Bet jis per daug mylėjo Greisę, kad pasakytų. Ne jis turi 
šią tiesą atskleisti. Jei Odrė nepasakė, tai jis neturi teisės. 

— Tą naktį, kai Isla mirė, lijo taip, kaip šiandien, - liūdnai tarė 
jis ir Greisė pamanė supratusi. 

— Tą naktį ji mirė? — tyliai paklausė ji. 

— Tą naktį ji mirė, - pakartojo Luisas. - Tą naktį aš visiškai 
palūžęs išvykau iš Argentinos. 

— O, Luisai, - sukuždėjo ji pajutusi visą jo sielvarto jėgą. — 
Man labai gaila. 

Greisė atsisėdo šalia ir apkabino Luisą. Nusišluosčiusi ašarą 
į jo megztinį, ji suprato nesanti tokia skirtinga nuo kitų. Luisas 
išmokė ją įsijausti. Dabar Greisei nebeatrodė, kad ji stebi pasaulį 
pro lango stiklą. Mergina jautėsi ne nutolusi nuo dėdės, bet pati 
kentėjo su juo. 

— Kodėl man taip liūdna? - paklausė ji. 

Luisas apkabino Greisę ir taip švelniai priglaudė, kad pats su- 
sijaudino iki širdies gelmių. 

— Gražūs dalykai visada nuliūdina, — atsakė jis, apimtas sti- 
praus dėjė vu. 

— Kodėl? 

— Nes negalime jų išlaikyti amžinai. 

— Aš anksčiau nejaučiau liūdesio. Jūsų muzika mane sujaudi- 
no, dėde Luisai. Aš visa drebu. 

— Greise, grojant veikia ne tik žemiškos jėgos. Muzika turi 
magijos, patikėk manim. 

— Tikiu. Ar išmokysit mane ją skambinti? 

Luisas atsitraukė ir rimtai pažvelgė į merginą. 

— Jei pažadėsi, kad negrosi jos namie. 

— Kodėl? 

— Tai bus mūsų slaptas kūrinys, Greise. Pažadėk man. 


— Pažadu, - pasakė ji. - Mūsų slaptas kūrinys. 


Grįžusi namo Kalėdų atostogų Greisė instinktyviai jautė, kad 
nereikia pasakoti apie savo draugystę su dėde Luisu. Ji kalbėjo 
apie studijas ir dėstytojus, suteikusius joms gyvybės, apie spek- 
taklius ir koncertus, savaitgalius gamtoje, bet neminėjo visur ją 
lydėjusio draugo. Tačiau papasakojo tetai Siselei, nes norėjo su 
kuo nors pasidalyti naujienomis. 

Greisė nusigando pastebėjusi, kaip sensta tėvas. Anksčiau ji 
to nematė, bet laikas jau įrėžė savo žymes. Tėvas atrodė sulysęs, 
skruostai įkritę, skruostikauliai atsikišę. Jis buvo išblyškęs, akys 
apsiblaususios. Greisė svarstė, kaip jis šitaip greitai suseno jai 
nepastebint. Negi ji tikrai buvo tokia atsiribojusi, tokia apakinta 
slapto dvasių pasaulio, kad nematė, kaip tėvas nyksta akyse? 

Sesilis jau aštuonerius metus buvo išėjęs į pensiją. Jis triūsė 
sode, skaitė karo istorijos knygas, vaikščiodavo su Odre pakran- 
te, džiaugėsi anūkais, kurie kasdien su motina ateidavo į svečius, 
mėgavosi stiprėjančiais ryšiais su seserimi ir Entoniu Ficher- 
bertu, kuris jam patiko daug labiau už paniurėlį Marselį. Sesilis 
džiaugėsi pensininko gyvenimu, bet dabar jautėsi pavargęs. Jis 
troško tikėti pomirtiniu gyvenimu taip tvirtai kaip Greisė. Pa- 
baiga jį baugino. Sesilis nebijojo žūti kare. Kaip karys jis buvo 
pasiruošęs atiduoti gyvybę už savo šalį, narsiai puolė pro ledinius 


mirties vartus, grįžo didvyris, išvengęs nežinomybės, tikėdamas, 

kad tokia pergalė pavertė jį nemirtingu. O dabar senatvė išdžio- 
vino ne tik kaulus, bet ir drąsą. 

— Tu atrodai nesveikas, - pasakė Siselė broliui, kai juodu sė- 
dėjo svetainėje prie židinio laukdami, kol Odrė su Greise grįš pa- 
sivaikščiojusios po ūkį. 

— Aš tiesiog pavargęs, - pasakė SesiHs dūmydamas cigarą. 

Entonis atidėjo „Ukininko savaitraštį“ ir pasilenkęs pataisė 
pliauską, rūkstančią į kambarį. 

— Tai dėl to šalčio. Mūsų amžiuje jis lėtina kraujotaką, - links- 
mai tarė jis. 

— Mielasis, tiesą sakant, tu geru dešimtmečiu jaunesnis už Se- 
silį. Sesilis — dinozauras. 

— Ačiū, Sisele, — nusijuokė brolis. 

— Atleisk, brangusis. Turėjau patausoti geluonį kitam broliui 
pamišėliui. Ar ne gražu, kad Greisė jį šitaip myli? 

Sesilis išsiėmė iš burnos cigarą ir susiraukė. 

— Greisė man neminėjo Luiso, - sumišęs tarė jis. — Žinojau, 
kad ketina jį aplankyti, bet... 

— Ak, mielasis, jie labai susidraugavo. Kartu lanko koncertus, 
spektaklius, rengia iškylas. Ji leidžia daugiau laiko su Luisu negu 
su kuo nors kitu. Sako, kad jai nereikia kitų draugų. Tikriausiai 
mergaitei pavyko pažadinti gerąsias Luiso savybes, nes kai buvo- 
me susitikę pastarąjį kartą, jis man atrodė senas bambeklis. 

Sesilis kramtė cigaro galą. 

— Ką dar Greisė sakė? — mąsliai paklausė jis. 

— Tikriausiai ji nedrįsta tau minėti Luiso vardo. Aš jai esu pa- 
sakojusi, kad judu susipykot prieš daugelį metų. 

— Tu pasakei? 

— Žinoma, Sesili, — aiškinosi Siselė jausdamasi kalta, lyg išda- 
vusi paslaptį. - Negalėjau leisti Greisei važiuoti į Dubliną neži- 
nant, kad dėdė gyvena ten. Juk jų pavardės vienodos. Jis gyvena 
koledžo teritorijoje ir, kiek girdėjau, yra gerai žinomas. Kas nors 


būtų juos supažindinęs. Ar aš pasielgiau neteisingai? 

— Ne, ne. Tu teisi. Be to, Luisas —- Greisės dėdė. Kraujo ryšiai 
stipriausi. 

Sesilis nusijuokė ir užsitraukė cigarą, bet viduje jį graužė pa- 
vydas. Kadaise Luisas pavogė jo žmonos širdį, o dabar ketina už- 
grobti ir dukters. Jis nurijo susitvenkusį gumulą ir užsikosėjo. 

— Sesili, tu tikrai blogai atrodai. 

— Pakeisk plokštelę, Sisele, - nemandagiai atkirto Sesilis, tada 
pro langą pamatė grįžtančias Odrę ir Greisę. - A, jos jau čia. 
Ačiū Dievui. 

— Mes taip toli nuėjom, — laiminga čiauškėjo Greisė, jos 
skruostai buvo išraudę nuo šalčio. — Lauke jau tamsu. Mamyte, 
papasakok tėčiui apie saulėlydį. Jis buvo stebuklingas. 

— Stebėjom jį nuo kalvos. Atrodė, kad žemė užlieta sirupu, o 
dangus buvo raudonas kaip gaisro pašvaistė, - pasakė Odrė. 

Sesilis pastebėjo, kad jos akys paraudusios. Turbūt pūtė sti- 
prus vėjas. 

— Ir rožinis, - pridūrė Greisė. 

— Ir rožinis. Lyg Dievas būtų mums surengęs spektaklį. 

— Kaip nuostabu! — apsimestinai linksmai šūktelėjo Sesilis. — 
Gaila, nėjau su jumis. 

Jis apkabino Greisę ir pabučiavo į smilkinį. Mergina nustebusi 
pažvelgė į tėvą. Jis nemėgo rodyti savo jausmų ir toks elgesys ją 
apstulbino. Odrė taip pat pamatė Sesilio bučinį, jos veidas siel- 
vartingai apsiniaukė, bet ji užgniaužė jausmus ir nusekė paskui 
vyrą ir dukterį į vestibiulį. 

— Ateikit rytoj vakarienės, — pakvietė Siselė. - Neverta vaikš- 
tinėti po laukus iki sutemų, o grįžus namo gaminti valgį. Aš iš- 
kepsiu vištą. 

— Jei bus patiekta vištienos, aš sutinku ir už mamą su tėčiu, - 
šyptelėjo Greisė. | 

— Mielai ateisim, — pasakė Odrė, vis dar neatsigaudama po 
švelnaus Sesilio bučinio dukteriai į smilkinį. 

Stebėdama juos nuvažiuojančius Siselė tarė vyrui: 

— Sesilis tikrai nesveikas. 

— Taip, jis prastai atrodo. 

— Nekenčiu paslapčių! — karštai šūktelėjo Siselė. - Tikrai ne- 
kenčiu! Sesilis su Odre jų turi per daug. Aš jau nebežinau, apie ką 
galiu šnekėti, o apie ką ne. 

— Brangioji, negalvok apie tai. Sesilis nesupyko. 

— Bet pasijuto įskaudintas. Dievas žino kodėl. Jis šitaip nepa- 
vydėjo dvynukių. 

— Greisė kitokia. Visi tai mato. Sesilis tik nenori, kad tas irzlus 
jaunesnysis brolis per daug suartėtų su jo brangiąja mergyte. Jei, 
kaip sakai, jie susipykę, tokia reakcija normali. 

— Nair spjaukim į tai, - šūktelėjo Siselė eidama į virtuvę. - Se- 
silis išgyvens. Turės su tuo susitaikyti. Luisas ir Greisė — to paties 
lizdo paukščiai. 


Užkopusi ant kalvos su Greise, įveikta smalsumo Odrė pasitei- 
ravo dukters apie dėdę Luisą. Atsakymas nustebino ją ne mažiau 
kaip švelnus Sesilio bučinys vėliau. 

— Iš pradžių jis buvo senas, liūdnas vyras, kankinamas praei- 
ties, savo prisiminimų kalinys. Tačiau pamažu atgijo. Dabar jis 
mano geriausias draugas. Mes labai daug bendraujame, juokia- 
mės, aptarinėjame filosofiją, skambiname, kartu ilsimės. Žinau, 
kad tėtis susipyko su broliu, bet juk tai neturi veikti manęs, tiesa? 

— Žinoma, ne, — atsakė Odrė. Ji susigrūdo rankas į kišenes ir 
susigūžė. — Džiaugiuosi, kad jis laimingas su tavimi. 

— O, taip. Iš pradžių jis beveik nesišypsodavo. 

Ji nutilo ir Odrė nežinojo, ar verta klausinėti toliau. Galbūt 
verčiau palikti Luisą praeityje su sonata „Neužmiršk manęs“ ir 
šilku įrišta knygele. Ji pamėgino įsivaizduoti Luisą seną, bet ne- 
pavyko, todėl paklausė: 

— Kaip jis atrodo? 

Greisė nusijuokė. Keistas klausimas, juk, pasak tetos Siselės, 
Luisas gyveno pas jos tėvus Buenos Airėse. Negi jis taip pasikeitė? 

— Jo plaukai ilgi, žili, jis retai šukuojasi, todėl jie kiek su- 
sivėlę. Luisas mėgina atrodyti tvarkingas, bet tai beviltiška, — 

šypsodamasi tarė ji, patenkinta, kad pagaliau gali pasikalbėti 
apie savo draugą. — Jis aukštas ir stiprus kaip lokys. Mielas, 
švelnus meškinas. Dėdė ne kaulėtas kaip tėtis, o minkštas. Jo 
akys stulbinančiai mėlynos ir kas akimirksnį keičiasi — tai liū- 
dnos, tai linksmos. Niekad nežinai, kaip Luisas pasielgs kitą se- 
kundę. Gali pravirkti sujaudintas muzikos ir tuoj nusikvatoti 
iš mano pastabos. Bet nors jis juokiasi, žvilgsnis vis tiek lieka 
liūdnas. Luiso blakstienos baltos ir žėri lyg apšarmojusios. Jis 
labai talentingas muzikantas, nuostabiai skambina. Aš mokausi 
jo svetainėje, o jis groja. Žinai, Luisas kuria muziką kaip ir aš, 
bet dabar jis užrašo natas. Tai jo hobis. Sakė, kad jaunystėje ne- 
prisiversdavo užrašyti ką sukūręs. Jis labai talentingas, - Greisė 
atsiduso su meile prisimindama dėdę. - Luisas visiškai nepana- 
šus į tėtį ir tetą Siselę. 

— Taip, jis visiškai kitoks, — pritarė Odrė, bet Greisė nepaste- 
bėjo motinos balsą užgniaužusio liūdesio. 

— Džiaugiuosi, kad susipažinau su dėde Luisu. Jis labai malo- 
nus man. 

Odrė buvo tokia susijaudinusi, kad neįstengė kalbėti. Ji pa- 
žvelgė į slėnį priešais, veidą nuauksino besileidžiančios saulės 
spinduliai. Atsigręžusi Greisė pamatė, kad motina apsiašarojusi. 

— Oi, mamyte! Labai gražu? — tarė įsikibdama motinai į pa- 
rankę. Odrė linktelėjo, nepajėgdama nustumti gerklę gniaužian- 
čio gumulo. — Gražūs dalykai sukelia liūdesį, — kalbėjo Greisė 
spausdama motinos ranką ir nesuvokdama, kokie svarbūs jos 
žodžiai. - Todėl, kad mes negalime jų ilgai išlaikyti. 

Odrės pečiai sudrebėjo nuo užplūdusių prisiminimų. Greisė 
manė, kad Odrė verkia žiūrėdama į didingą dangų. 

— Reikės tėčiui papasakoti apie vaizdą. Jam patiks. Kaip gaila, 
kad jis nenorėjo eiti su mumis. 

Tačiau Odrė džiaugėsi galinti pabūti viena su dukterimi. Tai 
asmeniškas laikas, kuriame nėra vietos Sesiliui. Ji žvelgė į tam- 
sėjantį slėnį, įsivaizduodama Greisės apibūdintą Luiso veidą. Ji 
žinojo, kad pati jo nepamatys. 

Kitą dieną Greisė manė esanti namie viena. Tėvas išvažiavo į so- 
dininkystės centrą nupirkti puansetijų, motina išėjo pas Leono- 
rą ir anūkus. Mergina atsisėdo prie fortepijono jausdamasi kalta 
kaip mokinukė, ketinanti sulaužyti taisykles, ir uždėjo rankas ant 
klaviatūros. Ji prisiminė Luisui duotą pažadą, bet raminosi esanti 
namie viena, o pirštus niežėjo, kaip norėjosi groti. 

Greisė tyliai pradėjo skambinti tą širdį spaudžiančią Luiso iš- 
mokytą melodiją. Iš pradžių atsargiai, kad neišgirstų grįžusi moti- 
na arba tėvas, pareinantis per sodą su augalais. Tačiau natos ėmė 
vytis aplink kaip gebenės čiuptuvai ir ji nebematė nieko, tik svajo- 
nes, atsivėrusias prieš akis lyg vaizdas nuo kalvos. Greisė užsimer- 
kė ir leidosi nešama muzikos. Ir ji nuskrido toli toli, į nepažįsta- 
mą vietą, kuri jai nepriklausė, bet kurios ilgėjosi, išvydo bekraštes 
Argentinos lygumas, kuriomis jauni vyras ir moteris šuoliavo ant 
žirgų vaikydami stručius. Buvo saulėlydis, pampos skendėjo so- 
drioje gintarinėje šviesoje po beribiu auksaspalviu dangumi. Nuo 
didžiulio grožio Greisės akys pasruvo ašaromis. Poros vaizdas 
keistai jaudino. Jų džiaugsmas ribojosi su sielvartu. Greisė jautė jų 
viltis ir svajas lyg savo pačios. Mergina pamėgino įžvelgti aiškiau, 
bet staiga nuojauta paliepė patraukti rankas nuo klaviatūros. Grei- 
sė atsimerkė tą akimirką, kai Odrė įtūžusi užtrenkė dangtį. Su- 
krėsta mergina pravirko. Motinos veidas buvo mirtinai išblyškęs. 

— Aš nenoriu, kad tu šitą skambintum! Niekada! - suriko ji. — 
Ar supratai? 

Odrė patrynė virpančias rankas, lyg būtų nusideginusi palies- 
dama fortepijoną, tada išgąstingai pažvelgė į dukterį ir pravirko 
pamačiusi savo baimę, atsispindinčią Greisės akyse. Virpančia 
ranka užsidengusi burną Odrė suklupo prie dukters. 

— Atsiprašau, aš labai atsiprašau, — sukuždėjo ji išsigandusi 
savo žiaurios reakcijos. - Nenorėjau tavęs įskaudinti, Greise. La- 
bai labai atsiprašau. 

— Oi, mamyte, ką aš padariau? — Greisė raudodama taip pat 


nusileido ant grindų ir apkabino motiną. - Ir aš atsiprašau. 

Jos pasėdėjo apsikabinusios, o ausyse vis dar skambėjo so- 
nata „Neužmiršk manęs“. Pagaliau Odrė suėmė delnais dukters 
veidą ir nubraukė ašaras, tada sielvartingai palingavo galvą ir 
prikando lūpą. 

— Tavo tėtis miršta, Greise. 

Greisė išplėtė akis it žvėriukas automobilio žibintų šviesoje. Ji 
apstulbusi spoksojo į motiną. Taip, ji pastebėjo, koks tėvas liesas 
ir išblyškęs, bet nemanė, kad serga. 

— Miršta? — pakartojo ji vildamasi, kad blogai išgirdo. 

Odrė linktelėjo. 

— Tėtį graužia vėžys, brangute. Mes jo netenkame. 

Greisė prisispaudė prie motinos ir įsikniaubė į jos kaklą. 

— Kodėl nepasakei man? - pakartojo ji. - Ar seniai jis serga? 

— Du mėnesius. Ar kelerius metus. Aš nežinau. Bet vėžys jau 
išplito visur. Tėtis neišgyvens ilgai. Mes nenorėjome tavęs gąsdinti. 

— Bet, mamyte, juk jis mano tėvas. Reikėjo pasakyti. 

Odrė atsitraukė ir atsisėdo ant kilimo. 

— Brangute, tavo tėtis išdidus žmogus. Jis nenori, kad visi šo- 
kinėtų apie jį. O mažiausiai aš. 

— Ar Alicija ir Leonora žino? 

— Dar nesakiau. 

— Pasakyk. Dieve, mes visos turim būti šalia jo. Tik kai žmo- 
nės išeina, mes suprantame, kaip mylėjome juos. Nereikia laukti 
mirties, kad parodytume, koks tas žmogus mums svarbus. 

— Brangute, tu tokia gera, - tarė Odrė ir pagalvojo, kad pabu- 
vusi Dubline duktė pasidarė artimesnė. 

Greisė suprato motinos išraišką. 

— Nėra prasmės nukreipti mintis tik į dangų ir nenuveikti 
nieko gero žemėje, — kreivai šypsodamasi tarė ji. - Luisas mane 
išmokė. 

Odrė užmetė garbaną už Greisės ausies ir švelniai nusišypsojo. 

— Neužsimink apie dėdę tėčiui. Jis silpnas. 

— Suprantu, neužsiminsiu, - atsakė Greisė. - Ar pasakysi jam, 


kad aš žinau apie jo ligą? 

— Pasakysiu. 

— Ir pranešk seserims. Man nesvarbu, koks tėtis išdidus. Ma- 
žiausiai, ką galime padaryti dėl jo, tai būti šalia. 

Odrė linktelėjo ir vėl apkabino dukterį. 

— Paskambink dar ką nors, brangute. Ką nors linksmiau. Anas 
kūrinys mane tiesiog labai nuliūdino. Atsiprašau. 

— Pagrosiu nuotaikingų kūrinių, - tarė Greisė vėl sėsdama ant 
kėdutės. - Teigiami virpesiai pagerins tėčio savijautą. — Ji svars- 


tė, kaip galėjo nutikti, kad šeštasis pojūtis jai nieko nepakuždėjo. 


Bet slinko mėnesiai ir niekas neprivertė Sesilio pasijusti geriau, 
net Greisės muzika ir maldos. Jo sveikata blogėjo kaip medžių 
rudenį - barsto lapus, kol lieka nuogos negyvybingos šakos. Taip 
turi būti. Likimas atvedė Sesilį į kelionės pabaigą, toliau jo laukė 
dvasių pasaulis. Bet Sesilis bijojo. 

— Norėčiau matyti tą kitą pusę taip kaip tu, Greise, - pasakė 
jis gulėdamas lovoje. - Tada būčiau tikras. 

Odrė rūpinosi vyru slaugydama su meile ir kaip įmanydama 
švelniai. Greisė sėdėjo šalia motinos lovos pusėje ir bandė paaiš- 
kinti tėvui, kad mirtis — tai grįžimas namo. 

— Gyvenimas - tai spektaklis, o mirtis - nuėjimas nuo scenos, 
kai tu nusivelki kostiumą ir grįžti ten, kur mūsų visų namai. Tai 
ne užmarštis. Patikėk manimi, aš žinau. 

— Greise, aš visada laikiau tave kiek pakvaišusia. Norėčiau pa- 
sitikėti tavimi, — jis nusijuokė, tada užsikosėjo ir susiraukė. 

— Oi, tėveli, ar tau labai skauda? 

— Nelabai, Greise, - atsakė jis. — Stebuklingos tavo mamos 
tabletės užslopina skausmą. Aš mirsiu pakiliai. 

— Tu surūkei per daug cigarų, - pasakė Odrė paimdama padė- 
klą su arbata ir nuėjo prie durų. - Dėl to kaltinu savo tėvą. 

— Cigarai čia niekuo dėti, - kimiai tarė Sesilis. - Aš pasenau, 
štai ir viskas. — Jis vėl užsikosėjo. - Odre, pabūk dar. Noriu kai ką 
pasakyti Greisei. 

Odrė išblyško. Ji numanė, kad tokia akimirka gali ateiti, ir šir- 
dis susigniaužė. Ji ne tiek bijojo dukters reakcijos, kiek jautė, kad 
mirtis jau visiškai šalia. Padėklas ėmė tirtėti rankose, moteris at- 
sisukusi pastatė jį ant tualetinio staliuko, prisiversdama nusišyp- 
sojo ir atsisėdo ant kėdės šalia lovos. 

— Ką nori pasakyti, brangusis? — paklausė ji įtempusi kaklo 
raumenis, slėpdama nepritarimą. 

Kelios paskutinės savaitės išsunkė Odrės jėgas ir jausmus. Ji 
buvo be galo pavargusi. Bet šviesa vyro akyse rodė, kad jis nori 
atskleisti tiesą. 

Sesilis paėmė dukters ranką ir pažvelgė į ją kovos su liga iš- 
kankintomis akimis. Jis daug mėnesių svarstė, ar pasakyti Greisei 
tiesą apie jos tėvą. Nors buvo labai skaudu, kai Siselė papasakojo 
apie dukters draugystę su Luisu, iš tikrųjų Sesilis jau seniai atlei- 
do broliui. Dabar jis miršta, todėl nori sutvarkyti visus reikalus ir 
nepalikti paslapčių. 

— Ašjau tuoj iškeliausiu, - dramatiškai prabilo jis, nesumoda- 
mas, kaip pranešti šią žinią, keistai vildamasis, kad Greisė apsi- 
džiaugs sužinojusi. Odrė nepritariamai nuleido akis. - Mudu su 
tavo mama ne visada buvome laimingi, - tarė jis. 

— Žinau, tėveli, — Greisė nusijuokė. - Kiekvienoje santuokoje 
būna pakilimų ir nuopuolių. 

— Tavo mama pamilo kitą vyrą prieš tau gimstant. 

Greisė prisimerkė ir pažvelgė į nuleistą motinos galvą. 

— Kalbėk, — vos girdimai paragino ji. 

— Ji turėjo trumpą meilės romaną, per kurį, mano brangioji, 
tu buvai pradėta. 

Greisė su siaubu pažvelgė į Sesilį, staiga ji pasijuto atskirta, lyg 
niekam nepriklausytų. 

— Tai tu ne mano tėvas? 

Sesilis papurtė galvą. 

— Biologiškai ne, - atsakė jis mėgindamas pateikti faktus taip, 
kad plyštanti širdis tam nesutrukdytų. 

Greisės akys blizgėjo, ji akivaizdžiai atšlijo. 

— Tada kas jis? —- paklausė ji. 

Sesilis pažvelgė į Odrę. Ji pakėlė galvą ir apgailestaudama pa- 
lenkė ją į šoną. 

— Luisas, - tyliai pasakė ji. - Tavo dėdė Luisas. 


Greisė lėtai nušliaužė nuo lovos ir tylėdama nuėjo prie lango. Ji 
pagalvojo apie dėdę ir dabar suprato jo liūdesį. Pasirodo, jis nie- 
kada nemylėjo Islos, o visą gyvenimą mylėjo Greisės motiną. Ji iš 
karto įvertino to meilės romano tragizmą. Staiga motinos ašarų 
šokis įgijo prasmę. Duktė suprato, kodėl tėvas gėrė, šaltus tėvų 
santykius, kai jie stengėsi susitaikyti su padėtimi, ir kaip pagaliau 
pasiekė santarvę, nusprendę persikelti į Angliją ir atversti naują 
gyvenimo puslapį. Viskas staiga tapo aišku. 

Nenuostabu, kad ji tokia panaši į Luisą. Jis - mano tėvas, — 
apstulbusi mąstė Greisė. - Jis mano tėvas ir tai žino. Visą laiką 
žinojo. Ji sunkiai atsiduso ir atsirėmė į stiklą. 

Odrė atsistojo, priėjo prie savo vyro, paėmė jo ištiestą ranką ir 
nusišypsojo pro ašaras. Abu tylėjo žinodami kito mintis. Sesilis 
jautėsi atstūmęs dukterį, Odrė suspaudė vyro ranką suprasdama, 
kiek jam tai kainavo. Jie laukė, ką Greisė darys toliau, bet ji tik 
stovėjo prie lango žiūrėdama į lauką, apmąstydama viską, susi- 
taikydama su tokiu pritrenkiančiu atskleidimu. Bet, jos pačios 
nuostabai, kad ir kaip stengėsi ką nors pajausti, jautė tik šiokią 
tokią nuostabą. Žinia ničnieko nepakeitė. Ji vis dar stovi tėvų 
miegamajame, kur lovoje guli mirštantis tėvas. 

Greisė atsigręžė ir pažvelgė į nežinioje sustingusius savo tė- 
vus, neramiai laukiančius, kas bus dabar, kai džinas išleistas iš 
butelio. Mergina papurtė galvą, Sesilis sulaikė kvapą. 

— Luisas nėra mano tėvas, - nerūpestingai tarė ji. - Tu visada 
būsi mano tėtis. Faktas, kad Luisas mano biologinis tėvas, ne- 
keičia tų aštuoniolikos metų. Tu mane auginai kaip savo dukterį 
ir mylėjai mane. Aš myliu tave kaip tėvą. Tu esi tas tėvas, kurį 


pažinojau, ir man nereikia kito. Tu ir liksi mano vienintelis tėvas. 

Odrės pečiai ėmė krūpčioti, kaip tą vakarą ant kalvos. Sesilis 
nusišypsojo Greisei, kaip dar niekada nebuvo šypsojęsis, parau- 
do jausdamas išdidumą ir dėkingumą, tada ištiesė ranką. Žvelg- 
dama žėrinčiomis akimis duktė paėmė tėvo ranką ir prispaudė 
prie jos lūpas. 

— Aš myliu tave, tėveli. Taip myliu, kad meilė it medus užpildo 
mane visą, — pasakė ji ir balsui užlūžus nutilo. 
tas, sujungiantis du kad ir skirtingiausius žmones. Tada Sesilio 
žvilgsnis nukrypo pro Greisę ir jis nusišypsojo, lyg išvydęs pažįs- 
tamą žmogų. Pasekusi tėvo žvilgsnį Greisė pamatė du miglotus 
moters ir vyro pavidalus, atėjusius pas tėvą iš kito pasaulio. 

— Dar ne, tėveli. Aš dar taip daug noriu tau pasakyti, - kūkčio- 
jo Greisė. - Kodėl tik dabar, kai tavęs netenku, aš suprantu, kaip 
daug tu man reiški? 

Odrė metė į ją piktą žvilgsnį, tada pažvelgė į laimingą mirš- 
tančio vyro išraišką. Greisė pakerėta ir sielvartaudama stebėjo, 
kaip tėvo dvasia atsisėda lovoje ir skrenda į išskėstus jo motinos 
ir mylimo dėdės Erolo glėbius. Sesilis atsigręžė ir šyptelėjo duk- 
teriai, dabar kaip ir ji suprasdamas, kad dvasių pasaulis laukia 
visų. Greisė nusišluostė ašaras. 

— Sudie, tėveli. Kada nors mes vėl susitiksim, — tyliai tarė ji 
stebėdama, kaip Sesilis nyksta saulės šviesoje, įspindusioje pro 
apšalusį langą. 

Greisės kojos taip drebėjo, kad ji turėjo atsisėsti. Matydama 
tuščią tėvo kiaukutą, gulintį ant lovos, ji beveik stebėjosi, kad 
jis dar čia. Odrė sėdėjo glostydama vyro ranką ir apstulbusi lin- 
gavo galvą. 

— Taip greitai. Šį rytą jis jautėsi visiškai gerai, — tarė ji, kaktoje 
įsirėžė rūpesčio raukšlė. 

— Jis išėjo, mamyte, — Greisė šniurkštelėjo ir šyptelėjo moti- 
nai. - Pažvelk į jo veidą. Argi neatrodo laimingas? 


Odrė mylinčiomis akimis nužvelgė Sesilio veidą. 

į dukterį. - Man labai gaila tavęs. 

— Nesigailėk. Kaip jau sakiau, mano gyvenimas nepasikeitė. 
Juk negali pakeisti praeities, netgi taip netikėtai atskleistos. Tu 
mylėjai Luisą, tai nieko nereiškia man, — Greisė vėl šyptelėjo. — 
Nesakykim seserims. Niekas neturi žinoti, tik tu, aš ir Luisas. 

— Luisas? — nustėrusi paklausė Odrė. 

— Jis žino, — nerūpestingai atsakė Greisė. - Dabar suprantu, 
kad žino. Bet nuostabiausia tai, kad aš visiškai nenutuokiau. Ro- 
dos, tiek daug žinau apie kitus, bet nieko apie save. 

— Dievo keliai nežinomi, - tarė Odrė ir pabučiavo Sesilio ran- 
ką. Jo oda vis dar buvo šilta ir švelni. - Dievo keliai nežinomi. 


34 skyrius 

— Jaučiuosi apgauta, - sukryžiavusi ant krūtinės rankas pa- 
reiškė Alicija, įsitaisiusi krėsle, kuriame visada sėdėdavo tėvas. — 
Mama, vos tik pasakei man, kad tėvas miršta, ir štai jo nebėra. 
Nebėra! Aš nė neatsisveikinau. 

— Ir aš ne, - liūdnai pritarė Leonora. 

— Tokia buvo jo valia. Tėvas nenorėjo, kad kiti jaudintųsi dėl jo. 

— Aš vis tiek jaučiuosi apgauta ir beviltiškai liūdna, - kalbėjo 
Alicija ir pirštinėta ranka nusibraukė ašarą. 

Greisė užvertė akis. Alicija yra sakiusi, kad nesijaučia artima 
tėvui. Vaikystėje jis nuolat būdavo darbe, vėliau seserys išvažiavo 
į Angliją ir matydavo tėvą kartą per metus, per Kalėdas. „Kažin 
ar tai laimingų santykių receptas“, - tada sakė ji. Tačiau sunku 
atsispirti progai suvaidinti melodramą. Alicija sėdėjo vilkėdama 
juodą gedulo kostiumėlį lyg išsiruošusi į kokteilių vakarėlį Lon- 
done. Ji vis dar buvo netekėjusi, vis dar ieškanti iliuzinio svajonių 
vyro ir niekaip nesurandanti. 

Alicija visada buvo graži, bet jaunystė paslėpdavo bjaurų būdą 
po švelnia oda ir nekaltybės tobulumu. Blėstant jaunystei, tamsūs 
prigimties kontūrai ėmė po truputį rodytis paviršiuje, sugriežtin- 
dami veido linijas, plonindami kadaise putlias lūpas. Tačiau Ali- 
cija vis dar buvo graži - tarsi iš ledo išskaptuoti bruožai versdavo 
žmones atsigręžti ir žavėtis. Vis dėlto pagieža buvo užvaldžiusi 
jaunąją moterį, siurbė veido syvus, vertė ją sausa, bauginančia ir 
ne tokia kerinčia. 


423 


Santa Montefiore 


Kita vertus, Leonora, kurios grožis anksčiau švietė iš vidaus, 
dabar skleidė brandų žavesį, nes malonus moters būdas sušvelni- 
no kadaise neįsimintinus bruožus. Greisė žavėjosi seserimi, nes 
toji buvo laiminga. Ji netroško daugiau, negu turėjo, nepavydėjo 
to, ką turi kiti. Leonorai reikėjo tik Florino, vaikų ir aksominių 
Dorseto pievų. Pasak Greisės, vienintelė Leonoros yda buvo be- 
sąlygiška meilė dvynei seseriai. Kad ir kokia parodija virto Alici- 
ja, Leonora vis tiek ją matė tokią kaip vaikystėje, ir niekas nega- 
lėjo to pakeisti. Leonora visada žavėsis seserimi. 

O kaip Greisė? Ji sėdėjo vilkėdama tėvo laidotuvėms skirtus 
gedulo drabužius įsitikinusi, kad jis ne guli tame karste laukda- 
mas, kol bus užkastas bažnyčios šventoriuje, o minties greičiu 
skrajoja dvasių pasaulyje. Mergina buvo tuo tikra, nes matė Sesilį 
išeinantį ir atsisveikino. Nuo to laiko Greisė daug mąstė apie Lui- 
są. Jai visai neatrodė keista, kad jis - jos biologinis tėvas. Jie tokie 
panašūs. Iš dalies ji buvo patenkinta. Greisė jau mylėjo Luisą kaip 
brangų draugą, o dabar jis tapo dar artimesnis. Tačiau niekas 
nepakeis aštuoniolikos Greisės gyvenimo metų ir gero, kilnaus 
Sesilio, kuris išaugino brolio dukterį kaip savą, atleidęs nuodė- 
mingą meilę, atnešusią Greisę į šį pasaulį. Taip, ji ilgėsis Sesilio. 

— O, Florinai! - aiktelėjo Odrė pamačiusi į kambarį įėjusį žentą. 

— Labas, Odre, — užjaučiamai tarė jis. Florinas sveikindamasis 
linktelėjo Alicijai ir atsigręžė į žmoną. - Leonora, vaikai jau au- 
tomobilyje. Ar tu pasiruošusi? 

— Susitiksim tenai, — pasakė Leonora motinai ir seserims, ku- 
rias savo automobiliu turėjo nuvežti Entonis ir Siselė. 

Kai jie išėjo, Alicija atsigręžė į motiną. 

— Kas nors turėtų pasakyti Leo, kad numestų svorio. Ji atrody- 
tų daug geriau atsikračiusi keleto svarų. 

— Brangute, Florinui ji patinka tokia, - atsakė motina. 

— Ir man, - pridūrė Greisė. 

Alicija atsidususi atsilošė. Ji jausdavosi nesmagiai tame pa- 
čiame kambaryje su jaunesniąja sesute. Kažkas Greisės akyse ją 


baugino. 

Pagaliau įsiveržė Siselė, krypuodama ant aukštų kulnų. 

— Atsiprašau, kad vėluojame. Aš užkliuvau už išsidrėbusio 
šuns ir išsinarinau kulkšnį. Tačiau vaidinimas tęsiasi. Ar jūs pasi- 
ruošusios? Atrodot kaip trys juodieji strazdai. 

Odrė nerangiai atsistojo. Ji jautėsi sena, nors vos perkopusi 
penkiasdešimtmetį. Tačiau dabar jai atrodė, kad ir jos kaulai seni, 
ir širdis. Sesilis savo buvimu užpildydavo visą namą. Dabar, kai 
jo nebėra, namai tapo tušti, nors ir dukterys šalia. Trūko Sesilio 
žingsnių aido, buvo šalta. 

— Graži diena laidotuvėms, - pasakė Odrė. 

— Tikrai, — pritarė Siselė, šlubuodama koridoriuje. 

— Tėčio dvasia su mumis, - pasakė Greisė. - Aš jį jaučiu. 

Alicija nekantriai atsiduso ir irzliai suniurzgė:. 

— Dėl Dievo, Greise, jis miręs! 


Dangus netgi per daug žavus tokią dieną kaip ši, mąstė Odrė, 
stebėdama į duobę leidžiamą karstą. Žinoma, tokį grožį gamta 
saugo šventiesiems. Tarsi dangus būtų ištiesęs rankas, priimda- 
mas Sesilį namo. Jei Odrė būtų jautresnė, tikriausiai išgirstų an- 
gelų chorą ir dangiškuosius trimitus. Tačiau prieš ją gulėjo tik 
nuolankus Sesilio Foresterio kūnas, ir tik Dievas su Odre žinojo 
jo dorybių didybę. 

Odrė paleido Greisės ranką ir iškėlusi žilą galvą žengė į prie- 
kį kupina orumo, palaikiusio ją daug audringų metų. Ji įmetė į 
kapą vieną baltą leliją, skubiai sušnabždėjo maldą ir pakėlė akis į 
saulę, kuri leidosi už medžių, metančių ilgus juodus šešėlius ant 
šventoriaus. Tą akimirką jos skruostai staiga paraudo ir pirštai 
čiuptelėjo už kaklo, lyg norėdami atlaisvinti smaugiančią odą. Iš 
pradžių Odrė išsigando pamaniusi, kad išvydo vieną iš Greisės 
vaiduoklių, nes siluetas juodavo saulės šviesoje, plaukdamas pro 
medžius artyn. Ji primerkė akis, kad geriau matytų, tada širdis 
šoktelėjo užgniauždama kvapą ir akimirką Odrė pagalvojo, kad 
tuoj apalps. Jis atvyko. Odrė nuleido svaigstančią galvą ir ženg- 
telėjo atgal, kur Greisė ištiesė rankas, kad sulaikytų motiną. Pa- 

laikęs staigų našlės silpnumą natūralia sielvarto išraiška vikaras 
baigė ceremoniją skubiai suteikęs palaiminimą ir taktiškai pasi- 
traukė palikdamas sielvartaujančią šeimą. 

— Mamyte, ar viskas gerai? - sukuždėjo Greisė. 

Odrė išsilaisvino iš dukters rankų ir susirūpinusi žvelgė pro 
medžius. Greisė pasekė mamos žvilgsnį ir suraukė kaktą. 

— Ką tu pamatei? — sutrikusi paklausė ji, nes, kad ir kaip pri- 
merkė akis, nieko nematė, o juk dvasios visada pasirodydavo 
Greisei. 

— Eik, paguosk Aliciją, brangute, - pasakė Odrė kimiu balsu, 
išsiblaškiusi glostydama dukters ranką. — Man viskas gerai, tik 
reikia šiek tiek erdvės. 

Ir ji ryžtingai nuėjo šalin. Greisė pažvelgė į seseris, stovinčias 
kitoje kapo pusėje. Alicija jau nustojo verkti — žiūrovai išsiskirs- 
tė, todėl nebereikia vaidinti. Sugavusi Greisės žvilgsnį Leonora 
vangiai šyptelėjo ir sudrebėjo parodydama, kad jau darosi šalta, 
tamsu ir laikas eiti namo. 

Kai Greisė priėjo prie seserų, Leonora sumišusi spoksojo į 
motiną. 

— Su kokiu vyru ji kalbasi? — paklausė ji. 

Trys seserys prieblandoje pažvelgė į motiną, stovinčią kitame 
šventoriaus šone ir besišnekančią su lyg ir pažįstamu vyriškiu. 

— Dievai žino, — Alicija atsiduso ir gūžtelėjo pečiais. — Bet 
tegul negaišta, nes jau šalta. 

Ji išsitraukė iš rankinės cigaretę ir prisidegdama mėgino 
sušilti. 

— Greise, ar žinai, kas jis? - paklausė Leonora. 

Greisė priglaudė prie burnos ilgus baltus pirštus ir stebėda- 
masi apvedė lūpas. 

— Čia dėdė Luisas, - lėtai ištarė ji. 

Alicija nekantriai išpūtė dūmus. 

— O, aš jį prisimenu. Tai tas pakvaišęs dėdė, apie kurį nė vie- 


nas nekalba, — išrėžė ji kapodama priebalsius. Alicija neturėjo 

kantrybės kalbėti ar mąstyti apie ką nors kitą, išskyrus save. — 
Eikim ir pažiūrėkim, ar jis tikrai toks pamišęs. 

— Ne, palikim juos. Jie turi ką prisiminti. 

Leonora nustebusi pažvelgė į seserį, bet Alicija buvo laimin- 
ga galėdama išeiti iš kapinių ir grįžti į motinos namus. Ji kimiai 
nusijuokė. 

— Puiku. Aš jau sušalau. Man tikrai nerūpi tas išprotėjęs dėdė 
Luisas. Eikime namo sušilti. Siselė ir Entonis palauks jos. 

Kai Luisas Foresteris žengė iš šešėlio Odrės link, ji pajuto, kad 
ilgi metai sklaidosi kaip rūkas, ir atsirėmė ranka į antkapį, kad 
nepargriūtų. Luisas vilkėjo lygų kostiumą, juodą apsiaustą ir dė- 
vėjo ant šono pasmauktą skrybėlę, jis ėjo ta pačia šoklia eisena, 
lyg nuolat girdėdamas melancholišką tango ritmą, aidintį iš kito 
gyvenimo, kai jis buvo jaunas ir turėjo šokių partnerę. Kai vy- 
ras priėjo arčiau, Odrė atpažino švelnią mėlynų akių išraišką ir 
neslepiamą ilgesį, tartum pamatęs Odrę jis nebepajėgė slopinti 
laiko dar labiau sustiprintų jausmų. Ir štai Luisas atsirado, per- 
žengęs prabėgusius dešimtmečius, atsinešdamas prisiminimus, 
šypseną, kvapą ir pakitusius naivius jaunystės lūkesčius, įrėžu- 
sius gilias raukšles jo kaktoje. 

Luisas akimirką sustingo, žvelgdamas į Odrę, gėrėdamasis 
veidu, kurį regėdavo vaizduotėje ilgomis, vienišomis laukimo 
dienomis, peraugusiomis į metus ir dešimtmečius, kol jų prisi- 
rinko tiek daug, kad jis pametė skaičių. Bet ne tikslą. Dabar lau- 
kimas baigėsi. 

— Tu nepyksti, —- tarė Luisas. Jis ištraukė rankas iš kišenių ir 
jos nukrito prie apsiausto šonų, pirštai nervingai susigniaužė. 

Odrė švelniai žvelgė į jį. Luisas pastebėjo, kad su amžiumi my- 
limosios akys tapo ne tokios ryškios, bet liko šviesios. Jis troško 
priglausti Odrę ir šokti kaip jaunystėje, kai jų muzika dar nebuvo 
atrasta. 

— Sesilis buvo geras Žmogus, — pasakė Odrė. 

Luiso lūpos virptelėjo ir ji pasigailėjo tai pasakiusi. Bet ji neži- 
nojo, ką kalbėti, nesuprato, ką jaučia. 

— Aš senstu, — tarė ji ir atsiduso nepatenkinta mėginimu nu- 
slėpti savo netaktą. 

— Ir aš, - atsakė Luisas, jo lūpų kampučiai kilstelėjo į viršų. — 
Bet dar nepamiršau šokti. 

Tada su jam būdingu impulsyvumu, kadaise nugalėjusiu bai- 
lią Odrės širdį, jis suėmė jos šaltas rankas ir žengtelėjo arčiau. 
Abu krūptelėjo nuo bauginančio fizinio kontakto sukelto pojūčio 
ir sustingo įsmeigę akis vienas į kitą, nežinodami, kur toliau eiti. 
Odrė susirūpinusi nuleido akis, mąstydama apie ką tik palaidotą 
vyrą, nepajėgdama nugalėti gėdos, kad šiltos Luiso rankos įžiebė 
kibirkštį, kuri visus devyniolika metų ruseno jos širdyje. 

— Ar tu nepamiršai šokti? — tyliai paklausė jis. 

Odrė pakėlė ašarų pilnas akis, jos išblyškusios lūpos virpėjo, 
nes staiga praeitis ją sutrikdė, o kadaise viskas atrodė taip aišku. 

— Aš nepamiršau, — atsakė ji it vėjo atneštu kuždesiu. - Tik 
buvau paslėpusi šokių batelius. 

Luisas atsiduso, kai metų riba išnyko ir juodu vėl susijungė po 
raudonais kapokmedžiais ir violetiniais palisandrais ūksmingose 
Buenos Airių aikštėse ir šoko pagal amžinos meilės melodiją. 


— Labas, Luisai, - pasakė prieidama Siselė. - Kaip supratau iš 
Greisės pasakojimų, tu jau neberėki ant žmonių. 

Luisas papurtė galvą nuvydamas prisiminimus ir nusišypsojo 
seseriai. 

— Aš niekada nerėkčiau ant Greisės, - atsakė jis ir vėl atgręžė 
į Odrę pavandenijusias akis. - Greisė ypatinga. 

Odrė nenukreipė žvilgsnio, norėdama perduoti Luisui, kad 
Greisė žino. Ji turi daug ką jam papasakoti. Bet Siselė nepasidavė. 

— Kodėl tau neapsistojus pas mane Holholi Greindže? - pa- 
klausė ji. - Susipažintum su mano vyru Entoniu. 

— Aš užsisakiau viešbutį su pusryčiais, - atsakė jis. - Ten yra 
karštas vanduo ir šilta, — šelmiškai šyptelėjo. 

Siselė neįsižeidė, tik gūžtelėjo pečiais. 

— Kaip nori, - ji pažvelgė į vieną ir į kitą. - Na, nestovėkim čia 

ir nešalkim. Odre, tavo namuose paruošta arbata, tiesa? - Odrė 
linktelėjo. - Labai gerai. Aš pavešiu judu. 

Odrė tylėdama sėdėjo, o Siselė klausinėjo brolį apie Dubliną. 
Odrė stebėjo Luiso profilį negalėdama patikėti, kad jis sėdi čia, 
šalia jos. Nesvarbu, kad jie ne vieni, bet jų kūnai beveik liečia- 
si. Po daugybės svajonių jie vėl susitiko, bet šį kartą viskas bus 
kitaip. 

Pirmą kartą gyvenime kelias priekyje buvo laisvas. Juodu 
įžengė į bekraščių galimybių erdvę. Odrė jautė, kad Luisas mąsto 
apie tą patį. Todėl jis ir atvyko. 

Kai jie grįžo namo, Leonora dalijo lėkštes su kąsnio sumuš- 
tinukais ir pilstė arbatą. Mažasis Panacelis su broliu ir seserimi 
lakstė po kambarį, trynėsi tarp svečių kojų nesuprasdamas, kad 
laidotuvės — rimtas įvykis. Vaikas suvokė mirtį kaip metų laikų 
kaitą, apie kurią nėra ko klausti. Žinoma, jis ilgėsis senelio, kaip 
ilgisi vasaros, bet yra dar per mažas, kad gedėtų. Alicija stovėjo 
prie židinio ir rūkė, pusiau prisidengusi veidą šydu, ir nemirk- 
sėdama stebėjo Floriną, kaip sena liūtė grobį - ilgesingai, tačiau 
suvokdama, kad nebesugeba bėgti taip greitai, kad pagautų. 

Greisė laukė dėdės Luiso, nepajėgdama mąstyti apie nieką 
kitą. Ji stebėjo duris ir nusivylusi susitraukdavo, kai įeidavo kas 
nors kitas. Kai jis galiausiai pasirodė, mergina nesivaržydama 
džiaugsmingai pribėgo pasitikti. Ji jau ketino apkabinti jo kaklą, 
bet susilaikė staiga supratusi, kad nedera šitaip elgtis tėvo na- 
muose jo laidotuvių dieną. Luisas pajuto Greisės abejonę ir už- 
dėjo ranką ant jos žasto. 

— Malonu matyti tave, Greise, - pasakė jis. 

Ji šiltai nusišypsojo, dėkinga, kad jis suprato. 

— Tikėjausi, kad tu atvyksi, —- pasakė ji. 

— Nors mes ir nesutarėme, bet Sesilis mano brolis. 

— Žinau. Esu tikra, jis patenkintas, kad tu atvykai. Niekas ne- 
suartina Žmonių taip kaip mirtis. 

Luisas linktelėjo, nusivilko apsiaustą, nusiėmė skrybėlę ir pa- 
dėjo ant kėdės. 

— Gaila, kad anksčiau nežinojau apie Sesilio ligą, - atsiduso 
jis, nervingai spragsėdamas pirštais. 

— Jis to nenorėjo, — atsakė Greisė. - Troško mirti oriai. 

— Sesilis buvo labai orus žmogus. 

— Taip. 

— Ar buvai prie jo, kai jis mirė? | 

— Buvau, — atsakė Greisė įsmeigusi į Luisą gilias žinančias 
akis. — Jis surišo visus galus, kaip daro mirštantieji prieš išeidami. 

Luisas supratingai linktelėjo, tada jo veidas atsivėrė kaip sau- 
lėgrąža prieš saulę. Juodu žvelgė vienas į kitą lyg staiga pamatę 
vienas kito atspindį. Akimirką pasirodė, kad aplinkinis pasau- 
lis juda lėtai, it pakibęs laike. Luisas ir Greisė apstulbę tyrinėjo 
vienas kito bruožus nežinodami, ką pasakyti, ne tik todėl, kad 
toks atradimas atveria voratinkliais apaugusią praeities paslapčių 
dėžę, bet ir todėl, kad šiame name negalima kalbėti apie jų tikrąją 
giminystę. Galiausiai Luisas pasakė taip tyliai, kad net Greisė vos 
išgirdo: 

— Jis buvo geras žmogus. 

Tačiau tik Greisė, Luisas ir Odrė žinojo, koks iš tiesų geras 
buvo Sesilis. 


Kai svečiai pagaliau atsisveikino, o tetos Siselės vyras prilaikyda- 
maš išsivedė žmoną, klibikščiuojančią su aukštakulniais dėl išna- 
rintos kulkšnies ir apsunkusią nuo išgerto vyno, Odrė pakvietė 
Luisą likti vakarienės. 

— Būsim tik tu, aš ir Greisė, — pasakė ji. — Alicija išvažiavo į 
Londoną, ji dūsta kaime, o Leonora grįžo namo migdyti vaikų. 

— Aš mielai likčiau, - pasakė Luisas žvelgdamas į susirūpinu- 
sias Odrės akis. —- Tik norėčiau išsimaudyti karštoje vonioje ir 
persirengti, nes šaltis įsiskverbė iki gyvo kaulo. 

— Žinoma. Greisė palaikys man draugiją. 

Odrė paliko Luisą svetainėje ir užlipo į viršų. Ji jautėsi švini- 
nė, lyg kojos būtų sudarytos iš sunkesnės medžiagos negu kaulai, 
maudė sąnarius. Bet labiausiai gėlė širdį. Ji sutrikusi pasitrynė 

kaktą. Luisas atvažiavo pas ją. Apie tai ji nuolat svajojo ir niekas 
geriau už ją nežinojo svajonių galios. Pati nesuvokdama kodėl, 
Odrė įėjo į Sesilio drabužinę, persismelkusią vyro kvapu, lyg jis 
tebebūtų gyvas. Kvapas buvo įsigėręs į sienas, apmušalus, ir prieš 
Odrės akis išniro veidas vyro, su kuriuo ji kovojo tiek metų, kol 
savo valios ir galbūt stipresnės esybės jėga išmoko jį mylėti, nors 
pati netikėjo, kad tai įmanoma. Ši meilė buvo ne viską nustel- 
bianti kaip meilė Luisui, bet ramesnė, išaugusi iš pagarbos. Sesi- 
lis išėjo, bet jo buvimas buvo justi taip stipriai, kad Odrė atsisėdo 
ant lovos ir mėgavosi tuo. Tačiau toks stiprus prisiminimas nega- 
li trukti amžinai, netgi atmintis išblunka. 

Tada Odrė ėmė peržiūrinėti Sesilio daiktus. Jis nieko neiš- 
mesdavo: dėžutės su monetomis, stalčiai pilni senų laiškų, krū- 
vos kruopščiai surūšiuotų lapelių, knygų, suvenyrų. Šis kambarys 
buvo Sesilio karalystė ir Odrė nesikišdavo į jo tvarką. Dabar ji su 
meile kilnojo kiekvieną daiktelį, jausdama vyrą visuose keistuose 
jo rinktuose daiktuose, nes ir mažiausia moneta priminė jį. Čia 
buvo Argentinos pesų banknotų, jų pirmojo aplankyto spekta- 
klio „Colon“ teatre bilietas, Buenos Airių žemėlapis, sidabrinis 
plunksnakotis, kurį Odrės tėvas jam dovanojo vestuvių rytą, ir 
seni laikraščiai, nutriušę, sulamdyti, šimtus kartų skaityti. Odrė 
švelniai šypsojo nostalgiškai liesdama daiktus, nuvalydama metų 
dulkes ir vėl išgyvendama praeities įvykius. Tada ji paėmė lakuo- 
to riešutmedžio dėžutę. Ji buvo didelė, sunki, spindinti it nauja. 
Tikriausiai joje laikomi svarbūs daiktai, nes dėžutė stovėjo ant 
komodos lengvai pasiekiama. Odrė pamėgino atidaryti, bet ji 
buvo užrakinta. Apimta smalsumo ėmė ieškoti rakto. Būdamas 
kariškis Sesilis viską dėdavo į vietą, ir, žinoma, mažame stalčiuke 
netoli nuo dėžutės, po dideliu veidrodžiu, gulėjo sidabrinis rak- 
tukas. Odrė drebančiomis rankomis atidarė dėžutę ir rado tvar- 
kingai sulankstytą seną pageltusį popieriaus lapelį. Susijaudinusi, 
kad priartėjo prie paslapties, ji išlankstė lapelį. Pamačius, kas ten, 
jai sugniaužė širdį, kūnu perbėgo ledinis šaltis. Laiškas rašytas 
Luiso ranka, data 1948 birželio 24 - Islos laidotuvių diena. 

Sesili, kodėl moterys šitaip kankina mus? Aš atidaviau širdį 
Odrei, ir ji priėmė ją. Mudu mylėjome vienas kitą beatodai- 
riškai kaip du žmonės, kurių likimas nulemtas žvaigždžių. 
Plaukėme prieš potvynio srovę vildamiesi, kad vėjai pasikeis 
ir mes galėsime nevaržomi mylėti vienas kitą, bet kas galėjo 
numatyti tokią žiaurią pokyčių kryptį? Isla mirė ir išsinešė 
Odrės širdį. Man gėda, kad pykstu ant Islos, išėjusios taip ne 
laiku. Nebegaliu likti Argentinoje, jei Odrė nenori priklausyti 
man. Nepajėgiu ištverti šito skausmo. Aš mesiu svajones į van- 
denyną ir grįšiu, kai pasikeitusi tėkmė dar kartą pamalonins 
mane, 0 iki to palaimingo laiko nekantriai lauksiu kokiame 
nors Meksikos mieste, kur niekas nepažįsta gražiosios Odrės. 
Atleisk mums, kad įtraukėme tave į tokį negailestingą šokį, 
mes nenorėjome skaudinti tavęs, tik pasislėpti, kad kiti nesu- 
žinoty. Tu ir aš - abu esame meilės aukos. 

Luisas 


Paraudusios Odrės akys įsmigo į frazę, kurią Sesilis užrašė 
apačioje: 


Eidami melstis, atleiskite, jei turite ką nors prieš kitus, kad ir 
jūsų Tėvas danguje jums atleistų jūsų nusižengimus. 
| Mk 11, 25 


Odrė žvelgė į eilutes, nugara nuslinko karštas gėdos jausmas, 
dviejų su Luisu romaną nuo pat pradžių. Taip pat jis viską su- 
prato, kai Odrė grįžo nuvežusi dukteris į Angliją, o Luisas laukė 
skambindamas fortepijonu. Sesilis susitaikė su tuo, bet nieka- 
da nepasidavė. Tačiau skaudžiausia Odrei pasirodė, kad jis nu- 
sprendė atleisti. Vyro kilnumas vėl sujaudino, bet šį kartą paliko 
neišdildomą įspūdį. 

Ir šią pabudimo akimirką pasigirdo „Neužmiršk manęs“ gar- 
sai, sklindantys iš pirmo aukšto. Skausmingos melodijos bangos, 

pavergiantys pasikartojimai įsismelkė į Odrės sielą, susvaigo gal- 
va. Ji užsidengė delnais ausis, kad nebegirdėtų muzikos, atspin- 
dinčios meilę, kuriai dabar neliko vietos jų gyvenime. Ši muzika 
tik įžeidė atminimą Sesilio, vyro, niekada nenustojusio jos my- 
lėti, netgi per tuos mėnesius ir metus, kai Odrė svajojo apie jo 
brolį, pradėjo su Luisu kūdikį, ketino pabėgti ir kurti naują gyve- 
nimą kitame pasaulio krašte. Sonata tik pabrėžė Sesilio gerumą, 
kantrybę ir skausmą. Sielvarto ašaros degino Odrei skruostus. 
Taip, jos vyras nusipelnė tokio didingo dangaus, rožinio kaip fla- 
mingas, išraižyto ir raudonais, ir auksiniais spinduliais. Sesilio 
Foresterio siela verta būti taip gražiai pagerbta. Tačiau jis nusi- 
pelnė daugiau - Odrės ištikimybės. Ji nepagerbė jo gyvo, bet gali 
tai padaryti po mirties. 

Staiga savininkiška Luiso meilė pasirodė blanki, palyginti su 
gilia Sesilio meile. 

Odrė klupdama nuskubėjo laiptais žemyn, muzika vis garsė- 
jo, natos skambėjo jos ausyse kaip klyksmas. Pamatęs išblyškusį 
Odrės veidą ir liepsnojančias akis Luisas liovėsi skambinęs, jo 
veidas paniuro. Odrė padavė jam raštelį. Greisė stebėjo nuo so- 
fos, nedrįsdama alsuoti. Luisas perskaitė lapelį ir įsivyravo spen- 
gianti tyla, kuri atrodė garsesnė už muziką. Tada pakėlė liūdesio 
persmelktas akis. Luisas suprato: Sesilio mirtis neišvadavo jų, bet 
išskyrė visiems laikams. Kaip jie galėtų būti kartu slegiami tokio 
pasiaukojimo šešėlio? 

Luisas atsistojo, apsivilko apsiaustą, užsimaukšlino skrybėlę, 
kaip buvo įpratęs. Priėjo prie Odrės nenuleisdamas akių, kurios 
vėl buvo tolimos, bet nepraradusios vilties. Jis apkabino Odrę 
ir pabučiavo į skruostą, paskutinį kartą mėgaudamasis jos odos 
kvapu ir kūno artumu, kūno, kadaise judėjusio kartu su juo pagal 
vidinę meilės melodiją, kuri, kaip jie manė, niekada nemirs. Jis 
akimis glamonėjo jos bruožus, nors nevertėjo stengtis įsiminti: 
jis niekada nepamirš mylimosios veido. Tada Luisas išėjo. 

Odrė ir Greisė išgirdo trinktelint duris ir suvirpėjo, kai į kam- 


barį įsiveržė šaltas vėjas, palikdamas jas vienas. 

Santa Montefiore 


Greisė pažvelgė į motiną, tada į duris. Jos veidas buvo rimtas 
ir susirūpinęs. Duktė vėl atsigręžė į motiną, Odrė tylomis link- 
telėjo. Greisės nebereikėjo raginti. Mergina pašoko nuo sofos ir 
išbėgo į kelią. | 

— Luisai! - šūktelėjo ji. - Luisai! 

Vėjas nunešė merginos balsą. Luisas išgirdo ir atsigręžė. Pa- 
matęs tamsoje atbėgančią Greisę jis droviai nusišypsojo. Vyras 
atrodė toks dėkingas matydamas dukterį, kad ji puolė jam į glėbį. 
Smulkiai lynojo, Greisė skruostu juto drėgną Luiso apsiaustą. 

— Luisai, tai ne pabaiga, o pradžia, - tarė ji veidu prisispaudu- 
si prie jo peties. — Po žiemos visada ateina pavasaris, tiesa? 

Luisas neįstengė kalbėti. Jis uždėjo ranką Greisei ant galvos, 
pabučiavo į viršugalvį, jausdamas, kad jo ašaros drėkina dukters 
plaukus. 

Greisė atsitraukė ir pažvelgė į jį vaiko akimis. 

— Tai, ką judu su mama pradėjote, tęsiasi manyje. Aš tave my- 
liu. Dabar tu mano tėvas. 

Luisas nurijo gerklėje įstrigusį jausmų kamuolį. Jis taip daug 
norėjo pasakyti, bet negalėjo ištarti nė žodžio, tik virpančia 
ranka paglostė Greisei veidą, mąstydamas, kad paskutinį kartą 
verkė oro uoste, kai suprato, jog prarado Odrę visiems laikams. 
Tačiau dabar Luisas verkė ne iš liūdesio, o iš džiaugsmo. Greisė — 
jo duktė. Ji niekada nepaliks tėvo. Jie ilgai žiūrėjo vienas į kitą 
nerasdami žodžių, kurie išreikštų jausmus. Todėl Luisas pradėjo 
niūniuoti. Greisė klausė su pasigėrėjimu, kol pradėjo niūniuo- 
ti kartu. Iš pradžių nedrąsiai, su vis augančiu pasitikėjimu, kol 
melodija tapo sava. Aksominėje tuščios gatvės tamsoje tėvas ir 
duktė stovėjo apsikabinę ir kartu niūniavo naują sonatą, skirtą 
ateičiai, kuri prasidėjo dabar, žengiant pirmus žingsnius šlapiu 


šaligatviu. 
Kai Greisė grįžo namo, motina sėdėjo ant kėdutės prie fortepijo- 


no, liesdama klavišus, dar virpančius nuo Luiso muzikos. Greisė 
prisėdo šalia ir atrėmė galvą į motinos petį. 

Neužmiršk manęs 


— Sonata „Neužmiršk manęs“, - tarė ji. 

Odrė linktelėjo. 

— Iš kur tu žinai? — paklausė, nes tik ji viena šitaip vadino šį 
kūrinį. 

— Aš stebėdavau tave šokančią pro durų plyšį. Vadinau tai aša- 
rų šokiu. Nežinojau, kodėl šoki, bet supratau, kad negaliu apie tai 
užsiminti. Bijojau, kad tu liausiesi šokusi, o man patiko tave ste- 
bėti. Tada vieną dieną tu išsitraukei labai gražią mažą šilku įrištą 
knygutę. Tu kažką užrašei, tada mėginai pradėti kitą puslapį, bet 
negalėjai. Kartą, kai tavęs nebuvo, nesuvaldžiau smalsumo, susi- 
ieškojau tą knygutę ir atverčiau. 

— Sonata „Neužmiršk manęs“, - Odrė liūdnai nusišypsojo. 

— Keli taškeliai ir ašaros dėmė. 

— Aš taip ir neparašiau tos sonatos. 

— Gal dar kada nors parašysi. 

— Gal, - Odrė sunkiai atsiduso ir atsargiai užvožė fortepijono 
dangtį, tada atsigręžė į dukterį ir pažvelgė į ją gailesčio sklidino- 
mis akimis. 

— Bet tai bus ne Luiso istorija, o Sesilio. Aš parašysiu sonatą 
„Neužmiršk manęs“ jam. 


Norėčiau nuoširdžiai padėkoti savo pusseserei Anderly Hardy ir 
draugei Sue Nicholas, kurioms teko laimė augti Argentinoje, Har- 
lingame. Jų puiki atmintis ir vaizdingi pasakojimai padėjo man 
atkurti prisiminimus apie šį mažą anglišką kampelį, gerokai pa- 
sikeitusį nuo tų moterų vaikystės laikų. Taip pat noriu padėkoti 
savo motinai už pasakojimus, tėvui už išmintį, tetai Naomei už 
nuolatinį palaikymą ir domėjimąsi mano darbu. Daktaras Stephe- 
nas Sebagas Montefiore ir jo žmona April suteikė man neįkaino- 
jamą pagalbą konsultuodami medicinos ir psichiatrijos klausimais 
ir įkvėpė gyvybę mano personažams. Redaktorė Sue Fletcher nu- 
sipelno medalio už itin kruopštų redagavimą ir taiklius patarimus. 
Taip pat dėkoju agentei Jo Frank už beribį atsidavimą ir paramą. 
Jei ne draugė Kate Rock, aš iš viso nepajėgčiau rašyti, todėl jaučiu 
jai begalinį dėkingumą. Ir galiausiai nuoširdžiai dėkoju savo vyrui 
Sebagui už protingus patarimus ir entuziazmą, nes kai mano vaiz- 


duotė išsenka, jis visada sugeba ją atgaivinti. 


Santa Montefrione 


SANTA MONTEFIORE 


bneios „5 dmimiukas iš PRANCO JOS“ KLiOnt 


Dvasių medis 


Savo romanais tikiuosi nuplukdyti jus prie sau- 
lėtesnių krantų, bet kartu priminti, kad visa, kas 
nuostabu, yra šalia. Mano knygos - tai pirmiausia 
meilės istorijos, nes už viską svarbiausia man yra 
meilė. Tikiuosi, kad skaitydami jas juoksitės ne 
mažiau, nei verksite, o svarbiausia - valandėlei 
užsimiršite. 

SANTA MONTEFIORE 


Sodininkas iš Prancūzijos 


Apleistas sodas ir paslaptingas kadaise jį prižiū- 
rėjęs sodininkas. Paslaptį saugantis dvaras. Dvi 
šeimos ir netikėtai jas sujungęs ryšys. Meilė ir jos 
trūkumas, aistros, pinklūs santykiai, džiaugsmo ir 
skausmo pamokos ir susitaikymas... Visa tai ir dar 
daugiau supinama šiltoje romano „Dvasių medis“ 
autorės knygoje. 


Po Italijos saule 


Santūri Anglija ir saulės nutvieksta Italija. Aistrin- 
ga meilė, nuopuolis ir išdavystės. 

Gražuolė Alba gimė Italijoje, tačiau visai mažy- 
tę anglas tėvas ją parsivežė į Angliją. Atsitiktinai 
aptikusi kerintį Motinos italės, apie kurią tėvas jai 
nieko nepasakoja, portretą, Alba ryžtasi nuvykti į 
Italiją. Saulės nutviekstoje Viduržemio jūros įlan- 
koje su mažyčiais namukais ir alyvmedžių sodais 
Alba gauna galimybę ne tik sužinoti taip ilgai 
slėptą Motinos gyvenimo istoriją, bet ir susikurti 
savo laimę... 

Namas prie jūros 


Romantiškas ir jaudinantis pasakojimas apie 
meilę, gebėjimą atleisti ir atskleistas praeities pa- 
slaptis, aprėpiantis keturis dešimtmečius ir nusi- 
tęsiantis nuo Toskanos iki Anglijos pajūrio. 


„Romane „Namas prie jūros“ yra visko: paslap- 
čių, detektyvo, aistringos meilės, kurią kursto dra- 
matiški įvykiai, puikių pasakų motyvų apie piktą 
pamotę, bjaurią, kaprizingą podukrą ir apie išgel- 
bėtoją dailininką Rafą Santorą. Santa Montefiore 
sukūrė tikrą stebuklą, nuo šio romano negalėsite 
atsiplėšti. Jis nepamirštamas!" 

RašyTOJA ADRIANA TRIGIANI 


Prarastos meilės jūra 


1958-ieji, Kornvalis. Prabangoje besimaudanti 
aristokratų Montagiu šeima leidžia idiliškas atos- 
togas ir ruošiasi šeimos galvos jubiliejui. Tačiau 
šventės naktį dingsta jubiliato brolis ir visi ženklai 
verčia laikyti jį nusižudžiusiu. Tėvo savižudybe 
netikinčią dukrą tiesos paieškos nuveda į nedidu- 
ką viešbutuką Italijos pietuose, o ten ją pasitinka 
keistas paniurėlis ir netikėtos paslaptys. Selestrija 
greit supranta visiškai nepažinojusi tėvo. Negana 
to, Mergina netrunka įsitikinti, kad labai prastai 
pažįsta ir save pačią. Saulės nutviekstame Italijos 
pajūryje bus lemta sugriūti daugeliui jos iliuzijų. 
Tačiau kai ką mergina gaus ir mainais... 

Kokias Selestrijos tėvo paslaptis slepia viešbu- 
tuko sienos? Ir kokios permainos bei atradimai 
laukia pačios merginos? 


Nepažįstamoji iš Paryžiaus 


Bestselerio „Sodininkas iš Prancūzijos“ autorės 
knyga. Netikėtų vingių ir įsimintinų veikėjų kupi- 
na dramatiška ir kartu labai romantiška istorija, 
pasakojanti apie šeimos laimę griaunančias pa- 
slaptis ir gydančią meilės galią, kuri vienintelė 
įstengia išsklaidyti nepasitikėjimą ir paguosti su- 
žeistas širdis. 

Montefiore, Santa 

Neužmiršk manęs : romanas / Santa Montefiore ; iš 
anglų kalbos vertė Irena Kupčinskienė. — Vilnius : Alma 
littera, 2014. - 440 p. 


ISBN 978-609-01-1594-7 


Bestselerio „Sodininkas iš Prancūzijos“ autorė Santa Montefiore skaitytojų 
mėgstama dėl gebėjimo kurti meistriškus siužetus. Rašytojos pasakojamos įtrau- 
kiančios ir tikroviškos istorijos pagauna nuo pirmo puslapio ir nebepaleidžia iki 
pat knygos pabaigos. Tai puikus pasirinkimas norintiems pabėgti nuo kasdienių 
rūpesčių į pasaulį, kupiną paslapčių ir romantikos. 

Buenos Airių Harlingamo klubas — maža Anglijos dalelė, kurioje buriasi 
nedidelė Argentinos anglų bendruomenė. Įpusėjo penktasis dešimtmetis, nera- 
mumai pasaulyje baigėsi ir gyvenimas grįžta į įprastas vėžes. Orios ir santūrios 
anglų šeimos renkasi arbatos su pyragaičiais, rengia pokylius ir aptarinėja švie- 
žiausius gandus. Kasdienybė teka ramiai, kol vieną dieną ją sudrumsčia nauji 
atvykėliai — broliai Foresteriai. Vyresnėlis Sesilis iškart patraukia Harlingamo 
senbuvių Garnetų dėmesį - rimtas, solidžių planų turintis vaikinas labai tiktų į 
vyrus jaunutei jų dukrai Odrei. Tačiau mergina pamilsta jaunėlį Luisą - talen- 
tingą neramios sielos jaunuolį, kuriantį užburiančią muziką ir saugantį didelę 
paslaptį, kurią žino tik jo brolis. 

Ekscentriškas Luiso elgesys ir miglota jo praeitis Harlingame sukelia di- 
džiulę apkalbų bangą, jaunuolių meilei nepritartų ir merginos šeima. Ir Odrė 
vis labiau spaudžiama priimti sprendimą, kurio atgarsiai ją lydės visą gyvenimą, 
paliesdami net jos vaikų likimą... 

Santa Montefiore (Santa Montefjorė) gimė 1970 metais Hampšyre, Anglijoje. 


Ištekėjo už istoriko Simono Sebago Montefiore. Jie gyvena Londone, augina dvi 
dukteris Lili ir Sašą. Rašytoja ilgą laiką gyveno Argentinoje, kur užaugo jos motina. 

Bestselerio „Sodininkas iš Prancūzijos“ autorės knyga. 
„Jaudinanti šeimos saga, apimanti dviejų kartų gyvenimo 

istoriją ir nusidriekianti nuo penktojo dešimtmečio Argentinos | | 

iki devintojo dešimtmečio Anglijos. 1 


+ —— 


Odrė Garnet užaugo visų gerbiamoje anglų šeimoje, kartu su kitais | 
atvykėliais iš Anglijos įsikūrusioje Buenos Airių priemiestyje, nedidelėje į 2 
anglų bendruomenėje. Mergina visada žinojo, kad vieną dieną sutiks 

savo gyvenimo meilę ir ištekėjusi, kaip ir jos tėvai, nugyvens laimingą, 

ramų, viskuo aprūpintą gyvenimą. Tačiau kai tokį vyrą sutinka, netikėtai 

pamilsta jo brolį - visišką priešingybę, talentingą neramios sielos 

jaunuolį, vietoj stabilumo ir ramios gyvenimo tėkmės siūlantį polėkį | 

ir aistrą. Odrė turės pasirinkti tarp to, ką jai pataria protas, ir to, kur | 
link krypsta širdis, o priimto sprendimo atgarsiai lydės visą ggirną, | 
paliesdami net jos vaikų likimą... | | 6 . 


Jausminga ir aistringa, dramatiškų likimo vingių kupina kelionė 
į savęs pažinimą ir odė tikrajai meilei. / 

